
A patra ediție a romanului UIUULUIUIU readuce în 
circulație numele lui Radu Rosetti (1853-1926), 
pasionat cercetător de cronici, şi hrisoave, evocator 
talentat de fapte şi întâmplări din evul mediu 
românesc. Sprijinindu-se pe documente şi pe mărturiile 
literaturii orale, autorul reconstituie o imagine vastă a 
dramaticelor evenimente ce preced  închegarea 
primului stat feudal centralizat de pe teritoriile locuite 
de români la estul Carpatilor. Actiunea plină de 
neprevăzut, lupte spectaculoase, răpiri, deghizări, 
năvăliri tătărăşti, eroism romantic şi eroi exemplari, 
toate sunt elemente ce satisfac din plin gustul pentru 
literatura de inspiratie istorică, povestitorul dovedindu- 
se un valoros premergător al romanului sadovenian. 

Textul de față reproduce ediţia a Ill-a, operându-se 
însă o serie de prescurtări. 

În fapt, acţiunea câştigă în viteză şi cartea în unitate. 
Am unificat, pe baza normelor ortografice actuale, 
fluctuațiile de forme gramaticale datorate, probabil, 
mai ales tipografului. Astfel, am corectat substantive 
scrise după vechea ortografie (Români, Bârlădeni etc./, 
ori grafiile de felul de o dată, fie-care, vre-o, câţi-va 
etc.. Am păstrat întocmai formele arhaice şi regionale 
porote atunce, nicăiurea, urieş, O isa etc)... an 

considerat elemente arhaice şi genitive de felul 
stăpânirei, unele cacofonii ce nici astăzi nu sunt simţite 
ca atare în limba populară. În fine, am corectat 
greşelile de tipar evidente. În cazul câtorva cuvinte 
puțin cunoscute am dat explicația în subsolul paginii.! 

ra seara, pe la sfârşitul lunii februar 1348. În sala 

cea mare a castelului său, mai bine zis, a casei 

întărite de la Cuhnia, în comitatul Maramureşului, 
se primbla cu pas încet, adâncit în gânduri, un om de 
statură neobişnuit de înaltă. 

Pletele lui bălăi, lungi dar rari, amestecate pe ici şi 
colea cu fire albe, arătau că ajunsese în ceea ce, pe 
drept sau, mai degrabă, pe nedrept, s-a obişnuit a se 
numi floarea vârstei, adică, că se afla între patruzeci şi 
cincizeci de ani. 

Fruntea îi era lată, ochii cenușii, reci, pătrunzători, cu 
pleoapele lungi şi încreţite, nasul lung, drept şi ascuţit 
la vârf. O pereche de mustăţi bălăi subţiri dar lungi, 
lăsate în jos, acoperea gura mare cu buzele drepte; 
fălcile erau dezvoltate şi bărbia lată. Toată înfăţoşarea 
lui arăta o fire puternică, înzestrată cu o voinţă de fier 
şi cu o iscusinţă ce lesne putea să se schimbe în 
vicleşug, puse în slujba unei minţi puternice. 

Îmbrăcămintea îi era alcătuită dintr-un dolman de 
postav albastru, cu şireturi galbene, scurt şi strâns pe 
trup şi din cioareci roşii. Pe deasupra, purta o jupană 
sau manta de atlaz roşu cu mâneci largi, venind numai 
până la coate, având blană de samur la guler şi la 
mâneci şi strânsă la Ei cae | cu o curea lată de vreo 

două degete, bătută cu flori de argint şi la care atârna, 
în partea dreaptă, un junghier cu mâner de fildeş. Era 
încălţat cu ciubote galbene care se suiau până sub 
genunchi. 

Trupul lui uriaş rămăsese sprinten, iar mersul hotărât 
şi mândru arăta omul încrezător în sine şi deprins a 
porunci. Acest bărbat era Bogdan, voievodul românilor 
din Maramureş. 

El era urmaşul unui neam vechi pe care ungurii îl 
găsiseră în stăpânirea mai multor cnezate întinse şi 
care era înrudit cu neamurile cele mai de seamă din 
ţările locuite de români. 

Cucerirea ungurească, pe lângă că ştirbise în chip 
simţitor stăpânirea cnejilor în folosul noilor veniţi, 
făcuse să se coboare din starea de stăpâni la acea de 
mijlocitori între ungurii cuceritori şi mulţimea românilor 
cuceriţi. Cu vremea însă, o parte din aceşti cneji, unii 
prin purtarea lor vitejească în războaie, alţii prin 
însuşirile arătate în slujba crăiei ungureşti, izbutiră să- 
şi întemeieze stări care, dacă nu erau strălucite şi nu-i 
puneau pe aceeaşi treaptă cu nobilimea ungurească, 
erau totuşi statornice şi folositoare. Cea mai înaltă 
stare la care puteau să năzuiască era acea de voievod 
al românilor unui comitat. Acest dregător judeca, în 
vreme de pace, toate pricinile ce se iscau între cneji şi 
săteni, era însărcinat de fişpan, de voievodul 
Transilvaniei sau de palatinul Ungariei, uneori chiar de 
crai, să facă cercetările trebuitoare în pricinile care 
priveau pe români sau să ieie parte la acele izvorând 
din certuri între români şi unguri. Pentru aceste slujbe 
primea anumite dări. În vreme de război, voievodul era 
însărcinat cu adunarea şi povăţuirea oştenilor români. 

Erau comitate în care erau mai mulţi voievozi, 
îndeobşte însă era numai unul şi în vremea în care se 
petreceau faptele al căror şir alcătuiesc povestirea 
noastră, Bogdan de la Cuhnia era singurul voievod 
român în Maramureş. Stăpânirile lui erau foarte întinse, 
cuprinzând pe lângă Cuhnia, şi satele lodu, Bocicăcel, 
Vişău de Sus, Vişău de Jos, Moisei, Siliştea de Sus, 
Siliştea de Jos şi Borşa, adică tot colţul Maramureşului 
cuprins între comitatul Bistriţei şi Bucovinei. Veniturile 
acestor sate împreună cu foloasele aduse de slujba de 
voievod, la care fusese ridicat încă în vremea craiului 
Carol Robert, îi alcătuiau cea mai frumoasă avere din 
comitat. În această privinţă nu se putea măsura cu el 
niciunul din nemeşii localnici. Pe lângă starea lui 
materială, faptele războinice săvârşite de el atât în 
crăiea trecută cât şi în războiul purtat în anul 1344 de 
voievodul Transilvaniei cu tătarii în Moldova, apoi cu 
prilejul cruciatei lui Lajos, în anul următor împotriva 
litvanilor, îl puseseră în vază mare atât printre români 
cât şi printre unguri. 

Bogdan stăpânea satele lui în puterea dreptului 
românesc, adică: ele nu erau stăpâniri desăvârşite ca 
acele ale nemeşilor ungureşti, ci cnezate. Pământul era 
privit ca fiind al craiului şi ţăranii români locuind pe el îl 
aveau în folosinţă din tată în fiu. Cneazul se bucura de 
dijme şi de diferite dări la care erau supuşi locuitorii: 
gloabe, drepturi de judecată, venituri din crâşme, din 
mori şi din pământuri nelocuite. El era însă supus la 
dări către clerul catolic şi către vistieria crăiască, 
sarcini de care erau scutiţi nemeşii şi nu lua nicio parte 
la ocârmuirea ţării. 

Mulţi cneji, ademeniţi de aceste foloase, intraseră în 

rândurile nobilimii, lepădându-se de credinţă şi de 
neam. Dobândirea unor asemenea foloase ar fi fost un 
lucru prea lesnicios pentru Bogdan: şi în multe rânduri i 
se propusese să apuce pe aceiaşi cale, dar răspunsese 
totdeauna că nu voieşte să cumpere foloase şi 
drepturi, oricât de folositoare ar putea ele să fie, cu 
preţul părăsirii credinţii în care trăiseră părinţii lui şi că 
nefiindu-i ruşine de neamul din care s-a născut, nu se 
leapădă de el. Această nepăsare faţă de nişte foloase 
atât de râvnite de obicei, mărise într-adevăr trecerea şi 
vaza lui Bogdan printre români dar, totodată 
nemulţămise pe unguri. Se stârnise împotriva lui 
bănuiala că această purtare era menită a-i mări vaza în 
ochii românilor şi a înlesni strângerea lor împrejurul lui 
pentru scopuri potrivnice coroanei. Fusese chiar vorba 
de a-l înlocui prin alt voievod, prin lon, fiul lui luga, 
nepot de frate al lui Bogdan şi care, prin stare şi fire, 
se arăta a fi mai puţin primejdios; dar, la urmă, nu se 
făcuse nimic. Mulţi dintre nemeşi şi chiar dintre 
magnați îi datorau bani cu care se împrumutase pentru 
a putea duce traiul luxos adus în Ungaria de craii 
angevini, şi ei nefiind în stare să-i înapoieze, nu 
îndrăzneau să o rupă cu dânsul. Pe de altă parte, el 
îndeplinea slujba ce i se încredinţase în chip vrednic şi 
priceput. Dar ocrotea, în marginea puterilor sale, pe 
români împotriva samovolniciilor ungureşti, nu-i cruța 
de câte ori se făceau vinovaţi de vreo abatere de legi. 
Purtarea lui faţă de stăpânire părea cu totul 
neprihănită încât nu dădea duşmanilor prilej să-şi 
sprijine bănuielile pe niciun fapt vădit. Vom vedea însă, 
în curând, care erau scopurile ce le urmărea în taină. 
Odaia unde se afla Bogdan în seara în care pă 

povestirea noastră era, precum am spus mai sus, sala 
cea mare a casei; într-însa se primeau oaspeţii, într- 
însa se dădeau mesele, într-însa se judecau pricinile. 
Această încăpere lungă străbătea clădirea dintr-un 
capăt până în celălalt. Păreţii cei mai scurţi, care 
dădeau afară, aveau câte două fereşti alcătuite dintr-o 
mulţime de geamuri mici, legate între ele prin cercuri 
de plumb. Cu toate că sala se afla la rândul de sus, pe 
din afară de fereşti erau zăbrele groase încrucişate. În 
ceilalţi păreţi erau câte trei uşi de stejar, într-un singur 
canat şi împodobite cu cuie de fier. Podeala era de 
scânduri de brad, iar grinzile şi scândurile tavanului, 
netencuite, fuseseră înnegrite de fum şi de vreme. 
Incălzirea, se făcea prin două sobe mari, cu vetre, 
aşezate faţă în faţă, aproape de uşile din mijloc şi 
având înfăţoşarea sobelor ţărăneşti de astăzi; în 
fiecare din ele ardea câte un trunchi întreg de fag. 

Imbrăcămintea odăii era alcătuită dintr-o masă mare 
în patru muchii, pusă cam la mijlocul sălii, împrejurul 
căreia se vedeau vreo douăzeci de scaune de lemn cu 
speteze. Lângă fiecare uşă din mijloc, în partea în care 
nu era sobă, se afla câte un dulap mare: de-alungul 
păreţilor se vedeau laviţe de lemn, două mese mici 
rotunde şi un număr mare de scăuieşe cu trei picioare. 
Toate erau de lemn de stejar săpat, iar săpăturile 
datorite unui meşter de pe loc. Lângă fiecare sobă 
erau aşezate câte două scaune mai mari, având 
speteze cu flori de alamă şi perne de catifea roşie 
umplute cu lână. Pe spetezele tuturor scaunelor şi pe 
dulapuri era săpată stema voievodului: un buzdugan şi 
un junghier încrucişate în mijlocul scutului. 

Intr-un unghi al sălii se vedea o icoană mare a Maicii 

Domnului, înaintea căreia ardea o candelă de argint. 
Toţi păreţii eram acoperiţi cu unelte de război şi de 
vânat de toate felurile: sulițe, ţăpi, paloşe, baltage, 
buzdugane, ghioage, măciuci şi junghiere de toate 
chipurile şi de toate mărimile, arcuri, tolbe cu săgeți, 
coifuri, scuturi de fier, de lemn şi de piele, toate prinse 
în cuie. Faptul că nu vedeai pe ele niciun fir de colb şi 
că erau unse cu îngrijire, dovedea că nu erau menite a 
sluji numai de podoabă ci că se aşteptau de la ele 
slujbe bune la nevoie. Masa şi laviţele erau acoperite 
cu scorţuri de lână dinaintea sobelor şi sub masă piei 
de urşi şi de lupi acopereau podelele. În două sfeşnice 
mari de lemn boit, de chipul acelor ce se văd astăzi în 
bisericele de la ţară, înalte de un stat de om, ardeau 
câte două lumânări de său care, deşi groase cât braţul, 
cu greu ar fi putut lumina sala fără ajutorul focului din 
vetre. 

Bogdan fu trezit din gânduri prin intrarea unei slugi 
care îl înştiinţă că la poartă s-a oprit un străin îmbrăcat 
în zale, care cere să fie adus înaintea lui. Voievodul, 
crezând că este vreun trimes de al fişpanului, porunci 
să-l aducă. În curând se auziră deschizându-se mai 
multe uşi grele şi în sală intră un bărbat sprinten, de 
statură înaltă, având pe cap coiful rotund obişnuit de 
unguri, cu săgeata alcătuind nazalul ridicată în sus şi 
purtând peste un dolman verde, o cămeşă de zale care 
se scobora până aproape de genunchi. Ciorecii de 
postav roşu intrau, deasupra pulpelor, în ciubote 
galbene la călcâii cărora luceau pinteni de aur. 

Când îl văzu Bogdan care îl aştepta în picioare, cu 
spinarea întoarsă către focul unei sobe care bătea în 
plin asupra feţei străinului, izbuti numai PE jumătate să 

înăbuşească un strigăt de mirare. 

— Ştefan Stroici! Se poate? strigă voievodul 
întinzând braţele spre străin. 

— Se prea poate, vere, răspunse străinul şi amândoi 
se îmbrăţişară cu căldură. 

— Dar eu te ştiam pornit la Napole cu craiul, zise 
Bogdan, n-ai pornit? Te-ai întors de pe drum? 

— ŢI le voi spune toate, răspunse Ştefan, dar dă-mi 
voie să lepăd întâi armele şi zaua. 

Zaua şi armele fură scoase de pe călător, şi i se 
aduse, pe o tavă de alamă, o cină alcătuită, căci se 
aflau în săptămâna albă, aproape numai din 
brânzeturi. Tablaua fu pusă pe o masă rotundă care se 
aşeză lângă foc, şi Ştefan, după ce zise o scurtă 
rugăciune, luă loc la dânsa; iar Bogdan se aşeză în 
cealaltă parte a mesei, privind pe oaspele lui care 
mânca în tăcere. 

Faţa lui Ştefan era plăcută la privit: cu trăsături 
frumoase, luminată de doi ochi căprii mari şi vioi, în 
care se citea o fire deschisă şi vitează; pletele lui 
castanii erau lungi, barba scurtă o purta cam ascuţită. 
Faţa galbenă şi privirea întunecată a tânărului erau un 
lucru de mirare pentru voievod. Îndată ce cina, în 
vremea căreia ei schimbase numai câteva cuvinte fără 
însemnătate, fu isprăvită, Bogdan nerăbdător, făcu un 
semn şi slugile luând cu ele tablaua, ieşiră. 

— Acuma, zise el, cred că mă vei pune în cunoştinţa 
pricinei întoarcerii tale neaşteptate şi a supărării ce se 
vede scrisă pe faţa ta. 

— Ce zici supărare, strigă Ştefan sărind de pe scaun 
cu glasul schimbat, n-am părăsit oastea: am fost 
izgonit dintr-însa ca cel de pe urmă Apos fiindcă, în 

faţa unei batjocuri ce nu o putea suferi nici om de 
neam nici oştean deplin, am tras paloşul în apărarea 
cinstei mele terfelite şi am dat pedeapsa cuvenită 
aceluia care îndrăznise să-şi facă râs de mine. 

Şi tânărul, căruia îi tremura tot trupul, căzu iar pe 
scaun apoi, sprijinind coatele pe masă, îşi acoperi faţa 
cu mâinile şi începu să plângă cu hohot. 

Bogdan rămase încremenit atât la auzul veştii 
neaşteptate cât şi la vederea durerii de care era 
cuprins Ştefan. 

upă câtăva tăcere, băgând de seamă că Ştefan s-a 

mai liniştit, voievodul zise: 

— Spune-mi cum s-au întâmplat aceste lucruri care 
îmi par de necrezut. Cum de nu te-a ocrotit craiul 
pentru care ai făcut atâtea jertfe? 

— lartă, Bogdane, slăbiciunea ce ţi-o arăt, zise 
Ştefan ridicând capul. Simţirile pe care le stăpânesc de 
două luni în sfârşit m-au învins. Îţi voi spune tot căci 
pentru atâta venit-am întins la dumneata. 

Precum ştii, în toamna trecută am plecat la oastea 
craiului care mergea la Napole să răzbune moartea 
fratelui său Andrei, ucis cu ştirea dacă nu din porunca 
soţiei sale, crăiesei loana. 

Duceam cu mine cincizeci de suliţi, toţi români din 
satele mele, strânşi, înarmaţi şi ţinuţi cu cheltuiala 
mea. Mi-am adus adesea aminte cum dumneata mă 
certai, zicându-mi că rău fac de-mi risipesc averea 
adunată de părinţi pentru slujba craiului unui neam de 
la care al nostru nu poate aştepta decât asuprire şi 
batjocură şi amar m-am căit că nu ţi-am ascultat 
sfaturile. Ca o răsplată a jertfelor ce le făcusem până 
atunci, nu mai slujeam ca altădată sub banderiul 
Si panua de Maramureş ci aveam ele meu 2 

făceam parte din banderiul a însuşi craiului, alăturea 
cu cetele curtenilor. În vremea cât am străbătut 
Ungaria, munţii Stiriei şi ţările Italiei, am putut să-mi 
dau samă că atât magnații cât şi nemeşii de rând mă 
priveau cu ochi răi. Dacă unii erau supăraţi prin faptul 
că un român se găseşte pus pe aceeaşi treaptă cu ei, 
având steagul lui şi primind, ca şi ei, poronci numai de 
la crai, apoi ceilalţi, care slujeau sub banderiul 
fişpanilor, se simțeau şi mai amărâţi văzând că acel 
român se bucură de o vază la care ei nici nu se puteau 
gândi. Supărările nu-mi lipsiră de la început şi mie mi 
se dădeau gazdele cele mai rele, eu eram însărcinat cu 
slujbele cele mai neplăcute, mi se făceau tot felul de 
greutăţi pentru hrana oamenilor şi a cailor; de câte ori 
locuitorii se jăluiau de vreun jaf făcut de oşteni, se 
învinovăţeau românii mei. Mult sânge rău făcutu-mi-au 
aceste necazuri zilnice şi la grea încercare a fost pusă 
răbdarea mea. Dar le răbdam pe toate: dormeam fără 
adăpost pe pământul gol,  îndeplineam toate 
însărcinările câte mi se dădeau, sufeream de foame şi 
de sete, plăteam toate merindele scump şi privigheam 
cu cea mai mare grijă purtarea slujitorilor, în nădejdea 
că, odată în faţa duşmanului, vom şti, prin vrednicia 
noastră ostenească, să silim pe unguri a ne privi cum 
trebuiesc priviţi fraţii de arme viteji. 

În ziua de 23 decembrie trecut, aflând craiul care se 
afla la Aquilea că Ludovic de Tarent, al doilea soţ al 
crăiesei loana, se pregătea să apere trecerea 
Voltumului, poronci lui Neculai Cajetani, grofului de 
Fundi, să ieie trei mii de italieni şi trei mii de călăreţi 
din cetele curţii şi să azvârle pe duşman dincolo de 
Capua. Aflându-mă faţă, mă rugai ca şi steagul meu să 

facă parte din curtenii ce erau să meargă cu Cajetani 
şi, spre  mâhnirea ungurilor, cererea mea fu 
încuviinţată. 

A doua zi, în ajunul Crăciunului, plecarăm de cu 
noapte şi ajungând la revărsatul zorilor pe malul 
Volturnului, zărirăm pe duşman aşteptându-ne dincolo 
de apă. Cajetani puse la mijloc nemţii şi italienii 
îmbrăcaţi numai în fier, împărţi călărimea ungurească 
la aripi şi poronci să trecem îndată râul şi să năvălim 
asupra napolitanilor, apoi intră el cel de întâi, în apă. 

Oastea întreagă se luă după dânsul şi, cu toate că 
arcaşii şi prăştiaşii duşmanilor aruncau asupra noastră 
o ploaie de săgeți şi de pietre, ajunserăm repede la 
celălalt mal şi ne repezirăm cu suliţele întinse asupra 
potrivnicilor. Ceata mea fusese aşezată la capătul 
aripei stângi, alăturea era un steag al lui Paul Fejervary 
sub porunca fiului său Gyula. Dincolo de apă, găsisem 
în faţa mea numai câţiva călăreţi care, cum ne văzură 
pe mal, dădură dosul iară eu mă luai la goană după 
dânşii. Văzând însă că sunt puţini şi că numai cu greu îi 
voi putea ajunge, mă întorc îndată, la pas, pentru a 
lăsa caii să răsufle. Când ajung iar aproape de râu, dau 
cu ochii de steagul lui Fejervary care, încă cu vreo trei, 
năvălesc asupra unui deal ce se afla în marginea de la 
vale a şesului pe care mă întorceam şi de pe care deal, 
ascunşi în nişte vii, un stol de arcaşi împroşcau pe 
unguri cu săgeți. Năvala călăreţilor, la deal, prin vii era 
o curată nebunie şi în curând fiind respinşi, ei se întorc 
în risipă având printre dânşii o mulţime de cai fără 
călăreţi. Dar, în loc de a se cuminţi, îi vedem tocmindu- 
se pentru o nouă năvală. Prevăzând că şi de astă dată 
nu vor putea face nicio ispravă, descalec oamenii, 

lăsând numai vreo câţiva pentru paza cailor, şi încep a 
sui dealul pe jos spre a lua pe duşman în coastă. 
Dealul, deşi repede, fiind mic, ajunserăm în vârful lui 
tocmai când călăreţii noştri o luau pentru a doua oară 
la fugă fără a fi putut măcar intra în vii dar lăsând 
marginea lor semănată cu morţi şi cu răniţi. Noi, însă, 
fără a mai dodăi, ne repezim asupra arcaşilor, erau 
nişte genovezi, şi intrăm într-înşii cu paloşele zmulte. 

Ei nu aveau nicio putere pentru a se apăra de paloşe 
căci arcurile nu le mai puteau fi de folos, năvala 
noastră fiindu-le fără veste şi noi amestecați cu ei. Intr- 
o clipeală, peste cincizeci zăceau morţi sau răniţi 
pământ iar ceilalţi, aruncând armele, căzuse în 
genunchi şi cereau să le cruţăm viaţa. Uitându-mă 
atunci împrejur, zăresc de pe deal napolitanii 
retrăgându-se în grabă pe toată întinderea bătăii şi 
banderiile noastre înfipte pe locurile ce, mai dinioarea, 
erau în puterea duşmanilor. Atunci apuc steagul meu 
din mâna stegarului şi îl înfig în pământ. Călăreţii care 
pornise în risipă cu Fejervary ajunse în fuga lor până la 
apă unde oprindu-se se tocmiră din nou. Se văzură 
căpeteniile sfătuindu-se, apoi Fejervary, urmat de ai 
lui, apucă spre mine în treapădul cailor. Ajuns în 
marginea viilor şi neputând străbate printr-însele 
grămadă călări, o ia la deal urmat numai de stegar şi 
de vreo zece oameni, înaintând foarte cu greu printre 
vite. Slujitorii mei abia isprăvise să lege mâinile 
genovezilor, temându-se să le lase mişcările slobode 
căci numărul lor era încă de trei ori mai mare decât al 
nostru, când iată că ajunge şi Fejervary la mine. 

— Să trăiască craiul, îi zic eu, mila Domnului, izbânda 
este a măriei sale. 

Fără a răspunde un cuvânt, el descălecă, ia banderiul 
în mână, trânteşte pe al meu jos cu piciorul şi îl înfige 
pe al său în pământ. 

Fapta era aşa de neaşteptată şi fusese îndeplinită 
atât de iute încât nu avui vreme să-l opresc. 

— Ce faci, nemernicule, ai înnebunit? strig eu 
punând mâna pe paloş. 

— Nu este aicea locul pentru cârpa murdară a 
cânelui de olah, răcneşte atuncea ungurul şi scoate 
paloşul, ci pentru banderiul magnatului maghiar şi 
dacă olahul nu-i mulţămit, sunt gata să-i tai şi urechile. 

Paloşul meu ieşi din teacă şi, nebun de mânie, printr- 
o lovitură puternică făcui să-i sară arma din mână apoi, 
prin două tăieturi în cruce, îi însemnaiu obrazul pentru 
toată viaţa. 

Ungurul, greu rănit şi chiorât de sângele care-i 
curgea din frunte, căzu jos cu un țipăt de durere. 
Slujitorii lui, făcând atunci o mişcare pentru a se 
arunca asupra mea, ai mei îmi săriră în ajutor şi 
ungurii, văzându-se în număr mic, puseră iar paloşele 
în teacă. Eu smulsei din pământ banderiul lui Fejervary 
şi aruncându-l în lături ridicai iarăşi pe al meu. Chiar 
atuncea se auziră trâmbiţele sunând adunarea şi toată 
oastea noastră se văzu clătinându-se în treapădul 
cailor spre locul unde fâlfâia banderiul lui Cajetani. 

Ungurii ridicară de la pământ pe stăpânul lor rămas 
aproape fără cunoştinţă şi unul dintr-înşii luându-l pe 
cal, se  îndreptară spre tovarăşii care văzuse 
întâmplarea dar, din pricina răpejunei cu care se 
petrecuse, abia avusese vreme să descalece şi să se 
puie în mişcare spre noi. 

Trâmbiţele necontenind a suna, îmi strânsei oamenii 

şi prinşii şi ne scoborârăm spre cai pe drumul cel mai 
drept. Încălecarăm cu toţii şi împingând înaintea 
noastră pe genovezi, silindu-i să grăbească pasul pe 
cât le era cu putinţă, ne îndreptarăm spre locul unde 
era strânsă oastea, înconjurând dealul pe care se afla 
via unde se petrecuse lupta. Ajungând la cotitură, 
văzurăm înaintea noastră oamenii lui Fejervary; ei 
nefiind ca noi împiedicaţi de prinşi, se împreunară cu 
grosul oastei mult înaintea noastră. 

Când ajunserăm, găsirăm pe Cajetani înconjurat de 
mai mulţi unguri de seamă care, cum mă văzură, 
începură să strige aruncându-mi ocări şi ameninţări. 
Nu putea să încapă îndoială că cele întâmplate între 
mine şi Fejervary le erau cunoscute. Făcându-mă că nu 
aud amenințările lor, mă apropii de Cajetani şi îi dau 
seamă de lupta ce o purtasem fără însă a vorbi despre 
cearta cu Fejervary. 

— Fiindcă dumneata ai numărul cel mai mare de 
prinşi, îmi zise groful, vei mai lua pe acei ce îi avem cu 
noi şi, împreună cu cincizeci de oameni de ai 
căpitanului Verner, te vei duce la măria sa craiul, la 
Aquilea, şi îi vei spune de izbânda noastră. Vei mai 
adăoga că mergem înainte spre Capua, unde 
nădăjduim să intrăm pe la prânz. 

Înţelegând că această însărcinare mi se dădea în 
scop de a mă depărta de prietenii lui Fejervary, spre a 
nu da loc la certe care ar fi putut să îngreuieze mersul 
oastei, deşi nu mă simţeam vinovat cu nimic şi găseam 
că mi s-ar fi cuvenit o slujbă mai cinstită, m-am supus 
în tăcere. Cajetani, lăsându-mi toţi prinşii cu cincizeci 
de lefegii nemți, apucă drumul spre Capua iar noi 
pornirăm îndărăt spre Aquilea. Cam pe la e ge 

calei, mergând încet din pricina prinşilor, furăm ajunşi 
şi întrecuţi de Gabor Apor şi Mihai Csaki, amândoi rude 
de aproape cu Fejervary. Privirile pline de ură ce-mi 
aruncară în treacăt şi graba cu care părăseau o oaste 
ce trebuia să intre într-un oraş bogat şi vestit, îmi 
dădeau destul de lămurit a înţelege că se întorceau 
atât de grabnic numai spre a mă pâri craiului. 

Abia ajuns la Aquilea, îmi iese înainte armaşul cel 
mare al curţii şi, zicându-mi că are poruncă de la măria 
sa craiul să mă puie la opreală, mă duce la închisoare 
unde stau trei zile sub paza cea mai aspră. Dar nu 
eram prea îngrijit de soarta mea căci, deşi mă 
aşteptam ca bătrânul Fejervary să întrebuinţeze toată 
trecerea lui la curte pentru a răzbuna mândria 
neamului său smerită de mine şi ca magnații, aproape 
toţi rude sau prieteni cu dânsul, să-i deie ajutor ca să 
mă piardă, totuşi mă bizuiam pe dreptatea lui Lajos. 
Nu puteam să cred că craiul pentru slujba căruia 
cheltuisem o parte însemnată din avere, pentru care 
îmi vărsasem sângele de două ori şi care trecea drept 
cavaler deplin, să mă poată măcar ţine de rău fiindcă 
pedepsisem  cutezanţa acelui ce  îndrăznise să 
terfelească semnul la umbra căruia trăiau şi mureau, 
de sute de ani, bărbaţi fără vină şi oşteni fără frică, şi 
pentru ferirea căruia de orice necinste eram dator să- 
mi dau oricând viaţa. Eram încredinţat că pârile şi ura 
ungurilor nu vor găsi nicio trecere la el, căci nu 
uitasem sprijinul ce mi-l dăduse înaintea Vilăului când 
am fost făcut cavaler. Erai acolo şi-ţi aduci aminte 
cum, după ce numai cu câţiva oameni, români 
maramureşeni de ai noştri, răspinsesem năvala făcută 
în mijlocul nopţii de cnejii litvani Olgerd şi Keistut 

asupra taberei şi, deşi greu rănit, cucerisem steagul 
lor, craiul Boemiei care se oştise cu noi, a tras spada şi, 
lovindu-mă, de trei ori peste umăr, m-a făcut cavaler. 

Ţi-aduci aminte de supărarea ungurilor şi cum a 
doua zi alergară la Lajos pentru a-i cere să hotărască 
că craiul Boemiei greşise căci nu putea să ştie că, 
nefiind papistaş şi nefăcând parte din nobilimea 
maghiară, nu sunt vrednic să fiu cavaler. Lajos atuncea 
le-a răspuns că cavaleria nu se poate lua înapoi şi că 
cinstea ce mi s-a făcut fusese plătită cu sângele meu. 
Mă bizuiam, în sfârşit, pe faptul că purtând pintenii de 
aur trebuia înainte de toate să fiu judecat de cavaleri şi 
că nu va fi unul care să găsească rea o faptă ce-mi era 
poroncită de toate legile cavalereşti... Dar mă înşelam 
amar! 

A patra zi, de dimineaţă, intră în închisoare armaşul 
şi-mi citeşte o carte iscălită de tot sfatul coroanei, prin 
care se zicea că: 

Deoarece cneazul român Ştefan Stroici avusese 
îndrăzneala să rănească pe nobilul Gyula Fejervary şi 
să arunce la pământ banderiul zisului nobil, uitând 
deosebirea ce este între el şi un asemenea nobil 
precum şi supunerea ce-i datoreşte, deşi pedeapsa ce 
s-ar cuveni lui Stroici pentru o asemenea faptă nu 
poate fi decât moartea, totuşi craiul, în mila sa, îi 
dăruieşte viaţa. Hotărăşte însă, ca de îndată şi sub 
pază, să fie dus la portul de mare cel mai apropiat, iar 
de acolo la Fiume unde va fi slobozit; steagul lui va fi 
desfiinţat şi slujitorii ce-l urmau vor face de acum 
înainte parte din ceata lui Fejervary. Totodată armaşul 
mă vesti că steagul meu fusese ars cu un ceas înainte 
în faţa oştenilor mei şi a oamenilor lui pa că 

craiul cu oastea pornise la Capua şi că urma ca eu să 
plec la Ancona sub paza a şase slujitori nemți din straja 
curţii. 

Eşti oştean, te tragi dintr-un neam tot atât de vechi 
ca şi al meu; eşti prin urmare în stare să-ţi închipui ce 
am simţit la auzul acestei hotărâri crude şi nedrepte, 
văzând mai ales neputinţa în care mă aflam! De atunci 
durerea, mânia, şi dorul de răzbunare mi-au fost soţii 
nedespărţite măcar o clipă în lunga mea cale. Am venit 
întins la dumneata, ruda mea şi vechiul prieten căruia 
m-a încredinţat părintele meu în ceasul morţii. Viaţa 
mea este zdrobită, viitorul de oştean ce l-am visat din 
copilărie nimicit, averea pe jumătate dusă, rămân de 
râsul ungurilor! 

a vârsta ta, dacă viaţa pare zdrobită, cu înlesnire se 

poate începe alta, răspunse Bogdan rece şi 

arătându-se  nemişcat. Cu adâncă  mâhnire 
ascultatu-ţi-am povestirea. Da, nedreptatea ce ţii s-a 
făcut este crudă şi strigătoare. Ţi s-a sfărâmat viitorul 
de oştean al craiului care se părea că-ţi surâde atâta! 
Eu nu m-am lepădat nici de lege nici de neam dar m- 
am mulţămit să fiu voievodul românilor din comitatul 
Maramureşului, adică mai mare peste cei asupriţi şi 
supus poroncilor magnaţilor. Tu, iarăşi ţi-ai păstrat 
legea şi neamul dar ai visat visuri mari, acum le vezi 
sfârşitul! Însă n-ai pierdut nimic, eşti tânăr. Averea îţi 
este încurcată, dar nu pierdută; dacă te vei retrage la 
tară şi-ţi vei restrânge cheltuielile, o poţi îndrepta în 
câţiva ani; deocamdată îţi pot veni în ajutor cu oricât 
ti-ar trebui. Apoi vom căuta o fată cu stare şi, în 
liniştea unei căsnicii fericite, vei uita cu încetul 
neajunsurile ce au dat peste tine. 

— Nu vorbi de căsătorie, îl întrerupse Ştefan, acest 
cuvânt deşteaptă în mine amintirea miresei frumoasă 
şi iubită pe care mi-au răpit-o tatarii acum patru ani; 

sunt destul de bătut de Dumnezeu acuma din curând 

pentru ca să nu mai atingi o rană ce este departe de a 
fi închisă! Deci, dumneata găseşti cu cale să fiu menit 
de azi înainte a duce viaţa obişnuită de obştea cnejilor 
noştri. Să n-am altă grijă şi alt scop decât vânarea 
banului, să găsesc în prăsila turmelor de vite, în 
judecarea  pricinilor dintre săteni, în strângerea 
veniturilor mele şi a dărilor stăpânirii uitarea visurilor 
tinereţii şi a dorului de răzbunare care mă arde. Fiind 
născut din părinţi români, din neam falnic care a 
stăpânit odată lumea întreagă, trebuie oare să uit o 
ocară ca aceea ce mi s-a făcut şi să nu mă mai pot 
gândi la vreun viitor mai falnic? 

Tânărul care rostise aceste cuvinte fiind stăpânit de 
o puternică mişcare, se sculase de pe scaun; Bogdan 
se ridică şi el în picioare apoi, punând mâna pe braţul 
lui Ştefan şi strângându-l cu putere îi zise: 

— lartă-mă Ştefane! Am vrut numai să te încerc. Da, 
durerea ta este durerea mea. Batjocura ce ţi s-a făcut 
ţie mă arde şi pe mine, ea este făcută neamului nostru 
întreg. Sunt gata să te ajut, să iau parte la răzbunarea 
ce ai de gând s-o iei. Spune-mi numai ce vrei să faci. 

— Vreu, zise Ştefan, să-mi vând ocinile pentru oricât 
voi putea prinde pe ele spre a putea aduna împrejurul 
meu o ceată de oşteni români cât se poate de 
numeroasă. 

Bogdan scutură capul; un zâmbet îi trecu pe buză. 

— Eu îţi pot face parte, zise el, la altă răzbunare mai 
mare şi mai aleasă. Urmează-mă şi îţi vei răzbuna 
ocara chemând la o viaţă nouă un neam în amorţire şi 
făcându-i o ţară! 

— O! sunt gata să te urmez, te fac stăpân pe viaţa şi 
pe averea mea! 

— Ascultă! 

Bogdan se aşeză pe scaun făcând semn lui Ştefan 
să-şi reia locul, apoi urmă: 

De la urcarea pe tron a craiului Carol Robert, vedem 
starea noastră înrăutăţindu-se din zi în zi. Cneazul, 
oricât de vechi i-ar fi neamul, este pus mai jos decât 
cel de pe urmă venetic care, prin slugărnicie, prin 
linguşire sau prin bani a stors craiului o bucată de piele 
cu slove latineşti pe ea. El nu este privit ca un om 
întreg, căci înaintea judecăţei mărturia unui nemeş 
preţuieşte cât acea a patru cneji. El plăteşte biruri ca 
cel de pe urmă mişel; iar nemeşul care nu le plăteşte 
ia parte la adunarea ținutului şi la adunarea ţării pe 
când cneazul nici poate visa să-şi facă glasul auzit în 
sfatul care, adesea, hotărăşte asupra banului şi a 
sângelui său. Vezi un neam aşezat de curând în ţară, 
nemţii, bucurându-se de aceleaşi drepturi ca şi ungurii, 
putând visa orice viitor fără a se lepăda de neamul lor, 
luând parte la toate sfaturile, pe când noi, băştinaşii 
acestui pământ, suntem priviţi ca o turmă de robi! Şi 
luăm parte la toate sarcinile, vărsăm, sângele nostru 
şiroaie în slujba craiului, plătim dările cele mai 
nedrepte! Apoi chiar, ca culme a nedreptăţii, pe când 
nemeşul este scutit de orice dare câtre biserica lor 
catolică, noi pravoslavnicii suntem siliţi să dăm dijmă 
unor preoţi care nu se rcagă pentru noi şi sunt 
duşmanii cei mai neîmpăcaţi ai credinţei noastre. 

Dar dacă jalnică este starea cnejilor, ce să mai zic 
despre aceea a nenorociţilor din popor. Încărcat cu dări 
grele cătră crai, cătră preoțimea papistaşă, cătră 
stăpânul satului ce, adesea, este un ungur care nu-i 
pricepe nevoile, nu-i înţelege limba si care caută să 

stoarcă dintr-însul tot ce este de stors, ţăranul român 
nu este privit ca om, mărturia lui n-are niciun temeiu, 
uciderea lui se pedepseşte numai cu o gloabă 
bănească. Mulţi din cnejii noştri în vremile din urmă, 

ai slabi de înger decât părinţii lor, s-au lăsat a fi 
ademeniţi de pofta unei soarte mai strălucite, mai 
falnice; s-au lepădat de legea şi de neamul lor, s-au 
făcut unguri şi papistaşi în schimbul unei privilii! 
crăieşti. Pilda o fost molipsitoare şi pe zi ce merge 
vedem pe acei mai bogaţi, pe acei mai de seamă, pe 
acei ce ar trebui să rămâie în veci stâlpii neclătiţi ai 
neamului, părăsind părinţii din care s-au născut, pe 
acei de un sânge şi de-o lege pentru a se înneca în 
valurile nobilimii ungureşti, înmulţind numărul acelor 
ce asupresc pe fraţii lor de ieri. 

Astfel, fără îndoială, va veni o vreme, poate nu prea 
depărtată, în care numai ţăranul va rămânea român, 
singur, sărac, neînvăţat, neputincios, părăsit de 
ocrotitorii săi fireşti. Astăzi o nouă primejdie ne 
ameninţă, craiul voieşte să ne ia şi credinţa. Poronci 
straşnice au sosit pentru ca preoţii noştri care vor 
muri, să nu mai fie înlocuiţi prin alţii tot pravoslavnici, 
dar prin preoţi uniţi veniţi din Ţara Leşească. Se stinge 
astfel pavăza noastră cea de pe urmă. Precum vezi, nu 
se cruţă nimic centru desfiinţarea neamului nostru şi 
dacă vom mai sta în nepăsare şi în amorţire, va veni în 
curând ziua în care acest neam nu va mai fi în fiinţă. 

— Şi crezi că a sosit ceasul în care trebuie să ne 
răsculăm şi să cădem asupra ungurilor cu fier şi cu 
pojar? întrerupse Ştefan. 

— Pe cine vrei să răscoli aice, răspunse Bogdan; pe 

nişte cneji fără inimă, pe nişte ţărani fără arme? [ara 
geme de cetăţi ale craiului, ale episcopilor şi ale 
nemeşilor. La izbucnirea răscoalei, ungurii ar găsi în 
ele un adăpost teafăr şi închişi în zidurile lor, ar 
aştepta în linişte sosirea oştilor crăieşti care ar face din 
noi fărâmi. Nu, alta este ţinuta mea, şi Bogdan să 
ridică în picioare. Peste munţi, zise el arătând spre 
răsărit, este o ţară frumoasă ca raiul şi dulce ca 
mierea, o ţară străbătută de ape, mărginită de Dunăre 
şi de mare, cu câmpiile cele mai mănoase, cu pădurile 
cele mai tari, plină de bogății de tot felul, o ţară plină 
de oameni, şi de ce oameni! De români ca şi noi, dar 
încercaţi şi oţeliţi în lupte necontenite cu păgânii, 
deprinşi a-şi ara ogorul şi a-şi păzi turmele cu măciuca 
la brâu şi cu arcul în spinare, ageri, sprinteni, 
neobosiţi, un popori de zmei; şi această ţară este fără 
de stăpân! 

— Cum, fără de stăpân? întrerupse Ştefan... 

— Acel ce va izbuti să puie mâna pe Moldova, 
alungând pe nemernicul Sas, şi să întrunească sub 
ascultarea lui puterile răzlețe ale românilor, acela va fi 
în stare să ţie piept craiului unguresc când el se va 
încerca să recucerească Moldova. El va fi pus temelia 
unei domnii ce cu vremea este menită a fi crăie, unde 
românii din această parte a munţilor vor găsi pururea 
ajutor, care va fi reazimul firesc al neamului nostru 
obijduit. 

— Te-am înţeles, strigă Ştefan voios, vrei să faci 
peste munţii noştri ceea ce au făcut Basarabii de la 
Făgăraş, vrei să  întemeiezi o nouă domnie 
românească! 

— Vreau să fac mai mult, răspunse Rp 

Basarabii au înfiinţat o domnie românească fără a 
îndrăzni să se lepede de stăpânirea ungurului: ei au 
mai împodobit coroana craiului cu o floare nouă. Eu, 
vreu să întemeiez o domnie de sine stătătoare, al cărui 
sâmbure va fi o floare ce o voi smulge din coroana lui 
Lajos: Moldova. 

— Şi eu, zise Ştefan, plecând genunchiul dinaintea 
voievodului, cel dintâi supus al acestei domnii, îţi jur 
credinţă nestrămutată şi orbească ascultare, cerându- 
ţi însă ca în lupta ce o începi locul cel mai primejdios 
să fie de drept al meu. 

— Lupta va fi grea şi lungă, zise Bogdan, ridicându-l, 
primejdii vor fi multe şi mari iar cererea ţi-o pot 
îndeplini îndată: dar şezi căci avem multe de vorbit. 

Gândul de a întemeia o domnie românească peste 
munţi s-a şi născut în mine cu prilejul războiului care |- 
am purtat acolo cu tătarii, când i-a învins pe Siret 
voievodul Laţc, război la care ai luat parte, în care ai 
fost atât de greu rănit şi în urma căruia ai avut 
nenorocirea să pierzi pe logodnica ta, răpită de tătari. 
De atunci mi-am urmărit țelul cu stăruinţă şi astăzi am 
deplină încredere că anul viitor va vedea izbutirea 
mea, deşi mai sunt greutăţi mari de învins. Sas, 
voievodul Moldovei, este cu drept cuvânt urât şi 
disprețuit de obştea cnejilor şi a locuitorilor Moldovei. 
Lacom de avere, el seacă, fără cruţare, toate izvoarele 
de bogăţie ale ţărei punând dări peste dări; la dânsul 
judecăţile nu sunt decât un mijloc de înavuţire, 
dreptatea fiind a acelui ce aduce ploconul cel mai de 
preţ. Adesea el a răpit averi sub cuvintele cele mai 
uşuratice. 

Văzând ura ce o au moldovenii pentru el şi temându- 

se de izbucnirea ei, s-a dat cu totul în braţele ungurilor. 
Slugarnic şi linguşitor către ei, le împlineşte poftele, ce 
zic, le ghiceşte, căci până acum a mărit de trei ori, de 
la sine, şi fără ca ei să fi cerut, birul ce-l dă ţara 
craiului. El nu este un domnitor român ci un diregător 
unguresc. 

Ajuns azi la adânci bătrâneţe, domnia o lasă de fapt 
în grija fiului său Balc şi a fraţilor de pe mamă a 
acestuia: Drag, Dragomir, Costea, Tatar şi Ştefan. Balc 
este bărbat iscusit la sfaturi şi ager în războaie dar mai 
lacom încă decât tată-său, crud şi desfrânat la culme; 
a făcut de râs o mulţime de fete şi de neveste, stârnind 
astfel un noian de nemulţămiri. De mult l-ar fi ucis 
moldovenii dacă nu s-ar păzi zi şi noapte, fiind 
totdeauna înconjurat de o ceată de lefegii unguri, gata 
să sfâşie pe oricine s-ar apropia de el. Fraţii lui sunt 
departe de a avea aceeaşi iscusinţă şi aceeaşi agerime 
dar nu se lasă mai prejos de el în ce priveşte lăcomia şi 
desfrâul. Nemulţămirea este la culme, cea mai mică 
scânteie va ajunge pentru a aprinde pojarul care va 
nimici casa lui Sas, iar moldovenii vor ridica voioşi în 
locul lui pe acel de la care vor auzi glasul de 
deşteptare. Măsurile mele sunt luate, când voi voi, 
Moldova va fi a mea. 

Locuitorii micilor ţări de peste Prut: hotinenii, 
orheienii şi lăpuşnenii se găsesc fără sprijin în faţa 
necontenitelor prădări ale tatarilor. Craiul leşesc 
Cazimir a vrut să-i facă cu sila să primească ocrotirea 
lui, dar ei, ferindu-se de el fiindcă este papistaş, când a 
venit cu oaste ca să-i supuie, i-au strigat bărbăteşte 
împotrivă şi l-au pus pe fugă. Însă ei ar primi bucuros 
stăpânirea unui voievod de aceeaşi limbă care, 

închegând în mâna lui puterile lor răzlețe şi întrunindu- 
le cu acele ale Moldovei, ar fi în stare să puie tatarilor o 
stavilă puternică. Mi-am făcut printre fruntaşii lor mulţi 
prieteni şi cărţile ce le-am primit în zilele din urmă mă 
încredinţează că sunt gata să-mi deie ajutor pentru 
cucerirea Moldovei. 

Neamul voinic şi ager al codrenilor, ocrotit atât de 
tăria locurilor pe care trăieşte cât şi de minunata sa 
vitejie, a ştiut până astăzi să respingă toate năvălirile 
tătăreşti urmărind pe păgâni până în ţara lor. Mă 
temeam ca ei ferindu-se de orice legătură care ar 
putea măcar să semene a supunere, să steie deo 
parte şi să nu mă pot folosi de braţele lor voinice: dar 
după cât aflu grija mea era zădarnică. Înmulţindu-se 
din zi în zi, ei nu mai încap în codrul lor; turmele de 
vite le pasc sub pază la câmpiile ce se întind până la 
Dunăre, dar nu pot aşeza sate în acele locuri deschise 
căci veşnic ar fi ameninţaţi să le vadă pustiite de 
tatari. Au înţeles că dacă vitejia lor ajunge pentru a-şi 
apăra satele şi a duce acolo un traiu câtuşi de puţin 
teafăr, nu ajung puterile lor şi că trebuie să se 
alipească de alţii. Intrase chiar în vorbă cu Basarab, 
care şi-a întins în anii din urmă stăpânirea în părţile de 
jos a Dunării, nădăjduiesc însă să împiedic orice 
alcătuire între ei şi domnul muntenesc şi să-i câştâg 
pentru mine. 

Dar greutatea cea mai mare am avut-o şi o mai am 
cu bârlădenii. De câtăva vreme s-au încercat pe deo 
parte Basarab şi pe de alta Sas să-i ademenească la 
închinare, făgăduind să le lese obiceiurile şi datinele 
neatinse, ocârmuindu-se ei singuri şi pe viitor, fiindu-le 
domnul, căruia se vor închina, numai Sel al a La 

şi neavând ei a-i da alt ajutor decât acel de oaste la 
vreme de război, jurându-le în schimb ocrotire de tătari 
şi de alţi duşmani. 

Bârlădenii, parte plugari şi gospodari de vite, parte 
negustori, deşi au necaz mare din pricina vecinătăţii 
tatarilor care, necontenit năvălind la ei, le răpesc 
turmele, îi silesc să se închidă în oraşe, ucid sau robesc 
negustorii străini pe care îi întâlnesc pe drumuri, totuşi 
până acuma, s-au ferit de a se pleca cătră vreunul din 
ei. Dar, de când ungurii bătură pe tatari au legat 
prieteşug mare cu dânşii. Am temeiuri pentru a crede 
că unii din fruntaşii târgurilor lucrează printre ceilalţi 
pentru ca să se închine craiului Lajos, ca fiind mai tare. 
Ei  nădăjduiesc ca, prin această închinare, să 
izbutească a dobândi micşorări de vamă atât pentru 
mărfurile lor cât şi pentru acele ce trec pe la ei venind 
de la Țarigrad spre ţările din Apus sau din acele ţări 
spre Țarigrad. După cât ştiu acesta este sfatul 
târgoveţilor în mâna cărora stă astăzi puterea căci ei, 
ce nu au alt Dumnezeu decât banul, ar face prin o 
asemenea tocmeală din ţara lor trecătoarea, bâlciul 
unde s-ar întâlni mărfurile din răsărit cu cele din apus. 
Alipirea  bârlădenilor cătră unguri ar fi pentru 
năzuinţele mele un glas de moarte căci, dacă 
bârlădenii ar veni în ajutorul lui Sas, puterile lor 
întrunite ne-ar putea învinge sau cel puţin ar prelungi 
lupta până la sosirea oştilor ungureşti şi împreună cu 
ele m-ar zdrobi. Dar eu cred că am ac şi de cojocul 
negustorilor! 

Precum îţi spusei, puterea în Tutova este în mâna 
lor, bogăţiile sunt ale lor, diregătoriile se împart între 
dânşii, iar cnejii ce, altă dată erau fruntaşii şi STP SAU 

ţării cu locuitorii satelor, sărăciţi şi unii şi alţii de 
năvălirile tatarilor, înomoliţi în datorii cătră negustori, 
nu mai înseamnă aproape nimic. Prea puţini dintr-înşii 
cu stare sunt primiţi la sfaturi, unde glasurile le sunt 
înecate de mulţimea celor din târg. Acei cneji, deşi 
săraci, sunt oameni de neam, mai toţi oşteni vestiți 
care au slujit în oştile împăratului de la Ţarigrad, 
acele leşeşti sau ungureşti. Trăiesc la ţară în mijlocul 
sătenilor care, în mare parte, i-au urmat în războaie şi, 
împărtăşind nevoile şi primejdiile vieţii lor, au mare 
trecere la ei. O parte din aceşti cneji, văzându-se 
nesocotiţi şi smeriţi de negustorime, sunt adânc 
nemulţămiţi şi gata să se unească cu acel ce le va da 
prilej să moaie fudulia târgoveţilor şi să câştige iar 
vaza lor de odinioară. 

M-am folosit de această stare de lucruri şi am 
câştigat pentru scopurile mele pe cei mai însemnați 
din ei, venind chiar cu bani în ajutorul celor mai 
strâmtoraţi şi scăpându-i din ghiarele lacome ale 
negustorilor. Cu cel mai vestit dintr-înşii, cu Toma 
Alimoş, am legat prietenie în vremea războiului cu 
tătarii; el este astăzi acel care lucrează acolo în 
numele meu. Am toată încrederea în înţelepciunea şi în 
credinţa lui, dar sarcina îi este grea, căci negustorii 
sunt puternici, parte din cneji tot mai ţin cu dânşii, alţii 
stau la îndoială. Împlinirea scopurilor mele atârnă de la 
izbânda lui Toma Alimoş asupra târgoveţilor. Dacă vor 
fi bârlădenii cu mine, Moldova este a mea şi puterile 
tuturor românilor de peste munţi întrunite. Multe sunt 
oştile lui Lajos, dar mulţi sunt duşmanii ce şi i-a făcut 
trufia ungurească; de jur împrejurul crăiei lor nu vezi 
decât neprieteni, numai leşii ţin cu ei. Împrejurările vin 

în ajutorul nostru; războiul napolitan ţine pe craiu, şi îl 
va ţine încă multă vreme departe de noi cu floarea 
puterilor lui. Vrăjbile cu veneţianii sunt departe de a fi 
sfârşite şi în curând războiul va izbucni din nou în 
Dalmația. Sârbii, de abia învinşi se scoală din nou, în 
ţarul Duşan se ridică un potrivnic vajnic care sileşte pe 
Lajos să ţie la graniţă oşti numeroase; Boemia şi 
Austria aşteaptă numai ceasul potrivit pentru a-şi 
răzbuna ocările din trecut. Vom avea de luptat numai 
cu o parte din oştirile lui şi, dacă izbutesc să încheg în 
mâinile mele toate puterile româneşti, nu mă tem să 
mă pun cu el, chiar dacă nu ar mai avea să se ferească 
şi de alţii: tari sunt codrii Moldovei şi vânjoase braţele 
românilor! 

— Şi ce parte ai de gând să-mi dai în această lucrare, 
întrebă Ştefan. Când crezi că vei putea să mă 
întrebuinţezi? 

— O parte aleasă, grea şi primejdioasă, răspunse 
Bogdan. Până acum am lucrat peste munţi prin doi 
oameni din care unul este Toma Alimoş, celălalt un 
călugăr, Isaiia. Cel de întâi trebuie să-ţi fie cunoscut şi 
ţie din războiul cu tătarii, el lucrează pentru mine la 
Bârlad. 

— Da, îl cunosc, dar prea puţin, ştii că abia se 
întruniseră oştile noastre cu bârlădenii şi s-a dat 
bătălia în care am fost atât de greu rănit. 

— Cel de-al doilea, urmă Bogdan, călugărul Isaiia, 
este inima întregii mişcări ce se pregăteşte în Moldova. 
Intr-un trup sarbed, sub rasa-i sărăcăcioasă de călugăr 
s-ascunde o inimă de leu şi o voinţă de oţel, stăpânite 
de o minte aleasă, ajutate de o învăţătură mare şi 
însufleţite de o nemărginită iubire de neam. A a 

zugrăvi mai bine ar fi lucru greu şi muncă zadarnică 
căci în curând îl vei cunoaşte şi-l vei putea judeca. 
Amândoi mă înştiinţează că este neapărată trebuinţă 
sau să vin eu însumi sau să trimit în Moldova pe un om 
de încredere spre a face cu ei şi cu căpeteniile prietene 
mie, cele de pe urmă pregătiri. Este mai ales trebuinţă 
de un oştean priceput în treburile războiului, care să 
poată povăţui oastea moldovenilor răsculați până la 
sosirea mea sau până la acea a lui Toma Alimoş. Dacă 
aş merge însumi, lipsa mea de aici ar deştepta 
bănuielile ungurilor; aflarea mea în Moldova, unde sunt 
cunoscut, ar pune pe Sas pe urma scopurilor mele şi aş 
da astfel prilej duşmanilor să împiedice împlinirea lor 
luând din vreme măsuri de apărare. 

Sosirea ta îmi este deci binevenită, căci aflarea ta 
peste munţi nu va putea deştepta nicio bănuială; te 
ştiu ager şi destoinic în trebile războinice. Vei merge cu 
cărţi de la mine întins la călugărul Isaiia, la sihăstria lui 
de lângă cetatea Neamţului... 

— Când trebuie să plec? 

— Cât mai curând, chiar mâine dacă nu eşti din cale 
afară de ostenit. 

— Până acum am fost prea scârbit pentru a simţi 
truda, acuma sunt nerăbdător să dau şi eu ajutorul 
meu la falnica lucrare ce o începi; voi pleca mâine. 

— Bine, te voi pune chiar în astă noapte în 
cunoştinţa amănunţită a tocmelilor ce au urmat între 
mine şi românii de dincolo. Mâine, cărţile şi deplinele 
puteri ce ţi le dau spre a te pune în stare să faci 
legături în numele meu, vor fi gata de dimineaţă şi vei 
putea pleca. 

cei din cititorii mei care au fost la Târgu Ocnei îşi 

aduc negreşit aminte de Perchiu, dealul din faţa 

Oneştilor; dincolo de Trotuş, şi de stâncile de pe 
coasta de miazăzi a acestui deal, care par spânzurate 
în aer şi gata să se prăbuşească în capul călătorului 
silit să treacă sub ele. 

Acum 550 de ani ca şi astăzi, drumul la Târgul 
Trotuşului şi la Ocnă trecea sub poalele Perchiului şi 
miile de  cărăuşi, care aduceau sarea în toate 
unghiurile zării, făceau acolo, când drumul era bun, 
popasuri de amiază, iar când era desfundat de ploi, 
acel de noapte. 

În seara în care se petreceau cele povestite de noi în 
capitolul din urmă, o uriaşă tabără de cărăuşi plecase 
în revărsatul zorilor de la Gura Ocnei, unde fusese 
oprită vreme de două săptămâni din pricina unui 
dezgheţ urmat de ploi. 

El ajunse sub Perchiu pe la asfinţitul soarelui după ce 
necăjise ziua întreagă în noroiul cleios de pe şesul 
Trotuşului în care roţile intrau până la butuc. Boii 
fusese dezjugaţi şi sloboziţi în lunca care acoperea pe 
atunci malurile râului, iar oamenii, uzi până la cămeşă 
căci spre seara începuse iar să bureze, aprinseră 
focurile şi începură pregătirea cinei. Dacă pentru 

ţăranul nostru de astăzi, aceste pregătiri sunt de mare 
uşurinţă, ele pe atunci erau şi mai lesnicioase căci 
popuşoiul fiind necunoscut, fiecare avea cu dânsul 
pâne sau mălaiu şi, deoarece cărăuşii noştri se aflau în 
săptămâna albă, udătura era alcătuită din brânză, din 
ceapă crudă, din bureţi uscați sau din câteva măsline. 
Cina isprăvită, cei mai obosiţi, învăliţi în cojoace şi cu 
căciula trasă peste ochi se lungiră pe lângă focuri, 
ceilalţi se puseră la vorbă, vorbind despre treburile lor 
sau ascultând poveştile celor buni de gură. 

Tabăra era alcătuită din oameni veniţi din toate 
părţile, care mai târziu s-au topit în domnia Moldovei... 
Locuitorii aceluiaşi sat alcătuiau împrejurul aceluiaşi 
foc câte o ceată deosebită. Cam pe la mijlocul otacului, 
împrejurul unui foc voinic, erau adunaţi vreo douăzeci 
de codreni îmbrăcaţi cu chebe roşii sau albastre, cu 
bonde şi nădragi de aba albastră cusute cu flori roşii 
sau galbene şi încălţaţi cu ciubote lungi având turetci 
suflecate sub genunchi. Toţi tineri şi veseli, o duceau 
într-o şagă şi într-un râs; trei ploşti mari se plimbau 
necontenit de la unul la altul şi, după ce se isprăvise 
cina, unul din ei, un flăcău oacheş de vreo douăzeci de 
ani, nalt şi spătos, scoase dintr-o căruţă o lăută şi 
începuse a cânta. Cu încetul tinerii de pe la alte focuri 
se adunase, alcătuind împrejurul cântăreţului, care nu 
se mai ostenea, un cerc din tot tineretul otacului. 

Alăturea, lângă alt foc, mai mic, şedeau vreo zece 
moldoveni din satul Cristeşti de pe Moldova aproape 
toţi oameni făcuţi, şi ascultau vorbele unui bătrân cu 
barbă şi plete albe, dar încă rumen la faţă şi voinic. 

— Nu, băieţi, zicea bătrânul, nu m-aţi înţeles: nu am 
vrut să zic că-i bine de noi şi că românul are astăzi o 

soartă de care trebuie să fie mulţămit şi să aştepte 
pentru a se jălui ca să i se ieie şi cenuşa din vatră. Văd 
şi eu ca şi voi toate nevoile ce sunt pe capul nostru, 
nedreptăţile şi jafurile ce le suferim, dar ni s-o urât de 
plângerile care le aud de ani de zile. Barba mea din 
neagră ce era s-o făcut albă de când aud că Sas 
mănâncă ţara, că cnejii şi juzii jefuiesc pe săteni, că 
birurile şi jafurile nu mai sunt de suferit şi că românul 
seamănă mălaiul şi creşte vite nu pentru dobânda lui 
dar pentru folosul domnului, a judelui sau a ungurilor. 
Sunt ani de când îl aud văitându-se că se iau trei dijme 
în loc de una, că dreptate pentru cel slab nu este şi că 
n-o mai rămas nevastă sau fată frumoasă care să nu fi 
fost necinstită de fiii lui Sas. Se vede că tot nu ne-o 
răzbit încă destul, că mare din cale afară fiind răbdarea 
românului cuțitul nu o ajuns încă la os. Nu ajunge că ne 
aduce la sapă de lemn, nu ajunge că ne ia bucăţica din 
gura copiilor, nu ajunge că îşi bate joc de nevestele şi 
de fetele noastre, să vede că tot ar mai trebui să ne 
facă ceva ca să strigăm în sfârşit: destul! Căci de ni s- 
ar părea că ajunge, nu ne-am mai jălui ca muierele şi 
am apuca pe o cale care să ne poată duce la scăpare. 
Vedeţi bine că jalbele şi nemulţămirile noastre nu 
sparie pe vodă, nu-l fac să-şi schimbe calea şi 
Dumnezeu ştie dacă le cunoaşte! Nu este zi în care 
numele lui să nu fie blestemat: iarna la şăzătoare, 
dumineca la crâşmă, pe drumul mare la fiecare popas, 
n-auzi pe român decât jăluindu-se şi  ocărând 
stăpânirea. lar vodă lasă ţara să se plângă în tihnă şi o 
mănâncă pe zi ce merge mai mult, doar ştie că 
românul latră dar nu muşcă. 

— Dar ce vrei să facem, pe ce cale să apucăm, moş 

Marine? întrerupse unul din oameni. 

— Ce să facem şi cum să facem, Andrei, nu e aici 
locul s-o spunem. Înainte de toate trebuie să ne dăm 
seamă că cu vaietele şi cu plânsetele nu putem ajunge 
la nimica. Câtă vreme Sas şi dirigătorii lui vor vedea că 
faţă cu fărădelegile lor noi plângem dar ne supunem ei 
vor urma înainte cu ele; faptele lor în loc de a se mai 
astâmpăra vor creşte din ce în ce: vedeţi că nevoile şi 
greutăţile noastre sporesc din zi în zi. 

— Aşa este, dăjdiile se înmulţesc în fiecare zi, zise alt 
cărăâuş. Acum patru ani dădeam a doua dijmă pentru 
ca să plătească vodă birul ţării către tătari; tătarii sunt 
goniţi peste Nistru şi noi nu numai că tot mai dăm acea 
dijmă dar s-o mai adăugat încă una sub cuvânt că 
trebuie să plătim cheltuielile făcute de vodă cu oştile 
ungurești care ne-au ajutat ca să alungăm pe păgâni. 

— Şi ai să le vezi urcându-se şi dintr-atâta, Stoiene, 
întâmpină Marin, cu plângerile noastre şi cu răbdarea 
noastră avem să ajungem să luăm noi una din rodul 
pământului şi al muncii noastre şi să dăm nouă 
stăpânirei. 

— ŞI juzii din zi în zi să fac mai lacomi, zise alt român 
care până atunci nu vorbise; din trei zile de clacă câte 
erau de obiceiu să se facă judelui până mai an, se cer 
astăzi şase şi şeapte. Ş-apoi judecăţile lor, ce feluri de 
judecăţi sunt! Fără plocon nu te primeşte nici să-i 
vărbeşti; dacă i-ai dat plocon iar acel cu care te judeci 
i-a dat altul mai mare, ori câtă dreptate ai avea tot te 
dă rămas. 

— Ş-apoi cum vrei să fie altfel, loane? zise Marin. 
Ungurii ca să scoată bani mulţi din ţară, îl lasă pe Sas 
să jupuiască cât poate şi cât vrea, iar Sas ca să 

găsească unelte care să-l ajute în jafurile lui, lasă pe 
juzi şi pe ceilalţi diregători să jupoaie pe român după 
placul lor, şi noi, cei din sus, nu suntem cei mai de 
plâns. 

Aţi auzit la Ocnă ce ne spuneau bieţii oameni de pe 
aice. Ei sunt amestecați cu ungurii şi preoţii papistaşi 
sunt tari şi mari la dânşii. Pe lângă că plătesc toate 
dăjdiile care ne apasă pe noi, mai dau încă o dijmă, a 
patra, unui vlădică unguresc care nici nu şede pe la 
noi. Dajdia este strânsă de popii şi protopopii lui, şi ei 
îşi mai fac şi râs de români. Aţi auzit ce ne spunea 
omul cel care l-am lăsat în satul prin care trecurăm pe 
la toacă, Pleşeştii? Cum avea el două fete, pentru 
păcatul lor frumoase, cum o trimes protopopul 
papistaş din Târgul-Trotuşului să le ridice cu de-a-sila 
sub cuvânt că satul este închinat bisericii lui şi are 
dreptul să le ieie ca slugi, şi le-o trimes pe urmă înapoi 
după ce le necinstise! V-au spus oamenii cum 
prigonesc papistaşii pe preoţii noştri şi cum vor să 
întoarcă pe români de la legea lor, cu de-a-sila. Sas 
este voievod şi peste văile de aice dar, în loc să apere 
pe bieţii oameni care sunt de o credinţă cu dânsul, el 
ţine cu papistaşii. Preoţii lor mare trecere au la el, şi 
mulţi zic că vodă gândeşte că, cu vremea, să se lepede 
de legea noastră şi să se facă şi el papistaş ca să fie şi 
mai bine văzut de unguri. Atunci aţine-te şi vei vedea 
prigonire! 

Uitaţi-vă, iată, oameni fericiţi, urmă moşneagul 
arătând cu mâna la focul de alăturea, împrejurul căruia 
şedeau codrenii şi unde veselia, mulţămită cuprinsului 
ploştelor şi al cântecelor, se făcuse din ce în ce mai 
mare şi mai zgomotoasă. Ei n-au nici ayal EA 

nici voievodul lacom pe capul lor; cnejii aleg dintre ei 
câte doi căpitani pentru a-i duce la război când se 
încearcă tatarii sau alţii să-i calce şi să-i judece în 
vreme de pace. lar cnejii sunt drepţi cu oamenii şi, 
fiind pe vecie stăpâni, nu se lăcomesc să-i sărăcească 
spre a se îmbogăţi ei cât mai curând. Pricep că dacă ar 
face una ca asta ar rămânea pe urmă copiii lor fără 
venit. Şi apoi nici codrenii cei de rând nu sunt oameni 
să se lese să fie nedreptăţiţi de cineva. La dânşii n-ar 
putea vreun cneaz să iee ceea ce nu este de drept a lui 
şi mai ales nu ar îndrăzni fiii unui căpitan să 
necinstească casele oamenilor, chiar a celor mai 
săraci. Se vede că numai noi suntem mai răbdători şi 
mai blajini. 

— Zău, nu te înţeleg, moş Marine, zise din nou 
Andrei, la început ne-ai zis că te-ai săturat de 
plânsetele oamenilor şi că ai vrea să-i vezi lăsându-se 
de ele pentru a apuca calea care să ne ducă la 
scăpare. Şi tot dumneta de un ceas ne înşiri întreg 
pomelnicul nevoilor noastre fără a ne arăta vreo cale 
de mântuire! 

— Am vrut să vă arăt, răspunse bătrânul, că vă 
plângeţi de un veac de om, de o sumedenie de nevoi 
care, într-adevăr, ne apasă pe toţi, dar că vă mărginiţi 
numai la plângeri. Din păcate, deşi nevoile nu mai sunt 
de suferit, nu vă gândiţi la ce este de făcut pentru a le 
înlătura. Eu vă zic lămurit vouă, oameni din satul meu 
precum şi tuturor acelor care vorbim aceeaşi limbă, 
împărtăşim aceeaşi credinţă şi zăcem sub acelaşi jug 
de nevoi: conteniţi cu plânsetele şi luaţi cu toţii 
hotărârea bărbătească de a le pune capăt. Viaţa care o 
duceţi este prea ticăloasă pentru ca să puneţi vreun 


Pe a TUDA TE 


IEEE DACII SES Rs RE F 
Sp Său Py E ce 


SERE 
E ien E Di E ape = ai > Sa E ai 


aa 


preţ pe ea; fiţi deci gata s-o jertfiți pentru a întemeia 
copiilor voştri un viitor mai bun, care să fie într-adevăr 
o viaţă omenească. 

— Prin urmare dai a înţelege că trebuie să ne sculăm 
asupra lui vodă şi a ungurilor? Dar ce putere avem noi 
să stăm împotriva lor? zise Stoian. 

— S-ar găsi mijloace dacă am fi hotărâți cu toţii să 
jertfim şi viaţa şi puţina avere ce ne-o mai rămas 
pentru mântuirea noastră şi a copiilor noştri. Mulțimea 
ar fi cu noi, căci ea este nemulţămită, vodă are cetăţi 
şi oşteni, dar ar cădea cetăţile şi ar fi biruiţi oştenii 
dacă fiecare din noi ar fi hotărât să nu părăsească 
lupta decât mort sau biruitor. Mai multă putere dă 
credinţa că lupţi pentru dreptate şi că mântuirea o poţi 
găsi numai în urma izbândei, decât cetăţi şi lefegii. 

— Păunaşul Codrilor doară nu are nici cetăţi nici cei 
mulţi lefegii şi-şi râde de Sas, de juzi şi de crijaţii de la 
Neamţu, zise lon, iată un prieten adevărat al 
nevoieşilor! Oamenii lui Sas şi ungurii spun că-i lotru şi 
s-o pus preţ pe capul lui, dar mai mari lotri sunt Sas şi 
juzii care jăfuiesc pe cel slab şi sărac. Păunaşul Codrilor 
loveşte numai pe cei tari şi puternici; pe Sas, pe unguri 
şi pe diregătorii lacomi şi jacaşi. Pe oamenii saraci 
totdeauna i-o ajutat. 

— Aşa este, zise Andrei, am un cumătru în satul 
Costişa pe Bistriţa, om bătrân şi scăpătat. Îi murise boii 
în toamna trecută tocmai când era să-şi cunune fata 
căreia îi făgăduise că-i dă boii de zestre. Părinţii mirelui 
voiau acuma să strice logodna fiindcă nici flăcăul nu 
prea avea stare. Era necăjit de tot bietul român, când 
iată că într-o bună dimineaţă, sculându-se şi ieşind pe 
prispă, vede în bătătură o păreche de juncani minei 

de-ţi alunecau ochii pe dânşii. Unul din ei purta o 
talancă spânzurată de gât, iar celălalt o tăbliță de lemn 
cu slove pe dânsa. Omul, socotind că sunt vite 
pripăşite sau de furat se duce cu ele la popa ca să 
vadă ce înseamnă slovele. lar popa, după ce le citeşte, 
îi spune că stă scris pe tăbliță că Păunaşul Codrilor 
dăruieşte lui Vasile a Cucului, aşa să numeşte cumătrul 
meu, o păreche de juncani pentru ca să nu-i rămâie 
fata nemăritată. Am văzut juncanii cu ochii mei şi pot 
spune că nu găseşti adesea vite aşa de frumoase. 

— Faptele cele bune ale Păunaşului Codrilor nu se 
mai pot număra, spuse Stoian. Oamenii din Budeşti, de 
pe Cracău, pornise în vara trecută să facă din nou 
biserica din sat arsă de tătari, acum patru ani. Când 
era clădirea gata, s-au trezit că nu au cu ce s-o 
îmbrace şi tocmai atunci cade o pacoste mare peste ei: 
se găseşte pe hotarul satului un neamţ de la Cetate, 
mort. Aflând crijaţii, vin cu putere în sat şi cât pe aici 
era să-i deie pârjol; numai cu greu i-au îmbunat 
oamenii plătindu-le o gloabă cumplită, rămânând lipiţi 
pământului şi datori pe toată viaţa unor negustori din 
Piatra. Rămâneau fără biserică de n-ar fi trimes 
Păunaşul Codrilor, prin un necunoscut, popii bani 
destui ca să îmbrace biserica cum n-ar fi fost în stare s- 
o îmbrace oamenii niciodată. Au adus treizeci şi şase 
de preoţi şi de diaconi ca s-o sfinţească şi tot le-o mai 
rămas bani ca să plătească gloaba aproape întreagă. 

— Dar câte fete sărace n-o măritat, pe câţi nenorociţi 
care nu aveau cu ce să-şi plătească gloabele nu i-o 
scăpat de la închisoare? Rău a făcut Păunaşul Codrilor 
numai lui vodă şi ungurilor, juzilor şi cnejilor vânduți 
lor! Auzit-aţi de Micu, cneazul de la Bahna? El sărăcise 

pe nişte biete femei văduve luându-le stupii din prisacă 
şi vitişoarele din bătătură sub cuvânt că i-ar fi rămas 
nişte datorii de la soţii lor. Păunaşul Codrilor i-o trimes 
răspuns prin un cioban că de nu dă avutul lor femeilor 
înapoi, până în trei zile, are să-l facă să se căiască. 
Cneazul, drept răspuns, o pus să ţintuiască pe cioban 
de o ureche, în faţa crâşmei, şi o scos toţi oamenii ca 
să străjuiască zi şi noapte împrejurul hotarului. Dar, 
tocmai la trei zile, într-o dimineaţă, s-o găsit cneazul 
țintuit de acelaşi copac la care ţintuise pe cioban, dar 
de amândouă urechile. lar cireada de vite a Micului 
pierise peste noapte şi cneazul n-o putut să puie mâna 
pe dânsa până când n-o dat vadanelor înapoi îndoit cât 
le răpise. 

— lată aproape anul de când o năvălit la Pângăraţi 
asupra lui Dragomir, fiul vitreg al lui vodă, când ducea 
peste munţi birul ţărei şi i l-o luat, rănindu-l şi 
fugărindu-i oştenii. Pe capul lui este pus preţ mare de 
vodă şi de unguri şi nu numai că nu-i prins, dar pe zi ce 
merge auzim de vr-o ispravă nouă. Oare cine să fie el, 
moş Marine? 

— Nu ştiu cine-i Păunaşul Codrilor, Neculai, nici de 
unde vine; ştiu numai că-i român răspunse scurt 
unchiaşul. 

— Acuma au pus şi bârlădenii preţ pe capul lui, urmă 
Neculai. 

— Da pentru ce? întrebară ceilalţi. El de români nu se 
leagă afară de acei vânduți lui Sas şi ungurilor. Ce 
legătură au oare bârlădenii cu dânşii? 

— Sunt bârlădeni şi bârlădeni, răspunse moş Marin. 
Cei din oraş nu se potrivesc cu cei de la ţară; cnejii şi 
românii din sate n-au nici în clin nici în mânecă cu vodă 

şi cu ungurii, dar cu târgoveţii stă treaba astfel. Ştiţi că 
în vara trecută Păunaşul Codrilor o pus la toate vămile 
nişte tăbliţi, pe care stă scris că de acum înainte orice 
negustor străin intră sau iesă din ţara Moldovei are să-i 
plătească şi lui aceeaşi vamă ce o plăteşte lui vodă. Nu 
s-o putut afla cine o pus tăbliţele; ele s-au găsit pe la 
toate vămile în aceeaşi dimineaţă, bătute de o prăjină 
înfiptă în pământ; însă, de atunce, n-o fost în stare 
niciun negustor străin să treacă prin ţară fără a plăti 
vamă Păunaşului. 

Le ieşea înainte, el sau tovarăşi de ai lui, şi dacă nu 
dădeau vama cerută de bună voie, erau siliţi s-o deie 
îndoită, de nevoie. Cum trebuie să ştiţi, de la Țarigrad 
intră pe Dunăre o mulţime de mărfuri străine şi merg 
din Ţara Ungurească şi din ţară leşască la Țarigrad, tot 
prin Dunăre. Bârlădenii cumpără din aceste mărfuri 
pentru a le desface la dânşii şi la noi. Luând Păunaşul 
Codrilor încă o vamă peste acea luată de bârlădeni şi 
de Sas, pe lângă că mărfurile se scumpesc din pricina 
asta, apoi negustorii streini se feresc de a mai trece pe 
aice şi precupeţia bârlădenilor tânjeşte. De aceea, 
târgoveţii fiind de o bucată de vreme tari şi mari în 
ţara bârlădenilor, vor cu orice preţ să scape de 
Păunaşul Codrilor şi au juruit o mulţime de bani, două 
sute de zloți, aceluia care îl va da prins sau lor sau lui 
Sas. Dar socot că nu se va găsi niciun român în stare 
să facă o faptă aşa de mişelească. 

— Oare unde stă el şi câţi tovarăşi are? întrebă din 
nou Neculai. 

— Cred că stă prin codri, răspunse Marin, iar 
tovarăşii lui sunt câteodată mulţi altă dată puţini, după 
împrejurări. Când o luat birul ţării din mâinile lui 

Dragomir, se zice că ar fi avut cu el vreo optzeci de 
oameni, altădată o ieşit înaintea negustorilor numai cu 
trei sau patru inşi, uneori chiar singur. 

— Dar oare l-o văzut vreodată cineva? Ce fel de om 
este el? Unii zic că-i tânăr, alţii că-i bătrân. Unii îl fac 
frumos ca soarele, alţii spun că-i mai urât decât dracul, 
ziseră mai mulţi deodată. 

— Nu l-am văzut niciodată, răspunse Marin, dacă-l 
voi întâlni cândva, vă voi spune şi vouă cum este la 
faţă şi la trup. 

ocmai atunce, cântecele şi gălăgia ce o făcea 

tineretul adunat împrejurul focului  codrenilor, 

încetând deodată, moş Marin şi tovarăşii lui făcură 
mişcarea firească omului când încetează un zgomot cu 
care se deprinsese. 

Uitându-se în acea parte, văzură că tăcerea era 
datorită sosirii înaintea acelui foc a doi călăreţi. 

— Dorim bună sară şi sănătate, rosti un glas 
puternic. 

— Mulţămim dumitale şi-ţi dorim şi noi asemene, 
răspunseră codrenii într-un glas. 

— Am văzut focul vostru de departe şi am venit 
pentru a vă ruga să ne daţi voie să ne mai uscăm 
hainele ude de ploaie, urmă străinul. 

— Sunteţi bine venit, răspunse unul din codreni, care 
părea mai de seamă, un tânăr de vreo douăzeci şi cinci 
de ani, nalt şi mlădios, cu ochi vioi şi cu musteaţa 
castanie răsucită în sus, cu plăcere vă facem loc şi la 
ploscă, şi întinse spre drumeţ o ploscă de lemn putând 
cuprinde vreo două vedre. 

Străinul care vorbise descălecă, se apropie şi păşind 
înspre codrean, îi luă plosca din mână zicând: 

— Mulţămim pentru amândouă şi să fie cu bine, apoi 
ducând plosg la gură, trase o duşcă zdravănă. 

— Bun vin prietene, zise el dându-i plosca înapoi, fac 
rămăşag că-i de la Odobeşti şi o trecut de patru ani. 

— Ai gâcit, nene, răspunse codreanul râzând, se 
vede că eşti cunoscător şi deprins cu vinaţuri bune. 
Dar, parcă eraţi doi, şi luând iar în mână plosca o 
întinse celuilalt călător care descălecase şi el şi ţinea 
caii de frâu. 

Lumina focului bătea acuma în plin asupra 
călătorului care vorbise şi cărăuşii rămaseră uimiţi de 
statura şi de frumuseţea feţei lui. Sub fruntea largă 
cuprinsă între plete lungi castanii, luceau doi ochi 
negri, mari, plini de viaţă şi de foc; nasul era drept, de 
chip frumos, cu nările mişcătoare, musteţile ceva mai 
deschise decât părul şi răsucite în sus, lăsau să se 
vadă gura mândră şi rumenă. 

Purta îmbrăcămintea unui mocan cuprins: căciulă 
neagră mare, ţuguiată; peste cămeşa de pânză de in, 
un pieptar de piele de oaie cusut cu flori negre şi roşii, 
pe deasupra pieptarului o bondă de suman. Era încins 
cu un chimir lat de piele neagră, bătut cu flori tot de 
piele; iţarii de lână intrau în ciubote de iuft rusesc care 
să suiau până la genunchi. Peste chimir se vedea o 
curea de care era atârnat un paloş lung cu mânerul de 
os. Nu i se putea da mai mult de douăzeci şi patru 
până la douăzeci şi cinci de ani şi dacă faţa arăta o fire 
voinică, statura lui de urieş, umerile late, braţele lungi 
şi mânele frumoase dar mari, făceau dintr-însul o 
icoană a puterii. Acel ce-l însoțea era un mocan de 
statură mijlocie şi de făptură îndesată; părea cu vreo 
zece ani mai în vârstă decât tovarăşul lui şi deşi purta 
îmbrăcăminte de aceeaşi croială era lesne de gâcit din 
înfăţoşarea lui faţă de cel dintâi că unul era stăpân iar 

celălalt slugă. 

Caii străinilor atrăseseră de la întâia vedere băgarea 
de seamă a codrenilor, atât de iubitori şi de 
cunoscători de cai frumoşi. Cel de pe care descălecase 
întâiul străin era un armăsar sur, rotat, celălalt o iapă 
neagră; capul mic cu ochii blânzi dar vioi, gâtul vânjos, 
coama deasă, părul luciu şi picioarele vânjoase ale 
calului arăbesc se unea la ei cu pieptul lat, şi sapa 
puternică a dextrierilor încălecaţi de cavalerii îmbrăcaţi 
în fier din apusul Europei. De oblâncul fiecărei şei era 
atârnată în partea stângă, de o curea, o ghioagă 
năstrujită iar dinapoi, de fiecare plocad, era legat un 
arc, în tocul lui de piele şi o tolbă de săgeți. 

— Frumoşi cai mai aveţi, nene, zise codreanul care le 
întinsese plosca cu vin, şi care nu-şi putea lua ochii de 
pe ei, deşi sunt încă departe de bătrâneţe, prin multe 
ţări oştit-am şi mulţi cai văzut-am, dar numai un singur 
loc ştiu unde să se crească acest soi. 

— Trebuie să-l cunoşti bine, răspunse străinul, ei vin 
chiar de la voi, căci, după port, văd că sunteţi codreni 
de la Tigheciu. Mi i-o trimis un fruntaş al vostru care 
îmi este prieten bun. Trebuie să cunoşti pe Gheorghiţă 
al Şalgăi? 

— Cum nu, răspunseră codrenii într-un glas şi cu o 
mirare voioasă pe faţa lor, el o fost ales în toamna 
trecută căpitan de codru şi este cneazul nostru. 

— Atunci, adăugă cel care părea mai mare printre ei, 
trebuie să fii Mihu, tovarăşul lui Gheorghiţă, în oştile 
leşeşti, fratele lui de cruce, despre care vorbeşte într- 
una. 

Eşti omul care n-are păreche în mânuirea paloşului şi 
a suliţei, arcaşul care nu ştie ce vrea să zică a da greş, 

eşti Mihu cel grozav care rupe potcoava cea mai 
groasă în două, numai cu câte două degete de la 
fiecare mână! Mă bucur că te cunosc! Eu mă numesc 
Toma Făgău, sunt din satul lui Gheorghiţă şi omul lui. 
Dar înainte de a te odihni, hai să mai cinstim o dată în 
sănătatea căpitanului nostru şi a fratelui său de cruce, 
şi îi întinse plosca din nou... 

Mihu, luând-o răspunse: 

— Să trăiască Gheorghiţă, căpitanul vostru şi fratele 
meu de cruce, să trăiţi şi voi, codreni voinici (...) 


După ce bău, plosca trecu iar din mână în mână iar 
Mihu aşezându-se lângă foc, alăturea cu Toma începu 
să întrebe de Gheorghiţă, cum îi merge şi ce i s-a mai 
întâmplat de când s-a despărţit de el. 

Dacă oamenii dimprejurul lui moş Marin s-ar fi uitat 
la el în clipa în care Mihu, descălecând, se apropiase 
de foc, ei ar fi văzut că moşneagul tresare uşor şi că o 
mirare mare se oglindeşte pe toate trăsăturile lui. Dar 
aveau şi ei ochii aţintiţi asupra străinului, şi bătrânul îşi 
alcătuise iar, aproape îndată, o faţă nepăsătoare deşi 
nu pierdea nimic din ce se petrecea şi se zicea 
alăturea. Focul cristeştenilor fiind aproape stins, 
moşneagul trimise pe unul din tovarăşi să aducă 
câteva lemne de luncă. Apoi, zicând că începe a-i fi 
frig, se duse şi el să se mai încălzească la focul 
codrenilor care dădea semne de viaţă lungă căci ei, 
după ce aprinseseră un plop întreg, mai făcuse 
alăturea şi o stivă de uscături spre a-l hrăni necontenit. 
Marin se aşeză drept în faţa lui Mihu şi începu să-şi 
încălzească când o mână când cealaltă, când un picior 
când celălalt, părând cu totul nepăsător la cele ce se 

petreceau şi se ziceau împrejurul lui Mihu, vorbind cu 
Toma, dădu cu ochii de moşneag şi fără a da niciun 
semn de mirare, ţinu ochii aţintiţi asupra lui, aşteptând 
să arunce şi Marin o privire spre el şi, când acesta în 
chipul cel mai firesc se uită la dânsul, Mihu îi făcu cu 
ochiul semn neînțeles pentru ceilalţi la care bătrânul 
răspunse în acelaşi fel. 

— Când veneam spre voi, zise Mihu codrenilor, se 
auzea un cântec frumos, oare de ce o fi amuţit 
cântăreţul, parcă văd o lăută în mâna flăcăului celui 
oacheş. 

— Văru-meu Filip, este un cântăreţ vestit la noi, zise 
Toma. El este în stare să cânte trei zile şi trei nopţi de- 
a rândul, fără a răguşi şi fără a zice de două ori acelaşi 
cântec. 

— Imi plac şi mie cântecele, zise Mihu, şi deoarece 
m-aţi primit atât de bine şi m-aţi bucurat cu veşti bune 
de la prietenul meu cel mai drag, dacă nu vă este cu 
supărare, v-aş cere lăuta şi v-aş cânta şi eu ceva. 

— Neva fi cu mulţămire, răspunseră voios codrenii şi 
dându-i-se lăuta, Mihu cu un glas puternic, dar cald, 
începu să cânte. 

El zise mai întâi un cântec de iubire, dulce şi plin de 
dor, apoi un cântec vitejesc care însufleţi adunarea. 
Cerură cu toţii să-l mai cânte odată, dar Mihu le zise că 
are altul care poate le va plăcea şi mai bine. 

Şi începu să zică durerea unei mame încă tânără şi 
frumoasă, care se plânge fiului ei că un străin lacom şi 
varvar a bătut-o, a pradat-o, a batjocorit-o şi şi-a făcut 
râs de ea. 

Flăcăul care este voinic şi începe a învârti paloşul, 
întreabă, nebun de mânie, care este numele acelui 

neom pentru ca nu cumva să treacă noaptea fără ca 
acea ruşine să fie răzbunată. 

Mama răspunse că el este prea tare şi prea mare 
pentru ca un copil să-l poată învinge. 

Flăcăul zice ce mânie cumplită simte pentru ocara 
făcută ei, fiinţei celei mai frumoase, celei mai duioase, 
celei mai sfinte din lume, îi dă inimă de leu şi putere de 
zmeu care-l vor duce la biruinţa, ori cât de mare şi de 
tare ar fi potrivnicul lui, înfruntă zece morţi dar nu mai 
rămâne niciun ceas nerăzbunat. 

Atunci mama îi zice că ea nu a fost batjocorită de 
nimeni dar că o mamă mai mare, mai frumoasă, mai 
dulce şi întru toate sfinte, mama ţară, este zilnic 
prădată, batjocorită şi pângărită de un voievod lacom 
plătit de duşmani străini. 

Dacă mama pentru o ocară făcută ei a dat fiului său 
inimă de leu şi putere de zmeu, apoi nemărginit mai 
mare trebuie să fie mânia ce o simte pentru ocara 
făcută zilnic mamei ţări; inima trebuie să-i fie cât zece 
inimi de leu şi puterea cât puterile întrunite a zece 
zmei. 

Flăcăul cade în genunchi înaintea ei şi-i mulţămeşte 
fiindcă l-a deşteptat din amorţirea în care trăise până 
atunci şi jură că pleacă fără întârziere să lupte 
împotriva acelor care-şi fac râs de ţară, ca să-i răpuie. 
Când Mihu tăcu, izbucniră din toate părţile strigăte 
însufleţite de mulţămire care păreau că nu mai au 
sfârşit. 

După ce se făcu puţină linişte, Mihu zise: 

— Ne vom mai vedea şi altă dată şi atunci vă voi 
cânta şi partea a doua a cântecului: lupta şi biruinţa 
flăcăului căci poate va da Dumnezeu ca până atunci el 

să iasă biruitor. 

— Amin! Să deie Dumnezeu! Aşa să fie! se auzi din 
toate părţile şi în ochii tuturor celor de faţă se citea 
acuma dorul de voinicie şi de răzbunare. 

Apoi Mihu, după ce zise un nou cântec de iubire, 
dădu lăuta lui Filip rugându-l să-i mai arate şi el cum se 
cântă în codru. 

Noaptea era înaintată când Mihu făcu iar semn din 
ochiu lui moş Marin care nu-şi schimbase locul. Atunci 
bătrânul sculându-se, se întoarse iar la tovarăşii lui 
care aprinseseră focul din nou şi strânseseră destule 
uscături pentru a-l face să ţie până la ziuă; dar în loc să 
se culce, el zise că merge în luncă să vadă dacă 
străjerii-şi caută de datorie. Strecurându-se printre 
care şi printre focurile aproape stinse, îşi luă drumul 
spre apă dar, când ajunse la marginea otacului cârni 
spre stânga şi ajunse la drum, îl urmă pe o depărtare 
de vreo sută de stânjeni apoi dând peste o bucată 
mare de stâncă în marginea drumului, se tupi lângă 
ea. 

Mihu, puţin după plecarea lui Marin, se sculă zicând 
lui Toma: 

— Hainele mi s-au uscat bine şi caii s-au odihnit, 
calea mea fiind încă lungă sunt silit să mă despart de 
voi. Vă mulţămesc pentru prietenia ce mi-aţi arătat-o şi 
te rog să spui lui Gheorghiţă că nădăjduiesc să mă 
întâlnesc cu el în curând. Am nişte turme de oi pe 
valea Chinezei, trebuie să văd cum au iernat şi ce-mi 
fac ciobanii; cu acel prilej mă voi repezi şi până la 
codru. După ce codrenii îl siliră să mai aducă încă o 
dată plosca la gură, Mihu îşi luă rămas bun de la toţi, 
strânse cu căldură mâna lui Toma pi AU: încălecând el tajaa 

cu tovarăşul lui, apucară pe drum la vale. 

Când ajunseră în dreptul stâncei lângă care era tupit 
moş Marin, se auziră trei şuierături uşoare. Mihu opri 
calul. Bătrânul se apropie de el. 

— Dorim sănătate, căpitane, zise el încet. 

— Bucuros de întâlnire, moş Marine, răspunse Mihu. 
Ai vreo veste pentru mine? 

— De o săptămână şi mai bine te caută părintele şi 
Petrea Cărăbuş prin oameni trimişi în toate părţile; 
focurile de vestire ard în fiecare noapte pe vârfurile 
munţilor şi nimeni nu ştie unde te afli. 

— Am fost înştiinţat, răspunse Mihu, că pe la 
trecătoarea Oituzului au să intre nişte negustori 
ducând marfă din Lipsea şi din Braşov la Țarigrad. 
După cât mi se spunea ei trebuiau să intre numaidecât 
în ţară şi crezând că voi zăbovi numai o zi sau două, n- 
am mai dat de veste nici părintelui nici lui Petrea. Dar 
negustorii au plecat numai azi din Breţcu unde au stat 
zece zile din pricina ploilor. l-am vămuit fără nicio 
împotrivire din partea lor şi acum mă întorceam în sus. 
Nu mă mir că nu s-au văzut focurile căci munţii sunt 
ascunşi de neguri. Oare ştii de ce mă caută? 

— După cât am putut înţelege, Sas trimete iar bani 
peste munţi. De astă dată merg cu ei doi feciori 
domneşti: Dragomir şi Ştefan. Pe lângă un steag întreg 
de oşteni de ai lui vodă se strâng şi oamenii din satele 
supuse Cetăţii. Părintele şi cu Petrea au luat toate 
măsurile pentru a aduna un număr îndestulător de 
oameni de ai noştri, dar fără de dumneata nu prea am 
nădejde de izbândă. 

— Nu ştii când trebuie să plece? 

— Dragomir şi cu Ştefan trebuie să fi ajuns azi la 

Neamţu şi nu ştiu cât vor popăsi acolo. S-ar putea să 
plece chiar mâine, dar eu cred, că tot are să fie nevoie 
de o zi pentru a aduna oamenii de prin sate. Oricum, 
cel târziu poimâine trebuie să plece, aşa că dacă vrei 
să fii de faţă n-ai nicio clipă de pierdut, grăbeşte. 

— Caii ne sunt odihniţi, zise Mihu, şi mâine de amiazi 
voi fi la Neamţu; de vor fi plecat ai noştri îi voi întâlni 
pe drum. 

— La toate răspântiile vei găsi veste de la părintele 
înştiinţându-te despre mersul lor. 

— Oare nemţii de la Cetate întovărăşesc şi ei pe 
oamenii domneşti? mai întrebă Mihu. 

— Crijatul cel bătrân care e mai mare peste Cetate a 
plecat de vreo zece zile peste munţi cu nevasta lui 
luând cu sine vreo cincisprezece nemți, aşa că n-au 
mai rămas acolo decât crijatul cel tânăr cu vreo zece, 
doisprezece oşteni şi nu cred să poată lăsa Cetatea 
pustie. 

— Lupta va fi deci numai cu lefegii lui vodă căci 
oamenii din strânsură nu ne vor sta împotrivă; îndată 
ce vor năvăli ai noştri, vor rupe-o de fugă, zise Mihu. 

— Dacă vor şti că eşti de faţă, cu bună seamă că nu 
vor fi nebuni să-şi puie viaţa în primejdie pentru Sas şi 
să se opuie dumitale. Mulţi din ei chiar poate că ti-ar 
da ajutor, căci ai făcut o mulţime de bunătăţi prin 
satele acele şi printr-însele avem mulţi oameni 
pregătiţi pentru lucrarea cea mare. 

— În tabăra asta, zise Mihu, arătând spre otac, sunt 
adunaţi oameni cam din toate părţile ţării şi de peste 
Siret şi Prut, luatu-te-ai în vorbă cu dânşii de departe 
ca să afli cum gândesc ei şi dacă avem sorţi să avem 
cu noi obştea pentru împlinirea scopurilor noastre? 

— Din toţi moldovenii cu care am vorbit n-am găsit 
nici măcar unul care să nu fie sătul de câte le îndură şi 
să nu urască pe Sas. Sunt încredinţat că chiar mâine, 
dacă ar vrea părintele, s-ar scula ţara ca un singur om 
asupra lui vodă. 

— Poate că de acuma nu va mai trece mult şi va sosi 
ceasul în care vom da-o pe faţă. Dar, rămâi sănătos, 
moş Marine, căci trebuie să mă grăbesc dacă este să 
joc şi eu în horă. 

— Să ne vedem cu bine, căpitane, răspunse 
moşneagul. Călăreţii se făcură în curând nevăzuţi, 
luând drumul pe Tazlău în sus, iar moş Marin apucă 
spre luncă. 

proape de vârful Capotei, în mijlocul unei poieni din 

Cirtolom, pe drumul ce duce de la Borzeşti pe 

Trotuş, la Răcăciuni pe Siret, se vedea în vremea în 
care se petreceau întâmplările care le povestesc, un 
rateş mare de piatră acoperit cu şăndrilă. 

Clădirea era îndoit de lungă cât era lată. Una din 
feţele mai lungi privea spre Trotuş, cealaltă înspre 
Siret. La capătul de la deal, în păretele despre apus, 
era o poartă mare de stejar în două canaturi prin care 
intrai într-un fel de sală mergând până la jumătatea 
clădirei. Poarta era destul de largă pentru a lăsa să 
intre carele mocăneşti cele mai largi, înhămate cu 
patru cai buziş. În stânga sălei se vedeau uşile şi 
ferestruicile a douăsprezece  chilioare menite a 
adăposti pe călători, iar în dreapta uşile odăii care 
slujea de crâşmă, a altor patru odăi şi a cuhnei. În 
capătul sălei, la dreapta, era un grajd cu stănoage şi 
corlăţi, iar în stânga un loc slobod sub acoperământ 
unde se adăposteau trăsurile. În păretele care privea 
înspre Siret, din jumătate de stânjen în jumătate de 
stânjen se vedeau deschizături înguste, numai de două 
__degete şi lungi de « O serie în chip de metereze. Tot _ 

astfel de deschizături se vedeau în dreapta şi în stânga 
porţii de intrare precum şi în păretele de la vale, în faţa 
acelei porţi. Păretele despre miazăzi, cu privirea înspre 
Trotuş, avea şapte deschizături; o uşă şi şase fereşti. 
Două deschizături mari, fără geamuri, fără cercevele şi 
o uşă erau a crâşmei, iar patru fereşti mai mici luminau 
fiecare câte o odaie. Uşa crâşmei era alcătuită din 
blăni de stejar, groase de un lat de mână, legate pe 
dinăuntru cu şini puternice de fier încrucişate şi prinse 
de lemn prin numeroase piroane. În partea dreaptă a 
acestei uşi se vedea un oblonaş mişcător în balamale. 
In loc de fereşti, precum am spus-o, erau două 
deschizături ce se puteau închide sau deschide, după 
voie, ridicând şi scoborând nişte obloane grele de 
stejar, întărite cu fier şi legate de uşorul de jos prin 
balamale groase, în care se vedea asemene cât un 
oblonaş  mişcător. Celelalte fereşti, toate, aveau 
geamuri mici, rotunde, şi erau apărate pe din afară 
prin zăbrele de fier, groase şi încrucişate. 

Două zile după cele povestite în capitolul din urmă, 
pe la toacă, se aflau în crâşmă doi inşi. Unul era un 
bărbat nalt şi spătos, cu părul şi barba bălăi, cu ochii 
albaştri, cu trăsături regulate şi chiar frumoase, a cărui 
îmbrăcăminte era acea purtată atunci în toată Europa 
de lefegii nemți, cunoscuţi în ţara lor sub numirea de 
landesknechte, pe care francezii au schimbat-o mai 
târziu în /ansquenets. 

Peste o haină scurtă de piele galbenă, purta o 
cămeşă de zale, strânsă la cingătoare printr-o curea de 
la care, în partea dreaptă, spânzura un junghier. De la 
altă curea, mai lată, ce trecea peste umărul drept şi 
era prinsă sub brâu, atârna o spadă dreaptă, lungă şi 

lată, cu mânerul în chip de cruce, menită a fi mânuită 
cu amândouă mânele. 

Nădragii erau de piele galbenă, cu franjuri tot de 
piele la genunchi, acoperind în parte  turetcile 
ciubotelor care se suiau până deasupra pulpelor. Coiful 
de oţel rotund, cu o pană de vultur şi mănuşile de piele 
îmbrăcate cu platoşele subţiri de fier, erau puse pe 
masa lângă care se aşezase pe un scăuieş cu trei 
picioare. La părete era răzămată o suliță cu coada de 
lemn, lungă şi scobită la mijloc, purtând sub fier o 
flamură neagră şi argintie. Prin uşa deschisă se vedea, 
legat de căpăstru, la un stâlp la faţa crâşmei, un cal 
sur, mare şi puternic, cu frâul scos, care mânca voios 
ovăzul cuprins într-o traistă atârnată de capul lui. Sub 
şa, o zale deasă acoperea spinarea, coastele şi 
deserturile calului, gâtul şi pieptul îi erau acoperite de 
platoşe de fier şi la pământ, lângă frâu, se vedea 
frunteiul, tot de fier, ce-i fusese scos pentru a-l lăsa să 
mănânce în tihnă. 

A doua fiinţă care se afla în crâşmă, din dosul 
tejghelii, cu coatele răzămate pe ea, era o femeie care 
arăta a fi cam de douăzeci şi cinci de ani şi de o 
frumuseţe neobişnuită. Părul bogat, bălan, bătea în 
roşu, fruntea scurtă era lată şi albă ca zăpada, ochii 
mari, verzi, presăraţi cu aur, sub nişte sprâncene mai 
închise decât părul, erau plini de viaţă. Chipul nasului 
era fără prihană, gura gingaşă, cu buzele deschise, 
pline, roşii ca cireşile coapte, descoperea nişte dinţi 
mici, strălucind de albeaţă. Pieliţa întregii feţi era 
străvezie, albă şi rumănă. Gâtul alb şi mlădios, linia 
umerilor fără greş, pieptul bogat. Din mânecile largi ale 
cămeşii, ieşeau braţele albe, purtând nişte mâni mari 

dar strâmte, cu degetele lungi şi subţiri, a căror 
albeaţă dovedea că frumoasa femeie le privea ca o 
podoabă menită a fi pururea scutită, nu numai de 
munca câmpului, dar chiar şi de multe lucrări ale 
gospodăriei casnice. Purta o cămeşă de pânză de in 
albă, cu mânecile largi şi, deasupra, o bondă de postav 
alb, cusută cu flori roşii; peste o fustă albă, o fotă de 
lână albastră cu dungi roşii, lăsând, pe partea stângă, 
să se vadă fusta şi strânsă la cingătoare de o bată 
roşie şi albastră. 

Părul îi era strâns într-o basma de mătasă roşie ce-i 
acoperea toată partea de dinapoi a capului şi a cărei 
capete îi cădeau pe spete. 

Ostaşul vorbea, şi din când în când, întrerupea vorba 
pentru a sorbi din ulcica cu vin pusă dinaintea lui. 

— Da, zicea el şi după vorbă se cunoştea a fi neamt, 
dumneta tot mă porţi cu vorba. De un an eu vin pe 
aice în fiecare lună şi te rog să te înduri de mine, iar 
dumneata tot răspunzi că încă nu eşti hotărâtă, că 
trebuie să mai aştept... 

— Ţi-ar fi părut poate mai bine ca din capul locului să 
răspund: nu, întrerupse frumoasa femeie râzând. Îţi pot 
împlini lesne dorinţa şi pot spune nu şi acuma. 

— Tot îţi baţi joc de mine, răspunse neamţul. Ştii cât 
te iubesc şi dumneta numai mă necăjeşti. Nu mă 
iubeşti de loc, numai râzi de mine. Ah! şi îmi eşti atât 
de dragă; de când te-am văzut numai la dumneta 
gândesc. 

— la ascultă, Hans, zise ea, eu nici nu te-am rugat să 
mă iubeşti, nici nu ţi-am făgăduit că te-oi iubi. Când 
mi-ai spus că vrei să mă iei de nevastă, ţi-am răspuns 
că nu pot să mă hotărăsc aşa, cu una cu două, să-mi 

leg soarta şi să mă duc după un bărbat de alt neam şi 
de altă lege. Văzând însă cât de mult ţii la mine şi că 
eşti un bărbat frumos şi un oştean voinic, ţi-am spus 
să-mi dai vreme să mă mai gândesc şi să mă deprind 
cu gândul de a-ţi fi nevastă. De atunci m-am tot gândit 
şi ceea ce mi se părea altă dată cu neputinţă, mi se 
pare astăzi lucru mult mai firesc şi mai puţin greu. Mai 
aibi răbdare şi, deşi nu-ţi pot făgădui numaidecât, 
totuşi îţi zic că ai sorţi mari să-ţi fiu soţie. Dacă pui pe 
mine preţul care zici că-l pui, nu-i mare lucru să mai 
aştepţi câteva luni. 

— Ah, Vidro, nu câteva luni, dar şi câţiva ani aş 
aştepta bucuros dacă aş fi încredinţat că odată vei fi a 
mea. Dar singură spui că nu poţi să făgăduieşti 
numaidecât, vrasăzică tot este primejdie să nu-mi fie 
implinită dorinţa. Gândeşte câtă grijă am eu departe 
de dumneta, când te ştiu aici, la o crâşmă pe drumul 
mare, unde vin fel de fel de oameni şi eşti aşa de 
frumoasă încât nu te poate vedea niciun bărbat fără ca 
să te poftească. 

— Şi crezi poate că eu sunt femeie să mă uit la toţi 
drumeţii câţi trec pe aici, întâmpină Vidra ridicându-se 
în picioare şi lăsând astfel să se vadă falnica ei statură 
cu mijlocul subţire şi mlădios. Crezi poate că acea pe 
care vrei să o iei de soţie este femeie să mulţămească 
poftele călătorilor pentru a-şi spori precupeţia, urmă ea 
cu glasul răstit, cu sprincenile încreţite şi cu ochii 
scânteietori. Îţi baţi joc de mine fiindcă sunt o femeie 
singură... 

— Nu, Vidro, nu, răspunse neamţul îngrijit de 
supărarea ei şi îmblânzindu-şi glasul, nu înţelegi, eşti 
prea iute. Eu cred că eşti curată ca un înger, dar trece 

pe aice multă lume, pe mine nu mă iubeşti şi poate să- 
ţi placă vreunul din ei şi atunci vei uita pe bietul Hans 
şi vei merge după acela care poate va fi mai frumos şi 
mai bogat decât Hans! Eu de asta mă tem şi, zicând 
aceste cuvinte cu jale, neamţul ridică iar ulcica cu vin 
la gură, dar zadarnic o răsturnă căci nici nu mai era 
nicio picătură într-însa. 

Vidra luă atunci în mână un ulcior mare ce se găsea 
lângă dânsa şi, ridicând oblonul din mijlocul tejghelii, 
merse la masa unde şedea Hans şi umplu din nou 
ulcica neamţului. Apoi, punând ulciorul iar la loc, 
rămase în picioare lângă tejghe. 

— Lucrul despre care vorbeşti, zise ea, s-o întâmplat 
o dată, dar sunt mulţi sorţi că n-are să se mai întâmple 
de acum înainte. Nu mai sunt eu femeie să mă 
îndrăgostesc în cel de întâi făt-frumos ce-mi va ieşi 
înainte. Destule necazuri tras-am cu bărbatul meu care 
o murit. El era tânăr, frumos şi bogat dar din tinereţa, 
frumuseţa şi din bogăţiile lui făcea partea cea mai 
mare altora, nu mie care mă prăpădeam după dânsul. 
Când o murit, ucis din pricina unei femei, m-o lăsat 
săracă pe drumuri şi, de nu mă lua la dânsa mătuşa 
Sanda, nu ştiu unde ajungeam. Mie îmi trebuie un 
bărbat statornic şi cuminte, lângă care să pot trăi 
liniştită. Până astăzi din câţi m-au peţit eşti cel către 
care mă trage inima şi mintea mai tare. 

— Dragă Vidră, zise Hans, fii încredinţată că voi face 
tot pentru ca să fii fericită. Jur că, de când ochii mei te- 
au văzut pentru întâia oară, de atunci nu m-am gândit 
la altă femeie şi cât voi trăi nu va fi alta pentru mine. 
Dar, îndură-te de mine, nu mai pot îngădui asemine 
traiu, necontenit tremur să nu cumva să te pierd. jE 

aştepta cât de mult dacă cel puţin nu ai trăi într-o 
crâşmă. Mută-te la Trotuş sau la Bacău sau la Piatră şi 
voi fi liniştit. Dacă ţi-i milă de Hans, te rog, mută-te de 
aici. 

Vidra scutură capul. 

— Nu pot să părăsesc pe mătuşa care mi-o făcut atât 
bine, mai ales acuma când e slabă şi bolnavă. Ş-apoi 
ce-aş face eu singură într-un oraş? Acolo primejdia de 
care te temi ar fi cu mult mai mare, căci m-ar vedea 
lume mai aleasă. Aice, într-adevăr, trec mulţi, dar ştii 
bine că eu nu mă port prin crâşmă şi stau mai 
totdeauna în odaia mea. Numai când vine vreun 
prieten vechi, mă mai arăt; avem slugi care poartă 
grija crâşmei. Trebuie deocamdată să ai răbdare... 

— Până când? întrerupse Hans supărat. 

— Deocamdată, răspunse Vidra, aşteaptă până la 
toamnă, îţi făgăduiesc că atunci îţi voi da un răspuns 
hotărâtor. 

— Şi la toamnă vei fi nevasta mea? întrebă Hans 
voios, sculându-se de pe scaun şi apropiindu-se de 
Vidra. 

— La toamnă îţi voi da un răspuns hotărâtor şi cred, 
zise ea plecând ochii în jos, că voi zice da. 

Hans, care se afla acum lângă dânsa nu-şi mai putu 
stăpâni bucuria şi făcu o mişcare pentru a o strânge în 
braţe şi a o săruta; dar ea, sprintenă ca o şopârlă, 
lunecă din braţele lui. Când neamţul înfierbântat se luă 
după ea şi întinse din nou braţele ca s-o cuprindă, 
mâna albă a Vidrei se ridică în sus pentru a cădea, cu o 
putere de necrezut la o femeie, asupra fălcei 
îndrăgostitului prea grăbit. Lovitura fu atât de 
puternică încât Hans, cât de zdravăn era el, şovăi pe 


STI EN EEGI 


ILES AEP sa DE OL 
d N SCI Papi act 


SE 
E ien E Di E ape = NEE > E tt Uli tc 3 E Fok 


aa 


picioare şi, ca să nu cadă, fu silit să se apuce cu mâna 
de tejghea. Apoi rămase ameţit, cu urechile ţiuind şi cu 
toate stelele câte sunt în cer într-o noapte de vară 
senină şi fără lună trecându-i dinaintea ochilor. Când 
îşi mai reveni în fire văzu pe Vidra la câţiva paşi, 
dreaptă şi nemişcată, cu ochii scânteind, cu nările 
mişcând şi buzele deschise într-un surâs răutăcios care 
lăsa să se vadă dinţii mici şi ascuţiţi încleştaţi, 
mâna ei ţinea un cuţit. Dar privirea ce i-o aruncă Hans 
era atât de ruşinată şi atât de păcătoasă încât 
înfăţoşarea ei hotărâtă şi chiar sălbatecă se schimbă 
îndată şi băgând cuțitul în sân, zise neamţului liniştit şi 
cu un zâmbet: 

— Dacă ai poftă să mai capeţi una şi apoi să nu mă 
mai vezi cât vei trăi, poţi să te mai încerci. 

— lartă-mă Vidro, zise Hans ruşinat, bucuria m-a 
înnebunit şi nu m-am putut stăpâni. Dacă vrei, eu până 
la toamnă nu mai vin aice, numai mă tem să-mi pierd 
capul cu totul dacă nu te-oi vedea atâta vreme. 

— Nu-ţi cer aşa de mult, răspunse Vidra cu totul 
domolită, poţi să vii de câte ori vrei, dar să ştii că dacă 
te vei mai obrăznici vreo dată, se sfârşeşte tot între 
noi. Acuma pune-te jos şi-ţi isprăveşte vinul căci calea.-i 
lungă până la Bacău, nu mai ai mult de stat, şi tânăra 
femeie se aşeză pe o laviţă lângă masa la care Hans îşi 
reluă locul. 

— la spune-mi ce s-o mai întâmplat pe la Cetate. 

— Cavalerul nostru cel bătrân a plecat acum zece 
zile în Ţara Nemţească. El a luat pe soţia lui cu dânsul, 
dar ea merge numai până la Udvarhely şi trebuie să se 
întoarcă mâine sau poimâne. 

— Şi cine o rămas acuma mai mare ara: Cetate? 

întrebă Vidra. 

— Este cavalerul cel tânăr Ulrich, şi eu stau sub 
poroncile lui. 

— Dar am uitat la câţi oameni poronceşti? 

— Avem douăzeci şi cinci de nemți, dar acuma au 
rămas numai zece, căci ceilalţi au plecat cu cavalerul 
Albrecht şi se întorc cu jupăneasa. 

— Cum, întrebă Vidra, cu o mirare voioasă, care nu 
ar fi putut să scape unei minţi mai agere decât aceea a 
lui Hans, numai zece nemți sunt în Cetate. 

— Ba, mai sunt ţăranii din satele de sub ascultarea 
Cetăţii. 

— Dar când rămân aşa de puţini nemți în Cetate, se 
mai trimit ei cu slujbe pe din afară? 

— Nu se mai trimite pe nimeni afară, căci cu zece 
oameni de abia putem păzi Cetatea. Numai pe mine m- 
au trimis la protopopul nostru de la Trotuş cu cărţi, 
fiindcă cavalerii au încredere în mine. Dar nemţii, câţi 
au rămas nu pot ieşi din Cetate căci în ţărani cavalerii 
nu prea au nădejde. 

— Dar pe Păunaşul Codrilor, tot nu l-aţi putut prinde? 
Aud că n-o contenit cu hoţiile. 

— Nu-mi vorbi de Păunaşul Codrilor. De doi ani 
umblăm toată vara după dânsul fără a putea pune 
mâna pe el. Parcă este lucru vrăjit. Când îl căutăm în 
sus, el este în jos, când îl căutăm în jos, el este în sus. 
Se vede că ştie mai bine decât noi unde avem să-l 
căutăm. 

— Poate că a fi cumpărat pe unul din voi, zise Vidra 
râzând. Dar aveţi de gând să umblaţi după dânsul şi în 
vara asta? 

— Îndată ce se va întoarce cavalerul Albrecht, am să 

plec cu zece nemți şi cu un căpitan al voievodului, cu 
treizeci de slujitori, pentru paza drumului mare între 
Suceava şi Smirodava. Acolo pradă Păunaşul Codrilor 
pe negustorii care trec prin ţară şi avem mare nădejde 
să punem în sfârşit mâna pe el. 

— Dar ştiţi măcar cum este, la faţă şi la trup, tânăr, 
bătrân, frumos, urât? 

— Da, ştim bine că-i om gros şi spătos, cu păr sur, cu 
barbă roşie, şi trecut de cincizeci de ani. Eu să-l văd 
îndată l-aş cunoaşte. 

— Dacă ştiţi aşa de bine cum este, apoi nu poate să 
mai scape, trebuie să puneţi mâna pe el. Da, Hans, 
când vei fi în urmărirea lui, cred că te vei mai răpezi şi 
pe aice, căci înainte de a mă hotărî, dacă te ieu sau nu, 
vreu să te cunosc mai bine. Şi apoi cine ştie? Pe aice 
trece lume din toate părţile ţărei, şi multe s-aud, poate 
să afli de la trecători vreo ştire care să-ţi ajute mult în 
căutarea Păunaşului. 

— Ştii, zise Hans, măgulit şi încântat de cuvintele 
Vidrei, că mă răpăd la dumneta de câte ori pot scăpa. 
Câteodată cavalerii au vrut să trimită pe alt slujitor cu 
cărţi la Trotuş, dar totdeauna am cerut să fiu trimis eu 
şi am făcut de multe ori ocoale de patru zile, cu dus şi 
cu întors, pe ger sau pe ploaie, numai ca să te văd un 
ceas. Nu trebuie să te îndoieşti că am să viu de câte ori 

putea găsi prilej. Dar trebuie să plec de acuma, 
căci altfel nu voi putea fi în Bacău astă noapte. 

Şi Hans, golind ulcica, se sculă de pe scaun, ieşi 
afară, scoase traista cu grăunţe din capul calului, 
strânse întrunul din rafturile de la şa şi puse frâul. Apoi 
intră iar în crâşmă, îşi aşeză coiful pe cap, puse 
mănuşile, luă sulița şi apropiindu-se de Vidra îi zise: 

— Vidro, eu plec şi doresc să te văd iar în curând. 
Până atunci mai gândeşte-te la bietul Hans din când în 
când. Deschide-ţi inima la iubirea lui şi hotărăşte-te să- 
| faci fericit. Şi acum dă-mi mâna să ţi-o sărut înainte 
de plecare. 

Vidra îi întinse, parcă ar fi fost o crăiasă, o mână pe 
care neamţul îndrăgostit îşi lipi buzele cu evlavie, îi 
dori cale bună şi întoarcere grabnică, urmându-l cu 
ochii după ce încălecă până ce se făcu nevăzut în dosul 
rateşului. Dar atunci un zâmbet de dispreţ se văzu pe 
buzele ei. zâmbet însoţit de cuvintele: 

— Ce prost! 

idra era să reintre în crâşmă când zări, venind 
dinspre valea Tazlăului, în umbletul cel mare, un 
preot călare pe un cal murg. 

Ea rămase pe loc şi preotul nu oprise încă bine calul 
când îl întrebă repede, cu glasul tremurând: 

— Ce s-o întâmplat? Cum îi este? 

— S-o întâmplat ca totdeauna, răspunse preotul 
descălecând şi încredinţându-se că sunt singuri, i-am 
pus pe fugă şi am luat banii. 

— Dar el, nu-i rănit? 

— Nu ştii mata că viaţa lui este vrăjită şi că nu se 
atinge de el nici paloşul, nici sulița, nici săgeata? li 
teafăr şi în curând trebuie să fie aice. 

Vidra răsuflă lung. 

Noul venit era un preot de vreo treizeci şi cinci de 
ani, de statură mijlocie, dar spătos. Pletele şi barba îi 
erau negre ca pana corbului, faţa rumenă, cu 
sprincene stufoase şi ochii negri, cu nasul mare şi gros, 
s-ar fi putut numi frumoasă de n-ar fi fost stricată de o 
gură mare cu buze groase şi vinete. 

— Cheamă pe cineva să-mi adape calul şi poronceşte 
Să mi se deie un ulcior de vin vechi că nu mai pot de 

sete. 

Vidra reintrând în crâşmă, deschise uşa ce dădea în 
sala dinăuntru şi chemă pe un argat şi pe o slujnică 
care veniră îndată. 

Ea poronci celui dintâi să îngrijească de calul 
părintelui, iar celei de a doua să scoată din pivniţă un 
ulcior de vin vechi. 

După ce se aduse vinul, preotul se puse pe scaunul 
pe care şezuse Hans şi, turnând din ulcior în ulcică, 
dădu îndată pe gât tot coprinsul ei. 

— Bun vin, zise el, pocnind din limbă, şi umplând 
ulcica pentru a doua oară. 

— Dar spune-mi, cum s-au petrecut lucrurile şi dacă 
lupta o fost grea, întrebă Vidra care nu-şi putea stăpâni 
nerăbdarea. 

— Cum s-o întâmplat? Ştii că părintele Isaia trimisese 
în toate părţile să caute pe căpitan care nu se găsea 
nicăirea. Văzând că banii pleacă de la Neamţu la Piatră 
şi că nu s-aude nicio veste de la căpitan, părintele 
poronceşte lui Petrea Cărăbuş să adune câţi oameni va 
putea la Buhalniţa, în strâmtoare, şi să năvălească 
asupra feciorilor domneşti, Dragomir şi Ştefan, când 
vor trece pe acolo. Dar, pe de altă parte, trimite pe 
Matei Ursu cu vreo treizeci de oameni să prăde casele 
unor sfetnici de ai lui Vodă pe Şomuz, cu poroncă s-o 
ieie de la gura Şomuzului în sus, făcând larmă mare că 
el este Păunaşul Codrilor şi purtând pene de păun la 
căciulă. Dragomir şi Ştefan pierzând o zi în Piatra în 
desfătări, după obiceiul lor, le-o şi venit veste că 
Păunaşul Codrilor pradă pe Şomuz, căci părintele s- 
îngrijise ca vestea să se răspândească cât mai răpede. 
Auzind ei de asta s-au bucurat tare șI au plecat fără 

grijă după amiazi. Dar, cu o zi înainte de plecarea lor, 
iată că soseşte şi căpitanul la noi, care eram mai bine 
de două sute, în codru, la Buhalniţa. Ştiind că au de 
gând să facă cel întâi popas de noapte la Păngăraţi, 
ne-am aşezat în strâmtoare, sub vârful Bisericii, la 
Buhalniţa, unde am stat ascunşi ieri noapte şi ieri până 
aproape de prânz. Feciorii lui vodă plecaseră din Piatra 
fără de grijă căci, precum ţi-am spus, credeau pe 
Păunaş în altă parte. Aveau cu ei două steaguri, vreo 
sută cincizeci de slujitori ai curţii şi ca două sute de 
oameni de strânsură din satele ce ascultă de Cetate. 
Înainte mergeau vreo cincisprezece slujitori, în urma 
lor vreo sută de oameni de strânsură, apoi un steag de 
slujitori cu căruțele cu bani şi cu pieile cele scumpe, 
după ei rămăşiţa strânsurei şi, la coadă, al doilea steag 
de slujitori. Noi eram aşezaţi de amândouă părţile 
drumului, supuşi după stânci şi copaci. Căpitanul o 
lăsat slujitorii care mergeau înainte să treacă de noi şi 
apoi o dat semn din corn să începem năvala. Intr-o 
clipă arcaşii noştri, trăgători aleşi, unul şi unul, au dat 
jos pe slujitorii care mergeau în cap şi am năvălit cu 
toţii strigând: lată Păunaşul Codrilor! lată Păunaşul 
Codrilor! Oamenii de strânsură îndată au dat dosul, 
băgând o nerânduială cumplită în steagul cel întâi de 
slujitori. Aceştia, amestecați fiind cu ei în învălmăşeala 
aceea, nu ştiau cum să se apere şi deşi unii din ei s-au 
luptat vitejeşte, după puţină vreme au purces în risipă 
lăsându-ne stăpâni pe care. Ţăranii venind după care, 
fugiseră şi ei şi dăduseră peste al doilea steag de 
slujitori care, voind să vie mai curând în ajutorul 
tovarăşilor lor, au început să taie în ţărani, iar aceştia 
se apărau şi căutau să treacă cu sila prin slujitori. 

Ajungând peste ei şi celelalte două cete în risipă, era o 
îngrămădeală şi o amestecătură cumplită, aşa că, când 
i-am ajuns, au luat-o cu toţii la fugă ucigându-se unul 
pe altul pentru a ieşi mai degrabă din strâmtoare. 
Dragomir şi Ştefan au scăpat cu mare nevoie. Pe cel 
dintâi era cât pe ce să-l ajungă căpitanul şi o putut 
scăpa numai fiindcă, văzând primejdia stăpânu-seu, un 
slujitor s-o aruncat cu paloşul asupra Păunaşului, 
plătind apoi cu viaţa îndrăzneala lui. Banii s-au împărţit 
pe loc, iar pieile şi partea căpitanului s-au trimis cu 
zece oameni aleşi şi cu Paisie la tainiţele lor. 

— Şi Mihu vine astăzi? 

— Până la noapte trebuie să cadă nezmintit. Ar fi 
sosit de mult de nu s-ar fi dus cu Petrea Cărăbuş până 
la Bacău, nu ştiu pentru ce. Dar ulcioru-i gol, fă bine şi 
pune să-mi mai scoată unul că nu mi-am putut încă 
astâmpăra setea. 

Vidra chemă din nou pe slujnică care aduse alt ulcior 
cu vin şi-l puse pe masă lângă preot. Acesta umplu 
ulcică după ulcică şi le deşertă una după alta, privind 
în tăcere pe Vidra care şedea pe laviţă şi părea 
adâncită în gânduri. Se vedea în ochii lui că avea ceva 
de zis, dar că-i venea greu să înceapă vorba. În sfârşit, 
pe semne că vinul îi dezlegă limba căci, după ce tuşi, 
zise: 

— Jupâneasă Vidră, tare te văd gânditoare şi mai că 
aş face rămăşag că ştiu la ce te gândeşti. 

— Mi se pare că dacă ai ghici, asta n-ar vra să zică că 
eşti năzdrăvan. 

— N-am zis că ştiu /a cine gândeşti, dar la ce 
gândeşti. Că gândul îţi este nedespărţit de căpitan o 
ştiu mai mulţi, nu numai eu; dar eu MUIE de ce R 

mâhnită când gândeşti la el. 

— Te înşeli, mi se întâmplă adesea să fiu îngrijată, 
ştiind viaţa primejdioasă care o duce, dar n-am pentru 
ce să fiu mâhnită. 

— Ba dumneţa vrei acuma să mă înşeli pe mine; 
fericită ai fi dacă nu ai avea altă grijă decât primejdiile 
zilnice care-l ameninţă. Anul trecut primejdiile erau 
aceleaşi dar ochii dumitale erau mai veseli. Nu te temi 
de un rău ce s-ar putea întâmplă trupului lui, să piardă 
în luptă un ochiu, sau un picior, sau chiar viaţa, te temi 
să nu pierzi dumneta inima lui. 

— Ce vrei să spui? Nu te înţeleg. 

— Ba mă înţelegi foarte bine. Eu ştiu că în cugetul 
dumitale îţi zici că de o bucată de vreme s-au înmulţit 
trebile căpitanului din cale afară şi că o prins a uita 
drumul Ciortolomului nostru. Aşa că am ghicit? 

— N-ai ghicit nimic, strigă Vidra cu ciudă. Îţi spun că 
nu înţeleg ce zici. 

— Vezi, ciuda cu care îmi răspunzi dovedeşte că am 
dreptate şi că am pus degetul pe rană. Da, căpitanul 
nostru mult drum calcă şi multe gazde are. În ţara 
noastră se găsesc multe femei frumoase şi nu este nici 
fată nici nevastă care să nu se uite cu drag la el şi 
căreia să nu-i umple ochii. 

— Dacă ştii ceva, te rog spune-mi, zise Vidra, 
necazul făcând-o să-şi piardă cumpăneala. 

— Ha! vezi că am dreptate şi că singură acum ai dat 
de gol focul care te arde. Nu ştiu mult, dar tot ştiu 
ceva. Ştiu că gazda căpitanului la Bacău este sora lui 
Petrea Cărăbuş, care-i văduvă şi vestită de frumoasă. 
De o bucată de vreme multe trebi mai are căpitanul la 
Bacău, şede acolo cu săptămânile. 

— Dacă aş şti că se poate întâmplă una ca asta... 
zise Vidra, cu dinţii încleştaţi. 

— Te-ai răzbuna, nu-i aşa? zise preotul. Şi mie, 
jupâneasă Vidră, adăogă el uitându-se ţintă la dânsa, 
mi se pare că ai şi început să te răzbuni. 

— Ce vrei să zici? 

— Când am ieşit în poiană mai dinioară, am văzut de 
departe plecând de aice un neamt frumos de la Cetate. 
Dumneta erai în uşă şi-i doreai călătorie bună; de o 
bucată de vreme des îl mai întâlnesc pe aice. 

— Şi dumneta îţi închipui că eu mă uit la acel 
păcătos de lefegiu nemţesc, strigă Vidra mânioasă, 
sculându-se de pe laviţă. El este un prost care, de 
aproape doi ani, şi-o pierdut minţile după mine şi vrea 
să mă ia de nevastă. lar eu sufer venirea lui aicea şi 
ascult prostiile lui numai fiindcă el nu ştie să-şi 
stăpânească limba şi-mi spune toate alcătuirile ce se 
fac la Cetate asupra lui Mihu. De câte primejdii nu l-am 
înştiinţat în urma vorbelor neamţului! 

— Doamne, jupâneasă Vidră, frumoasă mai eşti, 
când te mânii, zise preotul liniştit; eu n-am vrut să te 
supăr. Ştiindu-te o femeie părăsită de acel ce îl iubeşti, 
singură în pustietatea asta unde nu vezi decât cărăuşi 
şi pe ici şi colea câte un drumeţ mai de seamă, văzând 
pe un oştean voinic şi frumos învârtindu-se împrejurul 
dumitale, mi-am zis şi eu că ar fi lucru firesc dacă l-ai fi 
ales ca să-ţi mângâie durerea. 

— Şi drept astfel de femeie mă iei, strigă Vidra şi mai 
mânioasă, cu ochii scânteind şi cu glasul tremurând. 
Astfel crezi că m-aşi răzbuna de necredinţa acelui ce 
mi-o fost şi-mi este încă mai drag decât orice în lume. 
Crezi că i-aş da cuvânt să mă ERREF că aş 

îndreptăţi oareşcum viclenia lui, dovedind că sunt 
nevrednică de credinţă, fiind în stare să mă dau după 
cel de întâi venetic rătăcit pe aici nu ştiu de unde. 

— Dar nu te supăra şi mai ales nu striga aşa de tare 
că au să te auză slugile şi jupâneasa Sanda, zise 
preotul. Am avut şi eu o bănuială nedreaptă, iartă-mă 
căci văd acuma că nu avea niciun temeiu. Nu-ţi poţi 
închipui cât mă bucur văzând că am fost înşelat. Dar, 
te rog, şezi că am să-ţi spun lucruri ce se cade să fie 
spuse în tihnă şi în linişte. Jupâneasă Vidră, urmă el 
după ce tânăra femeie se puse iar pe laviţă, că eşti 
părăsită şi înşelată nu mai încape îndoială. Eu cred că 
se cade ca în loc de a da căpitanului vreme să te 
părăsească cu desăvârşire, bătându-şi joc de dumneta, 
să o iei dumneta înainte şi să te lepezi de el. Mă bucur 
că nu vrei să te dai după un venetic fără căpătâiu ca 
neamţul despre care vorbeam, dar singură nu poţi 
rămânea. Trebuie să-ţi alegi un bărbat statornic care 
să-ţi fie un sprijin pentru viitor. Ascultă-mă! Eu de 
popie m-am săturat de mult şi acuma am început a fi 
sătul şi de lotrie. Văd bine că treaba s-îngroaşe: 
căpitanul s-o făcut din zi în zi mai cutezător. Astăzi 
putem zice că poartă război deschis cu vodă şi, în 
curând, trebuie să i se înfunde. Mâine, poimâne va fi 
prins, mulţi din noi cu dânsul şi ne vom sfârşi viaţa la 
spânzurătoare sau pe roată. Eu copii n-am, preoteasa 
mi-o murit de mult, sunt hotărât să părăsesc biserica şi 
poporul, să-mi rad barba, să-mi tai pletele şi să plec. 
Am strâns o grămăgioară bună de bani şi mă voi aşeza 
în Hotin sau în Orheiu, unde nimeni nu cunoaşte pe 
popa Stoian din Patraşcani şi acolo, cu cât am, mă voi 
apuca de negustorie. Eu te iubesc pe dumneta de 

mult. Lasă pe căpitan să se drăgostească cu Stanca, 
sora lui Cărăbuş, până când l-or prinde oamenii lui 
vodă, lasă pe părintele Isaia să viseze şi să puie la cale 
lucruri mari care niciodată nu se vor putea împlini şi 
vină cu mine; îţi jur că te voi lua de nevastă. Bănişori 
trebuie şi dumneta să ai mulţi; adăogându-i la câţi am 
eu, vom putea să ne apucăm de negustorie mare şi să 
trăim în linişte şi în belşug. Astăzi trăieşti într-o crâşmă 
în pădure şi eşti ibovnica unui căpitan de haiduci cărui 
i s-o urât de dumneta căci se iubeşte cu altele. Mâine 
poimâne te va lăsa pe drumuri să îmbătrâneşti în 
sărăcie, dacă nu te vor sluţi cumva vreo dată 
judecătorii ca partaşă şi tăinuitoare de fapte 
haiduceşti. De, mă vei asculta, vei trăi în oraş, într-o 
casă frumoasă, vei fi Vidra, nevasta negustorului 
Stoian, cinstită de toată lumea. lată ce aveam de spus, 
acum aştept răspunsul dumitale. 

— Şi eu, zise Vidra sculându-se şi privindu-l cu ochii 
plini de dispreţ, îţi răspund că numai cu greu m-am silit 
să ascult vorbele dumitale. Mişelule! Te-am înţeles! Ai 
bârfit pe Mihu pentru a mă depărta de el crezând că-ţi 
voi cădea în ghiare. Pofteşti banii ce presupui că-i am, 
nu mă pofteşti pe mine. Spui că vrei să mă iei de soţie 
crezând că nu ştiu că un răspopă nu se poate cununa, 
ca să mă poţi astfel ademeni să te urmez. Dar află că 
găsesc mai cinsteş să rămân ibovnica chiar înşelată a 
lui Mihu, sluga, roaba lui, decât nevasta unui mişel 
viclean şi lacom ca dumneata chiar de n-ar fi răspopit. 
Piei de dinaintea ochilor mei! Şi, să ştii, că îndată ce va 
veni Mihu îi voi aduce la cunoştinţă vorbele ce mi le-ai 
ZIS. 

— Când m-am hotărât să-ţi vorbesc, zise Stoian rece 

şi nemişcat, ştiam că nu mă vei crede de o dată şi că 
nu vei primi îndată să vii după mine. Dar eu sunt 
răbdător de felul meu. Cu vremea vei vedea că toate 
câte ţi le-am spus sunt adevărate şi că-ţi sunt un 
vroitor de bine. Cine va trăi va vedea. Dar nu sunt un 
copil. Am prevăzut că, orbită de patimă, ai putea avea 
de gând să spui lui Mihu cele ce ţi le-am zis. Să ştii că, 
de vei face una ca asta, a doua zi oamenii lui vodă vor 
afla toate adăposturile Păunaşului Codrilor şi numele 
tovarăşilor lui de căpetenie. Să mai ştii că în zadar s-ar 
încerca să mă împiedice să vorbesc, luându-mi viaţa, 
căci toate câte le-aş putea grăi le-am scris într-o carte 
încredinţată unui prieten şi el, îndată ce ar afla că mi s- 
a întâmplat ceva sau, chiar că m-am făcut nevăzut de 
mai multe zile, va pune-o în mâna dregătorilor. Prin 
urmare dacă vei vorbi, ştii la ce te poţi aştepta. 

Vidra nu avu timp să răspundă căci intrară atunci în 
crâşmă mai mulţi călători care, în cursul acestei 
convorbiri, trăsese la rateş şi fu silită să iasă spre a 
chema slugile. Acestea, la venirea lor, fură urmate de o 
femeie în vârstă, purtând îmbrăcămintea unei ţărance 
avute de la munte, care întrebă pe călători de 
trebuinţele lor. lar preotul, după ce goli ulciorul cu vin 
şi plăti preţul slujnicei care luase loc la tejghea se 
apropie de bătrână şi, după ce-i lăudă vinul îşi luă ziua 
bună şi plecă. Rateşul cu încetul începu a se umplea de 
oameni, cei mai mulţi cărăuşi venind despre Bacău cu 
deşertul spre a încărca sare de la ocnă, alţii venind de 
la ocnă cu sare sau cherestea spre Bacău. 

Vidra se duse în odaia ei, a doua după crâşmă, a 
cărei uşă dădea în sala din mijloc. De întâi era 
stăpânită numai de mânia şi disprețul ce stârnise într- 

însa vorbele preotului; cu încetul însă, amintindu-şi 
toate amănunţimile convorbirii lor, vorba despre 
desele şi lungile absenţe ale iubitului ei, precum şi 
tragerea lui în gazdă la o femeie a cărei renume de 
frumuseţă venise până la ea, simţi deşertându-se din 
nou într-însa înţepăturile necazului ce o chinuia de 
atâta vreme. Zădarnic căuta să se încredinţeze că 
Stoian minţise pentru a o face mai plecată către 
dorinţele lui, faptul că Mihu dădea din ce în ce mai rar 
pe la dânsa era prea adevărat şi, deşi se încerca să 
creadă că legăturile lui cu sora lui Cărăbuş, cu 
frumoasa Stanca Floareş, erau numai o iscoadă a 
preotului, totuşi temerea ei era stârnită şi chinurile 
mărite. Pe de altă parte amenințările preotului o 
înspăimântau deoarece ştia că Stoian, fiind una din 
căpeteniile cetei, cunoştea aproape toate tainele lui 
Mihu şi putea să-l piardă oricând. Se întrebă dacă 
trebuie sau nu să puie pe iubitul ei în cunoştinţa celor 
întâmplate între Stoian şi ea. Înţelegea că vorbele 
preotului erau o dovadă că nu mai era vrednic de nicio 
încredere, că se prea putea ca el să vândă pe Mihu, 
fără ca acesta să facă vreo faptă duşmănească 
împotriva lui şi că prin urmare era de neapărată 
trebuinţă ca el să fie înştiinţat de apucăturile viclene 
ale lui Stoian pentru a lua măsuri de apărare. Dar, 
cunoscând iuţeala şi îndrăzneala lui Mihu, se temea ca 
nu cumva el, prin vreo faptă necugetată, să nu-şi 
pricinuiască singur peirea. Îi părea acuma rău că nu se 
stăpânise şi nu se prefăcuse faţă de preot, lăsându-l să 
creadă că deşi vorbele lui au mirat-o, totuşi ea nu se 
poate încă hotări, cerându-i vreme pentru a se mai 
gândi la ele. 

idra, fiind astfel chinuită când de bănuiala că Mihu 

o părăseşte, când de grija pentru viața lui, nu 

băgase de seamă că noaptea căzuse până ce intră 
o slujnică purtând o lumânare în mână care îi zise: 

— O sosit jupânu Mihu. 

— Unde-i? întrebă Vidra, sărind de pe scaun şi 
putând de abia vorbi de tare ce-i bătea inima. 

— Chiar acuma o intrat în odaie la jupâneasa Sanda 
cu un om care l-o ajuns tocmai când descăleca. 

Vidra, fără a mai asculta cele de pe urmă vorbe a 
slujnicii, ieşi repede în sală şi intră în odaia de alăturea 
care se găsea între a ei şi crâşmă. Când intră, zări, în 
faţa uşei, stând în picioare, pe mocanul ce-l văzurăm la 
otacul cărăuşilor de sub Perchiu şi care, precum a 
ghicit cititorul de mult fără îndoială, era una şi aceeaşi 
fiinţă cu ibovnicul frumoasei Vidra şi cu Păunaşul 
Codrilor. Mihu părea cuprins de o mare mânie căci 
sprincenile îi erau încreţite şi privirea cruntă. Vidra era 
să se arunce în braţele lui dar se opri pe loc văzând că 
du odaie mai era un om care stătea în faţa lui Mihu. Era 

un ţăran mic la trup şi uscăcios, cu pletele şi musteţile 
negre, având îmbrăcămintea purtată şi astăzi de 
ţăranii de la munte, dar cu capul legat, rupt, plin de 
noroi şi de sânge, şi părând copleşit de osteneală. 

Când Mihu dădu cu ochii de Vidra, fruntea i se mai 
însenină şi făcu o mişcare ca să se apropie de ea dar, 
stăpânindu-se îndată, îi făcu numai cu capul un semn 
uşor şi se întoarse din nou către ţăran zicându-i cu glas 
răstit: 

— Vorbeşte! 

lar ţăranul arătând pe Vidra cu ochiul, Mihu zise din 
nou cu glas mai aspru, mai ridicat: 

— Vorbeşte! 

— lată cum s-o întâmplat, căpitane, zise atunce 
românul. Ştii că prada s-încărcase pe patru cai şi că 
eram rânduiţi, fratele Paisie şi eu, cu şase oameni din 
Bălţăteşti şi patru din Cracăoani, s-o ducem la 
părintele Isaia care trebuia să ne aştepte sub Horaiţa, 
am plecat pe înserate. Noaptea era întunecoasă şi, 
când am ajuns sub dealul Simonului, a început a ploua 
şi mergeam încet printre stânci şi dărâmături, caii 
căzând într-una. Cu mare greu ne-am suit până la 
curmătura de la care te scobori în Cracău şi, când am 
ajuns cu toţii în vârf, ne-am pus jos ca să răsuflăm 
puţin. Deodată se năpustesc asupra noastră, de după 
nişte stânci, o ceată de oameni. Eu de abia apucasem 
să pun mâna pe ghioagă când am primit o lovitură 
cumplită în cap şi am căzut jos leşinat. Cât voi fi stat 
aşa nu ştiu, dar când mi-am venit în fire, făcând o 
mişcare, am auzit glasul lui Paisie care întreba cum îmi 
este. Eram încă ameţit, nu i-am putut răspunde 
deocamdată şi numai după ce mi-o dat să beau ceva 

vin dintr-o ploscă, mi-am dat seamă despre ce s-o 
întâmplat şi l-am întrebat cum a scăpat. 

El mi-o spus că acei care au năvălit asupra noastră 
erau lanoş Ungureanul cu haraminii lui şi că el, când s- 
au ivit, aflându-se la o parte şi văzând că ungurii sunt 
mulţi şi că n-avem ce le face, o smuls de pe un cal care 
păştea lângă el doi desagi cu bani şi o scăpat cu ei în 
râpa de sub noi. Acolo, ascunzându-se în ţâhlă, o auzi 
vaietele oamenilor noştri măcelăriți de unguri apoi, 
după ce au contenit acele vaiete, chiotele de bucurie a 
hoţilor când au dat de pradă şi plecarea lor. După ce s- 
au depărtat, Paisie, îngropând desagii cu bani în tufiş, 
s-o suit iar în deal unde o găsit trei unguri şi pe ai 
noştri zăcând la pământ morţi, iar pe mine suflând. 
După ce mi-am venit bine în fire, ne-am sfătuit ce să 
facem şi ne-am hotărât ca el să meargă să dea de ştire 
părintelui, iar eu, să mă duc la dascălul Gheorghe din 
Roznov să-i spun întâmplarea pentru ca el să te 
înştiinţeze pe dumneta. 

Am ajuns la Roznov pe la prânzul cel mic iar dascălul 
Gheorghe fiind rănit din lupta de ieri şi neavând alt om 
de nădejde sub mână, mi-o dat un cal şi m-o trimes tot 
pe mine aici să-ţi spun păţania noastră. Țăranul 
încetând să vorbească, Mihu, a cărui frunte se 
întunecase din ce în ce mai mult în vremea acestei 
povestiri, stătu câtva în tăcere cu ochii îndreptaţi spre 
pământ apoi, ridicând capul, zise cu un glas surd care 
tremura de mânie: 

— Dacă aveati grijă să trimiteţi înainte pe vreo doi, 
trei inşi pentru cercetarea drumului, nu se întâmpla 
una ca asta şi nu eram acuma cu toţii de râsul 
hoţomanului de lanoş. Să ştii că voi afla de la Paisie 

cum s-au petrecut lucurile, şi că de te voi găsi vinovat 
cu ceva, îţi vei plăti vina cu viaţa. 

Era să urmeze, dar uşa se deschise şi mocanul pe 
care l-am văzut însoţind pe Mihu în tabăra cărăuşilor 
vâri capul în odaie. 

— Cu voia dumitale, am să-ţi spun ceva, căpitane. 

Mihu s-întoarse iar către ţăran şi-i zise: 

— Du-te de mănâncă şi de te odihneşte, vom mai 
vorbi mâine. 

După ieşirea românului, Mihu făcu semn mocanului 
să vorbească: 

— Pe vârful Benei se văd cinci focuri aşezate, într-un 
şir; cel din capătul de la deal îi mai mare; în dreapta şi 
în stânga celui de la mijloc se văd două focuri mai mici. 

— Ha, zise Mihu şi faţa i se înveseli: Paisie o dat de 
ei. Onea, oamenii trimişi de mine cu prada s-au lăsat 
să fie loviți fără veste de lanoş ungurul, hoţul cel vajnic 
şi crud care pune copiii în ţapă sub ochii mamelor. 
lanoş i-o ucis pe toţi afară de Paisie şi de ţăranul pe 
care l-ai văzut aici şi le-o luat toată prada. Dar se vede 
că Paisie s-o pus pe urma lor şi ştie unde sunt, căci 
cele cinci focuri în şir cu cel din capătul de la deal mai 
mare înseamnă că este treabă la dealul Simonului, iar 
cele două mai mici de la mijloc sunt iscălitura lui 
Paisie; ştiu acuma unde trebuie să adun tovarăşii. 
Incalecă îndată, du-te în fuga mare în vârful Benei şi 
spune lui Apostol Găburici să aprindă numaidecât cinci 
focuri în cerc; unul să vie drept spre miazănoapte şi să 
fie mai mare decât celelalte patru, iar în mijlocul 
cercului alte patru în cruce, şi toate să ardă până în 
ziuă. Stăi, adaose el văzând că Onea se întorcea spre 
uşă, Fulger şi cu Vijelia sunt osteniţi, ei vor rămânea 

aice ca să se odihnească. Când vor fi două ceasuri 
până în ziuă, vei pune şeile pe Tunet şi pe Trăsnet şi 
vom pleca. 

Onea ieşi. 

— Cum, zise Vidra apropiindu-se de Mihu, de abia ai 
sosit şi iar pleci? 

— Vidro, draga mea, zise el luând-o în braţe şi 
sărutând-o de mai multe ori, ai auzit ştirile ce mi s-au 
adus şi ai văzut ce însemnează răspunsul care mi-l 
trimite Paisie. Ştii că nu pentru întâia oară lanoş 
îndrăzneşte să se atingă de mine şi de oamenii mei; 
dacă aş îngădui ca îndrăzneala lui să rămâie 
nepedepsită, apoi rău s-ar ştirbi renumele de străşnicie 
al Păunaşului Codrilor, renume care o avut o parte atât 
de mare în izbândele noastre. Mi-o scăpat lanoş odată, 
nu-mi va scăpa a doua oară. 

— De trei săptămâni nu te-am mai văzut, şi acuma 
iar pleci pentru nu ştiu câtă vreme, zise Vidra mâhnită. 

— Vidro, de mult tânjesc după tine; acum trei zile 
veneam de pe Oituz aicea plin de dorul tău, cu gândul 
să petrec câtăva vreme cu tine când, la Oneşti, am 
primit veste că părintele mă căuta peste tot locul şi că 
Sas iar trimite bani din ţară peste munţi. Nu puteam 
pierde nici măcar o clipeală. Călătorind toată noaptea 
de abia am putut ajunge la vreme spre a face 
pregătirile trebuitoare pentru lupta ce s-o dat ieri. Astă 
noapte am petrecut-o iar pe cal căci trebuia ca 
numaidecât, înainte de ziuă, să fiu în Bacău. 

— Se vede că treaba ce o aveai în Bacău era vajnică 
şi grabnică de tot, zise Vidra uitându-se în ochii lui. 

— Foarte grabnică, răspunse Mihu, căci un tovarăş 
de ai noştri, cunoscut de noi ca nu tocmai tare de 

înger, o fost cunoscut de un ciangău care aducând 
nişte marfă din Galaţi la Bacău, era faţă când ai noştri 
au oprit pe negustori în drum şi i-au silit să plătească 
vama hotărâtă de mine. Şoltuzul o închis pe tovarăşul 
nostru şi era vorba să-l chinuiască până când va spune 
cine o mai fost cu el, unde şed tovarăşii şi căpeteniile 
lui. Noroc că o aflat numaidecât Petrea Cărăbuş şi, 
ajungând noi astă noapte în Bacău, prin bani am 
cumpărat păzitorul temniţii care l-o făcut pe român 
scăpat. 

— Şi ce ai făcut la Bacău atâta vreme, căci ai ajuns 
aice foarte târziu şi calea-i numai de vreo patru 
ceasuri? 

— Eram cumplit de ostenit după două nopţi 
petrecute pe cal şi m-am odihnit puţin. 

— Dulce o mai trebuit să fie acea odihnă şi greu o 
trebuit să-ţi vie să părăseşti o gazdă atât de plăcută. 

— Vidro, zise Mihu uitându-se la rândul lui, drept în 
ochii ei, nu te înţeleg ce vrei să spui? 

— Vreau să spun că de o bucată de vreme rar te 
vedem pe aice şi scurte sunt şederile tale; iar cu cât vii 
mai rar la noi, aud că cu atâta mergi mai des pe la 
Bacău şi zăboveşti mai mult acolo. Şi eu bănuiesc că 
pricina care o făcut să ne urăşti pe noi şi să îndrăgeşti 
Bacăul este sora lui Cărăbuş, Stanca Floareş, la care 
aud că tragi în gazdă. 

— Şi tu crezi că pentru dânsa eu te dau uitării pe 
tine? întrebă Mihu. Oare cine ţi-o vârât prostia asta în 
cap? 

— Chiar de nu mi-ar fi zis nimeni nimica, răceala ta 
de astă toamnă încoace ar fi de ajuns ca să-mi 
deştepte bănuielile, zise Vidra nemaiputându-şi AP 

lacrimile. De mult presupuneam că inima ta s-o 
depărtat de mine, că altă femeie este stăpână pe ea, 
dar acuma oamenii care ştiu mi-au spus că trebile ce 
zici că te tot ţin departe de mine sunt numai nişte 
minciuni şi că-ţi petreci vremea la Bacău lângă Stanca 
cea frumoasă. 

— Vidro, răspunse Mihu punând o mână pe umărul 
ei, rău faci că te potriveşti la bârfelile unor oameni pe 
care nu-i cunosc dar care nu pot să nu ne fie duşmani 
şi mie şi ţie. Mă cunoşti de aproape trei ani şi minciună 
din gura mea încă nu ai auzit; îţi jur că de când cunosc 
pe Stanca lui Floareş n-am schimbat cu ea nici zece 
cuvinte şi că nici nu ştiu cum îi sunt ochii. Am fost la 
Bacău numai pentru neapărate trebuinţi şi niciodată pe 
mai mult decât câteva ceasuri. Dar spune-mi cine te-o 
umplut de minciuni? 

— Poate n-o fi Stanca, zise Vidra, fără a răspunde la 
întrebarea lui, dar atunci trebuie să fie alta! 

— Şi de ce trebuie oare numaidecât să fie alta? 
întrebă Mihu. 

— Nu mai eşti cu mine Mihu cel de odinioară, este 
ceva schimbat în tine şi inima-mi zice că nu mă mai 
iubeşti. 

— Te înşală inima, zise Mihu aşezându-se pe laviţă 
lângă ea şi îmbrăţişând-o, bănuielile tale sunt fără 
temeiu. În vremea din urmă am tot fost pe drumuri 
pentru că lucrarea cea mare care o înjghebat-o 
părintele se apropie de ceasul în care se va începe 
lupta hotărâtoare şi pregătirile pentru izbânda ei au 
cerut de la mine multă muncă şi mult zdruncin. Dar fii 
liniştită, nu ai de ce să te temi, inima mea tota ta este, 
într-însa nu se ascunde chipul unei alte femei, eu tot 

pe tine te iubesc. 

— Poate, răspunse Vidra, dar nu ca altă dată. 

— Ba tot atâta, zise Mihu sărutându-i ochii. Dar, 
adaose el râzând, mi se pare că tu începi a mă iubi mai 
puţin, căci iată-mă aici de mai bine de un ceas şi nici 
nu te-ai îngrijit să afli de sunt flămând sau nu. 

— lartă-mă că m-am gândit numai la durerea mea, 
zise Vidra sculându-se şi zicându-şi în sine, că altădată 
Mihu şi-ar fi adus aminte de foame numai după ceasuri 
de dezmierdări şi nesfârşite cuvinte de dragoste. 
Părăsi odaia cu un lung suspin. 

În curând veni femeia în vârstă care o văzurăm în 
crâşmă îngrijindu-se de trebuinţele călătorilor, urmată 
de o slujnică, aducând cu ele şervete, străchini şi 
linguri de lemn. Mihu se închină la dânsa numind-o 
mătuşă Sandă, şi întrebând-o de sănătatea ei, iar ea îi 
răspunse numindu-l: nepoate. 

Se aduse mâncarea şi Mihu se puse la masă, dar deşi 
mânca cu poftă, era uşor de văzut că gândurile îi erau 
aiurea. După ce isprăvi, se închină iarăşi dinaintea 
bătrânei luându-şi noapte bună, o vesti că pleacă 
înainte de ziuă apoi, ieşind afară, trecu pe dinaintea 
odăiei Vidrei şi intră alăturea, încuind uşa după el cu 
zăvorul. O lumânare de seu, pusă într-un sfeşnic de 
lemn aşezat pe o masă mică de brad, lumina odaia: 
lângă sfeşnic, pe masă, se aflau armele lui Mihu: 
ghioaga, arcul şi tolba cu săgeți, căci cu paloşul 
rămăsese încins. Lângă uşă, în partea dreaptă, era un 
pat de lemn cu salte, acoperit cu un macat de piei de 
lup ce ajungea până la pământ, iar deasupra 
aşternutul era făcut. La masă erau două scaune de 
lemn alb şi, din stânga, o ladă de EEN În păretele 

despre odaia Vidrei se vedea o uşă; păreţii erau văruiţi, 
podelile de jos şi pardoseala de sus erau de brad. Mihu 
merse drept la colţul dintre fereastră şi odaia Vidrei, 
unde ardea o candelă înaintea unei icoane şi 
îngenunchind, apăsă cu mâna pe capătul unei podele. 
Două scânduri se ridicară îndată descoperind o bortă în 
care putea încăpea un om; Mihu răzămă scândurile 
ridicate, de părete, apoi mergând la ladă o deschise cu 
o cheie ce o luă din chimir şi scoase dintr-însa o 
frânghie lungă cu noduri, având la un capăt un belciug 
de fier. Închise iar lada cu îngrijire, apoi îngenunchind 
din nou lângă bortă, prinse belciugul într-o verigă ce se 
afla sub scârdura de la marginea bortei. Pe urmă, 
stingând lumânarea, bătu uşor în uşa Vidrei. Uşa se 
deschise îndată şi tânăra femeie apăru pe prag cu o 
lumânare în mână. 

Părul despletit îi atârna pe spate în şuviţe de foc; 
scosese bonda şi fota: cămeşa de in subţire lăsa să se 
vadă, în toată strălucirea lor, braţele şi sânul de 
marmoră; fusta scurtă lăsa descoperită albeaţa de 
zăpadă a picioarelor goale şi a gleznelor. Era atât de 
frumoasă încât Mihu rămase nemişcat privind-o. 

— Frumoasă mai eşti! zise el în sfârşit. Apoi, intrând 
în odaie şi cuprinzând-o în braţe adaose: 

— Frumoasă cum nu mai este alta! 

Vidra ascunse capul în sânul lui fără a răspunde. 

— Vidro, urmă Mihu, ridicându-şi încet capul şi silind- 
o să se uite în ochii lui. Vidro, alungă gândurile cele 
negre şi bănuielile zadarnice. Viaţa care o ducem este 
numai primejdii. Mâine, ce zic, peste un ceas, poate să 
întâmpinăm un sfârşit straşnic. Noi, numai din când în 
când avem parte de o clipă de linişte şi de fericire; nu 

mai turbura o asemenea clipă cu închipuiri dureroase 
şi cu îngrijiri deşerte. Vidro, nu ne-am văzut de trei 
săptămâni, uite, braţele mele cer să te strângă, 
pieptului meu îi este dor de căldura sânului tău, buzele 
mele sunt flămânde de sărutul buzelor tale. Miezul 
nopţii s-apropie şi când va răsări luceafărul de ziuă el 
trebuie să mă găsească călare; ne rămâne un ceas 
pentru dragoste şi două pentru somn. 

— Ah, Mihule, răspunse Vidra, o presimţire-mi spune 
că acest ceas de fericire are să fie cel de pe urmă al 
dragostei noastre şi aş dori să mor acuma în braţele 
tale, răzămată de pieptul tău, cu buzele tale pe buzele 
mele. 


TISE THAF, DS EE ZI VEI ai TA AEE 
e n e Oe O e E CUI acu! 


-u 


DD (a (3 (a (3 (a a (aaa 
OULU ULUI OO OOLUL 


recum fusese hotărât, Ştefan Stroici plecă din 

Cuhnia spre Moldova în dimineaţa după sfătuirea 

lui cu Bogdan. Era însoţit de o slugă care se afla de 
patru ani la dânsul şi care îl urmase în ltalia, Anton 
Guercy, un francez. 

Anton părăsise Franţa de tânăr cu un nobil din 
Burgundia care se afla în slujba împăratului nemţesc. 
Stăpânul său căzând într-o bătălie, Anton trecu în 
slujba unui cavaler al tagmei purtătorilor de spadă şi 
luă parte cu dânsul la mai multe războaie împotriva 
leşilor, a litvanilor şi a ruşilor. Acest cavaler găsindu-şi 
şi el sfârşitul pe câmpul de război, Anton căzu în robia 
unui cneaz român care ţinea un steag de călăreţi 
români pentru slujba craiului leşesc. Mai pe urmă 
cneazul, ajuns la bătrâneţe, se retrase din slujba 
leşească şi se întoarse la locul lui urmat de Anton care 
petrecu în Moldova ani îndelungaţi. În cursul unei 
călătorii ce o făcu la Dunăre pentru trebile stăpânului, 
o mare nenorocire lovi pe bătrânul cneaz, nenorocire în 
urma căreia îşi pierdu şi viaţa şi averea. Sluga 
credincioasă, când se întoarse, găsi casa risipită şi 
__averea toată luată în stăpânire de voievodul Moldovei. 

Sătenii îl sfătuiră să se depărteze cât mai curând de pe 
acele locuri căci toţi oamenii de încredere ai cneazului 
fuseseră măcelăriți şi era în primejdie să aibă şi el 
parte de aceeaşi soartă. Anton urmă sfatul ce i se 
dădea şi, trecând munţii în Maramureş, intră în slujba 
lui Ştefan Stroici. 

El era un bărbat de statură mijlocie şi uscăcios, purta 
părul scurt şi musteţile lungi. Faţa lui, dubită de soare 
şi de vijelii, era luminată de doi ochi cenușii mici dar 
vioi şi pătrunzători. Deşi se apropia acum de şasezeci 
de ani era încă sprinten şi puternic. Călăreţ îndrăzneţ, 
iscusinţa lui în mânuirea paloşului şi a suliţei uimise pe 
toţi tovarăşii de război. Era viteaz, bun la inimă, lipsit 
de vicleşug, şi credincios celui a cărui pâne o mânca. 
Cam uitase limba părinţilor lui dar vorbea foarte bine 
nemţeşte, leşeşte şi româneşte iar acuma începea a 
rupe şi ungureşte. 

În dimineaţa zilei a treia după plecarea lor din 
Cuhnia, Ştefan care luase drumul cel mai lung, prin 
Udvarhely, ajunse la graniţa Moldovei şi, pe la prânzul 
cel mare, se opri la o crâşmă pentru a odihni caii. 
Dinaintea crâşmei, şaptesprezece cai, legaţi de nişte 
ţăruşi bătuţi în pământ, mâncau grăunţe din traistele 
atârnate de capetele lor. Şeile şi frâiele întinse pe 
pământ alăturea cu caii precum şi cincisprezece suliţi 
lungi, înfipte în pământ, ar fi fost destulă dovadă că 
aceşti cai erau oşteneşti, chiar de nu s-ar fi văzut, în 
crâşmă şi pe prispa ei, bând şi mâncând, o ceată de 
nemți, cu coiful pe cap, acoperiţi cu zale şi purtând 
spade lungi şi late care le spânzurau subsuoară. 

Ştefan, lăsând pe Anton să scoată şeile de pe cai şi 
să le deie grăunţe, se duse în crâşmă unde crâşmarul, 

un sas înalt, cu părul balan şi cu faţa spână, îmbrăcat 
în haine strâmte nemţeşti, vărsa vin în oalele ostaşilor. 
Aceştia văzând înfăţoşarea hotărâtă şi ostăşească a lui 
Ştefan, armele lui scumpe şi, mai ales, pintenii de aur 
ce-i zăngăneau la călcâie, se închinară la el, purtând 
totodată mâna la coif, iar cei ce şedeau jos se sculară 
drepţi. Ştefan le răspunse plecând uşor capul, apoi 
întrebă pe crâşmar nemţeşte, dacă are vreo odaie în 
care s-ar putea odihni câtva. 

— O singură odaie am, răspunse crâşmarul, şi într- 
însa se află acuma, întorcându-se de la Udvarhely, 
soţia cavalerului de Wolkenstein, de la Cetatea 
Neamţului, cu o slujnică. Dumnealor, adaose el arătând 
pe oştenii nemți, o însoțesc. 

— Atunce, răspunse Ştefan, mă voi odihni şi eu aice 
cum voi putea şi, aşezându-se pe un scaun, porunci 
crâşmarului să aducă vin pentru el şi pentru sluga lui. 

In fundul crâşmei şedeau, pe aceeaşi laviţă, 
împărțind o masă uşoară, doi ţărani români care, când 
intră Ştefan, vorbeau cu câţiva nemți ce se strânseşeră 
împrejurul lor. Unul din aceştia, reluând vorba 
întreruptă, întreabă pe ţărani: 

— Credeţi voi oare că Păunaşul Codrilor să umble tot 
pe aice? 

— Cine poate să ştie unde se află Păunaşul Codrilor, 
răspunse unul dintre români. Astăzi îl întâlneşti pe 
Şomuz, mâine pe Trotuş, poimâine pe Bistriţa, parcă-i 
o nălucă. Spun oamenii care au fost faţă la lupta de 
alaltăieri că avea vreo trei sute de oameni cu dânsul şi 
astăzi s-ar crede că au intrat în pământ, sau că s-au 
stins în văzduh. Pe toată valea Bistriţei întâlneşti 
numai oameni EnS şi mâine eS să auzim de 

vreo nouă faptă a lui, spre Suceava sau spre hotarul 
Ţării Munteneşti. 

— Spui că erau trei sute? mai întrebă neamţul 
îngrijat. 

— Cel puţin aşa am auzit noi, răspunse românul. 
Slujitori de ai lui vodă şi strânsură din sate erau ca la 
patru sute de oameni şi peste cincizeci au rămas morţi; 
singur am văzut cum i-au îngropat ieri nişte oameni cu 
popa din Păngăraţi. 

— Pentru noi, n-avem teamă, zise alt neamt, căci 
meseria noastră este războiul şi Păunaşul Codrilor n-ar 
putea lua de la noi decât lovituri. Dar avem grijă 
fiindcă nu este încredinţată stăpâna noastră. 

— Nicio grijă să n-aveţi pentru dânsa din partea 
Păunaşului, zise atunci celălalt român, care tăcuse 
până atunci, el nu se leagă de femei şi mai ales de una 
ca jupâneasă voastră care-i vestită pentru bunătatea şi 
binefacerile ei. Păunaşul Codrilor ar apăra-o chiar, la 
nevoie, de orice duşman. Dar acuma nu umblă numai 
el prin codri şi nu iesă numai el la drumul mare; să vă 
ferească Dumnezeu de vreo întâlnire cu lanoş şi cu 
haraminii lui. 

— Cum? lar s-a ivit pe aice? întrebară mai mulţi 
nemți. De an vară nu se mai auzea de el! 

— Sunt trei zile de când s-o ivit din nou la Pipirig şi o 
prădat pe un preot dintr-o cătună depărtată. Umbla 
vorba că preotul are nişte bani ascunşi şi atâta l-au 
chinuit până ce şi-o dat sufletul şi după moarte au 
început să chinuiască pe preoteasă. Au legat-o de un 
stâlp în curte şi i-au aprins foc sub tălpi, apoi văzând 
că tot nu spune unde sunt ascunşi banii, şi cum era să 
spuie când ei săracii n-aveau bani, au tras doi copii în 

tapă sub ochii mamei. Ştiţi că tot aşa o mai făcut şi 
altădată. Dacă o da el peste voi, rău aveţi s-o duceţi, 
nefiind în număr pentru a vă pune cu dânsul căci are 
împrejurul lui o ceată de cincizeci de hoţomani. Mai 
ales că are ciudă pe voi de când, în primăvara trecută, 
ia-ţi ucis o mulţime de tovarăşi şi era cât pe ce să-l 
prindeţi. Apoi când dă de o femeie frumoasă n-o scapă 
din mână până când nu-şi mulţămeşte pofta asupra ei 
şi stăpâna vă este mândră de tot. Eu v-aş sfătui să 
părăsiţi gândul de a merge la Cetate de-a dreptul prin 
codri, ci mai bine să înconjurați frumos pe Bistriţă şi să 
mâneţi astă noapte în Piatra. 

O fată tânără, bălaie cu ochii albaştri deschişi, 
purtând o rochie de lână albastră, cu pieptarul lung, cu 
mânecile largi până la cot şi înguste de la cot în jos, 
intră atunce spărietă în crâşmă, zicând că stăpânei ei i- 
a venit rău deodată, că se necăjeşte cu dânsa fără ao 
putea aduce în cunoştinţă şi ceru să i se aducă repede 
o cofă cu apă. Mai mulţi nemti săriră numaidecât 
căutând o cofă, iar soţia crâşmarului, o săsoaică naltă, 
albă şi grasă, ieşind din bucătărie, alergă cu tânăra 
spre odaia unde se afla stăpâna ei. 

— Se vede că stăpâna voastră nu este deprinsă cu 
călăria şi că truda drumului a fost prea mare pentru ea, 
zise Ştefan aceluia din nemți care să vedea că este 
peste ceilalţi. 

— Până aice părea mai puţin obosită decât noi şi era 
foarte veselă, răspunse neamţul, mă duc la uşă să văd 
ce este. 

S-întoarse după puţină vreme zicând că i-a spus 
slujnica că doamna, la sosire, era bine şi veselă dar că, 
apropiindu-se de fereastră, dăduse deodată un țipăt Ș 

căzuse jos leşinată, acuma începea să-şi revie în fire şi 
credea că se vor putea pune pe drum în curând. Ştefan 
atunci îl întrebă dacă nu ar fi mai bine să urmeze sfatul 
dat de ţăran, de a merge la Cetate prin Piatra în loc de 
a tăia de-a dreptul prin munţi. 

— Şi eu cred că sfatul este bun, zise neamţul, şi l-aş 
urma bucuros, dar cavalerul nostru mi-a poruncit să 
mă întorc pe acelaş drum pe care am venit, adică prin 
codri şi nu îndrăznesc să-i calc porunca, afară numai 
dacă stăpâna ar hotărî altfel. Dar dacă cavalerul i-a fi 
spus ca şi mie să meargă de-a dreptul prin codri, nu 
este nimic în stare s-o hotărască să facă în alt chip. 

— Cavalerul trebuie să-i fie foarte drag sau să fie 
cumplit de aspru, zise Ştefan surâzând. 

— Cavalerul nostru este bărbat de şaizeci de ani 
trecuţi şi orice dorinţă a soţiei lui este o poruncă 
pentru împlinirea căreia, atât el cât şi noi, ne-am da cu 
fericire viaţa. Dar ea are numai dorinţa de a face bine 
lumii întregi şi de a-şi mulţămi soţul în toate. În 
lucrurile cele mici ca şi în acele mari nu iesă din 
cuvântul lui măcar că ştie că orice face ea este sfânt 
pentru el, 

— Şi demult o are de soţie? Cum de şi-a părăsit ea 
ţara şi neamurile pentru a-l urma în această ţară 
depărtată şi plină de primejdii? 

— S-au căsătorit de vreo doi ani, dar ea este 
româncă. 

— Româncă, întrebă Ştefan, de unde? 

Când neamţul era să surâdă, slujnica cea bălaie ieşi 
pe prispă şi-i spuse că stăpâna simțindu-se acuma bine 
voieşte să plece. 

Neamţul, lăsând pe Ştefan, îşi strânse îndată 

tovarăşii, cu toţii începură să puie sălele pe cai, iar 
Stroici poronci şi el lui Anton să facă pregătirile de 
plecare. După ce totul fu gata, oşteanul care vorbise 
cu Ştefan se duse la uşa odăii în care se afla stăpâna 
sa şi după ce bătu într-însa, intră. Când ieşi de acolo, 
faţa lui arăta o mare îngrijire şi, prindu-se în faţa lui 
Ştefan, îi zise: 

— Vezi că am avut dreptate! Doamna noastră vrea 
să meargă de-a dreptul, prin codri; în zadar m-am 
încercat s-o fac să-şi schimbe hotărârea, n-a fost chip. 

Tot atuncea ea se arătă pe prispă urmată de tânăra 
slujnică. Era o femeie de statură mijlocie; rochia de 
postav verde închis cu poala lungă, lipită pe dânsa, 
făcea să reiasă trupul ei mlădios. Capul îi era acoperit 
cu o glugă de mătasă cenuşie scoborându-se pe umeri, 
cu canaf de fir atâmat din dos şi cu ceapraz de aur 
împrejur, însă din faţă nu se putea vedea nimic căci 
era îmbrobodită într-un văl negru şi foarte des. 

Ştefan se închină la ea purtând mâna la coif apoi zise 
oşteanului: 

— Du-te şi spune doamnei că cavalerul Ştefan Stroici 
îi trimite închinăciuni plecate şi o roagă, deoarece 
merge şi el spre Neamţu, să-i deie voie să fie şi el de 
pază lângă dânsa până acolo. 

Neamţul, apropiindu-se de prispă se grăbi să puie pe 
stăpâna lui în cunoştinţa celor vorbite de Ştefan, iar ea, 
după o scurtă îndoială, răspunse, însă cu un glas atât 
de slab încât acei care, ca Stroici erau mai departe nu 
putură să audă răspunsul. Oşteanul i-l aduse şi spre 
marea mirare a tuturor acest răspuns suna astfel: 

— Doamna de Wolkenstein mulţămeşte cavalerului 
Stroici, atât pentru închinăciunile trimise cât şi pentru 

însoţirea la care zice că este gata; paza ce i-a dat-o 
soţul ei fiind îndestulătoare, este hotărâtă să-şi urmeze 
calea însoţită numai de oştenii ce sunt cu dânsa şi 
roagă pe cavaler să nu se ostenească întru nimic 
pentru slujba ei. 

Foarte mirat şi chiar jignit de acest răspuns 
neaşteptat şi potrivnic obiceiurilor cavalereşti de 
atunci, Ştefan se închină din nou la doamnă, la care 
închinăciune ea răspunse plecând uşor capul. 

Nemţii aduseră la prispă două iepe albe, având pe 
ele şei bărbăteşti, însă cu speteze de piele din dos şi, 
dinainte, cu rezămători pentru genunchi, care porneau 
de la oblânc şi se scoborau până jos. Deşi şeile 
femeieşti cu furci începuse a fi întrebuințate în Italia şi 
în Franţa, ele erau încă necunoscute în Germania şi cu 
atât mai mult în ţările răsăritene. Doamna şi slujnica ei 
încălecară deci bărbăteşte şi nemţii, suindu-se şi ei pe 
cai, se depărtară cu toţii în treapăd. Ştefan îi urmă o 
bucată de vreme cu ochiul apoi, încălecână; şi el, 
apucă cu Anton pe urma lor, potrivindu-şi mersul după 
mersul lor şi ţinând între el şi ei o depărtare de vreo 
două bătăi de arc. La o cotitură cârniră spre stânga, 
părăsind drumul mare de pe vale şi începură a sui la 
pas colnicile dealurilor care despart valea Bistriţei, de 
acea a Neamţului. Suişul fiind greu şi cărările strâmte, 
încurcate cu copaci căzuţi, hogaşuri şi stânci, mergeau 
foarte încet şi soarele era jos, când ajunseră la culmea 
munţilor sub care şerpuieşte Neamţul. Aice era o 
poiană mare care se întindea pe coasta dealului, cu un 
şipot de apă rece şi limpede care curge în capătul de la 
vale. Caii fiind însetaţi şi foarte obosiţi atât de suiş cât 
şi de povara oştenilor, toţi oamenii mari, grei şi 

acoperiţi cu zale, se făcu popas, şalele fură scoase şi 
caii duşi la apă. Ştefan, lungit pe pământ, răzămat pe 
un cot la o depărtare oareşcare de locul unde 
descălecase soţia cavalerului, urma cu un ochiu 
nepăsător mişcările nemților care, după ce adăpase 
caii, le puneau traistele cu grăunţe în cap. Deodată 
văzu venind spre el şi oprindu-se în faţa lui, pe 
oşteanul cu care stătuse de vorbă la crâşmă. 

— Domnule cavaler, zise el, mă iartă dacă îţi turbur 
odihna, dar de astă dimineaţă am o presimţire, o 
nelinişte care ma face să cred că ne pândeşte o 
nenorocire. La multe războaie luat-am parte, multe 
primejdii înfruntat-am şi de multe ori uitatu-m-am în 
ochii morţii, dar niciodată n-am simţit ceea ce simt 
astăzi. Nu pot împărtăşi temerile mele tovarăşilor căci 
mă tem să le moi inima. Avem să fim loviți, o simt. 
Dacă am avea de dat lupta în loc deschis nu m-aş prea 
îngriji căci oamenii care-i am cu mine sunt toţi oşteni 
aleşi şi încercaţi, în stare să înfrunte un număr împătrit 
de duşmani. Dar de acuma, intrăm într-o vale strâmtă 
unde nu pot merge doi călăreţi alăturea şi fel de fel de 
piedici au să ne despartă unul de altul. Nu mă tem 
pentru mine sau pentru tovarăşi, dar pentru sarcina ce 
ne este încredinţată. Te rog, nu avea inimă rea, pentru 
o toană de femeie, toană cu totul neobişnuită la 
stăpâna noastră, şi la pornire nu te ţine atât de 
departe de noi. Braţul dumitale şi acel al slugii ce te 
însoţeşte ne pot fi de mare folos; aş dori să rămâneţi 
cât mai în apropiere. Apoi, adaose el, dacă mi-se va 
întâmplă să cad îţi încredinţez dumitale paza stăpânei 
şi povăţuirea peste oamenii mei. Eşti oştean deplin, 
asta se vede de departe şi vei şti să dobândeşti 

ascultare de la ei fără ca să le vorbesc eu mai nainte. 

— Datoria mea de cavaler este să-ţi împlinesc 
dorinţa, răspunse Ştefan mişcat de conştiinţa ce o 
punea oşteanul în îndeplinirea datoriei. Mă voi ţinea 
lângă voi în vremea mersului şi în luptă, dacă luptă va 
fi, veţi vedea că nu sunt leneş şi că mi se cuvin pintenii 
de aur ce-i port. Apoi dacă, ferească Dumnezeu, ţi s-ar 
întâmplă vreo nenorocire, fii încredinţat că nu voi cruța 
nimic pentru ca stăpâna voastră să ajungă teafără la 
Cetate. 

— Îţi mulţămesc, zise neamţul care acuma părea mai 
liniştit, nu mă aşteptam la mai puţin din partea 
dumitale. Numele meu este Conrad Muller şi, dacă voi 
avea norocul să scap astă noapte, se va găsi poate 
prilej să te ajut la rândul meu. 

— Cum astă noapte'? Eu credeam că înainte de 
noapte vom fi în Neamţu? 

— Dacă nu se va întâmplă nimic şi dacă nu vom găsi 
prea mulţi butuci în curmezişul drumului, vom ajunge 
pe la miezul nopţii, dar mai curând nu, şi Conrad 
mulţămindu-i din nou se îndreptă spre ai lui. 

Îndată ce caii isprăviră grăunţele, şeile fură puse şi 
se dădu semnalul de pornire. Ştefan care pusese pe 
Anton în cunoştinţa celor vorbite cu Conrad, se ţinu 
acuma în apropiere de nemți. 

Dacă suişul fusese greu, călătorii noştri găsiră 
sccborâşul şi mai anevoios. Caii lunecau necontenit pe 
poteca îngustă urmată de ei în care ploile din zilele 
trecute săpase adevărate râpi, şi o mulţime de copaci 
zăceau răsturnaţi în curmeziş aşa că oştenii toţi 
descălecase şi câte doi inşi duceau de frâu caii 
femeilor. Când ajunseră în pârâu (orase bine. AR 

acolo, drumul mergea chiar prin albia îngustă, cu 
maluri adânci şi călătorii erau siliţi să meargă unul 
după altul, iar caii lunecau într-una pe bolovani. Ştefan 
se folosise de noapte pentru a scurta depărtarea dintre 
dânsul şi doamna de Wolkenstein, nemaidespărţindu-i 
acuma decât slujnica şi vreo doi nemti. 

ălătorii noştri mergeau în tăcere, de aproape un 

ceas, în matca pârâului când, deodată din dreapta 

şi din stânga, izbucniră chiote sălbatice şi, de după 
copaci, o droaie de oameni năvăliră asupra lor cu 
baltage, cu măciuci şi cu ghioage. Ştefan, care 
desprinsese baltagul aninat de şa, simţi calul căzând 
sub dânsul şi se văzu în faţă cu o umbră uriaşă care 
ridica măciuca asupra-i, dar spada lui Anton intră 
subsuoara hoţului şi îi scăpă zilele. 

— Mulţămesc, Antoane, strigă el sărind în picioare de 
pe calul mort. Învârtind baltagul şi lovind în dreapta şi 
în stânga se repezi înspre femei. Ajunsese lângă ele, 
călcând peste trupuri de oameni şi de cai, când auzi 
glasul lui Conrad strigând: 

— Dumnezeu să-mi fie milostiv domnule cavaler, 
scapă pe stăpâna. 

Un hoţ se aruncă înaintea lui Ştefan dar o lovitură de 
baltag în frunte îl culcă jos. Se afla acuma lângă 
doamnă care se găsea încă călare când simţi o durere 
în coasta dreaptă şi, aproape totodată, primi în cap o 
groaznică lovitură de măciucă care îl dobori la pământ 

fără cunoştinţă. 

Nemţii se apărau cu cea mai desăvârşită vitejie, dar 
câte trei şi câte patru hoţi se năpusteau asupra 
fiecăruia din ei, caii spărieţi nu puteau fi mănuiţi cu 
înlesnire în strâmtoare, lunecau pe bolovani şi cădeau 
turtind călăreţii sub ei; suliţele şi spadele lungi cu care 
erau înarmaţi oştenii le erau de puţin folos faţă cu 
baltagele, cu măciucile şi cu paloşele scurte ale 
potrivnicilor. După o luptă înverşunată toţi oştenii 
zăceau la pământ morţi sau răniţi şi doamna de 
Wolkenstein, legată pe calul ei, se afla în puterea 
hoţilor (...). 


Hoţii aduseseră căpitanului lor un cal negru, mare şi 
frumos şi, după ce el încălecă, toată ceata porni 
urmând drumul în jos. 

După un mers de vreo jumătate de ceas prin albia 
pârâului, valea lărgindu-se, intrară într-o poiană lungă 
şi îngustă, iar când ajunseră în mijlocul acestei poieni, 
deodată s-auzi un glas puternic care striga: 

— Staţi! 

Când lanoş şi cu ungurii uimiţi se uitară împrejurul 
lor, văzură că din toate părţile îi încunjură o mulţime 
de oameni înarmaţi care se părea că au ieşit de sub 
pământ. lar din pădure venea înaintea lor un călăreț de 
o statură de urieş, cu trei pene lungi de păun la căciulă 
şi a cărui faţă de la ochi în jos, era acoperită cu un văl 
negru. Oprind calul, el mai strigă: 

— Lepădaţi armele! 

Ungurii se mai uitară împrejurul lor pentru a vedea 
încă o dată pe unde ar putea să scape dar, de jur 
împrejur, se vedea la lumina lunei care răsărea Ei 

un îndoit lanţ de oameni cu arcurile întinse. 

— Lepădaţi armele, mai strigă încă o dată călăreţul 
cu un glas poruncitor. 

— Şi cine eşti tu, ca să ne poronceşti nouă? întrebă 
lanoş. 

— Sunt Păunaşul Codrilor, răspunse călăreţul care nu 
era altul decât Mihu. Voi, cutezătorilor, aţi îndrăznit să 
vânaţi pe pământurile mele. Şi n-aţi vânat ca nişte 
voinici, dar ca nişte mişei atingându-vă de femei şi de 
prunci, bizuindu-vă să vă puneţi cu bărbaţii numai 
când aţi fost cinci la unul. 

— Dar tu astăzi viteaz eşti când ai adunat zece 
oameni la unul de ai mei? 

— Am venit să pedepsesc nişte lotri mişei, nu ca să 
mă lupt cu bărbaţi viteji! Încă o dată: lepădaţi armele. 

— Nu vom lepăda armele după poronca unui mişel, 
dar vom muri cu răscumpărare, zise lanoş. Sunteţi 
zece la unul şi vă temeţi să vă apropiaţi de noi! 

— lanoş, zise Mihu, dacă într-adevăr ai poftă de luptă 
dreaptă sunt gata să mă măsor singur cu tine ca să se 
vadă care din noi este mai bărbat. 

— Şi dacă tovarăşii tăi vor vedea că-i greu de tine, ei 
îți vor veni în ajutor şi mă vor omori mişeleşte pe la 
spate, zise lanoş. 

— Pentru tovarăşii tăi nu-ţi pot da nicio nădejde, 
răspunse Mihu, dar încât te priveşte, de mă vei dovedi, 
vei plecă teafăr de aice şi spre mai mare credinţă vom 
ieşi amândoi din cerc. 

— Primesc, răspunse ungurul. 

— Daţi-vă în lături şi lăsaţi-l să treacă, strigă Mihu 
întorcându-se către acei care închideau cercul la drum; 
orice s-ar întâmplă între noi, nu vă mişcaţi dar urmaţi a 

păzi pe ceilalţi hoţi cu arcurile întinse. 

Cercul se deschise şi lanoş ieşi dintr-însul urmat de 
Mihu. 

— lanoş, zise el, să mergem la o depărtare până la 
care să nu poată ajunge săgeata. 

Când ajunseră aproape de capătul de la deal al 
poienii, Mihu zise: 

— Aci să ne oprim, şi amândoi se opriră. 

— Cum vrei să ne luptăm, întrebă Mihu, călări sau pe 
jos? Cu paloşul sau cu ghioaga? 

— Călări şi cu ghioaga, răspunse ungurul. 

— Fie după voinţa ta, zise Mihu. Să mergem fiecare 
până la marginea pădurii, tu din sus şi eu din jos, ş- 
apoi să ne repezim unul la altul. 

— Fie, zise lanoş. 

Amândoi se despărţiră şi, când ajunseră la marginea 
poienii, fiecare din ei întoarse calul, apoi punând mâna 
pe ghioagă să răpeziră unul asupra celuilalt. La drum 
se întâlniră, se ridicară în scări şi ghioagele grele 
zburau în văzduh învârtindu-se deasupra capetelor 
potrivnicilor dar, deodată, chinga de la şaua lui lanoş 
se rupse şi ei căzu greu la pământ. 

— Rău semn, lanoş, zise Mihu stăpânindu-şi calul şi 
plecând ghioaga în jos. 

Ungurul sări în picioare strigând: 

— Eu ştiu să mă lupt şi pe jos. 

— Ba nu, răspunse Mihu, am spus că lupta va fi 
dreaptă şi dreaptă trebuie să fie, şi sărind de pe cal 
zise: 

— Să ne luptăm pe jos cu paloşul. 

— Bine, zise ungurul, paloşul mi-e prieten, şi 
aruncând ghioaga scoase paloşul. 

Mihu trase şi el pe al lui şi amândouă se încrucişară 
zăngănind şi aruncând scânteie, dar după câteva 
lovituri zadarnice din partea lui lanoş, fierul lui Mihu 
atinse cu putere pe acel al ungurului, de-a lungul, de la 
vârf spre mâner, zmulgându-i-l din mână şi făcându-l 
să sară departe. Mihu se răpezi şi puse piciorul pe 
paloşul căzut la pământ: 

— Acuma, lanoş n-ai ce spune, n-ai ştiut să-ţi ţii 
prietenul în mână, viaţa ta este în puterea mea. 

— Vino de o ia, răspunse lanoş hotărât. 

— Voi veni şi voi lua-o, fii pe pace, zise Mihu, dar voi 
veni bărbăteşte fără nicio armă, pentru a mă lupta cu 
tine voiniceşte numai cu braţele, şi aruncând paloşul, 
înaintă asupra lui cu pas liniştit. 

Ungurul îl aştepta nemişcat, iar când nu mai rămase 
decât o palmă de loc între ei, scoase cu iuţeala 
fulgerului un cuţit din brâu şi se aruncă asupra lui 
Mihu. Dar, oricât de iute fusese mişcarea lui, Mihu o 
văzuse şi era pregătit: cu mâna stângă apucă braţul 
drept al ungurului iar cu cea dreaptă îi cuprinse gâtul 
strângându-l cu putere. 

— Ha, câne! Eu îţi dăruiesc de două ori viaţa şi tu 
umbli cu vicleşug; dar acuma îţi vei lua pedeapsa. 

lanoş făcu o opinteală desnădăjduită dar în zadar, cu 
braţul drept nu putea face nicio mişcare căci era strâns 
ca într-un cleşte de fier iar acel stâng încerca în zadar 
să desprindă mâna dreaptă a lui Mihu care-i strângea 
gâtul tot mai tare. 

— Ai dus o viaţă mişelească, vei muri ca un mişel, 
zise Păunaşul Codrilor şi, dând o zmuncitură puternică, 
ciolanele ungurului se auziră pocnind, apoi trupul lui 
fără viaţă căzu la pământ. 

Tovarăşii lui Mihu care priveau lupta, căci acuma se 
vedea ca ziua, dădură un strigăt de bucurie, iar ungurii 
căzură în genunchi. 

Mihu se încredinţă că lanoş nu mai dă niciun semn 
de viaţă, apoi încălecând, intră iar în cercul alcătuit de 
români. 

— Legaţi pe aceşti mişei, poronci el, iar dacă unii 
dintr-înşii s-ar împotrivi trageţi cu arcurile în ei ca în 
nişte câni. 

Dar ungurii, cu totul încremeniţi de spaimă, n-aveau 
niciun gând de împotrivire şi în scurt timp fură legaţi 
de mâni şi de picioare. 

— Căpitane, zise unul din români, iată o femeie 
legată pe un cal şi care pare a fi moartă. 

— Deslegaţi-o repede şi daţi-o jos cu îngrijire. 

Adunându-se mai mulţi pentru a o dezlega şi a o 
întinde pe pământ, unul din ei zise deodată: 

— Îi jupâneasa de la Cetate! 

— Nu se poate, zise altul. 

— Ba da, ea este, jupâneasa Maria, o cunosc, zise un 
al treilea. 

Mihu, descălecând, să apropie de locul unde zăcea 
nenorocita femeie şi îngenunchind lângă dânsa puse 
urechea pe pieptul ei. 

— Nu-i moartă, trăieşte zise el, trebuie să fi leşinat 
de spaimă. Aduceţi repede puţină apă. Oare cum să fi 
căzut ea în mâinile lui lanoş? O ştiam peste munţi cu 
soţul ei? 

Unul din unguri care ştia bine româneşte spuse 
atunci cum năvăliseră ei asupra oştenilor sub paza 
cărora ea călătorea şi cum o răpiseră după ce 
omorâseră pe toţi nemţii. 

Se aduse apă într-un corn şi Mihu stropi faţa tinerei 
femei care deschise ochii, se ridică răzămându-se pe 
un cot, aruncă împrejurul el o prâvire mirată, apoi 
văzându-se încunjurată de o mulţime de oameni 
înarmaţi îşi aduse aminte de nenorocirea ei şi îşi 
ascunse oohii cu mâna. 

— Nu te teme, jupâneasă, zise atunci Mihu care 
rămăsese în genunchi lângă dânsa, te afli între prieteni 
şi nu ai de ce să te mai temi. 

— Dar, îngână ea, hoţii... 

— Hoţii sunt legaţi în puterea noastră şi în curând 
vor lua pedeapsa ce li se cuvine precum a şi luat-o 
căpitanul lor. 

Maria privea cu uimire şi cu frică pe Mihu a cărui faţă 
îmbrobodită precum şi lungile pene de păun înfipte în 
căciulă îi dădeau o înfăţoşare grozavă şi o nelinişteau. 

— Jupâneasă, zise el pricepând simţirile care o 
tulburau, fii în tihnă; faţa mea este acoperită, dar inima 
îmi este deschisă şi curată când îţi spun că toţi câţi ne 
aflăm aci îţi suntem prieteni. Cunoaştem cu toţii 
bunătatea sufletului dumitale despre care avem ca 
dovezi nenumărate binefaceri şi cu toţii suntem gata 
să te slujim pe cât va fi în puterea noastră. Când vei fi 
mai liniştită, ne vei povesti prin ce împrejurări ai căzut 
în mâinile hoţului sângeros... 

Dar ea, aducându-şi atunci aminte de întâmplarea 
fioroasă în urma căreia fusese răpită, sări deodată în 
picioare strigând: 

— Ştefan!... oştenii!... O, dacă cum spui, în piepturile 
voastre bate o inimă miloasă, nu vă pierdeţi vremea cu 
mine aice. Mie, mi-este bine acuma, dar în pădure zac 
o mulţime de oameni viteji care şi-au pus viaţa pentru 
CS SEE 

mine. Poate că printre dânşii să mai fie unii vii, nu-i 
lăsaţi să piară cu zile, iar dacă sunteţi creştini nu 
îngăduiţi ca trupurile lor să rămână prada fiarelor. Dar 
ce zic, voi veni şi eu, voi merge în fruntea voastră! 

Mihu se sfătui răpede cu vreo doi din tovarăşii lui. 

— Jupâneasă, îţi voi împlini dorinţa şi te voi urma. 
Acei care zac în pădure sunt de alt neam şi de altă 
credinţă decât noi, s-au arătat duşmani neîmpăcaţi, de 
multe ori găsitu-ne-am faţă în faţă cu ei în luptă 
nemiloasă, dar nu va fi zis că Păunaşul Codrilor a lăsat 
oşteni viteji, chiar duşmani lui, să piară în codri şi să 
putrezească fără mormânt. Suntem gata să plecăm. 

Dar jupâneasa auzind că acel care-i vorbeşte este 
Păunaşul Codrilor, haiducul vestit despre care umblau 
atâtea vorbe, ea fiind soţia unuia din acei care îi erau 
duşmani de moarte şi de doi ani îl urmăreau zi şi 
noapte, rămase încremenită. 

— Eşti Păunaşul Codrilor, zise ea încet, eşti... şi 
glasul i se opri tremurând. 

— Da, jupâneasă, sunt Păunaşul Codrilor, acel pe 
care soţul dumitale îl vânează ca pe o fiară; sunt omul 
cel îndrăzneţ care nu se sfieşte să poarte război cu Sas 
şi cu ungurii, acel pe capul căruia s-o pus preţ, pe care- 
| numiţi lotru, dar peste toate sunt ocrotitorul celor 
slabi şi prietenul celor buni şi drepţi. 

— Multe auzit-am de dumneta, zise Maria după o 
clipă de tăcere, multe pâri şi multe laude; până acuma 
nu ştiam ce să cred, dar acuma îmi aduc aminte că 
pârile veneau de la cei mari şi tari iar laudele de la acei 
mici şi slabi. De astăzi înainte ştiu ce să cred. 

— Şi ştiu că vei crede numai ce este drept răspunse 
Mihu, căci plecarea dumitale este de a asculta pe acei 

mici şi slabi. Dar noaptea trece şi ziua nu trebuie să-mi 
găsească tovarăşii adunaţi. Cincizeci de oameni vor 
veni cu mine, treizeci vor rămâne aici cu Petrea 
Cărăbuş pentru paza ungurilor. Ceilalţi să se împrăştie. 

Se aduseră caii. Mihu ajută pe Maria să încalece şi 
plecară. Păunaşul Codrilor şi cu ceilalţi tovarăşi 
mergeau pe jos având pe Maria în mijlocul lor, iar Onea 
urma ducând de frâu calul lui Mihu. 

Inaintau răpede şi în curând ajunseră locul pe care 
se dăduse lupta. Precum arătarăm mai sus, acei care 
însoțeau pe soţia cavalerului, fusese siliţi de 
strâmtorarea albiei pârâului în care era drumul să 
meargă câte unul. Din această împrejurare şi, cu toate 
că în vremea luptei oştenii, pe cât le fu cu putinţă, se 
apropiase unul de altul, trupurile lor erau împrăştiete 
pe o depărtare destul de mare. Cele dintâi peste care 
dădură erau acelea a trei nemți şi patru unguri zăcând 
aproape grămadă. 

Maria sărise îndată de pe cal şi urmărea cu un 
tremur a trupului întreg mişcările românilor care 
trăsese la o parte trupurile nemților şi căutau la 
dânsele semne de viaţă, dar în zadar: erau reci şi 
înţepenite de moarte. Ceva mai departe, în altă 
grămadă zăcea un neamt cu capul aproape despărţit 
de trup, iar sub el doi unguri. Ridicându-se trupul 
oşteanului, să auzi un geamăt şi dându-se acele ale 
hoţilor la o parte, Maria recunoscu pe Conrad într-un 
lac de sânge. Bietul oştean avea un jungher înfipt în 
piept care după ce trecuse printre verigile zălei 
străpunsese haina de piele groasă. Fu ridicat şi întins 
cu îngrijire pe pământ uscat iar jalnica căutare urmă 
mai departe. După Conrad se găsiră încă doi nemti, dar 

aceştia morţi. Mişcarea de care era cuprinsă Maria 
creştea din ce în ce, când se dădu peste o adevărată 
movilă de trupuri acoperind pe jumătate un cal alb 
care se zbătea din când în când. Se scoase din 
grămadă un neamt cu capul zdrobit şi, la lumina 
faclelor, se zări trupul lui Ştefan, cu faţa galbenă şi 
plină de sânge; Maria căzu în genunchi lângă el. 

— Păcat de voinic, frumos este, zise unul din români. 
Nu pare a fi neamt. 

— Trebuie să-l cunoşti, jupâneasă, întrebă Mihu, 
cine-i? 

— Nu... da, îngână Maria, tot trupul fiindu-i scuturat 
de un tremur cumplit, e un... O rudă a mea... un 
cneaz... din Maramureş... da oare nu mai este nicio 
nădejde? 

— Puţină, zise  clătinând din cap Mihu care 
îngenunchiase şi el şi pipăia trupul rănitului, dar mort 
încă nu-i, este încă cald. Apropieţi făclele, poronci el 
scoțând un cuţit din brâu. Apoi descleştându-i dinţii cu 
degetul îi ţinu puţin cuțitul dinaintea buzelor şi pe 
urmă îl apropie repede de facle. 

— Suflă, strigă voios, vedeţi, cuțitul este asudat! Dar 
să vedem unde-i rănit! 

Şi scoase coiful din capul lui Ştefan şi dintr-însul ieşi 
un şuvoi de sânge. 

— Capul este spart, zise Mihu, dar coiful o amorţit 
lovitura căci numai aice, şi arătă partea stângă a 
frunţii, simt ciolanul rupt; dacă ar fi numai atâta n-ar fi 
mare lucru. Ha! urmă el pipăind pieptul, aice stă 
treaba mai rău, şi arătă în partea dreaptă o bortă; 
grozavă lovitură de ţapă a primit el aici, vedeţi că 
zaua, cât era ea de bună, este ruptă. Dacă rana nu va 

fi adâncă tare, poate să scape, sânge văd că nu mai 
curge. Ridicaţi-l cu îngrijire şi-l puneţi pe muşchiul de 
lângă tulpina ceea de brad; jupâneasa spune că-i 
român. 

Ştefan fu lungit pe muşchiu şi Maria se puse în 
genunchi lângă el, iar Mihu cu tovarăşii urmară 
cercetarea celorlalte trupuri. Găsiră pe Anton zăcând 
fără cunoştinţă lângă un cal ucis, cu braţul rupt dar 
fără altă rană şi, tocmai la urmă, pe un neamţ, turtit în 
pârău sub calul lui mort dar altfel nevătămat şi care îşi 
recâştigă cunoştinţa îndată ce calul fu scos de pe el. 
Ceilalţi oşteni erau înţepeniţi de moarte, iar ungurii câţi 
se mai găsiră suflând primiră lovitură de milă fără ca 
să se mai cerceteze dacă mai aveau sorţi de viaţă sau 
nu. 

Mihu poronci oamenilor să facă în grabă trei tărgi 
acoperite cu cetină pentru ridicarea răniților şi se 
întoarse la Maria pe care o găsi nemişcată lângă 
Ştefan. 

— Jupâneasă, zise el, am luat măsuri pentru ca răniții 
să fie duşi de oamenii mei, pe tărgi, până la Humuleşti, 
iar pentru paza trupurilor celor ucişi vor rămânea doi 
inşi care se vor depărta numai când vor vedea 
apropiindu-se acei ce vor fi trimişi de la Cetate pentru 
ridicarea morţilor. 

— Îţi mulţămesc, răspunse Maria, fii încredinţat că nu 
voi uita niciodată binele ce mi l-ai făcut mie şi bieţilor 
răniţi. Dar... mă tem că ruda mea să nu-şi deie sufletul 
pe drum, multe ceasuri au să treacă până i se vor 
putea lega rănile. 

— Am legat multe răni în viaţa mea, răspunse Mihu, 
şi dacă vrei să-mi dai ajutor, îl pot lega eu 

deocamdată, dar să ne grăbim că ne mai rămân numai 
patru ceasuri de noapte şi-i departe de aicea până la 
Humuleşti. 

— O! sunt gata, spune-mi numai ce trebuie să fac. 

— Deocamdată să-i ridici capul şi să-l ţii ridicat până 
ce-l voi spăla şi lega. Onea, adaose el, adu-mi scama şi 
pânza de legat din rafturi. 

Capul fu spălat şi legat cu o făşie de pânză apoi Mihu 
răzămă pe Ştefan de brad, spuse Măriei să-l ţie şi, 
scoțând zaua şi dolmanul, deschise cămeşa, îi dezvăli 
pieptul şi descoperi rana. Borta era lată, două coaste 
rupte şi rana, după cât îşi putu da socoteală Mihu, 
adâncă. Maria spărietă îl întrebă: 

— Crezi că va putea trăi? 

— De va avea zile va trăi, răspunse Mihu, am văzut 
oameni cu borte mai mari în piept îndreptându-se, dar 
multă îngrijire are să-i trebuiască. 

Rana fu spălată, umplută cu scamă şi tot pieptul 
înfăşat într-o legătură strânsă. 

Targele gătindu-se, se aşeazără răniții pe ele apoi, 
punându-se câte doi oameni la fiecare targă, apucară 
cu toţii drumul la vale, Maria urmând călare targa pe 
care era întins Ştefan. 

i străbătuseră jumătate din cale până la poiana 

unde rămăsese Cărăbuş când, la o cotitură a 

drumului, auziră înaintea lor un ţipet şi zăriră o 
umbră care fugea printre copaci. 

— O nălucă! zise un român. 

— Fereşte-ne, Doamne, de lucru necurat! zise altul 
crucindu-se. 

— Mama pădurii! strigă un al treilea. 

— Nu vă este ruşine! strigă Mihu. Drac, nălucă sau 
mama pădurii, după dânsa şi mi-o prindeţi! 

Vreo câţiva oameni se răpeziră după umbră şi în 
curând se întoarseră aducând ceva între dânşii. 

— Ce era? întrebă Mihu. 

— O femeie, căpitane. 

— Ce femeie? 

— Neculai Pârvu spune că-i slujnica jupânesei de la 
Cetate. 

— Hertha, strigă atunci Maria, Hertha trăieşte? 

La auzul glasului stăpânei, fata scăpă din mâinile 
ţăranilor, alergă la Maria pe care o recunoscu de 
departe la lumina faclelor şi se aruncă pe ea 
cuprinzându-i mijlocul cu amândouă braţele. 

— Ah! milostivă doamnă, milostivă doamnă, zicea ea 
IS nieei: plângând şi râzând totodată, ce noapte 

înfiorătoare, ah! Dumnezeule! 

— Hertha,  sărmană Hertha, răspunse Maria 
dezmierdându-i faţa, eu te credeam moartă! Cum de ai 
scăpat din mâna hoţilor? 

— Ah! milostivă doamnă, milostivă doamnă, zicea ea 
necontenit credeam că nu vă voi mai vedea şi că am 
să mor singură în codri. 

— Jupâneasă, zise atunci Mihu, noaptea trece şi fata 
poate spune ce are de spus mergând, să ne urmăm 
drumul. 

Porniră din nou şi Herhta, răzămată de şaua Măriei, îi 
povesti cum, în clipa în care năvăliseră hoţii, simțind că 
calul cade sub dânsa, sărise în lături; mâna grea a unui 
hoţ se abătuse pe umărul ei când văzu, învârtindu-se 
deasupra capului ei, umbra unei spade şi mâna care o 
apucase lunecă de pe dânsa. Simţindu-se slobodă, o 
luă la fugă la deal prin codru fără a şti unde merge şi 
închipuindu-şi că aude pe hoţi urmărind-o. Nu-şi putea 
da seama câtă vreme fugise astfel; simțindu-se obosită 
şi nemaiauzind niciun zgomot se puse jos şi se odihni 
câtva. Înţelegând că tot suindu-se la deal, s-ar depărta 
de drumul care ducea la Cetate, după ce se simţi 
odihnită, începu să se scoboare spre pârâu şi ajunsese 
la drum când auzi gură şi văzu mişcându-se umbrele 
acelora care însoțeau pe Mihu şi pe Maria. Crezând că 
iar a dat peste hoţi, spaima o făcuse să scape un țipăt 
şi începuse a fugi, dar se împiedecase de o buturugă 
şd căzuse iar oamenii care o urmăreau puseră mâna 
pe ea. Socotea că ajunsese ceasul ei cel de pe urmă 
când auzi glasul cunoscut al stăpânei. 

Când Hertha îşi isprăvea povestirea ajungeau la 
poiana în care îi aştepta Petrea Cărăbuş cu nou ul 

legaţi. 

— Aice, jupâneasă, zise Mihu, trebuie să ne 
despărţim. Douăzeci de oameni de ai mei te vor însoţi 
cu răniții până la Humuleşti, iar acolo eşti cunoscută şi 
vei găsi cu cine să-i duci la Cetate. Îţi doresc să-i vezi 
în curând sănătoşi, dar am să-ţi fac o rugăminte. 

— O, spune! zise Maria. Îți este împlinită de mai 
înainte dacă împlinirea ei este în puterea mea. 

— Slujnica dumitale şi oşteanul care o scăpat teafăr 
au văzut feţele tovarăşilor mei; se poate întâmplă ca, 
în curând să se întâlnească cu ei, şi mult rău ar putea 
să aibă bieţii oameni dacă s-ar afla că stau în legătură 
cu mine. Cer, prin urmare, ca dumneta să întrebuinţezi 
toată trecerea ce o ai pentru ca ei, dacă vor întâlni 
vreodată pe unul din acei pe care i-au văzut astă 
noapte aicea, să se facă că nu-l ştiu. 

— ţi făgăduiesc că vor rămâne necunoscuţi, slujnica 
mea şi oşteanul care o scăpat atât de minunat sunt 
oameni cinstiţi şi buni creştini. Spre liniştea dumitale îi 
voi face să jure, aice în faţa tuturor că oriunde-i vor 
întâlni, nu-i vor cunoaşte. Şi scoțând din sân o cruce 
neagră având pe ea chipul Mântuitorului răstignit, 
cheamă, pe Hertha şi pe oştean şi-i făcu să rostească 
jurământul cerut. 

— Să ştiţi, le mai zise Maria, că dacă vă călcați 
jurământul, mă faceţi şi pe mine sperjură, căci iată: jur 
şi eu pe această cruce că nici eu, nici voi nu vom 
cunoaşte sau da de gol vreodată pe unul din acei care 
ne-au scăpat din mâna hoţilor. Aşa să-mi ajute 
Dumnezeu! Şi blăstămată să fiu dacă eu sau unul din 
voi ne vom călca jurământul. 

Oşteanul şi Hertha căzură în genunchi înaintea 

Mariei şi se legară din nou către dânsa că vor ţine cu 
sfinţenie jurământul lor. 

Oamenii care trebuiau să meargă cu Maria fiind gata 
de plecare, ea înainte de a încăleca s-apropie de Mihu 
ŞI-I zise: 

— Înainte de a ne despărţi îţi mulţămesc încă o dată 
pentru binele ce ne-ai făcut. Îți voi rămâne 
recunoscătoare în veci şi te las având credinţă că, cu 
drept cuvânt, te numeşti ocrotitorul celor slabi şi 
prietenul celor buni. Şi-i întinse mâna. 

Mihu îi luă mâna plecându-se, o atinse cu buzele şi 
zise: 

— Cuvintele dumitale au plătit de zece ori ajutorul ce 
ţi l-am putut da. Rămâi sănătoasă, Dumnezeu să-ţi dea 
fericirea care ţi se cuvine şi să-ţi răsplătească binele 
care îl semeni împrejurul dumitale. (...) 

lădită în veacul al treisprezecelea de cavalerii 

nemți ai sfintei Marii de la lerusalim, pe un deal 

care stăpâneşte atât valea Ozanei cât şi şesul 
Topoliţei, Cetatea Neamţului a văzut desfăşurându-se 
în vreme de cinci veacuri, şirul faptelor care alcătuiesc 
trecutul Moldovei. 

În zidurile ei au trecut pe rând cruciații îmbrăcaţi în 
zale veniţi din locuri depărtate pentru a înfrunta 
năvălirile pagânilor, Bogdan descălecătorul Moldovei, 
Petru Muşat, întemeitorul domniei, Alexandru cel Bun, 
întâiul legiuitor al ţării, Marele Ştefan, acel domn prea 
mare pentru o ţară mică, Petru Rareş, vrednicul fiu al 
eroului, crudul Lăpuşneanu, Movileştii şi Sobieski, eroul 
polon. 

Ele au văzut naşterea Moldovei, au privit-o în floare 
şi, înainte de a fi sfărâmate, au fost martori ai 
decăderii de care fusese cuprinsă. Nu le-a fost dat să 
vadă, întregi, renaşterea şi noua pornire spre faţă a 
neamului românesc. (...) 


În vremea în care se petreceau faptele alcătuind 
povestirea noastră, rămăşiţele de astăzi erau o falnică 
__cetate încredinţată de craiul Ungariei vitejiei 

cavalerilor Albrecht de Wolkenstein şi Ulrich de 
Lidenberg, amândoi urmaşi ai unor neamuri vestite din 
Germania de miazăzi. Straja Cetăţii, precum auzirăm 
din gura lui Hans, se alcătuia din douăzeci şi cinci de 
lefegii nemți şi din românii satelor vecine, închinate 
Cetăţii, care făceau strajă cu schimbul şi al căror 
număr era mai mare sau mai mic după trebuinţă. 

Veniturile satelor închinate erau ale cavalerilor, ele 
erau alcătuite din gloabe, din dijma pământului, din 
desetina stupilor, din goştina porcilor, din deosebite 
dări în bani şi în fructe precum şi din venitul crâşmelor 
şi din acel al morilor. 

Cavalerii judecau pricinile pentru moarte de om şi 
pentru tâlhărie, iar pricinile mai mici se cercetau în 
fiecare sat de judele ales de locuitori care era 
însărcinat şi cu strângerea dărilor. Cavalerii erau însă 
ţinuţi să plătească din acele venituri lefile slujitorilor şi 
să întâmpine cheltuielile pentru hrana cailor şi pentru 
ţinerea Cetăţii în stare bună. 

Sătenii, pe lângă dări, mai erau datori să facă cu 
schimbul de strajă, atât înlăuntru Cetăţii cât şi pe 
dinafară, să lucreze un număr de zile pe an la 
meremeturi şi să îndeplinească slujbe casnice. 

Cavalerii nu erau puşi sub ascultarea voievodului 
Moldovei, dar erau datori să-i deie ajutor pentru 
păstrarea bunei linişti şi pentru toate trebile Craiului, 
fiind însă ţinut şi voievodul la aceleaşi îndatoriri cătră 
dânşii. 

Cetatea era alcătuită, pe atunce, dintr-o clădire în 
patru muchii ceva mai lungă decât lată, cu o curte la 
mijloc; cu două rânduri pe toate laturile şi avea, la 
fiecare colţ, câte un turn pătrat cu trei rânduri; podul 

mişcător şi poarta se aflau în partea dinspre răsărit. 
Rândurile de jos şi de sus a părţii despre miazăzi, care 
priveşte spre Ozana, slujeau de locuinţă cavalerului 
Albrecht de Wolkenstein care era castelan al cetăţii. 
Celălalt cavaler locuia în încăperile din rândul de sus al 
laturii despre răsărit, iar în rândul de jos al acestei 
laturi se aflau cancelaria, locuinţa capelanului şi sala 
de judecată. In rândul de sus al laturei despre apus 
erau capela şi încăperi pentru oşteni, iar în rândul de 
jos închisoarea şi un cerdac cu stâlpi în care se 
adăposteau caii în vreme de împresurare şi unde, vara, 
în vreme liniştită, dormeau sătenii de strajă. În rândul 
de sus al laturii despre miazănoapte erau mai multe 
odăi pentru oşteni, iar în cel de jos bucătăriile şi mai 
multe hambare. Toate laturile coprindeau câte un 
singur şir de odăi, a căror uşi dădeau într-o sală 
îngustă având în fiecare capăt câte o scară. 

Lemnăria uşilor într-un singur canat şi a fereştilor era 
de stejar; podelile de jos şi de sus, de brad. Toate 
fereştile aveau geamuri mici, rotunde, întrunite prin 
cercuri de plumb şi zăbrele groase de fier. Laturea 
despre miazăzi, deasupra râpei, nu era apărată nici de 
şanţul, nici de zidul ce înconjurau celelalte laturi. In 
partea despre crivăţ, între şanţ şi zid, se afla un loc 
slobod, sădit cu pomi, iar în colţul despre apus al 
acestei curţi, lipite de zid, erau grajdurile pentru cai şi 
pentru vite precum şi mai multe hambare. 

Odaia din rândul de mijloc al turnului, care se afla 
între locuinţele celor doi cavaleri, era încăperea în care 
se găzduiau străinii de seamă. 

Această odaie avea o fereastră privind spre Ozana şi 
două uşi. Pe păreţi şi pe jos erau întinse scoarţe 

frumoase de lână; un pat de stejar săpat, cu 
baldachinul răzămat pe patru stâlpi suciţi, un jilţ mare, 
trei scaune de stejar cu spetezele săpate şi o masă 
alcătuiau îmbrăcămintea ei. 

Două săptămâni după întâmplările povestite mai sus, 
târziu după miezul nopţii, se găseau în acea odaie 
luminată de o făclie de ceară, împrejurul patului în care 
zăcea Ştefan Stroici cu capul legat şi cu pieptul înfăşat, 
patru inşi. 

În genunchi, lângă capul patului, să afla Maria care, 
de când îi adusese la Cetate, nu părăsise pe rănit nici 
zi nici noapte; lângă dânsa se ţinea în picioare 
credincioasa Hertha. De cealaltă parte a patului, cu 
mâna pe pulsul bolnavului şedea un călugăr minorit cu 
părul şi barba albă, iar la picioarele patului, cu coatele 
răzămate pe el, sta un bărbat tânăr şi voinic, cu părul 
şi musteţile blonde, cu faţa deschisă şi plăcută, 
îmbrăcat în hainele strâmte obişnuite în apusul 
Europei. 

Rănitul avea ochii deschişi şi din buzele lui ieşeau 
cuvinte fără şir. 

— Daţi de tot... Tătarii... Maria... nu vă lăsaţi... 
izbânda va fi a noastră... 

— Părinte Anselm, zise nemţeşte Maria spărietă 
cătră călugăr, niciodată n-a aiurit ca astăzi, oare nu i 
se apropie sfârşitul? 

— Eu cred, fiica mea, răspunse liniştit călugărul, că 
se apropie un sfârşit, dar deşi nu mă pot încă rosti cu 
hotărâre, acest sfârşit este acel al bolii, iar nu acel de 
care te temi. Oricum, în cursul acestei nopţi are să i se 
aleagă, fierbinţeala asta cumplită şi pulsul acesta nu 
mai pot ţine mult. Dar să-i mai dăm să bea din leacul 

ce i l-am pregătit, nădăjduiesc că-l va mai linişti. Maria, 
cu cea mai mare îngrijire, ridică capul lui Ştefan cu o 
mână, îi descleştă dinţii cu cealaltă, iar Hertha îi vărsă 
în gură câteva linguriţi din cuprinsul unei cești, apoi 
capul rănitului fu aşezat din nou pe pernă. Buzele i se 
mişcară iar, dar pentru a alcătui cuvinte fără înţeles. 
După o clipă de linişte călugărul zise încet: 

— Pulsul s-a mai domolit, a închis ochii şi Maria 
uitându-se la Ştefan văzu că, într-adevăr, închisese 
ochii: 

— S-ar părea că doarme, zise ea. 

Călugărul făcu un semn cu capul apoi, după 
oareşicare aşteptare lăsând mâna bolnavului, să plecă 
şi apropie urechea de gura lui: 

— Doarme, zise el, aud cum trage sufletul: pulsul 
este acuma aproape liniştit. Apoi sculându-să, zise 
Mariei: 

— După cât mă pricep, primejdia a trecut; din 
somnul de acuma se va trezi răcorit şi, cu o îngrijire 
bună, în câteva săptămâni va fi pe picioare. Prin 
urmare, poţi să mergi să te odihneşti: trebuie să fii 
zdrobită de oboseală căci de două săptămâni nu te-ai 
culcat. Cavalerul Ulrich şi cu mine vom rămâne pe 
lângă rănit. 

— Da, milostivă doamnă, zise cavalerul, mergi de te 
odihneşte, căci mă tem să nu te îmbolnăveşti şi 
dumneata de atâta oboseală. Poţi să fii încredinţată că 
părintele Anselm şi cu mine nu ne vom depărta de 
lângă bolnav. 

— Nu, răspunse Maria, nu mă voi resimţi dacă nu voi 
dormi încă câteva ceasuri; îndată ce va căpăta 
cunoştinţa vă făgăduiesc că mă voi Saal dându-vă 

de ştire; până atunci rămân şi vă rog pe amândoi să 
mergeţi să luaţi puţină odihnă. 

Văzând că stăruinţele lor ar fi zadarnice, părintele 
Anselm şi cu cavalerul ieşiră, iar Maria se aşeză pe 
scaunul părăsit de capelan, făcu semn Herthei să şază 
pe perna pe care stătuse în genunchi şi tinerele femei 
rămaseră singure lângă Ştefan, care urma să doarmă 
liniştit. 

Ceasurile treceau, Hertha învinsă de oboseală 
adormise şi ea cu capul pe muchia patului, Maria însă 
rămăsese nemişcată cu ochii aţintiţi asupra rănitului. 
De vreo două ori îi pusese uşor dosul mânei pe obraz şi 
văzuse cu bucurie că fierbinţeala ce până atunci 
crescuse necontenit din zi în zi, făcuse loc unei uşoare 
sudori. Era aproape de revărsatul zorilor când Ştefan 
făcu deodată o mişcare şi deschise oehii. 

Maria se sculă de pe scaun şi se plecă asupra lui. 
Zărindu-i faţa, rănitul deschise ochii mari şi făcu o 
încercare zadarnică pentru a se ridica în pat. 

— Mario, zise el... visez! 

Maria, galbenă ca ceara, nu răspunse. 

— Mario, zise Ştefan cu glasul slab şi încercându-se 
din nou să se ridice, Mario, nu, nu visez... sunt treaz... 
răspunde-mi Mario... tu eşti sau umbra ta? 

— Eu sunt, Ştefane, răspunse Maria speriată de 
mişcarea de care îl vedea coprins, eu sunt... Maria. 

— Tu... Maria... logodnica mea... trăieşti... te-am 
găsit? Unde mă aflu? şi făcând o încercare 
deznădăjduită, izbuti să se ridice pe un cot, dar numai 
pentru o clipă căci junghiurile care le simţi la corp şi în 
coastă îl siliră să se lase iarăşi pe spate. 

— Da, Ştefane, da, zise Maria punându-i nisa 

mâna pe umăr pentru a-l linişti, eu sunt Maria, 
logodnica ta; trăiesc şi tu te afli printre prieteni. Ai fost 
foarte bolnav, dar acuma, cu voia lui Dumnezeu, ai să 
te faci bine, dar te rog, nu vorbi că eşti încă slab şi 
vorba te osteneşte. 

— Mario, urmă Ştefan şi mâna lui căuta mâna ei, 
Mario, te-am găsit, de acuma nu te mai las. 

— Ştefane, te rog, dacă... dacă mă mai iubeşti, nu 
mai vorbi, nu te mişca aşa, că iar are să-ţi fie rău. 

— Te iubesc, o da, te iubesc, dar tu, tot mă iubeşti? 
Dă-mi mâna. 

Maria, ca să-l liniştească îi dădu mâna şi simţi cum 
degetele lui Ştefan se încercau să i-o strângă. 

— Mario, tu tot mă iubeşti, nu-i aşa? Răspunde, te 
rog, răspunde! 

— Da, Ştefane, da, răspunse biata femeie care îşi 
pierdea cumpătul cu totul, dar linişteşte-te, te rog. 

— Spune-mi că mă iubeşti şi că nu mă vei mai 
părăsi, zise el. 

— Nu, nu te voi părăsi, dacă vei şedea binişor şi nu 
vei mai vorbi, altfel iau mâna mea din mâna ta şi mă 
duc. 

— O nu, nu te duce, se rugă rănitul cu glasul stins, 
lasă-mi mâna; dar spume-mi încă o dată că tu eşti 
Maria, logodnica mea şi nu umbra ta, nu o nălucă 
amăgitoare, spune-mi că mă iubeşti. 

— Da, Ştefane, eu sunt Maria, eu, logodnica ta şi te... 
te... te iubesc, zise Maria zăpăcită, dar te rog nu vorbi! 

Rănitul ostenit de opintelile ce le făcuse tăcu, numai 
degetele lui strânseră mai tare mâna iubitei; închise 
ochii şi în curând adormi din nou. 

Maria atuncea trezi pe Hertha care dormea dusă şi o 

trimise să roage pe părintele Anselm să vie ca s-o 
înlocuiască. Călugărul veni îndată însoţit de un tânăr 
îmbrăcat în haina obişnuită de ucenicii minoriţilor 
ordinului sfântului Francisc. Maria se apropie de 
Anselm şi zise hotărâtă: 

— Am să-ţi spun lucruri de cea mai mare 
însemnătate, şi care nu rabdă întârziere, te rog să mă 
urmezi în odaia mea; fratele Ambrosie şi cu Hertha vor 
sta cu bolnavul care doarme linişit, şi de va fi trebuinţă 
vor veni să ne deie de ştire. 

Călugărul se închină în tăcere, fără a părea prea 
mirat de cererea tinerei femei şi, după ce spuse câteva 
cuvinte lui Ambrosie, ieşi după dânsa. Deoarece partea 
cea mai însemnată a convorbirii ce o avu Anselm cu 
soţia castelanului de Neamţu se va cunoaşte din cele 
ce au să urmeze, spre a nu mai obosi pe cetitor nu-i 
vom mai urma în odaia Măriei şi vom începe iar şirul 
povestirii noastre la întoarcerea călugărului în odaia 
rănitului, aproape două ceasuri după ce ieşise cu 
Maria. 

— Doarme liniştit, răspunse Ambrosie la întrebarea 
ce-i puse Anselm. 

— Semn bun, răspunse acesta, cred că după somn 
răcorirea şi cunoştinţa vor fi depline, iar în cât priveşte 
slăbiciunea, cu o căutare îngrijită şi cu hrană bună, o 
vom învinge cu uşurinţă. Dar nu mai am nevoie de voi 
aice: Hertha, du-te de ajută pe stăpânăcta să se 
dezbrace şi să se puie în patul care o aşteaptă de două 
săptămâni. Tu, Ambrosie, poţi merge să-ţi vezi de 
trebi. Spune cavalerului Ulrich că departe de a avea 
nevoie de el, m-ar îndatori dacă, deocamdată, n-ar 
veni, căci ceea ce trebuie mai presus de toate este 

linişte; când voi fi obosit îl voi chema. 

Anselm rămase singur cu Ştefan care-şi urma somnul 
şi era aproape de amiazi când auzindu-l mişcând şi 
întorcându-se la el, minoritul văzu că este treaz şi că 
căuta pe cineva cu ochii. Zărind pe călugăr, rănitul 
întrebă: 

— Unde mă aflu? 

— Te afli teafăr într-o casă de prieteni, răspunse 
Anselm care vorbea bine româneşte, şi nădăjduiesc că 
acum eşti afară de orice primejdie. Mai aibi puţintică 
răbdare şi în curând te vei putea scula. 

— Dar, zise Ştefan, mi s-a părut că lângă patul meu 
era astă-noapte o femeie, care se numea Maria, visat- 
am sau nu? 

— Dacă vrei să vorbeşti de Maria, soţia cavalerului 
Albrecht de Wolkenstein, castelanul acestei Cetăți, 
răspunse călugărul după oarecare îndoială, atunci nu 
ai visat căci de când te-a adus aice rănit şi până astă- 
dimineaţă, ea nu te-a părăsit nici zi nici noapte şi 
faptul că ai scapat cu viaţa îl datoreşti mai ales 
îngrijirilor ei. Altă Mărie nu s-a apropiat de patul în care 
zaci şi nici nu este în Cetate. 

— lar voi fi visat, zise Ştefan cu un lung suspin, dar, 
adaose el după o tăcere, capul este slab, sunt ameţit şi 
nu înţeleg, nu-mi aduc aminte cum am venit aici. 

— Le vei afla toate la urmă, răspunse minoritul, dar 
acuma eşti încă prea slab, vorba te slăbeşte şi mai 
tare; după două, trei zile le vei înţelege toate. 
Deocamdată voi chema pe ucenicul meu ca să-mi ajute 
să-ţi primenesc legăturile şi pe urmă vom căuta să-ţi 
dăm ceva mâncare pentru ca să începi a-ţi câştiga iar 
puterile. 

Rănile fură spălate şi legate din nou cu ajutorul lui 
Ambrosie şi Ştefan luă cu o plăcere vădită o ceaşcă de 
zeamă şi două degete de vin vechi. 

— Mă prind că ai mai vrea, zise Anselm zâmbind, dar 
pentru întâia oară ajunge. Mai spre seară ţi se va mai 
aduce; acuma închide ochii şi caută să dormi. 

Ştefan era atât de slab încât nici nu încercă să mai 
scoată un cuvânt; închise ochii şi adormi îndată. 

Rămase în aceeaşi stare două zile şi două nopţi; se 
trezea numai pentru a-şi vedea legăturile primenite şi 
pentru a mânca. Părintele Anselm, cavalerul Ulrich şi 
Ambrosie îl păzeau pe rând. 

În dimineaţa zilei a treia să întărise bine şi 
înfăţoşarea rănilor era cât se poate de mulţămitoare; 
mâncă cu poftă şi goli cu totul paharul de vin ce i se 
adusese. 

— Bun vraciu mai este tinereţea, zise părintele 
Anselm care-l privea cu plăcere. Mulţămeşte lui 
Dumnezeu, fiule, pentru firea puternică cu care te-a 
înzestrat; mulţi răniţi căutat-am în viaţa mea, dar nu- 
mi aduc aminte să fi văzut vreunul în stare mai 
deznădăjduită decât aceea în care te aflai când te-au 
adus aice. 

— Mulţămesc lui Dumnezeu, dar mulţămesc şi celor 
care m-au căutat atât de bine, răspunse Ştefan. El 
acuma prinsese puteri şi-şi aducea bine aminte de 
întâmplările în urma cărora fusese rănit. Dar, adaose 
el, aveam cu mine o slugă credincioasă la care ţin 
foarte mult, trebuie să cred că a fost mai puţin 
norocoasă decât mine căci altfel aş fi văzut-o până 
acuma. 

— Sluga îţi trăieşte, răspunse Anselm, dar şi el este 

în pat cu braţul drept frânt; viaţa nu-i este de loc în 
primejdie şi cred chiar că braţul i se va îndrepta cu 
totul, dar la vârsta lui firea nu mai lucrează ca în 
tinereţe, şi vor trece câteva săptămâni dacă nu câteva 
luni până ce va putea să-l întrebuinţeze. 

— Dar acuma, spune-mi, te rog, părinte, ce s-a 
întâmplat după ce am căzut rănit şi cum s-a isprăvit 
lupta. 

Părintele povesti atunci, spre marea mirare a lui 
Ştefan, nimicirea oştenilor nemți, răpirea Măriei de 
către lanoş, întâlnirea lor cu Păunaşul Codrilor, 
învingerea lui lanoş şi aducerea răniților la Cetate. 

upă ce puse mai multe întrebări asupra Păunaşului 

Codrilor, Ştefan zise deodată: 

— Mi s-a zis de către un oştean de aicea, în 
dimineaţa zilei în care am fost rănit, că soţia 
cavalerului de Wolkenstein este româncă. În vremea 
războiului cu tătarii, acum patru ani, am avut prilej să 
cunosc pe cei mai mulţi din cnejii de aicea. A cui fată 
este ea oare? 

— Destul ai vorbit pentru astăzi, fiule, zise Anselm 
fără a răspunde acestei întrebări. Acuma este vreme 
să dormi. 

Tocmai atunci intră şi cavalerul Ulrich în odaie şi 
călugărul, sculându-se, îi zise: 

— Bolnavul nostru merge răpede spre bine, dar s-a 
făcut din cale-afară de vorbăreţ. Numai decât trebuie 
să doarmă acuma. De aceea, fii bun, domnule cavaler, 
de nu te lua de vorbă cu el, iar dacă ar vrea 
numaidecât să vorbească, să nu răspunzi la întrebările 
lui. 

— Fii pe pace, părinte răspunse cavalerul râzând, 
sunt oştean şi ştiu să împlinesc orbeşte poroncile celor 
__mai mari. 

Părintele ieşi iar Ştefan, vrând-nevrând, fu silit să 
tacă şi, de urât, s-adoarmă. Trecură alte două zile în 
timpul cărora puterile rănitului crescură văzând cu 
ochii, rana de la cap era aproape tămăduită, iar starea 
acelei de la coastă se îmbunătăţise mult. Părintele 
Anselm, după ce îi legă rănile, spuse lui Ambrosie să 
iasă, se aşeză pe scaun lângă pat şi începu să 
vorbească cu glasul lui încet şi blând: 

— Mare este mulţămirea mea, fiule, că te văd în 
sfârşit ieşit din orice primejdie şi îndreptându-te 
răpede spre o însănătoşire deplină. Cred că aş face rău 
dacă aş mai întârzia să-ţi împărtăşesc nişte veşti ce 
ştiu că au să-ţi tulbure rău atât inima cât şi mintea. 
Datoria mea de preot şi de prieten al casei în care ne 
aflăm este să vorbesc; n-am făcut-o până acum căci, în 
slăbiciunea în care te aflai, orice zguduire ţi-ar fi putut 
primejdui zilele, dar astăzi, când ţi-ai recâştigat 
puterile în mare parte, nu mai pot tăcea căci aş pune 
în primejdie numele, liniştea şi viitorul unei fiinţi ce 
trebuie să ne fie scumpă la amândoi. 

Ştefan se uita la el cu mirare. 

În noaptea în care ţi-ai recâştigat cunoştinţa n-ai 
visat... 

— O, Doamne strigă Ştefan, Maria trăieşte! 

— Da, zise călugărul, Maria trăieşte... 

— Oh! zise Ştefan, de ce m-ai amăgit? O asemenea 
veste mi-ar fi grăbit îndreptarea! 

— Ştiam, răspunse domol minoritul, că vestea cum 
că acea pe care n-ai încetat s-o iubeşti trăieşte, ar face 
mult pentru a-ţi grăbi îndreptarea, dar mă temeam că 
întregirea acestei veşti să nu te deie din nou pradă 
fierbinţelei şi aiurării. Nu te-am amăgit, căci Maria PE 

care ai plâns-o până astăzi ca moartă este Maria, soţia 
cavalerului Albrecht de... 

— Dumnezeule, strigă Ştefan, am găsit-o numai 
pentru a o pierde încă o dată! 

— Întâlnirea voastră este fără îndoială o nenorocire, 
urmă Anselm, căci are să redeştepte, poate mai vie, 
durerea de odinioară, făcându-te să înduri pentru a 
doua oară chinurile ce fuseseră alinate de vreme. 

— Dar ea, cum de şi-a călcat jurămintele către mine, 
cum de m-a uitat şi s-a învoit să fie a altuia? 

— O, nu-ți face păcat învinovâăţind-o, nu ştii cât a 
suferit şi prin câte a trecut! 

— Dar mi-a jurat că niciodată nu va fi a altuia, este o 
femeie fără credinţă! 

— Nu ştii cum o nedreptăţeşti prin aceste bănuieli. 
Te rog, aibi puţină răbdare şi lasă-mă să te pun în 
cunoştinţa împrejurărilor care au silit-o să ieie pe 
cavalerul Albrecht de soţ. 

Văzând că Ştefan, ameţit de această ştire cumplită 
tăcea, călugărul urmă: 

— Ţi-aduci aminte că te aflai la tatăl Măriei, la 
cneazul Orsat, la Orsăteşti pe Tutova, când se auzi că 
tătarii au năvălit în Ţara Leşească şi că de acolo se 
îndreptă spre Tara Ungurească. [i-ai părăsit pe loc 
logodnica, schimbând cu dânsa jurăminte de veşnică 
credinţă şi iubire şi te-ai întors în grabă, ajungând în 
Maramureş odată cu păgânii, luând parte la luptele ce 
s-au dat împotriva lor şi în care au fost învinşi. l-ai 
urmărit cu oastea voievodului Laţc peste munţi şi ai 
luat parte la bătălia hotărâtoare ce s-a dat pe malurile 
Siretului. Păgânii au fost zdrobiţi cu desăvârşire, dar 
dumneta ai fost lăsat greu rănit, ca mort, pe câmpul de 

bătălie. Tătarii învinşi s-au împărţit în mai multe 
trâmbe, unii apucând în sus, alţii în jos pe Siret şi 
Bârlad, pustiind tot în calea lor. 

În oastea voievodului era şi cavalerul Albrecht de 
Wolkenstein, castelanul acestei Cetăți, cu câţiva oşteni 
şi cu oameni de strânsură din satele închinate. EI, 
îndată după bătălie, se puse cu vreo cincizeci de 
călăreţi în urmărirea duşmanilor, pe Bârlad. Era de 
mult prieten cu tatăl Măriei şi când, seara, ajunse la 
porţile Bârladului, auzi că o parte din tătari apucase pe 
Tutova, în sus. Cuprins de o presimţire rea, cu toată 
oboseala oamenilor şi a cailor, se puse iar pe urma lor. 
Satele de-a lungul văii erau arse şi o mulţime de 
trupuri sluţite de ale nenorociţilor locuitori zăceau pe 
drumuri. 

În revărsatul zorilor era în Orsăteşti şi, pe locul unde 
fusese satul, găsea nişte grămezi de dărâmături 
aprinse, casa cneazului în flăcări, trupul lui şi acele ale 
slugilor împrăştiete prin curte. Un om scăpat prin 
minune de urgia păgânilor, văzând oşteni creştini, ieşi 
din ascunzătoare şi povesti cum tătarii năvăliseră fără 
de veste în ziua din urmă, după căderea nopţii, 
măcelăriseră bărbaţi, femei şi copii, dând pe urmă foc 
satului. Cneazul care abia avusese vreme să se închidă 
în casă, încercase în zadar să se apere; tătarii 
pătrunseseră înăuntru, uciseseră pe cneaz şi pe slugile 
ce-l înconjurau şi răpiseră pe frumoasa sa fiică Maria. 
După desăvârşirea acestei lucrări de nimicire 
trecuseră, peste dealuri, în valea Similei. Albrecht, 
după o scurtă odihnă, se puse iar în urmărirea lor, 
străbătu valea Similei până la gura ei, trecu apa 
Bârladului şi-i urmări în valea Chinezei; tocmai peste 

Prut îi ajunse. Păgânii, mai mulţi decât creştinii, se 
pregătiră de luptă dar cavalerul, văzând micul număr 
al tovarăşilor săi, se opri pe loc şi trimise tătarilor pe 
unul de ai lor care rătăcise şi fusese prins de creştini, 
cu însărcinare să ducă vorbă precum că el nu are de 
gând să-i supere dacă ei primesc să înapoieze teafără, 
pe fata cneazului Orsat în schimbul unei răscumpărări 
băneşti. Tătarul se întoarse cu răspuns din partea 
mârzacului că fata, fiind de o frumuseţe minunată, 
este menită să fie dusă hanului, dar dacă cavalerul 
primeşte să-i numere o mie de zloți, el este gata să i-o 
lese. Cavalerul fu silit să consimtă şi se hotărî ca tătarii 
să ducă pe Maria dincolo de Nistru şi acolo să aştepte 
cu dânsa opt zile sosirea banilor. Un oştean credincios 
al lui Albrecht fu trimis să însoţească fata spre a o păzi 
de orice necuviinţă, iar tătarii, din partea lor, trimiseră 
creştinilor ca zălog pe fratele mârzacului şi cavalerul se 
întoarse îndată la Bârlad. Cinstea lui era bine 
cunoscută de târgoveţi, dar numai cu greu izbuti să 
adune banii şi, pornind din nou, ajunse la Nistru unde 
tătarii primiră banii şi predară în mâinile lui, 
numaidecât, pe Maria, teafără, dar adânc zdruncinată 
atât de oboseală cât şi de întâmplările grozave la care 
fusese faţă. 

Albrecht o duse la Bârlad în casa unui negustor 
prieten lui şi, acolo biata fată fu înştiinţată de oameni 
care te cunoşteau şi se întorceau de la război că ai 
căzut pe câmpul de bătaie şi că au văzut cu ochii cum 
te duceau la groapă. 

— Şi numai prin minune n-am fost îngropat, 
întrerupse Ştefan. Numărul morţilor era atât de mare 
încât nu se mai dovedea cu săpatul gropilor şi 

nevenindu-mi încă rândul, vărul meu Bogdan puse 
vracii să-mi mai cerceteze trupul iar aceştia mai găsiră 
încă semne de viaţă în mine. 

— Aceste se întâmplară, pesemne, după plecarea 
bârlădenilor, aşa că ei aduseră Măriei numai ştirea 
despre moartea dumitale, urmă călugărul. Pe când 
biata fată, care acuma pierduse tot ce-i era drag pe 
lume, se lupta cu jalea-i cumplită, cavalerul Albrecht se 
îngrijea ca cuvântul ce-l dăduse negustorilor să fie 
ţinut. Satul Orsăteşti fiind pustiit de oameni, turmele 
cneazului fiind pierite şi casa lui arsă, nu-i mai 
rămânea Măriei nicio avere, el trebuia acuma să 
despăgubească pe negustorii care îl împrumutaseră cu 
banii răscumpărării din mijloacele lui şi era departe de 
a fi om bogat. Se-ntoarse aici lăsând pe Maria în sama 
negustorului la care se afla, strânse puţini bani ce putu 
să-i adune şi trimise cărţi fraţilor lui, în ţara 
nemţească, cerându-le să vândă micile ocini ce le avea 
acolo şi să-i trimită de sârg preţul ce-l vor putea 
dobândi. Când, după cinci luni de aşteptare, 
credinciosul trimis cu cărţile se întoarse, îi aduse de- 
abia cinci sute de zloți căci numai atâta se putuse 
prinde pe ocini. Cavalerul se duse la Bârlad şi plăti 
şase sute de zloți din datorie, iar patru sute se tocmi 
să-i plătească în patru ani, din veniturile lui de castelan 
al Cetăţii noastre. 

Dar negustorul la care se afla Maria şi soţia lui 
muriseră şi fata era ameninţată să rămâie pe drumuri 
căci neamuri nu avea. Atunci cavalerul, atât pentru a-i 
putea da un adăpost teafăr şi cinsteş cât şi împins de 
simţirile deşteptate într-însul de frumuseţea şi de 
bunătatea Măriei, o rugă să-l Pie aa de soţ. Ce era 

să facă biata fată? Era singură în lume, fără părinţi, 
fără avere şi te ştia mort. Ştia că Albrecht îşi jertfise tot 
avutul şi se osândise la mai mulţi ani de lipsă pentru a 
o mântui de soarta cumplită ce i să făcuse jertfindu-şi, 
la rândul ei, frumuseţea şi tinereţile pentru a mângâia 
şi a lumina bătrâneţile binefăcătorului ei. După ce îl 
puse în deplină cunoştinţă a logodnei şi a iubirii 
voastre nevinovate, primi să-i fie soţie, cerându-i 
numai să n-o silească să se lepede de legea în care se 
născuse. Trei ani au trecut acuma de când bătrânul 
meu prieten şi-a adus tânăra nevastă în această cetate 
şi de atunci nici cel mai mic nour n-a venit să tulbure 
cerul senin al căsniciei lor. Ea, înțelegând şi preţuind 
mărinimia şi simţirile alese ce deosebesc pe soţul ei, îşi 
revărsă la rândul ei comorile sufletului pentru a-l 
înveseli şi a-i înfrumuseţa viaţa. Şi, pe lângă dânsul, 
noi toţi câţi trăim împrejuru-i, tot poporul care 
locuieşte pe această vale, toţi acei ce o cunosc, se 
încălzesc la razele acestei bunătăţi. Nu este pe 
împrejur durere care să nu o aline, fericire la care să 
nu fi luat parte. Deşi mijloacele lor sunt din cele mai 
restrânse, ea găseşte chip să vie în ajutorul tuturor 
nevoieşilor şi totdeauna e senină şi voioasă. Pentru 
Albrecht orice dorinţă a ei este o poroncă, orice zice 
sau face este sfânt, dar ea nu ştie ce este o toană 
femeiască şi când cere, cere numai pentru alţii. 

Imi pare rău că sunt silit să-ţi măresc durerea 
arătânduc-ţi ce ai pierdut într-însa, dar împlinesc acuma 
o datorie sfântă care cere să nu te cruţ. Deşi fiind preot 
de altă lege, nu-i sunt duhovnic, ea a văzut în mine, de 
la început, un prieten şi nu mi-a ascuns nimic din 
cugetele ei curate. Ştiu deci cât de mare şi cât de 

curată a fost iubirea voastră; nemărginit de mare a 
fost durerea Măriei când a aflat că te pierduse şi numai 
cu încetul, vremea, acel vraciu al tuturor durerilor, a 
putut s-o aline şi s-o amorţească, rămânându-i o 
amintire totodată jalnică şi dulce. Te las să judeci ce 
cumplită zguduitură a primit biata Maria când, 
deodată, prin fereastra odăiei în care să afla, te-a zărit 
urcându-te pe prispa crâşmei unde întâmplarea a voit 
ca amândoi să faceţi popas. Acuma vei înţelege atât 
leşinul de care a fost cuprinsă cât şi pricina pentru care 
nu a primit însoţirea dumitale. Când te-a adus aice, mi- 
a spus îndată tot şi, cu toate că o rugasem să se ţie 
deoparte, ea ştiind că niciodată îngrijirea ce o pot da 
unui bolnav nişte bărbaţi nu poate înlocui pe acea a 
unei femei, mai cu seamă în starea de primejdie în 
care te aflai, te-a căutat zi şi noapte: trebuie să 
mărturisesc că  datoreşti viața acestei îngrijiri 
neadormite. Când, recâştigându-ți  simţirile, ai 
cunoscut-o, ea îndată ce te-a văzut adormit şi liniştit, 
m-a chemat şi mi-a cerut s-o sfătuiesc şi să-i arăt 
purtarea ce de acuma trebuia s-o aibă faţă de 
dumneata. În urma sfaturilor mele, şi văzându-te afară 
de orice primejdie, s-a hotărât ca, deocamdată, să nu ţi 
se mai arate, însărcinându-mă pe mine să te pun în 
cunoştinţa durerosului adevăr îndată ce nu va mai fi de 
temut ca starea să ţi se înrăutăţească în urma unei 
asemenea veşti. 

— Şi n-am s-o mai pot vedea niciodată? întrebă 
Ştefan deznădăjduit. 

— Ba, ai s-o vezi, răspunse Anselm, căci rănile te vor 
mai ţine la noi încă şase săptămâni cel puţin, şi s-ar da 
loc la bănuieli nedrepte dacă stăpâna casei ar sta atâta 

vreme la o parte fără a vedea pe un cavaler ce-i este 
oaspe în urma rănilor primite în apărarea ei. Dacă, de 
câteva zile, nu s-a mai arătat, pricina este că am 
crezut de cuviinţă ca, înainte s-o vezi, să fii pus în 
cunoştinţa faptelor îndeplinite. Mă temeam că dacă ai 
recunoaşte-o fiind şi alţii de faţă, să nu se poată da un 
înţeles rău cuvintelor nesocotite ce ţi-ar fi putut ieşi din 
gură şi să nu sufere mai pe urmă numele ei. 

— Şi când putea-voi s-o văd? întrebă Ştefan cu 
nerăbdare. 

— În toate zilele, răspunse Anselm, dar, adaose el, 
uitându-se drept la dânsul, numai faţă cu alţii. 
Înseamnă-ţi bine că nu mai trebuie s-o priveşti altfel 
decât ca pe o prietenă, ca pe o rudă. Nu hrăni vreo 
nădejde vinovată, Maria este hotărâtă să-şi păstreze 
credinţa către soţ. 

Sunt încredinţat că avem în faţa noastră un cavaler 
plin de cinste şi că nu te vei încerca s-o întorci de la 
calea datoriei; încercarea ar fi zadarnică şi ar putea 
numai să tulbure liniştea viitorului ei. Dacă o iubeşti 
cum se cuvine să fie iubită, trebuie ca cinstea ei şi 
bunul ei nume să-ţi fie mai scumpe decât orice în 
lume. 

— Dar ei, întreabă Ştefan, nu i-a mai rămas nimic din 
dragostea ce a avut-o odată pentru mine? 

— Ea, înainte de toate este roaba datoriei, răspunse 
călugărul, şi datoria poroncindu-i să nu cunoască altă 
dragoste decât acea a soţului, ştiu bine că va izgoni 
din inima ei, fără milă, orice altă simţire. Te rog, dacă 
ţii la numele ei, să nu scăpi niciun cuvânt ce ar putea 
să dea a înţelege altora că o cunoşti de mai de mult. 
Dar văd că eşti foarte tulburat şi (EU trebuie acuma 

odihnă numaidecât. Te las să te linişteşti şi voi trimite 
pe Ambrosie ca să steie cu dumneta, şi cu aceste 
cuvinte, Anselm ieşi, lăsând pe Ştefan în prada unui iad 
întreg de chinuri. 

A doua zi, după amiazi, cavalerul Ulrich se afla la 
bolnav şi pentru a-l scoate din mâhnirea în care îl 
vedea cufundat, îi povestea nişte fapte războinice, 
când Anselm se arătă la uşă şi zise lui Ştefan: 

— Stăpâna noastră, care te-a căutat cu atâta îngrijire 
pe când erai fără cunoştinţă, doreşte să se 
încredinţeze prin sine de calea ce-ai făcut-o spre bine 
şi să-ţi arăte recunoştinţa ei pentru vitejia cu care ai 
apărat-o. 

Şi călugărul dându-se la o parte, Maria intră în odaie. 

Era albă ca varul şi cuprinsă de un tremur ce abia îl 
putea stăpâni, dar frumuseţea îi era uimitoare. 

Nici naltă, nici mică, era de o făptură fără greş de la 
creştet până la picioarele mici şi înguste. Părul bogat 
era auriu, ochii negri, mari, luminoşi şi plini de 
bunătate, genele lungi şi sprincenele bogate, negre şi 
ele, sub o frunte albă şi senină; nasul era drept, gura 
mică. Purta o rochie de lână albă, cu corsajul lung şi cu 
mânecile largi între umăr şi cot, strânse pe braţ de la 
cot în jos; împrejurul mijlocului mlădios purta un colan 
de fir. Înaintă încet înspre patul lui Ştefan care se 
schimbase şi el la faţă şi o privea înmărmurit. 

— Îmi pare bine că văd pe apărătorul meu 
apropiindu-se  răpede de  însănătoşire, zise ea 
nemţeşte, şi glasu-i cam surd tremura. Pot în sfârşit să- 
i aduc mulţămirile mele pentru cavalereasca lui 
purtare, şi întinse mâna lui Ştefan. 

Dar atelaj era atât de tulburat, încât numai G o 

bucată de vreme se gândi să ieie mâna întinsă şi să o 
sărute fără a putea scoate niciun cuvânt. Maria se 
aşeză pe un scaun lângă patul bolnavului: ar fi vrut să 
vorbească, dar cuvintele nu-i ieşeau din gură. Ştefan, 
în sfârşit, îşi reveni în fire. 

— Mie mi să cade, milostivă doamnă, zise el, să-ţi 
mulţămesc pentru îngrijirea cu care m-ai căutat şi 
căreia, o ştiu de la părintele Anselm, îi datoresc viaţa; 
eu trebuie să-ţi rămân vecinic recunoscător. 

Vorbele lor urmară, mărginindu-se de o parte şi de 
alta la cuvinte de curtenie, dar cât de departe erau 
minţile vorbitorilor de vorbele rostite de buzele lor! Ele 
călătoreau departe, spre un colnic de deal la fundul 
Tutovei, unde doi tineri nepăsători schimbau odinioară, 
sub umbra unui stejar bătrân, jurăminte de vecinică 
iubire şi nevinovate dezmierdări! 

După un ceas, Maria se sculă şi luându-şi ziuă bună 
de la Ştefan, ieşi din odaie vestindu-l că de acum 
înainte va veni să-l vadă în fiecare zi. 

Se ţinu de cuvânt, în fiecare zi după amiazi venea în 
odaia lui pe când se aflau într-însa cavalerul Ulrich şi 
părintele Anselm, îşi lua loc lângă patul rănitului dar 
vorbele ce le schimbau erau aproape aceleaşi, curtene, 
dar reci. Şi Ştefan se întreba adesea dacă bucuria de a 
o vedea şi de a privi faţa ei dulce şi frumoasă, nu era 
covârşită de mâhnirea pricinuită de asemănarea ce o 
făcea între amintirile de odinioară cu deznădăjduirea 
de azi. 

Cavalerul Ulrich şi părintele Anselm îşi dădeau toată 
silinţa ca să scurteze pentru rănit lungimea zilei. 
Anselm, mai ales, izbutea adesea să depărteze 
gândurile care-l chinuiau, Proges S Ia A 

vieţii sale. Ştefan şi cu Ulrich ascultau ceasuri întregi 
luptele la care luase parte şi călătoriile ce le făcuse în 
ţări depărtate căci, în tinereţe, călugărul, urmaşul unui 
neam mare din Saxonia, fusese un cavaler frumos şi 
vestit prin vitejie, şi părăsise lumea în urma unei 
dragoste nenorocite. 

tefan, într-o dimineaţă, avu bucuria să vadă pe 

Anton intrând în odaia lui. Bătrânul oştean, destul 

de uscăcios din firea lui, rămăsese acuma numai cu 
pielea şi cu ciolanele; el purta braţul într-o legătură 
atârnată de gât. 

Mare-i fu bucuria când îşi văzu stăpânul atât de 
aproape de  însănătoşire. Începu îndată să-i 
povestească toate câte le auzise despre Păunaşul 
Codrilor, atât de la oştenii Cetăţii cât şi de la ţăranii 
care veneau la strajă. 

Deodată, Ştefan se bătu pe frunte şi, sculându-se în 
pat, zise cu glasul schimbat. 

— Dă-mi repede hainele. 

Anton, crezând că Ştefan voieşte să se scoale, 
începu să-l sfătuiască să şadă liniştit fiind încă prea 
slab pentru a ieşi din pat. 

— Adu-mi numaidecât hainele şi nu mai pierde 
vorbele în zadar, îi strigă cu mânie Ştefan foarte 
mişcat, nu vreau să mă scol, dar îmi trebuiesc hainele 
numaidecât: aleargă şi le cere. 

Bietul Anton, văzând că ele nu sunt în odaie, ieşi pe 
cât de iute îl ierta slăbiciunea şi se întoarse în curând 
urmat de o slugă care aducea în braţe hainele pătate 
__de sânge scoase- de pe rănit la sosirea lui în Cetate. 

Ştefan puse îndată mâna pe dolman şi, întorcându-l pe 
faţa dinăuntru, începu să pipăie căptuşala din partea 
stângă a pieptului, dar în zadar; căptuşala era tăiată în 
mai multe locuri şi într-însa nu se afla nimic. 

— Antoane, zise Ştefan şi  deznădăjduirea era 
întipărită pe faţa lui, îmi lipsesc nişte cărţi al căror 
coprins poate fi primejdios pentru o lume întreagă; ele 
mi-au fost încredințate de vărul meu, Bogdan de la 
Cuhnia, spre a le aduce unor prieteni de ai săi aice! Ştii 
că la pornirea noastră le-ai cusut în căptuşala 
dolmanului şi acuma le-am căutat şi ele nu mai sunt 
acolo. Cercetează dacă nu cumva le-a găsit cineva 
când m-au adus aice, dar fără a spune ce sunt şi de 
unde sunt. 

Anton ieşi iar şi, după ce zăbovi câtva se întoarse tu 
părintele Anselm şi cu cavalerul Ulrich care-i spuseră 
că cărţile nu sunt nicăiure şi că îşi aduc bine aminte că, 
când au dezbrăcat pe Ştefan pentru a-l pune în pat, 
căptuşala dolmanului era ruptă, căci ei căutaseră cu 
de-amănuntul toate hainele lui pentru a găsi şi a pune 
la o parte lucrurile de preţ ce s-ar găsi în ele. În haine 
nu se aflase nimic, dar oşteanul care fusese găsit 
zăcând sub cal primise de la tovarăşii Păunaşului 
Codrilor împreună cu toate lucrurile nemților, şi o 
pungă de piele, cu bani, pe care era cusută stema 
cavalerului român luate toate de la ungurii lui lanoş. 

— Se vede, adaose minoritul, că hoţii după ce au ucis 
pe oşteni, v-au căutat pe toţi şi dând de cărţile cusute 
în căptuşala hainei ce-o purtai, le-au scos crezând că 
poate ar fi lucruri de preţ apoi, văzând că sunt nişte 
hârtii ce nu le pot fi de niciun folos, le-au lepădat în 
codru. 

Ştefan era foarte supărat de pierderea cărţilor; căci 
pe lângă că ele cuprindeau lucruri de cea mai mare 
greutate, ce-i erau cunoscute numai în parte, ele mai 
alcătuiau şi puterile lui pe lângă prietenii lui Bogdan în 
Moldova. 

Apoi, deşi împărtăşea credinţa lui Anselm încât 
privea soarta lor, totuşi se temea că ele, prin o 
întâmplare oareşicare, să nu fi căzut în mâinile lui Sas 
sau în acele ale oamenilor lui şi ştia cât de primejdios 
era cuprinsul lor. Îi trebuiau acuma alte cărţi, dar nu 
ştia prin cine să deie de veste lui Bogdan căci Anton nu 
putea să încalece încă vreme îndelungată şi nu era 
chip să ceară cavalerului Ulrich vreun credincios spre 
a-l trimite la Cuhnia căci, pe de o parte se temea să nu 
deştepte astfel bănuieli, iar pe de alta, cavalerii de la 
Neamţu fiind oamenii craiului unguresc îi venea greu 
să-i facă pe dânşii, după ce ei îl primise în casă şi-l 
îngrijise, să lucreze pe neştiute împotriva datoriei lor. 
La urma urmelor, văzu că o singură cale îi este 
deschisă: ca îndată ce se va îndrepta, să se întoarcă 
singur la Cuhnia spre a pune pe Bogdan în cunoştinţa 
celor întâmplate şi a lua de la el alt rând de cărți. 

De Paşti, Ştefan, care se sculase din pat de câteva 
zile, fu în sfârşit în stare să iasă din odaie şi să ieie 
parte la masă împreună cu Maria, cu cavalerul Ulrich şi 
cu părintele Anselm. 

Prilejurile de a se găsi împreună cu Maria deveniră 
mai dese, dar ea nu ieşea de loc din răceala ce i-o 
arătase la întâia lor întâlnire, ferindu-se mai ales de a 
rămânea singură cu el. Ştefan simţea că dragostea lui 
pentru ea creşte din zi în zi şi purtarea Măriei către el, 
în loc de a-l linişti şi de a-l răci, îi stârnea patima mai 

tare. Puterile i se întorseseră acuma cu totul, rănile îi 
erau tămăduite, vedea apropiindu-se răpede ceasul 
plecărei şi nu vroia să părăsească Cetatea fără a fi 
vorbit cu Maria singură. Căuta prilejul fără a-l găsi 
când, într-o seară, aflându-se cu toţii la masă, părintele 
Anselm şi cu cavalerul Ulrich fură înştiinţaţi că ajutorul 
vlădicăi catolic de Milcov, de care atârnau toate 
parohiile din Moldova, se afla în Piatra şi, în urma unor 
întâmplări neprevăzute, neputând veni la Cetate unde 
era aşteptat, îi ruga să se răpadă cât mai curând la el, 
având a se întreţine cu ei despre trebi grabnice. 
Părintele şi cu cavalerul porniră de sârg spre marea 
bucurie a lui Ştefan care înţelese că se ivea în sfârşit 
prilejul căutat de el atâta vreme. La plecarea 
călătorilor, se afla în curtea dinlăuntru a Cetăţii 
împreună cu Maria venită acolo spre a-şi lua ziua bună 
de la ei. Când ea voi să se întoarcă înspre casă, Ştefan, 
închinându-se, îi zise în nemțteşte în auzul tuturor 
oştenilor ce erau de faţă: 

— Înaintea mesei spuneai, milostivă doamnă, că ai 
suferit de căldura zilei de astăzi şi că, pentru a te 
răcori vrei să petreci câteva ceasuri afară, sub copacii 
de lângă poarta Cetăţii. [i-aş părea oare prea 
îndrăzneţ dacă te-aş ruga să-mi dai voie să te 
însoțesc? 

Maria rămase o clipă nehotărâtă şi Ştefan înţelese că 
căuta un cuvânt pentru a nu se afla singură cu el dar, 
la urmă, se vede că se răzgândi, căci zise: 

— Cu plăcere, domnule cavaler. Hertha, adu-mi 
mantelul şi vină şi tu. 

Ştefan, pricepând că ea voieşte ca Hertha să-i 
însoţească, îşi muşcă buzele şi <aneca ieşind pe 

poartă, trecură peste podul mişcător şi se întreptară 
spre un brad uriaş aflat, la jumătate de cale între pod 
şi zidul înconjurător, împrejurul căruia era o laviţă pe 
care se aşezară. Crengile bradului se lăsau în jos 
împrejurul laviţei ascunzându-i vederii oştenilor care 
stăteau în poartă, soarele asfinţise şi noaptea cădea 
răpede. 

Întâmplarea veni în ajutorul lui Ştefan căci Hertha 
zăbăvind în casă, el se folosi de această împrejurare, 
pentru a zice Măriei: 

— Mario, de când am aflat că tu mai eşti pe lume, 
mintea şi inima mi-au fost stăpânite de un singur gând, 
de o singură dorinţă; să rămân singur cu tine numai un 
ceas ca să-ţi pot zice cel puţin o parte din câte fierb în 
mine. Mario, dacă într-adevăr m-ai iubit odată, îndură- 
te de mine, îndură-te de iadul de care am parte şi, 
hărăzăşti-mi acuma un singur ceas. Nu ai pentru ce să 
te fereşti de mine; iată fata vine, te rog, trimite-o 
înapoi. 

Fără a-i răspunde, Maria zise liniştit Herthei care se 
apropia de ei: 

— Uitasem că n-ai şezut la masă, du-te de mănâncă. 

După ce fata se depărtă, Maria ridică ochii ei cei 
limpezi spre Ştefan şi zise cu glasul ei cam surd, dar 
dulce şi plin de un farmec nespus pentru el: 

— Sunt gata să te ascult. 

— Crud a fost ceasul în care, de-abia îndreptat de 
rănile ce le primisem, fui zdrobit de vestea cumplită că 
ai fost răpită de tătari şi de multe ori blestemat-am 
soarta care a hotărât să scap ca prin minune de 
moarte, numai pentru a auzi îngrozitorul sfârşit al 
visurilor mele de fericire. Fuseşi întâia, singura mea 

dragoste, toate visurile mele de viitor falnic şi strălucit, 
de nemărginită feridire casnică erau legate de tine, nu- 
mi  închipuiam viaţa fără de tine. Şi când toate 
greutăţile erau învinse, când nimic nu mă mai 
despărţea de tine, 'aud că o soartă mai cumplită decât 
moartea te-a smuls din viaţa mea. Ştirea mi se dăduse 
cu amănunţimi de oameni vrednici de încredere şi 
rănile mă ţinuseră pe coastă vreme prea îndelungată 
pentru ca să fi putut nădăjdui că scăparea ta este cu 
putinţă. De nespus au fost chinurile ce le-am îndurat, 
atuncea, când ziua şi noaptea îmi închipuiam 
suferinţele tale în mijlocul păgânilor sălbatici, când, o 
Doamne, te vedeam în vis pângărită de dânşii! 

Vremea, cu încetul, depărtă acele  vedenii 
înfiorătoare însă fără a-mi alina durerea, fără a-mi 
stinge dorul. Dar se vede că măsura suferințelor ce mi- 
au fost ursite era încă departe de a fi plină, căci acum, 
când pentru a doua oară m-am trezit în urma unei 
lupte între viaţă şi moarte, primesc o nouă şi cumplită 
lovitură, aflu că ai scăpat de pângărirea păgânilor 
dar... că eşti soţia altuia. Şi acuma am ajuns să 
blastăm soarta care n-a vrut ca fierul ce m-a lovit să 
intre mai adânc pentru ca să cad mort la picioarele 
tale. 

— Nu blăstăma, zise Maria spărietă de patima şi de 
deznădăjduirea cu care Ştefan vorbise, nu blăstăma! 
Voința cerească hotărăşte fiecăruia din noi măsura 
bucuriilor şi a durerilor de care trebuie să aibă parte pe 
pământ, iar noi putem numai să ne închinăm înaintea 
ei şi să-i cerem să ne deie puterea trebuitoare pentru a 
purta cu vrednicie povara lor. Crezi, poate, că durerea 
mea o fost mică când, abia scăpată de o soartă 

înfiorătoare, după ce-mi văzusem părintele măcelărit 
sub ochii mei, am primit vestea grozavă că tu nu mai 
eşti şi că sunt lipsită de cel de pe urmă sprijin ce-mi 
rămânea pe pământ, pe care întemeiasem, în visurile 
tinereţii, fericirea întregii mele vieţi? Crezi că inima nu 
mi s-o rupt când m-am hotărât să fiu soţia altuia? Crezi 
că durerea şi dorul meu se stinseseră când, deodată, 
te-am văzut înaintea ochilor mei, în dimineaţa zilei în 
care ai fost rănit? Crezi că de atunci am mai avut o 
clipă de linişte şi că mici sunt durerile care-mi sfâşie 
inima? 

— Mario, strigă Ştefan, luând mâna ei în mâna lui şi 
strângând-o cu putere, te aud şi nu-mi vine să cred 
cuvintele tale. Mario, înţeles-am oare bine? Tu tot mă 
iubeşti? 

— Da, zise Maria cu hotărâre, da, Ştefane, te iubesc; 
iubirea care ai deşteptat-o în mine va pieri numai 
atunci când voi pieri şi eu. 

— O Doamne, zise Ştefan, de acuma uitat-am toate 
durerile şi toate chinurile; visurile de odinioară sunt 
aproape de împlinire! Mario, mai zi-mi încă o dată că 
nu mă înşel, că în adevăr mă iubeşti, că mă vei iubi 
totdeauna, şi ducând mâna albă şi gingaşă a iubitei la 
buze, o acoperi cu sărutări fierbinţi. 

— Da, te iubesc, zise Maria, încercându-se în zadar 
să-şi tragă mâna înapoi, şi te voi iubi totdeauna, dar nu 
da cuvintelor mele un înţeles ce nu-l pot avea, te 
iubesc dar sunt legături care ne despart pe vecie. (...) 


— N-ai dreptul să dai cu piciorul în fericire, urmă el, 
ce ne pasă de judecata altora când este vorba să ne 
câştigăm raiul care ne-a fost răpit, şi nemaiputându-se 

stăpâni, Ştefan o strânse cu patimă la piept şi-i acoperi 
faţa cu sărutări. 

Dar Maria, cu o putere pe care nu-i o presupunea, se 
smulse din braţele lui şi făcu un pas spre poartă. 
Ştefan, sculându-se, se răpezi ca s-o oprească: 

— Ştefan Stroici, zise ea oprindu-se, cu glasul 
tremurând dar cu faţa hotărâtă, îţi aduc aminte că eşti 
cavaler şi că mă faci să mă căiesc de încrederea ce ti- 
am arătat-o! 

Ştefan, ruşinat, rămase mut. 

— Rămâi cu bine, zise ea cu glasul îmblânzit, după o 
clipă de tăcere. Astăzi ne-am văzut pentru cea de pe 
urmă oară, dar de departe ca şi de aproape voi dori 
fericirea ta şi mă voi ruga pentru ea. Uită-mă! şi cu 
aceste cuvinte Maria se îndreptă răpede spre poarta 
Cetăţii, urmată cu ochii de Ştefan care, în jalea şi în 
deznădăjduirea lui, nu mai găsea niciun cuvânt. 

doua zi, Ştefan de-abia se îmbrăcase după o 
noapte fără somn, când o slugă intrând în odaie, îi 
spuse că a sosit un călugăr care cere să fie adus 

înaintea lui. 

— Să vie, zise Ştefan mirat. 

În curând intră în odaie un tânăr călugăr, de statură 
mijlocie, cu plete lungi castanii şi cu barba rară. 

El se închină adânc înaintea cavalerului nostru. 

— Bună dimineaţa, părinte, zise Ştefan, spune-mi, te 
rog, cine eşti, de unde vii şi cu ce te pot sluji. 

— Nu sunt încă părinte ci numai un frate 
neînsemnat, ucenic la iermonahul Isaia. 

La auzul numelui de Isaia, Ştefan se înroşi căci acest 
nume îi amintea însărcinarea ce-i fusese dată de 
Bogdan şi cărţile pierdute. Se simţea vinovat văzând 
cât de stăpânit fusese cu gândiri străine de acea 
însărcinare. 

— Şi ce doreşte de la mine iermonahul Isaia? întrebă 
el. 

— Părintele Isaia mi-o spus; mergi frate Paisie la 
Cetatea Neamţului, unde se află rănit cneazul român 
de peste munţi Ştefan Stroici, cere să fii adus faţă cu el 

duhovnicească şi sănătate! Voința lui Dumnezeu o 
făcut ca cele pierdute să nimerească în mâinile spre 
care erau trimise. Am aflat că cu voia atotputernicului 
rănile cneazului sunt lecuite şi, dacă îi va fi cu voie s- 
asculte molitvele de mulţămire, ce, ca bun creştin, 
este dator, s-aducă Domnului pentru minunata sa 
scăpare prin glasul unui preot de legea cea adevărată, 
sunt gata să le zic, dacă va binevoi să-şi deie osteneală 
să vie până la sihăstria mea. 

Înţelesul ascuns în aceste cuvinte nu fu pierdut 
pentru Ştefan; el îşi muşcă buzele şi răspunse: 

— Mulţămesc părintelui pentru bunăvoința lui şi 
pentru grija ce o poartă sănătăţei mele sufleteşti; mă 
voi grăbi să merg astăzi la cuvioşia sa, numai de voi 
afla unde se află sihăstria lui. 

— Părintele m-o însărcinat să te duc până la el. 

Deşi Maria îi hotărâse că nu o va mai vedea, Ştefan 
nu pierduse nădejdea că va găsi în acea zi, cea de pe 
urmă în care erau să fie singuri, căci Anselm şi cu 
cavalerul Ulrich trebuia să se întoarcă spre seară, o 
clipă spre a face o nouă încercare pe lângă iubita lui. El 
răspunse călugărului: 

— Nu ştiu dacă voi putea merge până după amiazi şi 
nu aş voi să te fac s-aştepţi. 

— Părintele mi-o spus să mă supun cu totul 
poroncilor dumitale şi să-ţi aştept voia pentru plecare. 

— Atunce, zise Ştefan, te voi înştiinţa îndată ce voi fi 
gata de plecare. 

Călugărul se închină cu smerenie şi părăsi odaia. 

Veştile ce le primise acum Ştefan de la călugărul 
necunoscut  cătră care îl trimisese Bogdan, 
redeşteptase  într-însul simţul datoriei şi a marii 

răspunderi însuşite de el când primise însărcinarea 
voievodului. Întâlnirea lui neaşteptată cu acea pe care 
o credea pierdută cu desăvârşire, precum am văzut, îi 
redeşteptase patima întreagă şi această patimă în 
zilele de pe urmă câştigase într-atâta stăpânire asupra 
întregii lui fiinţi încât lucrarea măreaţă începută de 
Bogdan şi a cărei izbândă atârna în mare parte de la 
izbutirea călătoriei lui, fusese aproape uitată. Cuvintele 
călugărului îi dădeau a înţelege că întâmplarea făcuse 
ca cărţile voievodului să ajungă tocmai în mâinile 
acelui care trebuia să le primească. 

Deşi simţea în urma acestei veşti o bucurie şi o 
uşurare mare, totuşi cugetull îl mustra pentru uşurinţa 
cu care se deprinsese cu faptul pierderii lor. Simţea că 
cinstea şi datoria îi cereau să jertfească toată vremea 
şi toate puterile lui, pentru izbutirea unei pricini ce era 
nu numai acea a lui Bogdan şi a lui, dar a unui neam 
întreg. Ele îi mai poronceau să părăsească Cetatea fără 
cea mai mică întârziere. Simţirile lui cavalereşti, 
asemene îl mustrau căci nu-şi putea ascunde că dacă 
nu răsplătise căutarea şi ospătarea ce o primise la 
Cetate printr-o faptă osândită de toate legile cinstei, 
aceasta nu se datora voinţei lui. Pe de altă parte 
dragostea ce o simţea pentru Maria, cu toată hotărârea 
arătată de dânsa de a nu-şi călca datoriile către soţul 
de care o legase împrejurările, cu toate mustrările lui 
de cuget, îl împingeau să nu părăsească Cetatea fără o 
de pe urmă şi hotărâtoare întâlnire. Hrănind încă în 
fundul inimei nădejdea că iubirea ei cătră dânsul, 
iubire netăgăduită de ea, tot va învinge la urmă în 
inima ei, ştiind că Maria era totdeauna sculată şi 
îmbrăcată de dimineaţă, trimise s-o roage să-l 

primească, zicând că are să-i împărtăşească lucruri de 
seamă şi nesuferind întârziere. 

Spre marea lui supărare, Hertha îi aduse răspuns că 
milostiva doamnă se află cam bolnavă şi nu-şi va putea 
părăsi odaia câteva zile. 

Inţelese atunci că Maria fugea de o nouă întâlnire şi 
necazul îi crescu. leşi din Cetate şi se primblă prin 
livadă chinuit de gândurile cele mai potrivnice. În 
sfârşit, se hotări să meargă să vadă pe călugăr; trimise 
să cheme pe Paisie şi întrebându-l dacă poate merge 
pe jos până la Sihăstrie, fratele îi răspunse că ea se 
află numai la vreo patru bătăi de arc de Cetate. 

leşiră împreună pe poartă, înconjurară zidul ei de 
împrejmuire şi scoborându-se în pârâul care curge sub 
poala de miazăzi a dealului, apucară de-a lungul lui la 
deal. După un mers de un sfert de ceas apucară pe o 
scursură îngustă la dreapta şi se găsiră în curând 
înaintea unei porţi grele de stejar legată cu fier. 

Alăturea cu uşa se vedea, în pământ, o deschizătură 
mică, cu zăbrele de fier, închisă cu un oblon gros de 
stejar care în clipa sosirii lor era ridicat în sus. 

Paisie se opri şi bătu de două ori în uşă. Aceasta se 
deschise îndată şi Ştefan, urmând pe ucenic, intră într- 
o peşteră luminată prin deschizătura de lângă uşă. 
Păreţii netezi şi bolta bine alcătuită nu-şi datorau fiinţa 
unei întâmplări ci mânei omului. Chipul peşterei era 
aproape. rotund, în păreţi se vedeau trei uşi într-un 
canat. Imbrăcămintea se alcătuia dintr-un pat de 
scânduri acoperit cu o rogojină, având la căpătâiu o 
cergă şi o pernă, patru scaune cu câte trei picioare 
fără speteze, o masă de brad în patru muchii şi un mic 
dulap de scânduri. La părete în tata; patului era un 

iconostas cu mai multe icoane, iar înaintea lor ardea o 
candelă de alamă galbină. 

În mijlocul peşterii sta în picioare un călugăr, mic la 
stat şi uscăcios. Pletele rari şi barba cam ascuţită erau 
sure, fruntea de sub potcapul ros era naltă şi 
sprâncenile stufoase. Ochii erau negri, mari, de toată 
frumuseţea şi când privirea lor se opri asupra 
cavalerului, el se simţi pătruns până în fundul inimii. 
Nasul era drept, cu nările mişcătoare, fălcile puternice, 
gura mare cu buzele strânse, bărbia puternică. Deşi 
haina îi era din cele mai calice şi statura mică, avea o 
înfăţoşare impunătoare. 

Ştefan scoase de pe cap căciuliţa de catifea verde 
împodobită cu o pană de vultur şi, apropiindu-se de 
călugăr, se închină şi îi sărută mâna, iar Paisie ieşi prin 
una din uşi. 

— Bine ai venit, zise călugărul cu un glas puternic şi 
cald, nepotrivit cu trupu-i sărbed. Te aştept de mult. 

— Am auzit, părinte, răspunse Ştefan, că cărţile ce- 
mi erau încredințate pentru cuvioşia ta şi-mi fuseseră 
răpite de tâlhari, printr-o întâmplare fericită au nemerit 
în mâinile cuvioşiei tale. 

— Noi, creştinii, numim o asemine întâmplare milă şi 
prevedere dumnezeiască, răspunse călugărul. Cărţile 
au nemerit la mine încă din ziua aducerii dumitale la 
Cetate şi, auzind că de o bucată de vreme te afli 
sănătos, am trimes pe ucenicul meu să-ţi vestească 
sosirea lor, ca nu cumva să te pui în zdruncin spre a 
dobândi altele şi spre a te mântui de grija cumplită ce 
trebuie s-o resimţi, temându-te ca aceste scrisori să nu 
fi căzut în mâni duşmăneşti. 

Ştefan se  înroşi căci în cuvintele SURE 

discoperea mustrarea pentru uşurinţa cu care se 
deprinsese cu faptul pierderii scrisorilor. 

— Aşteptam numai îndreptarea mea deplină pentru a 
mă întoarce la Cuhnia şi a pune pe vărul meu în 
cunoştinţa nenorocirii ce mi s-o întâmplat, zise Ştefan 
după o tăcere. Dar, urmă el, ai avut bunătatea să-mi 
propui să zici însuşi cuvioşia ta, molitvele de mulţămire 
ce, ca bun creştin, sunt dator să le aduc lui Dumnezeu 
pentru minunata mea scăpare de moarte; sunt 
recunoscător cuvioşiei tale şi gata să le ascult. 

Un zâmbet uşor încreţi buzele călugărului: 

— Slujbele mele preoţeşti sunt la îndemâna oricărui 
creştin, mare sau mic, bogat sau sărac; cu atât mai 
mult sunt gata să mă rog Domnului pentru ruda 
voievodului Bogdan şi să duc cerului mulţămiri fierbinţi 
pentru că ţi-o păstrat zilele. Dar nu ştiu dacă trebuie 
mai întâi să-i mulţămim pentru primejdia trupească din 
care ai ieşit sau să-i aducem rugăciuni pentru ca să te 
mântuie de acea sufletească în care ai căzut. 

— Nu te înţeleg, părinte, răspunse Ştefan înroşindu- 
se, căci înţelesese prea bine. 

— Eu mă tem că nu vrei să mă înţelegi, zise 
călugărul rece. 

— Nu cred că am dat până acum cuvioşiei tale 
dreptul să te îndoieşti de cuvântul meu, zise Ştefan 
încreţind sprâncenile. 

— Eu cred, răspunse călugărul nemişcat, uitându-se 
ţintă în ochii tânărului şi silindu-l prin puterea privirii 
să-i întoarcă spre pământ, că am tot dreptul să stau la 
îndoială asupra acelui ce l-o ales Bogdan spre a-i ţine 
locul într-o lucrare de la izbânda căreia atârnă soarta 
unui neam întreg! 

La auzul acestor cuvinte rostite cu un glas 
dispreţuitor, întâia mişcare a lui Ştefan fu de a căuta 
mânerul paloşului şi de a răspunde în chip răstit, dar 
înfăţoşarea călugărului, privirea lui liniştită şi 
stăpânitoare îl făcură să rămâie nemişcat şi-i pironi 
limba în gură. 

— Dar, urmă bătrânul cu mai multă putere şi stând 
nemişcat pe loc, credeam că un cunoscător de oameni 
ca Bogdan, care ştie să puie pe fiecare la locul ce i se 
cuvine, ne-ar fi trimes aice pe un om vrednic de falnica 
lucrare ce o urmărim, pe un bărbat cu inimă stăpânită 
numai de iubirea de neam şi dorul de a-l desrobi, iar nu 
pe un făt-frumos oareşicare gata să uite tot pentru o 
poftă nelegiuită de femeia altuia! 

— Părinte, răspunse atunci Ştefan liniştit dar hotărât, 
uitându-se la rândul lui drept în ochii călugărului, haina 
ce o porţi mă împiedică să dau vorbelor cuvioşiei tale 
răspunsul ce l-aş da altuia. Dar mă nedreptăţeşti. Vina 
mea, dacă vină este, nu-i atât de mare cum ţi-o 
închipui: am fost numai om când nu-mi era iertat să fiu 
om. În cât priveşte cărţile lui Bogdan, pierderea lor a 
fost pricinuită de întâmplări ce nu le putea prevede 
nime şi ştii că eram în neputinţă de a face ceva pentru 
aflarea lor. Dar mă mai învinuieşti că aş fi uitat 
însărcinarea ce mi-a încredinţat-o Bogdan şi aş fi pus în 
primejdie izbânda lucrărei care trebuie să ne fie 
tuturora mai scumpă decât orice pe lume şi că aş fi 
uitat-o împins de o poftă nelegiuită pentru femeia 
altuia. Nu vreu ca această bănuială să apese asupra 
mea şi cer să asculţi de la mine, fie ca duhovnic fie, ca 
namestnic al lui Bogdan pe locurile aceste, povestirea 
împrejurărilor care au făcut ca purtarea mea să poată 

stârni bănuieli în mintea cuvioşiei tale. 

Călugărul făcu lui Ştefan semn să ieie loc pe un 
scaun şi aşezându-se pe altul în faţa lui, îi zise: 

— Vorbeşte, te ascult! 

Ştefan povesti logodna lui cu Maria, rătăcirea în care 
îi adusese pe amândoi împrejurările, făcându-l pe el s- 
o creadă în puterea tătarilor pe când ea era 
încredinţată de moartea lui. Povesti căsătoria Măriei cu 
cavalerul de Wolkenstein, viaţa lui în cei patru ani de 
pe urmă, nedreptatea craiului Lajos către dânsul, 
mergerea la Cuhnia şi convorbirea cu Bogdan, 
însărcinarea ce i-o încredinţase acesta, povesti 
întâlnirea cu Maria, lupta cu hoţii şi aducerea lui la 
Cetate, povesti, în sfârşit, cum se găsise faţă în faţă cu 
iubita şi toate câte se petrecuse între ei. 

— Ca duhovnic, urmă el, eşti dator să-mi dai iertare 
de păcate, dar această iertare nu-mi ajunge, îţi cer să 
vorbeşti acum ca namestnic al lui Bogdan şi să te 
rosteşti, fiind în deplină cunoştinţă a împrejurărilor, 
dacă purtarea mea este într-adevăr aceea a unui 
nevrednic de încrederea ce a pus Bogdan într-însul. 

— Purtarea dumitale, zise Isaia îmblânzit prin 
mărturisirea tânărului, nu este neprihănită nici ca 
creştin, nici ca părtaş la o lucrare măreaţă. Ca creştin 
eşti vinovat căci ai voit să momeşti soţia legiuită a 
altuia şi numai credinţii ei cătră soţ şi datoriei şi 
mulţămeşte faptului că ai rămas pe marginea 
pierzaniei. Ca trimis al lui Bogdan însărcinat cu 
ducerea unor cărţi de vâăjnicia celor purtate de 
dumneata, a căror cădere în mâni rele putea să 
pricinuiască nu numai moartea celor mai aprigi 
susţiitori ai lucrării noastre dar chiar şi nimicirea ei, 

eşti şi mai vinovat. Fiind dată însemnătatea acelor 
cărţi, erai dator să le fereşti de orice întâmplare, 
urmând sleahul cel mare, iar nu să apuci de-a 
curmezişul prin codri, uitând grija lor pentru o 
deşertăciune cum este însoţirea unei femei ce nici nu o 
cunoşteai. Însă uitate fie păcatele trecutului, întâia 
parte a însărcinărei ce ţi-o dat-o Bogdan, aducerea 
cărţilor în mâinile mele, o fost îndeplinită, întâmplarea 
sau, mai degrabă, voinţa lui Dumnezeu, o îndreptat 
greşala făcută de uşurinţa dumitale. Dar înainte de a 
începe îndeplinirea celor ce rămân de făcut, vreau să 
ştiu dacă eşti hotărât să jertfeşti pentru izbânda lor 
orice altă patimă, orice altă nădejde. 

— Am hrănit în zilele din urmă, răspunse Ştefan, o 
nădejde ce o numeşti nelegiuită. Acea de la voinţa 
căreia atârna îndeplinirea ei nu mi-a lăsat nicio îndoială 
că această nădejde este deşartă şi că trebuie s-o 
îngrop pentru vecie? Nu mai este, deci, nicio pricină 
care ar putea să mă facă să şovăiesc în calea apucată 
şi nu-mi mai rămâne altă patimă şi alt scop decât 
dezrobirea neamului nostru şi răzbunarea nelegiuirilor 
a căror pradă, acest neam, este de veacuri. 

— Am pierdut din pricina... rănilor dumitale, zise 
călugărul, săptămâni menite în gândul meu să fie 
întrebuințate la o muncă rodnică. Astăzi nu mai avem 
nici măcar o clipă de pierdut. Ne vom pune îndată pe 
lucru şi mâine trebuie să plecăm. Cred că vindecarea 
dumitale este destul de înaintată pentru ca să poţi 
călători? 

Gândul de a părăsi Cetatea şi a se depărta de Maria 
ar fi părut lui Ştefan nesuferit cu o zi înainte, stăpânit 
cum era de iubirea lui, dar atât hotărârea Măriei cât și 

cuvintele călugărului zdrobise în el orice nădejde de a- 
şi vedea dragostea încununată de izbândă. Pe de altă 
parte simţirile lui cavalereşti se deşteptaseră şi ele nu-l 
îngăduiau să mai rămâie oaspete unor oameni care, 
prin starea lor, erau duşmanii pricinii îmbrăţoşate de 
dânsul şi în faţa cărora putea să se găsească în curând 
cu paloşul în mână. 

— Acei ce m-au îngrijit cred că încă o săptămână de 
linişte mi-ar putea fii de mare folos, dar mă simt chiar 
astăzi destul de tare pentru a te însoţi. Numai nu ştiu 
dacă până mâine voi putea găsi un cal căci atât al meu 
cât şi acel al slugei mele au fost ucişi în lupta cu hoţii. 

— Mă însărcinez să-ţi găsesc până mâine un cal de 
care ar putea rămânea mulţămit orice oştean, 
răspunse călugărul. Bogdan îmi scrie că deşi el te-o 
pus în cunoştinţa lucrurilor, totuşi nu o putut să intre în 
amănunţimi, întâi pentru că i-o lipsit vremea ş-apoi 
fiindcă chiar el nu le cunoaşte toate. Urmează deci ca 
fără a mai întârzia să-ţi împărtăşesc cele ce sunt de 
neapărată trebuinţă. Dar avem multe de vorbit şi nu te 
vei putea întoarce la Cetate până deseară, vei fi deci 
silit să te mulţămeşti cu masa ce ţi-o va putea da un 
biet călugăr. 

— Sunt oştean, şi deprins să mă mulţămesc cu cât 
găsesc, răspunse Ştefan. 

— Dar este nevoie să-ţi câştigi răpede puterile. Din 
fericire un nepot al meu, pe care-l aşteptăm din ceas în 
ceas, vânător şi pescar vestit, mi-o trimis o căprioară şi 
câteva hârzoabe de păstrăvi afumaţi. Două ploşte mari 
cu vin vechi de Nicoreşti însoțeau acele merinde şi 
astăzi sunt în stare să fac cinste oaspelui meu. 

ocmai atunci intră ucenicul Paisie aducând, pe o 
tablă de lemn, o ploscă, două ulcele de lut şi un 
colac cald. 

— Până ce va sosi ceasul prânzului şi nepotul meu, 
zise călugărul, putem să stăm de vorbă. O ulcică de 
pelin vechi şi o bucată de colac proaspăt îţi va da 
putere şi răbdare. Apoi, umplând amândouă ulcelile: 

— În sănătatea dumitale sufletească şi trupească şi 
în izbânda lucrării noastre, zise el ciocnind cu Ştefan. 

După ieşirea ucenicului, călugărul începu să arăte lui 
Ştefan, starea în care se aflau atât Moldova cât şi ţările 
megieşe, apoi îi destăinui în chip amănunţit alcătuirea 
întregii mişcări. 

— Făcusem cunoştinţa lui Bogdan, zise el, cu prilejul 
războiului purtat de Laţc cu tătarii, în Moldova; faima 
vitejiilor voievodului ajunsese de mult până la noi şi în 
curând îmi putui da seamă de însuşirile strălucite cu 
care era împodobită mintea lui. 

Faptul că inima fiecăruia din noi era stăpânită de 
aceeaşi mândrie de neam; de acelaşi dor de a-l dezrobi 
şi de a lucra la mărirea lui ne apropie răpede făcând să 
nască între noi o temeinică prietenie. După încetarea 
__războiului, l-am urmat la Cuhnia unde am petrecut 

împreună mai multe săptămâni şi atunce, în urma unor 
lungi şi amănunțite chibzuinţi, am hotărât să ne punem 
la lucru spre a răsturna pe Sas, a întruni într-o singură 
oblăduire pe toţi românii din această parte a munţilor 
spre a ridica pe Bogdan în scaunul noii domnii. 

La întoarcerea mea în ţară, mi-am început lucrarea 
întâi în popor. Doi ani de zile de-a rândul am mers din 
sat în sat, am auzit plângerile lui şi am căutat să 
deştept în el dorinţa, de mântuire. Haina ce o port 
depărta de mine orice bănuială şi-mi dădea prilejuri 
pentru a pătrunde în fundul inimii sătenilor. Când 
vorbeam cu obştea, îmi măsurăm cuvintele cu îngrijire, 
astfel că, chiar dacă erau auzite de oamenii lui Sas, 
puteau să fie luate numai drept cuvinte de mângâiere 
sufletească. 

In sfaturile mele cu ei nu puteam atinge partea cea 
mai înaltă a scopurilor mele: dezrobirea neamului de 
sub domnia străină şi întemeierea unei mari domnii 
româneşti; ei n-ar fi înţeles o asemenea cugetare, s-ar 
fi spăriet de ea şi s-ar fi depărtat de mine. Poporul 
nostru este îndrăzneţ, el despreţuieşte viaţa căci viaţa 
pentru dânsul are aproape numai amărăciuni; fiind 
nepăsător de moarte, căci primejdiile de tot felul în 
mijlocul cărora trăieşte l-au deprins cu dânsa din 
copilărie, o înfruntă cu uşurinţă pentru cel mai mic 
câştig, şi chiar adesea numai dintr-un dor de vitejie. 
Lefegii români furnică în oştile stăpânitorilor străini şi 
pretutindeni se aduc numai laude strălucitei lor vitejii. 
Dar, despărțiți de veacuri în oblăduiri mici, vecinic 
supuşi domniei străine, s-au deprins cu dânsa: gândul 
că neamul lor este mare la număr, că dacă el şi-ar 
întruni puterile ar putea să fie de sine stătător, 

mândria de ei, dorul de mărire şi de fala lui este străin, 
puţini sunt acei în stare să-l priceapă. Dacă Sas ar fi 
fost un stăpânitor drept şi vrednic, poporul ar fi fost 
mulţămit de el şi n-aş fi putut găsi nicio pârghie pentru 
a-l ridica, n-aş fi putut găsi nicio înrâurire asupra lui. 
Dar lăcomia, jafurile şi nedreptăţile voievodului sunt 
simţite de toţi, ticăloşia ocărmuirei lui o stârnit în toate 
sufletele ură şi dor de mântuire. 

Vorbeam deci cu poporul de nevoile lui zilnice, 
mulţămindu-mă să hrănesc în inima lui simţirile de 
împotrivire ce le vedeam. Când găseam însă vreun om 
mai deştept, mai hotărât, în care dorul de răzbunare 
pentru nedreptăţile suferite vorbea mai cu putere, 
atuncea mă sileam să deştept într-însul voinţa de a-şi 
tălmăci simţirile prin fapte. Când îl vedeam bine 
pregătit îi descopeream o parte din scopurile mele şi îl 
legam prin jurământ straşnic la neobosita părtăşie în 
munca mea pentru dezrobirea obştească, la supunere 
oarbă către mine. Îl însărcinam să lucreze necontenit 
printre ceilalţi săteni, hrănind cu cea mai mare râvnă 
focul nemulţămirii ce fierbea într-înşii şi să aţâţe în 
inimele lor dorinţa de a se împotrivi jafurilor şi 
nedreptăţilor stăpânirii. Mai era însărcinat să aleagă 
prin satele învecinate oameni hotărâți ca el, de a căror 
credinţă îmi era răspunzător, şi pe care îi punea pe 
urmă în legături cu mine. 

Astăzi puţine sunt satele unde să nu am mai mulţi 
aseminea credincioşi. Cea mai mare parte din ei ştiu 
numai că țelul ce-l urmărim este răsturnarea lui vodă şi 
punerea pe scaun a unui stăpânitor drept, vrednic şi cu 
durere de popor. Dar câţiva din ei, mai deştepţi, mai 
vrednici de credinţă, ştiu că ţintim mult mai departe şi 

că ostenelile noastre sunt menite a întemeia, sub 
domnia lui Bogdan, o mare Ţară Românească. 

Ei sunt oameni de frunte a căror minţi vioiae au 
priceput îndată mărimea acestei cugetări şi în a căror 
inimi calde s-o trezit iubirea de neam; ei sunt astăzi 
ajutorii mei cei mai neobosiţi, sfetnicii mei cei mai de 
credinţă. Dar lucrarea mea nu s-o mărginit numai la 
popor, ea s-o întins şi asupra boierimii: Sas o 
nedreptăţit fără cruţare pe acei cneji şi juzi ce n-au voit 
să se facă unelte supuse a patimilor lui; multe case au 
fost necinstite şi batjocorite de nevrednicii săi fii. 
Credincioşii mei din popor mă puneau în cunoştinţa 
trecutului şi a împrejurărilor fiecărui nemulţămit; mi- 
era lesne în urmă, intrând de-a dreptul în vorbă cu ei, 
să-mi dau seamă despre acei care erau vrednici de 
încredere. Aveam a face cu oameni de neam vestit, cei 
mai mulţi din ei erau oşteni care-şi făcuseră un nume 
falnic prin războaie; firile lor mândre şi dârze erau 
cuprinse de un dor nemărginit de răzbunare, pentru 
nedreptăţile şi ocările suferite: munca mea printre 
dânşii o fost uşoară. Cu toţii cunoşteau pe Bogdan al 
cărui renume de oştean viteaz şi de cârmuitor drept şi 
vrednic străbătuse de mult până la ei; primiră cu 
bucurie să lucreze cu mine la înlocuirea lui Sas printr- 
însul. Toată greutatea era de a-i întruni, de a stinge 
vrăjbile şi neînțelegerile dintre ei şi de a îndrepta 
pornirea lor pe calea cea dreaptă. Cu încetul am învins 
această greutate şi am avut fericirea să văd duşmani 
neîmpăcaţi dându-şi mâna spre a lucra de acum 
împreună la mântuirea obştească. Pentru cei mai mulţi 
din ei această lucrare nu este decât un mijloc de 
răzbunare, unii, o ştiu, iau parte la ea împinşi mai cu 

seamă de nădejdea să se îmbogăţească cu prilejul unei 
domnii noi sau prin dobânda ce le va ieşi din războaiele 
ce le vom purta; alţii, în sfârşit, s-au unit cu noi din 
pricina dorului de vitejie firesc în inima fiecărui oştean. 
Puţini sunt acei cu suflete alese, în care arde acelaşi 
dor ce arde în noi şi sunt gata să jertfească tot pentru 
mântuirea şi mărirea neamului. Dar acestea erau 
puterile ce s-au putut aduna pentru purtarea luptei 
care are să ne ducă la izbândă, din ele trebuia tras tot 
folosul putincios. 

Rămânea acuma un pas greu de făcut: era, trebuinţă 
de un povăţuitor, de un cap al întregii mişcări care, 
întrunind în mâna lui toate puterile, să le îndrepte cu 
dibăcie spre ţel. 

Mă temeam ca alegerea acestui povăţuitor să nu 
deie loc la certe, căci printre cneji erau mulţi care prin 
stare, prin faimă războinică şi prin alte însuşiri erau în 
drept să râvnească la această sarcină pe cât de 
cinsteşă pe atât de împovărătoare. Spre mirarea mea 
însă, când i-am adunat la o sfătuire tainică, ei cu toţii 
au hotărât, într-un glas: că deoarece toată această 
mişcare fiind pornită de la mine şi eu bucurându-mă de 
toată încrederea lui Bogdan, se cuvinea ca, şi de acum 
înainte, să fiu tot eu povăţuitorul lor, făgăduindu-mi 
supunere şi ascultare. Nu m-am mulţămit cu această 
alegere, i-am întrunit pentru a doua oară, în număr mai 
mare, le-am zis că sunt gata să las locul de căpetenie 
altuia mai vrednic, mulţămindu-mă a-i fi sfetnic, dar ei 
au hotărât din nou că acest loc mi se cuvine numai mie 
şi cu toţii mi-au făcut jurământ de oarbă supunere. 

Întinsesem cercul silinţelor mele peste hotarele 
Moldovei şi făcusem legături de prietenie cu koe 

ţărilor româneşti de pe Siret şi Prut, chiar înainte de a 
întruni în mâinile mele toate firile mişcărei. Izbutisem 
să găsesc printre fruntaşii lor oameni care au înţeles 
foloasele unei lucrări obşteşti; mi se făcură făgăduinţi 
că mişcarea împotriva lui Sas va fi sprijinită de 
megieşii români ai Moldovei. 

Au adus pe cei mai de seamă din ei, aice, i-am 
adunat la un loc cu căpeteniile tovarăşilor mei din 
Moldova în mai multe întruniri şi i-am făcut să priceapă 
folosul ce l-ar trage cu toţii închegând în aceeaşi mână 
puterile răzlețe, puteri mici câtă vreme fiecare din ele 
lucra la o parte, dar vajnice odată strânse împreună. 
Când m-au întrebat care ar putea să fie mâna destul 
de puternică şi de dibace pentru a putea ţinea 
închegate aceste puteri, l-am numit pe voievodul 
Bogdan din Maramureş, pe care îl rădicam întâi la 
scaunul Moldovei, iar pe urmă îl făceam domn al 
tuturor românilor. Niciunul nu se ridică împotriva 
acestui cuvânt, dar cu toţii se legară să lucreze în ţările 
lor pentru a lăţi faima numelui lui Bogdan. 

S-au ţinut de cuvânt: astăzi acest nume răsună 
pretutindeni şi Bogdan este privit de românii de pe 
acele locuri ca cel mai falnic fiu al neamului românesc, 
ca mântuitorul şi ocrotitorul firesc al acestui nume. De 
atunci am păşit răpede spre ceasul hotărâtor, acel 
ceas nu mai poate întârzia: mişcarea este pregătită în 
toate amănunţimile ei şi am cerut lui Bogdan să vie el 
însuşi sau să-mi trimită un credincios cu care să putem 
hotărî ziua în care va izbucni. 

Înainte însă de a putea lua o asemenea hotărâre, 
spre o mai bună închezeşuire a izbândei noastre, 
trebuie ca împreună cu dumneta să  adunăm 

căpeteniile tovarăşilor noştri de luptă, atât pe acele din 
boierime cât şi pe cele din popor. 

Aşteptam cu mare nerăbdare să te văd însănătoşit 
căci în acel sfat trebuie ca dumneata, rudă şi sol al lui 
Bogdan, să iei în numele lui oareşicari îndatoriri menite 
a avea o înrâurire puternică asupra mişcării noastre. 

Ştii că la noi pământul este al stăpânirii, că locuitorii 
de aice, ca şi românii de peste munţi, nu sunt stăpâni 
desăvârşiţi pe el. În satele stând în puterea unor 
drepturi strămoşeşti, sub ascultarea cnejilor, sătenii se 
bucură de roada pământului muncit de ei, iar cnezul ia 
numai dijmă din acea roadă, mai bucurându-se de 
osebite venituri cum sunt acele de pe mori, de pe 
crâşme, de pe heleşteie şi altele. În satele unde, în loc 
de cneji poroncesc juzi numiţi sau întăriţi de stăpânire, 
dijma se strânge de dânşii pe seama lui vodă iar ei, pe 
lângă venitul de pe mori, crâşmă şi heleşteie, se 
folosesc şi de o parte din gloabele plătite de locuitori 
pentru judecăţi. 

In vremile din urmă, când sub un cuvânt, când sub 
altul, Sas o izgonit pe mai mulţi cneji din cnezatele lor, 
punând juzi în loc şi făcând dintr-însele sate domneşti. 

Pe de altă parte, pe lângă dijma legiuită luată din 
vechime, mai ia acuma alte două dijme, atât de la 
locuitorii satelor domneşti cât şi de la acei ai satelor 
cnejeşti, nemulţămind într-acest chip atât pe cneji cât 
şi pe sătenii de rând. Nădejdea că venind Bogdan în 
locul lui Sas aceste neajunsuri se vor îndrepta, nu m-o 
ajutat puţin în lucrarea mea şi eu n-am stat la îndoială 
ca să le fac făgăduinţi în această privinţă. Acum socot 
că dacă aceste făgăduinţi ar fi reînoite în chip lămurit 
de credinciosul lui Bogdan ele nu ar putea decât să 

facă pe tovarăşii noştri să lucreze cu o râvnă mai 
deosebită şi mai aprinsă. 

lar în ziua în care va izbucni mişcarea, lăţirea vestei 
foloaselor făgăduite de Bogdan va mări în chip simţitor 
numărul nostru. Pentru a mulţămi pe ţărani va trebui 
deci să te legi, în numele voievodului, că din ziua în 
care el să va urca pe scaunul domniei, nu se va lua de 
la locuitori mai mult decât o singură dijmă pe an din 
roada pământurilor muncite de ei şi că numărul zilelor 
de clacă va fi acelaşi ca în trecut. 

Spre a atrage cu desăvârşire pe cneji, va trebui să le 
făgăduieşti că noul stăpânitor le va întări în chipul cel 
mai desăvârşit, prin pravili liniştea şi vrednica 
stăpânire a veniturilor satelor stăpânite de ei, atât lor 
cât şi urmaşilor lor. lar pentru a ajunge pe juzi, mai 
numeroşi decât cnejii şi bucurându-se în cea mai mare 
parte de o mare trecere în satele lor, va trebui să te 
legi că noul voievod va răsplăti slujbele juzilor care vor 
ţinea cu el, hărăzindu-le pe vecie lor şi urmaşilor lor 
atât veniturile de care se bucură astăzi cât şi dijma ce 
o ia acuma stăpânirea, asemănându-i cu totul cu cnejii. 
Cred că va fi bine să te legi prin jurământ că aceste 
făgăduinţi vor fi împlinite cu sfinţenie. 

Am luat deci toate măsurile pentru ca peste trei zile 
cnejii şi juzii cei mai de seamă şi un număr de săteni 
fruntaşi să s-adune la casa cneazului Balaş din 
Poilama. Această adunare nu va putea da loc la 
bănuieli deoarece, în ziua Sfinţilor împărați Constantin 
şi lleana, cneazul Baloş, a cărui singură fată se 
numeşte Ileana, are de obiceiu să adune la dânsul cu 
acel prilej, în fiecare an, pe prietenii şi cunoscuţii lui. 

De acolo vom porni la laşi spre a încheia, în numele 


T Sr SE SEE E a ER ONN 
i Bz E Da EOTS TARNE US ECU Dap ToU 


aa ii 


lui Bogdan, legături şi cu tovarăşii noştri de pe acele 
locuri care au şi ei nevoi şi dorinţi ce ţi le voi arăta pe 
drum. Ne vom întoarce pe la Bârlad unde vom hotărî 
cu Toma Alimoş ziua în care va trebui să aruncăm 
vălul. Puterile noastre nu sunt de disprețuit. După 
socotelile mele, Moldova singură ne va putea da, din 
întâia zi, opt mii de oameni pedeştri şi şase mii de 
călăreţi (...) 

Cel mult o lună după izbucnirea răscoalei, vom avea 
la îndemână o oaste cuprinzând nouăspreze mii de 
călăreţi şi unsprezece mii de pedestrime cu care vom 
aştepta sosirea lui Bogdan şi a maramureşenilor lui. 

Cât priveşte Cetatea Neamţului, cel mai tare din 
toate adăposturile lui Sas, ea va fi în mâna noastră 
chiar din ceasul în care se va da semnul luptei, precum 
îţi voi dovedi-o chiar azi şi din capul locului vom 
dobândi astfel un loc de mare tărie, pe care ne vom 
putea răzăma la orice întâmplare, şi unde ne-am putea 
adăposti după vreo neizbândă vremelnică. 

Şi care sunt puterile ce Sas ni le poate pune 
împotrivă? Miezul puterei lui este alcătuit din o mie de 
slujitori unguri şi saşi care stau în Suceava, şi de alte 
câteva sute împrăştiete prin celelalte oraşe; aceşti de 
pe urmă vor fi măcelăriți sau prinşi de poporul răsculat, 
iar cnejii şi juzii prieteni lui chiar dacă ar fi urmaţi de 
toţi oamenii din satele lor nu sunt în stare să adune 
mai mult de şase mii de oameni, pe jumătate călăreţi 
şi pe jumătate pedeştri, adică toată puterea lui nu va 
putea alcătui nicio treime din puterea noastră. 

— Dar bârlădenii? întrebă Ştefan. Nu te bizui pe 
ajutorul lor? 

— La Bârlad, cu toate ostenelile noastre, cu tot 

ajutorul ce ni-l dă Toma Alimoş, am dat peste greutăţi 
mari. Toată puterea ţării este în mâna fruntaşilor 
târgului şi ei se află în legături strânse cu Sas. Până 
acuma am putut câştiga numai pe vreo câţiva din ei. 
Şoltuzul şi pârgarii sunt atât de aplecaţi spre Sas şi, 
mai ales, spre Basarab, încât nici nu am încercat să ne 
lipim de ei. 

Toma Alimoş are o vază mare în ţara lor şi la 
chemarea lui sunt încredinţat că vor răspunde o parte 
însemnată din cneji şi din săteni; după socotelile 
noastre ar putea aduna împrejurul lui la patru mii de 
călăreţi şi tot atâţi oameni pedeştri. Dar, deocamdată, 
va fi silit să-i întrebuinţeze pentru a se lupta în ţara lui 
cu puterile ce vor fi adunate de târgoveţi, şi nu se va 
putea uni cu noi înainte de a-i fi învins. Oricum, tot ne 
ajută mult prin faptul că-i împiedecă să mărească 
numărul duşmanilor noştri. 

Acuma îmi rămâne să-ţi mai destăinuiesc o parte 
însemnată, poate chiar cea mai însemnată din toată 
chibzuiala mea. 

Într-o lucrare ca a noastră, multe se pot dobândi 
printr-o minte înţeleaptă şi ageră, printr-o inimă tare şi 
prin braţe puternice, dar puterea minţii, a inimei şi a 
braţelor se înzeceşte când, cu dânsa se uneşte puterea 
banului. Cu banul se dobândesc braţe vânjoase şi arme 
pentru acele braţe, prin banul bine întrebuințat în 
ajutoare date la ceasul potrivit, se vine în ajutorul 
prieteniilor strâmtoraţi, slabi de înger, împiedecându- 
se astfel trecerea lor în partea potrivnicului; prin bani 
se pătrunde până la sfaturile lui şi se ajunge la 
cunoştinţa tainelor lui cele mai ascunse; cu bani, în 
sfârşit, se ţin oştirile, se întregesc din nou şirele lor 

împuţinate, să înlocuiesc armele tocite sau pierdute. 

Văzându-mă ajuns în capul unei ocărmuiri tainice, 
lucrând împotriva ocărmuirei nemernice a lui Sas, m- 
am gândit să am şi eu slujitorii mei în faţa slujitorilor 
lui, visteria mea în faţa visteriei lui. Dar, cu deosebire 
că această visterie nu trebuie să se umple din avutul 
câştigat prin sudoarea, celui sărac, prin jaf şi prin 
înşelăciune, ci prin bir pus străinului şi prin dijmuirea 
cât de mare luată de la jefuitorii norodului, chibzuite 
astfel ca măcar o parte din jaf să poată fi întrebuințată 
de mine pentru mântuirea lui. Ai auzit vorbindu-se de 
Păunaşul Codrilor şi de isprăvile lui, îi datoreşti faptul 
că te găseşti în viaţă. Află că Paunaşul Codrilor nu este 
niciun lotru obicinuit, niciun haiduc stăpânit de setea 
prăzii sau de vreun dor nebun de voinic. Cetaşii lui nu 
sunt nişte lotri şi el este căpitanul care poronceşte 
slujitorilor mei. Ei alcătuiesc floarea oştirii mele şi în 
ziua în care se vor sfărâma lanţurile Moldovei, ei vor 
lupta în fruntea tuturora. 

gtefan rămăsese mut de surprindere: 

— Văd în ochii dumitale nu numai mirarea la auzul 
acestor veşti neaşteptate, dar şi scârbă. Fiind oştean 
deprins a te lupta cu duşmanul în faţa lumii, în luptă 
voinicească dar cinstită, te temi să nu te vezi silit să 
primeşti, ca tovarăşi de luptă, voinici de codru care 
lovesc într-ascuns sau chiar de dinapoi şi luptă nu 
pentru cinste, ci pentru pradă. Linişteşte-te! Niciunul 
din cavalerii rătăcitori despre care vei fi auzit 
povestindu-se de cântăreții din apus sau la şezători, 
împrejurul focului otacelor, n-o purtat vreo dată, la 
şold, spadă mai neprihănită decât paloşul căpitanului 
meu. El o ieşit din teacă numai în apărarea celui slab şi 
nedreptăţit, el o lovit numai pentru pedepsirea 
nedreptăţii, a răutăţii şi a răului în luptă dreaptă de 
viteaz, faţă în faţă şi ochi în ochi, el n-o intrat în teacă 
decât cu cinste. 

Oştenii mei sunt împărţiţi în toate satele Moldovei, 
de la hotarul leşesc până la cel muntenesc, de la munţi 
până la Siret: un jurământ de oarbă şi neapărată 
supunere îi leagă cătră mine şi cătră căpitanul ce l-am 
pus în fruntea lor. De câte ori mi se aduce vestea unui 
jaf, unei nedreptăţi făptuită de oamenii lui Sas, prin 
„focuri aprinse į pe dealurile cele mai înalte ale țarii, _ 

înşirate după împrejurare, când într-un chip când într- 
altul, putând astfel înlocui vorba sau slova scrisă, se 
cheamă la un loc dat un număr de oameni sub poronca 
căpitanului sau a unui namestnic al lui. În curând 
nedreptatea este îndreptată sau pedepsită, dobânda 
luată pe nedrept înapoiată păgubaşului, iar făptuitorul 
globit. O treime din gloabă este împărţită la oameni, 
două treimi, partea căpitanului, se varsă în visteria 
noastră. De două ori până acum izbutit-am să punem 
mâna pe birul ţării trimis de Sas peste munţi. De anul 
trecut am pus bir pe negustorii străini ce trec prin ţară. 
Ne plătesc aceeaşi vamă ce o plătesc lui Sas şi, până 
astăzi, cu toate străjuirile lui vodă, încă niciun negustor 
n-o izbutit să iasă din ţară nevămuit de noi. Lucrul nu 
s-o făcut fără de veste ci pe faţă; s-au pus la toate 
graniţele tăbliţi arătând cât era să plătească de fiecare 
şi pentru orice soi de marfă. Cu banii adunaţi am alinat 
suferinţi, am ajutat oameni săraci, ne-am făcut prieteni 
credincioşi, am pătruns până la sfaturile lui Sas, am 
adunat arme pentru ceasul luptei şi ne mai rămân 
grămezi de aur şi de argint pentru purtarea războiului 
de mântuire. Mergi de cutreieră ţara, opreşte-te atât 
prin curţile cnejilor cât şi prin bordeile sărăcimii, abate- 
te chiar şi prin casele acelor ce ţin cu vodă: sunt 
încredinţat că nicăiri nu ţi se va putea dovedi măcar o 
faptă mişelească a Păunaşului, o picătură de sânge 
nevinovat vărsat de el, o cruzime zadarnică săvârşită, 
un capăt de aţă luată pe nedrept de oamenii lui fără ca 
fapta să nu fi fost pedepsită de dânsul cu sârg şi cu 
cea mai neînduplecată străşnicie! Tot norodul sărac se- 
nchină astăzi în numele lui, toţi îl binecuvântează. 
Cetele de hoţi care jupuiau ţara mai înainte au fost 

stinse de el şi drumeţul paşnic poate astăzi să doarmă 
cu desagii de bani şi fără arme pe drumul mare, dar 
folosul cel mai de preţ ce l-am dobândit este poate 
încrederea poporului în puterea lui, văzând că cu tărie 
de înger se poate înfrunta şi învinge stăpânirea. 

Da, Păunaşul Codrilor este un oştean viteaz şi drept. 
Dacă în luptă-şi ascunde faţa sub un văl negru, n-o 
face de teamă, dar în urma poroncii mele. Acel văl nu-i 
este de folos împotriva armelor duşmanilor, ci este 
menit a-l feri de trădare şi a îngreuia pentru oamenii 
stăpânirii urmărirea şi aflarea lui. 

— Şi cine este oare acel voinic, întrebă Ştefan, 
asupra căruia cuvintele călugărului lăsau o puternică 
întipărire. 

— El este... un nepot al meu, fiul unei rude a mele, 
rămas la naştere orfan de tată şi de mamă şi pe care l- 
am crescut. Se trage din neam vechi şi vestit, dar iată-l 
că soseşte, şi călugărul sculându-se de pe scaun merse 
de deschise uşa. 

Mihu, îmbrăcat mocăneşte, intră în peşteră. 

Luându-şi din cap pălăria de pâslă neagră, sărută 
mâna călugărului care-l sărută pe frunte şi, după ce 
închise uşa cu îngrijire, îl luă de mână şi îl aduse 
înaintea lui Ştefan, zicând: 

— Nepotul meu, Mihu, apoi adăugă: Păunaşul 
Codrilor. 

Mihu tresări şi se uită mirat la moşul său, dar acesta 
îi zise: 

— Cneazul Ştefan Stroici, căruia i-ai scăpat viaţa, 
este trimisul lui Bogdan în părţile noastre cu deplină 
putere să încheie orice legătură şi să lucreze în numele 
lui împreună cu noi la dezrobirea aaa pentru el 

n-avem taine. 

Ştefan, câştigat cu desăvârşire de  înfăţoşarea 
frumoasă, deschisă şi voinicească a lui Mihu, îi întinse 
mâna pe care acesta i-o strânse cu putere. 

— Sunt fericit că pot întâlni pe acel căruia îi datoresc 
viaţa, îi zise el. 

— O datoreşti mai ales unei fiinţi mult mai dulce 
decât mine, răspunse Mihu, dar sunt fericit că 
întâmplarea m-o pus în stare să fiu de ajutor trimisului 
voievodului Bogdan. 

După ce mai schimbară câteva cuvinte de curtenie, 
Mihu începu să deie samă călugărului despre diferite 
însărcinări ce primise de la el şi în curând Paisie aduse 
masa. 

Călugărul bea şi mânca puţin dar Ştefan şi cu Mihu 
făcură cinste atât păstrăvilor şi butului de căprioară, 
cât şi vinului de Nicoreşti cu o poftă de tânăr ieşit din 
boală şi de călător flămând. 

— Spune-mi te rog, părinte, întrebă Ştefan, cum au 
nemerit cărţile lui Bogdan în mâinile dumitale. 

— Foarte uşor, zise călugărul. Toate lucrurile găsite 
la unguri s-au strâns de oamenii lui Mihu, între ele s-au 
aflat cărţile şi mi s-au adus a doua zi, tocmai când 
voiam să trimit pe Mihu la Cuhnia. 

După ce se sculară de la masă, Isaia îndreptându-se 
spre una din uşile din fund, făcu semn lui Mihu şi lui 
Ştefan să-l urmeze; ei îl urmară în tăcere. Dincolo de 
uşă peştera se îngusta şi bolta ei se scobora treptat. In 
curând se găsiră la gura unei chioarce în care cu greu 
puteau păşi doi oameni unul lângă altul iar uriaşul Mihu 
era silit să ţie capul plecat. După un mers de un sfert 
de ceas călugărul, oprindu-se, RR şi aprinse un 

capăt de lumânare: ajunsese în capătul chioarcei. 

— Acest drum sub pământ, zise el, este datorit 
muncei aproape neîntrerupte a ucenicului meu în 
vreme de trei ani. El o fost cunoscut până azi numai 
lui, mie şi lui Mihu. Şase palme de pământ ne despart 
de altul, în curmezişul lui, care duce la Cetate, în oraş. 
Acesta este cunoscut numai de cei doi cavaleri de la 
Cetate, de preotul papistaş şi de un sas credincios, în a 
cărui casă din oraş se află gura lui. Gura cealaltă este 
în fântâna Cetăţei, la zece stânjeni sub pământ. Un 
ceas de muncă ajunge pentru a dobori bucata de 
pământ care desparte aceste două drumuri. Printr- 
însele putem năvăli în Cetate oricând, cu două sau trei 
sute de oameni şi cei douăzeci sau treizeci de nemți ce 
o păzesc nu ne-ar putea face decât puţină împotrivire. 
Nu vorbesc de oamenii din satele închinate care se 
aduc de pază în fiecare zi: ei, departe de a se opune 
nouă, ne-ar veni în ajutor. Vezi că am avut dreptate 
când ţi-am zis că Cetatea Neamţului va fi a noastră 
chiar în ceasul în care va izbucni răscoala. 

— Şi oare ce întâmplare fericită te-a pus în 
cunoştinţa acestui drum sub pământ, întrebă Ştefan, 
după ce se întoarseră în peşteră. 

— Fiinţa lui mi-o fost descoperită acum trei ani de 
cătră o slugă a sasului în a cărui casă se află gura 
chioarcei, când acea slugă era în ceasul morţii. El 
făcuse această descoperire din întâmplare, numai cu 
câteva zile înainte de a fi atins de boală, căutând o 
tainiţă pentru a ascunde nişte lucruri furate de la 
stăpân. lar eu, înțelegând tot folosul ce-l puteam trage 
de aicea, pentru a mă încredința mai bine, am vârât 
vremelnic pe un credincios slugă la acel sas şi el, într-o 

noapte, o izbutit să meargă prin acel drum sub pământ 
de la casa sasului până la Cetate, întorcându-se teafăr 
înapoi şi putând prin ajutorul a două răsuflători să 
însemne pe unde trece drumul. 

Părintele Isaia mai începu să ceară din nou lui Mihu 
seamă despre osăbite însărcinări ce-i dăduse, întrerup- 
îndu-se din când în când pentru a pune pe Ştefan în 
cunoştinţa mai multor amănunţimi privind lucrarea lor. 

Soarele era aproape de asfinţit când Stroici părăsi 
peştera spre a se întoarce la Cetate; plecarea lor 
fusese hotărâtă pentru a doua zi de dimineaţă. 

Când Ştefan ajunse la Cetate, părintele Anselm şi cu 
cavalerul Ulrich sosiseră. Ei auziră cu mirare hotărârea 
luată de oaspele lor şi să încercară în zadar să-l 
înduplece să mai steie vreo câteva zile, arătându-i 
temerile ce aveau că rănile lui, încă rău vindecate, să 
nu se deschidă din nou în cursul călătoriei. Ştefan le 
mulţămi pentru prietenia ce i-o arătau; dar rămase 
neschimbat în hotărârea lui. 

Însă văzându-se din nou cuprins de un dor nebun de 
a mai vedea o dată pe Maria, rugă pe părintele Anselm 
să-i spuie că pleacă în zori de ziuă şi doreşte s-o vadă 
în acea seară spre a-şi lua ziua bună de la dânsa şi a-i 
mulţămi pentru toate bunătăţile ei. 

După o zăbavă destul de lungă, minoritul se întoarse 
cu Maria. Faţa ei era mai albă decât de obicei. 

— Am auzit că ne părăseşti, zise ea, şi lui Ştefan i se 
păru că glasul ei atât de dulce tremură, şi mi-a părut 
rău căci mă tem ca osteneala drumului să-ţi facă rău. 
Trebuie oare numaidecât să pleci? 

— Fii încredinţată, doamnă, răspunse Ştefan, că 
numai temeiuri din cele mai vajnice pot să mă facă să 

părăsesc mai curând decât credeam această casă 
unde am fost primit cu atâta bunătate şi unde am 
petrecut ceasuri ce nu le voi uita niciodată. 

Apoi, după ce îi mulţămi pentru îngrijire şi ospătare, 
îşi luă ziua bună de la dânsa. 

Nu-şi putea sătura ochii privind-o cât vorbea cu ea 
iar când luă mâna ei întinsă şi să plecă, ca s-o sărute, i 
se păru că este pe cale de a părăsi lumina zilei şi a se 
cufunda în întuneric. 

— Rămâi sănătos! Să te ajute Dumnezeu! cu aceste 
cuvinte Maria părăsi odaia. 

A doua zi, Ştefan, după ce îmbrăţişă pe părintele 
Anselm şi pe cavalerul Ulrich, încălecă pe murgul 
voinic ce i-l trimisese părintele Isaia prin Onea. Ochii 
lui se îndreptară înspre fereastra Măriei, i se păru că, 
pentru o clipă, perdeaua este ridicată într-o parte şi că 
doi ochi de nespusă dulceaţă îndreaptă razele lor spre 
dânsul. 

saia şi cu Mihu aşteptau pe Ştefan în marginea de 
la deal a oraşului. Cu dânşii erau Onea şi încă două 
slugi voinice. 

Ei apucară pe Ozana în jos. La prânzul cel mic 
trebuiau să ajungă în Cristeşti unde erau să se 
oprească câteva ceasuri, căci părintele şi Mihu îşi 
dăduseră întâlnire cu Petrea Cărăbuş la casa lui moş 
Marin. Lipsa lor din Moldova având să fie prelungită, 
era de neapărată trebuinţă ca ei să se sfătuiască cu 
dânsul ca unul ce era să înlocuiască în acel răstimp pe 
căpitan în povăţuirea cetaşilor lor. 

Când ajunseră la casa moşneagului, acesta lipsea de 
două zile şi baba, rămasă singură, era foarte îngrijită 
căci uncheşul îi spusese la plecare că să va întoarce a 
doua zi de dimineaţă, şi acuma după douăzeci şi patru 
de ceasuri de aşteptare, nu primise încă nicio veste de 
la el. 

Călătorii, fiind hotărâți de mai înainte să se oprească 
în Cristeşti până după amiazi, nu se îngrijiră de fel de 
nefiinta prelungită a moşneagului. Ei mângâiară pe 
babă zicându-i că moş Marin este om prea cuminte 
pentru ca să se fi vârât în vreo primejdie, dar că el se 
va fi întârziat la casa vreunui prieten şi trebuie să 
__sosească dintr-un ceas într-altul. 

Bătrâna, fiind înştiinţată însă de cu noapte de sosirea 
oaspeţilor, le pregătise prânzul. 

Văzând că ceasurile sunt înaintate iar nici Petrea 
Cărăbuş nici Marin nu se arată, călătorii se puseră la 
masă şi făcură cinste borşului de puiu şi plăcintelor de 
brânză pregătite de gospodină. 

După masă se apucară de vorbă şi Ştefan, mirat de 
înţelepciunea şi de învăţătura care reieşeau din toate 
cuvintele călugărului, îl întrebă: 

— lartă-mă, părinte, dacă îţi pun această întrebare, 
dar tare aş dori să ştiu unde ţi-ai însuşit o învăţătură 
din nenorocire atât de neobişnuită la, preoţii şi 
călugării noştri? 

— Învățătura mea, răspunse călugărul, este foarte 
mică faţă de acea a multor mireni şi preoţi din apus. 
De mic copil mi-o plăcut să învăţ şi am avut norocul să- 
mi pot astâmpăra setea de carte la cel mai mare izvor 
de învăţătură ce-l are creştinătatea. 

— Ai fost la Kiev? mai întrebă Ştefan. 

— Am fost la Kiev şi la Țarigrad, dar învăţătura ce o 
poţi culege în aceste două oraşe este mică pe lângă 
aceea de care poţi avea parte la Roma. 

— Ai fost la Roma? strigă Ştefan uimit. O! dacă nu-ți 
este cu supărare, povesteşte-ne prin ce împrejurări ai 
ajuns tocmai acolo. 

— Precum v-am spus, zise călugărul după oareşicare 
tăcere, de mic mi-o plăcut cartea. Tatăl meu, urmaşul 
scăpătat al unor cneji vestiți, era preot. Văzând pe 
deoparte setea mea de carte şi pe alta slăbiciunea 
trupului meu, mă pregătise din capul locului pentru 
tagma bisericească. Rămas de tânăr orfan de tată şi de 
mamă, eram hotărât să-i urmez dorintele. Mă 

pregăteam să mă duc la Halici pentru a dobândi 
hirotonirea de diacon de la vlădica din acel oraş cu 
gândul de a mă întoarce îndată spre a mă aşeza în 
satul în care mă născusem. 

O... nenorocire, zdrobindu-mi toate visurile şi făcând 
ca priveliştea locurilor pe care trăisem şi care până 
atunci îmi păruse un raiu, să se schimbe pentru mine 
în lăcaş de chin şi de durere nespusă, le-am părăsit 
pentru totdeauna şi, în loc de a merge la Halici, m-am 
îndreptat spre Kiev cu hotărâre de a mă călugări. La 
Kiev am intrat în mânăstirea Lavrei celei mici, unde, 
după o ucenicie de un an, m-am făcut ieromonah. 

Tocmai atuncea mitropolitul Mihail al Kievului se 
silea să aducă o apropiere între biserica de la răsărit şi 
aceea de la apus. Încercările lui, bine văzute de unii 
din călugări, găseau în alţii o împotrivire înverşunată. 
Mă aflam printre cei de întâ'i căci de la început mă 
încredinţasem că dezbinarea din biserica creştină 
putea să fie numai spre paguba întregii creştinătăţi. Mi 
se părea că deosebirile de păreri asupra înţelesului 
tainelor erau mai ales roada încăpăţânării unora şi a 
nemăsuratelor pofte de putere a altora. 

Sfaturile noastre în mânăstire se purtau mai ales 
asupra acestor mari întrebări; ele adesea, se schimbau 
în sfezi aprinse. Setos de a pătrunde la adevăr, 
cetisem nu numai toate cărţile aflate în mânăstirea 
noastră, dar şi cele împrăştiete prin celelalte biserici şi 
mânăstiri din Kiev. Cu cât ceteam mai mult, cu atât mi 
se tulbura mintea mai tare. Adevărul însă, cel atât de 
dorit, rămânea tot atât de depărtat de mine, îndoiala în 
loc de a se micşora creştea. 

Nu înţelegeam acuma cum fruntașii bisericii creştine 

puteau să se sfâşie cu atâta turburare asupra 
înţelesului întunecat a unor cuvinte a căror tălmăcire, 
sau într-un chip sau într-altul, nu putea s-aducă nici 
umbră de tulburare miezului  binefăcătoarei şi 
mântuitoarei învățături a lui Hristos. 

Cărţile noastre erau, aproape toate, cărţi greceşti 
sau tălmăciri ruseşti a scrisurilor părinţilor bisericii din 
Țarigrad şi din ţările greceşti. Învăţasem greceşte spre 
a le putea ceti în limba lor şi a mă putea încredința, 
prin mine însumi, de adevăratul înţeles al cuvintelor. 
Crezând că voi găsi la Țarigrad şi cărţi mai multe şi 
dascăli mai luminaţi, trei ani după sosirea mea în Kiev, 
m-am folosit de mergerea în oraşul împărătesc a unui 
archiereu rusesc pentru a-l însoţi. 

În Țarigrad am găsit, într-adevăr, o nemărginită 
comoară de cărţi şi dascăli, a căror dibăcie în mânuirea 
cuvântului şi a condeiului mă umpleau de mirare. Dar, 
ca şi la Kiev, toate vorbele, toate cuvintele lor purtau 
numai asupra înţelesului Unor cuvinte. Deşi citeam cu 
sârguinţă toate scrisurile greceşti şi ascultam cu cea 
mai deosebită băgare de seamă cuvintele fruntaşilor 
bisericii, lumina tot nu se făcea în mintea mea. lar 
priveliştea ce mi-o arăta clerul grecesc îmi umplu în 
curând inima de scârbă. Acest cler era fără de seamă, 
cu mult mai deştept şi cu mult mai învăţat decât acel 
rusesc dar lăcomia, desfrâul şi vicleşugul îl rodeau 
până la măduvă. 

Poporul în mijlocul căruia trăim era plin de 
înţelepciune vioaie, învăţat, priceput la toate, dar 
stricat cu desăvârşire, mişel şi neputincios. Mă miră 
faptul că ei, grecii, vorbind numai greceşte, îşi ziceau 
romani când, în tot Ţarigradul, nu găseai nimic viu 

sămănând a roman, numai lucrările uriaşe făcute de 
dânşii şi lăsate de greci să se dărâme şi să se 
prăbuşească sub povara veacurilor.  Vorbeau 
necontenit de Roma; cuvintele lor, î-nsă, erau numai 
cuvinte de ură şi de hulă. Mi se păru în curând că acea 
ură şi acea hulă ascundeau numai o teamă nespusă de 
puterea Romei şi o ciudă cum o resimte adesea o fiinţă 
slabă când se gândeşte la alta falnică şi puternică. 

După o şedere de doi în Țarigrad, simţindu-mă mai 
nedumerit, mai setos de a şti decât în ceasul sosirii 
mele, am plecat la Roma. 

Îndată ce am pus piciorul într-însa mi-am dat seamă 
că intru, nu numai în altă biserică, dar chiar în altă 
lume. În locul anarhiei din biserica răsăriteană, unde 
fiecare patriarh dă poporului său o îndreptare 
deosebită, unde patimile fiecăruia din ei sfâşie biserica 
în orice ceas, la Roma un singur poruncitor ţine în 
mâinile lui frâiele întregului sobor. Când acel unul 
porunceşte, toţi se închină, ascultă şi tac. 

Aici am găsit o învăţătură cu mult mai înaltă, cu mult 
mai temeinică, şi o nemărginită comoară de cărţi. M- 
am pus pe lucru cu însufleţire: toată ziua şi o parte 
bună din noapte mi se trecea cetind sau ascultând 
învăţătura dascălilor. Erau tagme întregi de călugări a 
căror menire era numai ştiinţa: învățau în tot cursului 
vieţii lor, fără a obosi vreodată. Fruntaşii lor erau cei 
mai învăţaţi dintr-înşii care împărțeau celorlalţi ştiinţa 
lor prin graiu şi prin scris. Toată viaţa era jertfită 
pentru fala şi mărirea bisericii fără ca vreunul să aibă 
în vedere un folos pentru sine. 

Dar în scurt timp eram în stare să mă încredinţez că 
aceşti adevăraţi ucenici ai lui Hristos alcătuiau numai o 

parte nemărginit de mică faţă cu obştea preoţimii 
papistaşe şi că afară de acea pătură subţire, ea este 
supusă aceloraşi patimi care necinstesc pe acea din 
răsărit: lăcomia, vicleşugul, desfrâul. Aceste apucături 
se dădeau pe faţă numai în cât privea purtarea lor în 
lume, dar nu aveau nicio înrâurire asupra trebilor 
bisericii, în deobşte căci aice poroncile papei erau 
pretutindeni urmate cu o supunere oarbă, cu ascultare 
desăvârşită. 

Frumoase erau cuvintele cărţilor şi a dascălilor din 
Roma, totuşi nu au fost în stare să-mi curme 
nedumerirea.  Atâţia ani petrecuţi în căutarea 
adevărului au întărit numai în mine credinţa ce o 
căpătasem de la început că biserica creştină, ruptă în 
două, se ceartă asupra unor cuvinte seci, asupra unor 
lucruri de care Hristos nu o vorbit niciodată. Şi în 
această vreme, ea lăsa cu totul în părăsire 
nemuritoarele lui poveţe, de un înţeles atât de uşor. 
Am ajuns, chiar la urmă să fiu încredinţat că tălmăcirea 
dată de către catolici acelor cuvinte a părinţilor 
bisericii, din care izvorâse cearta, este mai încurcată şi 
mai grea de înţeles pentru mintea omenească decât 
acea dată de biserică răsăritului. Râvna de a pătrunde 
adevărul care trăise în mine până atunce, începu să 
slăbească căci pierdusem orice nădejde să pot odată 
pătrunde la acel adevăr. Dar setea de a învăţa crescu; 
numai că se îndreptă pe alt drum. 

De la sosirea mea în Roma rămăsesem uimit de 
rămăşiţele uriaşelor clădiri ale romanilor, ele făcuseră 
o puternică întipărire asupra inimii şi a minţei mele. Le 
cercetam necontenit;  rămâneam ceasuri întregi 
privindu-le pironit în faţa lor de o putere ce nu mi-o 

puteam tălmăci. 

Părăsind cu încetul cărţile bisericeşti şi cuvântările 
din amvon, am început să răsfoiesc izvoadele vechilor 
scriitori latini a căror limbă o ştiam bine. Am început să 
cetesc isprăvile acelui popor urieş, pornit dintr-o 
aşezare de bejănări, care întemeind întâi un oraş, şi-a 
croit pe urmă un petec de ţară apoi, cu încetul, a supus 
ltalia întreagă şi în cursul vremurilor, a cucerit lumea 
toată făcând-o să trăiască fericită şi înfloritoare sub 
legile lui. În curând mi-am dat seama că pârghiile cu 
ajutorul cărora romanii izbutiseră să ajungă, de la aşa 
micime la atâta mărime, fuseseră iubirea şi mândria 
nemărginită de neam, supunerea oarbă la lege şi 
jertfirea, fără preget a fiecăruia pentru binele obştii. 

Şi nu mă puteam împiedeca să fac o asemănare între 
împărăţia vechei Rome şi puterea Romei papistaşe de 
astăzi. Roma veche domnise asupra lumii prin puterea 
armelor, pusese sub jug mai toate popoarele, iar craii 
acelora care nu fuseseră de tot supuse se închinau la 
cuvintele venite de la Oraşul cel vestit şi se grăbeau să 
îndeplinească poroncile primite de la el. Când, la un 
asemenea craiu, sosea vreo solie, vreun legat cum se 
zicea pe atunce, de la Roma, acel craiu îl primea cu 
fruntea plecată şi îl aşeza în dreapta lui. Astfel, astăzi 
când merge un legat al papei la vreun craiu creştin, 
craiul îşi pleacă fruntea înaintea solului Romei şi se 
închină la cererile lui. S-au văzut crai şi chiar împărați, 
oameni groaznici, trufaşi, puternici care îndrăzniseră 
să înfrunte pe Papa, să nu vreie să asculte poroncile 
lui, chiar să pornească cu oaste asupra lui. Dar toţi 
aceşti cutezători, fără deosebire, s-au văzut siliţi să-i 
ceară iertare, în genunchi, desculți şi cu capul acoperit 

de cenuşă. Şi eu vedeam în această Romă nouă, atât 
de puternică şi ea, deşi de o putere deosebită de acea 
a Romei vechi, urmaşa, moştenitoarea ei firească. 
Vedeam în acel oraş un lăcaş ursit de pronia 
Dumnezeiască să fie pururea scaunul puterii celei mai 
de căpetenie pe pământ! Mijloacele care aduseseră 
Roma veche la stăpânirea lumei toate prin puterea 
armelor, supunerea la legi, ascultarea oarbă către cei 
mai mari, jertfirea fiecăruia pentru binele obştesc, erau 
mijloacele întrebuințate şi astăzi de Roma nouă pentru 
lăţirea şi întinderea stăpânirii Papei asupra întregii lumi 
catolice, nu prin arme, ci prin cuvânt. 

Zece ani cercetat-am izvoarele vechi latineşti, zece 
ani hrănitu-m-am cu amintirile poporului craiu. Am 
învăţat pe de rost şirul minunatelor fapte războinice 
împlinite de braţele romanilor. Mi-am întipărit în ochi 
chipul lucrărilor măreţe cu care au împodobit scaunul 
lor. Am căutat să mă pătrund de înţelesul legiuirilor 
înțelepte ieşite din minţile lor. 

Un fior îmi scutura tot trupul, de la creştet până la 
talpă, când îmi ziceam că acei romani, acei stăpâni ai 
lumii erau strămoşii noştri: că noi suntem carne din 
carnea lor, sânge din sângele lor, moştenitorii 
adevăraţi ai poporului craiu. Apoi, îndată, mă apuca o 
nemărginită jale când gândeam la starea de înjosire în 
care zăceau urmaşii stăpânilor lumii. Nu mai era clipă 
de odihnă în care aceste simţiri să nu-mi stăpânească 
şi să nu-mi tulbure adânc inima şi mintea. În mine, 
domneau acum atot puternice, iubirea şi mândria de 
neam. Ele nu mă lăsau să dorm noaptea în pace, nu 
mă îngăduiau să citesc ziua în tihnă, înţăpându-mi 
necontenit inima cu gândul robiei ruşinoase în care 

zace neamul din care am ieşit. 

Atunci s-o născut în mine dorul de a-mi jertfi puterea, 
mintea, inima şi viaţa pentru dezrobirea şi deşteptarea 
lui. Visasem odată să fiu un însemnat apostol, 
propovăduind pacea şi unirea între biserici. Acuma 
eram stăpânit de dorul de a fi un apostol al neamului. 
S-o deşteptat în mine, o crescut şi s-o înfipt în sufletul 
meu credința nestrămutată că neamul românesc 
străbate astăzi numai un şir de încercări, că, cu 
vremea, el este menit să iasă învingător dintr-însele şi 
să se îndrepte cu paşi răpezi spre falnica cale ce i-o 
fost trasă de strămoşii lui. 

Această lucrare nu este acea a unei vieţi de om sau 
chiar a unui singur veac, de dânsa vor avea parte 
veacuri multe şi rânduri nenumărate de vieţi omeneşti. 
Eu mă simt vrednic să mulţămesc îndestul domnului 
fiindcă m-o ales pe mine, nevrednicul, ca să fiu înainte 
mergătorul, întâiul propăvăduitor al unei lucrări atât de 
falnice. 

Mâna atotputernicului o călăuzit paşii mei de la 
început. De scurtă vreme mă întorsesem în ţară când 
am avut norocul să fac cunoştinţa lui Bogdan. Găsisem 
miezul împrejurul căruia era să se înceapă lucrarea de 
deşteptare visată de mine în faţa rămăşiţelor oraşului 
veşnic. Ţelul vieţii mele sta acuma lămurit înaintea 
ochilor mei: închegarea puterilor române într-un singur 
mănunchi purtat de o mână puternică şi pricepută, 
apoi, întărirea acestor puteri adunate în una. 

M-aş simţi fericit să văd întâia parte a acestei lucrări 
împlinită: voi, tinerilor, veţi lucra pentru împlinirea 
părţei a doua. Celor ce se vor ivi pe viitor, urmaşilor 
voştri, le vor cădea alte sarcini. Vor fi pentru acest 

neam zile de miere amestecate fără îndoială cu zile 
amare dar, în sufletul meu, nestrămutată rămâine 
credinţa că la urmă el din toate încercările va ieşi 
biruitor! 

uvintele părintelui Isaia erau atât de adânc simţite 

şi atât de însufleţite încât ele făceau pe Ştefan şi pe 

Mihu să simtă la auzul lor că le trece un fior de-a 
lungul spinării. Şi ei aveau despre romani numai ştiinţe 
foarte nelămurite. Deşi erau departe de a putea 
înţelege simţirile care stăpâneau pe călugăr, totuşi 
acesta ştiuse să stârnească într-înşii dorul de a şti mai 
mult şi ei începură a-i pune fel de fel de întrebări 
asupra Romei şi a romanilor vechi şi noi la care 
părintele răspundea cu o vădită plăcere. 

În acest chip ceasurile treceau, soarele era acum jos 
şi nu se arăta nici Petrea Cărăbuş, nici moş Marin. 

Părintele şi cu Mihu începură a bănui că, fără de 
ştirea lor, să se fi ivit împrejurări care ar fi făcut 
trebuitoare vreo lovire din partea cetei lor. Această 
bănuială câştigă mai multă putere când pe la toacă, 
văzură intrând în curte două femei care începură să 
întrebe pe baba lui moş Marin dacă nu are vreo veste 
de la unchieş. Ele erau îngrijate căci bărbaţii lor 
plecaseră cu dânsul, lăsând vorbă că vor zăbovi numai 
până a doua zi. 

Mihu ar fi dorit măcar să afle încotro apucaseră ei 
spre a trimete pe Onea să-i urmărească pe la 
credincioşii din satele vecine, dar femeile nu-i puteau 
da nicio lămurire în această privinţă. 

Îi mai liniştea însă faptul că în cele două nopţi de mai 
înainte nu se văzuse niciun foc pe dealuri ceea ce era o 
dovadă că dacă Cărăbuş, în cursul călătoriei ce o făcea 
la Suceava pentru trebi de ale sale, găsise prilej 
nemerit pentru o lovire, această lovire nu putea să fie 
decât fără seamă. Dar pe de altă parte, întârzierea 
pusă de Cărăbuş la întâlnirea cu părintele şi cu 
căpitanul, întâlnire despre care fusese vestit la vreme, 
nu putea să fie pusă pe seama unor temeiuri vajnice. 

Noaptea venise acuma şi părintele, spre marea lui 
supărare, se hotărâse să rămâie peste noapte la 
Cristeşti, când un pas greoi se auzi pe prispă, uşa se 
deschise şi moş Marin intră în casă. 

Unchieşul era galben la faţă, fără pălărie, cu hainele 
rupte şi pline de sânge. La vederea părintelui şi a 
căpitanului, rămase la uşă. 

— De unde vii, Marine, ce s-o întâmplat, întrebă 
călugărul nerăbdător şi îngrijat, văzându-l în asemine 
stare. 

Moş Marin fără a răspunde căzu pe laviţa de lângă 
uşă cu un oftat greu. 

— Ce este? eşti rănit? s-o întâmplat vreo nenorocire? 
mai întrebă părintele. 

Moşneagul se sculă de pe laviţă, clar nu putu să se 
ţie pe picioare şi căau din nou pe dânsa. 

— lartă-mă, părinte, dar nu pot sta în picioare din 
pricina unei lovituri de paloş ce am primit-o deasupra 
genunchiului. În fierbinţeala cea de întâi am putut veni 
până aice, dar numai eu ştiu cum. Acum simt că mi se 
înţepeneşte piciorul... mă simt slab de tot, şi glasu-i se 
muie. 

Mihu şi cu părintele să răpeziră la dânsul, îl ridicară 

în braţe şi-l întinseră pe pat. Baba şi Onea fură 
chemaţi, Marin fu dezbrăcat: atunci se văzu că pe 
lângă mai multe tăieturi pe umere şi pe braţe, el 
primise, deasupra genunchiului drept, o tăietură de 
paloş adâncă şi lungă care străbătuse prin carne până 
la os. Rănile fură spălate şi legate cu îngrijire, apoi i se 
dădu moşneagului o oală cu vin. 

Simţindu-se mai în putere, Marin spuse babei şi lui 
Onea să iasă apoi, făcând semn călugărului şi lui Mihu 
să se aşeze lângă dânsul, îşi începu povestirea. 

— Alaltăieri, pe la amiazi, un om din Oniceni mi-o 
adus veste că Petrea Cărăbuş mă aşteaptă în pădure, 
sub Dealul Crucii, cu câţi oameni voi putea aduna. Am 
dat îndată ştire celor doi tovarăşi ce-i aveam aici apoi, 
plecând cu dânşii, am adunat în drum oamenii noştri 
din alte cătune. Am strâns astfel zece inşi şi ne-am 
întâlnit cu Cărăbuş la locul hotărât, pe la asfinţitul 
soarelui. 

El mi-o povestit atunci că, pe când se întorcea de la 
Suceava, i s-o dat de ştire pe drum că nişte negustori 
din Cetatea Albă, venind cu blăni şi alte mărfuri din 
Ţara Leşească, trecuse graniţa Moldovei. leşindu-le 
înainte Gheorghe Mănicuţă cu şase oameni de ai noştri 
şi cerându-le, în numele Păunaşului, să plătească 
drepturile de vamă hotărâte de el, acei negustori s-au 
pus de pricină şi au sărit la ei. S-a încins o luptă în care 
o căzut Mănicuţă cu încă unul de ai noştri iar ceilalţi 
cinci de abia au putut să scape din mâinile 
potrivnicilor. 

Întâlnindu-se doi dintre dânşii cu Cărăbuş, i-au spus 
împrejurarea. Povesteau cu groază că negustorii sunt 
numai trei, cu zece argaţi care mână caii de la Gera 

dar că, împreună cu ei se află un voinic cărunt, mai 
îrualt şi mai spătos decât căpitanul, amarnic ca un 
zmeu. Ziceau că de mâna acelui voinic o căzut 
Mănicuţă şi celalt tovarăş al lor, iar ei amândoi fusese 
răniţi tot de dânsul. 

Cărăbuş avea şi el cu dânsul zece oameni şi, după ce 
ne-am sfătuit împreună, am hotărât să-i aşteptăm în 
locul în care ne aflam. Pe acolo le era şi drumul căci 
noi credeam că vor urma să vie pe valea Moldovei. 
Socoteam că vor sosi a doua zi, adică ieri, de 
dimineaţă. Însă ei nesosind până la prânz, Cărăbuş o 
trimis pe unul din tovarăşi călare pentru ca să 
cerceteze dacă nu-şi vor fi schimbat cumva drumul. 

Omul s-o întors pe la toacă aducându-ne veste că 
negustorii cu pricina după ce poposiseră toată ziua la 
Bogdăneşti, au lăsat valea Moldovei şi au apucat peste 
dealuri pentru a da în valea Siretului. 

Cum am auzit această veste am şi pornit şi mergând 
toată noaptea i-am ajuns de dimineaţă mai jos de 
Lespezi. Cărăbuş s-o ferit să-i lovească în loc deschis 
dar, urmărindu-i de departe, când i-am văzut că intră 
în pădurea de sub dealul Ruginii, am făcut un înconjur 
ca să le ieşim înainte. 

Erau de toate zece care mari, înhămate cu câte şase 
cai. Lângă ele mergeau patru călăreţi printre care se 
deosebea de departe, căci îi întrecea cu umerile şi cu 
capul, voinicul despre care ni se povestise. 

Câte opt din noi s-au înşirat din fiecare parte a 
drumului, iar Petrea cu mine şi cu alţi patru le-am ieşit 
înainte şi, la un semn dat, cu toţii ne-am răpezit asupra 
lor strigându-le să steie în numele Păunaşului Codrilor. 

Au oprit carele pe loc, dar argaţii care mânau caii de 

călare au sărit îndată jos şi cu paloşele în mână, s-au 
aruncat asupra acelor din noi care le veneau împotrivă. 
lar voinicul cel urieş, urmat de ceilalţi trei călăreţi, au 
năvălit asupra noastră fără a zice măcar un cuvânt. 
Multe lupte văzut-am, căpitane, mulţi viteji de toate 
neamurile cunoscut-am şi de multe ori găsitu-m-am în 
faţa unui paloş ascuţit purtat de un braţ voinic, dar 
niciodată nu mi-o fost dat să văd paloş mănuit cu 
puterea şi cu iuţeala cu care era învârtit paloşul acelui 
Voinic. 

Petrea Cărăbuş nu-i copil şi puţini au fost acei ce au 
rămas în viaţă după ce au încrucişat paloşul cu el, dar 
de astă dată-şi găsise stăpânul. Voinicul se repezi întâi 
la dânsul şi, într-o clipală, am văzut pe tovarăşul nostru 
zăcând la pământ cu pieptul străpuns. 

— Cum? întrerupse Mihu, galben de mânie, Petrea 
Cărăbuş este ucis? 

— Ştiu numai că l-am lăsat zăcând într-un lac de 
sânge în mijlocul drumului. Doi de ai noştri care erau 
mai aproape s-au aruncat vitejeşte asupra urieşului dar 
el, prin două lovituri cumplite, i-o întins laţi cu capetele 
spintecate. Vreau să mă arunc şi eu atuncea asupra lui 
cu ghioaga, dar doi din călăreţii care-l întovărăşeau mă 
grămădesc între dânşii şi încep a mă pisa cu paloşele. 
M-am apărat cât am putut. lzbutisem să trântesc de pe 
cal unul din ei şi era să curm zilele celuilalt când cel 
căzut, ridicându-se în picioare, îmi trage deasupra 
genunchiului o lovitură cumplită care mă doboară la 
pământ. Potrivnicii mă lasă şi se răpăd spre care. 

Eu mă scol şi, uitându-mă împrejur, văd pe cei patru 
oameni care stătuse în drum cu Cărăbuş şi cu mine 
zăcând morţi, iar, împrejurul rel olt O psp gal 

mare. Urieşul cu toţi tovarăşii lui grămădise pe trei de 
ai noştri în mijlocul lor şi-i măcelăreau rău. Nemai 
văzând pe alţi de ai noştri în picioare, am înţeles că au 
fost ucişi sau puşi pe fugă şi văzând că nu mai este 
nimica de făcut, am intrat în pădure şi, cu mare greu, 
am venit acasă iar, la intrarea în sat, m-am întâlnit cu 
lon Neagu care se întorcea şi el, rănit. Era dintre acei 
care năvălise asupra argaţilor şi mi-o spus că acei 
oameni numai argaţi nu puteau să fie, ci oşteni deplini, 
foarte viteji şi iscusiţi în mânuirea armelor. 

Unchieşul ostenit tăcu. Mihu ieşi afară şi se auzi 
glasul lui poroncind lui Onea să-i puie şaua pe cal. 
Când se întoarse, călugărul care rămăsese gânditor, îl 
întrebă: 

— Ce ai de gând să faci? 

— Mă duc pe urma lor. Voi şti eu să răzbun moartea 
lui Petrea şi să-i silesc să plătească o vamă împătrită. 

— Dar aşa, singur? 

— Ştii bine că de multe ori am ieşit singur înaintea 
negustorilor şi că i-am vămuit întotdeauna fără ca ei 
măcar să îndrăznească să mi se opuie. 

Călugărul clătină din cap. 

— Ştiu, dar după ce am auzit, mi se pare că de astă 
dată avem a face cu oameni pregătiţi la o apărare 
înverşunată şi duşi de un oştean de frunte. 

— Dacă om lăsa această ocară nerăzbunată, am 
pierde rodul celor de pe urmă trei ani de muncă şi de 
primejdie. Ştii bine că puterea noastră se datoreşte 
mai cu seamă faptului că până acuma n-am fost încă 
învins niciodată, întemeindu-se astfel credinţa că nu 
putem fi biruiţi şi că este zadarnic a ne sta împotrivă. 
De astăzi înainte aceasta ar fi ştirbită şi ar merge tot 

micşorându-se dacă ocara aceasta nu ar fi spălată. 
Potrivnicii noştri s-ar îmbărbăta şi îndrăzneala lor ar 
creşte văzând că putem fi biruiţi. De acum înainte s-ar 
slăbi credinţa în atotputernicia Păunaşului, însuşi 
tovarăşii noştri ar pierde încrederea într-înşii şi la altă 
împrejurare n-ar mai arăta aceeaşi îndrăzneală. 

— Aşa este, răspunse călugărul liniştit. Sunt şi eu de 
părere că această înfrângere nu trebuie lăsată 
nerăzbunată cu niciun preţ. Dar nu te gândeşti că dacă 
s-ar întâmplă să fii învins în lupta ce vrei s-o dai singur 
împotriva altor potrivnici voinici, faima că însuşi 
Păunaşul Codrilor o fost în sfârşit biruit, lăţindu-se în 
tară, ne-ar face şi mai mult rău decât neizbânda unui 
namestnic al său. 

— Dar atunce ce este de făcut? întrebă Mihu. 

— Aceşti negustori mai au încă de străbătut un drum 
destul de lung până la ieşirea lor din ţară. Avem vreme 
până atunce să adunăm destui oameni pentru a 
zădărnici orice împotrivire. Semnele de foc se pot 
aprinde chiar în astă-noapte şi mâine, cel târziu 
poimâne, acei cutezători îşi vor primi pedeapsa lor. 

Mihu nu răspunse, dar fruntea-i încreţită şi ochii 
încruntaţi arătau destul că deşi recunoştea dreptatea 
vorbelor călugărului, vitejia lui nerăbdătoare cu greu 
se îndura să se supuie lor. 

— Dar unde să adunăm oamenii? întrebă el, în 
sfârşit, după o lungă tăcere. 

— Negustorii mergând la Cetatea Albă, pot alege 
unul din cele trei drumuri următoare. Să ţie tot valea 
Siretului, în jos, până la Dunăre, sau părăsind-o la 
Cozmeşti, să apuce drumul prin Tecuciu, Bârlad şi 
valea Chinezii sau, în sfârşit, de la Smirodava pot cârni 

spre stânga, trecând Siretul şi străbătând dealurile, să 
deie în valea Bârladului, iar de acolo să apuce spre 
Dunăre. Oricare din aceste drumuri ar alege, pe la 
Smirodava trebuie să treacă negreşit. Cred deci că 
locul cel mai nemerit pentru a-i opri ar fi între Steţcani 
şi Smirodava, pe lunca Siretului. Înainte de mâine 
seară negustorii nu pot să fie în Smirodava, popasul de 
noapte trebuie să-l facă în lunca Siretului. lar noi 
aprinzând focurile de pe acuma, putem aduna până 
mâine dimineaţă peste o sută de oameni de nădejde, 
faţă de care oricât de voinici ar putea fi argaţii 
negustorilor şi oşteanul care-i poartă, tot nu vor avea 
cum să ne steie împotrivă. 

— Ai dreptate, zise Mihu, aşa trebuie să facem. Dar 
pe mine mă ustură rău la inimă faptul că nu sunt 
slobod, singur şi fără a pierde o clipală, să răzbun 
moartea unui tovarăş credincios ca Petrea Cărăbuş. 
Dar, fie cum va fi, nu putem să lăsăm trupul lui în 
prada fiarelor. Vom trimete pe Onea să aprindă focuri 
în vârful Moţcăi, iar eu mă voi duce de-a dreptul la 
locul în care s-o dat lupta. În drum mă voi opri la 
preotul din Paşcani, care este de ai noştri, îl voi lua cu 
mine şi vom astruca în luncă, creştineşte, atât trupul 
lui Petrea cât şi al celorlalţi tovarăşi căzuţi. 

— Nu vei merge singur, zise Ştefan, cu voia 
părintelui, te voi însoţi şi eu. 

— Dar, de ce să rămân eu singur aici? zise călugărul. 
Vin şi eu. 

Pregătirile de plecare fură făcute îndată şi după ce 
moş Marin le desluşi în chip amănunţit locul unde 
zăceau tovarăşii lor, călătorii îşi luară ziua bună de la el 
şi plecară. 

Îndată ce ieşiră din sat, Onea se despărţi de dânşii 
pentru a merge să aprindă focuri în vârful dealului 
Moţca, ridicătura cea mai înaltă din toată vecinătatea, 
după ce primi de la Mihu povăţuire pentru numărul 
focurilor ce aveau să fie aprinse şi chipul în care 
trebuiau aşăzate. Ceilalţi urmară drumul spre Paşcani 
unde ajunseră pe la zece ceasuri din noapte, trăgând 
de-a dreptul la casa preotului. Descălecară şi Mihu, 
după trei şuierături, bătu de patru ori uşor la uşă, apoi 
mai dădu un şuier lung. Uşa se deschise îndată şi 
călătorii intrară în casă. 

În tindă fură întâmpinați de preot, un om înalt şi 
voinic, de vreo patruzeci de ani, cu barba şi pletele 
negre, care ţinea o opaiţă în mână. Departe de a arăta 
vreo mirare la vederea căpitanului şi a călugărului, îi 
primi cu cuvinte de: 

— Bine aţi venit! Vă aşteptam. 

Şi-i duse în odaia din dreapta tindei, unde se vedeau, 
dormind pe un pat, trei copii ai preotului, iar preoteasa, 
o femeie tânără şi frumoasă, isprăvea să-şi prindă fota. 

Părintele Isaia, mirat, zise oaspelui său: 

— Şi de unde ştiai că avem să sosim? 

— Eram încredinţat că căpitanul nu va întârzia să vie 
să răzbune păţania lui Petrea Cărăbuş, răspunse 
preotul. 

— Bietul Petrea! zise părintele Isaia. Noi am venit să 
te luăm ca să ne ajuţi să-l astrucăm creştineşte, dar 
poate că nu ne-ai aşteptat pentru... 

— A-I îngropa?  întrerupse preotul.  Ferească 
Dumnezeu; doară datoria mea nu este să îngrop 
oamenii vii. 

— Cum? întrebară călugărul, Mihu şi Ştefan într-un 

glas, Petrea trăieşte? 

— Noi nădăjduim că va mai trăi ani îndelungaţi şi că 
va face încă multe vitejii, răspunse preotul zâmbind. 

— Dar ni s-o spus de către unul de ai noştri, om de 
toată încrederea, care a luat parte la luptă şi abia a 
scăpat dintr-însa rănit, că l-o lăsat zăcând în drum, 
străpuns de o lovitură de paloş. 

— O văzut moartea de-aproape, răspunse preotul, 
dar întâmplarea i-o scăpat zilele. Rana nu-i este 
primejdioasă de loc. O împunsătură de paloş i-o 
străpuns partea stângă a pieptului, dar chiar la 
margine, şi dacă o căzut jos pricina o fost puterea 
cumplită cu care o fost purtată lovitura. Paloşul o intrat 
până la mâner şi două coaste sunt zdrobite de lovitura 
mânerului. Omul care i-o purtat-o trebuie să aibă o 
putere de urieş. 

— Dar unde se află acum Petrea? 

— Aice la mine, în odaia cea mare unde doarme. De 
aceea v-am adus aice, lucru pentru care vă rog să mă 
iertaţi. 

— Dar cunoştinţa şi-o are? 

— Deplină. 

— Dar din oamenii ce erau cu dânsul o mai scăpat 
vreunul? 

— Eu am fost vestit de întâmplare de însuşi 
negustorii cu care s-o întâmplat harţa, când au trecut 
pe aicea. Ei mi-au povestit că, fiind opriţi în drum de 
nişte hoţi, i-au ucis pe toţi afară de doi care au fugit şi 
alţi doi ce-i duc legaţi de un car. Acei negustorii s-au 
oprit aice numai puţin şi au purces înainte, spre 
Smirodava. Cu ei era un boier bătrân, având înfăţoşare 
de viteaz mare şi trup urieş, iar argaţii lor pe 

paloşele la brâu şi semănau mai mult a ostaşi încercaţi 
decât a argaţi. Cum au plecat, am luat cu mine trei 
oameni credincioşi şi m-am dus pe drumul Lespezilor, 
prin luncă, până am dat de locul unde zăceau ai noştri, 
sub dealul Ruginii, şi privirea era destul de jalnică. 

Am găsit şaptesprezece trupuri, toate răci şi 
înţăpenite. Le-am săpat răpede o groapă în care i-am 
astrucat pe toţi după ce am făcut prohodul pe scurt şi 
în grabă. Când era să ne întoarcem, am auzit un cal 
nechezând şi căutându-l şi dând de el, am cunoscut 
roibul lui Petrea Cărăbuş. Era priponit într-un ochiu de 
poiană şi lângă dânsul zăcea Petrea. El, după plecarea 
negustorilor, îşi venise în fire şi se târâse cum putuse 
până la locul în care lăsase calul iar, ajuns acolo, îl 
apucase leşinul din nou. l-am legat rana cum am putut, 
apoi l-am suit pe cal şi sprijinindu-l din fiecare parte, l- 
am adus aice de vreo trei ceasuri. L-am culcat, i-am 
spălat rana încredinţându-mă că nu este primejdioasă 
şi i-am legat-o bine. Omul şi-o venit în fire, o cerut 
puţină mâncare şi ne-o povestit toată întâmplarea. 
Acuma doarme liniştit de vreun ceas. Să n-aveţi nicio 
grijă pentru el căci cel mult peste zece zile va fi pe 
deplin îndreptat. 

— Pe la ce vreme trecut-au negustorii pe aicea şi 
unde crezi că vor fi poposit astă-noapte? întrebă 
călugărul. 

— Au plecat pe la toacă şi, după cât spuneau, aveau 
de gând să facă popasul de noapte sub Muncel, 
luncă. 

— Oare, după ce au fost loviți de două ori, nu se vor 
fi abătut ei de la drumul mare pentru a face popasul de 
noapte într-un sat? mă întrebă părintele. 

— Nu, răspunse preotul, încă oameni aşa de 
îndrăzneţi n-am văzut. Voinicul cel bătrân despre care 
v-am vorbit, zicea în gura mare că numai de un lucru îi 
pare rău şi anume că Păunaşul Codrilor nu i-o ieşit 
singur înainte. Dar o adăogit că tot mai are nădejde că 
până va ieşi din ţară, îl va aduce păcatul să se încerce 
să-l oprească dându-i astfel prilej să spânzure leşul 
lotrului de un copac la cea dintâi răspântie, iar urechile 
tăiete are de gând să le ţintuiască de o tăbliță ce o va 
pune la vama Bârladului, pentru a arăta negustorilor 
că, de acum înainte, pot merge în pace după trebile 
lor. 

— Am să-i împlinesc dorinţa mai curând decât crede, 
strigă atuncea deodată Mihu care, nebun de mânie se 
răpezi pe uşă afară. 

Părintele Isaia îl urmă în grabă dar, fără a ţinea 
seamă de cuvintele lui, Mihu îşi dezlegă calul, se 
aruncă pe dânsul apoi dându-i pinteni, sări cu el peste 
poarta ogrăzii preotului şi se făcu nevăzut în întuneric, 
gonind spre Smirodava. 

— Mare rău poate ieşi din vorbele dumitale 
nesocotite, zise Isaia preotului când se întoarse în 
odaie, ajută-ne cel puţin să micşorăm primejdia. 

— Sunt gata, zise preotul. Ştii că sunt din suflet al 
vostru, n-am crezut că... 

— Destule vorbe, îl întrerupse Isaia. Care este 
numărul oamenilor de încredere pe care ne putem 
bizui în acest sat? 

— De toţi sunt şase. 

— Răpede-te călare pe la dânşii, scoală-i din somn, 
sileşte-i să încalece numaidecât şi grăbeşte cu ei, în 
fuga cailor, pe urma căpitanului. Eu merg înainte. Să 

deie Dumnezeu să nu ajung prea târziu. 

Preotul se grăbi să iasă. 

— Nu vii cu mine, jupâne Ştefane? întrebă călugărul 
pe Stroici care se uita şi asculta în tăcere. 

n Ştefan Stroici se petrecea o luptă grea. Plecase 

de la Cetate hotărât să uite tot spre a se arăta 

vrednic de încrederea lui Bogdan. Pe drum, 
cuvintele călugărului îi umpluse inima de râvnă şi de 
însufleţire pentru lucrarea începută de el. Dar, de la 
sosirea lui moş Marin, tovărăşia cu nişte oameni care 
ieşau la drum înaintea negustorilor paşnici spre a le 
cere nişte dări ce numai voinţa lor le făcuse legiuite, 
jignea adânc simţirile lui cavalereşti. Deşi încredinţat 
că călugărul nu-i minţise când îi spuse că aceste dări 
nu erau puse de Păunaşul Codrilor pentru dobânda lui, 
ci pentru a mări mijloacele menite să înlesnească 
dezrobirea neamului, totuşi i se părea necinsteş pentru 
un cavaler şi înjositor pentru pricina susţinută de ei ca 
să lucreze în taină, dând lumii prilej să-i privească ca 
pe nişte lotri. În inima lui nu putea să simtă decât 
aplecare pentru voinicul care apărase atât de vitejeşte 
pe negustori şi-şi zicea că tot astfel ar fi urmat şi el de 
s-ar fi aflat în locul lui. 

Dar, pe de altă parte nu putea să uite că era de 
datoria lui să steie pe lângă acei către care îl trimisese 
Bogdan şi, pe lângă că datora lui Mihu faptul că se afla 
în viaţă, se simţea atras de firea deschisă şi vitează 
până la nebunie a acestuia. La întrebarea lui Isaia, 
Stroici răspunse deci fără a mai sta la îndoială: 

— Sunt gata să te urmez oriunde. 

Trecură prin sat în treapădul cel mare. Dar după ce 
lăsară după ei cele de pe urmă case, Isaia zise lui 
Ştefan: 

— Am o presimţire rea, mă tem de o mare 
nenorocire. Să ne grăbim cât vom putea şi, cu aceste 
cuvinte, dădu pinteni calului şi o luă la goană, urmat 
aproape de Ştefan şi de cele două slugi. 

Caii fiind de soi, tineri şi iuți, zburau ca vântul prin 
lunca Siretului prin care trecea drumul spre Smirodava. 
Calea era pustie: din când în când, norii groşi care 
acopereau luna se răreau spre a se îndesa în curând; 
în acele răstimpuri de lumină, păreau nişte năluci. 

După o goană de vreo trei sferturi de ceas, zăriră, în 
dreapta drumului, o lumină şi, în curând, se 
încredinţară că ea vine de la un foc mare de otac iar, 
când se apropiară de ea, auziră zăngănit de arme şi 
glasuri pline de mânie. 

Părintele, oprindu-şi calul, sări jos şi alergă cât îl 
duceau picioarele spre locul de unde venea zgomotul, 
iar Ştefan care descălecase şi el se luă după dânsul cu 
paloşul în mână. 

— Ha, câine, zicea un glas puternic dar răguşit de 
mânie, tu crezi că te poţi juca cu mine cum te joci cu 
slujitorii lui vodă? Am să te învăţ eu cum se poartă 
paloşul? 

Ochii călugărului deprinşi cu întunericul putură 
atunce să vadă pe Mihu stând faţă în faţă cu un om de 
statură tot atât de înaltă ca şi a lui, dar neasemănat de 
spătos. 

Paloşele lor încrucişate se despărţeau unul de altul 
numai spre a purta nişte lovituri pornite cu iuţeala 

fulgerului dar care, totdeauna, întâlneau fierul 
potrivnicului, iar din cumplitele lor ciocniri ieşeau ca o 
ploaie de scânteie. 

Tocmai atunci Mihu purtă o lovitură grozavă, 
fulgerătoare, la grumazul potrivnicului, dar paloşul 
acestuia întâlni fierul lui, îl înlătură cu putere, şi dus de 
o mână care părea de oţel, i-ar fi străpuns fără îndoială 
pieptul, dacă Păunaşul Codrilor n-ar fi făcut o săritură 
înapoi. 

— Era bine purtată, strigă străinul, dar o cunoşteam 
de mult şi ţi-am arătat ce răspuns i se cuvine. Acuma 
să vedem de vei şti tu răspunsul ce se cade să se deie 
la întrebarea ce ţi-o voi face, şi tabări din nou asupra 
lui Mihu. 

Tocmai atunci luna ieşea de sub nourul gros care o 
ascundea şi la lumina ei călugărul văzu faţa şi chipul 
acelui care se lupta cu Păunaşul Codrilor. Era o faţă 
frumoasă de voinic bătrân, cu ochi de vultur, cu părul 
cărunt şi cu lungi mustăţi albite de vreme. 

Haina era alcătuită dintr-un dolman de postav 
albastru având două rânduri de mâneci, unul îngust şi 
lipit de braţe, celălalt lat şi deschis, atârnând slobod de 
la umere. Peste dolman purta o cămeşe de zale fără 
mâneci, strânsă de trup printr-o cingătoare de piele 
neagră cusută cu flori de aur de la care atârna teaca 
de oţel a paloşului. lar peste zale avea un conteş uşor 
de postav albastru, împodobit cu şireturi negre, cu 
mâneci largi deschise care atârnau de la coate drept în 
jos şi deschis la piept. Nădragii de postav albastru, 
asemenea împodobiţi cu şiret negru, erau vârâţi în 
ciubote de iuft roş cu turetcile suflecate care se suiau 
până la genunchi. Pe cap purta o pălărie de PE 

neagră cu fundul înalt şi împodobit cu ciapraz de fir şi 
cu pană de vultur. 

La vederea străinului, un ţipet ieşi din pieptul lui 
Isaia şi, fără a ţine seama de paloşe, el se aruncă între 
cei doi potrivnici. 

— În numele Mântuitorului, staţi! strigă el. 

Mihu, recunoscând glasul călugărului, făcu un pas 
înapoi. 

— În lături, răcni străinul, care în întuneric nu 
avusese timp să bage îndată de seamă haina noului 
venit. 

Totodată, de pe împrejurul lor ieşiră mai mulţi 
oameni cu paloşe goale în mână. 

Dar Isaia, scoțând răpede din sân o cruce cu chipul 
Mântuitorului răstignit pe dânsa, o întinse spre bătrân 
zicând totodată cu glas poroncitor: 

— Toma Alimoş! Dacă crezi în acest semn şi dacă nu- 
ţi este teamă de blăstămul cerului, opreşte-te! 

Străinul auzindu-se strigat pe nume, văzând crucea 
şi băgând în sfârşit de seamă haina călugărească, lăsă 
vârful paloşului în jos, iar oamenii înarmaţi care-i 
înconjuraseră, se opriră pe loc. 

— Şi cine eşti dumneata, părinte, care iei apărare 
unui lotru de pe drumul mare şi vrei să-l scapi de 
pedeapsa ce i se cuvine? 

— Un smerit rugător al lui Dumnezeu, răspunse 
călugărul, Isaia ieromonah de la Neamţul. 

La auzul acestui nume mirarea cea mai vie se 
zugrăvi pe faţa lui Toma Alimoş. Înfăţoşarea semeaţă a 
oşteanului se schimbă ca prin farmec, şi, închinându-se 
înaintea călugărului, el zise: 

— Mă bucur că fac, în sfârşit, cunoştinţa unui om pe 

care de mult doream să-l cunosc şi stau cu totul la 
poroncile cuvioşiei tale. 

— Atuncea, zise călugărul, dă-mi voie, nu să-ţi dau o 
poroncă ci să-ţi fac o rugăminte: pune paloşul în teacă 
şi spune tovarăşilor să-ţi urmeze şi ei pilda. 

Toma puse îndată fierul în teacă, ceea ce făcură atât 
tovarăşii lui cât şi Mihu. 

— Acuma, zise părintele, te rog să vii cu mine la 
oareşicare depărtare, căci am să-ţi fac o destăinuire 
care este menită numai pentru dumneta. 

— Sunt gata, răspunse Alimoş, dar n-aş voi ca în 
vremea în care vom vorbi împreună să-mi scape puiul 
de uliu care a avut cutezanţa să mă trezească din 
somn şi, mărturisind singur că este căpitan de lotri, o 
îndrăznit să mă cheme la luptă. 

În Mihu, din clipa în care părintele rostise numele 
potrivnicului său, se făcuse o schimbare desăvârşită. 
Toată mânia, tot dorul de a răzbuna atât pe tovarăşii 
săi ucişi cât şi ştirbirea renumelui său, căzuse. Ele 
făcuse loc mirării amestecată cu mândrie şi cu un soi 
de spaimă, dacă acea simţire putea să aibă fiinţă în 
inima lui Mihu, văzând că încrucişase fierul cu acel 
oştean a cărui vitejii, cântate de o lume întreagă, 
semănau cu minunile din poveşti şi care totodată, era 
unul din sprijinii cei mai puternici ai neamului 
românesc. Se simţea atras către el de un farmec 
netălmăcit şi nu-şi putea sătura ochii privind la acea 
înfăţoşare în care cinstea, frumuseţea, puterea şi 
bărbăţia se întreceau una pe alta. Simţea că între 
dânşii lupta, de acum înainte, era cu neputinţă. 

Când auzi ieşind din gura lui Alimoş cuvintele 
batjocoritoare pentru el, iuţimea firei îl făcu să s- 

înroşească şi să apuce mânerul paloşului dar, 
stăpânindu-se îndată, zise, închinându-se înaintea 
viteazului: 

— Fii pe pace, jupâne, cinstea de a mai încrucişa 
paloşul cu Toma Alimoş este destul de mare pentru 
mine ca să aştept cu nerăbdare până ce vei binevoi să 
mă cinsteşti din nou, dacă vrei crede că este cu cale. 

— Puiul de uliu are gură de aur şi ştie să se poarte ca 
un curtean, răspunse Alimoş, care la rândul său nu se 
putu împiedica să privească cu plăcere înfăţoşarea 
frumoasă şi voinică a tânărului său potrivnic, păcat 
numai că şi-o ales o meserie atât de scârboasă. Voi 
primi chezăşia părintelui; dar cine-i celălalt, strigă el 
deodată, zărind pe Ştefan care rămăsese până atunce 
nebăgat de seamă. 

— Este un prieten al nostru şi nu mă îndoiesc că în 
curând va fi şi un prieten al dumitale, se grăbi să 
răspundă călugărul, iar în cât priveşte pe Păunaşul 
Codrilor, îţi dau chezăşie că nu se va mişca din locul 
său până ce nu te vei întoarce. 

Toma Alimoş, după ce zise câteva cuvinte la ureche 
unuia din tovarăşii săi, se întoarse către călugăr şi 
spunându-i că este gata să-l urmeze, amândoi se 
depărtară. lar Mihu se aşeză jos lângă foc; Stroici luă 
loc lângă dânsul şi tovarăşii lui Alimoş se aşezară şi ei 
la oareşicare depărtare de tineri, în dosul lui Mihu şi al 
lui Ştefan erau slugile cu caii. 

Când călugărul se văzu la o depărtare de 
cincisprezece stânjeni de foc, se opri şi uitându-se 
împrejurul lui, văzu la lumina lunei, care acuma ieşise 
cu desăvârşire din nouri, un plop trântit la pământ. 
Merse de se puse pe el şi făcu semn lui Toma să ieie 

loc lângă dânsul. 

Isaia rămase câtăva vreme fără a vorbi. Părea sub 
stăpânirea unei mişcări adânci şi trupul îi era scuturat 
de un cutremur. După ce se reculese câtva, începu să 
vorbească. 

— De trei ani de când lucrăm împreună, nu ne-o fost 
dat să dăm ochii unul cu altul. Hotărâri vajnice au fost 
luate de noi fără ca să ne fi consfătuit altfel decât prin 
ajutorul unor credincioşi. Doream să te văd, doream să 
vorbesc cu dumneata, însă îţi mărturisesc că nu mă 
gândeam la această întâlnire fără o teamă ascunsă. 

— Dar pentru ce, întrebă Toma Alimoş mirat, nu 
înţeleg... i 

— Ai să înţelegi în curând. Imi dai voie să-ţi fac o 
povestire, povestire din cele mai jalnice? Te rog 
ascultă-mă cu răbdare. 

Sunt douăzeci şi cinci de ani de când trăia într-un 
sat, în jos de Bârlad un tânăr, orfan de tată şi mamă. EIl 
se scobora din neam cinstit; fără a fi bogat nu era lipsit 
de mijloace. Bunul său fusese cneaz peste satul întreg 
şi avusese patru copii, dar tânărul despre care vorbesc 
fiind singur la părinţi rămăsese stăpân pe a patra parte 
din sat, adică pe mai bine de o sută de pământuri. 

Tatăl său fusese preot şi el fiind slab de trup şi de 
fire paşnică, învățase carte de tânăr şi se pregătea să 
intre şi el în tagma preoțească. Invăţătura şi-o primise 
într-un sat megieş, de la un preot prieten cu tatăl său, 
în casa căruia fusese luat după moartea părinţilor. 

Acel preot avea o fată frumoasă, bună şi blândă. 
Trăind lângă dânsa, văzând-o în fiecare ceas, tânărul 
se văzu cuprins de o dragoste nebună. Ea, din partea 
ei, îşi închipuia că îl iubea. Tatăl fetei se învoi cu 

bucurie la căsătoria lor. Se hotărî ca tânărul să meargă 
la Halici spre a dobândi treapta de diacom şi, apoi, să 
se întoarcă spre a se căsători. Dar preotul, tatăl fetei, 
muri fără de veste şi judecăţi neaşteptate cu neamurile 
întârziară plecarea tânărului la Halici. 

Tocmai atunci sosi în vecinătate, la un sat al său, un 
boier bogat, tânăr încă, dar vestit atât prin faima unor 
vitejii nepomenite, săvârşite în războaie cu fel de fel de 
neamuri, cât şi prin frumuseţea strălucită a chipului 
său. Fata preotului, logodnica tânărului despre care am 
vorbit, şi acest voinic se văzură din întâmplare. El fu 
cuprins de pofta ei, iar ea uită totul pentru dânsul. ŞI 
cum era să nu uite pe logodnicul ei, pe tânărul sarbed, 
urât, sfiicios, neînsemnat şi să nu i se umple ochii la 
vederea voinicului vestit, îndrăzneţ, frumos ca un 
soare, puternic ca un zmeu, ale cărui fapte minunate 
erau povestite în serile de iarnă pe la şezători. 
Logodnicul fu uitat, iubirea lui, curată ca rugăciunea, fu 
dispreţuită şi fata căzu pradă cu sufletul şi cu trupul, 
patimii voinicului. 

Aice glasul călugărului care, de o bucată de vreme, 
se făcea din ce în ce mai răguşit, se opri cu totul iar 
Alimoş a cărui băgare de seamă creştea mereu, îl 
întrebă cu un tremur în glasul său: 

— Cum se numea fata? 

Dar călugărul, fără a răspunde, urmă: 

— Bietul tânăr, înştiinţat de nenorocirea lui prin 
şoaptele şi şăgile oamenilor, nici nu se gândi să intre în 
luptă cu voinicul. Ştiind de mai înainte că nu va putea 
să iasă decât cu ruşine şi cu mai multă durere dintr- 
însa. Îndura în tăcere chinurile cele mai grozave. După 
trei luni de dragoste, un război neprevăzut despărţi pe 

voinic de iubita lui. Lumea începu să răsune iar de 
minunile săvârşite de el, dar lunile trecură şi fata, care 
avea să fie mamă, nu mai primea nicio veste de la 
iubitul ei. Logodnicul părăsit îşi mântuise judecăţile în 
acest răstimp şi era gata să plece la Halici. In ajunul 
plecărei însă, împins de un dor nebun, merse în satul 
vecin cu gândul ca măcar să-şi sature ochii şi să-şi 
amărască inima încă o dată cu privirea acelei ce fusese 
şi era pentru dânsul fiinţa cea mai scumpă de pe lume. 

Era noapte, o noapte senină şi luminoasă de vară. 
Trecând pe dinaintea grădinei fetei, muşcat de dorul 
de a mai revedea locul unde petrecuse odinioară 
ceasuri atât de fericite, sări peste gard. 

De-abia făcusem câţiva paşi când m-am găsit 
deodată în faţa ei. Am rămas încremenit privind-o cât 
era atât de schimbată că de mirare şi de spaimă era să 
cadă dacă nu m-aş fi grăbit s-o cuprind în braţe. Am 
rămas astfel o clipală, fără a putea scoate măcar o 
vorbă când, deodată, auzim gardul trosnind şi, 
dinaintea noastră, apare voinicul iubit de Ancuţa... 

— Ancuţa, strigă Toma Alimoş ridicându-se în 
picioare, galben şi cuprins de o tulburare cumplită, o, 
atuncea eşti Pavel Hâncu! 

— Taci şi ascultă până la sfârşit, zise călugărul şi, cu 
o putere uimitoare într-o fiinţă atât de sarbădă, îl sili să 
se aşeze din nou lângă el. Apoi urmă: 

— Ancuţa se smulse din braţele mele şi, cu un strigăt 
de bucurie nebună vroi să se arunce pe pieptul lui dar 
el, dând-o la o parte, grămădi asupra ei cuvinte de 
mânie şi de ocară numind-o muiere fără credinţă şi 
lipsită de ruşine. Ea, cuprinsă de spaimă, nu avu glas 
să se apere iar când eu am deschis gura spre a 

mărturisi nevinovăția Ancuţei, el a scos paloşul şi s-o 
năpustit asupra mea. Nu m-am mişcat din loc, 
aşteptând lovitura, dar când paloşul era să se scoboare 
asupra capului meu, se vede că el şi-a schimbat gândul 
şi nu m-o găsit vrednic de tăişul paloşului căci m-o lovit 
în faţă cu mânerul, întinzându-mă la pământ fără 
cunoştinţă. 

Când, după o bucată de vreme, mi-am venit în 
cunoştinţă, am auzit un vaier lângă mine: Ancuţa se 
trudea în durerile facerii. Târându-mă ameţit până la 
casă, am chemat pe mama ei şi pe femeile din 
vecinătate. 

Dar toate îngrijirile au fost zadarnice, Ancuţa o murit 
în acea noapte, dând naştere unui prunc, iar cel de pe 
urmă cuvânt ce l-o rostit o fost numele acelui pentru 
iubirea căruia jertfise şi cinste şi viaţă. 

Călugărul tăcu. Toma Alimoş care numai cu greu îşi 
putuse până atunci stăpâni mişcarea, se sculă în 
picioare şi cu un glas răguşit zise: 

— Jură-mi că Ancuţa era nevinovată şi că ea nu-şi 
călcase credinţa către mine. 

Călugărul se sculă şi el; o privire de dispreţ, un fulger 
ieşi din ochii lui. 

— Ai cunoscut pe Ancuţa, ai fost iubit de dânsa şi 
cutezi să te îndoieşti de curăţenia sufletului ei? zise el 
cu mânie. O, cât de nevrednic fost-ai de iubirea ei. 
Ascultă! Pe haina ce o port, pe cruce, pe nădejdea ce o 
pun în ispăşirea sufletului meu de păcate, pe credinţa 
ce o am în mântuirea neamului nostru: îţi jur că Ancuţa 
te-o iubit numai pe tine şi că ţi-o fost credincioasă 
până la cea de pe urmă a ei suflare. 

Toma Alimoş, cuprins de o nemărginită mâhnire şi de 

o adâncă remuşcare, rămase în tăcere. 

Dar călugărul urmă: 

— Şi această fiinţă care trăia numai pentru tine, care 
de dragul tău jertfise cinstea ei de fecioară, ai părăsit-o 
fără cuget după ce ţi-ai săturat pofta de frumuseţea ei! 

— O, nu! strigă Toma Alimoş, am fost vinovat când 
m-am îndoit de credinţa ei dar, până atuncea nici nu- 
mi trecuse prin gând s-o părăsesc. Silit să mă despart 
de ea pentru a mă duce la oaste, am avut nenorocirea 
să cad în robia duşmanilor şi, când prin minune am 
scăpat, am venit întins la dânsa, neodihnindu-mă nici 
zi nici noapte, arzând de dorul s-o revăd. Când am 
ajuns, te-am văzut sărind peste gard; când te-am 
urmat şi am găsit-o în braţele tale, am crezut-o 
vinovată. Dar mă jur, pe cinstea mea, pe paloşul meu, 
pe numele nepătat purtat de strămoşii mei, că 
venisem nerăbdător şi hotărât să fac dintr-însa, chiar a 
doua zi, soţia legiuită a vieţii mele. 

Călugărul, la rândul lui, asculta în tăcere, uimit. 

După oareşicare tăcere, Toma întrebă: 

— Dar pruncul ce s-o făcut? Trăieşte? 

— Trăieşte, răspunse călugărul. 

— Trăieşte! strigă bucuros Toma Alimoş. Unde-i? 
Cine-i? 

— E vrednicul fiu al părintelui său, e voinicul cu care 
te luptai adineaori când v-am despărţit. 

Toma Alimoş rămase ca ameţit, apoi, sculându-se în 
picioare zise, cu glasul răguşit de mânie: 

— Un lotru! Fiul lui Toma Alimoş şi a îngerului care se 
numea Ancuţa, un lotru ce iesă la drumul mare! Ah! 
mare caznă mi se cuvenea, dar aceasta, călugăre, este 
prea mare! Răzbunarea ce ai luat-o pentru răul ce ţi l- 

am putut face întrece orice măsură şi scoțând paloşul îl 
ridică cu mânie deasupra capului lui Isaia. 

Dar acesta nu se mişcă din loc, uitându-se ţintă în 
faţa uriaşului turbat. Ochii lui Toma întâlnind această 
privire liniştită şi pătrunzătoare, fură supuşi ca 
fermecaţi de dânsa. Mâna lui scăpă  paloşul 
ameninţător şi el rămase în faţa călugărului nemişcat 
şi fără voinţă. 

— Mi-ai sfâşiet inima în bucăţi, urmă Isaia cu un glas 
liniştit, ai zdrobit fericirea tinereţii mele, ai învăluit 
viaţa mea întreagă în durere şi în jale. Aş fi fost în 
drept să mă răzbun asupra ta şi poate că de mi-ar fi 
fost atunce cu putinţă, m-aş fi răzbunat. Dar cum crezi 
nenorocitule, că m-aş fi răzbunat asupra copilului 
Ancuţei, cum crezi că aş fi dus pe calea pieirei şi a 
necinstei pe fruptul ieşit dintr-însa, pe sângele ei? Nu, 
să nu-ţi fie ruşine de fiul tău, orice părinte s-ar putea 
făli cu asemenea fecior. 

— Un lotru? întrerupse Alimoş cu amărăciune. 

— Un oştean! răspunse Isaia cu mândrie. Un oştean 
viteaz cu braţ de fier, cu minte aleasă şi ageră, cu 
inimă mare, curată, cinstită! Toma Alimoş, fiul tău nu 
este ce seamănă, el nu este căpitan de haiduci ci 
căpitan de oaste! 

— Oaste care iesă la drumul mare şi se luptă pentru 
dobândă. 

— Oaste care luptă pentru aceeaşi lucrare pentru 
care ai jurat şi tu să-ţi jertfeşti viaţa. Nu în folosul lui o 
pus Păunaşul Codrilor vamă pe mărfurile ce intră în 
ţară, ci în folosul visteriei norodului român! Banii 
strânşi de el şi de ai săi se strecoară prin mâinile lui 
fără ca cea mai mică parte să-i rămâie într-însele. Ei 

sunt păstraţi de mine spre a alcătui comoara prin 
ajutorul căreia voi putea duce la bun sfârşit lupta cu 
asupritorii noştri. 

Faţa lui Toma Alimoş se înseninase, el privea acuma 
pe călugăr eu mirare. 

— Lotru Mihu! urmă Isaia, dar el face război numai 
lui Sas şi celor vânduți acestuia, puternicilor nedrepţi şi 
lacomi, dar este prietenul tuturor celor slabi şi asupriţi. 
Auzita-i oare că acel pe care tu îl numeşti lotru să fi 
luat ceva de la sărac sau de la cel bogat şi drept, sau 
ca să se fi făcut vreo dată vinovat de vreo cruzime? 

— Nu, răspunse Alimoş, poporul vorbeşte numai în 
bine. 

— Crezi oare că puţină trudă am avut până ce am 
înduplecat pe fiul tău să primească însărcinarea ce i- 
am dat-o? De ai şti cât de nesuferit îi pare gândul de a 
trece drept lotru în ochii lumii? Numai după ce i-am 
arătat primirea acestei însărcinări că fiind o jertfă ce el 
trebuia numaidecât s-o aducă neamului său, în 
suferinţă, o primit-o. 

— Destul, zise Toma, te cred şi te-am înţeles. Acuma 
pricep îndrăzneala şi vitejia arătată de el faţă de mine, 
venind singur să înfrunte atâţia duşmani. Ele nu erau 
datorite setei de pradă, ci izvorau din simţul care 
împinge pe orice căpitan de oaste să răzbune fără 
întârziere moartea sau neizbânda oştenilor lui, să nu 
lese cu niciun preţ ca faima lui de oştean nebiruit să 
sufere vreo ştirbire. 

— Da, răspunse lIsaiia, ai priceput. Oştean, căpitan 
de oşti, ocârmuitor de oameni, ai priceput pe Mihu 
căci, în locul lui, ai fi făcut ca şi dânsul (...) 

Cred că vei slobozi pe cei doi oameni pe care-i duceţi 
legaţi cu voi căci... 

— Nu numai că-i voi slobozi, răspunse Alimoş, dar voi 
face ca vama pusă de Păunaşul Codrilor să fie plătită 
întreit. Nu eu voi fi pricina micşorării renumelui său 
atât de folositor pricinii noastre. Negustorii care mă 
însoțesc sunt nepoţii unui vechi prieten şi tovarăş de 
războaie, negustor genovez aşezat de ani în Cetatea 
Albă. M-am legat către dânsul că mărfurile aduse de el 
de la Liov şi Gdansk să ajungă la Dunăre fără a plăti 
nicio vamă Păunaşului Codrilor şi fără ca să fie silit să 
ceară, în acest scop, un steag de slujitori de la Sas, 
ceea ce l-ar fi ţinut, poate, şi mai scump. Alegându-mi 
zece oameni din satele mele vechi oşteni încărunţiţi în 
războaie, i-am dus la graniţa leşască, şi, când au sosit 
carele, i-am pus să le mâie în locul argaţilor tocmiţi. Mă 

ţinea de cuvânt către vechiul meu prieten căci 
vama va fi plătită din punga mea şi renumele 
Păunaşului Codrilor, în loc a se ştirbi, va creşte când se 
va şti că până şi Toma Alimogş a fost silit să i se supuie. 

Părintele Isaia vroi să se scoale spre a se îndrepta 
spre foc, dar Toma îl reţinu: 

— Spune-mi, zise el, bănuieşte el oare ceva despre 
naşterea lui? 

— Nimică, răspunse călugărul. Crede că este un 
fărtat, nepot mie. 

— În curând va vedea că are un tată gata să-l 
recunoască şi să-l înstărească, răspunse Toma. 

— Deocamdată însă niciun cuvânt, zise călugărul 
hotărât. Ne vom sfătui împreună şi vom chibzui chipul 
în care i se va face această destăinuire. Îţi voi arăta 
temeiurile care le am pentru a cere această amânare. 

Dar acuma să mergem. 

Se îndreptară spre foc şi Toma Alimoş, apropiindu-se 
de Mihu care, la sosirea lor, se ridicase în picioare, îi 
zise: 

— În urma celor ce mi le-o povestit părintele sunt 
gata, voinice, să mă supun cererilor dumitale. Găsesc 
aceste cereri drepte şi recunosc că rău am făcut 
opunându-mă să plătesc vama cerută de oamenii 
dumitale. Voi plăti-o nu o dată, ci de trei ori ca gloabă 
pentru îndărătnicia mea, iar pe voinicii opriţi de noi, îi 
voi slobozi pe loc. Şi, drept dovadă că nu păstrez inimă 
rea, iată dreapta mea care cere să strângă pe a 
dumitale. 

Mihu puse voios mâna lui în dreapta puternică a 
vestitului oştean şi amândoi îşi dădură o strângere 
voinicească. 

— Şi acum, adaose Toma Alimoş urmând să-i ţie 
mâna, deoarece ne-am făcut prieteni, te rog spune-mi 
de la cine oare învăţat-ai lovitura ce mi-ai purtat-o la 
urmă? Era cât pe ce să nu-i pot înjgheba apărarea 
destul de repede. Noroc numai că o cunoşteam şi-i 
ştiam leacul de mult. 

— Am învăţat-o împreună cu multe altele de la un 
fruntaş genovez din Cetatea Albă, oştean vestit, 
meşter în mânuirea spadei şi a suliţii, pe lângă care am 
copilărit. 

— Şi care este numele acelui genovez? mai întrebă 
Toma. 

— Andrei Landi, răspunse Mihu. 

— Landi! strigă Toma în culmea surprinderii. 

— Landi! strigară voios cei trei negustori. 

Isaia şi Mihu rămaseră miraţi de mirarea arătată de 

dânşii. 

— Dar marfa din aceste care este a lui Landi, zise 
Toma Alimoş. El este un vechi şi nepreţuit prieten al 
meu şi moşul acestor trei tineri. lar dumneta, fără 
îndoială, eşti micul Mihu despre care Landi mi-o vorbit 
de atâtea ori şi care îi fusese încredinţat, spre a-l 
creşte şi a-l învăţa, de moşul său, călugărul, când 
acesta o plecat la Roma. Din deosebite întâmplări n- 
am fost la Landi în toată vremea cât ai petrecut-o la el, 
căci altfel ne-am fi cunoscut şi noi de mult. Nu mă mir 
că la şcoala lui Andrei ai deprins atât de bine 
meşteşugul armelor. Pe lângă dânsul nu puteai decât 
să te faci oştean deplin şi viteaz, om de inimă şi 
cărturar bun, şi Toma Alimoş scutură din nou mâna lui 
Mihu, cu mai multă putere. 

Apoi, la rândul lor, nepoţii lui Landi veniră să strângă 
mâna Păunaşului, pe care îl lăsaseră copil când ei 
plecaseră din Cetatea Albă, la învăţătură, la Genova şi 
îl găseau acum bărbat. 

După ce făcu cunoştinţa lui Ştefan Stroici, despre 
care auzise cu patru ani înainte cu prilejul războiului cu 
tătarii, Toma Alimoş poronci să se dezlege cei doi 
oameni ai Păunaşului care erau legaţi la care. Ei 
primiră de la voinic un dar însemnat, iar călugărul îi 
trimise acasă, cu poruncă să spuie părintelui Ignat să 
se întoarcă şi el la Paşcani şi să-i trimită de sârg la 
otacul unde se aflau pe Onea, care trebuia să se abată 
pe la preot încă de cu noapte. 

Genovezii poronciră să se aducă din care mâncări 
alese şi vin vechi grecesc şi sicilian. Mihu, Stroici şi cu 
dânşii, după ce mâncară şi băură cu toată pofta 
tinereţelor, stătură la vorbă glumind şi râzând până 

aproape de ziuă. 

Călugărul şi cu Toma Alimoş, după o scurtă gustare, 
se retraseră la o parte şi avură împreună o lungă şi 
amănunţită sfătuire în urma căreia se hotărî ca, la 
Smirodava, negustorii cu carele să purceadă a doua zi 
pe Bârlad cu un om al Păunaşului, iar Toma să 
însoţească pe călugăr şi pe tovarăşii săi în mergerea 
lor la cneazul Baloş, la Poiana. 

Onea sosi înainte de ziuă şi Mihu îl trimise să ieie 
măsurile trebuitoare pentru ca oamenii ce trebuiau să 
se adune în urma semnelor făcute să fie cât mai 
curând întorşi spre vetrele lor. 

Ceilalţi urmară drumul împreună până în dreptul 
cetăţei Smirodava. De aice genovezii apucară spre 
Bârlad iar ceilalţi trecând Siretul, cârniră în dreapta şi 
pe la amiazi, ajunseră în dealul Muncelului, deasupra 
Poienei. 

atul Poiana se afla pe locul unde este aşezat astăzi 
satul Băluşeştii din ţinutul Romanului. Era foarte 
mare, cuprinzând peste patru sute de case şi se 
afla atunci, întreg, sub stăpânirea cneazului Baloş. 
Fusese aice, până în vremurile din urmă, două sate 
sau, cum să zicea atuncea, două judeţe deosebite, 
aşezate unul lângă altul sub numire de Poiana. Dar 
cneazul Baloş, luând în căsătorie pe Tudora, singura 
fiică a cneazului vecin Danciul, întrunise amândouă 
judeţele sub stăpânirea lui. Jupâneasa Tudora murise 
acum de câţiva ani, în urma jalei cumplite ce-i 
pricinuise moartea singurului ei fiu, Tudor, ucis la un 
ospăț de Balc, fiul voievodului Moldovei, al cărui 
tovarăş de petrecere era. Curtenii şi cei vânduți lui Sas 
ziceau că se luaseră la ceartă fiind beţi amândoi, că nu 
se ştia care a fost cel care a dat lovitura dintâi şi că 
mare a fost supărarea lui Balc când s-a trezit şi şi-a dat 
seamă de cumplita lui faptă. Cei mulţi însă ziceau că 
dacă Tudor era într-adevăr beat la acel ospăț. Balc era 
cu totul treaz şi că în adins îmbătase pe tovarăşul lui, îi 
căutase gâlceavă şi-l lovise de moarte, spre a putea 
răpi şi petrece în tihnă cu o fată frumoasă, dar din 
__Părinţi de rând, cu care se iubea Tudor. 

Cneazul Baloş care, până la uciderea fiului său, era 
bine văzut de Vodă şi mergea des pe la curte, prinsese 
de atuncea, precum era de altmintrelea firesc, o ură 
neîmpăcată pe toată casa domnească. Curtea lui se 
făcuse locul de întâlnire al tuturor nemulţămiţilor. Era 
de ajuns ca cineva să vorbească rău de Vodă şi de 
feciorii săi pentru a fi îmbrăţoşat şi dăruit de dânsul. 
Date fiind pornirile lui Sas, este de crezut că alt cneaz 
ar fi plătit cu capul o duşmănie atât de făţişă cătră 
domnie. Mulţi se mirau de răbdarea lui vodă şi o 
puneau pe seama remuşcării ce o simţea Balc în urma 
uciderii lui Tudor. Pricina acestei îngăduieli era însă cu 
totul alta. Baloş avea o soră care fusese vestită pentru 
frumuseţea ei şi era căsătorită cu fratele lui Andrei 
Laţc, voievodul Ardealului. Sas şi Balc erau oameni 
mult prea cuminţi pentru a nu fi foarte îngăduitori cu 
un om atât de bine înrudit. 

Pe de altă parte, părintele Isaia şi Bogdan erau, şi ei, 
mult prea ageri pentru a nu se folosi de această 
nepedepsire a duşmăniei arătate de Baloş domniei. El 
fusese unul din cei de întâi câştigaţi. lubirea de neam 
şi de ţară erau departe de a fi simţirile care 
predomneau în inima cneazului. Ea era stăpânită 
întreagă de fudulie, de zgârcenie şi de un dor nebun de 
răzbunare. Dar aceste patimi pentru bărbaţi pricepuţi 
în mânuirea oamenilor, ca Bogdan şi Isaia, erau nişte 
pârghii nepreţuite. 

Făgăduiră cneazului că după izbânda şi aşezarea lui 
Bogdan în scaun, dregătoria de frunte în sfatul noului 
domn va fi a sa pe viaţă împreună cu venitul a 
jumătate din satele stăpânite de casa lui Sas. Ei ştiau 
să mărească peste seamă, faţă cu Baloş, leii care 

îl putea da cneazul în răsturnarea voievodului celui 
urât şi îl lăsau să creadă că acea răsturnare va fi mai 
ales datorită ajutorului lui şi că, fără de el, ei nu s-ar fi 
putut măcar gândi la dânsa. 

Prin aceste mijloace Baloş, fără să-şi deie seamă, se 
făcuse o uneltă ascultătoare de mare preţ în mâinile lui 
Isaia. 

Cu prilejul întrunirei care avea să se ţie la Poiana, la 
cneazul Baloş, călugărul trebuia să aducă înaintea 
căpeteniilor mişcării pe trimisul lui Bogdan. lar Stroici 
avea să lămurească acelor căpetenii care sunt 
măsurile ce vărul său se îndatoreşte să ieie după 
aşezarea sa în scaun pentru stârpirea asupritoarelor 
obiceiuri şi a  împilătoarelor aşezări  datorite 
nemernicului Sas. La această întrunire era, mai cu 
seamă, să se caute chipul pentru a ajunge la o 
hotărâre spre a curma neînțelegerile ivite între săteni 
şi cneji, în privinţa drepturilor unora şi a datoriilor 
celorlalţi. 

Părintele Isaia punea cel mai mare preţ pe ajungerea 
unei înţelegeri în această privinţă înainte de izbucnirea 
răscoalei, încredinţat fiind că cnejii şi sătenii vor lupta 
cu atât mai bine cu cât vor fi mai înţeleşi între ei şi mai 
mulţămiţi de drepturile şi îndatoririle unuia către 
celălalt. Acuma, în drum spre Poiana, punea pe Stroici 
în cunoştinţa tuturor amănuntelor şi se bucura văzând 
cât de uşor mintea lui deschisă ştia să aleagă îndată 
calea cea mai dreaptă şi cea mai folositoare. 

Satul Poiana era aşezat atunce, întocmai cum este 
aşezat astăzi satul Băluşeştii, pe botul de deal numit 
Cătăneasca între valea Cătănească despre răsărit şi 
valea  Mânăstirească despre apus, amândouă 

vărsându-se în pârâul Tabăra care curge despre 
miazăzi. Acest sat a fost fără îndoială descălecat de un 
oştean priceput în alegerea locurilor tari, căci este 
astfel apărat despre răsărit, apus şi miazăzi de trei 
pâraie cu maluri râpoase care se prelungesc până la 
culmea Deelor, apărată despre miazănoapte de nişte 
ponoare cumplite. lar drumul îngust care ducea de la 
Smirodava prin culmea Muncelului la culmea Deelor 
era foarte uşor de apărat. 

Casa cneazului Baloş, cu biserica, se aflau în capătul 
de miazănoapte al satului, într-o curte înconjurată de 
ziduri înalte şi aşezată în mijlocul unei livezi. Casa 
foarte încăpătoare era zidită din bolovani: cei patru 
pereţi fiind toţi de aceeaşi lungime, clădirea avea 
chipul unui pătrat. Temelia era destul de înaltă şi, de 
jur împrejur, casa era înconjurată de un cerdac larg de 
un stânjen şi jumătate, cu privaz de lespezi de piatră 
înalt de patru palme şi stâlpi, tot de piatră, ciopliţi în 
patru muchii. 

La fiecare părete se vedeau patru fereşti care ar fi 
părut înguste astăzi dar care, pentru acea vreme, erau 
neobişnuit de mari şi cuprindeau o mulţime de geamuri 
mici, prinse în cercevele de plumb şi apărate pe 
dinafară cu zăbrele groase de fier. În mijlocul fiecărui 
părete se vedea câte o uşă grea de stejar într-un 
singur canat, îmbrăcată cu fier, întărită cu drugi 
încrucişaţi, tot din fier, şi prinşi de uşă prin puternice şi 
numeroase piroane. Uşile fiind aşezate faţă în faţă, de 
la una la alta ducea către o sală îngustă, astfel că casa 
era împărţită în patru despărţituri. 

De multe zile se făceau pregătiri pentru primirea 
nenumăraţilor oapeţi poftiţi de cneaz sub cuvântul 

prăznuirei zilei fiicei sale lleana. De două săptămâni 
Illeana, căreia era încredinţată ducerea întregei 
gospodării a casei lui Baloş, lucra la pregătirile 
trebuitoare. Şi acele pregătiri nu erau o şagă, căci 
cneazul vestise că numai din boierime se vor aduna în 
casa lui, în ziua Sfinţilor Împărați peste o sută de 
oaspeţi, fără a mai vorbi de slugile lor şi de prostimea 
care trebuia să se strângă din toate părţile. Toată 
această lume trebuia să fie adăpostită şi hrănită într- 
un chip care să fie vrednic de bogăţia şi de numele lui 
Baloş. Căci cneazul era mai fudul decât era zgâărcit şi-i 
plăcea să facă să strălucească bogăţia şi puterea lui. 

Pregătirile fuseseră făcute astfel încât, când Ileana 
se trezi în dimineaţa zilei Sfinţilor Constantin şi Ileana, 
ea era încredinţată că faima casei cneazului nu va 
putea decât să crească în urma praznicului ce avea să 
se deie în acea zi. 

Oaspeţii, care începuseră să sosească din ajun, 
urmară necontenit în vremea dimineţii, iar curtea, la 
prânzul cel mare, era înţesată de țărănime venită nu 
numai din toate satele de pe împrejur, dar din toată 
Moldova şi chiar din fundul Vrancei. 

După cea de pe urmă punere la cale, Ileana se duse 
în odaia ei şi începu să se îmbrace spre a fi gata pentru 
masa ce avea să se deie îndată după sosirea 
călugărului Isaia, sihastrul de la Cetatea Neamţului, 
care era aşteptat împreună cu alt boier de seamă şi 
pentru adăpostirea cărora se pregătise odaia cea mai 
bine îmbrăcată. Oamenii ziceau că cneazul Baloş are 
multe comori, dar că una din ele face cât toate 
celelalte împreună şi aceasta este fiica lui, frumoasa şi 
blânda lleana. Ea era de statură înaltă şi mlădioasă. 

Părul bogat, negru ca pana corbului, când era despletit 
o acoperea ca o mantie de mătasă neagră: atâta era 
de lung încât călca pe el. Sprâncenile lungi erau negre 
şi ele, iar ochii de un albastru închis, mari, lucitori; 
privirea lor era plină de o nespusă dulceaţă. Fruntea 
era lată, nasul drept, nici prea lung nici prea scurt, 
gura mică cu buze pline şi rumene, chipul obrajilor şi a 
bărbiei fără greş. Gâtul era alb ca zăpada, rotund dar 
gingaş, pieptul plin, braţele rotunde de o albeaţă 
uimitoare iar mâinile şi picioarele nişte adevărate 
minuni. 

Dar Ileana nu era înzestrată numai cu frumuseţa 
feţei şi a trupului, ea mai era vestită prin împrejurimi 
pentru bunătatea ei. Nu era nenorocire care să-i 
ajungă la ştire fără ca ea să nu iee îndată măsuri 
pentru alinarea ei. Numai ea ştia să învingă zgârcenia 
cneazului şi să găsească mijloace pentru a face bine la 
toţi. Pe lângă că era frumoasă şi bună Ileana mai era 
deşteaptă şi harnică; chipul în care ducea, gospodăria 
Poienei era vestit în ţară. 

O fată atât de vestită prin naştere, însuşiri, 
frumuseţă şi bogăţie, nu putea să nu aibă numeroşi 
peţitori. Mare era numărul acelora care năzuiseră la 
mâna ei, dar cneazul răspunsese tuturor că fiica lui 
încă nu voieşte să se căsătorească. Cneazul era 
bucuros să mai păstreze pe lângă el atât fata care-i 
înveselea casa, cât şi zestrea însemnată ce ar fi trebuit 
să i-o deie, dar răspunsul era într-adevăr acel dat de 
Ileana căci bătrânul nu-i ascunsese niciuna din cererile 
ce i se făcuse. lleana, îi răspunse totdeauna că se 
simte foarte fericită în casa, lui şi nu este de loc 
nerăbdătoare s-o părăsească. Niciunul din tinerii cneji 

care, atraşi de faima ei, se abătuse pe la Poiana nu 
ştiuse să-şi întipărească amintirea în gândul sau inima 
ei: ea privise pe toţi cu cea mai desăvârşită nepăsare. 

De vreo câteva luni însă, slugile casei şi numeroasele 
fete din sat care veneau, pe rând, să deie ajutorul lor 
la lucrările gospodăriei, băgaseră de seamă că fiica 
cneazului se cam schimbase. Li se părea că cneghina 
punea mai puţină inimă la treburile casnice, că 
privegherea ei nu mai era aşa de ageră ca mai înainte 
că, ea, a, cărei mâni până atunci ei le văzuse vecinic în 
mişcare, rămânea acuma adesea ceasuri întregi 
nemişcată, gânditoare, cu fusul în mână. Erau cu toţii 
de părere că această schimbare era datorită spaimei 
resimţită de lleana în urma unei întâmplări de care 
avusese parte la începutul toamnei trecute. 

În ziua de Sfânta Maria Mică, Ileana mersese cu 
cneazul la Smirodava, unde era zi de târg, spre a 
cumpăra mai multe lucruri trebuitoare casei. Aicea, în 
urma unor veşti primite, cneazul se văzu silit să plece 
numaidecât la Bacău şi să trimită pe Ileana la Poiana 
sub paza vatamanului său, [intă, şi a şase argaţi 
voinici. 

După plecarea stăpânu-său, Ţintă mai pierdu vreo 
trei ceasuri cu vânzarea unui cârd de juncani şi când, 
în sfârşit, plecară, începuse a înnopta. 

Ileana, împreună cu o tânără slujnică, se afla într-un 
car mare tras de patru boi frumoşi. Ea şedea pe perini 
moi de lână, aşezate pe o scoarță sub care era 
aşternut fân. Înaintea carului mergeau, călări, doi flăcăi 
zdraveni cu paloşele la brâu şi măciuci atârnate la 
oblâncul şălii; după car, asemenea călare, venea Ţintă, 
purtând şi el paloş şi ghioagă nestrunjită. În urmă 

veneau, pe jos, trei argaţi purtând baltage lungi şi 
grele iar al şaselea argat, fără altă armă decât o 
secure în brâu, mâna boii. 

Străbătuse jumătate de cale; drumul era pustiu, iar 
noaptea fără lună şi cerul cam întunecat. Ileana şedea 
răzămată alene pe perine, slujnica adormise chiar bine. 
Cei doi flăcăi care mergeau înainte se cam depărtaseră 
de car şi-şi povesteau izbânzile lor pe lângă fetele din 
sat; Ţintă care, cu prilejul târgurilor ce le făcuse în 
cursul zilei, fusese silit să cinstească de nenumărate 
ori cu cumpărătorii şi cu vânzătorii, avea capul greu şi 
aţipise pe cal, iar cei trei argaţi din urmă veneau alene, 
unul după celălalt, sprijinindu-se fiecare pe baltag; s- 
auzea scârţâitul roţilor iar omul de la boi rupea şi el din 
când în când tăcerea prin o pocnitură de biciu şi un ţa- 
ho! răguşit. Drumul mergea acuma la vale prin o ţihlă 
deasă. 

Deodată, din ţihlă, din dreapta şi din stânga, se 
răpeziră asupra carului vreo douăzeci de umbre. Omul 
de la boi fu lovit peste cap cu ciomagul dinainte şi 
trântit la pământ, Ţintă dat jos de pe cal şi ţinut cu 
putere de braţe vânjoase. Cei doi călăreţi auzind 
zgomot, întoarseră caii şi se îndreptară în treapăd spre 
car, dar alte umbre ieşiră din ţihliş, se răpeziră asupra 
lor, îi dădură jos de pe cai şi-i ameţiră cu lovituri de 
mânere de paloş înainte ca ei să fi avut vreme să 
scoată pe ale lor din teci; de aceeaşi soartă avură 
parte şi argaţii care urmau carul. 

Illeana, care rămăsese mută de surprindere şi de 
spaimă, mai venindu-şi în fire, scoase un tipet: 

— Săriţi! Hoţii! Ajutor! 

Dar îndată se simţi trântită pe RN o mână gae 

apăsa pe gura ei şi un glas rosti cuvintele: 

— Taci, de-ţi este dragă viaţa. 

Dar ea înfipse dinţii în mâna care-i strivea buzele cu 
atâta putere încât străinul dădu un vaet de durere şi fu 
silit să sloboadă gura fetei care strigă încă o dată din 
toate puterile: 

— Săriţi, oameni buni! Hoţii! 

Gura îi fu închisă din nou cu mai multă putere, auzi 
câteva cuvinte rostite cu mânie într-o limbă străină şi 
se găsi în neputinţă de a face cea mai mică mişcare. 

Necunoscuţii erau pe cale să întoarcă carul, când se 
auzi tropotul mai multor cai venind de la vale, în fugă. 
Carul nu era încă întors când se zări umbra uriaşă a 
unui călăreț şi se auzi un glas puternic strigând: 

— Cine strigă după ajutor? 

Ileana n-avea chip să răspundă căci pe gura ei apăsa 
cu putere o mână învălită într-o mănuşă de fier, dar 
argatul care mânase boii se trezise din ameţeala 
pricinuită de loviturile primite; el strigă: 

— Hoţii vrau să răpească pe fata cneazului Baloş. 
Săriţi oameni buni! 

— Ha, răspunse călăreţii care s-apropiase acuma de 
tot, iar avem a face cu nemernicii de feciori domneşti. 
Pe dânşii, Petre! 

La o poroncă dată într-o limbă străină de acel care 
ţinea pe Ileana, oamenii lui s-aruncară înaintea noilor 
veniţi. 

Aceştia erau numai cinci, dar chipul în care începură 
a mânui paloşele dovedea că erau oameni pentru care 
lupta era un obiceiu. Mai ales acel care vorbise părea a 
fi dracul în carne şi oase: de câte ori se scobora paloşul 
lui, cădea câte un duşman la pământ. 

Acei care le stăteau împotrivă erau vreo douăzeci iar 
alţi doisprezece rămăseseră împrejurul carului, îl 
întorseseră cu greu înspre Smirodava în drumul îngust 
şi porniseră la deal. Scârţâitul roţilor fu auzit de 
călăreţi. 

— Mişeii pleacă cu fata, strigă atunce către tovarășii 
lui, Mihu, căci el era acel pe care întâmplarea îl aducea 
în ajutorul Ilenei, daţi, daţi, de tot, băieţi, să ne curăţim 
repede de aceşti ticăloşi şi să mergem s-o scăpăm. 

Petrea Cărăbuş şi ceilalţi trei învârtiră paloşele cu 
atâta hărnicie, încât în curând acei din potrivnicii lor 
care rămăseseră în viaţă o rupseră la fugă şi se făcură 
nevăzuţi în ţihlă. 

Fără a pierde vreme, Mihu şi cu ai lui se răpeziră 
după car. Îl şi găsiră cu boi cu tot, la o depărtare de 
vreo sută de stânjeni de locul unde se luptase, dar nu 
era nimeni nici într-însul, nici pe împrejur. 

— Au fugit mişeii cu fata în ţihlă, zise Petrea. 

Onea se dădu jos de pe cal, scăpără răpede şi 
aprinzând o făclie se plecă jos şi începu să caute 
urmele fugarilor. 

— Uitaţi-vă, zise deodată ridicând capul, pe aice au 
intrat în desime! lată ce-a pierdut fata şi cu degetul el 
arată în marginea ţihlăi, o mică ciubotă roşie. 

Dar înainte ca ceilalţi să fi putut zice ceva, se auzi la 
o mică depărtare, în ţihlă un zgomot mare, deasupra 
căruia răsună de trei ori strigătul cucuveicii. 

Feţele lui Mihu şi ale tovarăşilor se înveseliră. 

— N-au avut noroc, zise Onea cu râsul lui tăcut, au 
fugit de noi şi au dat peste moş Marin cu ai lui. 

Zgomotul în ţihlă încetase; Petrea atunci făcu şi el să 
răsune de trei ori strigătul cucuveicii, iar din ţihlă i se 

răspunse prin chiote voioase. 

— l-au răpus, zise Petrea, ia să vedem dacă fata o 
scăpat teafără, şi intrând cu toţii în ţihlă, merseră într- 
însa ca vreo sută şi cincizeci de stânjeni, apoi dădură 
într-o poieniţă în care văzură mai multe facle aprinse şi 
împrejurul lor o grămadă de oameni. 

— Unde-i fata? întrebă Mihu îndată ce s-apropie de 
ei. 

— Aice, răspunse voios glasul lui moş Marin. 

Şi Mihu apropiindu-se, văzu la lumina faclelor, pe 
Illeana stând răzămată de trunchiul unui ulm bătrân, 
galbănă ca ceara şi cu ochii plini de spaimă. El rămase 
mut la vederea frumuseţei ei, iar după ce-şi veni în 
fire, îi zise închinându-se: 

— Fii fără frică cneghină, eşti printre prieteni şi vei fi 
dusă la casa dumitale. 

Ochii Ilenei, dând de faţa lui Mihu, spaima dintr-înşii 
dispăru şi privirea lor se opri cu o mirare plăcută pe 
înfăţoşarea frumoasă şi bărbătească a tânărului. Dar, 
vrând să-i mulţămească, nu putu să rostească decât 
cuvintele: 

— Mulţămesc... 0....mulţămesc... 

— Dar cine sunt mişeii care au cugetat să răpească o 
fată de cneaz? întrebă Mihu pe moş Marin. 

— Cine să fie? Un hotnog de la Smirodava cu o ceată 
de slujitori unguri. 

— Unde sunt ei? 

— Aice, legaţi cot la cot, vrei să-i vezi? 

— Da, răspunse Mihu şi, scoțând din brâu un 
zăbranic negru în care se vedeau două borte, şi-l puse 
pe obraz înnodând capetele la ceafă. 

— Du-mă la ei, spuse el moşneagului. 

Moşneagul, făcând semn la doi oameni care ţineau 
câte o făclie, îl duse într-un ungher al poieniţei unde 
găsi câţiva oameni de ai lui păzind vreo doisprezece 
slujitori, legaţi de mâini şi de picioare şi răzămaţi de 
tufe. 

— Care-i hotnogul? întrebă Mihu. 

— Eu sunt hotnogul, zise unul dintr-înşii. 

— Eşti ungur? 

— Ba nu, sunt român, tatăl meu este cneazul 
Peletucul, de la Peletuci lângă Bacău. 

— Cu atâta mai rău, răspunse Mihu. De ce ai răpit pe 
fata cneazului Baloş? 

— Fiindcă aşa mi s-o poroncit. 

— De cătră cine? 

— De cătră acel care are drept să-mi poroncească: 
Ştefan. 

— Feciorul vitreg al lui Sas? 

— Da, el. 

— De-ai fi român adevărat şi oştean cinstit n-ai fi 
îndeplinit o asemenea poroncă, zise Mihu. Apoi 
întorcându-se către moş Marin îi zise: 

— Moş Marine, eu plec ca să duc pe cneghină până la 
casa tătâne-său, dumneta cu oamenii dumitale îţi vei 
urma drumul înainte, acolo unde trebuie să mergi, eu 
înainte de ziuă voi fi iar printre voi. Dar până a nu 
pleca, îmi vei întinde pe aceşti mişei la pământ şi le vei 
trage câte trei sute de nuiele: să nu fie în stare să se 
întoarcă la Smirodava decât pe brânci! 

Ai înţeles? 

— Da, căpitane, înţeleg, răspunse moş Marin, dar 
hotnogului ce să-i fac? 

— Să-i tragi cincizeci de nuiele mai multe decât 

celorlalţi şi să fie trase cu mai multă putere. 

— Ai milă, căpitane, strigă hotnogul, bagă de seamă 
că sunt român şi fiu de boier. 

— Cu atâta mai mare ruşine pentru tine, ai spurcat 
prin mârşava-ţi faptă şi numele de român, şi acel de 
boier. Dar, dacă ruşinea nuielelor îţi pare prea mare, 
poţi să fii spânzurat. Moş Marine, îl vei lăsa să aleagă 
între nuiele şi spânzurătoare. 

Apoi Mihu, fără a mai aştepta răspunsul hotnogului, 
plecă iar spre locul unde lăsase pe lleana, scoase 
zăbranicul care-i acoperea faţa, se apropie de ea şi-i 
spuse: 

— Cneghină, este vreme să plecăm, vom merge pe 
jos până la carul care aşteaptă în drum şi te voi însoţi 
eu singur până la curtea cneazului. 

Când ajunseră în drum, găsiră împrejurul carului atât 
pe Ţintă cât şi pe argaţi cu slujnica Ilenei. Deşi erau 
ameţiţi de loviturile primite, îşi revenise cu toţii în fire 
afară de fata din casă care, de atunci, rămase cam 
smintită. Dar, din slujitorii care stătuseră împotriva lui 
Mihu şi a tovarăşilor lui, şase erau morţi iar alţi şapte 
zăceau greu răniţi în drum. Mihu, împreună cu Petrea 
şi ceilalţi tovarăşi ai lui care veniseră călări, însoţi pe 
Ileana până la poarta cneazului. 

Pe drum el îi spuse că fusese răpită de Ştefan, unul 
din fiii vitregi ai lui vodă şi pârcălab al cetăţii 
Smirodava, vestit pentru desfrânarea lui. Fata se 
cutremură la gândul primejdiei din care scăpase. 

— De ce, zise ea când ajunseră în sat, nu vrei să stai 
la noi până la sosirea tatălui meu; el vine deseară şi ar 
fi fericit să-ţi mulţămească singur pentru scăparea 
mea. 

— O datorie sfântă mă cheamă în altă parte, 
răspunse Mihu, apoi, veninduc-ţi în ajutor, n-am făcut 
decât ceea ce ar fi făcut în locul meu orice creştin şi 
orice oştean vrednic de acest nume. Cneazul nu-mi 
datoreşte nicio mulţămire. 

Ajunsese acuma la poarta curţii. 

— Cel puţin, zise Ileana, spune-mi numele dumitale 
ca să pot, la rândul meu, să-l spun tatei. 

Mihu stătu pe gânduri. 

— Numele meu, cneghină, obişnuit nu-l spun, dar 
dumitale nu-l voi ascunde. 

să plecă pe cal până la urechea ei şi-i şopti: 

— Sunt Păunaşul Codrilor! 

Apoi adaose cu glas tare: 

— Rămâi sănătoasă cneghină, sunt mulţămit că te- 
am putut îndatora. Fii încredinţată cu nu te voi uita 
niciodată! 

Şi dând pinteni calului, se depărtă repede urmat de 
tovarăşii săi înspre obârşiile Bârlăzelului, unde dăduse 
întâlnire lui moş Marin. Aice trebuiau să aştepte 
trecerea unor negustori care duceau marfă bogată de 
la Chilia în ţara leşească, marfă ce aveau de gând să o 
vămuiască. 

Dar, de atuncea icoana Ilenei rămase vie în mintea 
lui iar acea a Vidrei se ştergea din zi în zi mai mult. 

Ileana rămăsese încremenită la auzul numelui 
aceluia care îi scăpase cinstea. Ştia cine era Păunaşul 
Codrilor căci nu era copil în ţară care să nu fi auzit 
despre dânsul. Crescuse la ţară, în mijlocul poporului 
pentru care Păunaşul Codrilor era privit ca un al doilea 
Hristos; fiică a unui duşman înverşunat al domnului, nu 
hrănise niciodată decât simţiri binevoitoare pentru 

dânsul. În ochii ei el fusese totdeauna un viteaz de 
frunte care se lupta pentru pricina cea sfântă şi 
dreaptă; faptul că datorea acum păstrarea cinstei 
Păunaşului Codrilor, departe de a-i fi neplăcut, o 
măgulea. 

Când cneazul, la întoarcerea lui auzi întâmplarea, 
izbucni în ocări cumplite împotriva mişeilor de feciori 
domneşti; ura lui pentru casa lui Sas se făcu mai mare. 
Pe de altă parte nu găsea cuvinte destule pentru a 
lăuda şi a slăvi pe Păunaşul Codrilor; jura că dacă ar şti 
unde să-l găsească, i-ar dărui jumătate din averea lui. 

Aceste cuvinte de laudă pentru Păunaşul Codrilor 
rostite de cneaz erau ascultate de lleana cu o 
adevărată lăcomie; simţea, auzindu-le, o bucurie 
nespusă. Chipul frumos şi vitejesc al mântuitorului ei 
astfel cum i se arătase dinaintea ochilor uimiţi, 
poieniţa din pădure, erau acuma necontenit în faţa lor, 
făcând-o să rămâie ceasuri nemişcată cu fusul sau cu 
suveica în mână. 

Nu este deci lucru de mirare dacă lleana, 
pieptănându-şi alene părul bogat în dimineaţa zilei 
Sfinţilor Constantin şi Ileana, să fi avut înaintea ochilor 
chipul lui Mihu şi să se fi gândit că cu toate pregătirile 
făcute în acea zi pentru dânsa, nu puteau s-o facă cum 
ar fi dorit-o, căci el nu avea să fie printre oaspeţi. 

visuri dându-i de ştire că părintele Isaia sosise cu 
alţi boieri de seamă şi că cneazul întrebase de 
dânsa. 

Scuturându-şi amorţeala, cneghina se grăbi să se 
îmbrace. Puse o cămeşă de borangic cusută la piept şi 
la mâneci cu flori de mătasă roşie şi presărată peste 
tot cu puişori de aur; peste cămeşă o bondiţă albastră 
fără mâneci, cusută cu flori albe şi roşii amestecate cu 
fir, o fotă grea, ţesută din mătasă albastră, cu dungi 
largi, roşii şi altele mai înguste de fir de aur. Mijlocul îi 
era strâns de o bată lată ţesută asemenea din mătasă 
albastră cu dungi roşii amestecate cu altele de fir. Pe 
partea de dinapoi a capului puse o basma de mătasă 
roşie, cusută pe la margini cu fir, a cărei capete îi 
atârnau pe spete. În picioare purta ciuboţele de iuft 
roşu având mici călcâie ferecate cu argint. 

Când ieşi din odaia ei, lleana se îndreptă spre 
cerdacul din faţa porţii celei mari a curţii, unde 
cneazul, împreună cu oaspeţii lui cei mai însemnați, 
făceau cerc împrejurul părintelui Isaia. 

Străbătând rândurile boierilor, cneghina merse drept 
_la călugăr, pe care- | cunoştea de miui Şi, , plecându- -S€ Her 

sărută mâna. Părintele Isaia o binecuvântă, o sărută pe 
frunte şi-i zise cât de fericit se simte că a putut veni de 
ziua ei să-i ureze ani mulţi şi fericiţi, dar văzu că fata 
se îngălbeneşte şi se clatină pe picioare. 

— Ce ai? întrebă el mirat, cuprinzându-i mijlocul cu 
braţul ca să nu cadă. 

lar cneazul se răpezi şi el către fiica sa. 

— Nemica, mulţămesc, răspunse Ileana venindu-şi în 
fire, o slăbiciune neaşteptată, dar acuma mi-a trecut. 

Slăbiciunea îi era pricinuită de vederea neaşteptată a 
lui Mihu, care se ţinea în dosul celorlalţi oaspeţi, dar al 
cărui cap se ridica deasupra tuturor celorlalte. Era 
galben, şi el, deşi aşteptase acea zi mai multe 
săptămâni cu nespusă nerăbdare, cu nemărginit dor, 
dar şi cu mare teamă. lar când ochii lor se întâlniră şi 
când ceti în ochii fetei bucuria de care era cuprinsă, i 
se păru că o -rază de fericire luminoasă înveseleşte 
cerul; când o văzu şovăind pe picioare cu greu izbuti să 
se stăpânească şi să nu se repadă la dânsa pentru a o 
sprijini. 

Ileana îşi încordă toată voinţa şi putu să răspundă în 
chipul cerut de obiceiurile vremii urărilor rostite de 
Toma Alimoş şi de Ştefan Stroici, pe care nu-i văzuse 
niciodată până atunci. La grea cumpănă fu pusă când 
Mihu se apropie de ea şi-i făcu aceleaşi urări. Cât pe ce 
era să-i spuie că-l recunoaşte şi să-l arate cneazului, în 
faţa tuturor ea fiind acel care o scăpase de ruşine dar 
el, gâcind ce să petrecea în inima ei, îi aruncă o privire 
din care Ileana pricepu că o roagă să tacă. Se mulţămi, 
deci, să se închine la dânsul în tăcere. 

Printre boierimea adunată la Poiana nu se afla o 
singură jupâneasă sau fată de cneaz; erau numai 

bărbaţi. Îi fu deci uşor Ilenei să se retragă la o parte 
spre a să linişti puţin până la vremea mesei. 

Boierii se despărţiră prin cerdacuri şi odăi alcătuind 
cercuri deosebite împrejurul părintelui Isaia, a lui Toma 
Alimoş şi a lui Ştefan Stroici. 

În curte domnea veselia cea mai mare: peste două 
mii de ţărani erau adunaţi împrejurul unei mulţimi de 
mese acoperite cu mâncări gustoase, iar între mese să 
vedeau buţi desfundate din care vinul se scotea cu 
cofele. Din toate părţile se ciocneau ulcelile şi se 
cinstea în sănătatea cneghinei Ileana şi a cneazului. 

În curând boierii fură poftiţi la masa pusă în livadă, la 
umbra unor nuci uriaşi, unde găsiră pe lleana care-i 
aştepta. În capul mesei fu pus părintele Isaia, între el şi 
Baloş luă loc Toma Alimoş, în stânga călugărului, 
Ileana, iar lângă dânsa Stroici. Mesenii şedeau pe lungi 
laviţe de lemn peste care erau aşezate perine de lână. 
Slujba era făcută de nenumărate slugi în haine 
ţărăneşti: iţari, cămeşă albă ca zăpada, brâu roş, 
chimir de piele cusut cu flori şi ciubote. 

Masa era alcătuită din borş de pasăre, din păstrăvi şi 
alţi peşti fierţi şi afumaţi, din mulţime de tocături şi 
fierturi de pasere şi de carne cu ciuperci şi verdeţi, din 
fripturi de tot soiul, de paseri şi de vânat, precum şi din 
prăjituri dulci de tot felul făcute, bineînţeles, cu miere. 

Ceştile de argint care înlocuiau paharele se umpleau 
de slugi necontenit, nu numai cu vinuri vechi din 
vinaţurile cele mai renumite din ţară, dar şi cu vinaţuri 
greceşti aduse cu mare cheltuială de la Țarigrad. 
Singurii din meseni care nu mâncau şi nu beau cu 
poftă erau lleana şi Mihu. El şedea de aceeaşi parte a 
mesei ca Toma Alimoş, numai mult mai jos, cu 

tineretul; putea prin urmare să vadă pe lleana şi ea 
putea să-l vadă pe dânsul. El se uită numai rar spre 
dânsa, iar ea nu îndrăznea să-i arunce câte o privire 
decât pe furiş. Fata se simţea cu totul ameţită, i se 
părea că se află în mijlocul unui vis şi izbutea numai cu 
greu să răspundă la întrebările ce i le puneau părintele 
Isaia şi Stroici. Când se aduse cea de pe urmă prăjitură 
şi putu prin urmare să se scoale lăsând pe ceilalţi 
meseni să petreacă înainte, i se păru că iesă dintr-o 
caznă nesuferită. 

Soarele era jos de tot când cneazul Baloş şi cu 
oaspeţii lui părăsiră masa şi se îndreptară înspre 
poarta curții, înaintea căreia flăcăii din satele 
învecinate întinsese o horă urieşă. 

Spre a nu ştirbi renumele pivniţei cneazului, trebuie 
să lămuresc că nu toţi boierii care luaseră parte la 
ospăț întovărăşeau pe Baloş şi pe călugăr; mulţi dintr- 
înşii se sculară de la masă numai pentru a se lungi pe 
iarbă şi a trage câte un somn, iar alţii din acei care 
urmară pe gazda lor numai cu oareşicare greutate se 
ţineau pe picioare şi mergeau drepţi. 

Când se opriră lângă horă, fură îndată încunjuraţi de 
oamenii mai aşezaţi şi mai în vârstă care nu luau parte 
la joc. Vaza de care se bucura părintele Isaia era 
bătătoare la ochi; care de care se îndesa spre a se 
apropia de el, a-i săruta mâna şi a primi 
binecuvântarea lui. lar călugărul avea pentru fiecare 
câte o vorbă bună şi, din întrebările ce le punea, era 
vederat că cunoştea pe mulţi din ei. 

Cnejii cei mai în vârstă, urmând pilda lui, se lăsară şi 
ei în vorbă cu ţăranii pe care îi cunoşteau, iar cei mai 
tineri, atraşi de vioiciunea horei în mijlocul căreia 

cântau douăzeci şi patru de lăutari şi de cobzari, 
intrară şi ei în joc, având bineînţeles, grijă să ieie loc 
pe lângă fetele cele mai frumoase. 

— Frumoasă zi, părinte, zise către Isaia un ţăran cu 
plete şi musteţi albe, nalt, încă sprinten, cu o faţă 
frumoasă în care luceau nişte ochi vioi. Frumoasă zi şi, 
mai ales, arătând înspre horă, frumoasă frăţie. (...) 


Soarele asfinţise acuma şi cete de ţărani începură a 
ieşi pe poartă, dar jocul ţinu până după înnoptat. 
Boierii se  retrăseseră în cerdac unde petreceau 
glumind sau ascultând povestirile celor mai bătrâni şi 
mai limbuţi. 

Îndată după ce cei de pe urmă ţărani părăsiră 
ograda, poarta cea mare fu închisă şi cheia ei adusă 
cneazului de cătră Ţintă. 

— Oprit-ai pe toţi acei pe care ţi i-am însemnat? 
întrebă cneazul. 

— Pe toţi şi încă vreo câţiva peste dânşii, răspunse 
vatmanul. 

Cneazul se uită mirat la dânsul. 

— Mai mulţi din oamenii noştri cei mai de credinţă 
mi-au cerut să opresc prieteni de ai lor, pentru care s- 
au pus ei chezăş. 

— Care sunt aceia? întrebă călugărul cu glasul 
îngrijat. 

— Preotul Matei Ţifrea din Dofteana pe Trotuş, Andrei 
Ţiţiriga din Helegiu, Stan Bălţatul din Dumbrăveni şi 
Năstasă Lenea din Rugineşti. 

— Toţi sunt buni, zise călugărul şi putem avea toată 
încrederea într-înşii, numai cel de pe urmă este cam 
prost. Ce fel de oameni oare oprit-a el sub chezăşia lui? 

— Pe un văr al lui, un ţăran din Vrancea şi pe un 
preot tot de acolo, din satul Neruja. 

— Foarte bine, acuma îmi aduc aminte, zise 
călugărul a cărui faţă se însenină. Năstasă Lenea se 
lăudase mai de mult că are neamuri în Vrancea şi că 
printr-înşii are să ne aducă în ajutor o ceată de 
Vrânceni voinici. 

— Nu socotiți, părinte şi jupâme Baloş, zise atunci 
unul din cnejii de faţă, că ar fi bine să începem voroava 
la care ne-aţi chemat? Unii din noi şed departe de 
aicea şi, spre a ajunge mâine seara acasă, vor trebui 
să plece înainte de ziuă. 

— Dacă doriţi şi dacă este cu voia părintelui putem 
începe îndată, zise Baloş. 

— N-am de făcut nicio împotrivire, zise părintele. 

— Atunce, zise Baloş, către Ţintă, pregăteşte precum 
ţi-am poroncit, du pe ţărani în hrubă şi vină de ne dă 
de ştire. 

Ţintă plecă. 

— După cât văd, voiţi ca ţăranii să ieie parte şi la 
acest sfat atât de însemnat prin urmările ce trebuie să 
aibă? zise, întorcându-se cătră călugăr, unul din cneji, 
un bărbat nalt şi uscăcios cu lungi musteţi negre lăsate 
în jos. 

— Tocmai fiindcă urmările sfatului nostru au să fie 
grele şi se vor resfrânge asupra poporului întreg, 
trebuie ca la el să fie de faţă bărbaţi din toate treptele, 
răspunse părintele Isaia. 

— Şi ce lumină poate ieşi din sfatul ţinut cu mojicii? 
Ce ajutor poate să deie boierilor mintea lor mărginită? 
Cu toată supunerea datorită părintelui, mi se pare că 
dacă-i chemăm acuma la sfat cu noi, stârnim numai 

nişte pofte care cu greu se vor putea mulţămi după 
izbândă! zise acelaş cneaz. 

— Aşa este! ziseră mai mulţi din cnejii de faţă. 

— Dacă mojicii se vor crede semenii noştri, ei nu vor 
voi să asculte de povâăţuirea noastră în luptă, mai 
adaogă cneazul care vorbise. 

Părintele Isaia, liniştit şi rece, răspunse: 

— Lupta care avem s-o dăm are să fie lungă şi crudă. 
Spre a ieşi dintr-însă biruitori avem nevoie de toate 
puterile neamului românesc. Ne trebuiesc mai cu samă 
oşteni mulţi; braţe vânjoase care să se lupte şi să 
înfrunte zilnic truda, foamea, setea, durerea şi moartea 
fără a primi simbrie. Eu acele braţe multe şi vânjoase 
nu le pot căuta şi găsi decât în poporul de jos. Pentru 
ca să învingem trebuie ca oştenii noştri să aibă 
necontenit înaintea ochilor un ţel măreț care să-i 
însufleţească şi să-i facă a-şi păstra inimile oţelite chiar 
după un şir de înfrângeri, a nu se îngrozi nici la gândul 
că duşmanul le-ar putea arde coliba, pustii ogarul, 
nimici tot avutul, robi nevasta şi copiii. Dar pentru a-l 
însufleţi astfel acest scop trebuie să fie într-adevăr 
mare: să deie fiecăruia credinţa că să luptă pentru a fi, 
după izbândă om desăvârşit care, el şi copiii lui, să 
poată purta pe vecie capul sus, să fie om a cărui cinste 
şi avere să fie în veci la adăpostul împilării şi a 
nedreptăţii, să fie în veci ferite de necinste şi de 
batjocură. Pentru a-l face să intre în luptă pătruns de 
această mântuitoare credinţă, trebuie ca de la început 
să ne purtăm cu dânsul nu precum ne-am purta cu o 
turmă de robi, ci precum ne-am purta cu fraţii mai mici 
şi mai tineri. Cu cât îi veţi cinsti mai mult, cu altita va 
pieri mai curând din ei orice bănuială OPRA voastră 

şi, în ceasul nevoii, veţi avea oşteni mai ascultători şi 
mai pregătiţi să înfrunte primejdia. Vom învinge întâi 
pe Sas şi, pe urmă, pe craiul Lajos nu cu turme de robi, 
ci cu fraţi de arme! Vă întreb pe toţi care sunteţi 
adunaţi aice, cneji şi juzi fruntaşi ai ţării, care v-aţi trăit 
viaţa în mijlocul poporului nostru, oare de câte ori l-aţi 
luat cu binişorul, de câte ori aţi vorbit cinstei şi omeniei 
lui, datu-va el de greş chiar în împrejurările cele mai 
grele şi când, nu avea nimica de câştigat? 

— Nu, nu, niciodată, se auzi din toate părţile. 

— Apoi, urmă părintele, dacă el nu v-o dat greş în 
împrejurări grele când nu avea de aşteptat niciun folos, 
închipuiţi-vă cum va şti să vă urmeze, să lupte şi să 
biruiască, când va avea totul de câştigat? 

— Ai dreptate părinte! Vom face cum ne sfătuieşti! 
să mergem să ne sfătuim cu poporul! răspunseră 
cnejii. 

Tocmai atunci sosi şi Ţintă, care spuse lui Baloş că 
totul este gata şi că oamenii aşteaptă. 

— Să mergem! zise cneazul şi, luând pe părintele 
Isaia de braţ se îndreptă spre livadă; toţi îl urmară. 

Ajunseră în curând la gura unei hrubi unde stăteau 
două slugi cu fânare care intrară în gârlici şi merseră 
înaintea lor spre a le lumina calea. Scoborâră vreo 
douăzeci de scări, apoi urmară un fel de sală îngustă la 
capătul căreia cârniră în stânga şi se găsiră într-o 
hrubă largă şi naltă, luminată de vreo treizeci de făclii 
de ceară. Aice se aflau adunaţi ca o sută de ţărani care 
la vederea părintelui, se descoperiră şi se închinară. 

— Bine v-am găsit oameni buni! zise părintele. 

— Să trăieşti! răspunseră ţăranii. 

Erau aproape toţi oameni făcuţi şi, Cupă 

îmbrăcăminte, fruntaşi în satele lor. Printre ei se 
vedeau şi câţiva preoţi. Ţărănimea la venirea boierilor 
se grămădi în fundul hrubei, intrarea fiind cuprinsă de 
cneji. 

— Oameni buni, zise părintele cu glas tare, am rugat 
pe prietenul nostru, cneazul Baloş, să vă oprească astă 
noapte la dânsul pentru ca să ne putem sfătui încă o 
dată cu toţii împreună, căci ceasul luptei s-apropie cu 
răpegiune. La sfatul nostru ie parte de astă dată şi 
trimesul acelui care este menit de noi toţi să fie domn 
stăpânitor. Cneazul Ştefan Stroici, adaose el luând pe 
tânăr de mână, vărul voievodului Bogdan, este 
însărcinat de el să-i ţie locul până ce va sosi, să se 
chibzuiască cu căpeteniile noastre asupra măsurilor ce 
vor trebui luate pentru a închizăşlui izbândă şi să facă, 
în numele lui Bogdan, cu boierimea şi cu poporul ţărei, 
orice legătură vor socoti de trebuinţă. 

— Boieri dumneavoastră şi oameni buni, zise Stroici, 
sunt mândru de cinstea ce mi-a făcut-o vărul meu 
voievodul Bogdan, când mi-a încredinţat sarcina 
măreaţă de a-l înlocui până la sosirea lui printre acei 
care l-au ales povâăţuitor şi căpitan al lor în mândra 
năzuinţă de a croi neamului nostru o soartă vrednică 
de el. Voi face tot ce-mi va sta în putinţă pentru a mă 
arăta vrednic de cinstea ce mi-a făcut-o Bogdan şi 
vrednic de a fi pentru o bucată de vreme, căpitanul 
vostru. Vă rog pe toţi, boieri şi locuitori ai satelor, să 
mă ajutaţi în îndeplinirea grelei sărcini ce mi s-a 
încredinţat. Lupta noastră va fi grea căci, după ce vom 
dobori pe Sas, va trebui să ţinem piept puterei 
ungureşti. Numai prin ajutorul tuturor, numai dacă vom 
fi pătrunşi cu toţi de acelaşi dor pute-vom vedea 

încercările noastre încununate de izbândă, pute-vom 
izbuti să croim pentru acesţ popor o ţară care să fie 
numai a lui. 

Infăţoşarea bărbătească a lui Ştefan, faţa lui 
deschisă, însufleţirea cu care rosti aceste cuvinte îi 
cuceriră bunăvoința tuturor celor ce erau de faţă. 

Din toate părţile se auziră strigăte: 

— Să trăieşti! 

— Bine ai vorbit! 

— Te vom ajuta! 

— Să ai încredere în noi! 

— Nu te vom lăsa! 

— Să trăiască Bogdan şi namestnicul lui! 

Când adunarea se mai linişti, un om ieşi din rândurile 
ţăranilor, în locul rămas slobod între ei şi boieri. Era 
acel pe care am auzit pe părintele Isaia numindu-l 
Şerban. 

— Cu voia dumneavoastră, cuvioase părinte şi 
cinstiţi boieri, aş dori să grăiesc şi eu ceva. 

— Cum nu, zise părintele Isaia, spune ce ai de zis, te- 
ascultăm, Şerbane. 

— Cuvioase părinte, boieri dumneavoastră! Frumos o 
vorbit cneazul de peste munţi şi mare dreptate are: 
numai dacă între noi va domni unire şi frăţie putem să 
nădăjduim că vom izbuti. Frumos o vorbit cneazul când 
ne-o spus că, prin lupta care suntem gata s-o începem, 
avem să ne croim o ţară care să fie numai a noastră şi 
unde cel mic ca şi cel mare să aibă deopotrivă parte de 
sfântă dreptate. Sunt om de şaizeci de ani trecuţi, sunt 
gospodarul cel mai de frunte din satul meu, din 
Ghindăoani, am turme de cai, de vite şi de oi, am sute 
de stupi. Dumnezeu mi-o dat nouă feciori, toţi în viaţă, 

toţi mai nalţi decât mine, şapte sunt însuraţi şi cu copii, 
şi tusşapte sunt fruntaşi în satul nostru. Totuşi, pentru 
a ajunge să ne croim o ţară ca acea de care o vorbit 
cneazul de peste munţi sunt bucuros să jertfesc 
rămăşiţa mea de viaţă, să pierd averea mea întreagă, 
să văd băieţii căzând unul după altul sub paloşul sau 
sub sulița duşmanului, căci va rămâne nădejdea că cel 
puţin nepoţii mei vor fi oameni, că vor putea trăi în 
tihnă ca oameni deplini; că vor fi feriţi de jaf, de siluire, 
de batjocură, că nici străin, nici diregător nedrept nici 
stăpân lacom nu se vor putea atinge de avutul sau de 
cinstea lor. Şi ca mine, cuvioase părinte şi boieri 
dumneavoastră, simte întreg norodul acestei ţări. 

Nu este unul din noi, care să nu jertfească cu bucurie 
şi viaţă şi avere pentru a pregăti copiilor sau nepoților 
o soartă mai omenească decât acea de astăzi. Şi nu se 
vor lupta ca viteji, se vor lupta ca zmei. Căci, să nu vă 
fie de supărare boieri, grea este astăzi soarta 
ţăranului. Împilările şi siluirile domneşti vă sunt 
cunoscute: grele sunt birurile puse de domnie şi noi nu 
plătim numai cât este hotărât de domnie, dar plătim 
cât vrea să ne ieie diregătorul. Dreptatea este numai 
pentru acel care are cu ce s-o cumpere; ţăranul este 
privit ca o vită, cel de pe urmă diregător se crede în 
drept să-şi bată joc de dânsul şi cinstea casei lui. Dar 
mai sunt şi alte împilări şi alte nedreptăţi, boieri 
dumneavoastră, de care nu voiţi să ştiţi căci, iertaţi-mă 
dacă grăiesc ca un ţăran prost, acele împilări se fac de 
oamenii dumneavoastră. Legea şi obiceiul pământului 
acestuia au fost că cneazul să ieie a zecea din toate 
roadele pămânrtului şi fieştecare locuitor să-i facă trei 
zile de clacă pe an. Însă oamenii dumneavoastră ieu 

dijma în aşa chip încât adesea partea stăpânului 
copleşeşte partea omului, iar cele trei zile de clasă pe 
an, nu ştiu prin ce minune, au ajuns împătrite. Să mai 
vorbesc de altele? Locuitorul nu poate să macine decât 
la moara stăpânului, aşa o fost de când lumea, dar 
stăpânul trebuie să-l vămuiască drept luându-i un 
miertic din zece: oamenii dumneavoastră ieu trei. Dar 
judecăţile strâmbe, dar samovolniciile, să mai vorbesc 
de ele? 

Vedeţi, boieri dumneavoastră, că mare este 
deosebirea între starea în care ne aflăm şi cea care ne- 
o juruieşte cneazul de peste munţi, dacă vom izbuti 
prin mintea şi vitejia dumneavoastră, prin puterea 
braţelor noastre, să gonim pe Sas şi pe puii lui de lup 
din ţară şi să înfruntăm puterea ungurească. Proşti am 
fi noi, ţăranii, dacă am sta măcar o clipeală la gânduri 
pentru a jertfi o viaţă atât de amară spre a pregăti 
copiilor noştri un viitor atât de strălucit. Numai, boieri 
dumneavoastră, să nu vă supăraţi, dar mulţi dintre noi 
se tem că vom lupta şi vom birui dar că, după luptă şi 
izbândă, numai cei mari se vor folosi, iar pentru 
prostime tot rău are să fie. Şi mă tem că o asemenea 
bănuială stăpânind multe inimi, ele nu vor mai avea 
toată tăria trebuitoare pentru a purta lupta cu destulă 
vitejie, pentru a îndura nevoile şi durerile nedespărţite 
de dânsa cu destulă îndârjire. Şi când inima se moaie, 
ştiţi dumneavoastră că nici braţele nu mai au putere. 
Tare mă tem de această bănuială blăstămată şi fiindcă 
dorul de a-mi vedea neamul slăvit şi ducând un trai 
cinstit îmi arde şi-mi pătrunde inima, tare vă rog, 
cuvioase părinte şi cinstiţi boieri, să faceți 
dumneavoastră ce veţi şti pentru ca să piară bănuiala 

şi să ştie românul că binele lui şi al copiilor lui atârnă 
numai de la oţelirea inimei lui, de la virtutea braţelor 
lui şi că mişel ar fi acela care ar cruța inima sau braţul. 
Am zis! 

Din grămada ţăranilor se auziră strigăte de: 

— Aşa este! 

— Bine o vorbit! 

— Faceţi să piară bănuiala dintre noi. 

— Fără încredințarea că soarta ne va fi cu totul 
schimbata, nu putem face ca poporul să intre în luptă 
cu toată inima şi cu tot sufletul, zise un preot bătrân. 

Cneazul cu musteţile negre şi groase, pe care l-am 
văzut nemulţămit de sfătuirea cu ţăranii, Radomir de 
lângă Bacău, ieşi din rândurile boierimei şi ceru dela 
călugăr încuviinţare să vorbească. 

Părintele  consimţind, Radomir, într-o lungă 
cuvântare, învinovăţi pe ţărani că vor să se folosească 
de nevoia în care se găseşte neamul şi ţara pentru a 
dobândi foloase noi pentru dânşii şi a ştirbi drepturile 
şi veniturile cnejilor. El vesteji cu cuvintele cele mai 
tari o asemine precupeţire a unui ajutor ce nu era 
decât o datorie sfântă cătră mama obştească: ţara. 

Cuvântarea lui Radomir fu primită de o parte din 
cneji cu semne de mulţămire, ţăranii tăcură dar, din 
rândurile lor, ieşi iarăşi Şerban din Ghidăoani. 

— Greşit este cneazul când zice că ţăranii vor să se 
folosească de nevoia neamului spre a dobândi foloase 
noi pentru ei şi spre a ştirbi şi a împuţina veniturile 
boiereşti. Ţăranii nu cer niciun folos nou, nu vor să 
ştirbească niciun drept, ei cer numai să se folosească 
nesupăraţi de drepturile de care, în puterea obiceiului 
pământului, s-au folosit moşii şi strămoşii lor. Ei nu vor 

să se atingă de niciunul din drepturile şi din veniturile 
de care s-au folosit moşii şi strămoşii boierilor în 
puterea aceluiaşi obicei al pământului, dar vor ca 
obiceiurile noi, ca dările şi îndatoririle noi puse de unii 
din cneji asupra ţăranilor numai din voinţa lor şi cu 
samavolnicie, dări şi îndatoriri care fac din viaţa 
ţăranului un chin şi o nevoie, să piară cu desăvârşire. 

— Aşa este! strigară ţăranii. Poporul cere numai 
drepturile care au fost ale sale din veci. 

— Vroiţi ca cnejii să nu mai fie stăpâni pe 
pământurile lor, strigă Radomir. 

— Să am iertare, jupâne, zise atunce preotul cel 
bătrân care mai vorbise, dar pământul nu este al 
cnejilor, pământul este al neamului care-l locuieşte. 
Neamul întreg l-o luat în stăpânire, neamul întreg l-o 
apărat cu sângele lui; norodul o descălecat sate şi 
oraşe, norodul o făcut curăţiri; nime n-o împărţit 
cnejilor pământul stăpânit de neam. Dar fiindcă 
neamul avea trebuinţă de judecători în vreme de pace 
şi de povăţuitori în vreme de război, s-au ales cei mai 
buni de neam, cei mai vrednici şi li s-o încredinţat lor şi 
scoborâtorilor lor puterea de a judeca şi de a povăţui 
pe ceilalţi. lar în schimb, spre a răsplăti osteneala lor, li 
s-au dat dreptul de a lua a zecea din tot rodul 
pământului, acel de a ţine moară şi crâşmă, acel de a 
globi pe vinovaţi şi s-au îndatorit pe toţi românii să 
lucreze cneazului câte trei zile de clacă pe an. Ştiţi 
bine că aşa este, căci în această ţară nu stăpâneşte 
niciun cneaz pământ pustiu, nelocuit, iar satele cu 
pământul locuit împrejurul lor se numesc şi astăzi 
judeţe. 

— Aşa este, strigară toţi ţăranii A chiar mulţi din 

cneji, mai ales din acei mai bătrâni. 

— Boieri dumneavoastră, zise iar Şerban, n-o avut 
dreptate cneazul Radomir când o învinovăţit pe popor 
că folosindu-se de nevoia neamului precupeţeşte 
ajutorul său. Poporul nu precupeţeşte nimica, nu vă 
cere nimica. Dar noi, fruntaşii satelor, noi cărora 
cuviosul părinte ne-o făcut cinstea să ne destăinuiască 
scopul lucrării sale, noi în sânul cărora o ştiut să 
deştepte mândria şi iubirea de neam, noi care trăim cu 
poporul, auzim plângerile lui, ştim gândurile lui, datori 
suntem să vă grăim adevărul. Şi acest adevăr este că, 
dacă nu se va face o legătură mare, prin care să se 
închezăşluiască poporului drepturile lui cele vechi şi 
stârpirea obiceiurilor noi şi rele, poporul va merge la 
luptă pentru izgonirea lui Sas, dar nu va pune în 
această luptă însufleţirea şi îndârjirea fără de care nu 
vom putea avea sorţi de izbândă. Apoi nu uitaţi un 
lucru: cea mai mare parte din cneji este din partea 
noastră, de unde ştiţi că Sas ca să-şi răzbune pe ei şi 
ca să capete oşteni, nu juruieşte el poporului mult mai 
mult decât vă feriţi dumneavoastră să-i juruiţi? 

Aceste de pe urmă cuvinte ale lui Şerban, care 
arătau cnejilor o primejdie foarte adevărată şi foarte 
mare, la care ei nu se gândiseră până atuncea, nu fură 
pierdute. Ei începură să se sfătuiască între dânşii cu 
jumătate de glas, apoi unul dintr-înşii, un cneaz bătrân 
de pe Şomuz, numit Liteanu, zise lui Isaia: 

— De ce taci, părinte, şi nu ne cinsteşti cu părerea 
cuvioşiei tale. Cuvioşia ta eşti povăţuitorul nostru, 
căpetenia noastră, acel care o pus la cale această 
lucrare măreaţă. De la cuvioşia ta aşteptăm lumină. 

— N-am vorbit până acuma, răspunse R a 

fiindcă am vrut ca fiecare să-şi spuie părerea neînrâurit 
de nimeni. Bănuiala şi lipsa de încredere care 
domneşte între boieri şi popor alcătuieşte o primejdie 
mare, grozavă pentru izbândă pricinei noastre. Are 
dreptate Şerban din Ghiondăoani când zice că poporul 
va lupta cu îndoită inimă când va şti că izbândă va 
pune pe copiii săi la adăpostul tuturor relelor 
nesuferite de care este bântuit astăzi, şi trebuie să 
mărturisesc că poporul rabdă pe lângă relele şi 
fărădelegile venind de la domnie şi altele. Nu toţi cnejii 
se poartă cu dreptate; sunt printre dânşii şi oameni 
lacomi şi nedrepţi care fac soarta ţăranului din cale 
afară amară. Este foarte adevărat că mulţi cneji, fără 
dreptate, numai cu de la sine putere, au încalcat 
drepturile strămoşeşti a locuitorilor din judeţele lor şi 
le-au pus dări şi îndatoriri noi, necunoscute de bătrânii 
noştri. Primejdia despre care ne-o vorbit Şerban este 
foarte vie şi foarte amenințătoare. Trebuie să luăm 
măsuri pentru a ne feri de dânsa şi a face ca poporul 
să intre în luptă pătruns de gândul că mântuirea lui de 
toate relele atârnă numai de la vitejia şi de la voinţa 
lui. Sunt de părere că chiar în astă-noapte să se facă 
între cnejii şi fruntaşii satelor care sunt de faţă aice o 
mare legătură, prin jurmânt pe evanghelie, să se lege 
că îndată după gonirea lui Sas să nu mai ceară 
locuitorilor din judeţele lor niciodată, în veci, vreo dare 
sau vreo îndatorire peste cele obicinuite din vechi. lar 
fruntaşii satelor să se îndatorească a păzi cu sfinţenie 
îndatoririle la care au fost supuşi bătrânii lor către 
cneazul sub a cărui ascultare se aflau. Şi, spre mai 
mare credinţă, această legătură să fie întărită de către 
namestnicul viitorului şi mult  doritului nostru 

stăpânitor. Cneazul Stroici să jure în numele lui Bogdan 
că va face să se păzească cu străşnicie această 
legătură dintre cnejii şi poporul acestei ţări şi că va 
pedepsi cu asprime pe oricine, cneaz sau ţăran, s-ar 
abate de la îndatoririle legăturei făcute astăzi. 

— Aşa să fie! strigară ţăranii. 

Boierii se sfătuiră câtva între dânşii, apoi cneazul 
Liteanu zise cu glas tare: 

— Suntem gata să urmăm sfatul părintelui, să facem 
jurământul cerut de cuvioşia sa şi să-l ţinem cu 
sfinţenie. 

— Dar, zise Radomir, are oare cneazul Stroici putere 
să ieie asemine îndatorire în numele lui Bogdan? 
Văzut-a cineva puterile lui? 

— Eu am văzut puterile lui, zise părintele, scoțând un 
pergament de care era atârnată, printr-un găitan de 
mătasă, o pecete de ceară; iată-le, să vi le cetesc. 

Şi, în mijlocul unei adânci tăceri, părintele Isaia 
începu să tălmăcească pe româneşte cartea slavonă 
prin care Bogdan, printre altele, împuternicirea pe 
Stroici să ieie în numele lui, împreună cu părintele 
Isaia, orice îndatorire ar crede de cuviinţă, încredinţând 
că îndatoririle luate de Stroici şi făgăduinţele făcute de 
el vor avea aceeaşi putere ca acelea făcute de însuşi 
voievodul. 

După ce lsaia isprăvi tălmăcirea cărţii, el spuse 
câteva cuvinte la urechea lui Ţintă. Acesta ieşi până în 
gura hrubei pentru a veni îndată înapoi însoţit de 
preotul din Poiana cu crucea şi cu evanghelia în mână. 
lar după dânsul două slugi aduceau o masă. 

Era de înţeles că Isaia, dacă nu pusese însuşi la cale, 
prevăzuse cele ce aveau să se ERES la această 

întrunire. 

Preotul aşeză evanghelia şi crucea pe masă unde se 
mai aşezară şi două făclii de ceară. Apoi părintele Isaia 
chema pe rând pe fiecare din cneji, îi dădea crucea 
într-o mână, îl punea să puie cealaltă pe evanghelie şi 
rostea cu glas tare şi răspicat cuvintele jurământului 
prin care cneazul se lega ca, îndată după izgonirea lui 
Sas, să nu mai ceară locuitorilor din judeţul lui decât 
dările şi îndatoririle statornicite de obiceiul strămoşesc 
şi să-i judece cu dreptate, cneazul rostea fiecare din 
cuvintele zise de călugăr apoi, sărutând evanghelia şi 
crucea zicea: Aşa să-mi ajute Dumnezeu, proclet să fiu 
de-mi voi călca jurământul! După ce acest jurământ fu 
făcut de toţi boierii, părintele Isaia chemă pe ţărani, 
iarăşi pe rând, şi-i făcu să jure în acelaşi chip că se vor 
supune cu desăvârşire tuturor dărilor şi îndatoririlor 
statornicite de vechiul obicei al ţării şi datorite 
cneazului în judeţul căruia se aflau. Fiecare mai jură 
credinţă şi ascultare cneazului său. După cel de pe 
urmă ţăran, Stroici luă crucea într-o mână, puse 
cealaltă pe evanghelie şi, cu glasul mişcat, dar 
puternic, rosti la rândul său următorul jurământ: 

— În numele voievodului Bogdan, din porunca şi cu 
voia lui, jur pe sfântă cruce şi pe Dumnezeu că dacă 
voievodul Bogdan, cu mila celui atotputernic, se va 
învrednici să apuce şi să ţie oblăduirea acestei ţări, el 
va priveghea cu străşnicie ca cnejii acestui pământ să 
nu ceară de la locuitorii judeţelor lor alte dări şi alte 
îndatoriri decât acele statornicite de veacuri de 
obiceiul pământului, va priveghea ca ei să judece pe 
locuitori cu dreptate şi va înfrâna şi pedepsi cu asprime 
orice călcare a acestei legături. Asemene, jur că dacă 

voievodul Bogdan va ajunge la oblăduirea acestei ţări, 
el va priveghea ca locuitorii satelor cnezeşti să 
împlinească cu sfințenie îndatoririle către cnezi 
statornicite de obiceiul strămoşesc al pământului, că 
va pedepsi cu străşnicie pe acei ce se vor împotrivi şi-i 
va sili să fie credincioşi şi ascultători către cneji. Aşa să 
ajute Dumnezeu voievodului Bogdan. Proclet să fie 
dacă va călca acest jurământ! 

Apoi sărută crucea şi evanghelia. Atunci părintele 
Isaia zise: 

— Dumnezeu atotputernicul, martor al jurământului 
ce l-aţi făcut, să binecuvânteze pe acei ce-l vor ţinea 
cu sfinţenie, să pedepsească pe acei care vor cuteza 
să-l calce. 

Apoi zise către ţărani: 

— Sunteţi mulţămiţi, oameni buni? Pierit-a în sfârşit 
bănuiala din voi? 

Şerban răspunse pentru tovarăşii lui: 

— Suntem mulţămiţi, cuvioase părinte, şi cinstiţi 
boieri. Să trăiţi, căci astă noapte aţi făcut o faptă mare 
care umple de bucurie un norod întreg. Aţi făcut să 
piară cu desăvârşire dihonia dintre noi. Noi, fruntaşii 
satelor, vă încredinţăm pe cinstea noastră că nu vă 
veţi căi de fapta pe care aţi făcut-o. Veţi vedea în 
curând, la luptă şi la nevoie, cum ştim să ne răsplătim 
dreptatea care ni se face. Daţi-ne răgaz până atunce! 

Apoi plecând genunchiul înaintea părintelui, îi sărută 
mâna zicând: 

— Să trăieşti, părinte, ceea ce ai făcut astăzi nu vor 
uita strănepoţii noştri nici peste o mie de ani. 

Toţi ţăranii urmară pilda lui Şerban şi veniră pe rând 
să sărute mâna lui Isaia. 

Acei care aduceau tovarăşi noi pe chezăşia lor, îi 
numeau părintelui, arătându-i satul din care era noul 
venit. 

Când veni rândul lui Nastasă Lenea din Rugineşti, el 
după ce sărută mâna lui Isaia, îi zise arătându-i pe un 
ţăran tânăr, nalt şi voinic şi pe un preot tânăr ce se 
ţineau de el: 

— lată, părinte, vărul meu, Nistor Mircea, din satul 
Neruja, cu cumnatul său, preotul Dănilă, tot de acolo. 
Ei sunt ai noştri, cu trup şi suflet şi s-apucă să ne 
aducă în ajutor, la cea de întăi cerere, trei sute de 
munteni voinici, toţi arcaşi de frunte. 

— Şi nu se tem ei să tragă asupra lor mânia lui 
Basarab dacă, fără voia lui, vor veni în ajutorul nostru? 
întrebă părintele uitându-se lung la noii veniţi cu ochii 
lui adânci şi pătrunzători. 

— Vrancea nu este robită lui Basarab, zise preotul 
Dănilă cu un glas răguşit cu desăvârşire, după ce 
sărută mâna călugărului, ea se ocârmuieşte singură, 
plătindu-i numai bir şi dându-i ajutor la război. Dar 
vrâncenii se fălesc că sunt români între români. Acolo 
unde se face vreo lucrare românească ei cer, ca un 
drept sfânt, să aibă partea lor la lucru. Puțin le pasă 
dacă fapta lor place, sau nu place lui Basarab. 

— Glasu-ţi este foarte răguşit, fiule, zise părintele 
Isaia privindu-l cu mulţămire, totuşi frumoase şi 
româneşti sunt cuvintele ce le rosteşti. 

— Părintele o răcit rău pe drum, zise atuncea 
tovarăşul preotului, Nistor Mircea, dar inima lui este 
totdeauna caldă. 

Aşteptăm cu toţii cu nerăbdare semnul de a intra în 
luptă. 

Părintele Isaia mai puse străinilor câteva întrebări şi 
ei răspunzând într-un chip care-l mulţămi pe deplin, 
orice bănuială pieri din mintea lui Isaia. 

Scopul de căpetenie ce-l avea în vedere părintele 
Isaia într-această întrunire era curmarea 
neînțelegerilor dintre cneji şi săteni în încetarea 
nedreptăţilor şi a samovolniciilor de care se tânguiau 
acei de pe urmă. Precum am văzut acest scop fusese 
atins. Apoi folosindu-se de faptul că atâţia fruntaşi erau 
adunaţi în faţa împuternicitului lui Bogdan, el le 
propuse să facă cu toţi înaintea lui Stroici jurământ de 
credinţă către domnul ales de ei. Acest jurământ fu 
făcut de fiecare în parte, adunarea întreagă izbucnind 
necontenit în strigăt de: 

— Să trăiască! 

După săvârşirea jurămintelor, părintele Isaia se mai 
sfătui cu cei de faţă asupra mai multor amănunţimi. Se 
hotări, între altele, chipul în care era să i se aducă la 
cunoştinţă întâmplările cele mai de samă în vremea 
călătoriei lui. 

Apoi adunarea se sparse, cei mai mulţi din cneji şi 
din ţărani plecară de-a dreptul la casele lor, numai 
puţini rămăseseră la Băluşeşti peste noapte. 

Părintele Isaia cu tovarăşii lui plecară în zori de ziuă 
căci călugărul era aşteptat la laşi. Este de crezut că 
Mihu nu împărtăşea graba călugărului şi că ar mai fi 
zăbovit bucuros la Poiana spre a-şi mângâia ochii cu 
privirea llenei. 

Se vede că cneghina, din partea ei, credea că 
şederea părintelui Isaia la tatăl-său avea să fie mai 
lungă, căci un nor acoperi frumoasa ei faţă când, la 
sculare, află că părintele cu ai săi plecaseră. Slugile 

casei văzură cu mirare că, de astă dată, cu toate 
silinţele ce-şi dădeau, nu erau în stare să mulţămească 


pe stăpâna lor, obişnuit atât de răbdătoare şi de 
blândă. 

e malul înalt al unei scursuri a Lăpuşnii se afla 

aşezat, pe acea vreme, satul Vişineşaii, descălecat, 

cu un veac înainte, de cneazul Vişin, un viteaz al 
cărui nume era încă viu în mintea lăpuşnenilor. 

Cele trei sute şi mai bine de case care alcătuiau satul 
erau, aproape toate, încunjurate de livezi şi de vii 
întinse, întinzându-se, unele, până la poalele codrilor 
mărginaşi. Printre gardurile aşezărilor şerpuiau o 
mulţime de drumuri iar, prin mijlocul satului, trecea 
şleavul care ducea de la Lăpuşna la Tigheciu. 

Intr-o seară senină a începutului lui iulie, adică vreo 
şase săptămâni după întrunirea de la cneazul Baloş, 
vreo două ceasuri după stinsul lumânărilor în sat, un 
călăreț venea în goana calului dinspre Tigheciu. 

Călărețul era tânăr, înalt, de făptură puternică deşi 
sprintenă. Pletele lungi care-i cădeau pe umere erau 
de un castaniu deschis, în ochii albaştri închişi, 
aproape negri, mari şi vioi, scânteia îndrăzneala; nasul 
era drept, musteţile bălane şi răsucite lăsau descoperit 
chipul frumos al gurii. 

Pe cap, purta o pălărie de pâslă neagră, cu fundul 
ridicat şi drept, ale cărei margini late şi răsucite erau 
împodobite cu fir. 

Îmbrăcămintea îi era alcătuită dintr-un mintean cu 
Tu Sa LII Say E 
Sa It ia i est! 

mâneci albastru închis, cusut peste tot cu flori roşii şi 
galbene. Mânecile, strâmte până la cot, largi şi 
spintecate de la cot în jos, erau încheiate deasupra 
mânilor. O cingătoare de piele roşie, împodobită cu 
cuie şi cu flori de argint, strângea nădragii largi de aba 
albastră, cusuţi cu flori ca şi minteanul şi vârâţi, sub 
genunchi, în ciubote de iuft roş cu turetcile suflecate. 

Calul era un armăsar murg: capul îi era mic, coama 
lungă şi deasă, pieptul şi sapa late şi puternice, iar 
picioarele subţiri şi vânjoase cu copite mici. 

Scaunul şeii, de fildeş săpat, acoperit cu o perină de 
iuft roş, era aşezat pe o arşea de postav roş, 
împodobită, de jur împrejur, cu ceapraz lat de fir de 
aur, iar popii, căpeţala şi frâul de piele roşie erau 
acoperite cu cuie şi flori de fir. 

Nu se vedea asupra lui altă armă decât, la şoldul 
stâng, un paloş atârnat de o curea prinsă sub chimir şi 
trecând, sub mintean, pe umărul drept. 

Călărețul când se văzu aproape de cele de întâi case, 
cârni la stânga, pe cărare, schimbând goana calului în 
umblet. 

Înconjurând astfel, aproape tot satul, ajunse în 
curând la piciorul unei mici ridicături de pământ, sădită 
cu vie şi cu pomi şi împrejmuită cu un gard de nuiele 
care făcea o cotitură pe loc. 

Aproape de cotitură călăreţul descălecă, legă calul 
de o răchită la marginea cărării şi cu un pas răpede dar 
uşor şi fără a face zgomot, înconjură colţul gardului 
având grijă să se ţie în umbra lui şi, deoarece acest 
gard nu era înalt, să se plece ca să nu i se poată zări 
capul peste streşina alcătuită din vreascuri. Când 
ajunse lângă doi nuci crescuţi unul lângă altul, ca de 

gemeni şi lipiţi de gard, auzi tuşind uşor şi, oprindu-se, 
văzu între cei doi copaci, trecând peste gardul care 
aicea era stricat, capul şi umerile unei fete. Tânărul se 
opri privind-o în tăcere. Într-adevăr, era bună de privit 
Florica Vişin, stăpână pe a treia parte a satului 
Vişineştii, strănepoată de frate şi moştenitoare, atât a 
lui Drăgan Vişin cât şi a părintelui loasaf Vişin, stareţul 
schitului de la Măgura, deasupra Ocnelor, stăpâni şi ei 
amândoi peste câte o treime din Vişineşti. 

Dar nu era bună de privit numai fiindcă era bogată, 
ceea ce, cum toată lumea ştie, nu strică niciodată unei 
fete ci, mai ales, fiindcă era de o frumuseţă vestită pe 
amândouă malurile Prutului şi primise chiar porecla de 
Floarea Lăpuşnei. Zău, Gheorghiţă al Şalgăi, căci 
călăreţul nostru nu era altul decât tânărul şi viteazul 
căpitan de codru, avea cu ce să-şi desmierde ochii 
privind-o. (...) 


Gheorghiţă iubea pe Florica Vişin de mai bine de un 
an şi precum am văzut, o ceruse de soţie, dar fata 
amânase luarea unei hotărâri. Ştia din capul locului că 
era peţită şi de alţi tineri cu vază şi cu avere, în curând 
îşi dădu seama că pe fiecare zi se ivea câte un nou 
peţitor. Acest fapt, departe de a răci iubirea lui, o 
stârnea şi mai tare, dar cu iubirea creşteau şi 
înţepăturile. Ele deveniseră însă de nesuferit de vreo 
două luni, de când se întorsese de la Țarigrad, din 
slujba împărătească, cu o ceată de lăpuşneni, 
Constantin Bibire. Fiul unuia din fruntaşii Bâcului, 
numele noului venit, tânăr şi frumos, era însoţit de 
renume mare de viteaz. Cum văzuse pe Florica se 
îndrăgostise într-însa şi lui Gheorghiţă i se păru că ea 

era departe de a-l privi cu răceală. Bănuielile lui 
crescând din zi în zi, se hotărâse să ceară Floricăi 
întâlnirea despre care am dat samă mai sus, cu 
hotărâre de a limpezi starea lucrurilor. 

Cele întâmplate ar fi trebuit să-l bucure, căci ele 
vădeau că, dacă Florica nu era îndrăgostită într-însul, 
nu era îndrăgostită nici în Bibire, nici în altul şi le 
pusese amândorura, pentru a o câştiga, aceeaşi 
îndatorire. 

Dar în inima lui, ca în acea a oricărui îndrăgostit, tot 
mai trăia până atunce nădejdea că poate este iubit şi 
că, în curând, Florica va fi a sa. Acuma, după cele 
petrecute în acea noapte, asemenea nădejde trebuie 
să piară. Il mai jignea dureros faptul că Bibire era pus 
de Florica pe aceeaşi treaptă cu dânsul, lucru ce pe un 
îndrăgostit îl ustură totdeauna cu deosebire. 

n glas puternic care-i striga să steie trezi pe 

Gheorghiţă din gânduri. Tânărul căpitan domoli 

mersul calului, strânse dârlogii şi, cu mâna dreaptă 
pe mânerul paloşului, întrebă: 

— Cine îmi aţine calea? 

— Oameni buni, răspunse acelaş glas. 

— Nişte călători rătăciţi, adaose altul. 

Atunce, la câţiva paşi înaintea lui, la piciorul unui mic 
pripor, văzu la lumina lunii, stând pe loc în drumul care 
şerpuia între tufe, o ceată de oameni şi de cai. 
Gheorghiţă se opri şi el. 

— Cine sunteţi, de unde veniţi şi unde mergeţi? 
întrebă el. 

— Eu sunt Toma Alimoş despre care trebuie să fi 
auzit dacă eşti de pe aceste locuri, zise călătorul al 
cărui glas se auzise întâi. Vin de la Orheiu cu nişte 
prieteni ai mei. Am luat-o de-a dreptul, în curmezişul 
văilor. De la un loc am pierdut cărarea, am rătăcit 
ceasuri prin codru şi nu ştiu dacă acest drum, în care 
ajunsesem tocmai când te-am auzit venind, duce la 
satul Gradiştea, pe Galbâna, la Gheorghiţă al Şalgăi, 
care-i căpitan de codru. 

Gheorghiţă, sărind jos de pe cal, se îndreptă cătră 
Toma Alimoş care descălecase şi el în mijlocul 
drumului, îşi scoase pălăria şi închinându-se îi zise: 

— Jupân Toma Alimoş, mare este bucuria mea fiindu- 
mi dat să văd, în sfârşit, pe acel despre a cărui vitejii 
am tot auzit cu mirare de când eram mic copil. Drumul 
pe care vă aflaţi duce întins la Gradiştea şi eu sunt 
Gheorghiţă al Şalgăi, căpitan de Codru şi sluga 
dumitale. 

— Norocul ne-o slujit dar bine rătăcindu-ne prin 
codri! Mă bucur că fac cunoştinţa unui tânăr oştean a 
cărui începuturi îndreptăţesc părerea că în curând ne 
va lăsa pe noi, bătrânii, cu mult în urmă, răspunse 
Toma Alimoş care se apropie de Gheorghiţă şi-i strânse 
mâna. 

— Dar pe mine, mă mai cunoşti? zise un glas lângă 
Gheorghiţă. 

Când acesta se întoarce, el dădu un strigăt. 

— Mihu! 

Şi amândoi prietenii se îmbrăţişară lung. S-apropiase 
acuma şi părintele Isaia cu Stroici. Gheorghiţă nu 
văzuse niciodată pe călugăr dar, prin credincioşi de ai 
lui, intrase în legături cu el şi era câştigat, trup şi 
suflet, pentru mişcarea pregătită de dânsul. 

Îndată ce îl zări în tovărăşia lui Toma Alimoş şi a lui 
Mihu, pricepu cine este şi merse să-i sărute mâna. 

Când părintele îi spuse cine este Stroici, Gheorghiţă 
îşi aduse îndată aminte de dânsul. Fusese şi el cu oştile 
leşeşti la împresurarea Vilăului, unde văzuse pe 
cneazul maramureşean şi cunoştea vitejeasca lui 
purtare în năvala de noapte, încercată asupra taberei 
creştine de cătră Keistut şi Olgerd. 

— Oare mult mai este de aice până la Grădişte? 
întrebă părintele Isaia. 

— În fuga mare ai ajunge în două ceasuri, zise 
Gheorghiţă. Cu mersul obişnuit de drum ne vor trebui 
patru dacă nu cinci. 

Călătorii se uitară unul la altul. 

— Caii noştri sunt osteniţi cu desăvârşire, zise Toma. 
Suntem pe drum de douăzeci de ceasuri; de-abia 
poposit-am de amiază trei ceasuri. Cred că ar trebui să 
le dăm puţină odihnă, măcar până la ziuă. 

Cu toţii se învoiră cu propunerea lui Toma şi după ce 
Gheorghiţă le arată că în capătul priporului se află o 
poiană cu iarbă bună, se hotărâră să poposească într- 
însa. 

Caii fură deşăuaţi şi priponiţi în poiană, călătorii se 
puseră jos, la piciorul unui carpăn gros şi tufos, iar 
slugile strânseră uscături şi aprinseră repede un foc 
mare. 

Părintele Isaia începu să povestească lui Gheorghiţă 
cele puse la cale în călătoria lor. 

Pretutindeni pe unde umblaseră până atunci 
fuseseră primiţi şi îmbrăţoşaţi cu cea mai mare 
dragoste. Pretutindene găsise pe fruntaşii românilor 
gata să deie tot ajutorul lor mişcării pusă la cale de 
Isaia şi menită să închege ţărişoarele lor răzlețe într-o 
domnie puternică, în stare să-i ferească de năvălirile 
tătarilor şi de încercările celorlalţi duşmani din afară. 
Fruntaşii se legaseră prin jurământ faţă de ei, să le vie 
în ajutor cu oşti, îndată ce părintele va fi dat semnul 
răscoalei împotriva lui Sas. Se hotărâse atât numele 
căpitanilor care erau să ocârmuiască aceste oști cât şi 
locurile prin care aveau să intre în Moldova. 

— Acuma, adaose părintele Isaia, veneam la Tigheciu 
ca să vedem ce ajutor avem de aşteptat de la vitejii 
codreni. 

— Fii încredinţat, părinte, că toate puterile codrului 
sunt, chiar de pe acum, la poroncile cuvioşiei tale, zise 
Gheorghiţă. Poronceşte şi peste trei zile vor trece 
Prutul şase mii de călăreţi şi două mii de arcaşi pe jos. 
Ei îţi cer numai un lucru: să-i pui veşnic în frunte, în 
locul unde primejdia va fi mai mare. 

— Avem de gând să ne răpezim şi la vecinii şi 
prietenii voştri, zise călugărul. Deşi mai puţini la număr 
decât voi, ei sunt viteji de seamă şi ajutorul lor nu este 
de lepădat. Am printre ei un prieten vechi care 
lucrează pentru mine; în cărţile lui îmi dă cea mai bună 
nădejde. Trebuie să cunoşti pe Marin Bibire. O fost 
căpitan vestit în vremea lui: astăzi este om în vârstă. 
În locul lui s-o ales căpitan fiul său, Constantin, iar 
bătrânul şi-o păstrat printre lăpuşneni vaza întreagă. 

Fruntea lui Gheorghiţă se încreţi la auzul numelui de 
Bibire şi, cu glasul silit, zise: 

— Da, îl cunosc. 

— De ei am tot atât de puţină grijă ca şi de voi şi îmi 
este grabă să merg la Bârlad, urmă părintele. 

— Acolo vom avea negreşit de furcă cu păcătoşii de 
târgoveţi, întrerupse Toma Alimoş. Dar ne vom pune 
pe atâta ca să izbutim şi, cu voia lui Dumnezeu, fiindu- 
ne curat cugetul şi scopul sfânt, vom izbuti. Dumneta 
trebuie să ştii dacă este adevărată vestea care ne-o 
ajuns în Orheiu, acum trei zile şi ne-o îngrijit atâta. 

— Vestea despre sosirea soliei de la Alexandru 
Basarab? 

— Ai găcit-o, zise părintele. Oare adevărat să fie? O 

sosit în Bârlad? 

— Ştiu că acum două săptămâni era fierbere mare în 
Bârlad unde se aflase de venirea unei solii de la 
Basarab. Se făceau pregătiri pentru găzduirea solilor în 
casa din târg a cneazului Tărziul, noul voievod ales de 
bârlădeni şi căpetenia potrivnicilor noştri. Se zicea 
chiar că Basarab trimisese acea solie în urma unor 
cărţi primite de la Târziul şi de la ai săi. Dar, în zilele 
din urmă, am aflat că solia lui Basarab o lăsat Bârladul 
deoparte şi o apucat de-a lungul Dunărei, spre Cetatea 
Albă unde au treabă cu genovezii, şi numai la 
întoarcere se va abate pe la Bârlad. 

— Mai bine ar fi fost pentru noi dacă nu ar fi trimis 
Basarab nicio solie la Bârlad dar, dacă o trimis-o, ne 
este de folos să mai zăbovească, ca să avem vreme să 
lucrăm înainte de sosirea ei, zise părintele. Dar, eşti 
încredinţat că este cum ţi s-o spus şi că solul o plecat 
spre Cetatea Albă? 

— Nu pot avea cea mai mică îndoială. (...) 


În curând ei plecară şi se îndreptară în jos spre 
Grădişte, în umbletul cailor. Porniseră abia de jumătate 
de ceas când se auzi în urma lor zgomot de fugă de cal 
nebună. Se opriră pe loc şi, de departe, se văzu un 
călăreț care venea într-un vârtej de colb. Când fu 
aproape de ei, Gheorghiţă strigă: 

— Toma Făgău! Să nu se fi întâmplat ceva mamei. 

Toma Făgău, căci călăreţul nu era altul decât vechea 
noastră cunoştinţă de la otacul de sub Perchiu, opri pe 
loc calul scăldat în spumă, sări jos şi alergând la 
Gheorghiţă, îi zise: 

— Căpitane, de ieri de amiază te caut. Te-am urmărit 

pe la Tigheciu, pe la Vişineşti, pe la Lăpuşna; toată 
noaptea am fost călare. 

— Dar ce este? Mama? 

— Sănătoasă şi voinică cu voia lui Dumnezeu. O 
plecat ieri, de amiază, cu toţi flăcăii noştri şi cu oameni 
din Gânceşti, Gura Galbână şi toate satele megieşe, 
peste tot ca la vreo mie de suliţi, în urmărirea unei 
trâmbe de tătari venind despre Prut şi care o ridicat 
turmele ce păşteau la Valea Adâncă, măcelărind 
aproape toţi păzitorii; numai vreo câţiva au putut să 
scape răniţi. Pe mine m-o trimis la Tigheciu cu poroncă 
să te caut şi să dau de ştire căpitanului Băncilă să-i vie 
şi el în ajutor. Pe Petrea Mănăilă l-o trimes la Lăpuşna, 
după lăpuşneni; m-am întâlnit cu el astă noapte; 
acuma trebuie să fi plecat din Lăpuşna, în ajutorul 
jupânesei, căpitanul Constantin Bibire, cu cinci sute de 
suliţi. 

— Tătarii erau mulţi? 

— După cât am putut înţelege, trebuie să fi fost mai 
multe mii. Dar, cum ţi-am zis, acei din păzitorii noştri 
care au scăpat acasă sunt mai toţi răniţi şi zăpăciţi rău, 
nu-i prea poţi înţelege. 

— Boieri, zise Gheorghiţă cătră tovarăşii lui, vestea 
care am primit-o mă sileşte să mă grăbesc să ajung 
acasă. Domniile voastre n-aveţi nevoie să vă grăbiţi; 
voi da poronci pentru ca să fiţi bine ospătaţi, şi cu 
aceste cuvinte dădu pinteni calului. 

Dar tovarăşii lui strigară într-un glas: 

— Nu ne despărţim de dumneata, unde vei merge 
vom merge, şi dând la rândul lor pinteni cailor, se 
tinură de el. 

oarele era aproape de prânzul cel mic când ceata 
călătorilor noştri ajunse în faţa satului Grădişte, 
aşezat pe râpa stângă a pârâului Galbâna. 
Deasupra satului, în mijlocul unei ogrăzi întinse, 


împrejmuită cu un zid de piatră nalt de trei stânjăni şi 


mai bine, având trei laturi încunjurate cu şanţuri 
adânci, iar a patra aşezată deasupra unei râpi, se 
vedea casa lui Gheorghiţă. Era o zidire pătrată, având 
la fiecare lăture câte un cerdac cu stâlpi de piatră. 

Incă de la oareşicare depărtare de sat Gheorghiţă şi 
acei ce-l urmau ajunseseră sau întrecuseră cete de 
călăreţi înarmaţi cu arcuri, suliţi şi paloşe. Mulţi din ei 
purtau pe cap coifuri de chipuri deosebite: unii erau 


îmbrăcaţi în cămeşi de zale, alţii aveau pieptul şi 


braţele apărate prin platoşe de oţel. Printre dânşii erau 
şi arcaşi pedeştri, dar în număr mic. 

Erau oameni din Gura Galbenii, din Gănceşti şi de pe 
hotarul Bâcului, care rămăseseră în urmă dintr-un prilej 
sau altul şi care se grăbeau acuma să ajungă cât mai 
curând la  Grădişte, îndată ce recunoşteau pe 
Gheorghiţă, dădeau pinteni cailor pentru a-l urma cât 
mai de aproape. Astfel, când după ce străbătu satul, 
tânărul căpitan de codru ajunse la podul ridicător de la 

poarta curţii sale, îşi opri calul şi se uită în urmă, se 
văzu urmat de o ceată numărând mai multe sute de 
oşteni. 

Podul fu lăsat în jos, greaua uşă de stejar, căptuşită 
întreagă cu platoşe de fier şi legată cu drugi groşi, se 
deschise şi călătorii intrară într-o ogradă mare cât un 
câmp care era plină de oameni înarmaţi şi de cai. 

Unii adăpau caii, alţii le spânzurau în cap traistele cu 
grăunţe; unii din ei curăţau şi ascuţeau armele, alţii 
îmbucau câte ceva din glugele cu merinde iar cea mai 
mare parte alcătuia cercuri şi se sfătuia. Aceşti codreni 
aveau înfăţoşarea unui neam de oameni voinici, nalți, 
spătoşi, vânjoşi, bine hrăniţi şi bine îmbrăcaţi, iar feţele 
lor pârlite de soare, privirea lor mândră şi hotărâtă 
arătau îndestul că erau deprinşi să înfrunte primejdia. 

Cum zăriră pe căpitanul lor, scoaseră nişte chiote de 
bucurie care făcură să răsune văile şi codri de pe 
împrejur. 

Cea dintâi grijă a lui Gheorghiţă, îndată ce se dădu 
jos de pe cal, fu de a cere unei slugi cu barba albă, dar 
încă verde, care-i ieşise înainte la scară, dacă au primit 
veşti de la jupâneasa. 

— Până acuma nu ştim nimica de la jupâneasa, 
căpitane. l-am trimis în cursul serii şi a nopţii vreo 
patru, cinci sute de ostaşi sosiți aice după plecarea 
dumisale şi am mai aflat de la Tigheciu că căpitanul 
Băncilă trebuia să plece astăzi, înainte de revărsatul 
zorilor, cu vreo două mii de oşteni. Despre tatari am 
aflat veşti de la alt păzitor al nostru, care o căzut aice 
tocmai pe la miezul nopţii şi ne spune că sunt peste 
zece mii, sub steagurile lui Kara-Katuş, mârzacul cel 
vestit. 

— Dar n-aţi putut să opriţi pe mama de la un pas 
atât de primejdios? Aş fi crezut, Axinte, că pot să am 
mai multă încredere în tine. 

— Căpitane, atât eu cât şi ceilalţi câţi îţi mâncăm 
pânea, am făcut tot ce ne-o stat în putinţă spre a 
îndupleca pe jupâneasă să nu plece împotriva 
păgânilor. Am îngenunchiat cu toţii înaintea ei şi am 
rugat-o cu lacrimi să ne lase pe noi să întoarcem 
paguba. l-am arătat că sunt destui viteji pentru a da 
păgânilor o pedeapsă straşnică, i-am spus că pasul 
care-l face are să te mâhnească şi că ai să ne ţii de rău 
că n-am oprit-o. Jupâneasa de fel nu ne-o ascultat: ba 
cu mare greu am făcut-o să aştepte sosirea oştenilor 
din satele învecinate. Voia să plece înainte numai cu 
slugile dumitale, pentru a prinde cât mai curând limbă 
cu tătarii, zicând că nu se va lăsa în luptă cu ei până ce 
nu vor sosi ajutoarele. 

— Şi mama are numai o mie de suliţi cu dânsa? zise 
Gheorghiţă, a cărui faţă arăta acuma o îngrijire vădită. 

— Până acuma, cu câţi i-am trimes de aice şi câţi au 
mai ajuns negreşit, porniţi din alte părţi, trebuie să fie 
încunjurată de două mii de oşteni dacă nu mai bine. 

Sosiseră acuma şi descălecaseră toţi călătorii; 
Gheorghiţă, văzându-i zise cătră Toma Alimoş: 

— Mă iertaţi boieri, că întâia mea grijă o fost pentru 
mama şi nu pentru dumneavoastră. lată vechea mea 
slugă, Axinte, are să vă poarte de grijă ca să nu 
lipsească nimica celor ce se vor simţi prea obosiţi 
pentru a mă însoţi în ajutorul mamei... 

lar ei într-un glas întrerupseră: 

— Mergem cu dumneta! 

— Cum, zice Gheorghiţă părintelui Isaia, şi cuvioşia 

ta vrei să mergi la războiu? 

— Nu mă despart de tovarăşii mei, răspunse 
călugărul, evanghelia ne învaţă că acolo unde este 
turma trebuie să fie şi păstorul. 

— Vă  mulţămesc din inimă, zise Gheorghiţă; 
rugăciunile unui cuvios ca părintele şi paloşele unor 
viteji vestiți ca boierii care îl însoțesc nu pot decât să 
ne fie de folos nepreţuit. (...) 


Pe când călătorii urmau vechea slugă în casă, 
Gheorghiţă, fără a pierde vreme, adună împrejurul său 
căpeteniile oştenilor care umpleau ograda spre a-şi da 
samă amănunţită de numărul de oameni ce avea sub 
mână. De la cei doi cneji şi zece hotnogi faţă, află că 
erau adunaţi aproape opt sute de călăreţi şi vreo sută 
şi mai bine de arcaşi pedeştri. Apoi puse de se aduse 
înaintea lui pe păzitorul de vite, despre sosirea căruia 
în cursul nopţii îi vorbise Axinte şi începu să-l 
cerceteze. 

Din spusele lui reieşea că tătarii, după ce trecuseră 
Nistrul, o luaseră răpede de-a lungul Dunărei, unde 
prădaseră satele, trecuseră Prutul, prădaseră pe 
Covurlui şi, dintr-o pricină sau din alta, se întorseseră 
răpede spre Nistru, dând peste cirezile de vite ale 
codrenilor care păşteau fără grijă pe întinsele păşuni 
din pustietatea ce se întindea între Codru şi Dunăre. 
Acest păzitor nu era cu vitele ci venea la ele când 
tătarii le răpise. Avusese norocul să se poată ascunde, 
cu cal cu tot, într-o stufărie de unde privise, trecând 
înaintea ochilor lui, întreaga tătărime, cu pradă cu tot. 

După dânsul, numărul păgânilor trecea cu mult peste 
zece mii de călăreţi şi se vedea că omul ODN 

nefugărit, nespăriet şi foarte deştept de feliul lui, 
vorbea curatul adevăr. 

Gheorghiţă, din ce în ce mai îngrijat pentru maică-sa, 
care-i era mai scumpă decât orice, poronci ca toată 
lumea să fie gata de pornire peste o jumătate de ceas, 
se duse la grajduri ca să aleagă caii trebuitori pentru 
oaspeţi şi apoi se întoarse la ei.(...) 

upâneasa Şalga, zise el după ce tuşi, este fiica 

cneazului Degeratu de la Degeraţi, pe Nistru, lângă 

Soroca. Cneazul Degeratu era viteaz, bun om 
cuminte, mulţi ani căpitan ot Soroca şi cuprins foarte, 
dar zgârcit, îndărătnic şi neîndurat. 

El avea trei fii, toţi viteji de soi şi o fată, cneghina 
Şalga. Ce să vă spun, boieri dumneavoastră, multe 
femei frumoase sunt în ţările noastre, în multe ţări 
străine oştit-am şi multe femei văzut-am, dar niciodată 
n-o fost dat ochilor mei să privească frumuseţă ca a 
jupânesei Şalga! 

Fraţii ei slujau în oştile leşeşti şi cel mai mare, 
Andrei, era cât pe ce să piară, noaptea, într-o cursă: 
fusese scăpat de moarte numai prin ajutorul unui 
prieten al său, viteaz leah de neam mare. 

Andrei Degeratu îşi împlinise sorocul său de slujbă şi 
era de doi ani acasă, la tată-său, când leahul care-l 
scăpase de moarte, venindu-i dor de el, sosi la 
Degeraţi ca să-l vadă. 

Andrei şi cu tatăl său îl primiră cu mare cinste, căci, 
precum v-am spus, pe lângă prietenia ce o arătase lui 
Andrei Degeratu, el era om de neam mare, înrudit prin 
mamă cu craiul leşilor şi peste samă de bogat. Dacă nu 
mă înşel, numele lui era Osolinski. 

Îndată ce Osolinski văzu pe sqa se Mordog 

nebun de dânsa; nu trecuse nici săptămâna de la 
sosirea lui la Degeraţi şi iată că o ceruse de soţie lui 
Degeratu şi încă cu rugăminte mare. Cneazul se 
bucură tare de astfel de ginere neaşteptat, mai ales că 
leahul îi spusese că Şalga fiind comoară nepreţuită, nu- 
i mai cere niciun ban de zestre. 

Cu vreo două săptămâni înainte de sosirea lui 
Osolinski, fusese adus la Degeraţi, rănit într-o luptă 
peste Nistru cu tătarii, cneazul Voicu de la Grădişte, 
tatăl căpitanului Gheorghiţă. El atunce nu era încă 
căpitan de Codru, dar era cunoscut ca viteaz bun şi 
căpătase rana urmărind pe nişte tătari care se 
încercase să prade poalele Codrului despre Bâcu. 
Fusese bine primit în casa lui Degeratu din pricina 
prieteniei şi a frăţiei de cruce care legase odinioară pe 
Degeratu cu căpitanul Preda, tatăl lui Voicu. 

Voicu, care avea numai douăzeci şi patru de ani, era 
om vestit de frumos: chipul lui tulbura somnul tuturor 
fetelor şi a multor neveste dintre Nistru şi Prut şi chiar 
de mai departe. Dar dulcele lor zâmbete şi privirile lor 
galeşe şi desmierdătoare îl lăsau cu totul nesimţitor. El 
avea două ibovnice care, pe rând, îl stăpâneau cu 
desăvârşire: războiul şi vânatul. 

Insă cum văzu pe cneghina Şalga, lucrurile se 
schimbară; ochii ei negri îi cuceriră cu desăvârşire de 
la întâia privire. Fie îngrijirea bună, fie puterea iubirei, 
deşi rănile lui erau departe de a fi uşoare, cneazul 
Voicu era în picioare după zece zile şi-şi lua ziua bună 
după două săptămâni, adică chiar în ziua în care sosise 
Osolinski. Dar el părăsea Degeraţii numai după ce 
izbutise să capete de la cneghina Şalga, în seara din 
ajunul plecării sale, în livada de deasupra SU 

făgăduinţa că-i va fi soţie. Făgăduinţa fusese dată fără 
greutate căci puţinele ceasuri care le petrecuse 
împreună ajunsese ca s-o facă şi pe dânsa să-l 
iubească la nebunie. 

Prin urmare vă puteţi închipui cu ce simţiri o aflat 
cneghina Şalga vestea neaşteptată că Osolinski o cere 
de soţie. 

Cneazul care-i împărtăşi singur această veste, căci 
soţia lui murise de mult, se aştepta ca Şalga s-o 
primească cu mare bucurie. Care nu i-o fost însă 
mirarea când o văzut pe fiică-sa îngălbenindu-se, 
cuprinsă de un tremur şi izbucnind în hohote de plâns. 
Crezu dintâi că bucuria o aduce în asemenea stare, dar 
această închipuire o fost răpede împrăştietă căci fata, 
izbutind să-şi mai stăpânească scârba, îi hotărî că 
niciodată nu va fi soţia lui Osolinski. lar la toate 
întrebările cneazului asupra pricinii unei hotărâri atât 
de neaşteptate, ea rămânea mută. 

În zadar îi arătă bătrânul că Osolinski este un peţitor 
cum ea nici nu-l putea visa, că are o stare strălucită, că 
este unul din cei mai cu vază boieri ai Ţărei Leşeşti, că 
să înrudeşte chiar cu craiul şi că luând-o de soţie are 
să facă dintr-însa fată crescută la ţară, una din 
podoabele falnicei curţi leşeşti. La toate câte-i spunea 
cneazul, Şalga se mulţămea să răspundă: nu pot. 

Bătrânul Degeratu, zgârcit şi neînduplecat, nu era 
om să scape din mână un ginere ca Osolinski pentru 
toana sucită a unei fete, cum zicea el, mai ales când 
acel ginere nu-i cerea nici măcar un ban zestre. El 
hotărî Şalgăi că voinţa lui s-o deie lui Osolinski este 
nestrămutată, că logodna se va face în aceeaşi seară, 
iar nunta peste o lună, având Osolinski nevoie să se 

întoarcă acasă pentru a pune la cale cele trebuitoare şi 
a-şi aduna rudele şi prietenii ce voia să-i aibe de faţă la 
nunta lui. Cneazul ieşi din odaia fetei poroncindu-i să 
se gătească pentru logodnă. 

Sosi ceasul mesei, toţi oaspeţii erau adunaţi, când o 
slujnică veni să vestească pe Degeratu că cneghinei 
venindu-i rău, s-o pus în pat şi nu poate veni la masă. 
Cneazul, supărat, se răpezi până la dânsa ca s-o 
silească să vie, dar o găsi culcată şi în prada unei 
astfel de fierbinţeli încât nu avu ce să mai spuie. Se 
întoarse la oaspeţi şi linişti pe Osolinski zicându-i că 
Şalga, zdruncinată de fericirea neaşteptată de care 
avea parte, o fost cuprinsă de friguri şi silită să se 
culce dar că, a doua zi, îi va fi negreşit bine. Se puseră 
deci la masă fără de dânsa. 

Dar, pe când Degeratu şi Osolinski mâncau şi beau 
fără poftă, un călăreț sprinten, călare pe un fugar de 
soi, pleca din Degeraţi spre Grădişte. Era un flăcău din 
sat, îndrăgostit până în cap cu loana, cea mai 
frumoasă din slujnicele Şalgăi. El merse toată noaptea 
pe poteci necunoscute obştii şi, a doua zi, pe la toacă, 
calul lui acoperit de spumă, cădea mort la scara curţii 
lui Voicu, iar călăreţul cerea să fie adus de sârg 
înaintea cneazului. 

Nu se ştie ce vorbiră împreună, dar nu trecuse ceasul 
de la sosirea flăcăului şi iată-l că pleca de iznoavă, 
călare pe cel mai iute din caii Voicului, cu punga plină 
de zloți şi traista ticsită de merinde alese. A doua zi, de 
amiază, flăcăul fu văzut vorbind cu loana la gardul 
curţii lui Degeratu. Nu se ştie ce au vorbit, dar nu trecu 
nici jumătate de ceas şi cneghina Şalga care nu 
părăsise patul de două zile, trimise răspuns cneazului 

că se simte mai bine şi are de gând să se scoale. 

Ea făcu chiar mai mult, căci primi să vadă pe 
Osolinski şi când acesta îi arătă iubirea lui şi îi ceru să-i 
fie soţie, Şalga răspunse că de vreme ce tatăl ei a dat- 
o lui Osolinski, ea, ca fiică ascultătoare, nu poate decât 
să se închine înaintea voinţei lui. Dar când Osolinski o 
întrebă dacă această supunere a ei către voinţa 
părintească îi este cu voie, ea îi răspunse zâmbind: 

— Mulţămeşte-te deocamdată cu atâta. 

Leahul avu nebunia să se încreadă şi a doua zi plecă 
înspre ţara lui. În răstimpul de şase săptămâni care o 
despărţea de ziua nunţii Şalga se arătă liniştită şi 
cneazul Degeratu îşi frecă mâinile când gândea la 
viitorul strălucit ce se pregătea pentru fiică-sa, dar mai 
ales când îşi aducea aminte de sacii de zloți pregătiţi 
pentru zestrea Şalgei, care puteau acuma să-şi urmeze 
somnul în lăzile cele ferecate din tainiţă. 

Oamenii din sat însă nu înțelegeau pentru ce Sandu 
al Măriuţei, flăcăul cel mai mândru din sat era acum 
vecinic pe drumuri şi totdeauna s-întorcea pe alt cal 
decât pe acel care-l încăleca la plecare. Se văzură 
chiar bătrâni şi mai ales bătrâne clătinând din cap şi 
dând a înţelege că Sandu poate că s-o apucat de 
negustorie necinstită şi că s-ar putea prea bine ca caii 
să nu fi fost dobândiţi în chip cinstit. Cine ştie dacă 
Sandu n-ar fi dat peste vreo supărare cu vornicul 
satului din pricina acestor cai, dacă întoarcerea lui 
Osolinski cu o ceată mare de prieteni şi de slugi, de cai 
şi de care, nu ar fi dat alte prilejuri de vorbă bătrânilor 
şi mai ales bătrânelor din Degeraţi. 

Drept să spun, n-am văzut de atunce asemenea 
adunătură de bogății. Când intrai în curtea lui 

Degeratu, mătăsurile, aurul, argintul şi pietrele scumpe 
care acopereau oamenii şi caii tovarăşilor lui Osolinski 
îţi luau ochii. Slugile din casă povesteau că darurile 
aduse de leah logodnicei sale umpleau două odăi şi că 
atât de strălucitoare erau pietrele care le acopereau, 
încât noaptea luminau singure acele odăi. Şalga 
primise pe viitorul ei soţ, pe rudele şi prietenii lui fără a 
arăta vreo bucurie deosebită, dar cu linişte şi cuviinţă. 
Oamenii băgară de samă încă, că ea căuta, pe cât îi 
era cu putinţă, să înlăture prilejurile de a se găsi 
singură cu mirele. 

Degeratu poftise la nuntă nu numai pe toată 
boierimea de la Nistru şi de la Prut, dar încă mulţi cneji 
şi viteji de peste Prut. Era poftit şi Voicu, despre a cărui 
legături de dragoste Degeratu nu avea nici cea mai 
mică bănuială. Voicu însă nu sosi decât în dimineaţa 
nunţii, după ce popăsise toată noaptea la un sat 
apropiet. Cu dânsul mai erau câţiva cneji, tot tineri ca 
şi el, vreo douăzeci de oşteni care se ţineau de casa 
lui, printre care mă aflam şi eu şi o ceată destul de 
însemnată de slugi, tot alese, una şi una: oameni 
vânjoşi, colţoşi, gata să se vâre în foc numai pentru a 
avea pe urmă plăcerea să se lupte spre a ieşi dintr- 
însul. 

Când încălecasem de dimineaţă, Voicu ne strânsese 
pe toţi; boieri, oşteni şi slugi împrejurul lui, ne cinstise 
cu vin vechi de la bunicul său, ne spusese că este 
hotărât să fure pe cneghina Şalga înainte de intrarea 
nunţii în biserică şi ne ceruse ajutorul nostru. l-l 
făgăduirăm într-un glas. Cei mulţi din noi nu avuseseră 
de mult prilej să scoată paloşul din teacă şi ne părea 
că ne amorţesc braţele. Apoi ne sfătuirăm pe scurt 

asupra chipului şi a mijloacelor acestei răpiri; Voicu 
arătă fiecăruia partea ce trebuia s-o îndeplinească. 

Când intrarăm în curtea lui Degeratu, o găsirăm 
ticsită de oameni şi de cai. Cneazul, cu Şalga şi cu 
Osolinski, erau în cerdac, încunjuraţi de oaspeţii cei 
mai de samă, iar ceilalţi umpleau odăile casei şi se 
ţineau pe afară, împrejurul cerdacului. 

Şalga era gătită ca mireasă cu beteală în cap. 

Degeratu veni cu braţele întinse către noi. 

— Bun sosit, boieri! zise cnejilor, strângându-le 
mâna, bun sosit, vitejilor! adaose el întorcându-se 
cătră noi. 

Apoi, băgând de samă că suntem cu toţii încinşi cu 
paloşele şi că slugile noastre sunt cu arcurile şi tolbele 
în spinare, izbucni în râs. 

— Se vede că voi, codrenii, dormiţi cu armele 
voastre. S-o mai auzit să vie oamenii la nuntă pregătiţi 
parcă de tătari? la mai lepădaţi acele paloşe, căci 
atârnă greu şi are să vă fie cald tare cu ele. 

— Indată după cununie moş cneze, răspunse atunce 
Voicu, nu ştii că aşa este obiceiul la noi, în Codru, să 
întovărăşim mireasa până la biserică cu paloşele goale. 

Cneazul dădu din umere. 

— Cum voii, zise el râzând, multe obiceiuri ciudate 
mai aveţi voi. 

Şalga, când Voicu se arătă înaintea ei, îl privi drept în 
ochi, dar cu cea mai desăvârşită linişte şi fără a arăta 
vreo tulburare. Cu aceeaşi linişte şi cu un glas 
nemişcat răspunse ea urărilor lui de fericire. 

— Sau se înşală Voicu, crezând în iubirea fetei, sau 
ea este într-adevăr vrednică să fie, nu căpităneasă de 
Codru, dar împărăteasă, îmi şopti la ureche cneazul 

Mitru Veveriţă, vărul lui Voicu. Dar uite, adaose el, 
Voicu n-o dat mâna cu leahul. 

Intr-adevăr, când Degeratu, arătând pe Voicu lui 
Osolinski, îi zise: 

— Cneazul Voicu de la Grădişte, un viteaz fruntaş din 
codrii Tigheciului, despre care ai mai auzit aice. 

Osolinski întinse mâna lui Voicu, dar el, făcându-se 
că n-o vede, se mulţămi să se închine înaintea 
potrivnicului său. Osolinski se uită cam mirat, dar 
tocmai atunci glasul lui Degeratu se auzi zicând: 

— lată preotul catolic este gata, înveşmântat, să 
mergem! 

Osolinski stăruise să fie cununat şi de un preot de 
legea lui şi ca această cununie să se facă înaintea 
acelei făcute în biserica noastră drept credincioasă. 

La o mică depărtare de cerdac, în livadă, se vedea 
un altar şi un preot catolic stând înveşmântat alăture. 

Ne uitarăm uimiţi unul la altul; noi ştiam de o singură 
cununie, la biserica pravoslavnică de lângă curte şi 
eram înţeleşi să furăm pe Şalga în vremea mergerii la 
biserică. Dar Voicu, înțelegând îndată nedumerirea 
noastră, şopti la urechea lui Mitru: 

— Fiţi gata acuma, înainte ca mireasa să ajungă la 
altar. 

Toţi codrenii ne scoborârăm din cerdac. 

— Să mergem, zise Degeratu. 

Atunci Osolinski, luându-şi locul lângă Şalga, păşi 
printre rândurile oaspeţilor urmat de Degeratu. 

Când ajunseră la scară, Voicu strigă: 

— Codreni, paloşele afară pentru cinstea miresei, 
într-o clipală scânteiau şi fulgerau la soare treizeci de 
paloşe ascuţite, apoi ne desfăcurăm pe două rânduri, 

luând pe mire şi pe mireasă în mijlocul nostru şi-i 
urmarăm spre altar. 

Dar, la jumătatea drumului, deodată vedem că Voicu 
se răpede, ameţeşte cu o lovitură a mânerului 
paloşului pe Osolinski, îl trânteşte la pământ cu un 
ghiont puternic, cuprinde mireasa în braţe şi dă printre 
noi fuga spre locul unde aşteptau slugile noastre şi caii 
rămaşi cu şeile pe dânşii. Noi îl urmarăm iar mulţimea 
nuntaşilor înlemnise de mirare, şi stătea nemişcată. 
Băieţii lui Degeratul şi câţiva din prietenii lui Osolinski, 
desmeticindu-se mai de grabă, se răpeziră spre noi, 
dar noi o luasem acuma bine înainte şi puţin ne păsa 
de ei căci erau aproape toţi fără arme. Grija noastră 
era să nu fim opriţi de mulţimea slugilor şi de 
țărănimea care umplea ograda. Băieţii lui Degeratu şi 
unii din leşi începură să strige, unii româneşte şi alţii 
leşeşte, să saie lumea şi să ne oprească calea. Câteva 
slugi leşeşti se puseră în mişcare pentru a ne tăie 
calea, dar numai mişcarea amenințătoare a paloşelor 
noastre ajunse pentru ca să-i ademenească a se 
retrage; scoaseră paloşele şi slugile noastre. 

De la locul în care Voicu pusese mâna pe mireasă 
până la cai nu erau nici trei sute de paşi, astfel că 
încălecasem înainte ca să se fi luat vreo măsură 
temeinică pentru oprirea noastră. 

Atunce numai, ceata nuntaşilor venindu-şi în fire, 
auzind strigătele bătrânului Degeratu care îi ruga să 
răzbune batjocura ce o făcusem casei lui, se hotărî să 
se răpadă asupra noastră. Totodată, mulţi din oamenii 
cneazului puseră mâna pe topoare, furci şi ciomege şi 
se aruncară înainte pentru ca să ne oprească calea şi 
să închidă poarta. Dar paloşele noastre izbutiră fără 

prea multă greutate să-i împrăştie şi ne văzurăm în 
curând în afară de ograda cneazului care acuma 
răsuna de zbierete, de vaiete şi de sudălmi: parcă 
ajunsese un metoh al iadului. 

Cum ne văzurăm afară, începurăm a lucra cu pintenii 
şi caii noştri zburau de ţi se părea că s-au prefăcut în 
rândunele. Înaintea noastră era Voicu cu Şalga în 
braţe, şi cu toată această îndoită povară, armăsarul lui 
cel şarg, din prăsilă împărătească, de abia atingea 
pământul cu copitele. 

Ştiam bine că vom fi urmăriţi, atât de obştea 
oaspeţilor datori să răzbune batjocura făcută gazdei 
lor, cât şi de ceata rudelor şi a slujilor lui Degeratu şi a 
lui Osolinski; mai ştiam că numărul lor avea să fie 
îndoit şi întreit mai mare decât al nostru. Dar 
pricepând că vor pierde vreme până ce vor pune şeile 
pe cai şi se vor înarma, ne încercarăm să ne folosim de 
răgaz şi să punem între ei şi noi cât mai mult câmp se 
putea. 

Alergam acum ca de vreun ceas; scoborâsem într-o 
vale strâmtă şi ne urcasem pe un tapşan întins pe care 
se vedea, la vreo două bătăi de arc de noi, o dumbravă 
deasă prin care trecea un drum. Atunci auzirăm 
strigăte în urma noastră şi văzurăm, scoborând în vale, 
ceata gonaşilor noştri; la o bătaie de arc înaintea lor 
venea ca un vârtej călare pe un fugar negru, un oma 
cărui haine străluceau de departe în fir de aur şi pietre 
scumpe. Era Osolinski. Voicu întorcându-se, îl zări şi 
opri calul pe loc. 

— La pas! 

Domolirăm cu greu avântul cailor şi ne grămădirăm 
împrejurul lui. Osolinski trecuse acuma pe valea cea 

strâmtă şi nu se mai vedea căci urca suişul pe care 
venisem, în schimb însă se vedea întreaga ceată a 
urmăritorilor ajungând în vale. Erau vreo două sute şi 
mai bine. 

— Unul la patru, zise Mitru Veveriţă, are să fie o luptă 
frumoasă, dar am avut noi parte şi de mai frumoase. 

Tocmai atunce se aude o trâmbiţă la spatele noastre 
şi, când ne întoarcem miiraţi, vedem ieşind din 
dumbravă, în treapădul cailor, o mândră ceată de 
călăreţi. La cea dintâi ochire nu numai că pricep că 
sunt codreni, dar recunosc steagul lui Voicu. Erau cinci 
sute de călăreţi aleşi din satele lui, plecaţi, după cum 
am aflat mai târziu, în urma noastră şi duşi de lonaşcu 
Făgău, hotnogul cel vestit. 

El avea poroncă de la Voicu ca în ceasul cununiei să 
se afle în apropiere de noi, dar fără ca Degeratul să 
poată bănui ceva despre fiinţa lor înainte de sfârşitul 
cununiei şi, îndată ce va sosi, să sune de trei ori din 
trâmbiţă. Făgău îşi chibzuise mersul de minune; venise 
în urma noastră, tot prin codri şi prin poteci puţin 
umblate. Dacă împrejurarea cu cununia catolică n-ar fi 
silit pe Voicu să-şi schimbe întreaga punere la cale, 
apoi hotnogul lonaşcu ar fi sosit în Degeraţi tocmai pe 
la sfârşitul cununiei, a cărui ceas se cunoştea de toţi şi 
numai la sunetul trâmbiţelor ar fi încercat Voicu să 
răpească pe Şalga. 

Ai noştri recunoscând pe hotnog, izbucniră în chiote 
voioase, la care oamenii lui lonaşcu răspunseră cu 
prisos, grăbind mersul lor spre noi. 

Dar lonaşcu, îmbătrânit în lupte purtate în toate 
ţările care ne încunjură, dă o poroncă scurtă şi ceata 
oştenilor lui cârneşte la dreapta, domoleşte pasul 

cailor, apoi se opreşte cu faţa la drumul pe care 
venisem, la cincizeci de paşi de acel drum şi la vreo 
două sute de capătul priporului care ducea la tapşan. 

lată că tocmai atuncea ajunge şi Osolinski în vârful 
priporului. El ne zăreşte şi, dând un strigăt sălbatec, 
voieşte să se răpadă drept la noi, dar dă cu ochii de 
ceata lui lonaşcu rămasă acuma neclintită şi, cu toate 
că recunoaşte duşmani în ea, nu se întoarce, nici nu 
stă, numai scoate paloşul şi domoleşte calul, urmându- 
şi mersul spre noi. 

Voicu văzând aceste, zice două cuvinte Şalgăi, 
descalecă, o aşează bine pe cal, îi dă frâiele în mână, 
apoi, liniştit, se opreşte în mijlocul drumului, înaintea 
cetei noastre. 

Osolinski, ajungând în faţa lui, îl recunoaşte, sare de 
pe cal şi se răpede la el, strigând în limba lui: 

— Mişelule, înapoieşte-mi mireasa care mi-ai furat-o. 

Voicu care, ca aproape toţi codrenii de samă, slujise 
în oştile leşeşti şi vorbea bine leşeşte, îi răspunse: 

— Nu eu ţi-am furat mireasa ta, ci tu te-ai încercat să 
furi pe a mea. Şalga era logodită cu mine înainte ca tu 
s-o fi văzut. Întoarce-te în ţara ta dacă vrei să rămâi în 
viaţă. 

— Minti, strigă Osolinski, Şalga este mireasa mea. 

— Spune singură a cui mireasă eşti, răspunse atunce 
liniştit Voicu. Răspunde, Şalgo, adaose el ridicând 
glasul, a cui mireasă eşti şi a cui soţie voieşti să fii. 

Atunce  Şalga, rămasă călare înaintea noastră, 
răspunse cu un glas tare şi hotărât: 

— Sunt mireasa cneazului Voicu, pe care îl iubesc din 
toată puterea sufletului şi care voiesc să-l ieu de soţ, 
împărtăşind cu el atât dulceaţa cât şi amărăciunea 

vieţei. 

— Auzi! zice Voicu lui Osolinski. Închină-te înaintea 
voinţei sale şi pleacă. 

— Niciodată! strigă leahul, nemaiputându-şi stăpâni 
mânia şi purtând lui Voicu o puternică lovitură de 
paloş. 

Voicu sări sprinten în lături, scoțând totodată paloşul 
şi punându-se în apărare, dar nu destul de răpede 
pentru a rămâne nevătămat: obrazul stâng îi fu atins 
de vârful săbiei lui Osolinski. 

— lată o lovitură pentru care mâna care o purtat-o 
nu va mai vedea Ţara Leşească, urmă Voicu cu acelaş 
glas liniştit, făcându-se că voieşte la rândul său să 
însemne obrazul potrivnicului, dar când acesta îşi 
acoperi faţa cu paloşul, creazul întoarse fierul şi dând 
cu el cum ar fi dat cu un biciu, rătează mâna cu o 
bucată de braţ a leahului. 

Leahul, galbăn ca ceara, rămase câtva în picioare, 
apoi, învins de durere şi de slăbiciune, căci sângele 
curgea din braţul ciuntit mai tare decât apa dintr-un 
şipot de munte, se prăbuşi şi căzu leşinat la pământ 
lângă mâna care strângea încă paloşul. 

Acuma ajunsese pe tapşan ceata urmăritorilor noştri 
şi văzându-ne în faţa ei, se îndreptase cu turbare spre 
noi. Dar atunce lonaşcu, ridicând paloşul şi slobozind o 
poroncă, trâmbiţele lui sunară şi ceata întreagă se 
clătină şi se puse în mişcare la treapăd. 

La vederea acestor potrivnici, copleşindu-i de trei ori 
cu numărul, şi ameninţându-i în coastă, băieţii lui 
Degeratu şi leşii înţăpeniră frâele, se opriră pe loc şi 
începură a se sfătui. lonaşcu opri şi el pe ai săi. Atunce 
Voicu spuse să se lege strâns braţul drept al lui 

Osolinski, deasupra ciuntirii, poronci la patru slugi să-l 
ieie în braţe şi ne rugă, pe Mitru şi pe mine, să-l ducem 
tovarăşilor săi şi să le arătăm că dacă vor război, el 
este gata pregătit căci, pe lângă oştenii lui lonaşcu, 
mai are încă pe atâţia care trebuiesc să sosească în 
curând cu alt hotnog, dar că el îl sfătuieşte să se 
întoarcă în linişte la locurile lor. Ne-o mai însărcinat să 
zicem băieţilor lui Degeratu să nu aibă nicio grijă 
pentru fericirea Şalgăi căci căsătoria o va face la cea 
dintâi biserică ce o va găsi pe drum şi că Şalga va fi 
fericită cu el căci ea îi este mai dragă decât lumina 
ochilor. 

Ce să vă mai zic? Cu mare jale şi cu mare mâhnire 
primit-au leşii şi băieţii lui Degeratu trupul ciuntit al lui 
Osolinski. Nici vorbă, ei aproape toţi erau oameni viteji, 
dar ce era să ne facă când eram de trei ori mai mulţi 
decât ei şi aşteptam încă pe atâţia tovarăşi în ajutor? 
După o scurtă sfătuire au plecat jalnic spre Degeraţi iar 
noi ne-am reluat voios drumul spre Grădişte. 

În curând ne-am întâlnit cu a doua ceată de oşteni 
din satele lui Voicu, sub povăţuirea hotnogului 
Pătraşcu, apoi oprindu-ne la cea dintâi biserică, s-o 
făcut cununia cneazului Voicu cu cneghina Şalga, nuni 
fiind hotnogul lonaşcu şi preuteasa popei care slujea. 
lar la ieşirea diin biserică, am luat pe mire şi pe 
mireasă şi i-am dus pe umere până la casa preuţească. 
Cum s-au aşezat Voicu şi cu Şalga în Grădiştea, au şi 
venit la dânşii loana ce fusese slugă credincioasă a 
Şalgăi şi Sandu, ibovnicul ei. l-au cununat cneazul şi 
cneghina şi i-au miluit cu casă bună, cu turme de vite 
şi în mare cinste şi iubire i-au ţinut. 

S-o aflat atunce că când Sandu o venit pentru ta 

dată la Grădişte, de o adus cneazului veste că 
Degeratu voieşte numaidecât să căsătorească pe fiică- 
sa cu Osolinski, Voicu trimesese răspuns Şalgăi: să se 
facă că se pleacă la voinţa tătâne-său şi să-i trimită de 
două ori pe săptămână veşti despre cele ce se 
întâmplă la Degeraţi; că va avea el grijă s-o scape de 
orice soţ altul decât el; să fie fără grijă şi să se 
încreadă în el cum se încrede şi el într-însa. Şi s-au 
încrezut unul altuia şi au izbutit de s-au luat. 

Şi cât au trăit împreună, deplină încredere o urmat 
să aibă unul în altul şi au fost fericiţi căci nu trecuse 
şase luni de la nunta lor când, căzând unul din 
căpitanii de Codru în lupta cu tătarii, s-o ales Voicu în 
locul lui. Nu trecuse anul de la căsătorie şi le-o hotărât 
Dumnezeu un băiet frumos şi voinic care nu-i altul 
decât căpitanul Gheorghiţă. 

Dar dacă fericirea lor o fost nemărginită, ea n-o ţinut 
mult, căci în al patrulea an după căsătorie, căpitanul 
Voicu o căzut greu rănit în luptă cu păgânii şi cu mare 
nevoie l-au adus în viaţă la casa lui, la Grădişte. In 
zadar l-au căutat zi şi noapte Şalga cu vracii cei mai 
vestiți din Codru şi din Bârlad. In zadar s-au rugat 
pentru însănătoşirea lui, zi şi noapte, nu numai toţi 
preoţii de pe la toate bisericile şi toţi călugării de pe la 
toate mânăstirile şi schiturile, dar şi poporul întreg, cu 
mic şi cu mare, căci era om iubit şi cinstit de obştea 
întreagă. Voința lui Dumnezeu o fost să moară plin de 
zile şi o murit plin de ziile, în al douăzeci şi optulea an 
al vieţii. 

Când o văzut că nu mai este pentru el nicio nădejde 
de scăpare, înainte de a-şi pierde conştiinţa, o 
mulţămit Şalgăi pentru fericirea ce i-o hărăzise în 

scurtul răstimp al căsătoriei lor şi o rugat-o că, astfel 
precum ea nu cruţase nimica pentru fericirea şi binele 
lui, de acum înainte să-şi puie toată silinţa şi toată grija 
pentru fericirea şi binele copilului lor. 

— Fii liniştit, i-o răspuns ea, voi fi pentru el nu numai 
o mamă neadormită şi iubitoare, dar voi căuta să-i fiu 
şi o bucată de tată, ager, harnic, viteaz la trebuinţă. 

— Am încredere, o răspuns el cu un zâmbet şi 
acestea i-au fost cele de pe urmă cuvinte. 

Şi Şalga s-o ţinut de cuvânt cu sfinţenie. De la 
moartea lui Voicu ea o trăit numai pentru Gheorghiţă. 
Mamă mai neadormită, mai cu grijă de binele copilului, 
mai harnică, mai pricepută n-o fost nici n-are să fie. 
Ştiam cu toţii că ea este înţeleaptă şi harnică, că are 
un suflet curat; cât trăia Voicu se făcuse vestită pentru 
bunătatea şi milostenia ei. Ea o dovedit în curând că 
pe lângă însuşirile femeii alese, în sufletul ei este loc şi 
pentru acele care împodobesc pe bărbatul de frunte. 
Folosindu-se de faptul că o oaste mare de codreni 
plecase în leafă în slujba împărătească, o ceată de 
tătari pustii poalele Codrului şi ridică, între altele, 
aproape toate cirezile lui Gheorghiţă. 

Şalga, ştiind că nu are de la cine cere ajutor, o 
încălecat singură, o strâns oamenii din satele lui Voicu 
şi pe acei rămaşi de prin cele din vecinătate, s-o pus în 
urmărirea păgânilor, i-o ajuns le-o dat război mare. Mă 
aflam şi eu cu dânsa şi parc'o văd şi astăzi, călare pe 
un cal murg, încinsă cu paloşul cu care Voicu rătezase 
mâna lui Osolinski, cu pălărie neagră peste ştergarul 
alb, de o frumusețtă uimitoare, dând năvală în fruntea 
noastră. Biruinţa ei o fost desăvârşită, toată paguba 
întoarsă: două mii de leşuri tătăreşti ART ampi 

de luptă şi printre ele, acel al marzacului, Demir Han, 
cu capul rătezat de paloşul Şalgăi. Noi, oşteni 
desăvârşiţi, rămăsesem uimiţi de chipul cum această 
femeie, care până atunce învârtise numai acul şi fusul, 
ştia să mânuiască sabia. 

De atunce şi până ce o ajuns Gheorghiţă în vârstă de 
a ieşi singur la harţă, n-o fost an în care să nu mai fi 
avut Şalga prilej să-şi arăte vitejia şi iscusinţa în 
meşteşugul războiului. Puţini din noi sunt a căror braţe 
au răpus atâţia păgâni. Tătarii se îngălbeneau numai la 
auzul numelui ei. 

Era neadormită în toate. Vreo doi vecini lacomi dar 
puternici încercară să ştirbească hotarele unor sate ale 
fiului său, crezând că-şi vor putea împlini cu uşurinţă 
scopurile faţă cu o femeie şi cu un copil, dar s-au 
înşelat amar. Şalga nu s-a odihnit până ce, nu numai i- 
o silit să-i deie înapoi tot ce răpise pe nedrept, dar i-o 
mai făcut şi de ruşine în faţa tuturor cnejilor din Codru 
adunaţi în Tigheciu, silindu-i chiar să se ducă din ţară 
pentru câtăva vreme. 

Când o murit tatăl Şalgăi, bătrânul Degeratu, fiii lui s- 
au ispitit s-apuce toată averea, zicând că surorii lor nu 
i se cuvine nimica fiindcă fugise din casa părintească. 
Dar Şalga s-o dus numaidecât la Soroca şi, ce-o făcut 
ce-o dres, şi-o luat partea întreagă. Şi doară nu-i 
lacomă de avere: femeie mai darnică nu este, dar 
spunea că ceea ce i se cuvenea de la tatăl său trebuie 
să meargă lui Gheorghiţă şi nu voieşte ca moştenirea 
acestuia să fie ştirbită măcar cu un ban. 

Hotnogul Vlad mai ştia multe amănunţimi despre 
Şalga şi le povesti tovarăşilor pe lângă care se mai 
alăturase, încă de la începutul PORERNE Mihu şi cu 

e la toacă Gheorghiţă dădu poruncă de oprire lângă 

un iaz, spre a odihni şi a adăpa caii. Oştenii de-abia 

avuseseră vreme să descalece şi să desprindă 
chingile şeilor când, în mâna dreaptă, se văzu un nor 
de colb şi în curând se zăriră strălucind coifuri şi arme 
ce veneau despre Tigheciu. Ei din partea lor văzuseră 
cetele lui Gheorghiţă şi le recunoscuseră, căci se 
auziră sunete de trâmbiţe şi chiote voioase. 

— Oare cine să fie? întrebă Gheorghiţă pe Oprea 
Corobană. Aş crede că-i căpitanul Băncilă, dar după 
cele ce-mi zicea Axinte, Băncilă trebuie să fie înaintea 
noastră. 

— Poate că s-a fi întârziet, zise Oprea, ei vin de la 
Tigheciu şi nu pot fi decât codrenii noştri, sub 
povăţuirea lui Băncilă. 

— Sunt şi lăpuşneni printre ei, strigă atunci tânărul 
cneaz Maxim, care era vestit pentru vederea lui, văd 
mintene şi nădragi roşii. Este o oaste întreagă. Dar iată 
doi călăreţi care se răpăd spre noi în fugă. 

Şi într-adevăr se vedeau doi oşteni gonind spre ceata 
lui Gheorghiţă. 

— Savin Băncilă, fiul căpitanului şi lehim Clopotel, 
din Lăpuşna, strigă Maxim când călăreţii fură mai 
__aproape. 

Călăreţii fură în curând în mijlocul lor şi, sărind de pe 
cai, salutară pe Gheorghiţă cu câte un: 

— Să trăieşti căpitane! 

— Să trăiţi şi voi! Dar cu cine sunteţi, întrebă 
Gheorghiţă. 

— Cu tata care aduce două mii două sute de călăreţi 
şi cu căpitanul Constantin Bibire din Lăpuşna, care are 
cu el şase sute de lăpuşneni aleşi. 

— Vă credeam înaintea noastră; mi se spusese că 
aveţi să plecaţi de cu ziuă. 

— Da, trebuia să plecăm de cu ziua, dar oamenii 
fiind vestiți ieri târziu, au tot curs necontenit în cete 
mici. Azi dimineaţă, când tata s-o sculat, nu se 
adunase nicio mie de suliţi. De-abia pe la prânzul cel 
mic am putut pleca. Şi încă tot o mai rămas mulţi să 
vie în urmă. 

Când sosi căpitanul Băncilă, un bărbat chipeş şi 
voinic, încă în toată puterea, Gheorghiţă se grăbi să-i 
iasă înainte. 

— Să trăieşti, moş căpitane. 

— Să trăieşti, nepoate, răspunse Băncilă, 
descălecând şi strângându-i mina. Ce veste de la 
jupâneasa? 

— Până acuma niciuna. Drept să spun foarte sunt 
îngrijat. 

— Strânge-ţi grija în chimir, răspunse Băncilă râzând. 
Dumneata n-ai purtat ca mine zece astfel de războaie 
împreună cu jupâneasa. Pre cât e de vitează, tot pre 
atâta este pricepută şi cuminte. De ai cunoaşte-o bine, 
nu ai avea nicio grijă. 

Acuma se apropia de el Constantin Bibire, cam cu 
sfială, din pricina sfadei lor din ajun. Dar Gheorghiţă 

păşi răpede către el şi-i întinse mâna zicând: 

— Bun sosit, frate căpitane. Mulţămesc pentru 
grabnicul ajutor şi în izbândă de care vom avea parte, 
doresc ca dumneata şi vitejii care te însoțesc să aveţi 
partea cea mai mare. 

— Urarea dumitale este urare de viteaz adevărat, 
răspunse Bibire apucând mâna întinsă şi strângând-o 
cu căldură, în lupta care avem s-o purtăm, locul de 
frunte poate fi numai al dumitale. 

Gheorghiţă era să răspundă, când se auziră 
izbucnind strigăte de bucurie. 

Cnejii şi hotnogii codreni recunoscuseră pe Toma 
Alimoş, sub ale cărui poronci luaseră parte la 
numeroase războaie şi arătau astfel bucuria ce o 
simțeau văzându-se încă o dată strânşi împrejurul 
încercatului voievod. 

— Moş căpitane, zise Gheorghiţă lui Băncilă după 
oareşicare curgere de vreme, caii mei sunt odihniţi şi 
au fost adăpaţi; după cât aud, dumneavoastră mai 
dinioarea făcurăţi popas, nu crezi că ar fi nemerit să ne 
dai por-oncă de pornire? 

— Şi oare de ce, nepoate, să dau poruncă tocmai eu, 
întrebă Băncilă. 

— Dar mi se pare că suntem numai doi căpitani, 
dumneta şi eu, şi dumneta eşti de două ori mai bătrân 
decât mine. 

— Oi fi, oi fi, nepoate, răspunse Băncilă, deşi îmi pare 
rău şi m-aş mulţămi bucuros să fiu eu cel mai tânăr. 
Dar cred, când avem cinstea să numărăm printre ai 
noştri pe un voinic şi un voievod încercat ca Toma 
Alimoş, că nu putem face altfel decât să-l rugăm să 
primească el povăţuirea peste noi. 

— Ai dreptate, moşule, zise Gheorghiţă bucuros, dar 
dumneta să-i faci cererea. 

Băncilă, după ce luă şi părerea lui Bibire, care primi 
cu bucurie, se apropie de Toma Alimoş şi, cu pălăria 
scoasă, îl rugă în numele tuturor oştenilor strânşi 
împrejurul lor să primească să le fie voievod şi să-i 
ducă la izbândă sub povăţuirea lui. 

Toma Alimoş, măgulit de încrederea ce i se arăta, 
primi cu bucurie şi după o scurtă consfătuire dădu 
poronca de plecare. 

În tot timpul opririi lor pe malul acelui iaz sosiseră 
necontenit, despre Tigheciu cât şi despre Grădişte, 
oşteni care întârziind din deosebite împrejurări, nu 
putuseră pleca odată cu dânşii. Astfel că, la plecare, 
oastea adunată sub poroncile lui Toma Alimoş număra 
peste patru mii de călăreţi şi vreo patru sute de arcaşi 
pedeştri care ştiuseră să se ţie la o scurtă depărtare în 
urma celor dintâi. 

Caii călăreţilor erau aproape toţi de soi, bine hrăniţi 
şi bine îngrijiţi. Oştenii purtau, unii, coif de oţel, dar cei 
mulţi pălării de pâslă neagră, mintene cu mâneci şi 
nădragi largi de aba albastră, cusută cu flori roşii, albe 
şi galbene la codreni; iar de aba roşie, cusută cu flori 
albastre, albe şi galbene la lăpuşneni. Puţini din ei 
purtau cămeşi de zale sau platoşe de oţel pe piept. 
Erau încălţaţi cu ciubote având turetcile suflecate, 
acele ale oştenilor de rând fiind de piele obişnuită, 
neagră, pe când acele purtate de căpetenii erau de iuft 
roş sau galben. Asemene, toţi purtau chimire largi, 
împodobite unele cu cuie şi flori de alamă, altele cu 
flori şi cuie de argint sau chiar de aur. Cuie de acelaşi 
fel împodobeau curelele de la care atârnau RRE 

căpeţelele, dârlogii şi popii şeilor. 

Pe lângă paloşe aveau ca arme suliţi lungi, în trei 
muchii, cu coada de lemn văpsit, atârnată de umăr 
printr-o curea bătută de mijlocul cozii, a cărui capăt de 
dinapoi intra într-o verigă de piele înţăpenită de scară, 
arcuri în tocuri de piele, purtate sau prinse, împreună 
cu tolba de săgeți, de capătul de dinapoi al scaunului 
şeii, buzdugane, baltage şi ghioage năstrujite prinse de 
oblânc. 

Printre codreni se vedeau atât oameni trecuţi de 
şasezeci de ani, cât şi băieţi de-abia ieşiţi din copilărie, 
pe când lăpuşnenii erau numai oameni aleşi între 
douăzeci şi treizeci de ani. Când oastea se clăti spre 
plecare, se văzură ieşind dintr-însa, în urma poroncilor 
date de Toma Alimoş, două străji de câte cincizeci de 
oameni, dusă fiecare de un hotnog destoinic. Aceste 
străji o apucară în treapădul cel mare pe câmpia 
nemărginită, una în dreapta şi cealaltă în stânga 
grosului care urma la umbletul obişnuit. Patru ceasuri 
pline îşi urmară mersul spre Nistru, oprindu-se prea 
puţin în două locuri pentru a mai lăsa caii să răsufle. 
Soarele era aproape de asfinţit când se văzu venind un 
călăreț. 

— Străjile au dat de duşman sau este vreun oştean 
trimis cu veşti de la mama, zise Gheorghiţă, care, 
împreună cu Mihu, mergea în urma lui Alimoş. Şi, 
nemaiputându-şi stăpâni nerăbdarea şi grija, dădu 
pinteni calului şi se repezi spre acel care venea. 

Recunoscu de departe pe un flăcău din Grădişte, şi-i 
strigă: 

— Ce veste de la mama, loniţă? 

— Mila domnului, jupâneasa este teafără, zise flăcăul 

oprindu-şi calul; tătarii au împresurat-o pe un tăpşan 
încunjurat de bălți la vreo zece bătăi de arc de Nistru. 
Se poate ajunge la acel tăpşan numai pe o cărare unde 
doi cai de-abia au loc şi care necontenit şerpuieşte 
între păreţii de stuf, de aceea mi-o fost uşor să ies 
singur de acolo. Am ajuns aproape de ei fără casă mă 
vadă, iar când m-au zărit, am scăpat printre dânşii fără 
multă greutate. Au tras cu arcul după mine dar fără a 
mă nemeri, nici pe mine nici pe calul meu. De dat 
năvală asupra tăpşanului nici gând nu este pentru ei. 
Numai cu de-ale mâncării o duce jupâneasa cam greu. 
Apă este destulă, dar cam proastă, iar iarbă pentru cai 
am avut până acuma, căci tapşanul este întins. 

— Dar săgețile păgânilor nu ajung ele oare pe ai 
noştri? întrebă Gheorghiţă întorcându-şi capul şi 
îndreptându-se spre Toma Alimoş. 

— Doamne fereşte, bălțile au o lungime de cel puţin 
patru bătăi de arc, răspunse Ioniţă. De ar fi merinde, ar 
putea rămânea jupâneasa în linişte acolo şi până la 
anul. 

— Ai întâlnit străjile noastre? 

— Da, ele se află acum la vreo douăzeci de bătăi de 
arc. Au popăsit lângă un rediu şi ni s-o părut că fac 
pregătiri de otac. 

Ajungând lângă Toma Alimoş, se opriră cu toţii şi 
loniţă puse şi pe voievod în cunoştinţa celor povestite 
lui Gheorghiţă. 

— Cam câţi tătari rămas-au dincolo de Nistru? 
întrebă Toma. 

— N-o trecut niciun tătar dincolo de Nistru, răspunse 
flăcăul, toţi sunt de astă parte a apei şi au cu dânşii 
toate cârdurile de vite răpite de ei. De pe Ea aa 

nostru le vedem bine; moş Stanciu Herghelegiu făcea 
azi dimineaţă socoteală că trebuie să fie peste 
douăzeci de mii de capete de vite mari numai. 

— Dar de ce nu au trecut dincolo? 

— Când au ajuns la Nistru, au văzut că apa o venit 
mare de tot, pesemne în urma unor ploi cumplite, 
căzute departe în sus, pe la obârşia ei. Dincolo se vede 
altă tabără mare de păgâni. 

— Cam câţi să fie? mai întrebă Alimoş. 

— Cel puţin douăsprezece mii de partea asta, 
răspunse flăcăul şi tot atâţia dincolo de Nistru. Acei din 
partea asta sunt împărţiţi în două cete: una mică, ca o 
treime din numărul lor, păzeşte vitele, iar rămăşiţa 
păzeşte pe jupâneasa. 

— Departe sunt vitele de locul în care se află 
jupâneasa? 

— Vitele pasc chiar pe malul Nistrului, pe o întindere 
care cu greu ai putea-o înconjura într-un ceas, călare 
pe un umblător bun. Tăpşanul pe care se află 
jupâneasa poate să fie la douăzeci de bătăi de arc de 
capătul de la deal a locului unde pasc vitele. Tătarii 
care păzesc vitele fac cerc împrejurul lor, acei care 
păzesc pe jupâneasă stau tăbărâţi grămadă. 

— Cum o ajuns jupâneasa pe acel tăpşan? 

— Am dat de tătari înainte ca ei să ajungă la Nistru, 
astăzi în zori de ziuă. Ei atunce încă nu ştiau că apa 
venise mare şi că nu vor putea trece; singura lor grijă 
era să vadă cârdurile de vite pe celalt mal. Deci, pe de 
o parte au grăbit mersul lor şi acel al cirezilor, iar pe de 
alta au trimis împotriva noastră vreo patru mii de-ai lor 
ca să ne ţie pe loc. Ne-am hărțuit cu ei ca vreo două 
ceasuri: când îi alungam noi pe ei, când ei pe noi. Dar 

jupâneasa pricepuse scopul lor şi voia cu orice preţ să-i 
ţie pe loc cu vitele să nu le îngăduie trecerea până la 
sosirea ajutoarelor. Cu mare meşteşug, despărţindu-ne 
în trei cete, am izbutit să zăpăcim pe tătarii care ne 
stăteau împotrivă şi, lunecând ca şopârla printre 
păgâni, să ajungem aproape de grosul lor, lângă 
Nistru. Cum ne-am apropiet de apă, am văzut de 
departe că o venit mare de tot şi că până în două sau 
trei zile n-ar fi cu putinţă s-o treacă tătarii. Jupâneasa 
cunoştea bine locul şi, aducându-şi aminte de tapşanul 
încunjurat de bălți, iar ne-o despărţit în trei cete şi cu 
ele s-o hotărât să-l apuce şi să-l ţie până la sosirea 
dumitale. S-o prefăcut că vrea să tăbărască asupra 
păgânilor, când într-un loc când în altul. Când i-o văzut 
bine încurcaţi şi înşelaţi, o strâns răpede cetele 
împreună şi s-o răpezit de-am apucat capătul drumului 
care duce, printre bălți, la acel tăpşan. Aice, parte din 
noi am descălecat şi, cu arcurile, am ţinut pe tătari la o 
depărtare bună, până ce s-au strecurat ai noştri printre 
bălți; apoi cu încetul i-am urmat şi noi. 

— Pierdut-aţi oameni mulţi? întrebă Gheorghiţă. 

— Numai trei morţi şi vreo douăzeci de răniţi, din 
care niciunul n-o căzut în mâinile păgânilor. 

— Cât mai este de aice la Nistru? 

— Două până la trei ceasuri de umblet bun. 

Toma Alimoş făcu un semn şi oştenii care-l 
înconjurau, toţi nerăbdători să afle veşti, se depărtară, 
rămânând lângă dânsul numai căpeteniile şi călătorii 
noştri. 

— Dumnezeu este cu noi, zise voievodul. Venirea 
mare a Nistrului are să fie pricina pieirii tătarilor şi a 
izbânzii noastre; mă gândesc să popăsim şi să hrănim 

caii în locul în care au descălecat străjile noastre. Pe la 
miezul nopţii vom încăleca şi vom merge cu toţii 
împreună până aproape de apă, la care trebuie să 
ajungem înainte de revărsatul zorilor şi unde ne vom 
despărţi în două cete. Cea mai slabă va lovi pe tătarii 
care păzesc vitele. Lovirea va trebui să fie cât de 
neaşteptată şi cât de puternică, se va face cu zgomot 
mare, chiote prelungite şi sunete de trâmbiţi. Este de 
crezut că tătarii care păzesc pe jupâneasa vor trimite 
numaidecât ajutor tovarăşilor lor şi atunce trebuie să 
ne aflăm destul de aproape spre a năvăli asupra lor şi 
a-i pune pe fugă. Odată impreunaţi cu ceata jupânesei, 
vom fi peste şase mii de oşteni şi socot că şase mii de 
codreni şi de lăpuşneni plătesc nu numai cât 
douăsprezece dar şi cât douăzeci şi patru de mii de 
tătari. 

— Ne cunoşti dumneta, căci ne-ai mai văzut la 
treabă, zise Băncilă, şi cu mila lui Dumnezeu ne vei 
mai vedea astăzi şi-ţi vom dovedi că nu ne-am muiet 
de atunce. 

— Să mergem, zise Toma, căci caii sunt flămânzi şi 
aşteaptă popasul cu nerăbdare. 

Peste o jumătate de ceas întreaga oaste descăleca 
pe marginea unui rediu mare de sălcii şi plopi lângă 
care era un iaz cu apă limpede, alcătuit din scurgerea 
unor puternice izvoare. Şeile fură luate de pe cai iar 
aceştia fură adăpaţi şi apoi priponiţi şi hrăniţi. Traistele 
se deslegară şi oştenii întinşi pe iarbă făcură cinste 
merindelor puse în ele de gospodine. 

Toma Alimoş dădu poruncă să nu se aprindă niciun 
foc şi, îndată după ce oamenii mâncară, trimise trei 
puternice străji cu poroncă, ca fiecare din ele să se 

SEES E OD ZEII e E IIS DEI 


E pan E Di Ore DES CET Da TDR woy 


aa 


oprească la câte douăzeci de bătăi de arc şi să rămâie 
acolo toată noaptea cu caii înşăuaţi. Aveau poroncă să 
fie în atingere una cu alta şi să aibă, înaintea fiecăreia, 
la cinci bătăi de arc, un număr îndestulător de străjări 
care să se schimbe din ceas în ceas. 

Nu trecuse o jumătate de ceas după plecarea 
străjilor şi în otac domnea liniştea cea mai desăvârşită; 
oştenii deprinşi din copilărie a se folosi de cea mai 
mică clipală de odihnă de care puteau să aibă parte, 
dormeau duşi. Singur hotnogul de rând şi Gheorghiţă 
erau treji. Pleoapele tânărului căpitan rămâneau 
neatinse de somn, gândul îi era la mamă şi acel gând 
stârnea în pieptul lui remuşcarea. 

Ea fusese pentru dânsul mai mult decât este 
îndeobşte chiar mama cea mai iubită. Dacă cu drag îşi 
aducea aminte de în grijirile şi de dezmierdările ei cele 
dulci, de graba şi de agerimea cu care ea îl ghicea şi-i 
împlinea dorinţele, de chipul cum îi păstrase şi-i 
sporise starea, îşi aducea aminte că ea îl pusese pe 
cal, îi dăduse paloş şi suliță în mână, că alăture cu 
dânsa înfruntase păgânul pentru întâia oară, că lângă 
ea îşi căpătase întâia rană, că paloşul ei întinsese la 
pământ pe tătarul care-l rănise. Ea făgăduise lui Voicu 
că va fi mamă şi tată copilului lor şi se ţinuse de 
cuvânt. 

Mama lui era femeia cea mai frumoasă ce o văzuse 
pe lume, nu-şi putea închipui îngerii din ceriu decât cu 
trăsăturile ei. Mama lui era o sfântă; niciodată 
minciuna nu necinstise buzele ei, niciodată nevoieşul 
nu ceruse de la dânsa ajutor în zadar, niciodată ea nu 
scăpase prilejul să facă un bine, să aline o durere. 
Mama lui era fiinţa cea mai înţeleaptă, ea avea 

înţelepciunea cea mai înaltă ce o cunoscuse. Toate 
sfaturile ce-i dăduse erau sfinte, niciodată nu o văzuse 
înşelându-se în judecăţile ei: bărbaţii cei mai însemnați 
din ţară căutau sfatul jupânesei Şalga şi se grăbeau să- 
| urmeze. Mama lui sădise în inima lui numai simţiri 
alese şi frumoase, după chipul simţirilor ei. 

Când venise în Codru vestea despre cele urzite de 
părintele Isaia, cine decât mama lui îl împinsese să 
făgăduiască călugărului întreg ajutorul lui, cine rostise 
cuvintele: Dumnezeu în ceruri, cinstea şi binele 
neamului pe pământ! 

Şi el cum se purtase cu o astfel de mamă? Ca un 
copil răsfăţat. 

Ştia că mama lui nu vede cu ochi buni curtea care o 
făcea Floricăi Vişin, despre care zicea că nu va iubi 
niciodată pe nime decât însuşi pe dânsa. Gheorghiţă 
cam bănuia că mama lui are dreptate şi judecă pe 
Florica, drept, dar totuşi fermecat de ochii ei cei vineţi, 
fugea de mamă şi de certările ei şi îşi căznea mintea 
pentru a găsi prilejuri să vadă pe Florica. 

Şi iată că acuma fiindcă, ca un nebun, se dusese să-i 
vorbească noaptea la gard şi se făcuse de râs atât el 
cât şi Bibire, mama lui înfruntase moartea pentru a 
recuceri o parte din avuţia lui. 

Şi nu-şi putea ascunde că răspunderea primejdiei în 
care se afla Şalga cădea asupra lui, căci de s-ar fi găsit 
acasă la sosirea vestei despre răpirea cirezilor, ar fi 
mers el în urmărirea tătarilor şi Şalga ar fi rămas la 
Grădişte. 

Şi grija pentru viaţa ei creştea cumplit în pieptul lui. 
În zadar îşi zicea că tătarii n-au ce-i face, că nu pot 
pătrunde în locul în care se află, că în ziuă vor fi cu 2a 

lângă dânsa şi că toată lupta era un joc pentru atâţia 
codreni duşi de un căpitan ca Toma Alimoş. Grija 
creştea şi povara, ce simţea pe pieptul lui, tot mai greu 
îl apăsa. 

Ura acum pe Florica, n-o mai găsea frumoasă, ar fi 
dat jumătate din avere ca să n-o fi cunoscut niciodată, 
era hotărât s-o lese lui Bibire. 

înd hotnogul însărcinat cu privegherea străjilor 

începu să trezească pe oşteni, zicându-le că este 

vreme de plecare, căci Toma Alimoş dusese 
poroncă ca să nu cumva să se sune trâmbiţele, nu-i fu 
greu lui Gheorghiţă să fie printre cei dintâi în picioare, 
el nu închisese încă ochii. 

Pripoanele fură desfăcute, caii duşi la apă şi şeile 
puse pe ei. Toma Alimoş strânse împrejurul său 
căpeteniile, le dădu poroncile trebuitoare şi puse la 
cale alcătuirea celor două cete. 

Hotări să meargă cu cea mai numeroasă, care 
trebuia să lovească grosul tătarilor. Cu dânsul 
rămaseră Băncilă, părintele Isaia, Gheorghiţă şi Mihu. 
Cealaltă fu pusă sub poroncile lui Bibire; cneazul 
Maxim şi Pârvu se alipiră şi ei de dânsul. Această de pe 
urmă ceată număra o mie cinci sute de călăreţi, 
cealaltă două mii cinci sute, căci vreo două sute mai 
sosiseră în timpul odihnei precum şi arcaşii pedeştri 
toţi, în număr de peste cinci sute. 

Pe drum, străjile se alipiră fiecare de ceata din care 
aveau a face parte şi vreme de două ceasuri merseră 
toată împreună, înaintarea era acoperită printr-o 
perdea de o sută de oameni, reşchirată pe o mare 
întindere de loc. In fruntea cărora mergea hotnogul 
__Vlad cu loniță, fl flăcăul trimis de Şalga. „Noaptea era fără 

lună şi cerul acoperit cu nouri, întunericul era 
desăvârşit. La un loc se opriră şi aşteptară sosirea 
grosului. 

— Ce este? întrebă Alimoş. 

— Flăcăul spune că nu mai putem fi departe de 
Nistru şi se teme că, dacă vom mai înainta, vom da 
peste vreo strajă tătărească. 

Alimoş, chibzuind că este vreme ca cele două cete să 
se despartă, dădu poroncile trebuitoare şi Bibire cu ai 
săi se îndreptară spre dreapta. 

Alimoş opri ceata lui pe loc şi ceru să iasă din rânduri 
zece oameni de nădejde care să descalece şi, târându- 
se prin iarbă pe brânci, să vază dacă nu se pot apropie 
de tătari. În loc de zece ieşiră o sută, dar Băncilă şi 
Gheorghiţă aleseră pe cei zece mai de nădejde. 

Precum am văzut din povestirea făcută de loniţă, 
tătarii care împresuraseră pe Şalga erau mult mai 
aproape de locul în care se despărţiseră cetele şi 
rămase Alimoş, decât acei care străjuiau împrejurul 
vitelor. 

Nu trecu mult şi cercetaşii se întorceau cu răspuns 
că tabăra, tătărească se află ca la o mie de stânjăni de 
locul unde se află voievodul, că într-însa domneşte cea 
mai desăvârşită linişte şi că, atât la ducere cât şi la 
întoarcere, au întâlnit două străji la o jumătate de cale 
între creştini şi otacul păgânilor, dar că iarba fiind 
mare s-au putut ascunde şi au rămas nevăzuţi. 

Alimoş îşi făcu toate pregătirile pentru năvală. 
Îngrijat pentru părintele Isaia şi nevoind să-l bage în 
luptă, îl sili să făgăduiască că va rămânea pe loc, sub 
paza a douăzeci de oameni aleşi de Gheorghiţă. Cum 
îşi isprăvea pregătirile, sosiră, oştenii din urmă cu 

arcaşii şi se auziră trâmbiţele lui Bibire sunând năvală. 
Aceste sunete fiind urmate de chiotele voioase ale 
creştinilor şi de strigăte sălbatece din partea păgânilor. 

Alimoş poronci pornirea la treapăd şi ajuns la vreo 
cinci sute de stânjeni de locul unde pornise, îşi opri iar 
ceata. 

Trâmbiţele, chiotele şi urletele se auzeau acum la 
vale pe o mare întindere, dar se auzeau zgomote şi la 
deal de ei şi în curând un puternic tropot de călăreţi 
trecu la vreo două bătăi de arc de dânşii şi făcu să se 
cutremure pământul. Erau mai aproape de duşmani 
decât credeau. Alimoş aşteptă până ce tropotul se 
pierdu la vale apoi, scoțând paloşul şi dând pinteni 
calului, strigă: 

— Năvală. 

Într-o clipă ajunse cu codrenii care se ţineau scurt 
după dânsul, în mijlocul otacului tătarilor fără ca 
aceştia, înşelaţi prin lovirea lui Bibire, de la vale, să fi 
bănuit măcar fiinţa duşmanilor în asemenea apropiere. 
Cei mai mulţi din ei plecaseră în jos în ajutorul 
tovarăşilor lor, iar din cei rămaşi puţini apucaseră să 
încalece. Fu mai mult o căsăpire decât o luptă, în 
câteva clipe nu mai era tătar viu unde fusese otacul 
lor, numai puţini putură să scape pentru a aduce 
mărzacului, plecat, şi el la vale, vestea înfrângerii. 

Tocmai atunce se crăpa de ziuă şi Şalga cu oştenii ei 
care, la auzul trâmbiţelor lui Bibire, încălecase şi se 
ţinea gata de plecare, putură, de pe înălţimea pe care 
se afla, să vadă pe tovarăşii lor ridicând pălăriile în 
vârful suliţelor. Împresuraţii de până atunci, se puseră 
în mişcare în cap cu Şalga şi în curând ieşeau la 
câmpie. 

În capul lor venea, pe un armăsar negru, o femeie de 
statură impunătoare. Faţa era palidă, dar trăsăturile îi 
erau de o frumuseţă mare, cu ochi negri, mari, 
luminoşi, pătrunzători, plini de viaţă, de vitejie dar şi 
de bunătate: nişte ochi care zugrăveau bine întreaga 
fiinţă. Părul care ieşea pe la tâmple din ştergar, era 
negru închis, fără niciun fir de argint. 

Peste ştergarul de pânză de in era aşezată o pălărie 
de pâslă neagră, cu mărginile largi, împodobită numai 
cu un găitan negru împrejurul fundului. Purta un 
mintean de aba neagră, cu mânecile spintecate la cot, 
lăsând să se vadă mânecile cămeşii de pânză de în, 
îmbumbiet la piept cu bumbi negri şi împodobit cu 
găitan negru. Fota era de lână neagră cu dungi 
albastre deschise şi prinsă de mijlic printr-un chimir de 
piele neagră, împodobit cu cuie de argint. La picioare 
purta ciubote de iuft negru. Un paloş lung, dar uşor, cu 
mâner de abanos şi teacă de piele, îi atârnau de la 
brâu în partea stângă, la oblâncul şeii era spânzurat un 
buzdugan. 

Gheorghiţă, care era în capătul cărării, sări jos de pe 
cal şi, alergând la Şalga, căzu în genunchi înaintea ei, 
sărutându-i scara. 

— Mamă dragă, iartă-mă! 

Dar ea îi cuprinse capul în braţe şi, dându-i pălăria 
jos, începu să-l sărute ca pe un odor, cu evlavie, pe 
păr, pe frunte, pe obraz. 

El urmând a o ruga să-l ierte, ea zise: 

— Şi pentru ce să te iert, dragul meu! Fiindcă ai venit 
să mă scoţi din primejdie? 

— Fiindcă, prin lipsa mea de acasă, când trebuia să 
fiu acolo, te-am lăsat să intri în primejdie. 

— Poate că aveai alte trebi, mai grabnice, zise Şalga 
cu un zâmbet. Dar iată şi cumătrul lon Băncilă! adaose 
ea îndreptându-se pe şa. Bună dimineaţă, cumetre! şi 
întinse mâna căpitanului. 

— Bună dimineaţa, cumătro! zise Băncilă cu pălăria 
scoasă, plecându-se şi sărutându-i mâna. 

Ţi-am adus pe o cunoştinţă veche, şi arătă pe Toma 
Alimoş. 

— Toma Alimoş! strigă Şalga cu bucurie. Mult 
doream să te mai văd, dar nu îndrăzneam să 
nădăjduiesc că ne vom mai întâlni vreodată pe câmpul 
de luptă. 

— Mă bucur că te găsesc cum te-am lăsat acum zece 
ani, zise el, tot pe malul Nistrului şi tot după o izbândă 
asupra păgânilor, frumoasă, vitează, înţeleaptă. 

Inainte ca Şalga să fi putut răspunde, se auziră 
oştenii strigând: 

— Fug, fug. 

— Cine fuge? întrebă Alimoş. 

— Căpitanul Bibire! 

— Fuga lui este prefăcută, trebuia să fugă! răspunse 
voievodul. 

Intr-adevăr, departe în jos, se vedea o lungă perdea 
subţire şi dreaptă de călăreţi fugind, iar în urma lor, 
urmărindu-i altă perdea mai groasă, încovoiată la 
amândouă capete care întreceau lungimea perdelei 
dintâi. 

— Mă tem că i-o lăsat să s-apropie prea tare, zise 
Băncilă. Au să-l prindă tătarii în coarne. 

— Aşa mă tem şi eu, zise Alimoş. 

— Să sune trâmbiţele şi să năvălim asupra lor, zise 
atunce Şalga. Auzindu-ne şi văzându-ne, tătarii vor da 

dosul ca să nu fie apucaţi din două părţi. 

— Ai grăit cu înţelepciune, ca totdeauna, zise Alimoş, 
apoi strigă: 

— Călări cu toţii. 

Într-o clipală oştenii erau călări şi şirurile alcătuite 
parcă era să fie o căutare de oaste. 

— Dar dumneta, jupâneasă, destul ţi-ai pus viaţa în 
primejdie. Acuma m-au ales pe mine voievod pentru 
această oaste şi ca voievod îţi poroncesc să stai pe loc 
aice. 

— Dar eu nu vreu să ştiu de voievod, căci îmi fac 
astăzi cea de pe urmă vitejie, răspunse Şalga râzând, 
după mine copii! şi dând pinteni calului porni în goană 
spre tătari. 

Năvala lui Bibire asupra tătarilor care păzeau vitele, 
făcută cu pricepere şi cu hotărâre, izbutise pe deplin. 
Deşi creştinii dăduseră peste o strajă tătărească, 
păgânii fură cu totul luaţi pe neaşteptate şi măcelăriți 
pe toată întinderea liniei ţinută de ei. Rămăşiţele lor 
împrăştiate o luară la fuga încotro puteau. 

Bibire nu lăsase pe ai săi să se împrăştie, ci îi ţinuse 
strânşi împreună şi-i oprise pe loc ca să răsufle caii, 
când, la lumina zorilor, văzu înaintând spre el 
tătărimea care, de la otacul din faţa tapşanului apărat 
de Şalga, venea în ajutorul tovarăşilor lor. Năvala 
aceasta era lucru prevăzut şi aşteptat. Bibire, trecând 
răpede printre cele două şiruri pe care erau aşezaţi 
oştenii lui, le poronci că când vor porni, să-şi cruţe caii 
şi să ţie cu îngrijire pas cu dânsul. 

Când tătarii ajunseră numai la o sută de stânjeni de 
creştini şi începură a face să răsune văzduhul cu 
urletele lor, Bibire ridică paloşul şi dădu poroncă de 

plecare. Atunce toată linia creştinilor făcu la dreapta 
împrejur şi o luă înspre câmpie, întorcând spatele 
Nistrului. 

Tătarii, schimbându-şi şi ei îndreptarea mersului, se 
luară după dânşii. După obiceiu, voiră să se folosească 
de numărul lor mai mare, spre a învăli pe creştini, 
întinzându-şi linia lor în dreapta şi în stânga, în chip de 
coarne, menite a apuca pe creştini între ele. 

Dar deşi tânăr, Bibire purtase război cu tătarii încă 
din copilărie şi le cunoştea toate meşteşugurile, de 
aceia poroncise să se cruţe caii. Oştenii lui aveau 
încredere în el şi erau deprinşi să împlinească într-o 
clipă orice mişcare li se poroncea. 

El pândi bine clipa şi când coarnele tătăreşti fură 
aproape alcătuite, înainte ca acest cleşte să se închidă, 
la o poruncă a lui şi fără a domoli pasul cailor, creştinii 
se găsiră alcătuiți pe patru şiruri strânse, în loc de 
două răşchirate, apoi ocolind deodată spre stânga, 
numărul şirurilor spori la opt şi ceata lor, astfel 
ghemuită, se năpusti cu o furie nebună asupra aripei 
drepte a tătarilor. Ucigând, răsturnând şi călcând tot în 
calea lor, trecură peste păgâni ca o vijelie, 
îndreptându-se spre oastea lui Toma Alimoş care se 
vedea apropiindu-se. 

Tătarii, zăpăciţi atât de năvala neaşteptată a 
oştenilor lui Bibire, despre a căror desăvârşită nimicire 
nu se îndoise, cât şi de sunetul trâmbiţelor lui Alimoş, 
se opriră pe loc spre a se tocmi din nou şi a se sfătui. 
Şalga, după o sută de stânjăni, domolise fuga calului şi 
fusese ajunsă de Gheorghiţă, de Alimoş şi de Băncilă. 
Inaintând cu toţii la treapăd, se împreunară în urmă cu 
Bibire. 

Toma Alimoş aduse acestuia mari laude pentru 
chipul strălucit în care îşi mânuise ceata, proorocindu-i 
viitor de viteaz mare. Pierderile creştinilor fuseseră 
până atunce neînsemnate; se aflau acuma adunaţi 
împreună peste şase mii de călăreţi. Dimpotrivă, 
pagubele tătarilor fusese foarte însemnate: ei 
pierduseră în morţi, răniţi şi mai cu samă în oameni 
împrăştieţi pe câmp, aproape de o treime din numărul 
lor. 

Totuşi acest număr întrecea încă simţitor pe acel al 
creştinilor şi mârzacul lor, vestitul Kara-Katuş, mai 
păstrând încă nădejde de izbândă, se hotărî să nu lese 
din mână bogata pradă ce o făcuse. Nădăjduia că, cel 
puţin, va putea ţinea pe creştini pe loc până ce va 
scădea Nistrul şi va îngădui pe tătarii tăbărâţi dincolo 
de apă să treacă şi să zdrobească pe duşmani. 

Deoarece cirezile rămăsese fără păzitori, el trimise la 
ele două mii de tătari şi cu rămăşiţa puterilor lui, vreo 
şase până la şapte mii de oameni, se hotări să rămâie 
în aşteptare, dar gata la orice întâmplare. Creştinii se 
sfătuiră din partea lor şi toate căpeteniile, fără 
deosebire, se postaseră pentru a năvăli asupra 
tătarilor. 

Se făcură deci pregătirile de luptă. Creştinii se 
împărţiră în trei cete: acea a lui Bibire, acea a lui 
Gheorghiţă, alcătuită din oamenii care veniseră cu 
Şalga, cătră care se mai alipiră o mie de codreni şi a 
treia ceată, sub povăţuirea căpitanului Băncilă. 

Se hotărî ca întâia năvală să fie făcută de Gheorghiţă 
asupra mijlocului tătarilor; după cum aveau să 
răspundă tătarii la această năvală, urma să se îndrepte 
ajutorul adus de a doua ceată, a lui UA iar a treia, a 

lui Băncilă, pe lângă care era să rămâie Toma Alimoş, 
trebuia să deie lovitura hotărâtoare. Gheorghiţă rugă 
pe Şalga să rămâie deoparte sau cel puţin cu ceata lui 
Băncilă, dar în zadar: ea spuse că este hotărâtă să-şi 
împlinească în acea zi cea de pe urmă vitejie şi rămase 
neclintită cu toate rugăminţele lui Alimoş, a părintelui 
Isaia, care sosise acuma şi el şi a celorlalţi cneji şi 
hotnogi. Gheorghiţă luă pe Mihu deoparte. 

— Frate dragă, zise el, nu ştiu de ce nu mai pot de 
grijă pentru mama. Am o presimţire rea şi tare mă tem 
de o nenorocire. Sunt hotărât să fac tot ce atârnă de 
mine spre a o scăpa de primejdie. Te rog, ţine-te în 
dreapta ei şi veghează asupra ei, ştiu cât plăteşte 
braţul şi ochiul tău, am nădejde în tine ca în nime altul. 
În stânga mamei, voi fi eu. 

Mihu îi făgădui că-i va împlini dorinţa. 

Ceata lui Gheorghiţă, odată tocmită pe patru rânduri, 
porni la treapăd urmată de celelalte două. Paloşele 
erau în tecile lor. Tătarii se văzură atunce întinzându- 
se în nişte şiruri lungi şi subţiri şi mişcându-se în 
această tocmeală spre mijloc. 

— Tot acelaşi meşteşug, zise Şalga, nu înţeleg ei 
oare că îl cunoaştem şi avem leac pentru el? 

Ajunşi la două sute de stânjeni de duşmani, cele 
două cete din urmă se opriră, iar Gheorghiţă, scoțând 
paloşul, poronci: 

— Năvală, cu sulița! 

Cele două mii cinci sute de suliţi se plecară 
înţăpenite înainte de nişte mâini vânjoase şi codrenii 
se răpeziră în goană asupra duşmanului, scoțând 
chiote asurzitoare. 

Dar mijlocul tătarilor ameninţat de acest zid de gi 

nu aşteptă lovitura lor, şi în loc de a le ţinea piept, se 
deschise înaintea creştinilor care trecură printr-înşii ca 
un vârtej. Dar cu o răpejiune uimitoare, codrenii se 
întoarseră din fugă şi se năpustiră din nou cu suliţele 
întinse asupra aripei stângi a tătarilor. Păgânii nu se 
aşteptau de loc la această năvală şi aripa lor, nefiind 
de loc tocmită pentru a-i face faţă, porni în risipă. Când 
aripa dreaptă făcu o mişcare pentru a-i alerga în 
ajutor, Bibire se aruncă asupra ei făcându-se o ciocnire 
grozavă. Mijlocul tătarilor, care dăduse dos înaintea 
întâii năvăli a lui Gheorghiţă, se întoarse acuma şi, cu 
mârzacul în frunte, se năpusti asupra cetei tânărului 
căpitan de Codru. 

Alimoş şi cu Băncilă, văzând primejdia în care se afla 
Gheorghiţă, se răpeziră cu a treia ceată în ajutorul lui. 
Învălmăşala era grozavă. Codrenii neavând loc pentru 
mânuirea lungilor lor suliţi, se apucaseră de paloşe şi 
de buzdugane. Tătarii, simțind că dacă sunt biruiţi 
piere orice nădejde de scăpare pentru ei, se luptau ca 
nişte fiare. 

În asemenea împrejurări, numărul luptătorilor fiind 
acelaş într-o parte ca în cealaltă, izbândă nu putea să 
fie decât a celor mai hotărâți, mai puternici şi mai bine 
înarmaţi care, fără îndoială, erau creştinii. 

Numărul tătarilor se împuţina văzând cu ochii şi cei 
rămaşi în viaţă luptau numai pentru a-şi face drum 
spre câmpul slobod. 

Toma Alimoş făcea minuni: capetele şi braţele de 
păgâni zburau sub cumplitele lovituri ale paloşului său. 
Băncilă lovea rar, dar nu lovea niciodată în zadar sau 
de două ori pe acelaşi tătar. 

În urma lui Băncilă, Ştefan Stroici tăia E, împungea cu 

lăcomia oşteanului care de mult fusese dorit de 
asemenea sărbătoare, Bibire făcea palancă pe unde 
trecea. Pârvu zbiera şi suduia pe munteneşte cât îl 
iertau plămânii: legea şi străbunele păgânilor erau 
pomenite în cuvinte puţin alese deşi sunătoare, dar 
aproape la fiecare asemenea pomenire, paloşul lui se 
abătea cu furie asupra unui tătar şi tătarul scăpa 
dârlogii din mână şi luneca sub cal. (...) 


Dar pustiirile cele mai cumplite printre păgâni le 
făceau Şalga, Gheorghiţă şi Mihu, care alcătuiau un fel 
de troiță nedespărţită, cu trei capete, trei cai şi trei 
paloşe vajnice. Ei sfărâmau rândurile tătăreşti ca o 
vijelie; pe urma lor rămânea palancă. 

Gheorghiţă şi cu Mihu alcătuiau acuma nişte scuturi 
vii Şalgăi, unul în dreapta şi celalt în stânga; nimic nu o 
putea atinge fără a fi străbătut mai intâi prin unul din 
ei. 

Deodată ei se găsesc în faţa mârzacului, uşor de 
recunoscut în mulţimea tătarilor prin hainele lui cele 
scumpe, prin coiful şi panţerul de oţel suflate cu aur şi 
mai ales prin steagul purtat în urma lui. 

Cum îl vede, Şalga se răpede la dânsul şi în cârnitura 
la care sileşte pe calul ei cel negru, acesta calcă pe 
copita calului lui Mihu care potihneşte şi este 
împiedecat de la cădere numai de mâna ageră a 
călăreţului. 

Dar Şalga a scăpat din închisoarea vie în care se afla 
şi, într-o clipală, calul ei se ridică în două picioare în 
faţa lui Kara-Katuş, paloşul ei se abate asupra gâtului 
mârzacului, dar răsună pe platoşa de oţel care-l apără. 
Un tătar poartă vitezei o lovitură de sabie la cap, dar 

înainte ca sabia s-o ajungă, Mihu, din urmă, dintr-o 
singură lovitură, spintecă în două nu numai capul, dar 
şi pieptul păgânului. Lovitura care mârzacul o poartă 
Şalgăi ca răspuns la cea neizbutită a ei, nu nemereşte 
deşi atinge şi răneşte destul de adânc braţul drept al 
lui Gheorghiţă, împins înainte în ajutorul mamei. Şalga 
poartă a doua lovitură care atinge pe păgân în faţă, o 
taie de la frunte până la gât, chiorându-l cu sânge. 

Mârzacul ametit, întoarce calul, îi înfundă pintenii în 
pântece şi, răsturnând tot ce-i stă în faţă, o rupe la 
fugă fără a-şi da samă unde fuge. Şalga dă şi ea 
pinteni calului şi urmează în uliţa deschisă de Kara- 
Katuş, fără a băga în samă câte o lovitură de paloş 
purtată de tătarii lângă care trecea, lovitură care o 
atingea uşor pe braţe sau pe umere. 

Gheorghiţă şi Mihu, se ieu după dânsa, dar uliţa 
deschisă de mârzac este îngustă şi tătarii le stau 
împotrivă; vitejii noştri doboară pe păgâni la pământ, 
dar rămân ceva în urmă. 

Kara-Katuş a ajuns în sfârşit la câmp cu Şalga pe 
urma lui; fără a-şi da samă, fuge înspre tapşanul 
încunjurat de bălți pe care îl împresurase Şalga. 
Armăsarul cel negru al Şalgăi, din prăsila împăraţilor 
ţărigrădeni, este mai voinic şi mai iute decât calul 
mârzacului. Depărtarea dintre Şalga şi Kara-Katuş, 
descreşte văzând cu ochii, Mihu şi Gheorghiţă care au 
ieşit şi ei din învălmăşală, vin în goană, dar sunt la mai 
bine de o sută de stânjăni în urmă. 

Tătarul ajunge lângă stufărie, se întoarce pe şa, vede 
că Şalga este aproape să-l ajungă dar că tovarăşii îi 
sunt departe, întoarce calul şi se răpede la ea cu 
paloşul ridicat. Dar viteaza atâta a aşteptat. Dă calului 

o puternică lovitură de pinteni şi el, cu pieptul, se 
loveşte cu putere de pieptul calului lui KaraKatuş, 
făcându-l să cadă pe picioarele de dinapoi. Şalga 
depărtează fierul tătarului printr-o lovitură de-a lungul 
acelui fier, de la vârf spre mâner, apoi îndreptând 
vârful paloşului spre duşman, îl vâră întreg sub braţul 
rămas ridicat, strigând: 

— Aşa moare hoţul, de mâna unei muieri. 

Kara-Katuş bătu vântul cu braţele apoi, răsturnându- 
se pe spate, căzu de pe cal, mort. 

Şalga privea în nemişcare duşmanul ucis de mâna ei 
şi simţea acum ca un fior rece pe spinare. Mihu şi 
Gheorghiţă nu mai erau decât la vreo zece stânjăni de 
dânsa. 

În cursul acestei lupte între Şalga şi mârzac, o mână 
dădu înlături păretele de stuf de lângă ei şi, în 
deschiderea astfel făcută, apăru capul ras al unui tătar. 
Tătarul ţinea un arc în mână. Când văzu ce se petreloe, 
potrivi răpede o săgeată şi luă pe Şalga la ochi. Dar 
mişcările ei şi acele ale lui Kara-Katuş erau atât de 
repezi încât nu îndrăzni să tragă, temându-se să nu 
lovească pe mârzac. Dar când acesta căzu mort, 
tătarul ieşi cu totul din stuf şi folosindu-se de 
nemişcarea Şalgăi precum şi de faptul că ea se uita la 
duşmanul mort, făcu doi paşi spre dânsa şi trase. Se 
auzi strigătul dat de Mihu şi de Gheorghiţă care 
văzuseră fapta tătarului şi auziseră zbârnâitura arcului. 
Tătarul ucigaş căzu cu capul spintecat de paloşul lui 
Mihu, dar vai! săgeata intrase aproape întreagă în 
coasta Şalgăi, care ar fi căzut de pe cal dacă n-ar fi 
primit-o Gheorghiţă în braţe. O crezu moartă căci avea 
ochii închişi. O întinse pe iarbă rămânând nimicit, în 

genunchi dinaintea ei. Dar ea deschise ochii. Mihu 
atunce scoase repede şaua de pe calul Şalgăi şi 
ridicându-i încetişor capul, împinse şaua dedesubt. 
Şalga îi mulţămi din ochi, apoi căutând cu privirea pe 
Gheorghiţă şi văzându-l pierdut de durere, întinse 
mâna spre el zicând: 

— Dragul meu! 

lar el izbucni în lacrimi şi Mihu, la vederea 
nemărginitei dureri a acestui oştean atât de înalt şi de 
voinic, care atât de des se jucase cu moartea, se 
simţea gata să plângă şi el. 

— Mamă, mamă dragă, de ce nu ne-ai ascultat, de ce 
n-ai rămas deoparte, zise Gheorghiţă cu un glas înecat 
în lacrimi şi întretăiat de hohote. 

— Nu plânge aşa, zise ea, căci durerea ta mă doare 
şi pe mine. Ceea ce s-o întâmplat trebuia să se 
întâmple odată, şi mâna ei, găsind mâna fiului, o 
strânse încă cu destulă putere. 

După o tăcere, ea vorbi iar: 

— Când tatăl meu o vrut să mă deie după un străin, 
neştiind că iubeam pe tatăl tău, pe scumpul meu 
Voicu, m-am spăimântat tare ştiind pe tata om aspru şi 
neîndurat. Nebună de grijă, am trimis la Voicu să-i cer 
ajutor. 

El mi-a trimes răspuns să am încredere într-însul căci 
el are să mă scape de leah şi nu va lăsa să fiu a altuia 
decât a lui. Din clipa în care am aflat cuvintele lui, 
orice teamă o pierit din inima mea, căci mă încredeam 
într-însul. Şi am avut dreptate căci el m-o scăpat şi i- 
am fost soţie, iar atât de mare fost-au fericirea traiului 
meu cu el încât lumea îmi părea prea mică spre a o 
cuprinde. Bine că mă încrezusem în el. 

Glasul Şalgăi, care slăbea din ce în ce, tăcu acuma. 
Mihu se răpezi la apă şi, umplându-şi pălăria, o aduse 
rănitei, dându-i să beie dintr-însa şi stropindu-i faţa. 

— Când Dumnezeu mi l-o răpit, reluă Şalga cu glasul 
ceva mai tare, am simţit că lumea se cufundă cu mine 
în întuneric. Dar el îmi spusese să îngrijesc de tine, să- 
ţi feresc copilăria de primejdii şi de pagube şi să te 
cresc în frica lui Dumnezeu şi în iubirea de neam. 

l-am jurat că-i voi împlini toate dorinţele şi ştiu că el 
o închis ochii având desăvârşita încredere că-mi voi 
îndeplini jurământul. 

Aice iar tăcu şi făcu semn lui Mihu să-i deie apă. 
După ce bău urmă: 

— Mi-am împlinit jurământul, nu cu sfinţenie, dar cu 
dragoste, căci după fericirea de care avusesem parte 
cu Voicu, nu puteam să am alta mai mare decât aceea 
de a te vedea crescând în putere, în minte, în 
frumuseţă, o podoabă a ochilor mei! Toate dorinţele pe 
câte o mamă o putut să le aibă, tu le-ai împlinit. 

— Mamă, am fost nevrednic de bunătatea ta, izbucni 
atunci Gheorghiţă, acoperind mâna rănitei cu sărutări 
fierbinţi. 

— Nu vorbi astfel dragul meu. Care o fost mama, 
care o avut parte de fiul blând cătră dânsa ca tine, 
înţelept ca tine, viteaz ca tine, frumos ca tine. Mamă 
mândră de copilul ei ca mine n-o fost, nici n-are să mai 
fie. 

Şi acuma, dragul meu, puţin să se mai suie soarele şi 
voi fi departe, departe de tine, tu, mângâierea vădwviei 
mele. Voi fi iar lângă Voicu meu iubit şi-i voi putea 
arăta cum am răsplătit încrederea care o pus-o în 
mine, îi voi putea mulţămi pentru darul ce mi l-o făcut 

în tine. 

Cele de pe urmă cuvinte erau mai mult un şoptet; 
Şalga tăcu şi închise ochii. Faţa ei se făcuse albă ca 
varul, trupul rămăsese nemişcat. 

Gheorghiţă crezând-o moartă se aplecă şi o sărută 
pe frunte. La această dezmierdare, deschise ochii şi-i 
făcu cu dânşii semn că n-a murit încă, apoi îi închise 
iar. 

După o tăcere destul de lungă îi deschise şi glasul ei 
se auzi, dar acuma slab de tot. 

— Inainte de a muri trebuie să-ţi dau un sfat. Ştiu că 
iubeşti pe o fată. Ea este frumoasă şi de neam bun. Îți 
doresc să fii fericit cu dânsa, dar făgăduieşti-mi că vei 
lua-o în căsătorie numai dacă vei simţi că ai încredere 
deplină, nemărginită într-însa, cum am avut eu în tatăl 
tău, cum o avut el în mine. Jură-mi că cât vei avea cea 
mai mică, cea mai neînsemnată îndoială despre iubirea 
sau despre statornicia ei, nu vei lua-o. 

— Mamă, zise Gheorghiţă, cu hotărâre. Acea fată 
este pricina morţii tale fiindcă, de rămâneam acasă în 
loc să mă duc s-o văd, plecam eu, în locul tău şi nu te 
pierdeam. Mamă, de acum înainte pot avea numai ură 
pentru acea fată căci o privesc ca ucigaşa ta, inima ta 
de mamă a judecat-o bine. Îți jur, mamă, că ea 
niciodată nu-mi va fi soţie. 

— Binecuvântat să fii, şi Dumnezeu să-ţi audă 
jurământul, zise atunce Şalga cu glasul mai tare şi, 
trăgându-l uşor de mână îl făcu să se plece şi-l sărută 
pe frunte şi pe obraz, îi netezi părul cu mâna, apoi zise 
încet, ca pentru dânsa: 

— Nu mor în zadar. 

Dar acum se auzi un tropot de cai şi glasuri 

numeroase. 

Toma Alimoş cu părintele Isaia, cu Băncilă, cu Bibire 
şi cu toate căpeteniile s-apropiau răpede de ei. 

— Ce văd aice, strigă Toma Alimoş, sărind de pe cal, 
jupâneasa rănită şi după o izbândă ca acea de astăzi, 
dar nădăjduiesc că rana este uşoară. 

Mihu făcu semn că nu mai este nicio nădejde. 

Cu toţii o înconjurară, pătrunşi de durere, căci era 
privită ca o mamă de întreg Codrul şi de întreaga 
Lăpuşnă. Ochii ei care se uitau împrejur dădură de 
părintele Isaia; făcu semn să i se deie puţină apă şi, 
după ce bău, ceru să fie lăsată singură cu călugărul, ca 
să se spovăduiască. 

Cu toţii se depărtară, mâhniţi până în fundul inimii. 


(ec) 


Peste puține clipe Şalga îşi dădea cel de pe urmă 
suflet. 

După ce Gheorghiţă îi închise ochii, se făcu o targă 
alcătuită din suliţi legate împreună şi încrucişate, apoi 
trupul mamei tânărului căpitan de Codru fu depus pe 
această targă şi acoperit cu mantale osteneşti. Fu 
pornit spre Grădişte unde îl urmară toate căpeteniile 
oastei. 

lzbânda creştinilor fusese desăvârşită. Din 
douăsprezece mii de tătari numai o mie scăpase cu 
viața şi aceia robiți şi meniţi să fie vânduți în Tara 
Românească şi peste Dunăre. Cirezile de vite fură 
aduse înapoi, pe păşunile de pe care fusese răpite. 

Steagul mârzacului fusese cucerit de Bibire. Nu 
trecuse un ceas după moartea Şalgăi şi un om al 
căpitanului lăpuşnean gonea spre Vişineşti cu TIN 

legat de şa. Dar nu avea poroncă să-l ducă, precum s- 
ar putea crede, frumoasei Florica. Era însărcinat să-l 
deie în mâna preotului bisericii din Vişineşti cu hramul 
Sfinţilor împărați Constantin şi Elena, spre a fi aşezat 
lângă icoana lor. 

În a treia zi după bătălie, trupul Şalgăi fu astrucat în 
mormântul soţului ei şi la astrucare luă parte Codrul 
întreg precum şi mare parte din Lăpuşna. 

Mare şi adâncă fu durerea lui Gheorghiţă. El pierduse 
în Şalga, pe lângă o mamă duioasă, un sfetnic de 
frunte, cu minte ageră şi iscusită. Se simţea acuma ca 
un vas fără cârmă. 

Părintele Isaia, în urma rugămintei lui Mihu, se 
hotărâse să-şi prelungească şederea la Grădişte. 
Înțelegerea cu codrenii fusese desăvârşită chiar a doua 
zi după înmormântarea Şalgăi, dar Mihu dorea să nu 
lese pe prietenul său singur, cu jalea cumplită în care 
se găsea. Rămaseră deci în Grădişte până la începutul 
lui august când plecară la Bârlad întovărăşiţi de 
Gheorghiţă până la malul Prutului. 

ra încă mult până în ziua când Mihu părăsi casa lui 

Pogan şi apucă pe Tutova în sus. La răsăritul 

soarelui se afla dincolo de Bârlăzel pe culmea care 
desparte acest pârău de apele care se aruncă în Siret, 
între Bacău şi Roman. 

Aice descălecă, desprinse chingile lui Fulger, îi 
scoase zăbala din gură şi-l lăsă să pască iarba deasă a 
poienii în care se afla. El se aşeză la câţiva paşi şi 
rămase gânditor, cu ochii ţintiţi spre miază-noapte, 
spre locul în care ştia că se află Poiana şi aşezarea 
cneazului  Baloş. Căci icoana Ilenei rămăsese 
nedezlipită de dinaintea ochilor lui de când o părăsise, 
erau acum aproape trei luni. Se simţea cuprins de un 
dor nemărginit, de o nerăbdare cumplită să mai vadă 
încă o dată, nu năluca ei, dar chipul ei cel viu. 

Nu avea nicio treabă la Smirodava, părăsise pe 
moşu-său şi pe Stroici, numai spre a avea prilej să se 
apropie de lleana şi, cine ştie, poate s-o vadă, să-i 
vorbească. 

Da, voia s-o vadă pentru ultima oară, şi apoi era 
hotărât să nu mai vină pe la Poiană, să nu se mai 
încerce s-o vadă căci dragostea lui era fără de nădejde. 
Illeana era fiica cneazului celui mai bogat, celui mai 
fudul din ţară, de neam străvechi şi, frumoasă cum 

era, putea să nădăjduiască că va fi soţie de voievod. 

În cât îl privea pe dânsul, ştia că este un copil fără 
tată, crescut din mila moşului său, a părintelui Isaia, că 
departe de a avea bani sau sate nu avea măcar o casă 
pe care o putea numi a lui. Nu, el nu putea să 
îndrăznească a năzui până la Ileana. Era să încerce s-o 
mai vadă astăzi încă odată şi apoi să caute s-o uite. 

Şi, deodată, chipul Vidrei se arătă dinaintea ochilor 
lui, dezbrăcată, cu părul pe umere, cu sânul, braţele şi 
picioarele goale, cum o lăsase în rateşul de la 
Ciortolom, erau acum mai bine de şase luni. Dar 
acuma îl apuca o silă cumplită de Vidra, de frumuseţa 
ei, de dezmierdările ei pline de patimă. 

Era sătul de ele, Vidra îi îmbăta simţurile, dar nu 
vorbea de loc inimii lui care rămânea rece şi acuma 
inima vorbea, nu simţurile. Şi iarăşi icoana dulce a 
Ilenei venea să gonească pe acea a Vidrei şi Mihu 
simţea cum îi este cald la inimă. 

Simţea că de acum nu-i mai era cu putinţă să sufere 
atingerea şi dezmierdările Vidrei. Trebuia să-i spuie că 
nu o mai iubeşte, că nu-i mai este cu putinţă s-o vadă. 
Nu putea să fugă de dânsa fără ca s-o vestească, n-ar 
fi fost faptă de bărbat cinsteş, şi Mihu fusese învăţat 
din copilărie să se poarte cinsteş cu femeile. 

Fusese crescut de la vârsta de şase până la acea de 
şaptesprezece ani, în Cetatea Albă, de genovezul Landi 
care era şi cavaler fără seamăn, şi oştean viteaz, şi 
negustor de frunte, şi cărturar mare. 

Landi, în vreme de douăzeci de ani fusese cavalerul 
cel mai iubit de femei în Genova. El atinsese de tânăr 
cele mai înalte diregătorii ale Republicii, dar fusese silit 
să vie să se aşeze la Cetatea Albă, unde el şi fratele 

său aveau o însemnată casă de negoţ. 

În urma unei boli crude, de care fusese lovit frate- 
său, averea întregii familii era în joc şi el trebui să se 
mute pe aceste locuri depărtate fără nădejde de 
întoarcere în mândra Genovă. 

În cursul unei şederi prelungite la Țarigrad, făcu 
cunoştinţă şi prietenie cu călugărul Isaia, care se afla 
atunce în acel oraş şi se pregătea să plece la Roma. 
Călugărul avea cu dânsul un nepot, un băieţel de şase 
ani. Copilul fiind frumos şi deştept, îi plăcea lui Landi 
care nu avea copii; ceru lui Isaia să i-l încredinţeze ca 
să-l crească. Călugărul primi să i-l lese până la vârsta 
de şaptesprezece ani şi Mihu fu dus de Landi la 
Cetatea Albă. Nepoţii genovezului plecaseră tocmai 
atunce la învăţătură, la Genova, şi Mihu era singurul 
copil în casa pe care o înveselea prin voiciunea lui. 
Învăţă de la Landi aproape tot ce ştia genovezul: 
ceti, a scrie, a socoti, a mânui spada şi a călări, 
cânta, a zice versurile lui Ariosto dar, mai cu seamă, 
învăţă a fi bărbat cu cugetul curat, drept, viteaz, 
iubitor de adevăr, mândru cu cei mari, plecat cătră 
bătrâni şi blând pentru cei mici. Învăţă să privească 
femeia ca pe o fiinţă căreia orice bărbat vrednic de 
acest nume îi datoreşte cinste, plecare şi ocrotire, a 
cărei slujbă nu înjoseşte, ci cinsteşte. 

Şi Mihu se tinu cu sfinţenie de învăţăturile bătrânului 
său prieten. El se purtase cinsteş cu femeile cu care 
avusese până atunce legături de dragoste. lubea pe 
Illeana din tot sufletul, nu putea să se mai întoarcă la 
Vidra de care îi era silă; nu ştia cum s-o rupă cu dânsa. 

Un nechez al calului îl trezi din gânduri. Se uită la 
soare, care era sus, strânse chingile lui LEU îi PI 

zăbala în gură, încălecă şi plecă înainte. 

Pe la amiază când se apropia de Poiană, văzu un nor 
gros de fum care se ridica spre miazănoapte şi altul 
spre apus. Grăbi mersul calului şi ajunse la Piscul 
Ciolacului care este deasupra Poienii. De aice ochii lui 
văzură o privelişte îngrozitoare: satul ardea, curtea lui 
Baloş, cu toate clădirile ardeau. 

Se răpezi cu calul la vale: în marginea de la vale a 
unui pâlc de pădure, la două bătăi de arc de sat, dădu 
peste o tabără de oameni, bărbaţi, femei, copii, cu vite 
şi cu care. Mihu opri calul şi întrebă: 

— Ce faceţi aice? De ce arde satul? 

— Au dat tătarii! fu răspunsul. 

— Când? 

— Astăzi, pe la prânzul cel mic. 

— Cneazul vostru? 

— O scăpat, era dus la Bacău. 

— Dar fiică-sa? 

— Au răpit-o tătarii după ce au ucis toate slugile. 

Mihu rămase îngrozit, unul din ţărani urmă: 

— Tătarii veneau despre Ştefăneşti şi mergeau spre 
Bacău. La Sabaoani le-o ieşit Balc înainte aseară şi i-o 
risipit. Parte din ei au apucat în fugă la vale, spre Siret, 
parte s-au rupt în mai multe trâmbe. Una din ele s-o 
ascuns astă noapte în pădurile de sub dealul Mărului şi 
ne-o lovit azi dimineaţă. Noroc că un om de ai noştri 
care dăduse peste ei în pădure, o venit în goana calului 
să ne deie de ştire cu un ceas înainte de sosirea lor. 
Am scăpat prin păduri; satul era pustiu când au venit 
tătarii şi i-au dat foc. Numai cneghina rămăsese cu 
slugile, căci vatamanul n-o vrut să creadă pe omul cu 
vestea şi o făcut pe stăpână-sa să rămâie. Tătarii au 

ucis tot ce au găsit, afară de cneghină pe care au luat- 
o cu dânşii şi de un băiet care s-o furişat cum o putut şi 
o venit la noi. Noi, când am văzut că tătarii au plecat, 
ne-am apropiat de sat şi am tăbărât aice în pădure. 
Aşteptăm să se stângă focul căci tot nu mai avem 
nimica de scăpat în sat. 

Tocmai atunce se văzu un om călare care venea în 
goană despre apus. Când ajunse la o bătaie de arc, 
poienarii tăbărâţi în pădure îl recunoscură şi-l strigară 
pe nume. Omul îi zări şi veni la ei. 

— Cum este la voi, la Crăieşti? îl întrebară. 

— Rău de tot, satul ars, o mulţime de oameni ucişi. 
N-au răpit pe nime, au culcat sub sabie tot ce le-o ieşit 
înainte, oameni sau vite. 

Atunce numai Mihu, mai dezmeticindu-se, întrebă: 

— Încotro au apucat? 

— Spre Bârlad, răspunse omul din Crăieşti. 

— Au robi mulţi cu diânşii? 

— Numai pe fata cneazului Baloş; am văzut-o cu 
ochii mei cum era legată pe un cal fără şa. Tătarii au 
trecut numai la o prăjină de tufişul în care scăpasem. 

Fără a mai zice un cuvânt, Mihu întoarse calul. 

ătarii trecuseră peste Bârlăzel şi apucaseră pe 

drumul numit al Scaunelor. 

Pe la asfinţitul soarelui, Mihu tot ţinându-se pe urma 
lor, ajunsese sub Dealul Racovei. Aice se opri ca o 
jumătate de ceas pentru a lăsa pe Fulger să mai 
răsufle. Când încălecă din nou, greutatea locului îl sili 
să meargă aproape necontenit la pas. Vreme de mai 
bine de două ceasuri urmă pârtea lăsată de tătari care 
apucaseră curmeziş peste văi, îndreptându-se spre 
obârşiile Lipovei. Mihu cunoştea aceste locuri foarte 
bine. Luna nu ieşise încă, dar noaptea fiind senină, 
urmele tătarilor nu se puteau pierde. La un loc acele 
urme cârneau în dreapta, aproape drept la deal, prin 
codru. Aice urma fiind mai grea de urmat, Mihu, 
temându-se s-o piardă, se văzu silit să se oprească din 
când în când pentru a se încredința că nu s-a abătut de 
ea. După una din aceste opriri, găsind loc mai drept, 
pusese calul la umblet, când deodată, auzi de trei ori 
strigătul cucuveicii urmat de două şuierături, cea de 
întâi trâgănată şi cea de a doua foarte scurtă. 

Pentru  tovarăşii  Păunaşului Codrilor aceasta 
însemna: 

— Primejdie! Stai! 

Mirat, opri calul pe loc. Printre copaci, se văzură 
înaintând fără zgomot spre el, două umbre, una mare 

şi cealaltă mică. 
— Bună seara, căpitane, ziseră ei când ajunseră 
lângă Mihu care recunoscu pe Andruşca şi Timofei. (...) 


Te-am oprit ca să nu cazi în mijlocul străjilor tătarilor. 

— Ei sunt în apropiere? întrebă Mihu. 

— Străjile lor umblă la trei bătăi de arc de aice, dar 
grosul este tăbărât într-o poiană, ceva mai la vale, 
aproape de părâul Lipovei, răspunse Andruşca. 

— Aţi văzut otacul lor? 

— Am scăpat din mijlocul lui. 

— Văzut-aţi robi cu dânşii? 

— Am văzut numai o fată de boier, tânără şi 
frumoasă ca un înger. Ea se află sub un cort aşezat la o 
parte şi păzit de doi tătari. 

— Cum, strigă Mihu descăleeând, cortul ei este la o 
parte? La ce depărtare de dânsul sunt corturile 
tătarilor? 

— Tătarii sunt la vreo treizeci de stânjeni de cort, dar 
n-au întins decât acel sub care stă fata. 

— Şi ea este păzită nuai de doi tătari, văzut-aţi bine? 

— Cum să nu fi văzut bine când am stat mai bine de 
două ceasuri ascunşi în crengile unui stejar, lângă locul 
unde au întins cortul pentru fată şi aşteptând să 


înopteze bine ca să putem fugi. 


Mihu rămase gânditor apoi, aşezându-se jos, zise lui 
Andruşca: 

— Spune-mi toată întâmplarea. 

— De când ţi-am greşit şi ne-ai gonit dintre 
credincioşii dumitale, începu să povestească rusul, 
ducem o viaţă rătăcitoare şi ne câştigăm cu greu traiul. 
După ce am pribegit prin mai multe locuri, întâmplarea 

ne-o adus în Ţara Bârladului unde am lucrat cu alţii, 
până mai dăunăzi, la facerea unei iezături a cneazului 
Corodu. Isprăvindu-se iezătura, ni s-o dat drumul ieri 
seara şi noi am apucat-o îndată peste dealuri cu 
gândul de a merge la Smirodava. În astă seară, după 
asfinţitul soarelui, ajunsesem într-o poiană unde voiam 
să mânem şi începusem a strânge uscături pentru foc 
când auzirăm un tropot de cai. Ne-am dat îndată în 
dosul unui stejar bătrân care face parte dintr-o limbă 
de pădure ce desparte poiana de o bobeică lungă. 
Văzând că intră în poiană mai mulţi tătari călări, ne-am 
grăbit să ne suim în stejarul lângă care ne aflam şi să 
ne ascundem în crengile lui. Tătarii nu mai încetau de 
a curge în poiană, de toţi trebuie să fie între patru şi 
cinci sute. 

Au descălecat şi au deslegat de pe un cal o fată care 
părea leşinată, au întins-o cu îngrijire pe pământ, apoi 
au şi început să întindă la vreo zece stânjăni de la 
piciorul copacului în care eram, cortul unde au dus-o 
îndată, punând şi doi oameni de pază. 

Noi atunce am priceput că tătarii au de gând să mâie 
în acea poiană şi ne-am îngrijit foarte mult. Ei au scos 
şeile de pe cai şi i-au dus tocmai în partea de la vale a 
poienii, lângă pârâu, unde ea se lărgeşte mult. Au 
aprins un singur foc pentru mârzac, la care au pus să 
frigă o oaie, iar acei de rând au mâncat ce au avut în 
trăistele lor. Apoi câţi n-au fost rânduiţi de strajă s-au 
întins pe pământ sub copaci, în marginea despre 
răsărit a poienii, împrejurul mârzacului. Am mai văzut 
cum au dus fetei mâncare şi apă de băut. 

După ce s-au liniştit, noi ne-am dat binişor jos din 
copac, cu mare grijă din pricina celor doi tătari de la 

cortul fetei, căci ne aflam foarte aproape de ei. Noroc 
că tocmai atunce vântul sufla mai tare. 

— În vremea cât aţi stat în copac, bagat-aţi samă 
dacă s-au schimbat păzitorii de la cort? 

— Nu s-au schimbat deşi am stat mai bine de două 
ceasuri. Se vede că sunt rânduiţi pe toată noaptea. 

— Ce lărgime are limba de pădure care desparte 
poiana de bobeică? 

— Vreo zece stânjăni. 

— O desparte până de vale? 

— Da. 

— Putut-aţi să înţelegeţi dacă tătarii se temeau să fie 
urmăriţi? 

— Nu cred, căci altfel ar fi făcut mai puţin zgomot şi 
ar fi priponit caii. 

Mihu rămase câtăva vreme în tăcere. Când se 
pusese pe urma tătarilor îşi propusese să-i ajungă şi să 
se încredinţeze de calea ce avea de gând s-o apuce, 
spre a se întoarce în ţara lor apoi, bizuindu-se pe 
repeziciunea lui Fulger, era hotărât să-i întreacă, să 
ridice satele bârlădene din calea lor şi să aţie cu dânşii 
calea păgânilor. Dar în urmă, întâlnirea lui cu ruşii şi 
amănunţimile culese de la ei făcură să se nască în 
gândul lui hotărârea îndrăzneață de a scăpa în acea 
noapte pe Ileana din mâna răpitorilor. 

Hotărârea era de o îndrăzneală nebună şi Mihu 
înţelegea foarte bine greutăţile ei dar, dacă 
întreprinderea izbutea, Ileana scăpa de primejdia unei 
lupte în care se putea ca ea să fie rănită sau chiar 
ucisă. După o scurtă chibzuială el zise ruşilor: 

— Vreau să încerc să scap fata din mâna tătarilor 
chiar în astă noapte, pot oare să mă bizui pe UL 

vostru? 

Ruşii încremeniţi se uitară unul la altul fără a 
răspunde. 

— Vă temeti? îi mai întrebă Mihu cu oareşicare 
despreţ în glas. 

— De, căpitane! zise Andruşca scărpinându-se pe 
cap, dacă crezi că sunt sorţi de izbândă. 

— Eu sunt încredinţat că voi izbuti. Dar pentru voi 
primejdia este mică, căci vă cer numai să mergeţi 


înaintea mea până la marginea bobeicii ca să mă 
înştiinţaţi când va trece straja, ş-apoi să-mi ţineţi pe 


Fulger până ce mă voi întoarce. Vă puteţi ascunde cu 
calul în pădure şi când veţi auzi strigătul huhurezului, 
veţi răspunde. Neieşind la loc deschis şi rămânând în 
desime, puţină grijă aveţi, căci în întuneric, printre 
copaci, cu greu vă vor putea prinde călăreţii. 

Andruşca şi cu Timofei se uitară unul la altul, 
sfătuindu-se din ochi; în sfârşit piticul răspunse: 

— Fie pe voia dumitiale, dar şi dumneta să ne 


încuviinţezi o cerere. 


— De vom scăpa teferi cu toţii, să ne primeşti iar 
printre cetaşii dumitale şi-ţi jurăm că vom fi oameni de 
treabă. 

— Cererea este încuviinţată, răspunse Mihu. 

Ruşii se închinară înaintea lui până la pământ. 

— Suntem robii dumitale. Poronceşte! zise Timofei 
care până atunce nu deschisese gura. 

Mihu le mai lămuri încă o dată ceea ce aştepta de la 
dânşii apoi, trimiţându-i înainte, încălecă şi îi urmă la 
pas. 

Ajunseră în curând în zarea dealului şi începură să se 
scoboare, tot prin codru, pe celălalt preval. Deodată, 

răsună de trei ori strigătul cucuveicii, întâiaşi dată tare, 
a doua şi a treia oară mai încet - ceea ce însemna: 
duşmanul este aice. Mihu se opri. După o bucată de 
vreme acelaşi sunet răsună din nou, de două ori încet, 
a treia oară tare: ruşii îl înştiinţau că, calea era 
slobodă. 

Când Mihu îi ajunse, Andruşca zise: 

— Ai noroc, chiar acuma au trecut în sus, poţi să intri 
în bobeică fără grijă. 

După ce Mihu descălecă, ei luară calul ca să se 
ascundă cu dânsul în pădurea de la marginea bobeicii, 
din faţa pâlcullui care o despărţea de poiana cea mare. 

— Noroc bun, căpitane, să-ţi ajute Dumnezeu! 
şoptiră ei. 

Mihu, pe brânci, începu să se scoboare de-a lungul 
bobeicii, până ce zări lumina unui foc. Ajuns drept spre 
foc, intră, tot pe brânci, în limba de pădure, o străbătu, 
şi când ajunse lângă un copac gros, se ridică în 
picioare şi se uită spre foc. 

Tăcerea cea mai adâncă domnea în otacul întreg; în 
depărtare se auzea numai câte un cal nechezând. La 
câţiva stânjăni de el văzu cortul şi la gândul că Ileana 
zăcea sub dânsul, inima începu să-i bată cu putere. 
Ochii lui, deprinşi cu întunericul, deosebiră în curând 
chipurile celor doi tătari de strajă care şedeau jos, unul 
de la deal şi celălalt de la vale de cort. Erau într-o 
nemişcare desăvârşită şi Mihu pricepu că, dacă nu 
dormeau, erau cel puţin aţipiţi. 

Fără a mai sta pe gânduri, se întinse iar la pământ şi 
se îndreptă, pe brânci şi cu o nemărginită băgare de 
seamă, spre cort, cu junghierul în mâna dreaptă şi cu 
cea stângă strângând teaca paloşului ca să nu facă 

vuiet atingând vreo piatră sau vreun vreasc. Părea un 
şarpe urieş şi în calea lui nu făcea niciun zgomot. 

Ajunse în sfârşit la spinarea tătarului care şedea de 
la deal de cort: n-avea decât să întindă mâna pentru al 
atinge. Tătarul dormea, Mihu auzea cum îşi trăgea 
sufletul. Stătu o clipă nehotărât; până atunce lovise pe 
duşmanii săi numai în faţă, îi venea greu să deie, chiar 
în păgân, pe dinapoi şi tocmai când era adormit. Dar, 
amintindu-şi că este în joc cinstea şi viaţa llenei, 
nehotărârea lui pieri. Răzămânu-se pe mâna stângă, se 
ridică puţin şi vâri junghierul până la mănunchi între 
umerile tătarului, care se întinse la pământ ca lovit de 
trăsnet, fără a scoate un oftat. Dar în căderea lui 
paloşul se lovi de o piatră, făcând astfel o mică 
pocnitură. 

Mihu se tupi îndată la pământ iar celălalt tătar se 
sculă răpede în picioare şi, cu sulița în mână, se 
îndreptă spre locul unde era tovarăşul lui. Nevăzându-l, 
crezu că doarme în iarbă şi se plecă ca să-l trezească; 
atunce Mihu se ridică deodată, îi cuprinse grumazul cu 
amândouă mâinile şi strânse cu toată puterea lui 
uriaşă, trăgându-l spre pământ. Tătarul se zbătu câtva 
dar fără a putea scoate niciun sunet. Mihu desprinse 
mâna dreaptă apoi, urmând a-l strânge cu stânga, luă 
junghierul ce-l ţinea în dinţi şi-l înfipse de mai multe ori 
în pieptul tătarului. 

Când se încredinţă că este mort, se târî până la cort, 
intră într-însul cu capul şi cu umerile, pipăi cu mâinile 
şi dădu de braţul Ilenei. Apăsă uşor pe dânsul, zicând 
totodată încet: 

— Cneghină, nu te spărie. Eu sunt, Mihu, am venit să 
te scap din mâna păgânilor. Scoală, cneghină, pune-te 

pe brânci şi mă urmează fără a face niciun zgomot căci 
primejdia este mare. Răspunde cneghină! eşti trează? 

Teama cea mai mare a lui Mihu era acuma ca Ileana, 
trezită din somn, să nu se sparie şi să nu deie vreun 
tipet care ar fi trezit pe toţi tătarii. 

Dar Ileana nu dormea: se îngrozi când simţi o mână 
apăsând pe braţul ei, dar auzind cuvintele lui Mihu, îşi 
dădu îndată seama că ajutorul ce nu-l mai nădăjduia 
venise. 

— Sunt trează, şopti ea uşor. Te urmez. 

Mihu ieşi din cort urmat de fată, amândoi pe brânci. 

— Ţine-te aproape de mine, îi zise el la ureche, nu te 
teme, tătarii dorm. De vom trece teferi peste limba 
asta de pădure, suntem ca şi scăpaţi. 

Încet şi ferindu-se cu îngrijire de  vreascuri, 
străbătură pâlcul de copaci şi ajunseră în bobeică. 

— Încă puţină răbdare, zise Mihu, şi nu vom mai 
avea nicio grijă. 

În sfârşit străbătură şi bobeica: ajunşi aproape de 
capătul ei de la deal, Mihu cârni spre pădure. Când se 
aflară într-însa, se ridică în picioare şi Ileana auzi cu 
mirare strigătul huhurezului ieşind din gura lui Mihu. 
Alt strigăt în apropiere răspunse şi Mihu, luând fata de 
mână, se îndreptă spre locul de unde pornise strigătul. 
Andruşca şi cu Timofei care aşteptau ţinând pe Fulger 
de frâu, de-abia înăbuşiră un strigăt de bucurie când îi 
văzură. Se aruncară în genunchi, luară mâinile lui Mihu 
şi le sărutară de nenumărate ori. 

— Vă mulţămesc, le zise Mihu, fără de voi nu ştiu 
dacă aş fi izbutit; nu voi uita niciodată ajutorul ce mi l- 
aţi dat. 

Apoi încălecând, luă pe Ileana de sub subsuoară, o 

ridică ca pe un copil şi o aşeză dinaintea lui, 
cuprinzându-i mijlocul cu braţul drept. 

— Să ne vedem cu bine, mai zise el ruşilor şi plecă 
încet la deal. 

Când ajunse la poteca care încunjura capul bobeicii 
şi a poienii, dădu pinteni lui Fulger care se răpezi 
înainte dar, în acea clipă, se auzi un tropot de copite şi 
luna sculându-se, îi arăta în urma lui mai mulţi tătari 
care veneau spre dânsul în fugă; ei îl zăriseră, dădură 
nişte ţipete sălbatece şi vreo două săgeți zburară 
deasupra capetelor lor. 

Mihu înfipse pintenii în pântecele calului care se 
răpezi urmat de tătari, dar fuga printre copaci şi 
trunchii căzuţi era din cale afară anevoioasă. Totodată, 
de la otac, se auziră urlete îngrozitoare, semn că tătarii 
deşteptaţi de ţipetele străjii, descoperiseră fuga roabei 
lor şi se pregăteau să se puie pe urma fugarilor. 

Norocul acestora fu că dădură în curând de un drum 
bătut pe care Mihu putu să întindă pe Fulger la fugă. 
Dar fiind obosit de lunga cale făaută în ajun, se mai 
resimțea şi de îndoita sarcină purtată de el, astfel că 
depărtarea între el şi păgâni era mică; din când în când 
Mihu auzea vâjâitul unei săgeți. In curând înţelese, 
după tropotul cailor, că numărul celor ce-l goneau 
crescuse. Ajuns în sfârşit pe obcina Dealului Scaunelor, 
apucă în spre stânga şi aice locul fiind neted şi cu suiş 
foarte uşor, izbuti să mărească depărtarea între el şi 
tătari. 

Fulger păstră aceeaşi iuţeală mai bine de un ceas, 
tropotul păgânilor se auzea numai în depărtare; cu 
vremea însă mersul calului se domoli în chip simţitor, 
începu să potihnească. Mihu îl opri la piciorul unui SUL 

răpede, acoperit cu un aluniş des. Ileana care în tot 
timpul rămase nemişcată, strânsă la pieptul tânărului 
de braţul său puternic, înţelese că calul nu mai poate 
de oboseală şi întrebă: 

— Nu mai este nicio nădejde de scăpare? 

— Dacă putem ajunge înaintea päganjlog în vârful 
acestui suiş, suntem scăpaţi, dacă nu.. 

— Îmi poţi da un cuţit? întrebă ea, nu vreau să cad 
vie în mâinile lor. 

Fără a răspunde, Mihu scoase junghierul de la brâu şi 
i-l puse în mână. 

— Îţi mulţămesc, zise ea, uitându-se în ochii lui cu un 
surâs, mi-ai dat un prieten care nădăjduiesc că îmi va fi 
credincios. 

Strigăte de fiară izbucnind atunce în urma lor, le 
arătară că tătarii se apropiau şi-i zăriseră. Pintenii lui 
Mihu dispărură până la călcâie în deşerturile lui Fulger 
care, după această clipă de odihnă, zbură la deal. Dar 
acest foc nu ţinu mult, suişul era foarte anevoios, 
numai cu greu ajunseră în vârful lui. Se aflau acuma pe 
un fel de tapşan îngust, drumul era săpat în piatră 
năsipoasă, nalt de un stat de om şi apoi se scobora iar 
la vale, aproape drept. 

Mihu sări de pe cal, depunând totodată pe Ileana la 
pământ, puse mâna în brău, scoase răpede o piatră, un 
amnar şi o bucată de iască. lasca se aprinse la cea de 
dintâi scăpărătură şi Mihu, luând-o între două degete 
cu stânga, puse dreapta încet pe cap-ul lui Fulger; calul 
nu se mişca. Apoi după ce suflă pe iască, i-o vâri 
răpede în fundul nării. Calul, simțind arsura, sări o dată 
în sus, nebun se răpezi înainte pe scoborâş. 

— Urmează-mă, strigă Mihu Ilenei şi, apropiindu-se 

de păretele de piatră din dreapta, dădu în lături nişte 
curpeni de mure care-l acopereau. 

Apoi, pipăind întâi cu mâinile faţa stâncii, apăsă uşor 
cu dreapta şi cu călcâiul şi, deodată, păretele se 
deschise, lăsând o deschizătură prin care putea trece 
un om cu capul plecat. Tropotul tătarilor se auzea în 
aluniş, aproape de tot. Mihu luă pe Ileana de mijloc, o 
împinse înaintea lui, intră şi el după ea, apoi uşa se 
închise fără zgomot cum se deschisese. 

Era vreme: de-abia închisese uşa şi se auziră copitele 
cailor răsunând pe piatră, dar tătarii trecură înainte 
fără a se opri. 

— Suntem scăpaţi, zise Mihu. 

— Dar dacă se vor întoarce şi ne vor urmări? zise 
Illeana. 

— Mai întâi că cu greu ar putea să ne urmărească, ş- 
apoi chiar de ar şti că suntem aice, n-ar putea 
pătrunde la noi decât după multe zile de muncă grea, 
cu unelte ce ar trebui să le aducă de departe, răspunse 
Mihu scăpărând din nou şi aprinzând o opaiţă pe care o 
luă de la părete. 

La lumina ei, Ileana se văzu într-un fel de săliţă, lată 
de două palme şi lungă cel mult de cinci, a cărei păreţi 
păreau ciopliţi în piatră iar dedesupt podeala era de 
lemn. Mihu trecu înaintea ei, se opri în faţa păretelui, 
apăsă cu mâinile şi cu piciorul în acelaşi chip în care 
apăsase în păretele de afară şi îndată se deschise o 
nouă uşă. 

Până acuma, zise el, am fost în tindă, acuma intrăm 
în casă, şi înaintă făcându-i semn să-l urmeze. 

După ce Ileana intră, Mihu împinse după dânsul uşa 
care se închise fără a face cel mai mic zgomot apoi, 

întinzând opaiţa spre părete, deodată se făcu o lumină 
vie, provenind de la o făclie mare, făcută din crengi de 
mesteacăn unse cu păcură, ce o aprinsese cu opaiţa. 

leana văzu că se află într-o peşteră mare care 
mergea îngustându-se şi scoborându-se în pământ 
dinaintea lor. 

— Aice, zise Mihu, eşti mai teafără decât într-o 
cetate. Această peşteră o adăpostit în multe rânduri, 
altădată, sute de creştini retraşi într-însa pentru a 
scăpa de năvălirile păgânilor şi duşmanii niciodată n- 
au putut să păşească peste pragul ei. 

Apoi băgând de seamă că fata, care fusese răpită 
fără de manta, era cuprinsă de frig şi tremura, zise: 

— Ţi-i frig şi trebuie să fii ostenită. După ce te vei 
odihni, ne vom pune pe drum şi nădăjduiesc să te pot 
duce teafără acasă. 

Ileana de-abia se ţinea pe picioare în urma ostenelii 
şi a groazelor îndurate în ziua şi noaptea trecută. Ba 
urmă pe Mihu spre fundul peşterei care, precum am 
zis, mergea tot îngustându-se. Mihu se opri înaintea 
unei deschizături la stânga, a cărei intrare era închisă 
printr- o rogojină. Ajuns aice, el zise dând opaiţa în 
mâna fetei: 

— În dosul acestei rogojini vei găsi un pat care cred 
că nu-ţi va părea vârtos şi cergi calde pentru a te 
înveli. Somn uşor! Apoi se depărtă întorcându-se 
înapoi, spre intrare. 

Ileana dădu rogojina în lături, văzu că din sil ei, pe 

piei de lup, era întinsă o saltea mare şi groasă, 
acoperită cu mai multe cergi de lână pe care erau 
aşezate perine de deosebite mărimi. Fără a se mai 
dezbrăca, ea se întinse pe saltea şi se acoperi cu o 
cergă. Se simţea amorţită. Icoanele împrejurărilor prin 
care trecuse îi veneau în minte, dar încurcate, sterse Și 
fără şir: se părea că ele se ciocneau în capul ei. Învinsă 
de trudă, ea adormi în curând, dar chipul voinicului nu 
se depărtă de dânsa căci urmă să-l vadă în vis. 

Când, după un somn adânc şi lung, Ileana se trezi, cu 
greu îşi putu da seama de locul în care se află. 
Deodată, şirul împrejurărilor cumplite prin care trecuse 
în câteva ceasuri, se înfăţoşă înaintea minţii ei şi-i 
pricinui un fior de groază, care se schimbă răpede într- 
un fior de fericire când îşi aminti că datorea scăparea 
ei lui Mihu şi că Mihu era lângă dânsa. ŞI îşi amintea cu 
bucurie că chiar în clipa în care se văzuse în puterea 
tătarilor, tot chipul lui Mihu se arătase dinaintea ochilor 
ei şi că o presimţire tainică şi nătălmăcită dăduse 
naştere în inima ei nădejdii că Mihu o va scăpa. 
Această nădejde nu o părăsise nicio clipă, şi când ea, 
sub cortul sub care era închisă de tătari, simţise o 
mână atingând-o, ştia că este mâna lui Mihu chiar 
înainte de a fi auzit glasul lui. Credinţa ce o avea într- 
însul nu fusese înşelată: pentru a doua oară el îi 
apărea în ceasul primejdiei ca un arhanghel mântuitor. 
Putea, oare Mihu să fie o fiinţă omenească? Care 
bărbat pe lume putea să i se asemene în vitejie, în 
putere, în frumuseţă? Şi câtă blândeţă să unea la 
dânsul cu vitejia şi cu puterea! Şi această fericire o 
făcea să uite spaima prin care trecuse şi primejdia 
grozavă de care scăpase. Mai mult chiar: îşi aducea 

aminte de nespusa dulceaţă a simţirii de care se 
văzuse cuprinsă când braţul puternic al lui Mihu o 
strângea la piept; în fuga lor ar fi fost în stare să 
dorească a trece încă o dată prin aceeaşi spaimă, să 
mai înfrunte aceeaşi primejdie. Ileana, acea copilă 
iubitoare, uita acuma casa părintească şi durerea 
grozavă de care trebuia să fie cuprins bătrânul cneaz 
pentru a simţi numai o fericire fără margini că se afla 
lângă Mihu, sub paza şi ocrotirea lui. Până a doua zi n- 
avea să se depărteze de ei, putându-şi în sfârşit sătura 
ochii privindu-l şi dezmierda urechile auzindu.-l. 

Acuma era negreşit treaz de mult, o aştepta poate, şi 
la acest gând Ileana tresări din pat. Când aruncă ochii 
asupra hainelor, le văzu rupte, stricate de ploaie, pline 
de colb şi de noroi, îşi simţi părul despletit şi 
nepieptănat iar mâinile ei, obişnuit atât de albe şi 
îngrijite, erau negre de murdărie. Cum era ea să se 
arate lui Mihu în asemine stare? 

Se încercă să scoată noroiul de pe haine, începu să 
le scuture, dar cu ce era să le dreagă, cu ce era să se 
pieptene, cu ce să-şi prindă părul bogat când acele 
toate îi căzuse? 

Deodată inima-i tresări căci auzi pasul lui Mihu în 
dosul rogojinei. 

— Bună ziua, cneghină, zise el cu un glas vesel. 
Auzindu-te mişcând, am priceput că te-ai sculat. 
Odihnitu-te-ai bine? 

Cu greu găsi puterea să răspundă: 

— Foarte bine, îţi mulţămesc. 

— M-am gândit, urmă el, că hainele de pe dumneta 
trebuie să fie rupte şi feştelite, ş-apoi pentru călătoria 
ce avem s-o facem ele nu ar fi potrivite. Trebuie să le 

lepezi şi să îmbraci altele, ţărăneşti. Un om de ai mei 
care trăieşte la o prisacă, nu departe de aice, are o 
fată cam de făptura dumitale. El o pregătit din vreme 
zestrea fetei şi temându-se s-o ţie la prisacă o adus-o 
aice, într-o ladă. Nu-i va fi cu supărare de vei lua o 
parte din acele lucruri, căci cu despăgubirea ce-i vei 
da-o, va putea să facă altele şi mai frumoase şi mai 
multe. Am dus lada deschisă la un şipot ce se află în 
fundul acestei peşteri. Îl vei nemeri dacă vei apuca la 
stânga şi vei merge drept înainte. Vei găsi aice o 
lumânare pentru a aprinde nişte facle ce sunt puse la 
părete, deasupra şipotului. Eu te aştept cu masa şi, 
zicând aceste cuvinte, Mihu se depărtă răpede. 

Îndată ce nu mai auzi paşii lui, Ileana dădu rogojina 
în lături, luă în mână lumânarea lăsată de Mihu şi se 
scobori în chioarca lată de un stânjăn, care ducea în 
fundul peşterii. 

De-abia făcuse zece paşi când auzi în dreapta 
zgomotul uşor făcut de şipot şi când îndreptă lumina în 
acea parte, văzu o înfundătură destul de mare, boltită 
de mână de om, având chipul unei jumătăţi de cerc, în 
mijlocul căreia curgea printr-un uluc, din părete şi 
cădea într-o troacă de piatră, un izvor de apă 
străvezie. lar deasupra şipotului se vedeau, înfipte în 
boltă, două facle mari de coajă de mesteacăn, unse cu 
păcură. Când le aprinse, toată fundătura fu luminată. 
Pe o poliţă săpată în boltă văzu o oglindă de oţel şi mai 
mulţi piepteni de tisă şi de os, iar la picioarele ei un 
sipet deschis. 

Sipetul era plin de ştergare, de cămeşi de pânză de 
in şi de cânepă, unele cusute, altele fără cusături, 
fuste, fote, bonde şi tulpane. 


aa ZII EEE ar: =i 


TES = AEP Sa: E CI j 
i RE H 2k 0. Py E A f 1 


AS 
E Pa E Di E ape = TREE pi LNT E 


aa 


După ce se spălă şi se pieptănă, Ileana alese o 
cămeşă de in fără cusuturi, o fotă albastră cu dungi 
albe, o bată albastră, o bondă uşoară de aceeaşi 
coloare şi un tulpan roş. Ar fi vrut să schimbe şi papucii 
roşi ce-i purta, a cărei talpă subţire nu era potrivită 
pentru drum, dar în sipet se găseau numai două 
părechi de cizme, mult prea mari pentru picioarele ei. 

Indată ce fu gata, se îndrepte spre intrarea peşterii 
unde găsi pe Mihu care o aştepta lângă o măsuţă 
rătundă acoperită cu un şervet alb pe care se vedeau 
osebite merinde. 

Fata cneazului Baloş în port de ţărancă nu era mai 
puţin frumoasă decât când purta hainele scumpe 
potrivite cu naşterea şi cu averea ei. Ochii lui Mihu, 
setoşi de dânsa, se luminară când dădură de ea. El luă 
de la părete una din cele două facle care ardeau, o 
apropie de Ileana, o privi lung, cu lăcomie, şi zise: 

— Ai pus haine de ţărancă, tot cneaghină ai rămas. 

— Cneghină sau ţărancă, răspunse Ileana uitându-se 
la rândul ei la dânsul şi văzând că îşi schimbase 
hainele acum ca un ţăran de rând, cu cămeşă de 
cânepă, iţari de lână şi opinci, nu sunt vrednică să-ţi 
mulţămesc pentru mărinimia cu care ai venit în 
ajutorul meu, vârându-te singur în mijlocul mai multor 
sute de vrăjmaşi spre a-mi scăpa cinstea şi viaţa. 

— Cneghină, răspunse Mihu, am dormit şi am 
mâncat în casa părintelui dumitale, el este prietenul 
acelui ce m-o crescut, el este un boier vestit prin 
vrednicia lui şi un stâlp adevărat şi neclătit al pricinei 
pentru care luptăm cu toţii. Era de datoria mea să 
alerg în ajutorul fetei lui, nu mi-am făcut decât datoria. 
Dar, adaose el schimbând vorba, masa te aşteaptă. Ea 

nu este aceea cu care eşti obişnuită, dar te rog să-i faci 
cinste căci drumul nostru fiind lung şi greu, trebuie să 
aduni putere înainte de a-l începe. 

Ileana, uitându-se la masă, văzu lângă ea un singur 
scăuieş. 

— Dar dumneta n-ai să mănânei cu mine? întrebă ea 
cu mâhnire în glas. 

— Dacă-mi faci cinste să mă primeşti la masa 
dumitale, primesc această cinste cu fericire, răspunse 
Mihu şi luând dintr-un colţ un al doilea scăuieş, îl 
apropie de masa unde amândoi luară loc. 

Prânzul era alcătuit din brânză de burduf, brânză de 
coşciug, muşchi de porc afumat şi bujeniţă de cerb, iar 
în mijlocul mesei era un ulcior cu vin vechi de 
Nicoreşti. Ileana mâncă din toate cu pofta tinereţii, 
ascuţită încă prin faptul că de mai bine de douăzeci şi 
patru de ceasuri nu pusese nimic în gură şi, mai ales, 
prin fericirea de a se găsi singură, faţă în faţă cu Mihu. 

Stând alăturea cu lleana la masă, Mihu îi făcea o 
mulţime de mici slujbe la care nu fusese deprinsă de 
boierii ce veneau în casa părintelui său, crescuţi 
departe de obiceiurile cavalereşti ale apusului şi pentru 
care femeia nu era decât o unealtă de plăcere sau o 
slugă. Aceste mici îngrijiri ale lui Mihu, până atunce 
necunoscute Ilenei, aveau pentru ea, pe lângă 
farmecul noutăţii şi acel cu mult mai mare de a veni de 
la dânsul, mărind astfel în ochii ei dulceaţa lor. lar el 
stăpânit de fericirea de a se găsi lângă dânsa, de ao 
privi, de a o auzi, de a ghici micile ei dorinţi, ar fi voit s- 
o slujească în genunchi, şi uita foamea cu care se 
pusese la masă. Trebui ca ea, mirată de cumpătarea 
lui, să-l îndemne pentru ca, din când în când, să 

îmbuce câte ceva. 

După ce isprăviră prânzul şi merseră de-şi spălară 
mâinile la şipot, Ileana îl rugă ca înainte de plecare să-i 
arate toată peştera şi Mihu îi împlini cererea cu 
bucurie, primblând-o prin toate unghiurile ei. Întâi o 
duse la uşa prin care intrase, o deschise şi-i arătă din 
nou săliţa care ducea la uşa de dinafară. 

— Aceste uşi, zise el, nu sunt decât bucăţi din stâncă 
rupte dintr-însa fără a fi cioplite şi păstrând pe 
muchiile lor toate colţurile pricinuite prin ruperea din 
stâncă. Pentru a nu se cunoaşte că este aice o uşă, s- 
au făcut, în păretele de dinafară a stâncii, o mulţime 
de crăpături cu totul asemănate acelor pricinuite prin 
desprinderea acestei bucăţi pe piatră care este de 
patru palme. Precum vezi la marginile feţei despre 
peşteră, sunt douăsprezece zăvoare, late de câte trei 
degete şi aceste zăvoare, când se închid, intră de şase 
degete în stâncă care încunjură uşa astfel că izbind 
într-însa chiar cu cea mai mare putere, ea nu se poate 
mişca câtuşi de puţin. 

Vezi în mijloc acest capac de fier; sub dânsul se află 
broasca. Această broască a fost făurită acum trei ani 
de un meşter vestit, din Țarigrad, fugit aice de teama 
unei morţi de om ce o făptuise din răzbunare. Eu i-am 
făcut bine iar el, vroind să mi-l răsplătească şi 
întrebându-mă ce ar putea să facă pentru mine, i-am 
cerut să-mi făurească o broască pentru această 
peşteră. Coarda acestei broaşte se îndoaie şi zăvoarele 
se deschid numai când apeşi pe şapte piroane, a căror 
capete străbat aproape toată lărgimea uşii şi se opresc 
la două degete de faţa ei din afară, iar degetele le 
ating prin nişte borte ce se văd în acea faţă. Dar nu 

sunt numai şapte borte, ci peste douăzeci numai în 
uşă, pe lângă că tot păretele de stâncă pe dinafară 
este plin cu sute de asemenea borte, aşa că dacă nu 
ştii care anume sunt bortele ce trebuie să le atingi, 
chiar de ai şti că este aice o uşă, poţi să te încerci ani 
întregi s-o deschizi şi tot nu vei izbuti. Şi acele borte, 
pe care trebuie să apeşi sunt puse la astfel de 
depărtare între ele încât trebuie să apeşi cu amândouă 
mâinile şi pe toate bortele odată pentru ca uşa să se 
deschidă. A doua uşă este tocmai ca cea dintâi, tot 
atât de puternică, broasca ei nu se deosebeşte de 
broasca celeilalte, numai bortele în care trebuie să vâri 
degetele pentru a o deschide aşezate în alt chip. Ar 
trebui, spre a pătrunde în peşteră ca duşmanii să bată 
zile întregi cu capra puternică, întâi într-o uşă şi pe 
urmă în cealaltă, iar când ar intra înăuntru ar vedea că 
munca lor o fost zadarnică. 

— Cum zadarnică? întrebă Ileana. 

— Da, zadarnică căci cei închişi în peşteră ar fi fugit 
de mult. 

— Dar pe unde? 

— Pe lângă această intrare mai sunt încă două, 
închise în acelaşi fel: ele dau în nişte rupi sălbatece în 
mijlocul codrului: printr-una din ele avem să ieşim. 

Apoi Mihu o purtă prin toată peştera arătându-i mai 
multe înfundături şi tainiţi în care se ţineau arme, 
merinde, haine şi unelte. 

— Şi de când îţi este cunoscută fiinţa acestei peşteri, 
întrebă Ileana. 

— Precum ţi-am spus-o, peştera o slujit, în vremile 
de demult, ca adăpost pentru locuitorii acestor părţi 
împotriva năvălirilor păgâne. Dar, de la o vreme 

încoace, deşi se spunea de bătrâni că au auzit de la 
părinţii lor că este o asemine peşteră în codrii 
Bârladului, totuşi nime nu ştia unde anume se află. 
Prisăcarul despre care ţi-am vorbit o descoperit din 
întâmplare una din gurile ei de vale, singurele în fiinţă 
atunce şi fiind un om al meu, mi-o vorbit de dânsa. Am 
venit cu el aice şi cercetând toată peştera, mi-am dat 
samă că îmi va putea fi de trebuinţă. Am închis gurile 
de devale, tot cu uşi de piatră şi am pus de s-o săpat 
intrarea ce ai văzut-o. 

— Nu te temi ca oamenii care au lucrat aice să arăte 
altora locul unde se află peştera. 

— Nu, răspunse Mihu zâmbind, cei patru cioplitori de 
piatră care au făcut deschiderea din deal au fost aduşi 
tocmai din Kiev. De la Smirodava până aice au venit 
noaptea cu ochii legaţi şi după ce şi-au isprăvit 
lucrarea, tot astfel i-am trimes înapoi sub paza unor 
credincioşi, neîngăduindu-i să vorbească cu nime în 
trecerea lor prin ţară, atât la dus cât şi la întors. lar 
fierarul ţarigrădean care o făcut broaştele este un om 
de toată încrederea şi n-am nicio grijă de el. 

Zicând aceste cuvinte, se duse spre un colţ al 
peşterii de unde se întoarse în curând cu două 
mantale, una de suman prost şi alta de aba uşoară 
pentru lleana. După ce umplu o traistă cu merinde, 
puse în spinare traista, o tolbă cu săgeți şi un arc, luă 
mantalele pe umăr, vâri o secure în brâu, luă un băț în 
mâna stângă apoi, dând altul Ilenei, stinse faclele şi 
ţinând o opaiţă în mâna dreaptă, începu să se 
scoboare în fundul peşterii urmat de fată. 

Chioarca se făcea din ce în ce mai îngustă, la un loc 
Mihu se opri şi arătă Ilenei cum se despărţea acolo în 

doi craci, unul spre dreapta şi celălalt spre stânga. 
Apucară cracul spre stânga care mai departe devenea 
atât de îngust încât fură siliţi să meargă vreo câţiva 
stânjăni în genunchi. Mai departe, însă, se lărgea din 
ce în ce şi, după un mers de un sfert de ceas, ajunseră 
în capăt, unde se aflară într-o peşteră aproape tot atât 
de mare ca cea din deal. 

Fără a se opri, Mihu păşi spre un colţ în care se 
vedea acoperişul de fier al unei broaşte, apăsă pe 
dânsa şi îndată păretele se deschise. Intrară într-o 
săliţă; Mihu apăsă din nou în părete, iar se deschise o 
uşă şi amândoi fură orbiţi de lumina zilei care pătrunse 
în peşteră. Mihu făcu semn Ilenei să iasă şi, urmând-o, 
trase uşa care se închise fără zgomot. 

Se aflau într-o râpă sălbatecă şi adâncă, plină de 
copaci căzuţi, cu malurile drepte şi înalte. 

— Ceasurile sunt aproape de toacă, zise Mihu după 
ce se uită la soare, trebuie să mergem răpede pentru a 
ajunge la locul popasului de noapte. Dar, adaose el, 
zărind papucii subţiri de iuft roşu purtaţi de Ileana, cu 
asemene încălţăminte porneşti la drum prin codri? N-ai 
găsit în ladă cizme mai trainice? 

— Ba da, am găsit ciubote, dar îmi erau prea mari, 
răspunse Ileana. 

— Mă tem că papucii au să fie rupţi înainte de 
noapte, De-ar ţinea numai până la popas, bine ar fi, 
căci n-am pierde vreme pe drum, iar acolo mă 
însărcinez eu să-ţi dau altă încălţăminte de toată 
nădejdea. 

Incepu a sui dealul cu un pas uşor şi sigur, urmat de 
aproape de Ileana, sprintenă de firea ei şi odihnită prin 
somnul îndelungat de care avusese parte în peşteră. 

Toată calea lor nu era decât un şir neîntrerupt de 
dealuri şi de văi. Pe la asfinţitul soarelui făcură un mic 
popas şi Mihu se încredinţă că papucii Ilenei erau rupţi 
în mai multe locuri iar tălpile de-abia se mai ţineau de 
căpute. Pentru a le pune în stare să mai ţie până la 
locul unde erau să mâie, le legă cu nişte gânji, dar 
mersul fetei deveni din ce în ce mai greu, pe lângă 
trudă să mai adăogea şi durerea pricinuită de 
atingerea vreascurilor şi a pietrelor de pe jos. Pentru a 
o face să uite oboseala, Mihu îi vorbea despre feluri de 
lucruri,  întreţinând-o mai ales despre obiceiurile 
cavaleriei din apus şi povestindu-i cum petreceau 
cavalerii şi domniţele în acele ţări, lucruri ce el le 
auzise din gura lui Landi. 

Mihu îi propusese de mai multe ori s-o ieie în braţe, 
dar Ileana îl tot încredinţase că este în stare să mai 
meargă, însă pasul ei se făcea tot mai încet şi opririle 
lor din ce în ce mai dese. Noaptea căzuse cu totul 
când, în sfârşit, ajunseră în vârful unei culmi sub care 
era o ruptură adâncă. 

— Sub această râpă, zise Mihu, este locul unde avem 
să petrecem noaptea; dar scoborâşul, mai ales 
noaptea, este nu numai greu, dar şi primejdios. Mă 
tem că obosită cum eşti şi cu picioarele stâlcite să 
luneci de pe cărare şi te rog să-mi dai voie să te ieu în 
braţe până de vale şi fără a mai aştepta un răspuns o 
ridică de la pământ ca pe un copil şi, ţinând-o pe braţe, 
păşi cu hotărâre, dar totodată cu băgare de seamă pe 
cărarea îngustă ce se scobora şerpuind prin mijlocul 
rupturii. 

Ajuns în vale, o puse cu îngrijire pe pământ. 

— Am dat la spate partea cea mai grea a drumului 


TES rA E IEI Sa: a Par EAT F pa Su TE AZ, TUDA HEEG A: ai 
E pe E Di En ieir a TREE ESTUL Erau Gea = Stă Poth ci ir 


aa 


nostru, zise el voios, de aice înainte avem de suit 
numai la deal mare dar trăgănalt ş-apoi mergem tot la 
vale, până în Giosăni. 

lleana era atât de ostenită încât de-abia se putea 
mişca, tot trupul o durea şi picioarele, mai ales o 
usturau rău. În vremea scoborâşului gânjurile se 
desfăcuseră şi căzând talpa într-o parte şi căputele în 
alta, acuma era cu totul desculţă. 

ihu strânsese răpede lemne uscate şi, făcând din 

ele o stivă înaltă, aprinsese focul. La lumina lui, 

Ileana văzu că să află lângă un şipot din care 
izvorea un mic pârău. Fără a se scula îşi puse 
picioarele obosite în apa limpede şi rece a pârâului şi, 
în curând, fu mântuită de usturimea şi de focul dintr- 
însele. 

Mihu scoase din traistă mâncarea, o aşeză lângă 
Ileana, se puse şi el în faţa ei şi amândoi făcură cinste 
merindelor şi vinului. 

După isprăvirea cinei, Mihu mai puse lemne pe foc 
apoi, deodată, se făcu nevăzut. Ileana începea să fie 
îngrijată de lipsa lui, când îl văzu că se întoarce 
aducând în braţe o legătură de coajă de mesteacăn. 

— Vrei să faci făclii? întrebă ea. 

— Nu, răspunse el, vreu să-ţi fac o păreche de opinci. 

— Opinci de coajă! Dar oare Pi eciol merge cu eni 

— Foarte bine, răspunse Mihu, să vezi ce 
îndemânatece şi moi sunt ele. Ţăranii ruşi le poartă şi 
iarna şi vara. Am învăţat a le face când slujeam în 
oştile leşeşti şi mi-au prins chiar bine într-o iarnă. 
Urmăream nişte lotri prin munţi, când mi s-au rupt 
ciubotele şi nu ştiu cum aş fi dus-o de n-ar fi păţit ca şi 
mine un slujitor rus, dar într-un ceas el şi-o făcut o 
păreche de opinci de coajă de mesteacăn şi eu văzând 
că par a fi bune, l-am rugat să-mi facă şi mie o păreche 
şi după ce le-am pus le-am găsit atât de îndemânatece 
încât i-am plătit de m-o învăţat să le fac şi eu. Să vezi, 
îndată sunt gata. 

Şi, punându-se jos, Mihu începu să ţese o împletitură 
deasă, în patru muchii. 

Noaptea era întunecoasă, din fundătura în care se 
găseau, puteau zări numai vreo câteva stele. De jur 
împrejur domnea o tăcere adâncă întreruptă numai de 
şoptitul lin al apei care cădea din ulucul şipotului, iar în 
faţa lor se vedea un plop urieş al cărui frunzet des, 
argintit ziua, era acum aurit prin bătaia luminii focului 
asupra lui. De o bucată de vreme tinerii amândoi 
amuţiseră, el lucra la opinci iar ea privea la dânsul. 

Când văzu încălţămintele isprăvite, Mihu zise Ilenei: 

— Opincile sunt gata, să le potrivim acuma pe picior 
şi, apropiindu-se de dânsa, îngenunchie înaintea ei. 

Fata, în nevinovăția ei, întinse fără sfială lui Mihu 
piciorul drept şi Mihu îl luă în mână. Dar când simţi în 
mâna lui acest picior mic, îngust, cu pielea albă ca 
spuma laptelui, sub care se vedea reţeaua vinelor 
albastre, cu talpa fragedă şi rumenă, cu degetele 
gingaşe, juvaer viu săpat de meşterul cel mare, ispita 
fu prea puternică: se plecă şi lipi pe dânsul buzele lui, 

într-o sărutare fierbinte. 

Un fior străbătu trupul întreg al fetei; ea sări în 
picioare, spăimântată ca de o muşcare, tulburată de 
această întâie atingere asupra trupului ei fecioresc, 
apoi rămase nemişcată cu braţele întinse, ca în 
apărare, cu ochii plini de groază. 

Mihu care îşi dobândise iar îndată sângele rece, 
rămase în genunchi, ruşinat de fapta lui necugetată şi 
mâhnit la vederea spaimei şi a durerii întipărită pe faţa 
Ilenei. 

— lartă-mă, cneghină, zise el cu glasul tulburat, 
iartă-mă; nu m-am putut stăpâni şi am descoperit taina 
ce trebuia să rămâie pe veci ascunsă în inima mea. 
lartă-mă, cneghină, dacă pentru o clipă ţi-am atins 
piciorul cu buzele, când nu sunt măcar vrednic să sărut 
locul pe unde ai călcat. Dar nu-mi retrage încrederea 
dumitale, nu te feri de mine ca de un duşman, căci 
supărarea şi spaima ce ţi le văd scrise pe faţă sunt o 
pedeapsă care, deşi dreaptă, este prea grozavă şi prea 
dureroasă pentru inima mea. lartă-mă, cneghină, căci 
n-am fost împins la fapta mea necugetată de vreo 
patimă ruşinoasă şi de care ai avea să te fereşti. 

Sunt acum silit să vorbesc, urmă el cu mai multă 
căldură, căci nu pot să te las să crezi că Mihu este un 
nevrednic, în stare să te pângărească măcar cu 
gândul. Te iubesc, cneghină, cu toată puterea inimii 
mele, dar cu o iubire fără nădejde şi curată. Eşti 
stăpână pe inima şi pe mintea mea, ele zi şi noapte 
sunt pline de dumneta. Fiinţa dumitale este pentru 
ochii mei lumina soarelui, ea este pentru inima mea 
roua care dă viaţă floarei uscată de arşiţa lui cuptor. 
De când sunt pe lume n-am gustat fericire mai mare 

decât acea de care am parte de aseară, când 
întâmplarea ţi-o legat vremelnic soarta de mine. De 
atunce mi s-o tot părut că porţile raiului sunt deschise 
pentru mine, şi ochii mei nu se satură privind la 
dumneta. Dar niciodată, nici măcar prin gând, eu, 
cutezătorul, a cărui chemare pe lume este să cutez 
orice, eu îndrăzneţul pentru care toate au fost cu 
putinţă, n-am năzuit să nădăjduiesc ca odată ai putea 
să fii pentru mine altceva decât o icoană a tot ce este 
mai frumos şi mai ales în lume, căci am măsurat 
prăpastia ce ne desparte pe amândoi; ştiu cât de 
departe eşti de mine prin naştere, prin stare, prin 
creştere, prin nume. Eu sunt un fărtat ce mila unui 
călugăr l-o cules de pe drumuri; soarta o făcut din 
mine un haiduc în primejdie de a-şi găsi, în orice ceas, 
sfârşitul prin ştreang sau pe roată! Haiduc numai cu 
numele, căci niciodată braţul meu n-o vărsat sânge 
nevinovat şi, adesea, al meu o curs în apărarea 
nevinovâăţiei. Haiduc cu numele, căci am luat numai de 
la bogaţii nedrepţi şi nu este sărac căruia să nu-i fi dat. 
Da, haiduc cu numele, pe când în adevăr sunt numai, 
un oştean ce se luptă pentru dezrobirea neamului său. 
Ştiu că la iubirea dumitale nu pot să mă gândesc, deşi, 
cneghină, numai pentru a auzi cuvânt din gura 
dumitale, n-ar fi pentru mine sarcină prea grea de 
îndeplinit. 

Pentru aceste cuvinte m-aş simţi în stare să-ți 
cuceresc, eu singur, o ţară după ce voi dezrobi pe a 
mea, şi să te aşez crăiasă pe scaunul acelei ţări 
cucerite. Ţi-aş aduce roabe, ca să te slujească, fete de 
crai şi de împărați şi ţi-aş pune la picioare comorile 
lumii întregi. Şi, după ce ţi-ar cădea de pe buze 

cuvintele dorite, să fiu supus la caznele cele mai 
grozave, ce călăul cel mai iscusit ar fi în stare să le 
iscodească, lasă de mi-ar scoate măcar un singur ţipet 
de durere, lasă de ar pieri surâsul de pe buzele mele. 
Fericirea de a fi auzit că mă iubeşti nu m-ar îngădui să 
simt durerea şi aş muri fără a avea cunoştinţă de 
chinurile mele. Dar eu îţi cer numai un cuvânt de 
iertare; te rog, spune-l, cneghină, fă-mi parte de orice 
caznă afară de cea a mâhnirii dumitale. 

Illeana îşi venise în fire, braţele le lăsase în jos, 
spaima de care fusese cuprinsă pierise pentru a face, 
cu încetul, loc în inima ei unei simţiri de nemărginită 
fericire la auzul cuvintelor de iubire pătimaşă ce le 
rostea Mihu. 

O iubea! El, acel voinic care de două ori, când 
cinstea şi viitorul ei erau în primejdie, îi apăruse pentru 
a o mântui. Acel viteaz vestit despre ale cărui fapte 
strălucite o lume întreagă vorbea, o iubea pe dânsa! 
Ea era stăpână pe inima şi pe mintea lui şi el nu cuteza 
să nădăjduiască iubirea ei. El, care o scăpase de robie 
şi de necinste prin o minune de îndrăzneală şi de 
agerime! El, un haiduc. El, apărătorul întregii sărăcimi 
a ţării şi apărătorul tuturor celor mici şi slabi! Şi el o 
iubise de la întâia lor întâlnire. 

Mihu, care aştepta răspunsul ei, tot în genunchi, mai 
zise o dată cu glasul rugător: 

— lartă-mă, cneghină. 

Atunce Ileana făcu un pas spre el şi punându-i încet 
mâna pe umăr, îi zise cu glasul ei duios: 

— Scoală. 

Dar Mihu răspunse: 

— Nu mă voi scula până ce nu mă vei ierta. 

— Scoală, zise fata şi în glasul ei era o rugăminte. 

Mihu se sculă în picioare. 

— Mă ierţi? mai întrebă el. 

— Dar oare, zise ea după o scurtă tăcere, cuvintele 
ieşindu-i cu greu din gură şi fiind rostite cu un tremur, 
cum poate să încapă de la mine vorba de iertare cătră 
acel ce de două ori cu primejdia zilelor lui mi-o scăpat 
cinstea şi viaţa? Cătră omul cel mai viteaz, cel mai 
mărinimos din lume, cătră acel... 

Glasul i se opri dar, deodată, împinsă de o putere 
necunoscută, adăogi cu patimă: 

— Cătră acel ce îmi este mai drag decât orice pe 
lume. 

De-abia scăpase aceste cuvinte din gură şi îşi 
ascunsese faţa cu mâinile, spărietă şi ruşinată de 
mărturisirea făcută. 

— O, Doamne! strigă Mihu, căzând în genunchi 
înaintea ei, îţi mulţămesc, mi-ai dat ceea ce n-aş fi 
îndrăznit să visez: mi-ai hărăzit iubirea Ilenei! Te rog, 
mai spune-mi o dată acele cuvinte ca să fiu încredinţat 
că nu visez, că nu sunt prada unei vrăji, că am auzit 
bine că mă iubeşti. 

În glasul lui era o rugăminte fierbinte, unită cu o 
patimă puternică care învinseră simţirea de ruşine ce 
pusese stăpânire pe Ileana. Luă mâinile de la faţă şi 
răspunse cu hotărâre: 

— Da, te iubesc! şi de astă dată mărturisirea îi păru 
dulce. 

Mihu luă mâinile ei în mâinile lui şi le acoperi cu 
sărutări. Ileana nu se mai împotrivea, dar văzând că 
rămâne în genunchi, se încercă cu slabele ei puteri să-l 
ridice, zicându-i: 

— Scoală, nu se cade ca mântuitorul să steie în 
genunchi dinaintea mântuitului, scoală, te rog. 

— Mântuitorul eşti dumneta, zise Mihu sculându-se, 
căci iubirea unui înger nu poate să fie decât 
mântuitoare. Şi ce aş putea face eu oare ca să mă arăt 
vrednic de această iubire? 

— O, dragul meu, zise Ileana făcând un pas spre el şi 
punând mâna dreaptă pe umărul stâng a lui Mihu, bun, 
viteaz, mărinimos cum eşti, care este oare iubirea 
vrednică de dumneta? Oare care împărăteasă n-ar fi 
fericită s-o îngădui să te iubească şi să ştie că în 
această inimă este un loc ales pentru dânsa. Şi fata 
răzămă capul pe pieptul lui Mihu, iar el o sărută întâi 
pe frunte, pe urmă pe amândoi ochii şi, în sfârşit, 
îmbărbătându-se, lipi buzele lui de buzele ei. 

Ea răspunse dezmierdării şi la această lungă 
sărutare luară parte, nu numai buzele dar şi inimile lor, 
aprinse de aceeaşi iubire fierbinte, tânără şi curată. 

Şi în acea fundătură îngustă şi întunecoasă din 
fundul codrilor, în faţa copacilor urieşi ce de-abia lăsau 
să se vadă peteci din bolta cerului, uitând primejdia 
grozavă din care de-abia ieşiseră, Păunaşul Codrilor şi 
cneghina lleana se legară să împartă pe viaţă zilele 
bune şi zilele rele. Şezând lângă foc el cu braţul 
împrejurul mijlocului ei, ea cu capul răzămat pe umărul 
lui, îşi cântară lungul cântec al iubirii tinere şi curate, 
cântec vechi cât lumea, dar veşnic tânăr şi veşnic 
dulce pentru acel ce-l ascultă ca şi pentru acel ce-l 
cântă. 

Mihu era îngrijit de chipul în care era să fie primită 
de cneazul Balaş mărturisirea fetei lui. Îl ştia mândru 
de numele lui străvechiu, de bogăţia, de cinstea a 


LE SED Za Sa: IAA Ap asia E LIS SERE 
E Pai o a LO UER CET e SCI Daia ToU 


aa 


dârz şi îndărătnic şi nu-şi ascundea teama că cneazul 
se va opune la căsătoria singurei lui fete, floarea 
frumuseţei moldovene, cu un fărtat fără avere, cu un 
căpitan de haiduci. Ştia că era lucru uşor să se 
dovedească cneazului că acel căpitan de haiduci avea 
inimă şi mâni mai curate decât mulţi viteji vestiți 
slujind prin oştile străine ce i-ar fi primit de gineri cu 
bucurie, dar numele de fost căpitan de haiduci tot era 
să apese asupra întregii lui vieţi, răsplată amară pentru 
că se jertfise, trup şi suflet, izbânzii pricinii româneşti. 

Dar Ileana era încredinţată că cneazul nu va face 
nicio greutate. Ea privea pe Mihu cu ochii iubirii: pentru 
dânsa el era cinstea, mărinimia, puterea şi vitejia 
întrupate într-un trup de zeu şi nu-i putea trece prin 
minte ca cineva şi, mai ales, tatăl ei, cuminte şi iubitor 
cum îl ştia, să poată privi pe Mihu altfel decât cum îl 
privea ea după ce, pentru a doua oară, o scăpase de 
pierire. 

— O femeie, o ţară, un nume, zise ea, se cuceresc 
numai o dată, pe când pe mine m-ai cucerit de două 
ori. Eşti de două ori stăpân pe mine! Cine oare ar 
putea să-ţi tăgăduiască un drept de stăpânire dobândit 
într-acest chip? 

Trecuse de miezul nopţii când Mihu îşi aduse aminte 
că mai avea o cale lungă de străbătut şi că dacă 
pentru el câteva nopţi fără somn erau un lucru fără 
seamă, gingaşa fiinţă pentru a cărei fericire era hotărât 
să-şi întrebuinţeze viaţa, era nedeprinsă cu drumurile 
lungi pe jos şi avea neapărată trebuinţă de odihnă. 

Aduse câteva braţe de frunze uscate şi, aşezându-le 
cu îngrijire pe pământ, aşternu sumanul peste ele şi 
aşeză gluga ca căpătâiu. 

După ce Illeana se întinse pe acest pat de vânător, el 
o acoperi cu mantaua ei şi dându-i încă un lung sărut, 
voi să se depărteze. 

— Dar unde şi pe ce ai să dormi? întrebă ea. 

— Fii fără grijă, zise Mihu zâmbind, voi petrece o 
noapte mai dulce decât cele mai dulci ce le-am 
petrecut până astăzi. 

— Dar unde şi cum? mai întrebă ea. 

— Am să veghez, răspunse el. De multe ori vegheat- 
am până astăzi; sarcini mari şi scumpe au fost 
încredințate neadormirii mele, dar niciodată n-am păzit 
încă o sarcină atât de dulce şi atât de scumpă şi nicio 
veghere încă nu mi-a pricinuit atâta fericire. Dormi, 
iubito, şi lasă pe Mihu să vegheze şi să te privească 
dormind. 

Ileana adormi surâzând, iar Mihu, rezemându-se cu 
spinarea de plop, rămase în picioare cu arcul în mâna 
stângă şi cu dreapta, pe coada securii. Ochii lui 
strălucitori, când se opreau pe faţa dulce a Ilenei 
adormite şi când dădeau o roată de jur împrejur 
cercetând întunericul pentru a se încredința că nu o 
ameninţă nicio primejdie. 

Ceasurile nopţii trecură, parc-ar fi fost numai o 
clipală. Soarele răsărea când, părăsind plopul, Mihu 
după ce îşi spălă obrazul şi mâinile la pârău şi îşi 
pieptănă părul cu un pieptene de lemn ce-l scoase din 
chimir, îngenunchiă lângă Ileana şi o trezi cu o sărutare 
a cărei răspuns nu întârziă. 

Fata îşi răcori şi ea mâinile şi obrazul la şipot şi îşi 
pieptănă părul negru şi greu cu pieptănul lui Mihu. 


TES a TEE a: TEN O 
t= e a T A az 
ECE CO E a RUE 3 


aa 


mi 


OULU LOU ULULU 


acă, calea ce o străbătură tinerii fu lungă, în schimb 
ea fu mult mai uşoară decât în ajun: dealurile erau 
mai trăgănate şi mai puţin nalte. 

Când atinseră obcina Siretului, pe la prânz, se opriră 
într-o poiană unde făcură un mic popas şi isprăviră 
merindele din traista lui Mihu. 

Pe la amiază intrară în Tamaşi, străbătură satul şi se 
opriră la o casă neîngrădită, în capătul lui, nu departe 
de care era o fântână. Căldura era apăsătoare şi Ileana 
jăluindu-se de sete, Mihu rugă pe stăpâna casei să le 
aducă puţină apă de la fântână. Femeia însă neputând 
părăsi un copil pe care îl legăna chiar atunce fără a 
putea să-l adoarmă, dădu lui Mihu o cofă cu care el se 
duse la fântână, iar Ileana se aşeză pe prispă. 

Deodată se auzi sunetul unei trâmbiţi, urmat de un 
tropot de cai şi se văzu o ceată de slujitori care venea 
în treapăd. În fruntea lor mergea un călăreț nalt şi 
sprinten, cu ochii albaştri, balan la păr şi la barbă, a 
cărui faţă era de o frumuseţă deosebită. Purta pe cap 
un coif de oţel cu pene roşii şi albastre, iar sub cămeşa 
de zale se vedea o haină verde, împodobită cu fir de 
aur. Toată ceata se opri dinaintea fântânei iar călăreţul 
care mergea în frunte descălecă şi aruncă frâul unui 
copil de casă, care sărise răpede de pe cal şi venise să- 
i ţie scara. 

Călărețul care părea a fi un boier mare, puse din 
întâmplare ochii pe lleana şi se îndreptă ţintă spre 
dânsa. Cum şedea fata pe prispă, catrinţa i se ridicase 
puţin şi lăsa descoperite gleznele gingaşe şi albe. Când 
văzu că oşteanul se apropie de dânsa, ea se sculă în 
picioare îngrijată. Dar el, oprindu-se în faţa ei, îi spuse 
zâmbind şi uitându-se drept la dânsa cu nişte ochi, ce 
păreau înzestrați cu o putere stranie şi tulburătoare: 

— Bucuros de întâlnire, copilă! Oare toate fetele de 
pe aceste locuri au glezne albe şi gingaşe ca ale tale? 

Illeana, spărietă şi tulburată, se uită răpede spre 
fântână ca să vadă dacă nu mai vine Mihu, când 
oşteanul, fără de veste, o cuprinse în braţe şi-i dădu o 
sărutare. 

Dar nu trecu o clipă, braţele i se desprinseră şi căzu 
lungit la pământ de pumnul lui Mihu care apăruse 
deodată lângă el. 

Oşteanul doborât de Mihu nu era altcineva decât 
Balc, fiul voievodului Moldovei, Sas. El, după ce risipise 
pe tătari la Sabaoani, urmărise cea mai numeroasă din 
trâmbele lor care, în zăpăceală, apucaseră valea 
Siretului în jos, o ajunsese la Ploscuţeni unde o 
nimicise cu desăvârşire. Se întorcea acuma spre Bacău 
după ce dăduse oştenilor adunaţi împrejurul lui o zi de 
odihnă. Lăsase grosul oştirii în urmă şi o luase înainte 
însoţit numai de un steag de slujitori unguri de ai curții 
domneşti. 

Când slujitorii văzură pe stăpânul lor întins la 
pământ, ei săriră de pe cal şi se răpeziră la Mihu cu 
săbiile goale, căutând să-l încunjure. Mihu luă pe Ileana 
de mijloc, dintr-o săritură ajunse lângă păretele casei, 
apoi se puse dinaintea ei cu Hp Ce ce-l scoase din 

itari, gol în mâna lui. 

Cei dintâi slujitori care îndrăzniră să se apropie de el 
căzură cu grumazul sau pieptul străpuns, cu capul 
spart sau cu braţul tăiet. Ei se dădură acuma îndărăt 
şi, tocmindu-se, erau să năvălească asupra lui cu 
suliţele când, deodată, se auzi glasul lui Balc care 
fusese ridicat de la pământ şi care striga: 

— Nu-l ucideţi, prindeţi-l viu! 

Slujitorii se opriră pe loc făcând un semicerc 
împrejurul lui Mihu, apoi se auzi ceva vâjâind prin 
văzduh: un laţ se abătu pe gâtul şi pe umerile 
Păunaşului şi, în urma unei zmuncituri puternice, funia 
se întinse. În zadar făcu Mihu opintiri desnădăjduite 
pentru ca să-şi desprindă braţele: o nouă zmuncitură îl 
trânti jos. Fusese prins cu arcanul. 

— Bine ai ochit, Talpane, strigă Balc, cinci zloți de la 
mine. Acuma, urmă el cătră slujitori, legaţi-mi-l burduf. 

Într-o clipală Mihu, pe jumătate gâtuit de laţ, fu legat 
de mâni şi de picioare cu curele, în aşa chip că cea mai 
mică mişcare îi fu cu neputinţă. Ileana înspăimântată, 
rămăsese răzămată de păretele casei, aproape fără 
cunoştinţă. 

— Talpane, poronci Balc, vei lua fata pe cal cu tine, 
îmi răspunzi de dânsa cu viaţa ta. Pe hoţoman legaţi-l 
pe un cal slobod. Să plecăm! şi îndreptându-se spre 
calul lui încălecă. 

Se aduse un cal slobod pe care Mihu fu pus şi legat, 
apoi Talpan, un hotnog spătos, cu mustăţi negre lungi, 
purtând coif de oţel cu pene şi cămeşă de zale, se 
îndreptă spre Ileana. 

Fata, văzând că el voieşte să puie mâna pe dânsa, 
sări în lături, voind să fugă, dar fu înconjurată îndată 

de oşteni din toate părţile. 

— Fii cuminte, puiculiţă, zise Talpan, vină în braţe la 
tata, căci altfel poroncesc flăcăilor să te umile! şi se 
apropie din nou de ea. 

Dar Ileana îşi mai revenise în fire sub ameninţarea 
acestei noi primejdii. Făcu doi paşi îndărăt şi, cu glas 
hotărât, zise: 

— Luaţi sama, eu nu sunt ceea ce para fi, veţi avea 
de-a face cu tata. 

Un râs îi răspunse. 

— Şi cine este cinstit părintele dumitale? o întrebă 
Talpan. Vreun boier mare, zi-i pe nume ca să-l cert că 
lasă o fată atât de frumoasă să umble în catrinţă 
proastă şi în opinci de coajă de mesteacăn. 

— Sunt cneghină Ileana, fata cneazului Baloş de la 
Poiana, răspunse fata cu mândrie. Voinicul ce l-aţi 
legat m-o scăpat din mâna tătarilor şi... 

— Nu mai sta de vorbă, Talpane, strigă Balc, umflaţi- 
o numaidecât şi pe drum! 

Slujitorii cărora voievodul le făcuse semn, luară pe 
Ileana în braţe cu toată împotrivirea ei, o legară de 
mâni şi de picioare şi o duseră la calul lui Talpan. După 
ce acesta încălecă, slujitorii legară fata de şa şi de 
brâul lui. 

— Nu ţi-am spus, puiculiţă, să fii cuminte, zise Talpan 
după ce porniră. Vezi ce ai păţit: în loc să şezi frumuşel 
în braţele tatei, iată-te legată atârnată de spinarea 
mea, parc-ai fi o traistă! 

Ileana nu răspunse căci îşi pierduse cunoştinţa. După 
un mers de un ceas, pe o căldură obositoare, ceata 
ajunse pe malul Bistriţei, în faţa Bacăului. 

Dal i pe vremea aceea, nu se afla ca iz APE 

pe malul drept al Bistriţei ci cea mai mare parte a 
oraşului era clădită pe un ostrov al râului, la gura 
Bărnatului şi numai câteva case se aflau pe malul 
drept. Ostrovul era înconjurat de un zid de bolovani şi 
era legat de amândouă malurile prin poduri de lemn, 
puse în faţa celor două porţi ale oraşului care erau 
păzite de o strajă de orăşeni. Trâmbiţele lui Balc 
începuse a suna de departe şi când el ajunse la poarta 
aşezată în dreptul malului stâng al Bistriţei, găsi straja 
sub arme. 

De abia trecuse printr-însa şi intrase într-o uliţă cu 
case mici, cu un singur rând, unele de zid dar cele mai 
multe de lemn, acoperite cu şindrilă, când se văzu 
venindu-i înainte o ceată de târgoveţi în capul cărora 
mergea un om de statură mijlocie, gras, bălan şi roşu 
la faţă, purtând haine nemţeşti. 

Acest om era lohan Mayer, şoltuzul oraşului şi 
împrejurul lui erau vreo câţiva părgari, unii îmbrăcaţi în 
haine nemţeşti, alţii în haine ungureşti. Căci în Bacău 
cea mai mare parte a negustorilor fiind pe acea vreme 
saşi şi unguri, bine văzuţi de voievod, sfatul oraşului se 
alcătuia numai dintr-înşii, căci negustorii români erau 
puţini la număr, iar acei armeni nu se bucurau de nicio 
vază. 

Balc îşi opri calul pe loc la vederea târgoveţilor. Ei 
ajunseră lângă dânsul şi îl salutară închinându-se până 
la pământ. Şoltuzul îi ură bună sosire şi arătă părerea 
sa de rău pentru că nefiind vestit la vreme, nu putuse 
să facă fiului domnului primirea ce i se cuvenea, mai 
ales acum când vitejia lui izbutise să ferească oraşul şi 
împrejurimile de pustiirea păgânilor. 

Balc îi răspunse mulţămindu-le pentru urări şi 

lăudând atât credinţa cunoscută a saşilor şi a ungurilor 
din Bacău, cât şi vitejia strălucită arătată de feciorii de 
oaste trimişi de oraş pentru a-l ajuta să respingă 
năvălirea tătarilor. 

Cuvântarea lui Balc fu întreruptă prin sosirea unui 
oştean care venea în fuga calului şi se opri în faţa lui. 

— Ce este Mândrilă, de vii cu atâta grabă? S-o 
întâmplat ceva voievodului? întrebă Balc, cunoscând 
pe un oştean al curţii domneşti. 

— Să trăieşti, măria ta, zise oşteanul sărind de pe cal 
şi închinându-se ostăşeşte. Sunt trimis de măria sa 
vodă cu poroncă să gonesc zi şi noapte până ce te voi 
găsi pentru ca să-ţi înmânez această carte a măriei 
sale, şi luând din sân o scrisoare pecetluită o dădu lui 
Balc. 

Acesta rupse pecetea şi luă cunoştinţă de cuprins în 
grabă: o vie nemulţămire se arătă pe faţa lui. 

Sas vestea pe Balc că fusese încunoştiinţat de către 
locţiitorul voievodului Ardealului că trimete pe un 
credincios al său la Cetatea Neamţului spre a împărtăşi 
voievodului Moldovei ştiri de cea mai mare greutate 
pentru el. Ungurul îi scria să se ducă de sârg la cetate 
spre a se întâlni cu acel credincios sau, dacă nu putea 
merge însuşi, să trimită pe Balc. Sas se temea ca 
trimiterea acelui credincios să nu fi fost din poronca 
craiului, în urma vreunei jalbe dată de unul din acei 
nenorociţi, jertfe a lăcomiei şi a nedreptăţilor lui. 
Neputând, din pricina sănătăţii zdruncinate, să se puie 
pe drum, poruncea lui Balc ca, fără a pierde un ceas, 
să pornească la Cetatea Neamţului spre a întâmpina 
acolo pe trimisul unguresc înainte ca el să se fi putut 
întâlni cu vreun duşman de ai lor. Îi mai zicea că îndată 

ce va fi aflat de la el pricina adevărată a trimiterii lui, 
să i-o împărtăşească de sârg la Suceava. 

Balc era un bărbat prea ager şi prea priceput pentru 
ca să fi stat câtuşi de puţin la îndoială dacă trebuie să 
plece sau nu. 

Ştia cât de mare era ura ţării asupra lui, ştia că 
datorau toată puterea ocrotirii ungurilor şi mai ales 
voievozilor Ardealului, ocrotire cumpărată cu bani 
storşi din ţară. Ştia că jalbele date de ţară altă dată 
dăduseră ungurilor prilej să amenințe pe Sas cu 
scoaterea din scaun, spre a se lăsa pe urmă ademeniţi 
prin daruri scumpe să-l menţie în scaun. 

Dar această plecare îl supăra căci îşi propusese să 
rămâie cel puţin o zi în Bacău spre a pedepsi în chip 
straşnic pe acel care avusese cutezanţa să-l lovească. 

li era lucru uşor să puie să-l omoare, acuma pe loc, 
dar sufletul lui trufaş şi crud găsea că moartea era o 
pedeapsă prea uşoară pentru acel mojic îndrăzneţ: 
voia ca ea să vie numai în urma unor chinuri straşnice, 
pentru ca să arate astfel poporului la ce soartă s-ar 
expune acei care ar îndrăzni să urmeze pilda acelui 
cutezător, iar frumuseţa Ilenei îl făcea nerăbdător să se 
găsească singur cu ea pentru ca să-şi mulţămească cât 
mai curând pofta asupra ei. După o scurtă tăcere zise 
lui Mânarilă: 

— Îndată ce te vei fi odihnit, du-te înapoi şi spune lui 
vodă că eu plec numaidecât şi în astă noapte voi fi la 
Cetate, iar de acolo îi voi trimete veste despre ce voi fi 
auzit şi făcut. Meştere Mayer, zise el întorcându-se 
cătră şoltuz, mergem la casa dumitale şi, mult peste 
un ceas, dumneta şi cu Berdilă, arătând cu mâna pe 
namestnicul Bacăului care îi însoţise, veţi îngriji ca 

treizeci şi cinci de cai buni să fie pregătiţi pentru mine 
şi pentru oştenii ce vor veni cu mine la Cetate. 

Mayer şi Berdilă închinându-se, îl încredinţară că îi 
vor aduce cai care nu vor lăsa nimic de dorit, apoi se 
puseră cu toţii în mişcare şi porniră spre casa 
şoltuzului. Pe drum Mayer şi cu namestnicul se sfătuiră 
şi trimiseră la toate locurile pe unde ştiau că se găsesc 
cai buni. 

După ce Balc descălecă, el zise lui Mayer: 

— Avem doi prinşi cu noi. Unul este un hoţoman care 
o îndrăznit să mă lovească. Aveam de gând să-l 
cercetez şi să-l judec eu însumi, dar poronca 
neaşteptată ce mi-o trimes-o vodă, să plec la Cetate, 
mă sileşte să ţi-l încredinţez dumitale şi lui Berdilă. Vi-l 
dau în primire ca să-l puneţi bine: înainte de plecare 
voi mai vorbi despre dânsul. Celălalt este o fată care 
era cu el şi asupra căreia am prepusuri vajnice; n-o pot 
lăsa cu ochii, trebuie s-o ieu cu mine. Îngrijeşte să fie 
adusă într-o odaie din casă şi să i se deie ceva de 
mâncare, ţinând-o însă sub paza cea mai aspră în tot 
timpul popasului nostru aice, şi zicând aceste cuvinte 
Balc intră în casă. 

Mayer chemă pe unul din pârgari şi îi dădu pe seamă 
pe Mihu care rămăsese legat pe cal, poroncindu-i să 
ieie patru oameni aleşi din straja orăşenească şi să 
ducă pe prins, cu cal cu tot, la temniţa oraşului unde 
să-l dezlege de pe cal, să-i puie fiare la mâini şi la 
picioare şi să-l încredinţeze păzitorului temniţii spre a-l 
scobori în fundul ei, având totodată grija să îndoiască, 
numărul străjilor. După ce pârgarul se depărtă cu Mihu, 
Talpan puse să desfacă legăturile care legau pe lleana 
de dânsul şi de şa, apoi ea fu luată în braţe de un 

oştean, dusă într-o odăiţă din curtea şoltuzului şi pusă 
pe un pat de scânduri acoperit cu o rogojină, iar el se 
aşeză pe pragul uşii. 

Deşi sosirea lui Balc fusese cu totul neaşteptată, 
şoltuzul fiind om cuprins şi soţia lui o gospodină de 
frunte, îndată ce voievodul isprăvi să se spele şi după 
ce colbul de pe armele şi hainele lui fu curăţit, i se 
dădu un prânz bogat şi gustos la care făcu cinste cu 
pofta omului care a stat călare din zori de ziuă. 

După ce-şi potoli foamea şi setea, Mayer, care era de 
faţă şi îndeplinea însuşi slujba de stolnic, îi zise: 

— Am auzit că oştenii ce au să însoţească pe măria 
ta au mâncat şi ei, iar caii sunt la poartă. 

— Îţi mulţămesc, meştere Mayer, răspunse Balc, dar 
înainte de a pleca am să vorbesc două cuvinte în taină 
cu dumneta şi cu Berdilă. Te rog trimite să-l cheme. 

Şoltuzul trimise după  namestnic care sosi 
numaidecât, căci casa îi era în apropiere. 

Balc poronci ca să se închidă uşile, apoi zise cătră 
Mayer şi cătră Berdilă, după ce le făcu semn să şadă: 

— Mojicul care vi l-am dat pe samă o cutezat să mă 
lovească cu pumnul. Ştiţi că duşmanii noştri se mişcă 
şi că nişte necunoscuţi caută să stârnească în norod 
nemulţămiri şi simţiri nebune împotriva domniei. Sub 
îndemnul acestor aţâţări, mojicimea o început a pierde 
supunerea datorată poroncilor ce pornesc de la 
scaunul domnesc şi de la nemestnicii lui. Din toate 
părţile ne sosesc ştiri care ne arată că nu numai se ţin 
cuvântări duşmănoase împotriva lui Sas, dar chiar că 
oamenii puşi de dânsul ca să ocârmuiască ţara sunt 
adesea nesocotiţi şi chiar batjocoriţi de prostime. 
Cunoaşteţi faptele îndrăzneţe săvârşite de păi 

Codrilor. Acest lotru, de mai bine de doi ani nu numai o 
izbutit să prăde nepedepsit ţara întreagă, bătându-şi 
joc de domnie, dar o cutezat să se măsoare de două 
ori cu slujitorii domneşti, duşi de feciori domneşti, să 
puie mâna pe bani crăieşti şi aceste fapte cumplite au 
rămas până azi nepedepsite. Când prostimea o văzut 
neputinţa noastră faţă de un lotru, s-o încuibat într- 
însa credinţa că ajunge să fii îndrăzneţ pentru a te 
pune mai presus de orice poroncă a ocârmuirii. 
Obrăznicia ei creşte din zi în zi, dacă va rămâne încă 
multă vreme nepedepsită, s-ar putea ca în curând să 
avem o răscoală a întregii mojicimi căreia s-ar alătura 
toţi cnejii nemulţămiţi pentru că vodă o smerit semeţia 
lor. Ştiţi ca şi mine că necunoscuţii care lucrează prin 
norod se dau de prieteni ai neamului românesc şi că ei 
zic că vodă este un domnitor vândut ungurilor şi 
asupritor al românilor. Ţinta lor este de a scăpa de Sas, 
slugă credincioasă a sfintei coroane ungureşti şi 
ocrotitor adevărat al străinilor aşezaţi în ţară. La 
întâmplare de răscoală, adaose el uitându-se ţintă în 
ochii lui Mayer, urgia poporului se va îndrepta cu bună 
seamă mai întâi asupra negustorimii străine ale cărei 
averi însemnate, adunate printr-o muncă stăruitoare, o 
stârnit de mult lăcomia lor. Primejdia ce ameninţă 
domnia este tot atât de vajnică pentru negustorii saşi 
şi unguri; se cade deci ca credinţa lor cătră scaunul 
domnesc, dovedită în atâtea împrejurări, să nu 
slăbească. Prostimea nu se poate astâmpăra şi cuminţi 
prin blândeţă şi îngăduire, ea se pleacă numai înaintea 
asprimei şi a groazei. Faptele ei îndrăzneţe au rămas în 
vremurile din urmă totdeauna nepedepsite, sporindu-şi 
astfel semeţia. Astăzi avem un prilej să de iE 

unul din aceşti îndrăzneţi şi să-i dăm o pedeapsă care, 
vârând spaima în sufletul semenilor săi, să gonească 
dintr-înşii dorinţa de a-i urma pilda. Mojicul care m-o 
lovit trebuie să piară în chinurile cele mai cumplite, în 
faţa unui  norod numeros, adunat din toate 
împrejurimile. Îmi era în gând să mă opresc astăzi şi 
mâine aice şi să fiu însumi faţă la cercetarea, judecata 
şi pedepsirea lui. Poronca lui vodă mă sileşte să plec 
fără întârziere, dar pe vinovat vi-l las şi voi veţi îngriji 
ca nu cumva, prin nefiinta mea, caznele ce va trebui să 
le îndure, să fie câtuşi de puţin micşorate. 

— Măria ta, poţi să fii încredinţat că noi, slugile 
măriei tale, suntem şi mai supăraţi decât măria ta de 
batjocura ce ai suferit de la dânsul. Firea miloasă a 
măriei tale s-ar fi putut îndupleca de ţipetele şi de 
vaitele lui, dar noi vom fi neînduplecaţi şi-l vom osândi 
să piară în caznele cele mai grele, răspunse Mayer. 

— Vor vorbi şi copiii copiilor celor de faţă de grozăvia 
pedepsei acelui cutezător, adaose Berdilă plecându-se 
adânc. 

— Nu mă îndoiesc de credinţa voastră, răspunse 
Balc. Dar acei care ocârmuiese oamenii trebuie 
totdeauna să caute să se folosească de oricare 
împrejurare pentru a-şi mări puterea şi vaza asupra 
turmei supusă lor. Pilda ce se va da prin osânda 
acestui cutezător ne va fi fără îndoială folositoare. Dar 
folosul ar fi mai mare şi mai vederat dacă s-ar putea 
stoarce vinovatului mărturisirea că el este un cetaş de- 
al Păunaşului Codrilor. S-ar putea astfel ştirbi renumele 
acestuia arătându-se norodului că tovărăşia cu acel 
lotru nu mai ajunge pentru a fi apărat de pedeapsă. 
Înainte de toate însă este neapărat nevoie de o pază 

bună ca să nu se mai întâmple ca astă primăvară, când 
aţi scăpat din temniţa de aice pe unul din cetaşii lui 
după ce fusese cunoscut şi dat pe faţă. 

— Fii liniştit, măria ta, zise Berdilă, ceea ce s-o 
întâmplat nu se va mai întâmpla şi oricât de tare de 
înger ar fi acest hoţoman, vom şti să-i scoatem din 
gură cuvintele dorite. 

— Astăzi este vineri, urmă Balc, duminecă este zi de 
târg şi s-adună mulţimea din toate împrejurările: vin 
chiar mulţi din locuri mai depărtate. Cred deci că 
duminică pe la prânzul cel mic, ar fi ceasul nemerit 
pentru cercetarea lui în faţa mulţimii. Călău cred că 
aveţi iscusit? 

— Ferenţ lojă, călăul nostru, este bărbat meşter în 
meseria lui, unelte are multe şi deosebite, răspunse 
Mayer. 

— Mă las pe nădejdea voastră şi plec fără grijă. Vodă 
va afla din gura mea vitejia arătată de băcăoani în 
lupte cu păgânii şi voi şti să dau mărturie bună despre 
credinţa şoltuzului şi a namestnicului său de aice. 
Pentru paza rânduielii las aice slujitorii ce au venit cu 
mine, afară de treizeci şi doi care mă vor însoţi la 
Cetate. Veţi trimite pe ceilalţi acolo îndată după ce 
lotrul îşi va lua pedeapsa. 

Apoi Balc făcu semn lui Berdilă să deschidă uşa şi 
poronci să i se aducă zaua şi armele. Când ieşi la scară 
pentru a încăleca, găsi treizeci şi doi de slujitori aleşi în 
şa, având în capul lor pe Tălpan, de spetele căruia era 
legată Ileana. 

Balc se închină cătră mulţimea adunată pe uliţă cu 
capetele descoperite apoi, după ce încălecă, toată 
ceata sa se puse în mişcare, înaintând la pas pe ge 

înţesate de lume. Ajunşi la poarta opusă acelei prin 
care intrase în Bacău, trecură podul care era la dreapta 
şi se depărtară în umbletul cel mare, în sus, pe şesul 
Bistriţei. 

drumurile; până la Podoleni nu se opriră, acolo 
făcură numai un scurt popas şi, pe la asfinţitul 
soarelui, erau în Piatra. 

Namestnicul şi cu şoltuzul acelui oraş, vestiți de 
cătră un călăreț trimis de la Bacău înaintea plecării 
voievodului, aşteptau la poartă cu pârgarii, slujitorii 
domneşti şi un alt rând de cai aleşi. Zăboviră numai 
vremea trebuitoare pentru a pune şeile lor pe caii care- 
i aşteptau şi Balc schimbă numai câteva cuvinte cu 
dregătorii înainte de a porni din nou spre Neamţu. 
Ceasurile erau aproape de zece când ajunseră la 
poarta Cetăţii. 

Podul mişcător era ridicat dar, îndată ce se auzi 
numele lui Balc, păzitorii îl scoborâră şi când fiul 
domnului intră în curtea Cetăţii, cavalerul Albrecht, 
vestit tocmai când era să se culce, îi ieşi înainte şi-i ură 
bună venire. 

Cavalerul Albrecht era un bărbat de statură mijlocie 
şi sprintenă. Faţa îi era luminată de ochi negri, mari, 
adânci, pătrunzători şi buni; nasul era drept, gura 
frumoasă, cu buzele pline, încă rumene; purta barba, 


e lor erau toţi aleşi, umblători buni, deprinşi cu 

căruntă ca şi părul, lungă până la piept. Era îmbrăcat 
în haine nemţeşti de lână neagră, fără gaitan sau 
şireturi şi purta ciubote de iuft negru. Singura podoabă 
care se vedea pe el era un lanţ de aur care îi atâma pe 
piept. 

Balc, după ce descălecă, îi mulţămi şi amândoi se 
îndreptară spre sala cea mare, unde cavalerul Ulrich şi 
părintele Anselm se grăbiră să vie şi ei să se înfăţoşeze 
oaspelui. 

Balc află că trimisul vice-voievodului Transilvaniei 
sosise cu câteva ceasuri mai înainte, după ce tăiase 
de-a dreptul prin munţi şi că se retrăsese spre a se 
odihni. Voievodul mărturisind că este flămând, 
cavalerul Albrecht se grăbi să meargă să se înţeleagă 
cu soţia lui pentru pregătirea cinei lui Balc, iar acesta 
rămase în convorbire cu cavalerul Ulrich şi cu Anselm. 

De abia apucase cavalerul să spuie Măriei câteva 
cuvinte, când uşa se deschise şi Hertha galbenă şi 
tulburată intră în odaie. 

— Ah! Dumnezeule, milostivă doamnă, strigă ea, ce 
nenorocire! Voievodul a adus cu dânsul o fată tânără 
de o frumuseţe minunată, legată de spetele unui 
oştean. Când au dat-o jos de pe cal, văzând că este 
leşinată, au dus-o în odaia unde şed Conrad Muller şi 
Hans Biedermann, au întins-o pe patul lui Conrad şi m- 
au chemat ca s-o fac să-şi vie în fire. M-am încercat, 
dar în zadar, faţa îi este galbenă ca ceara şi trupul 
îngheţat. Am întrebat cine este ea, de unde o aduc şi 
ce au de gând să facă cu ea şi ei mi-au răspuns cu un 
râs sălbatec că n-a vrut să se lese s-o sărute voievodul 
şi că el a luat-o cu dânsul ca s-o îmblânzească. 

— Albrecht, zise Maria, aceasta trebuie să fie vreo 

nouă fărădelege a lui Balc, nu vei îngădui să se 
întâmple fetei vreun neajuns câtă vreme va sta sub 
umbra steagului tău. 

— Înainte de toate, răspunse Albrecht, trebuie să se 
deie de ştire părintelui Anselm ca să caute să aducă pe 
fată în firea ei. Tu, grăbeşte de pune la cale pentru 
cină: până atunci sau în timpul ei, voi găsi eu mijloc să 
aflu de la Balc cine este fata şi ce gânduri are asupra 
ei. Oricare ar fi ele, câtă vreme se va afla în zidurile 
noastre, ea este la adăpost de orice neajuns. Mă duc şi 
vă trimit pe părintele Anselm aice, ca să-i spuneţi 
întâmplarea. 

Cavalerul se întoarse în sala unde se afla Balc, căruia 
slugile îi scoteau atuncea zaua şi armele. Trăgând pe 
Anselm de o parte, îl rugă să se ducă la Maria 
deoarece aceasta are neapărată nevoie de el. Până se 
găti cina, amândoi cavalerii întreţinură pe Balc cu 
amănunte asupra mersului războiului din Italia, aduse 
de trimisul din Ardeal. 

În curând se adusese cina şi cavalerii se puseră şi ei 
la masă lângă Balc pentru a-i face cinste şi a-i ţine de 
urât. După câtăva vreme se întoarse şi părintele 
Anselm şi fu poftit să se puie la masă; el se aşeză 
lângă cavalerul Albrecht. 

— Cum îi este fetei? întrebă el încet pe minorit. 

— Şi-a revenit în fire, nu are nimic: leşinase mai mult 
din spaimă decât din oboseală, răspunse Anselm pe 
acelaşi ton. 

— Cine este ea? 

Părintele era să răspundă când cavalerul Albrecht, 
văzând ochii lui Balc aţintiţi asupra lor, zise 
voievodului: 

— Părintele Anselm îmi spune că o fată, adusă aice 
fără cunoştinţă de oştenii dumitale, se află mai bine 
mulţămită îngrijirilor lui. 

— Ah, da, răspunse Balc, cu un râs cam silit, am uitat 
să te previn de frumosul oaspe ce ţi l-am adus şi de 
împrejurările în care l-am întâlnit. Închipuieşte-ţi că azi 
dimineaţă, oprindu-ne la satul Tamaşi pentru a lăsa 
caiii să răsufle, un ţaran necunoscut s-o aruncat asupra 
mea şi o voit să îmi deie o lovitură de cuţit dar eu, 
făcând o mişcare grabnică, am fost lovit numai de 
braţul lui şi mărturisesc că lovitura a fost atât de 
puternică încât am căzut la pământ. Vrând oştenii mei 
să-l prinză, el s-o apărat ca un turbat scoțând din iţari 
un paloş şi rănindu-mi mai mulţi oameni. În sfârşit, 
Talpan, hotnagul de slujitori, o izbutit să-l prindă cu 
arcanul. L-am dus la Bacău unde l-am dat pe mâna 
şoltuzului Mayer şi a lui Berdilă, namestnicul, ca să-l 
cerceteze şi să-l judece. Fata era cu dânsul şi i-aş fi dat 
drumul dar ea, pe de o parte o început să strige că 
este fiica cneazului Baloş de la Poiana iar, pe de altă 
parte, din grai vrednic de credinţă, am aflat că ţăranul 
cu care se afla este unul din căpeteniile cetei acelui 
lotru vestit ce se numeşte Păunaşul Codrilor. Dacă, 
într-adevăr, nu se laudă că ar fi fata cneazului Baloş, 
care ştim că este un duşman neîmpăcat al domniei, 
apoi faptul că ea însoțea pe unul din tovarăşii 
tâlharului ar fi un început de dovadă că cneazul este în 
oarecare înţelegere cu el şi este vrednic de mai 
aproape cercetare. lar chiar de nu o grăit adevărul şi 
este o fată din prostime totuşi, ca ibovnică a unui hoţ, 
trebuie să cunoască multe taine de ale lui şi prin ea 
vom putea afla amănunţimi folositoare pentru noi. Pe 

dânsa n-am vrut s-o dau pe mâna lui Mayer şi a lui 
Berdilă căci ei, cum ştii, sunt oameni aspri. 

M-am hotărât să umblu cu ea cu binişorul spre a afla 
ceea ce vreu să ştiu. Mi-am pus de gând să încep s-o 
cercetez chiar mâine de dimineaţă, între patru ochi şi 
de aceea ţi-aş fi îndatorit dacă ai pune-o într-o odaie 
lângă acea în care am să şed eu ca să-mi fie 
cercetarea mai cu îndemnă. Te-aş ruga chiar să 
poronceşti ca fata să fie adusă îndată acolo, căci n-aş 
vrea să poată vorbi cu altcineva înainte de a da ochii 
cu mine. 

Chipul firesc în care Balc spusese această povestire 
ar fi putut face pe un om care nu l-ar fi cunoscut să 
creadă că el zicea numai curatul adevăr, dar cavalerul 
Albrecht îl ştia de mult şi în multe împrejurări fusese în 
stare să-şi deie seamă de meşteria cu care fiul lui Sas 
mânuia minciuna. Se îndoi din capul locului că 
împrejurările întâlnirii lui cu fata să se fi petrecut aşa 
cum le povestea Balc şi cererea de la sfârşit îl 
încredinţă că el urmăreşte scopuri necurate. De aceea 
răspunse scurt: 

— Singura odaie în care te pot pune are, în stânga, 
pe acea în care doarme trimisul unguresc, iar în 
dreapta odada mea de culcare, prin urmare nu-ţi pot 
îndeplini cererea. Dacă doreşti ca fata să nu poată 
vorbi cu nimeni, lucrul este uşor: avem aice mai multe 
încăperi pentru opreală şi pot poronci ca ea să fie dusă 
într-una dintr-însele şi să nu meargă nimeni la dânsa 
fără ştirea mea. 

— Dacă nu se poate altfel, răspunse Balc, 
încercându-se în zadar să ascundă nemulţămirea ce o 
simţea văzându-se dejucat, te-aş ruga să dai Ss 

cuvenite. Cred că nu te vei împotrivi ca cheia temniţii 
în care va fi pusă să-mi fie adusă şi ca un slujitor de al 
meu să steie de pază înaintea uşei. 

— Ostaşii mei sunt de toată credinţa, răspunse 
cavalerul, dar dacă nu ai încredere, va fi precum 
doreşti. Să vie Hans aice, poronci el unui servitor. 

Vechea noastră cunoştinţă de la rateşul din 
Ciortolom sosi în curând şi se opri la trei paşi de masă, 
făcând salutul ostenesc. 

— Hans, zise cavalerul, ia fata adusă de voievod şi o 
du în temniţa cea de sub capelă. Ingrijeşte-te ca 
Hertha să trimită acolo un aşternut curat, lumânare şi 
ce va mai fi de trebuinţă. Apoi închide-o şi adă cheia 
aice după ce vei spune hotnogului de slujitori domneşti 
să puie pază, la uşa temniţii, pe un oştean de 
încredere de ai lui. Mergi! 

Hans, salutând din nou, ieşi pe uşă. Balc, vărsându-şi 
un pahar de vin începu să povestească despre izbânda 
lui asupra tătarilor, făcându-se că nu mai gândeşte la 
cele întâmplate. 

După o jumătate de ceas, Hans apăru din nou, urmat 
de Talpan, şi dând în mâna cavalerului o cheie mare, 
de aramă, pe care acesta o înmână voievodului, spuse 
că poroncile ce i-au fost date sunt îndeplinite iar 
Talpan spuse lui Balc numele oşteanului pus de strajă 
la uşa temniţii. După ce mai schimbară câteva cuvinte. 
Balc se sculă, rugă pe gazda lui să-i arăte unde este 
odaia pregătită pentru el, apoi, îşi luă noapte bună de 
la cavalerul Ulrich şi de la părintele Anselm. 

Deoarece în odaia în care zăcuse Ştefan Stroici se 
afla trimisul unguresc, cavalerul Albrecht duse pe 
voievod în acea de alăturea, din partea dreaptă, unde 


LE SED aa sapa ANLE 5 a i IIS SEE A Ea) 
E Dre E Di E ape = TARNE pi Saui E ia al Sri Py E Ci f 1 


aa 


găsiră pe Talpan şi pe o slugă a lui Balc, apoi cavalerul 
se retrase, dorind oaspelui său somn uşor. 

După ce dădu câteva poronci prin curte, merse în 
odaia lui unde Maria îl aştepta vorbind cu părintele 
Anselm şi cu Hertha. 

— O, Albrecht, zise Maria, trebuie să faci toate 
chipurile ca să scăpi biata fată de atingerea acestui 
neom. Părintele mi-o povestit basmul iscodit de Balc; 
este o minciună de la început până la sfârşit, chiar 
oştenii lui au spus că el o sărutat-o cu de-a-sila şi că 
voinicul care o însoțea o lovit pe Balc cu pumnul 
pentru a o feri de această batjocură. Ea este pe 
jumătate moartă de groază. Când şi-o venit în fire şi o 
zărit pe părintele Anselm, s-o aruncat în genunchi, la 
picioarele lui, rugându-l s-o mântuie şi o spus că o 
scăpat din mâna tătarilor numai pentru a intra într-o 
primejdie şi mai grozavă. Mai mult n-am putut afla căci 
Hertha care i-o dus cele de trebuinţă în temniţă, o 
putut să rămâie prea puţin singură cu dânsa din pricina 
hotnogului care, cu toate încercările lui Conrad Muller 
să-l facă să mai zăbovească pe afară, o intrat înăuntru 
şi o zis că are poroncă aspră de la voievod să nu lase 
pe nime să vorbească cu ea. Nu putem s-o lăsăm în 
mâinile lui Balc, ar fi un păcat. 

— Aşa-i de tânără şi de frumoasă! zise Hertha. Fără 
îndoială este o fată de neam mare, mâinile ei sunt albe 
şi gingaşe ca mâinile stăpânei mele, se vede că ele nu 
au fost niciodată întrebuințate la muncă. 

— Balc are cheia temniţii şi poate intra la dânsa la 
orice ceas din zi şi din noapte; o are în puterea lui, zise 
Maria. Albrecht, trebuie să iei măsuri de ocrotire 
pentru această nenorocită. 

— Să n-aveţi nicio grijă în această privinţă, zise 
cavalerul zâmbind. Am dat poroncă lui Hans să puie de 
strajă, la uşa de dinafară a temniţelor, doi oşteni de ai 
noştri, cu lozincă să nu lese pe nime să intre fără de a-l 
striga pe dânsul. El va veghea toată noaptea, iar jos, la 
scara ce duce la uşa odăii voievodului, mai sunt doi 
oşteni de ai noştri care au poroncă să-mi deie de ştire 
îndată ce ar vedea pe Balc scoborându-se pe scară. Fiţi 
deci pe pace, fata astă noapte nu este ameninţată de 
nicio primejdie şi tot atât de teafără va rămânea câtă 
vreme va sta în această cetate. Mâine vom vorbi şi ne 
vom gândi la ce este de făcut pentru a o scăpa din 
ghiarele lui Balc. Dar miezul nopţii a trecut de mult, ar 
fi vreme să ne odihnim. 

Părintele Anselm dori prieteniilor lui noapte bună şi 
ieşi din odaie, urmat în curând de Hertha şi peste puţin 
toate luminile câte mai ardeau în cetate se stinseră. 

Balc se trezi de dimineaţă şi grija lui cea dintâi fu să 
se întâlnească cu trimisul unguresc.(...) 


Vinul cavalerilor era bun şi Balc, dar mai ales 
Somossy, îi făcură cinste. Văzând că acest din urmă 
devenea din ce în ce mai zgomotos, Maria se retrase 
cu părintele Anselm, rămânând la masă, numai cei doi 
cavaleri cu oaspeţii lor. Se aduseră alte ulcioare pline 
cu un busuioc vechi de la Odobeşti, care fusese cu 
deosebire lăudat de ungur. Cavalerii beau cu 
cumpăneală şi de la o vreme Balc urmă pilda lor, dar 
Somossy deşertă pahar după pahar. Se făcuse cumplit 
de vorbăreţ şi nu mai înceta să-şi cânte izbânzile la 
război, la masă sau pe lângă femei dar, de la o vreme, 
limba începu să i se îngreuieze şi, la urmă, căzu 

adormit, cu coatele pe masă, făcând să răsune sala cu 
horcăiturile lui. Faptul stârni veselia celorlalţi meseni şi 
îi făcu să părăsească masa şi să se retragă fiecare în 
odaia lui spre a se odihni. Somossy însă, nefiind în 
stare să se scoale de pe scaun, fu dus pe braţe de doi 
oşteni şi depus pe patul lui. 

După o jumătate de ceas domnea în Cetate liniştea 
cea mai desăvârşită când Balc ieşi din odaia lui, 
scobori scările fără zgomot şi se îndreptă spre partea 
unde se aflau temniţele, însă, când ajunse la uşa lor, 
un oştean de la Cetate se puse înaintea ei, încrucişând 
sulița şi-i spuse că are poroncă să nu lese pe nimeni să 
intre fără învoirea castelanului. Balc îşi spuse numele 
şi se încercă întâi să-l facă cu bine să-i deie drumul, 
dar neamţul răspundea că nu este voie şi rămânea 
neclintit la locul lui. Voievodul, supărat, începuse să 
strige şi să-l amenințe când auzi în curte un zgomot de 
paşi şi, când se întoarse, văzu pe cavalerul Albrecht 
care se apropiase de el. 

— Bine că ai venit, zise Balc, închipuieşte-ţi că acest 
încăpățânat nu voia să mă lese să intru în temniţă. 

— El şi-a făcut datoria, răspunse cavalerul, căci 
rânduiala Cetăţii este ca nimeni să nu intre în temniţi 
fără învoirea mea! 

— Vreau să merg să văd ce voi putea afla de la 
prinsa mea. Te rog să-i dai poroncă să mă lese să intru, 
zise Balc. 

— Te voi însoţi eu însumi, zise castelanul şi, făcând 
oşteanului un semn, acesta se dădu în lături. 

Apoi cavalerul împingând uşa grea de stejar, întărită 
cu şine groase de fier, Balc intră într-o sală strâmtă în 
care se vedea o scară cu câteva trepte. Scoborâră 

treptele şi se găsiră într-o altă sală, luminată prin nişte 
răsuflători şi în care se vedeau uşile mai multor chilii. 
Dinaintea celei din capătul din dreapta al sălii, se ţinea 
un slujitor domnesc cu sulița în mână. 

— Îţi mulţămesc, domnule cavaler, zise Balc când 
ajunse înaintea acelei uşi, de acum nu mai am 
trebuinţă de dumneta. 

— Dar eu, zise Albrecht, am temeiuri care mă silesc 
să te însoțesc în chilia acestei fete. 

— Glumeşti? întrebă Balc răstit şi înroşindu-se. Nu 
înţelegi că am trebuinţa să rămân singur cu ea? 

— Tocmai fiindcă bănuiesc care sunt acele temeiuri, 
răspunse liniştit cavalerul, sunt hotărât să nu te las 
singur cu dânsa. 

— Mi se pare, domnule cavaler, zise Balc, ridicând 
glasul, că dumneta uiţi că fata este prinsa mea şi că eu 
am temeiuri pentru a bănui că ea stă în legătură cu 
duşmanii domniei ce sunt şi acei ai crăiei şi uiţi, 
sfârşit, că eu sunt fiul domnului acestei ţări. 

— Şi eu, răspunse cavalerul cu cea mai mare linişte, 
castelanul acestei Cetăți a craiului Ungariei, nu stau 
nici sub ascultarea voievodului Moldovei, nici sub acea 
a fiului său. Banderiul meu fâlfâie pe zidurile Cetăţii 
alăturea cu acel al craiului şi nu voi îngădui ca în 
lăcaşurile adăpostite de umbra lui cineva, cât de fiu de 
voievod ar fi el, să-şi facă râs de o femeie, oricât de 
vinovată ar fi ea. 

— Şi cum îndrăzneşti, strigă Balc, punând mâna pe 
paloş, să bănuieşti gândurile mele. Cine-ţi dă voie să 
presupui că vreu să intru la dânsa pentru altceva decât 
pentru a o cerceta. 

Cavalerul fără a se arăta câtuşi de puţin mişcat de 

mânia lui Balc, îi răspunse liniştit, uitându-se drept în 
ochii lui: 

— Trăiesc de prea multă vreme pe aceste locuri, am 
văzut şi-am auzit prea multe pentru ca să nu ştiu cu 
cine am de-a fiace. Lasă paloşul în pace, căci dacă este 
vorba să ne arătăm puterea, n-am de spus decât un 
cuvânt şi atât dumneta cât şi slujitorii dumitale vă veţi 
trezi dincolo de podul mişcător al Cetăţii mai curând 
decât doreşti. 

Totodată, în capul scării se arătară cavalerul Ulrich şi 
Hans urmaţi de mai mulţi nemți înarmaţi. 

Balc, cu toată vitejia lui, recunoscută chiar de 
duşmanii săi cei mai neîmpăcaţi, era un bărbat prea 
chibzuit şi prea stăpân pe sine pentru ca să-l fi putut 
târî mânia într-o luptă din care n-ar fi putut ieşi decât 
cu ruşine. 

— Nu mă sparie oştenii dumitale, răspunse el. Apoi 
urmă cu un glas mai domol: Cetatea fiind a craiului, nu 
vreau să fac gâlceavă într-insa, dar să ştii că voi 
înştiinţa pe tatăl meu şi că el, la rândul lui, va aduce la 
cunoştinţa curţii crăieşti purtarea dumitale. 

— Voi şti să-mi arăt îndreptările cătră curtea 
crăiască, răspunse cavalerul. Îi voi putea chiar arăta 
multe lucruri ce-i sunt necunoscute şi care, de ar fi 
cunoscute, ar putea face ca nişte oameni până astăzi 
mai sus decât li se cuvine, să cadă pe urmă jos de tot. 

Aceste de pe urmă cuvinte ale cavalerului schimbară 
mânia lui Balc în teamă, căci cunoştea vaza de care se 
bucura cavalerul, atât pe lângă voievodul Transilvaniei, 
cât şi pe lângă curtea crăiască. După ce rămase câtva 
în tăcere, zise cu un glas cu totul schimbat: 

— Nu trebuie să te miri, domnule cavaler, dacă 

bănuielile dumitale m-au jignit. La urma urmei, dacă 
nu vrei să mă laşi să vorbesc singur cu fata, paguba nu 
este mare, căci marţi gândesc că plec de aice şi, odată 
ajuns la Suceava, voi putea să aflu de la ea tot ce 
doresc să aflu. 

— Indată ce vei ieşi din Cetate vei putea face cu 
dânsa ce vei dori şi ceea ce te va ierta cugetul, 
răspunse cavalerul, apoi amândoi părăsiră temniţa şi 
se îndreptară fiecare spre locuinţa lui. Cavalerii, în 
acea zi, nu mai văzură pe oaspeţii lor până la cină, căci 
Somossy nu se trezi decât seara târziu, iar Balc rămase 
închis în odaia lui. 

La cină însă, Balc vorbi cu toată lumea ca şi când nu 
i s-ar fi întâmplat nimic neplăcut în cursul zilei, iar 
Somossy mâncă şi, mai ales, bău cât patru. Pe lângă 
busuiocul de la Odobeşti, cavalerul poroncise să se 
aducă şi nişte Nicoreşti roş, vechi de zece ani, iar 
trimisul vice-voievodului, neştiind căruia să-i deie 
cununa, bău dintr-amândouă până când îşi pierdu tot 
cumpătul. După ce laudele îi curseră din gură cu mai 
multă uşurinţă decât la prânz, începu să se plângă că 
Balc nu a ştiut să preţuiască îndestul cinstea ce-i 
făcuse vice-voievodul trimiţându-i pe cel mai bun 
prieten al său şi-i mulţămea pentru ostenelile lui numai 
cu trei sute de galbeni, când el îi dădea prilej să se 
mântuie deodată de cei mai vajnici neprieteni ai lui. 

lar Balc nu ştia ce să facă ca să-i închidă gura. La 
urmă, Somossy jură că nu-i dă jalbele până ce nu-i va 
da, peste banii juruiţi, şi câte două poloboace din 
fiecare din vinaţurile ce erau pe masă. 

Balc se grăbi să i le făgăduiască, nădăjduind că îl va 
astâmpăra, dar ungurul începu să ceară altele Fero 

vice-voievod,  destăinuind în beţia lui toate 
amănunţimile afacerii pentru care fusese trimis. Balc 
vedea zâmbetul ironic pe buzele cavalerului Albrecht, 
hazul ce făcea în urma destăinuirii lui Somossy şi nu 
mai putea de supărare. În sfârşit alese mijilocul cel mai 
nimerit pentru a pune capăt acestei batjocuri. Începu 
să verse ungurului pahar peste pahar şi grăbi astfel 
sosirea clipei în care beţivul, doborât în sfârşit de 
puterea vinului, se prăbuşi sub masă în desăvârşită 
nesimţire. 

— Cred, zise atunce Balc cavalerilor, că sunteţi 
oameni prea cuminţi pentru a da credinţă vorbelor 
nesocotite ieşite din gura acestui beţiv. 

— Noi credem numai ceea ce vedem, răspunse 
cavalerul Albrecht. Ştim că dacă adesea se întâmplă să 
găseşti adevărul în vin, altă dată el aduce numai 
minciuni şi cu aceste cuvinte, duse pe Balc în odaia lui. 

m văzut că Anton Guercy, sluga lui Ştefan Stroici 

rămăsese la Cetatea Neamţului fiind încă prea slab 

pentru a urma pe stăpânul său când acesta plecase 
cu Isaia şi cu Mihu. 

Îngrijirile părintelui Anselm, o hrană bună şi odihna îl 
îndreptară în scurtă vreme pe deplin. Anton ar fi fost 
fericit la Cetate dacă ar fi avut ce să facă. Harnic şi iute 
din firea lui, trândăvia îi era nesuferită. Îşi trecea 
vremea cu vânatul, meşteşug în care era neîntrecut şi 
niciodată masa cavalerilor nu fusese atât de bogată în 
vânaturi de tot soiul. Nedibăcia nemților în mânuirea 
spadei stârnise de la început mirarea lui. Ei ştiau să 
întrebuinţeze numai tăişul armei. Anton lua în fiecare zi 
câte cinci din ei şi le arăta, vreme de un ceas, cum se 
întrebuinţează vârful armei. Totuşi, când era vreme rea 

i, dintr-un prilej oarecare, nu putea să meargă la 
vânat, bătrânul oştean nu mai putea de urât. 

Era acuma pe la sfârşitul lui august, întoarcerea lui 
Stroici nu putea să mai întârzie şi Anton o aştepta cu 
nerăbdare când, într-o seară, un oştean veni să-l 
cheme din partea părintelui Anselm. Anton se grăbi să 
se ducă la minorit. 

— Ai putea, îi zise acesta, să-mi faci o slujbă pentru 
care ţi-aş rămânea recunoscător. 

— Cu cea mai mare plăcere, poung; zise Anton, 

poronceşte. 

— Am de trimis la Târgul-Trotuşului nişte cărţi care 
nu le pot încredința decât unui om de toată nădejdea. 
Hans Biedermann, care de obicei duce cărţile de aice 
părinţilor de acolo, este dus la Suceava şi se va 
întoarce numai peste câteva zile. M-am gândit să te 
rog pe dumneta să-mi faci această slujbă. Eşti om 
cuminte şi viteaz, ştii româneşte bine şi-ţi voi da un cal 
bun. 

— Sunt prea fericit, părinte, că-ţi pot fi de trebuinţă. 
Când doreşti să plec? 

— Astă-noapte. Aş dori ca cel mai târziu poimâine de 
amiază cărţile să fie în mâna părintelui Gerivasie. 

— Fii încredinţat că voi face precum doreşti. Anton 
plecă cu două ceasuri înainte de răsăritul soarelui: 
calul ce i se dăduse avea un umblet minunat, la 
prânzul cel mic era la Piatra unde se odihni două 
ceasuri, la toacă sosea în Bacău. Nemţii de la Cetate îl 
sfătuiseră, că dacă ajunge devreme în Bacău şi calul 
nu-i este din cale afară de obosit, să nu mâie acolo dar, 
după un scurt popas, s-apuce pe la Călugăra, de-a 
dreptul peste deal şi să steie peste noapte la rateşul 
jupânesei Sanda, în Ciortolom, unde-va găsi vin bun şi 
adăpost curat. Văzând în Bacău că călul mai poate 
merge mai departe, îl odihni un ceas şi plecă înainte. 
Drumeţii pe care îi întâlni îl îndreptară spre rateşul 
cunoscut de toţi şi unde ajunsese cu vreo două ceasuri 
după aprinsul lumânărilor. 

Indată ce sosi,văzu de cal, puse să-l frece, să-l 
săcele, să-l perie şi să-l adăpe faţă cu dânsul, 
părăsindu-l numai după ce-l văzu legat înaintea unei 
iesle pline de grăunţe, a unei corlăţi FIE cu fân 

mirositor şi cu un aşternut de paie care-i venea până la 
pântece. 

Bătrânul oştean se îndreptă spre crâşmă pentru a-şi 
mângâia şi el stomacul cu ceva mâncare şi cu vinul ce- 
i fusese atât de lăudat de nemţii de la Cetate când, 
ajuns în faţa unei uşi deschise, rămase încremenit, cu 
ochii holbaţi. În odaie era lumină şi pe prag sta o 
tânără femeie care nu era alta decât Vidra. 

Văzând că străinul o stat deodată pe loc, se uită şi ea 
la dânsul. Deveni galbână ca ceara şi nu putu să 
înăbuşească un strigăt: 

— Anton! 

lar el răspunse: 

— Cneghină Domnica! Dumnezeule! Ea trăieşte! 

Şi bătrânul, îngenunchind înaintea ei, îi luă mâinile şi 
le acoperi cu sărutări. Lacrimile izbucniră din ochii 
Vidrei. 

— Da, Antoane, zise ea mângâind capul şi faţa lui, eu 
sunt Domnica şi tare mă bucur că te văd! Ah! ce 
vremuri îmi aminteşti, şi Vidra îşi acoperi ochii cu 
mâinile. 

Dar aducându-şi aminte că împrejurul lor, pe lângă 
carele trase în răteş, mai sunt şi străini, zise lui Anton, 
silindu-l să se scoale şi luându-l de mână: 

— Vină în odaia mea, ca să vorbim în linişte. 

Nu voi osteni pe cititor cu cele rostite de Vidra şi de 
Anton, dar voi da aice pe scurt povestirea vieţii tinerii 
şi frumoasei femei, lăsându-l să ghicească de ce fel au 
trebuit să fie voroavele lor. 

Vidra era fiica cneazului Stan de la Comăneşti pe 
Soloneţ, vestit atât prin nemărginita-i bogăţie, cât şi 
prin vitejiile făcute în nenumărate războaie. 

Cnezatul lui cuprindea satele Comăneşti, Băieşeşti şi 
Pârteşti, cu peste opt sute de gospodari bogați; 
mori, crâşme şi brudini de poduri, cu heleşteie şi 
prisăci de mii de stupi, cu codri întinşi şi cu păşuni pe 
care păşteau nenumărate turme de oi şi herghelii de 
cai. 

Rămas orfan când abia ieşise din copilărie, firea-i 
neastâmpărată şi un dor nemărginit de voinicii îl făcură 
să lese îngrijirea averei credinciosului vătăman Mincu 
iar el, urmat de o ceată mare de voinici din satele lui, 
bine înarmaţi şi bine pregătiţi, intră în slujba împărăției 
de la Răsărit. Luă parte la multe războaie împotriva 
turcilor şi a lefegiilor catalani care, răsculându-se şi 
punând mâna pe o parte din satele împărăteşti, 
înfruntară vreme îndelungată toată puterea 
împăratului. Din slujba împărătească trecu în acea a 
craiului Ungariei şi susţinu pentru el lupte crunte cu 
venețienii în Dalmația şi cu cehii în Boemia. 
Neputându-se împăca cu trufia ungurilor, intră în slujba 
lui Vladislav, craiul Ţării Leşeşti. Dacă ceata lui se 
împuţina după fiecare bătălie, ea îşi întregea iar 
numărul în curând, căci lefegii români mişunau pe 
acea vreme prin oştirile domnitorilor megieşi cu ţările 
noastre şi fiecare din ei alerga bucuros sub steagul lui 
Stan, căci el izbutise să-şi facă pretutindeni un nume 
mare de oştean viteaz şi înţelept. Slujbele îi erau bine 
plătite de craii la care se tocmea în leafă şi, nu numai 
că nu trăgea bani de acasă dar punea deoparte, pe 
fiecare an, sume destul de însemnate. 

Frumuseţa îi fusese vestită în tinereţe şi nu câştigase 
mai puţine izbânzi pe calea iubirii decât pe câmpul de 
bătaie. Frumosul român aprinsese mari şi numeroase 


aa TUD EN EEGI 


UPON O SEI Ea Ea 
r y Tera SEA Lu Py E Ci f 1 


E 
E ien E Di E ape = TREE > E tt d tc 3 E at 


aa 


focuri în albele sânuri ale damelor bizantine, se vorbea 
că fusese chiar iubit de femei şezând pe treptele 
scaunului împărătesc. Mai pe urmă, atât frumoasele 
venețiene cât şi maghiarele aprinse şi galeşele fete ale 
Lehiei numai crude nu se arătară către el. Deşi adesea 
ar fi avut prilejul să se căsătorească în chip strălucit, 
rămase burlac până la vârstă de cincizeci de ani 
trecuţi, când fu cuprins de dragoste pentru o tânără şi 
frumoasă polonă de neam mare. 

El era acuma bărbat cărunt, trupul lui de urieş 
începuse a se îngreuia şi era ciuruit de răni. Spada 
unui cavaler teuton îi tăiese obrazul drept în două, de- 
a curmezişul, lăsându-i o dungă adâncă şi lată; piatra 
unui prăştinaş dalmaţian îi pusese în mijlocul frunţii o 
pecete albă şi jumătate din urechea stângă îi fusese 
ruptă de o suliță litvană. Dar era vestit şi bogat; fata 
era tânără, frumoasă şi gingaşă, iar părinţii ei erau 
săraci şi cu casa plină de copii. Căsătoria fu răpede 
hotărâtă şi îndată după nuntă, Stan, obosit de 
războaiele purtate în timp de aproape patruzeci de ani, 
părăsi slujba leşască şi se întoarse acasă. 

Mincu ocârmuise cnezatul cu vrednicie şi cu credință: 
el dădu pe seamă lui Stan, la întoarcere, o avere cu 
mult mai însemnată decât acea ce-i fusese 
încredinţată la plecarea stăpânului său. 

Cei trei ani ce urmară întoarcerea cneazului la 
Comăneşti fură cei mai fericiţi din toată viaţa lui. 
Vanda, aşa se numea soţia lui Stan, era o fiinţă blândă 
şi supusă, ea intra în toate voiele cneazului care, din 
partea lui, o iubea la nebunie. Dar această fericire nu 
tinu mult căci, în al patrulea an al căsniciei lor, Vanda 
muri dând naştere unei fetiţe. 

Lovitura fu cu atât mai dureroasă pentru Stan cu cât 
era neaşteptată; rămase timp de mai multe luni ca 
tâmpit. Închis în casă, nu voia să vadă pe nimeni, afară 
de bătrânul Mincu şi de vreo două slugi mai 
credincioase. Când îşi reveni în fire şi începu să iasă iar 
în lume, acei care îi ştiau de mai nainte îl recunoscură 
cu greu; îmbătrânise cu zece ani: părul şi barba i se 
făcuse albe ca zăpada. Cu vremea, firea lui voinică se 
trezi din nou şi îşi reluă traiul obişnuit, dar jalea îi 
rămase tot atât de mare ca în ziua în care Vanda îi 
fusese răpită. 

Vânatul era acuma singura lui plăcere, rămânea 
adesea săptămâni întregi prin munţi urmărind zimbrii 
Şi urşii. 

Domnica, aşa se numea copilla, fu crescută de slugi, 
căci Stan nici nu voia s-o vadă şi dăduse poronci 
straşnice ca, sub niciun cuvânt, să nu fie adusă 
înaintea lui. Însă, când era de cinci ani, o întâmplare 
făcu ca cneazul să se găsească faţă în faţă cu ea şi 
atunce frumuseţea fetiţei şi asămănarea ei uimitoare 
cu Vanda aduseră o schimbare desăvârşită în simţirile 
lui. De unde până atunce nu voia s-o vadă, acuma se 
simţea fericit numai când o avea lângă el; în scurt timp 
oşteanul vajnic, la numele căruia tremurau odinioară 
oştiri întregi, deveni robul copilei. 

Domnica luase de la frumoasa ei mamă numai 
trăsăturile obrazului, moştenise însă de la Stan o fire 
pornită, un duh neastâmpărat şi o îndrăzneală fără 
seamăn; ea din copilărie arătă cel mai desăvârşit 
dezgust pentru toate  îndeletnicirile femeieşti, îi 
plăceau numai caii şi armele. 

Când cneazul o întrebă pentru întâia oară dacă are 

vreo dorinţă, ea îi răspunse rugându-l s-o înveţe a 
călări. Nicio cerere nu putea să fie mai plăcută 
bătrânului oştean, iubitor pătimaş de cai, care fusese şi 
era încă un călăreț neîntrecut. Sub povăţuirea lui, 
Domnica fu în curând în stare să călărească caii cei 
mai nebuni din grajdurile cneazului, făcându-l, prin 
îndrăzneala arătată de dânsa, să tremure pentru întâia 
oară în viaţa lui. Ca să nu se despartă de ea, Stan 
rărise din ce în ce vânătorile prin munţi, vânând în 
schimb, împreună cu copila, iepuri şi păsări cu ogarii şi 
cu copoii. Când vremea era din cale afară de urâtă, 
silindu-i să steie în casă, Domnica aşezându-se pe un 
scăuieş, la picioarele tătâne-său, îl ruga să-i 
povestească faptele războinice săvârşite sau văzute de 
el şi le asculta ceasuri întregi. Multe războaie văzuse 
cneazul şi multe avea el de povestit, dar toate lucrurile 
au un sfârşit şi, cu vremea Domnica ajunse să le 
cunoască toate. Atunce ea îl puse să i le zică din nou; 
la urmă le ştia pe de rost dar tot le asculta cu plăcere. 
La povestirea vreunui fapt mai îndrăzneţ, inima îi bătea 
tot atât de tare ca la întâiul auz. Acuma nu se mai 
mulţămea cu călăria. Cneazul trebui s-o înveţe a mânui 
paloşul şi sulița, a trage din arc şi, pentru toate, ea 
arăta o agerime uimitoare. 

Sili pe Stan s-o ducă la vânătoare de zimbri şi de 
urşi; în faţa fiarelor dădu dovadă de o îndrăzneală şi de 
un sânge rece de care s-ar fi putut făli un vânător 
bătrân. 

Dar, pe când creştea într-însa patima vânatului, 
puterile cneazului slăbeau cu vârsta, vânătoriâe şi 
chiar plimbările călări se răreau din ce în ce. Povestirile 
bătrânului urmau într-adevăr a curge necontenit, dar 

acuma nu mai puteau aduce Domnicăi decât umbra 
plăcerii simțită când se afla în faţa fiarelor sălbatice, 
sau când supunea vreun cal neînvăţat. Era atât de 
deprinsă cu viaţa la câmp sau la pădure încât, după o 
scurtă vreme de şedere neîntreruptă în casă, obrajii ei 
rumeni începură să se îngălbenească, pofta de 
mâncare îi scăzu şi prinse a slăbi. Atunce Stan, spăriet, 
se hotărî s-o lese să meargă la vânat fără dânsul, sub 
privigherea lui Anton Guercy, prinsul lui de război în 
urma unei lupte cu cavalerii teutoni, care rămăsese pe 
lângă el ca slugă şi-l urmase în Moldova când părăsi 
serviciul leşesc. 

Obrajii Domnicăi se făcură iar rumeni, pofta de 
mâncare şi somnul liniştit se întoarseră, dar viaţa 
începu să se facă din zi în zi mai amară pentru bietul 
Stan, căci soarele la care îşi încălzea bătrâneţile începu 
să lucească din ce în ce mai rar pentru el: Domnica îşi 
petrecea toată viaţa călare sau vânând prin munţi. 

După o vreme, privigherea lui Anton îi păru 
nesuferită şi începu să meargă la plimbare sau la vânat 
singură, ceea ce îi atrase cercetări din partea 
cneazului. Dar el era acuma prea bătrân şi prea 
stăpânit de slăbiciunea lui cătră dânsa pentru a pune 
în chip hotărât capăt acestei purtări a Domnicăi. Se 
mulţămi să facă pe Anton răspunzător de orice s-ar 
putea întâmpla fetei. 

Domnica atinsese acuma vârsta de şaptesprezece 
ani, frumuseţa îi era uimitoare şi Stan începu să se 
gândească la căsătoria ei. Ştia că, dată fiind atât 
frumuseţa fetei cât şi însemnata lui bogăţie, peţitorii 
nu vor lipsi; se mai mângâia cu nădejdea că căsătoria 
va schimba pornirile bărbăteşti ale Domnicăi şi că gi 

nuntă ea va trăi cu soţul ei în casa părintească. 

Incepu deci să adune la dânsul nu numai tineretul 
Moldovei şi acel din ţările române megieşe, dar şi tineri 
de neam din Lehia şi din Ţara Rusască. Toţi rămăsese 
fărmăcaţi de frumuseţea ei, toţi, privind-o, treceau cu 
uşurinţă peste firea ei pornită şi peste aplecările ei 
bărbăteşti. Averea ce trebuia s-o moştenească atârna 
în cumpănă, pentru ochii a câtorva dintr-înşii, poate 
mai greu decât frumuseţa, dar în cele mai multe inimi, 
la vederea ei, se deştepta o iubire adevărată. Însă 
Domnica întâmpina toate cererile lor cu cel mai 
desăvârşit dispreţ. De multe ori, deşi ştia că casa este 
plină de oaspeţi, i se întâmpla să încalece în zori de 
ziuă pentru a se întoarce numai după căderea nopții. 
Când vremea urâtă sau vreun cuvânt mai hotărât al 
cneazului o silea să ieie parte la petreceri şi la ospeţe, 
ea răspundea la măgulirile puse la picioarele ei, 
luându-le în râs. Nu ascundea nici ura ei pentru 
căsătorie, nici credinţa ce o avea că curtea lor ţinteşte 
mai cu seamă la zestrea ei. În curând această purtare 
sili până şi pe cei mai cutezători sau mai îndrăgostiţi să 
părăsească orice nădejde că o vor putea lua de soţie. 

În primăvara anului 1344, Stan fu silit să trimită pe 
Anton la Bârlad pentru trebi grabnice, dar toată lumea 
era obişnuită să vadă pe Domnica mergând singură la 
vânat şi plecarea lui nu schimbă întru nimic chipul în 
care ea îşi petrecea vremea. 

ntr-o frumoasă zi a începutului lui mai, fiind vestită 

că un zimbru a fost văzut în fundul Bucovâăţului, 

Domnica porni de dimineaţă, însoţită de Vifor şi de 
Pârjol, copoii ei cei mai buni. Când ajunse aproape de 
locul unde credea că va găsi fiara, priponi calul într-o 
poiană şi apucă, prin codru, la deal. Însă deşi bătu cu 
de-amănuntul feţele dealurilor din dreapta şi din 
stânga pârăului, nu putu să deie de nicio urmă. După o 
scurtă odihnă se puse din nou în urmărirea zimbrului, 
însă tot în zadar şi era acuma să se întoarcă înspre 
poiana unde lăsase calul când auzi un câine gonind în 
depărtare. Vifor şi Pârjol începură îndată a bate şi ei şi 
se repeziră în partea în care se auzea glasul câinelui 
străin iar Domnica se luă după dânşii. 

Gura câinelui străin se auzea din ce în ce mai bine şi, 
după bătaia lui Vifor şi a lui Pârjol, ea înţelese că au 
dat şi ei de urmă şi mână împreună. Începu să urce la 
deal spre a ajunge înaintea zimbrului la curmătura spre 
care mânau cânii. Era aproape să ajungă la ea când 
auzi cânii bătând pe loc vreo cincizeci de paşi în 
dreapta ei. Se sui răpede pe un dâmb ce o despărţea 
de copoi şi, când ajunse în vârful lui, văzu pe un picior 

de plai sub dânsa, un zimbru urieş care purta o 
săgeată înfiptă în coastă şi făcea faţă celor trei câini, 
iar, mai la deal, la vreo zece paşi, un vânător care 
ţinea o ţapă ferecată în mână. Deodată zimbrul se 
răpezi cu capul în jos asupra vânătorului, cu o iuţeală 
atât de mare încât acesta fu silit să sară în lături spre 
a-l putea lovi cu îndemânare. Dar piciorul alunecându-i 
pe frunzele uscate şi lucii, căzu pe spinare. Zimbrul 
care în răpegiune trecuse de dânsul, se întoarse pentru 
a se arunca din nou asupra lui dar, tocmai când era să- 
| străpungă cu coarnele, Domnica, care în două sărituri 
ajunsese lângă fiară, cu o mână hotărâtă îi înfipse ţapa 
în mijlocul cefii. Zimbrul se prăbuşi mort la pământ, iar 
vânătorul necunoscut sări răpede în picioare strigând: 

— Mulţămesc, voinice, mi-ai scăpat viaţa. Dar, 
adaose el privind cu uimire pe Domnica, pe legea mea, 
voinicul este o voinică! 

Domnica, fără a răspunde, se uită lung la el. 
Necunoscutul era un bărbat de vreo treizeci de ani, de 
statură înaltă, de făptură puternică dar totodată 
sprintenă. Pletele şi musteţile îi erau bălăi; în ochii 
mari, albaştri, strălucea un foc straniu iar trăsăturile 
feţii erau de o frumuseţă neobişnuită. 

Purta o haină strâmtă, de postav sur, cu şireturi 
verzi, cioreci de aceeaşi materie şi de aceeaşi coloare 
care intrau, la genunchi, în ciubote de iuft rusesc; 
capul îi era acoperit cu o căciuliţă de postav verde, 
împodobită cu o pană de bâtlan. De brâul de piele 
galbenă era prins un cuţit lung cu mânerul de os şi o 
tolbă cu săgeți îi atârna pe spate. 

El privea acuma pe Domnica în tăcere, fărmăcat de 
frumuseţa acestei fiinţe, pe jumătate bărbat şi PE 

jumătate femeie. Ea purta un mintean bărbătesc de 
lână verde cu şireturi negre şi desprinse la piept; 
mânecile mintenului spintecate de la cot în jos, erau 
dezbumbiete şi descopereau mânecile cămeşii de in, 
împodobite cu betiţi albastre. Fusta de aceeaşi materie 
dar mai închisă decât minteanul, acoperea în parte 
turetcile ciubotelor de piele galbenă şi era strânsă într- 
o cingătoare lată, de piele neagră, cusută cu flori de 
aur, de care era atârnat un cuţit cu mânerul de fildeş 
săpat. Părul era adunat într-o singură pleată, groasă de 
un lat de mână, care atârna până la brâu şi apoi era 
îndoită şi adusă înapoi pe cap, sub o căciuliţă de 
catifea sură în care era înfiptă o pană de cucoş de 
munte. În spinare purta un arc şi o tolbă cu săgeți. 

Vroi să-şi ieie ochii de pe ochii străinului, dar în 
zadar, privirea îi era pironită de privirea lui, se simţea 
ca sub puterea unei vrăji. În sfârşit necunoscutul, luând 
ochii de pe ea, rupse farmecul întrebând-o: 

— Spune-mi, cui datoresc viaţa, unei fete sau unei 
zâne? 

— O trecut vremea în care trăiau zânele, răspunse 
ea simțindu-se acuma uşurată, nu sunt decât fiica 
cneazului Stan de la Comăneşti şi mă numesc 
Domnica. Dar dumneta cine eşti? 

Necunoscutul, făcându-se că nu aude această 
întrebare, zise închinându-se: 

— Văd că toate câte le-am auzit despre frumuseţa şi 
agerimea fiicei cneazului Stan erau sub adevăr şi îmi 
vine a crede că ne întoarcem la vremea zânelor. 

— Dar dumneta cine eşti? mai întrebă Domnica. 

Necunoscutul îşi aţinti iar privirea asupra ochilor ei, 
făcând-o să resimtă din nou o tulburare necunoscută, 

apoi zise; 

— N-aş răspunde la această întrebare dacă mi-ar fi 
pusă de altcineva, dar nu-mi este iertat să las fără 
răspuns pe aceea care mi-o scăpat zilele. Sunt un 
cneaz român de peste munţi, gonit de duşmani 
puternici din casa părintească şi dezbrăcat de averea- 
mi legiuită. Potrivnicii mă urmăresc şi astăzi, silindu- 
mă să trăiesc pribeag, prin munţi şi prin păduri: am 
găsit un adăpost vremelnic la călugării unui schit din 
vecinătate şi-mi trec vremea cu vânatul. 

— Casa tatălui meu este deschisă tuturor 
nedreptăţiţilor, răspunse Domnica; oricât de puternici 
ar putea să fie duşmanii dumitale, deşi cneazul este 
acuma slăbit de bătrâneţe, nimeni n-ar îndrăzni să se 
atingă de oaspele lui. 

— Ai o inimă pe cât de vitează, pe atât de bună, 
răspunse necunoscutul, îţi sunt recunoscător pentru 
propunerea ce mi-o faci, dar temeiuri vajnice mă 
împiedică să mă folosesc de ea. Mai mult chiar: dacă ai 
vorbi cneazului Stan despre întâlnirea noastră, m-aş 
vedea silit să părăsesc adăpostul găsit cu atâta 
greutate. 

— Cum, oare cneazul îţi este duşman? întrebă 
Domnica cu bănuială, căci străinul îşi luase iar ochii de 
pe ea. 

— Nu, el nu mă cunoaşte şi nici eu nu-l cunosc, 
răspunse el, îmi pare rău că nu-ţi pot descoperi taina 
ce apasă asupra mea, dar împrejurările mă silesc să 
tac. Indrăznesc chiar să te rog să nu vorbeşti cneazului 
de mine, căci m-ai pune în mare zdruncin. 

Glasul era blând şi rugător, iar privirea i se făcuse 
poroncitoare şi Domnica, sub stăpânirea ei, nu putu 

decât să răspundă: 

— Fie după cum doreşti, îţi făgăduiesc că nu voi 
vorbi nimărui de întâlnirea noastră. 

Faţa necunoscutului se lumină la auzul acestor 
cuvinte, privirea din poroncitoare deveni nespus de 
dulce, din ochii lui ieşea o lucire care făcea să 
pătrundă în inima Domnicăi o căldură ce era o 
dezmierdare. 

— Îţi mulţămesc, mă îndatoreşti din nou, zise el, 
închinându-se încă o dată înaintea ei. 

— Calea mea este lungă, zise Domnica după o clipă 
de tăcere, trebuie să mă grăbesc dacă voiesc s-ajung 
acasă înainte de noapte. Să ştii că, dacă cumva îţi vei 
schimba mai târziu gândul şi vei voi să te foloseşti de 
găzduirea tatei, poarta lui este totdeauna deschisă 
pentru acei ce caută adăpost. Acuma ajută-mă, te rog, 
să leg pe Vifor şi pe Pârjol, adaose ea desprinzând o 
curea de la brâu, căci ei nu vor părăsi zimbrul de bună 
voie, ar mânca din el până în ziuă şi ţi l-ar strica rău. 

— Cum, zise străinul, după ce l-ai ucis, ai de gând să 
mi-l laşi mie? 

— l-am dat într-adevăr lovitura de moarte, răspunse 
Domnica, dar dumneta l-ai stârnit, câinele dumitale l-o 
mânat şi l-ai fi ucis singur dacă întâmplarea nu te-ar fi 
făcut să luneci pe frunze. 

— Sunt recunoscător acestei întâmplări, căci fără de 
dânsa n-aş avea fericirea să-ţi datoresc viaţa, zise 
străinul, dar ar trebui să iei măcar coarnele ca amintire 
a acestei izbânzi de care ar putea să fie mândru orice 
vânător. 

— Casa noastră este plină de coarne de zimbru şi de 
piei de urşi ucişi de mine, răspunse Domnica, care 

izbutise să lege pe Pârjol. 

Străinul prinse pe Vifor şi-l ţinu până ce fata îl legă, 
zicându-i în aceeaşi vreme: 

— Vestea despre îndrăzneala dumitale o trecut 
munţii şi o ajuns până la noi, dar ceea ce am văzut o 
întrecut toate aşteptările mele. Şi se întâmplă oare des 
să vânezi singură prin aceşti codri? 

— Aproape în toate zilele, răspunse Domnica, 
vânatul este singura mea plăcere. 

— Nădăjduiesc dar că voi mai avea fericirea să te 
întâlnesc dacă duşmanii nu-mi vor descoperi adăpostul 
în curând şi nu mă vor alunga dintr-însul, zise străinul, 
căci cu vânatul îmi trec vremea şi eu. Dar cum se face 
oare că cneazul te lasă să umbli singură prin munţi? 

— Îmi place primejdia, zise Domnica cu mândrie, 
fiindcă-mi dă prilejul s-o înving; şi mulţămirea mea 
este deplină numai când izbutesc s-o înving singură. 
Tata ştie că sunt în stare să mă apăr singură împotriva 
oricărui fel de duşmani. Acuma, rămâi sănătos! şi 
închinând capul uşor, plecă cu un pas sprinten spre 
poiana unde îşi lăsase calul. 

Străinul rămase pe loc urmând-o cu ochii până ce se 
făcu nevăzută în codru, apoi zise cătră sine, zâmbind şi 
cu jumătate de glas: 

— Îţi place primejdia şi-ţi place s-o învingi singură? 
Vom vedea cum vei ieşi din acea în care ai căzut fără 
să-ţi dai seamă, apoi prinzându-şi copoiul, îl legă de un 
lanţ şi porni în partea opusă acelei în care plecase 
Domnica. 

Fata se ţinu de cuvânt şi nu vorbi acasă de loc de 
întâlnirea ei cu străinul, dar îi fu greu s-adoarmă în 
acea noapte şi când, în sfârşit, spre ziuă, somnul veni 

să-i închidă pleoapele, se-ntâlni cu necunoscutul şi în 
VIS. 

Împotriva obiceiului ei, dormi târziu şi când se sculă, 
simțindu-se obosită, se hotări să rămâie toată ziua 
acasă. Dar gândul ei nu se putea despărţi de chipul 
străinului, ochii îi erau plini de dânsul, i se părea că se 
află sub farmecul privirii lui, că tot mai simte acea 
căldură ce-i dezmierdase inima când se uitase atât de 
dulce la ea. 

Ce om frumos era acel necunoscut! Ce bărbătească 
era înfăţoşarea lui! În urechile ei răsuna încă acel glas 
plin şi cald care o pătrunsese până în fundul inimii. Se 
simţea apăsată sub puterea unui farmec necunoscut. 

Voi să-l scurteze. Poronci să-i aducă pe lad, calul cel 
mai nebun din grajd; un armăsar negru prins din 
herghelie cu arcanul numai de vreo câteva zile şi care 
nu cunoştea însă şaua şi frâul. Când sări pe el fără a 
atinge scara cu piciorul, calul sări drept în două 
picioare şi slugile spăriete crezură că are să se 
răstoarne pe spate, dar coada harapnicului Domnicăi îl 
lovi cu atâta putere în cap, încât dobitocul ameţit fu 
silit să aducă iarăşi picioarele la pământ. Începu să 
asvârle nebuneşte cu picioarele de dinapoi şi atunce 
Domnica, rămasă necilintită în şa, îi înfipse pintenii în 
deşerturi, şi calul, nebun de durere, fu silit s-o ieie din 
loc. Sări de două ori înainte, apoi iar se ridică în sus 
dar, primind o nouă lovitură în cap, nu putu decât să-şi 
sprijine din nou picioarele de dinainte de pământ. lar 
începu să asvârle şi iar simţi pintenii ascuţiţi rupându-i 
pântecele; sări în dreapta, sări în stânga, dar Domnica 
rămânea înfiptă în şa. În sfârşit, armăsarul se răpezi 
înainte şi ieşi pe poarta deschisă. După o KG 

nebună de două ceasuri, peste dealuri şi peste văi, 
calul se opri, alb de spumă şi tremurând pe picioare: se 
simţea învins şi se supunea. Când, pe înserate, 
Domnica îl aduse înapoi la scară, lad era blând ca un 
miel. Dar îndată ce aprinderea luptei fu trecută, chipul 
străinului apăru din nou înaintea ochilor Domnicăi. 
După cină, ea rugă pe cneaz să-i mai povestească o 
dată luptele lui cu catalanii, lupte purtate în tinereţe, 
când era stăpânit de un dor nebun de vitejie, lupte cu 
prilejul cărora împlinise în fiecare zi fapte de o 
îndrăzneală nemaipomenită şi înfruntase moartea de 
zece ori pe ceas. Obişnuit ea tresărea la auzul lor, se 
părea că întreaga-i fiinţă este aninată de buzele 
bătrânului, iar ochii ei vedeau, desfăşurându-se 
înaintea lor, şirul acestor falnice întâmplări. Dar, de 
astă dată, deşi îşi încorda voinţa pentru a nu pierde 
niciun cuvânt, gândirea ei rătăcea într-una spre pârăul 
Lipovăţului şi, pe dinaintea ochilor ei, trecea 
necontenit chipul acelui adus de întâmplare în faţa ei. 
A doua zi, porni înainte de revărsatul zorilor, spre 
locul în care-l întâlnise, dar în zadar cutreieră codrii 
până în seară, nu auzi glasul copoiului pribeagului, nu-l 
întâlni nicăiure. Trei zile de-a rândul bătu munţii fără a 
da de el şi dorul de a-l vedea încă o dată creştea 
necontenit într-însa. În dimineaţa zilei a patra se găsi, 
fără de veste, faţă în faţă cu el pe un colnic de deal şi, 
când îl zări, deveni galbenă ca ceara, inima-i încetă de 
a bate şi numai cu greu putu să răspundă închinării lui. 
Îi ceru voie să vâneze împreună cu dânsa, voie ce-i 
fu lesne hărăzită; ziua întreagă o petrecură împreună 
dar, atât pentru unul cât şi pentru celălalt, vânatul era 
numai un cuvânt. Pentru ea era un mijloc spre aa 

desfăta ochii privindu-l şi a auzi dezmierdarea glasului 
său; pentru el prilejul de a pune, prin vorbe 
meşteşugite, stăpânire desăvârşită pe mintea şi pe 
inima ei. Îi fu un lucru uşor să cunoască firea şi chipul 
de trai al fetei, căci ea răspundea fără sfială la 
întrebările lui şi se simţea fericită văzându-l atât de 
doritor de a cunoaşte tot ce s-atinge de ea. Apoi el, la 
rândul lui, îi povesti pe lung cum se trage dintr-un 
neam vechi şi strălucit, cum şi-a petrecut tinereţile în 
războaie, câştigându-şi un nume falnic şi cum, acuma, 
nişte neamuri lacome şi viclene, prin urzeli 
meşteşugite, izbutise să arunce în sarcina lui o faptă 
tâlhărească săvârşită de ei. Îl pârâse cătră voievodul 
Ardealului şi-l silise să fugă spre a-şi scăpa viaţa, iar ei 
pusese stăpânire pe averea lui. Mai adăogi că urgia lor 
îl urmărise până în Moldova şi că oamenii lui Sas îl 
căutau în toate părţile, nevoindu-l să ducă prin codri o 
viaţă rătăcitoare. 

Această povestire care înfăţoşa pe necunoscut ca pe 
jertfa unor urzeli viclene, mări încă în inima Domnicăi 
simţirea deşteptată la întâia lor întâlnire. 

Deşi când se despărţiră nu schimbase încă niciun 
singur cuvânt de dragoste, inima fetei era întreagă a 
lui, ferecată de el prin lanţurile unei patimi puternice. 
Se întâlniră din nou în fiecare din zilele următoare şi, 
atunce, el rosti cuvinte de iubire care măriră 
tulburarea Domnicăi şi aduseră patima ei la culme. 

Până atunce dragostea fusese o simţire ce o 
cunoştea numai prin auz şi o făcea să zâmbească. 
Dorul de iubire, ce zace în orice inimă femeiască, 
dormise până atunce într-însa, dar acuma se trezise 
deodată şi, cu nespusă putere, pusese stăpânire pe 

acestă fire sălbatică dar bogată, ale cărei îndemnuri nu 
cunoşteau nici frâu, nici stavilă. De-abia trecuse zece 
zile de când se cunoşteau şi pribeagul nu mai avea 
nimic de cerut de la Domnica, ea îi hărăzise tot ce o 
femeie care iubeşte poate hărăzi bărbatului iubit de 
dânsa. 

Petrecură o lună plină de încântări. O peşteră 
părăsită, pe malul unei scursuri, fu cuibul unde 
adăpostiră dragostea şi fericirea lor. Se întâlneau într- 
însa de dimineaţă şi se despărţeau seara într-amurg, 
părăsind-o peste zi numai pe puţine ceasuri pentru a 
vâna câte un şoim, căci Domnica se temea să nu 
deştepte vreun prepus de s-ar fi întors totdeauna 
acasă cu mâinile goale. 

Din zi în zi îi creştea patima. Cu cât sorbea mai mult 
din cupa iubirii, cu atât era mai însetată. Vlad, aşa îi 
zisese necunoscutul că se numeşte, părea că şi-a uitat 
toate nenorocirile şi toate grijile şi că nu se mai satură 
de frumuseţea minunată a iubitei lui şi de dragostea ei 
aprinsă. Dar, într-o zi, Domnica, când ajunse la locul lor 
de întâlnire, nu numai că nu văzu pe Vlad ieşindu-i 
înainte ca de obiceiu, dar, când intră în peşteră, o găsi 
deşartă. Trecu mai bine de un ceas până la sosirea lui, 
dar când, în sfârşit, sosi şi ea voi să i se arunce în 
braţe, se opri pe loc încremenită văzându-i privirea 
plină de grijă. 

— Ce ai, întrebă ea, ce s-o întâmplat de te văd atât 
de supărat? 

Fără a-i răspunde, o luă în braţe şi o sărută lung, dar 
ea, după ce îi înapoia dezmierdările, îl întrebă din nou: 

— Te rog spune-mi ce ţi s-o întâmplat! Găsit-au 
cumva duşmanii urma ta? Eşti oare ameninţat de o 

nouă primejdie? 

— Am primit astăzi o veste care m-ar fi umplut de 
bucurie dacă aş fi primit-o cu câteva săptămâni mai 
înainte şi sunt fericit că n-am primit-o atunce, căci 
altfel n-aş fi avut fericirea să te cunosc. Află că în urma 
unor întâmplări neaşteptate s-o descoperit nevinovăția 
mea. Sunt rechemat acuma de sârg acasă pentru a da 
cele de pe urmă dovezi, dar mă chinuieşte amar 
gândul că trebuie să te părăsesc. 

— Cum, să mă părăseşti... 

— O, pe scurtă vreme: numai atâta cât va trebui 
pentru ca să desăvârşesc înfundarea ticăloşilor care m- 
au viclenit. Crezi tu că traiul departe de tine, mi-ar fi cu 
putinţă? Îndată ce nevinovăția îmi va fi recunoscută, 
mă întorc fără a pierde măcar o clipă şi vin să te cer 
tatălui tău. Fericirea este în faţa noastră, o fericire fără 
margini şi fără sfârşit cât vom trăi, căci toate stavilele 
sunt înlăturate, dar inima îmi este grea căci pentru 
câtăva vreme ochii nu mi se vor putea răsfăţa 
privindu-te şi buzele mele nu-şi vor putea potoli setea 
sărutându-te. 

Domnica, la gândul acestei despărţiri, simţea că 
inima i se rupe; ea se deprinsese acuma cu fericirea ei 
zilnică, cu dezmierdările lui. Dar această despărţire era 
să fie scurtă, cel mult peste şase săptămâni, Vlad 
trebuia să se întoarcă pentru a nu se mai dezlipi de ea. 
Având într-însul o credinţă nemărginită, se supuse fără 
împotrivire. 

Petrecură ziua înteagă fără a ieşi din peşteră şi, 
printre dezmierdări, croiră planul vieţii lor viitoare, un 
lung vis de dragoste şi de fericire; când se despărţiră, 
stelele luceau. 

n zilele următoare Domnica nu ieşi din casă, îşi 

petrecu vremea cu cneazul care se mira mult de 

această schimbare în felul de trai al fetei. Rămânea 
gânditoare ceasuri întregi; în loc de a cere lui Stan să-i 
povestească vitejii, îl rugă acuma, pentru întâia oară, 
să-i vorbească despre mama ei şi despre dragostea lui 
pentru dânsa. Bătrânul cu lacrimile în ochi, îi spunea 
cât de frumoasă fusese Vanda şi cât o iubise, iar 
Domnica asculta faptele lui de voinicie. 

Din când în când numai făcea câte o plimbare călare 
pe lad dar, în loc de a-l goni nebuneşte, cum ar fi făcut 
altă dată, îl silea la un mers liniştit spre a nu fi 
tulburată în visuri, când pe dinaintea ochilor îi treceau 
atât icoanele fericirii trăite cât şi acele, mai 
încântătoare, ale fericirii viitoare. În ziua de Sân Petru 
era hramul bisericii de la Olovăţ şi cneazul care nu 
încălecase acuma mai bine de un an, propuse 
Domnicăi să meargă amândoi călări spre a privi lumea 
adunată la hram. Ea primi cu bucurie şi după amiază 
plecară la Olovăţ însoţită de un număr de slugi călări. 
După ce stătură acolo aproape de un ceas, Stan se 
simţi obosit şi se hotări să se întoarcă acasă. 

Pe la jumătate de cale zăriră deodată, venind spre ei 
în goana cailor, o ceată mare de călăreţi. În fruntea lor 
era un bărbat înalt la stat, îmbrăcat în haine de mătasă 
vişinie, împodobite cu şireturi de fir, călare pe un cal 

pag de toată frumuseţea, iar alăturea venea, pe o iapă 
albă, o femeie purtând o rochie de mătasă verde, 
cusută cu fir şi având pe cap o pălărie sură cu pene 
negre. În urma lor veneau vreo treizeci de slujitori 
îmbrăcaţi în roş şi albastru, cu coifuri de oţel în cap şi 
ţinând în mână suliţi lungi, în capătul cărora fâlfâiau 
flamuri albastre şi roşii. 

Cu tot colbul ridicat de cai, Domnica putu să vadă 
faţa femeii care era tânără şi frumoasă, dar acea a 
bărbatului îi fu ascunsă până ce ajunse drept mica 
ceată a cnezului, oprită în loc şi înşirată pe marginea 
drumului. Atunce Domnica recunoscu în acel bărbat pe 
Vlad pribeagul, iar el trecu răpede pe dinaintea lor, 
fără a se uita la ea, răspunzând închinăciunii cneazului 
printr-o aplecare uşoară a capului. 

— Cine era acel boier? întrebă ea pe Stan cu glasul 
răguşit. 

— Balc, fiul voievodului Sas, răspunse cneazul. 

— Şi... femeia de lângă el? întrebă ea. 

— Soţia lui, Margareta, dar, adaose cneazul văzând-o 
albă ca varul, ce ai? Nu-ţi este bine? 

Numai încordându-şi toate puterile Domnica izbuti să 
răspundă: 

— Căldura şi colbul m-au obosit, nu-i nimica. Până 
acasă nu descleştă dinţii iar îndată ce ajunse, merse de 
se închise în odaia ei, unde căzu pe un scaun şi rămase 
ca nimicită. Mintea-i era ameţită de un vârtej de 
gânduri, înaintea ochilor îi treceau răpede vedenii 
arătând toate întâmplările iubirii sale cu Vlad, icoanele 
fericirii visate, apoi, deodată, Vlad era schimbat în Balc 
şi lângă dânsul era altă femeie. 

Cu încetul însă mintea i se limpezi, vedeniile RI 

şi numai atunce îşi putu da seamă de trădarea 
mişelească a cărei jertfă fusese. 

Ea, Domnica, fiica cneazului Stan, ea, urmaşa celui 
mai falnic neam din Moldova, ea a cărei frumuseţă ar fi 
făcut podoaba unui scaun crăiesc, ea a cărei mână 
fusese cerşită în genunchi, nu numai de tinerii cei mai 
de seamă ai Moldovei şi ai ţărilor române, dar şi de 
floarea tinerimii leşeşti şi ruseşti! Ea uitase tată, nume 
şi cinste, ea îşi jertfise fericirea şi frumuseţa minunată 
pentru mulţămirea poftei unui mişel! Şi acel căruia ea 
se dăduse cu tot trupul şi cu tot sufletul era Balc! Balc, 
acel desfrânat, la numele căruia fugeau înspăimântate 
toate femeile din ţară, căci din ochii lui ieşea o lucire 
vrăjitoare, o putere netălmăcită care le lăsa fără voinţă 
faţă de el. Pe urma lui nu rămăsese decât jale şi 
ruşine! Balc, acel neom crud şi lacom asupra căruia 
apăsa ura şi blăstămul unei ţări întregi. El îndrăznise, 
mişelul, să-şi facă râs de dânsa, să se joace cu cinstea 
şi cu iubirea ei, s-o întrebuinţeze ca pe o unealtă de 
plăcere şi apoi, odată sătul, s-o lepede ca pe un lucru 
de nimic. Dar ce ar fi zis oare bătrânul cneaz, a cărui 
ură şi despreţ pentru Sas şi pentru tot neamul 
voievodului erau fără margini, dacă ar fi ştiut că 
cinstea fetei lui mult iubită, că podoaba sfântă a acelei 
de care era mai mândru decât de fala lui războinică, 
decât de numele lui cel străvechiu, că aceea ce-i era 
de o mie de ori mai scumpă decât toată bogăţia lui, 
ajunsese o jucărie vremelnică în braţele lui Balc? 

Şi pe inima ei, în locul dragostei moarte, deveni 
stăpână o ură cumplită şi neîmpăcată, un dor 
nemărginit de răzbunare. Balc, căruia ea îi scăpase 
viaţa, îi răpise cinstea: Balc trebuia să moară fără 

răgaz şi de mâna ei. Chipul în care era să-şi 
îndeplinească hotărârea fu răpede găsit. 

A treia zi era duminecă. Sas, fiii săi precum şi toată 
curtea mersese de dimineaţă la biserica domnească 
dinăuntrul Cetăţii Sucevei pentru a asculta sfânta 
liturghie. După săvârşirea slujbei, voievodul ieşi din 
biserică, urmat de feciorii domneşti, cu soțiile lor şi de 
ceata curtenilor: un îndoit rând de slujitori era înşirat 
de la uşa bisericii la scara curţii. Deodată, se văzu un 
cal negru gonind, pe poartă, drept spre biserică şi, la 
câţiva paşi de slujitori, se opri Domnica. În mână ţinea 
aceeaşi ţapă cu care ucisese zimbrul, iar ochii ei de 
departe găsise pe Balc şi rămăsese aţintiţi pe el. 
Înainte ca cineva să fi putut face o mişcare spre a o 
împiedeca, ea răpezi cu putere braţul înainte şi ţapa, 
vâjâind prin văzduh, merse de se înfipse în pieptul lui 
Balc şi-l trânti la pământ, scăldat în sânge. 

— Mi-ai luat cinstea, ea nu este plătită cu viaţa ta, 
strigă Domnica şi, întorcându-şi calul, o luă la fugă şi 
ieşi pe poartă înainte ca slujitorii înmărmuriţi să fi avut 
vreme să s-arunce pe dânsa. 

Păzitorii de strajă la poarta oraşului voiră s-o 
oprească dar lad, sărind peste dânşii, trecu ca fulgerul 
prin poarta deschisă şi apucă pe drumul care duce din 
valea Sucevei în aceea a Moldovei. Străbătu cu iuţeala 
fulgerului şirul dealurilor ce desparte aceste două văi. 
Când ajunse la apa Moldovei, apucă de-a lungul ei, 
spre miazănoapte, gonind în fugă nebună peste câmpii 
şi peste pâraie, prin sate şi prin păauri. Era aproape de 
amiază când îşi opri calul într-un ariniş des, la gura 
Moldoviței. 

Nu alesese partea în care fugea în urma vreunei 

hotărâri chibzuite: odată fapta săvârşită, apucase pe 
cel dintâi drum de care dăduse, fără ca să ştie încotro 
fuge, numai când intră în valea Moldovei recunoscu 
locurile, căci cu doi ani înainte fusese cu cneazul la 
Vama Câmpulungului. Până atunce gândise numai la 
răzbunarea ei, acuma începu să se întrebe unde s-ar 
putea ascunde. 

Acasă nu se mai putea întoarce, căci pe lângă că ştia 
bine că luând calea înspre Comăneşti era în primejdie 
să fie prinsă de slujitorii trimişi în urmărirea ei, apoi n- 
ar fi îndrăznit să se găsească faţă în faţă cu cneazul şi 
să-i mărturisească păcatul ei. Cunoştea destul de bine 
starea Moldovei pentru a şti că cei nemulţămiţi de 
ocârmuirea lui Sas se numărau cu miile şi că cneazul 
avea mulţi prieteni pe lângă care ar fi putut găsi un 
adăpost vremelnic. 

Dar aceşti prieteni locuiau, parte în jos de Suceava şi 
parte împrejurul Rădăuţului şi ar fi fost prinsă de 
oamenii voievodului înainte de a fi putut ajunge la 
casele lor. Ş-apoi chiar de ar fi putut străbate teafără 
până la dânşii, gândul de a le mărturisi ruşinea ei îi era 
nesuferit. Fuga peste hotarele ţării era deci singura 
cale ce-i rămânea deschisă. Ştia că graniţa leşască 
trecea nu departe de obârşiile Moldovei, cunoştea 
drumul până la Vatra Moldoviței. Se hotărî să apuce pe 
vale în sus, până la Vatra şi acolo să ieie un călăuz 
care s-o scoată la graniţă prin munţi. După ce dădu lui 
lad puţină odihnă, porni din nou având grijă să 
încunjure numeroasele locuinţi de pe vale şi, pe la 
toacă, ajunse la sătuleţul Vatra. Cunoştea pe un 
bătrân, aşezat în acel sat după ce urmase steagul 
cneazului în Ţara Leşească şi care văzuse mult a 

atât de la cneaz cât chiar şi de la dânsa. 

Trase de-a dreptul la el şi, luându-l deoparte, îi spuse 
că viaţa îi este în primejdie şi-i ceru să plece 
numaidecât cu dânsa şi s-o ducă, prin munţi, la hotarul 
leşesc. Bătrânul oştean fără a-i mai pune vreo 
întrebare o încredinţă că este gata s-o însoţească şi 
începu îndată să facă pregătirile de plecare. Văzând că 
lad este foarte obosit, puse şaua Domnicăi pe un cal al 
său, iar el încălecă pe altul şi porniră pe la asfinţitul 
soarelui luând, pe lad cu sloboda după dânşii. După o 
călătorie de două zile prin munţi, pe poteci cunoscute 
lui, bătrânul o scoase teafără la un sat rusesc, pe 
Ceremuşul alb. 

Aice Domnica se despărţi de moşneag şi, după ce luă 
un călăuz care vorbea româneşte, străbătu, după o 
nouă călătorie obositoare de trei zile, munţii şi pădurile 
dintre Ceremuş şi Prut, ieşind în valea acestui de pe 
urmă râu, la satul Deletin. De aice se îndreptă singură 
spre Nedworna pentru a ajunge pe valea Bistriţei, la 
Stanislau. 

Era acum afară de orice primejdie să fie prinsă de 
trimişii lui Sas, dar se întreba cu îngrijire ce era să facă 
şi cum avea să trăiască în ţară străină. Luase cu dânsa, 
la plecarea de acasă, o pungă cu două sute de zloți 
tătăreşti, sumă foarte însemnată pentru acea vreme şi 
cheltuise până atuncea numai vreo patru. Avea cu ce 
trăi mai mulţi ani, nu ştia unde să se aşeze şi era 
înspăimântată văzându-se pierdută într-atâta 
străinătate. 

De la Nadworna, drumul spre Stanisllau era foarte 
umblat, înfăţoşarea ciudată a acestei fiinţi de o 
frumuseţă neobişnuită, cu haina pe uep 

bărbătească, cu arcul şi tolba de săgeți în spinare şi cu 
cuțitul atârnat de brâu, atrăgea privirile tuturor 
drumeţilor. Incepu să se teamă ca nu cumva să fie 
oprită şi întrebată despre îndreptările ei. La Nadworna, 
oamenii la care trăsese în gazdă o sfătuiseră să mâie 
în noaptea următoare la o vădană, într-un sat, la 
jumătatea căii spre Stanislau. li spusese că acea 
vădană vorbea bine româneşte şi o învățase cum să 
nemerească la dânsa, aşa că Domnicăi îi fu uşor să 
găsească casa ei. 

Vădana o găzdui în schimbul unei plăţi neînsemnate, 
dar o supără mult prin întrebările de tot felul ce i le 
puse, la care Domnica răspunse în chipul cel mai scurt, 
spre marele năcaz al bătrânei. A doua zi, era gata de 
plecare când, din întâmplare, o cergă spânzurată la 
părete căzu şi lăsă descoperite nişte haine ostăşeşti 
atârnate de un cuier de lemn. 

Ele cuprindeau un coif de oţel, un pieptar de piele 
roşie cu mâneci, o cămeşă de zale, cioareci verzi, o 
păreche de ciubote de iuft galben, o manta de aba 
roşie cu şireturi galbene. După dânsele se vedea 
răzâmată de părete o suliță, un paloş lung cu brâul lui 
şi un scut de piele groasă, întărit cu platoşe de oţel. 

Când Domnica întrebă pe gazdă a cui erau acele 
haine şi arme, aceasta îi zise că fratele său, care trăia 
cu dânsa, dar era acum dus la Halici, le cumpărase de 
la un slujitor român. Apoi, bucuroasă că a găsit prilejul 
de vorbă, începu să povestească Domnicăi că înainte 
de cucerirea leşească, ţara Haliciului era cutreierată de 
cete de tâlhari şi că de răul lor negustorii nu mai 
puteau aduce marfă de nicăiurea. Dar îndată ce craiul 
Cazimir adusese ţara sub TNS lui, tâlharii 

fuseseră stârpiţi de slujitorii trimeşi în urmărirea lor, iar 
pentru ca să nu se poată ivi din nou alte cete craiul 
ţinea cu cheltuiala lui, în toate oraşele, steaguri de 
slujitori tocmiţi cu leafă. La Stanislau erau două 
steaguri de litvani, la Colomea şi la Przsemysl câte 
unul de nemți, iar la Liov patru steaguri, unul de leşi, 
unul de ruşi şi două de români. Domnica ascultă de 
astă dată vorbele bătrânei cu cea mai mare băgare de 
seamă şi, spunându-i că are şi ea un frate la Liov, îi 
mai puse diferite întrebări asupra traiului acestor 
slujitori români. După ce bătrâna îi împărtăşi tot ce ştia 
în această privinţă, Domnica îi spuse că dacă hainele 
sunt încă în stare bună, ar dori să le cumpere pentru 
fratele său care este cam de aceeaşi statură ca şi ea. 
Bătrâna le luă îndată din cuier şi fata îşi putu da seama 
că erau aproape noi şi păreau a se potrivi pe dânsa. 
După o scurtă tocmală, le cumpără cu doi zloți, adică 
cu cel puţin întreit preţul dat poate de fratele bătrânei. 
După ce se făcu o legătură din haine şi din arme, 
Domnica plecă cu ele. 

După o cale de un ceas, intrând într-o pădure deasă, 
se depărtă de la drum, descălecă într-o poiană prin 
care curgea un pârâu şi priponi pe lad după ce îl 
adăpă. Apoi dezbrăcă hainele ei, puse pe acele 
cumpărate şi văzu cu bucurie că păreau făcute pentru 
trupul ei. Ciubotele slujitorului, singure, îi erau din cale 
afară de mari, dar acele ce le purta erau aproape de 
aceeaşi făptură şi se potriveau destul de bine cu noua 
ei îmbrăcăminte. Când voi să puie coiful în cap se 
gândi la pletele ei cele frumoase; ele trebuiau să fie 
neapărat jertfite şi se întreba cu grijă cum să le taie, 
neavând foarfeci la dânsa. In sfârşit, neputând să 

rămâie cu ele fără a-şi zădărnici tot meşteşugul, 
scoase cuțitul ascuţit ce-l purta la brâu şi, luând o 
şuviţă după alta, îşi scurtă tot părul, lăsându-l numai 
până deasupra umerilor. Apoi puse coiful în cap, se 
încinse cu paloşul, luă într-o mână sulița, iar în cealaltă 
pavăza, se duse la pârâu şi privi chipul ei în apa 
limpede ce curgea pe o matcă de stâncă neagră. 
Icoana care se înfăţoşă ochilor ei fu un chip de fecior 
de oaste mândru cum nu mai văzuse încă altul până 
atunce. 

Ascunse cu îngrijire hainele cele lepădate într-o tufă, 
puse frâul în capul lui lad şi îşi reluă calea spre 
Stanislau. Dar acuma bărbaţii nu se mai opreau în cale 
ca s-o privească cu uimire; ei de departe se dădeau în 
lături ca să facă loc slujitorului crăiesc, numai femeile o 
urmau lung cu ochii şi cele tinere îi surâdeau dulce. 

omnica trecu fără nicio piedecă prin Stanislau şi 

prin Halici, o zi de drum o mai despărţea de Liov. 

Când, în acea seară, intră în satul unde trebuia să 
rămâie peste noapte şi se opri înaintea unei crâşme 
mari, aşezată pe un fel de piaţă, văzu că iesă dintr-însa 
cinci ostaşi care purtau aceeaşi haină ca şi ea. Nu 
apucase bine să descalece şi ei o şi încunjurase: 

— Bun sosit printre noi, voinice! strigă pe româneşte 
un flăcău nalt, cu musteţi şi plete bălăi, mlădios şi 
subţire ca o trestie, mândru ca un Făt-Frumos. 

— Bun sosit! strigară şi ceilalţi în cor. 

— Ai venit fără îndoială să legi frăţie de arme cu noi, 
zise slujitorul care vorbise cel dintâi, luând mâna fetei 
în mâna lui voinică şi scuturând-o cu putere. Văd că ai 
de gând să intri în steagul nostru, căci ai şi îmbrăcat 
haina lui. Eşti de la noi, din jos? în steagul nostru sunt 
numai codreni şi bârlădeni. 

— Dar moldoveni nu se primesc? întrebă Domnica. 

— De ce nu, răspunse slujitorul, până acuma avem 
numai pe unul, dar am fi mulţămiţi să fie mulţi ca 
dânsul. 

— Dar, zise Domnica, mi s-o spus că sunteţi două 
steaguri româneşti la Liov; în celalt nu sunt mai mulţi 
__moldoveni? 

— În celălalt sunt numai orheieni şi hotineni, 
răspunse slujitorul. Ascultă-mă pe mine, semeni a fi 
flăcău de neam, nu te vâri printre dânşii, căci steagul 
lor este alcătuit mai cu seamă din prostime. La noi 
sunt numai flăcăi de neam şi cu dare de mână: avem 
argaţi pentru îngrijirea cailor şi şedem fiecare la gazda 
noastră. 

Domnica se bucură când auzi că în amândouă 
steagurile se află un singur moldovean, dar se temea 
ca el să nu fie vreun tânăr din vecinătatea 
Comăneştilor, care ar fi putut s-o cunoască; se grăbi 
deci să întrebe: 

— Şi cum se cheamă moldovanul care este în steagul 
vostru şi de unde este el de loc? 

— Poate să-ţi fie cunoscut, răspunse slujitorul, el îmi 
este frate de cruce; se numeşte Mihu şi este nepotul 
unui călugăr de lângă Cetatea Neamţului. Dar acuma 
spune-mi şi dumneta cine eşti şi cum te numeşti. 

— Eu sunt Dan, nepotul cneazului Corlalt, de pe 
Homor, răspuse Domnica. 

— Şi eu sunt Gheorghe Bantaş, zis Gheorghiţă al 
Şalgăi, după mama mea, Şalga, văduva cneazului 
Voicu, care o murit căpitan de Codru. Şi iată tovarăşii 

ei: lon Dobrin, Andrei şi Gheorghe Făgău, codreni ca 
şi mine; Vasile Decuseară şi Toader Cap-de-Bou sunt 
bârlădeni, cel dintâi de pe Simila şi celălalt de pe 
Tutova. Dar să dăm calul dumitale pe sama argaţilor ş- 
apoi să mergem să te cinstim. 

Cinstea fu încercarea cea mai grea pentru Domnica, 
căci se făcea cu rachiu, vinul fiind un lucru necunoscut 
în satele din Galiţia şi ea, care de obicei bea numai 
apă, se temea să nu-şi piardă minţile în urma unor 

ciocniri prea dese. Mintea ei isteaţă o scăpă de această 
primejdie, căci după ce duse la gură cea dintâi ulcică, 
zise slujitorilor: 

— Închin în sănătatea voastră şi pentru frăţia noastră 
de arme! Nădăjduiesc că în curând veţi fi încredinţaţi 
că aţi găsit în mine un tovarăş vrednic de voi, la luptă 
hărţăgos, dar trebuie să vă mărturisesc de la început 
un cusur ce-l am şi care şede rău unui slujitor: la masă 
sunt ruşinos, căci aşa m-am legat. 

— Şi cui făcut-ai acest jurământ ciudat? întrebă 
Gheorghiţă mirat. 

— L-am făcut inimii mele, unei fete de la noi, cu care 
ne-am legat să fim soţi îndată ce mă voi întoarce în 
ţară. Ea s-o jurat că nu va şugui cu altul în lipsa mea şi 
eu, în schimb, m-am prins să nu dezmierd pe alta şi, ca 
să nu-mi uit cumva jurământul sub stăpânirea beţii, m- 
am mai legat ca niciodată, nici la ospăț nici la cinste, 
să nu beu mai mult de un pahar de vin sau de o ulcică 
mică de rachiu. 

— Ciudat jurământ! zise Gheorghiţă. Cu băutul va 
merge cum va merge, dar cu dezmierdatul sau, mai 
bine zis, cu nedezmierdatul are să-ţi vie greu de tot. 
Liovencile, pe lângă că sunt frumoase, mai sunt şi 
miloase tare pentru slujitori, dar oricum ar fi, un 
jurământ este un lucru sfânt şi trebuie ţinut cu 
sfinţenie... dar tare mă tem că nu va trece luna şi-l vei 
călca pe al dumitale. 

Toţi slujitorii începură să râdă şi din gurile lor 
începură să iasă cuvinte din ce în ce mai sărate, cum 
Domnica încă nu auzise şi care o făcură să se 
înroşească până la ochi, deşi putea înţelege numai 
parte din ele. 

Noii ei tovarăşi erau toţi tineri în floare, plăcuţi la 
privit şi nu încape îndoială că trebuiau să fie bine 
văzuţi de fete şi de neveste, dar ei, în acea seară, se 
lăudară cu atâtea izbânzi, încât chiar Vidrei îi fu uşor să 
priceapă că cele multe aveau fiinţă numai în 
închipuirea lor. Totuşi vorbele lor o tulburară adânc, 
căci o făcură să se întrebe cu grijă cum îi va fi cu 
putinţă să împărtăşească vreme îndelungată o viaţă ca 
aceea ce i-o zugrăveau şi să asculte zilnic asemenea 
vorbe fără a se înroşi. Pentru a pune capăt acestei 
voroave, începu să puie lui Gheorghiţă fel de fel de 
întrebări asupra traiului, a slujbei şi a lefei slujitorilor. 
Din răspunsurile sale se încredinţă că leafa era destul 
de bună şi că slujba se mărginea la străjuire în oraş şi, 
mai ales, pe drumurile mari. Gheorghiţă şi cu tovarăşii 
lui erau trimişi atunce tocmai pentru străjuirea 
drumului spre Halici şi trebuiau să se întâlnească a 
doua zi, încă de cu noapte, în satul unde se aflau, cu 
straja care venea din Halici spre Liov. Slujitorii în 
schimb erau datori să se îmbrace, să se hrănească şi 
să se găzduiască pe socoteala lor, ei şedeau în oraş pe 
la deosebite gazde. Fiecare slujitor trebuia să aibă un 
cal bun, al său, care era hrănit pe socoteala craiului, în 
grajdurile Steagului şi îngrijit de cătră argaţi plătiţi de 
oşteni. 

Noii veniţi învățau, la intrarea lor în steag, mânuirea 
armelor şi facerea deosebitelor mişcări călări sub 
privigherea căpitanului. Steagul lui Gheorghiţă era sub 
ascultarea unui ungur, Andrei Farkaş, pe care nu-l 
iubeau de loc fiindcă era beţiv, mojic, şi din cale afară 
de aspru. În steag trebuiau să fie şaptezeci şi cinci de 
călăreţi, dar se întâmplase tocmai atunce că vreo 

câţiva slujitori împliniseră anii lor de slujbă şi căpitanul 
era foarte doritor să-şi întregească numărul legiut de 
oşteni, căci primea de la crai o sumă anumită pentru 
fiecare slujitor sub arme. Ceasurile fiind acum 
înaintate, Gheorghiţă sub poronca căruia era pusă 
straja, propuse să meargă cu toţii să se culce. 
Crâşmarul. li duse într-o odaie unde erau trei paturi de 
scândură, acoperite cu rogojini şi cu câte un mindir 
subţire de paie. Slujitorii se întinseră pe ele îmbrăcaţi 
şi fără a-şi scoate zalele, căci nu ştiau când avea să 
sosească straja care venea din Halici şi nu vroiau să fie 
surprinşi de dânsa neîmbrăcaţi. Gheorghiţă oferi 
Domnicăi jumătate din patul lui şi biata fată fu silită să 
se aşeze lângă el. Era cuprinsă de o cumplită 
tulburare, atât în urma celor întâmplate şi auzite cât şi 
la gândul de a dormi alăturea cu acel tânăr, apoi de 
grija vieţii ei viitoare. Dar lui Gheorghiţă nici nu-i 
trecea prin minte că frumosul flăcău care doarme 
lângă el, aproape în braţele lui, este o fată şi, că sub 
acea îmbrăcăminte oştenească, se ascunde un trup de 
zână. El adormise cu uşurinţa omului cu cuget curat şi 
lipsit de grijă. Cu încetul, Domnica se linişti şi dormea 
dusă când, în zori de ziuă, mâna voinică a tovarăşului 
ei de pat o trezi, scuturând-o cu putere. 

— Scoală leneşule, zicea el, nemţii trebuie să 
sosească numaidecât şi nu ne-ar şedea bine dacă ne- 
ar găsi nepregătiţi pentru întâlnire. Tovarăşii noştri 
sunt la grajd şi, zicând aceste cuvinte Gheorghiţă ieşi 
şi el. 

Domnica se sculă repede, se spălă pe obraz şi pe 
mâini şi după ce îşi descâlci părul cu un pieptene de 
tisă ce-l purta la dânsa, se duse la grajd, unde găsi pe 

lad adăpat, hrănit şi îngrijit de argaţii slujitorilor. 

Tocmai atunce se auzi şi trâmbiţa nemților: 
încălecară cu toţii şi se împreunară cu ei în faţa 
crâşmei. Aice Gheorghiţă schimbă cu slujitorul pus 
peste nemți ştiinţile cerute de slujbă şi după ce mai 
convorbiră puţin împreună, românii plecară spre Liov. 

Domnica nu putuse să schimbe aproape nicio vorbă 
cu nime de când ieşise din ţară şi simţea acuma o 
mare bucurie  auzindu-şi limba şi  văzându-se 
încunjurată de oameni de neamul ei. Slujitorii erau toţi 
tineri, nepăsători şi veseli, o duceau într-o şagă şi într- 
un râs, amintindu-şi voios întâmplările vieţii plăcute 
dusă de dânşii în Liov. 

Pe buzele lor venea necontenit numele lui Mihu şi 
când Domnica ceru amănute asupra lui, Gheorghiţă se 
grăbi să-i răspundă. 

— Precum ţi-am spus, Mihu este fratele meu de 
cruce: el mi-o scăpat viaţa într-o gâlceavă ce am avut- 
o anul trecut la Colomea când, într-o noapte, se 
năpustiseră asupra mea şase litvani, din pricina unei 
fete şi erau să mă omoare când el, venindu-mi în 
ajutor, o ucis pe doi din ei apoi, împreună, am pus pe 
ceilalţi patru pe fugă. De atunce am legat frăţie. El 
este stegarul nostru. Este cu un cap mai nalt decât cel 
mai nalt dintre noi şi până astăzi o fost fără îndoială cel 
mai frumos slujitor din toate steagurile câte stau în 
Liov, dar mă tem că în această privinţă ai să-l întreci 
dumneta de acum îninte. Îndrăzneala lui este fără 
margini, nimic nu-i place ca primejdia; călăreț ca 
dânsul nu s-o mai văzut. Are puterea unui uriaş şi nime 
nu se poate măsura cu el în cât priveşte mânuirea 
paloşului şi a suliţii, iar cu arcul nu greşeşte niciodată 

paserea în zbor. Şi Mihu este nu numai oştean fără 
seamăn, dar şi cărturar de frunte, ceteşte ca un popă 
şi scrie ca un piser. Vorbeşte ruseşte, leşeşte şi chiar 
italieneşte mai bine decât vorbim noi româneşte. Cu 
toate aceste însuşiri el nu ştie ce este fudulia, este bun 
la inimă, îndatoritor pentru toată lumea, totdeauna 
gata să se jertfească pentru prietenii lui şi darnic peste 
măsură. Când îl vei cunoaşte te vei încredința că 
însuşirile lui sunt cu mult mai presus decât tot ce ţi-aş 
putea spune. Nu-i aşa, băieţi? întrebă el pe ceilalţi 
slujitori. 

— Aşa este, răspunseră cu toţii într-un glas, apoi se 
întrecură care pe care povestind Domnicăi câte un fapt 
de îndrăzneală nebună sau de mărinimie a tovarăşului 
lor. 

Pe la înserate ajunseră în Liov şi Domnica însoţi pe 
slujitori la cancelaria steagului, unde erau şi grajdurile. 
La sosirea lor găsiră în ogradă vreo douăzeci de oşteni 
adunaţi împrejurul unui tânăr care-i întrecea pe toţi 
prin statură, purtând haine ce se deosebeau de acele 
purtate de ceilalţi numai prin faptul că gulerul şi 
mânecile erau cusute cu fir. 

— lată Mihu, zise Gheorghiţă şi, sărind de pe cal, se 
îndreptă răpede spre el. 

Cei doi prieteni îşi strânseră mâna cu căldură apoi, 
după ce mai schimbară câteva cuvinte, se apropiară de 
Domnica, care descălecase şi ea. 

— lată Dan, noul tovarăş ce ne-o venit, zise 
Gheorghiţă. 

— Bun sosit printre noi, voinice! zise Mihu luând 
mâna Vidrei şi scuturând-o. Ai pribegit departe de 
casă, dar aice vei găsi şaptezeci de fraţi în locul celor 

lăsaţi acasă. Judecând după înfătoşare, ne vei face 
cinste atât la harţă cât şi la dragoste. Frumos cal mai 
ai! Dar lasă-l pe sama argaţilor, nu te teme, va fi bine 
îngrijit şi haideţi la cancelarie ca să nu scăpăm pe 
căpitan. Un argat luă pe lad pentru a-l duce în grajd, 
iar Domnica, cu Mihu şi cu Gheorghiţă, se îndreptară 
spre cancelarie. Căpitanul Farkaş era un om de vreo 
cincizeci de ani, uscăcios, şi de statură mijlocie. 
Pierduse ochiul sting, iar cel drept, negru, mic şi crunt 
era veşnic în mişcare şi, împreună cu nasul scurt şi 
roşu, cu fălcile puternice şi cu gura mare cu buzele 
vinete, acoperite de o păreche de musteţj negre, atât 
de lungi încât treceau de urechi, îi dădeau o înfăţoşare 
din cele mai fioroase. 

Tinerii îl salutară purtând mâna la coif şi Gheorghiţă 
îşi dădu seama, pe scurt, despre chipul în care îşi 
îndeplinise însărcinarea. 

— Bine, răspunse căpitanul care vorbea româneşte 
fără nicio greutate, dar cine este tânărul care vă 
însoţeşte? 

— El este un flăcău din Moldova care doreşte să intre 
în steagul nostru, răspunse Mihu. Are un cal foarte 
frumos şi este fecior de neam bun. 

— Are faţa unei fete, răspunse căpitanul apropiindu- 
se de Domnica care, la auzul acestor cuvinte, se înroşi 
şi fu cuprinsă de un tremur. 

— Este cam mic la stat, adaose ungurul, deşi el era 
mai scurt decât dânsa cu vreo trei degete, şi-mi pare 
foarte tânăr. De câţi ani eşti, băiete? 

— Sunt de douăzeci de ani, să trăiţi, căpitane, 
răspunse Domnica cu mâna la coif. 

— De călărit, călăreşte tot atât de bine ca oricare din 

noi, zise atunce Gheorghiţă. 

— ÎI primesc, dar pe răspunderea voastră, zise 
căpitanul. i-l dau pe seamă dumitale, adaose el, 
întorcându-se către Mihu, peste o lună trebuie să-i fie 
învăţătura desăvârşită. Mâine dimineaţă va jura 
credinţă craiului. Puteţi merge. 

Lucrul de căpetenie pentru Domnica era găsirea unei 
gazde: când întrebă pe Mihu şi pe Gheorghiţă dacă nu 
cunosc vreuna, cel dintâi îi răspunse că, aproape de 
casa unde şede el este o femeie bătrână care va fi 
bucuroasă să găzduiască pe un slujitor. Se duseră 
îndată la dânsa şi tocmala fu răpede făcută. 

omnica îşi învăţă slujba cu o răpegiune uimitoare: 

nu trecuse luna de la sosirea ei în Liov şi era un 

oştean deplin. Işi îndeplinea slujba arătând în toate 
amănunţimele o râvnă şi o conştiinţă cu totul 
neobişnuite la tinerii recruți care intrau în steag. Pe 
când prea adesea ei se lăsau să fie ademeniţi de 
nebunia tinereţii la fel de fel de petreceri, a căror prilej 
cei mulţi din ei îl găseau pentru întâia oară în acel 
oraş, noul venit nu numai că nu căuta asemene 
petreceri, dar chiar fugea de ele şi ducea o viaţă de o 
curăţenie ce umplea de mirare pe tovarăşii săi. 

Domnica sosise de o lună în Liov când, ieşind într-o 
seară de acasă, se întâlni pe uliţă cu Mihu şi cu 
Gheorghiţă. 

— Ştii una, îi zise Mihu, un negustor din Suceava o 
adus veste că Balc, fiul voievodului Moldovei, o fost 
greu rănit de fata unui cneaz pe care o necinstise. 

— Ce? N-o murit? strigă Domnica îngălbenindu-se. 

— Nu, răspunse Mihu, vracii ar fi spus că viaţa nu-i 
este în primejdie. Trebuie să cunoşti fata. Cică-i una 
Domnica, fiica cneazului Stan de la Comăneşti, pe 
Soloneţ. 

— Da, îngână Domnica, o cunosc... Suntem megieşi. 

— Cică-i o fată ciudată: frumoasă ca ziua, dar mai 
mult bărbat decât fată; călăreşte ca un SSI IILOR şi wao 

din arc ca cel mai bun vânător de munte. 

— Da, răspunse Domnica tuburată, călăreşte bine şi 
trage bine cu arcul. 

— Păcat că n-o ucis pe mişelul de Balc, că-i s-ar fi 
căzut, urmă Mihu. L-o lovit cu ţăpuşul la ieşirea din 
biserica domnească, în mijlocul curţii şi a slujitorilor şi 
n-au putut s-o prindă. Se presupune că ar fi fugit în 
Ţara Ungurească. Ticălosul de Sas o trimes slujitori să 
caute pe fată la casa cneazului, iar cneazul, când o 
auzit despre această întâmplare, o căzut mort, ca lovit 
de trăsnet şi vodă o pus să-i dărâme casa şi o pus 
mâna pe toată averea lui. Dar ce-ţi este? zise el 
răpezându-se la dânsa şi luând-o subsuoară, îţi vine 
rău? 

Domnica, albă ca varul, simţi că picioarele i se taie şi 
s-apucă de stâlpul unei porţi ca să nu cadă., 

— Nu-i nimic... cneazul era prieten bun... cu tatăl 
meu... m-o cuprins o ameţeală... vă rog duceţi-mă 
acasă. Tinerii o sprijiniră cu braţele lor şi o duseră până 
la poarta ei. 

— Vă rog... lăsaţi-mă... să... mă liniştesc, le zise ea 
când ajunse acolo. 

Adâncă fu durerea Domnicăi; acuma îşi aducea 
aminte cu câtă dragoste bătrânul cneaz înconjurase 
copilăria ei. 

Amintirea acelei vremi fericite făcea să se desfăşure 
înaintea ochilor ei, în şir nesfârşit, icoana trecutului şi 
stârnea în inima ei un dor nemărginit, o jale adâncă. Și 
durerea ei era încă mărită prin gândul că nebunia ei 
dăduse cneazului lovitura cea de moarte. Gândul că 
nu-i va mai auzi glasul o chinuia amar, se simţea 
singură de tot pe lume. Jalnice şi amare fură Sa 

dânsa săptămânile următoare. Numai cu încetul 
vremea şi  tinereţele, aceşti vraci aproape 
atotputernici, izbutiră s-o aducă iar în firea ei. 

Slujba care o făcea acuma ca oricare alt oştean o 
ajută să-şi învingă durerea. În curând începu, să ieie 
parte şi ea la străjuirea drumurilor şi întâmplarea îi 
dădu prilej, în două sau trei împrejurări, să arăte o 
îndrăzneală şi un sânge rece, care îi atraseră laudele 
tuturor tovarăşilor ei. Aceştia erau toţi tineri şi niciunul 
nu era fără vreo legătură de dragoste, unii aveau chiar 
mai multe. Ei se aşteptau, văzând frumuseţa noului 
tovarăş, la numeroase şi mari izbânzi pe această cale 
din partea lui. Văzură deci cu o mirare ce creştea în 
fiecare zi că Dan, departe de a se folosi de trecerea 
vădită cu care fusese privit de femei, chiar din îintâia zi 
a sosirii lui în Liov, nu ţinea şi nici nu se uita la ele. 
Această nesimţire cătră sexul frumos dădu loc la fel de 
fel de glume şi de presupuneri, dar Dan deşi era 
adesea silit să înroşească la auzul lor, le asculta 
mulţămindu-se să răspundă că logodnica lui era mai 
frumoasă din toate fetele care le văzuse până atunce 
şi că el îi va rămânea credincios cel puţin până ce va 
găsi altă fată, mai frumoasă decât dânsa. În curând 
liniştea cu care glumele lor erau primite îi făcu să le 
puie capăt. Vestea despre nepăsarea lui se lăţise în 
oraş şi-i mărise însă farmecul în ochii liovencelor care-l 
porecliseră: Frumosul slujitor. 

Dan făcuse prietenie mare cu Gheorghiţă şi, mai 
ales, cu Mihu. Acesta se simţise, de la început, atras 
cătră noul venit prin un nu ştiu ce straniu, neobişnuit la 
alţii şi pe care nu-l putea tălmăci, căci Domnica deşi 
născută cu aplecări bărbăteşti şi dedată de copilă la 

îndeletniciri bărbăteşti, era totuşi o femeie tânără şi 
frumoasă. Ea resimţise dragostea, acea patimă ce 
moaie firile cele mai aspre; nenorocirea o atinsese şi, 
fără voia şi ştirea frumosului slujitor, un farmec gingaş 
şi dulce plutea împrejurul ei. 

Pe lângă ştiinţa de carte, atât de neobişnuită la un 
oştean de pe acele vremuri, toată purtarea lui Mihu, 
prietenoasă şi veselă cătră fraţii săi de arme dar 
totodată mândră, liniştită şi demnă, făceau dintr-însul 
în ochii fetei o fiinţă cu totul deosebită. Mihu lua parte 
la petrecerile şi plăcerile tovarăşilor săi, dar cu măsură 
şi fără zgomot. Se zicea că izbânzile lui pe lângă femei 
fuseseră numeroase, dar el departe de a se lăuda, se 
ferea să vorbească de ele. Prietenia lor crescuse în 
urma unei întâmplări petrecută la începutul iernei. 

Nişte negustori armeni fusese prădaţi între Liov şi 
Halici; Farkaş trimisese în urmărirea hoţilor pe Mihu cu 
zece slujitori între care era şi Dan. Erau pe urma hotilor 
când Mihu, care se depărtase de tovarăşi, fu înconjurat 
fără veste de patru tâlhari înarmaţi cu topoare şi cu 
măciuci. Cel mai îndrăzneţ nu întârziă să cadă sub 
sabia lui, dar calul lunecă deodată pe gheţuş şi căzu 
jos prinzând sub dânsul piciorul drept al călăreţului. 
Hoţii năvăliră pe el şi erau să-l ucidă când un vârtej se 
abătu peste dânşii; sabia lui Dan se văzu ridicându-se 
în sus apoi scoborându-se în jos de trei ori şi tâlharii 
zăceau tustrei la pământ, doi cu capetele despicate, al 
treilea cu grumazul deschis. 

Mihu fu scos de sub cal cu fluierul rupt şi petrecu 
aproape toată iarna în pat: de-abia în primăvară se 
văzu vindecat. Toţi slujitorii veneau să-i ţie de urât dar 
Gheorghiţă şi Dan erau nedespărţiţi de el. Dan, mai cu 

seamă, îi fu de mare ajutor. Nimeni nu ştia ca el să 
întoarcă pe bolnav în pat cu atâta iscusinţă, fără ca el 
să resimtă cea mai mică durere; nimeni nu ştia să-i 
desfacă înfăşurătura şi să i-o puie la loc atât de răpede 
şi de uşor; nimeni, în sfârşit, nu ştia să-i ghicească, 
numai uitându-se în ochii lui, toate dorinţele fără ca el 
să aibă nevoie să vorbească. Când începu să se 
îndrepte, Mihu ţinu pe prietenii lui nopţi întregi 
povestind din câte le cetise în cărţile italiene ale lui 
Andrei Landi: despre cruciate şi despre cavalerii 
rătăcitori, precum şi din câte le auzise de la bătrânul 
genovez şi de la prietenii lui, despre minunile ţărilor de 
la apus şi de la răsărit. Le mai povesti cele auzite de la 
moşul, său, de la călugărul Isaia, despre oraşul Roma, 
despre stăpânirea romanilor pe lumea întreagă şi cum 
acei romani erau strămoşii românilor. lubirea de neam, 
întipărită de călugăr în inima pornită spre însufleţire a 
tânărului, se vădea atunce şi vorbele lui calde stârneau 
acea simţire şi în inimile prietenilor lui. Le împărtăşi 
cuvintele călugărului, cuvinte în care credea ca într-o 
proorocire: că în curând va sosi timpul în care neamul 
românesc va fi deşteptat la o viaţă nouă şi chemat a 
reînvia fala străbună. La auzul lor, ceilalţi se înflăcărau 
la rândul lor şi se gândeau acum cu dor la primejdiile 
ce vor avea prilej să înfrunte, la vitejiile ce vor putea să 
îndeplinească. 

De Paşti, Mihu putu să iasă din casă şi să-şi 
reînceapă slujba: legăturile lui de prietenie cu Domnica 
rămaseră aceleaşi, dar prilejurile de a fi singuri 
împreună se făcură mai rare. Cerinţele slujbei îi 
despărţțeau acuma necontenit. Fata îşi dădu seamă cât 
de stăpânită era de această nouă iubire când Sin) 

jalea şi dorul care o cuprindeau îndată ce Mihu nu mai 
era lângă ea. Dintâi goni cu mânie gândul că ea, după 
ce fusese înşelată cum o înşelase Balc, ar putea să mai 
simtă iubire pentru vreun bărbat. Dar îndată inima o 
mustră, fu prinsă de remuşcare pentru că asemănase 
în gând pe Mihu cu Balc. Nu, Mihu nu era un mişel, el 
nu era în stare să înşele pe nime, inima lui nu ştia ce 
este vicleşugul, el era vrednic de iubire. Cine oare era 
frumos, viteaz, tare cinstit, mărinimos şi învăţat ca el? 
Ea îşi dădea bine seamă că această iubire nu era, ca 
cea dintâi, vreun farmec necurat aruncat asupra ei, o 
iubire a ochilor, la care s-adăogise mai pe urmă o furie 
a simţurilor. Nu, chipul lui Mihu într-adevăr îi umplea 
ochii mai mult chiar decât îi umpluse chipul lui Balc 
dar, de astă dată, iubea cu inima, căci inima îi fusese 
cucerită prin strălucitele însuşiri ale inimii calde şi 
curate a iubitului, mintea i se simţea stăpânită de 
mintea lui mai puternică şi mai bogată. 

O, cu ce fericire mândra fiică a lui Stan s-ar fi făcut 
roaba lui Mihu! Şi nu putea să aibă parte niciodată de 
iubirea lui, el măcar nu ştia că ea este o femeie. 

De multe ori se gândise să-i descopere taina ei, era 
încredinţată că Mihu nu o va trăda, dar Mihu şi-ar fi 
adus aminte de tulburarea de care fusese cuprinsă 
când auzise că Balc trăieşte, ar fi ghicit că ea lovise pe 
Balc, ar fi fost silită să-i spuie tot şi ar fi murit mai 
bucuros de zece ori decât să mărturisească cuiva şi, 
mai ales lui Mihu, ruşinea ei. Se hotări deci să tacă şi 
să-şi înghită durerea care se făcea nesuferită, mai cu 
seamă când vreo glumă a lui Gheorghiţă sau a altui 
slujitor îi dădea a înţelege că Mihu are vreo legătură de 

În acest timp frumosul slujitor urma să fie privit cu 
ochi dulci de fete şi de neveste. Unele din ele, mai 
îndrăzneţe şi mai neruşinate, întărâtate prin nepăsarea 
lui, îi făcuseră prin mijlocitori sau de-a dreptul, 
propuneri de iubire care, bine înţeles, fură respinse 
dar, pe la începutul lui april, Dan descoperi că 
aprinsese un foc care ameninţa să-i pricinuiască 
supărări mari. 

Căpitanul lor, Farkaş, avea o soţie tânără şi de o 
frumuseţă vestită, pe care o temea grozav şi o ţinea 
sub privigherea cea mai aspră. Slujitorii, prin firea 
slujbei lor, erau adesea siliţi, să vie acasă la Farkaş, 
chemaţi pentru a primi poronci sau certări, altă dată 
pentru a-i da seamă de împlinirea poroncilor date, ori a 
cere lămuriri sau scutiri de slujbă. Li se păruse la toţi 
că ochii cei negri ai căpitănesei, cum o numeau ei, se 
făceau neobişnuit de galeşi când priveau pe frumosul 
slujitor şi începuse să-l necăjească cu iubirea care o 
insuflase frumoasei llona. Dan se mulţămise să deie 
din umeri fără a răspunde, dar Mihu le impusese tăcere 
deşteptându-i asupra faptului că vorbele lor nesocotite 
ar putea să vie la urechile lui Farkaş şi să pricinuiască 
tovarăşului lor mari neajunsuri. Întâmplarea făcu ca 
Farkaş să ieie acuma pe Dan la ochi pentru buna lui 
purtare şi râvnă la slujbă şi să-l întrebuinţeze 
necontenit în fel de fel de însărcinări de încredere. 
Frumosul slujitor era zilnic în casa căpitanului, adesea 
de trei şi de patru ori pe zi, iar Ilona făcea tot ce putea 
pentru a-i arăta prin ochi că se usucă de dorul lui şi, 
acum, el nu ştia ce să facă ca să piardă trecerea ce o 
avea la căpitan, trecere care devenise atât de 
primejdioasă. 

Dar furtuna izbucni mai curând decât credea. În 
fiecare zi un slujitor era de rând la casa căpitanului pe 
douăzeci şi patru de ceasuri, pentru ca Farkaş, la orice 
întâmplare, să aibă pe cineva sub mână, spre a-l 
trimite în oraş cu poronci. Când veni rândul lui Dan, 
frumoasa maghiară, îndată ce ieşi soţul ei, nu se mai 
deslipi de lângă slujitor. 

Fiind născută în comitatul Biharului, vorbea cât se 
poate de bine româneşte şi începu să întrebe pe Dan 
despre trecutul lui, iar Dan îi răspunse pe cât putu mai 
pe scurt. Apoi Ilona începu să-i povestească viaţa ei: 
cum era fiica unui magnat sărac şi cum tatăl ei o 
făcuse cu sila să se căsătorească cu Farkaş, căruia îi 
datorea bani. Îi zise pe larg cât de nenorocită era cu 
bărbatul ei care o ţinea veşnic închisă şi o bătea când 
se întorcea beat acasă, lucru ce i se întâmplă foarte 
des. 

Dan o sfătui să aibă răbdare şi să caute să-şi 
îmblânzească soţul prin blândeţa şi supunerea ei. 
Atunce llona începu să necăjească pe frumosul slujitor 
vorbindu-i de cuceririle şi de nesimţirea lui. Dan 
încercă în zadar să puie capăt convorbirii, dar 
căpităneasa se ţinea grapă de dânsul şi graiul ochilor 
ei se făcea din ce în ce mai lămurit. Farkaş se întoarse 
şi Dan începuse să se liniştească când, deodată, un 
slujitor al castelanului Cetăţii sosi cu o poroncă. 

In urma acelei poronci, Farkaş, chemând pe Dan îi 
spuse să meargă numaidecât la Mihu să-i spuie să 
trimită, peste un ceas, douăzeci şi cinci de slujitori 
pregătiţi cu hrană, pentru ei şi pentru cai, pe trei zile, 
căci castelanul aflase despre sosirea unei cete de 
tâlhari între Liov şi Przsemysl şi-i poroncea să 

pornească însuşi pentru prinderea lor. 

Când Dan întrebă pe Farkaş dacă îl ie şi pe dânsul, 
acesta îi răspunse: 

— Nu, vei rămânea aice şi-mi vei păzi casa până la 
întoarcerea mea. Am mai multă încredere în dumneta 
decât în ceilalţi slujitori, ştiu că nu-ți plac nici vinul, nici 
femeile. 

Raza de bucurie care trecu prin ochii şi pe faţa llonei 
nu scăpă lui Dan şi-l umplu de grijă. 

Dar, după plecarea căpitanului, văzând că ea nu i se 
mai arată, începu să se liniştească. Slujitorul de pază 
se ţinea totdeauna într-o odăiţă din rândul de jos al 
casei locuită de Farkaş şi era obiceiul să i se aducă 
mâncare de la masa căpitanului. În acea seară se 
aduse lui Dan o cină neobişnuit de bogată şi un ulcior 
de vin vechi de Tokay, iar slujnica care venise cu 
mâncarea îi zise că stăpâna doreşte să golească acel 
ulcior întreg în sănătatea ei, mai adăogând că 
căpităneasa este într-o pornire din cele mai vesele şi 
că a dat învoire tuturor slugilor să meargă să petreacă 
la o nuntă din vecinătate până în ziuă. 

Această veste deşteptă din nou îngrijirile lui Dan, dar 
slugile plecară, uşile fură încuiete de o femeie de 
încredere a llonei, trecu un ceas, casa se linişti şi Dan, 
obosit, se lungi pe pat şi adormi. 

Dormea de mai bine de un ceas când fu deşteptat de 
scârţâitura uşii. Sări de pe pat şi, cu ochii plini de 
somn, văzu pe frumoasa maghiară cu o lumânare în 
mână. Drept îmbrăcăminte purta, pe umere, prinsă 
numai de grumaz, peste cămeşa răscroită la piept şi 
scurtă, o manta de lână roşie, împodobită cu fir de jur 
împrejur, lăsând descoperiţi, atât sânul bogat, umerile 

şi braţele strălucitoare de albeaţă cât şi pulpele 
rotunde, gleznele gingaşe şi picioarele mici, vârâte în 
papuci roşii, iar părul despletit îi cădea ca un văl negru 
pe spinare. Spaima se cetea în ochii ei şi, cu un glas 
tremurând şi întretăiet, zise lui Dan: 

— Am auzit în somn un zgomot în odaia mea de 
culcare şi, uitându-mă sub pat, am văzut umbra unui 
om ascuns acolo: trebuie să fie vreun hoţ. Slugile mele 
nu sunt acasă, te rog vină şi pune mâna pe el căci te 
ştiu îndrăzneţ. 

Domnica, încă plină de somn, nu-şi dădu seamă de 
lipsa de temei a acestei urzeli copilăreşti şi, luându-i 
lumânarea din mână, sui scara şi se îndreptă spre 
odaia de culcare, cu paloşul gol în mână, iar Ilona se 
ţinea după el. După ce ajunse în odaie, în zadar căută 
sub pat, în toate ungherile, prin dulapuri, nu găsi nici 
urmă de om. Pricepu atunce cursa şi, punând paloşul 
în teacă, depuse lumânarea pe masă şi se îndreptă 
spre uşă. Dar Ilona îl apucă, cu braţele de gât şi-i zise: 

— O, nu te duce, mă tem să rămân singură. 

— Nu este nime în odaie, răspunse Domnica, silindu- 
se să se sloboadă din îmbrăţoşarea ei, şi, adaose după 
o clipă de îndoială, nici n-o fost nime. 

Dar llona o strânse şi mai tare, zicându-i cu un glas 
plin de patimă: 

— Da, nu a fost nime. Ai ghicit că te-am înşelat, că 
am venit să te atrag aice, dar nu vezi că mor de dorul 
tău. Trebuie să mă iubeşti. O! iubeşte-mă. Uite, adaose 
ea,  desprinzându-şi braţele de la gâtul lui şi 
depărtându-se cu un pas, sunt tânără, sunt frumoasă, 
sunt vrednică să fiu iubită de tine. Aşa că sunt 
frumoasă? şi apucă din nou pe Domnica în braţe. 

— Dar, pentru numele lui Dumnezeu, jupâneasă, zise 
Domnica, luptându-se ca să se despartă de ea, nu 
gândeşti că ai soţ, că eşti soţia căpitanului nostru? 

— Nu vorbi de dânsul, zise ea, lipindu-şi pieptul de 
pieptul Domnicăi, el este bătrân şi urât, el este beţiv şi 
varvar; mă bate când se-ntoarce beat acasă, 
dezmierdările lui îmi stârnesc greaţa. Tu eşti tânăr, tu 
eşti frumos, eşti nespus de dulce, aş vrea să te 
mănânc sărutându-te, şi Ilona, zicând aceste cuvinte, 
acoperi buzele, faţa şi ochii Domnicăi cu sărutări 
arzătoare. 

Domnica, cuprinsă de dezgust, dar neîndrăznind să- 
şi puie puterea cu dânsa, nu ştia cum să iasă din 
braţele ei, când uşa se deschise deodată cu zgomot şi 
Farkaş intră în odaie. Căpitanul se-ntâlnise pe drum cu 
slujitorii din Przsemysl şi fiind înştiinţat de dânşii că ei 
loviseră pe tâlhari cu câteva ceasuri mai înainte şi 
uciseseră sau prinseseră pe cei mai mulţi din ei, iar 
câţi mai rămăseseră slobozi fugiseră la nişte 
adăposturi prin pădurile din vecinătatea Liovului, se 
întoarse îndată îndărăt. 

Ajuns la Liov, dăduse drumul slujitorilor, poroncind 
unuia din ei să caute numaidecât pe Mihu şi să-l trimită 
la dânsul acasă, cu gândul de a-i poronci să încalece în 
zori de ziuă, cu zece oameni, spre a bate toate 
pădurile din împrejurime în urmărirea hotilor, iar el se 
îndreptase spre casă. Când ajunse, legă calul de un 
stâlp ce se afla dinaintea casei, apoi fără a bate în uşă, 
o deschise cu o cheie ce o avea la dânsul şi se duse 
drept la odaia de culcare. Rămase încremenit la 
priveliştea ce se înfăţoşă ochilor lui. 

La zgomotul făcut de uşă, Ilona întoarse capul; când 

zări pe Farkaş braţele ei căzură în jos, slobozind pe 
Domnica din îmbrăţişarea în care o ţinea: rămase o 
clipă neclintită, cu ochii măriţi de spaimă, apoi dând un 
tipet, căzu jos leşinată. 

— Mişelule, aşa îţi îndeplineşti însărcinarea ce ţi-am 
dat-o, strigă căpitanul trăgând sabia, tot sângele tău 
spurcat nu va ajunge ca să spele batjocura ce mi-ai 
făcut-o, şi cuprins de o mânie nebună, se răpezi asupra 
Domnicăi. 

Dar ea îl înconjură sărind de o parte şi, dând dosul, 
fugi pe uşă afară, cu Farkaş după dânsa. Sprintenă 
cum era, i-ar fi scăpat uşor din mână dar, în grabă, 
păşi greşit pe o treaptă şi căzând veni de-a rostogolul 
pe scară până în sala rândului de jos. Nu apucase să se 
ridice când căpitanul o ajunse cu sabia sus. Dar când 
voi s-o lovească, o mână de fier îi apucă braţul. Mihu 
fusese întâlnit de slujitorul trimis după el când se 
întorcea călare de la străjuirea oraşului. Auzind 
poroncă căpitanului, venise în fuga calului la casa lui 
Farkaş şi, găsind uşa descuietă, intrase în sala în care 
ardea o opaiţă, tocmai când Domnica se abătuse jos şi 
avuse timpul să oprească lovitura de moarte ce el era 
să primească de la ungur. 

— Căpitane, pentru Dumnezeu, nu-ţi pune mintea cu 
un Copil, zise el. 

— În lături, strigă Farkaş, şi lovind puternic cu 
pumnul stâng braţul lui Mihu, îl sili să-i sloboadă braţul 
drept. 

Dar Domnica avuse vreme să se ridice şi, scoțând 
sabia, se pusese în apărare. Dar Mihu se puse între ea 
şi Farkaş. 

— În lături, mişelule, strigă din nou acesta. 

— Orice ţi-ar fi greşit, adă-ţi aminte că el este numai 
un copil, zise stegarul cu glas împăciuitor. 

— Un copil care mi-a necinstit casa, strigă ungurul, îi 
voi lua viaţa. Dă-te în lături. 

— Nu vrei? adaose el, văzând că Mihu nu se mişcă, 
na, primeşte asta pentru îndrăzneala de a te opune 
mai marelui tău şi, orb de mânie lovi cu putere pe 
stegar cu latul săbii peste obraz. 

La primirea acestei batjocuri, Mihu, cuprins de o furie 
nespusă, trase şi el paloşul. 

— Apără-te, strigă el, de acuma numai mort vei 
scăpa de mine. 

— Tâlharilor! V-aţi pus doi ca să mă ucideţi 
mişeleşte, strigă Farkaş, purtându-i mai multe lovituri, 
vă voi arăta cine sunt eu. 

— Dane, să nu te mişti că dau şi în tine, strigă Mihu, 
apărându-se de loviturile ungurului. 

Lupta nu ţinu mult căci, pe lângă că iscusinţa lui 
Mihu în mânuirea paloşului era cu mult mai mare decât 
aceea a căpitanului, acesta era atât de orbit de mânie 
încât se înjunghiase singur în sabia stegarului, al cărui 
vârf îi intră sub ţâţa stângă şi îi ieşi pe la spate. 

Ungurul, cu un blăstăm, căzu mort într-un lac de 
sânge, iar Mihu rămase nemişcat, privindu-l cu faţa 
galbenă ca ceara. 

— Îţi jur că nu sunt vinovat cu nimic, îi spuse 
Domnica ai cărei dinţi clănţăneau de spaimă, femeia 
lui... 

— Nu este acuma vreme pentru vorbe, zise atunce 
Mihu,  ştergându-şi paloşul de haina mortului şi 
vârându-l iar în teacă. Vinovat sau nevinovat, am fost 
silit să ucid un om şi acel om este căpitanul nostru. 

Dacă vrei să mai trăieşti şi să nu faci cunoştinţă cu 
ştreangul, călare şi la fugă. Apoi ieşi răpede pe uşă, 
urmat de Domnica. 

— Încalecă pe calul lui Farkaş, zise Mihu şi, după ce 
fură călări, porniră în goana mare spre poarta 
Haliciului. 

Trecură prin uliţa în care şedeau şi Mihu o întrebă: 

— Ai bani asupra ta? 

— Da, răspunse ea, cât am este asupra mea. 

— Atunce să nu ne oprim, dă pinteni. 

La poartă străjării, nişte orheieni din celălalt steag 
românesc, îi opriră. 

— Poroncă de la căpitan să mergem cu o carte 
grabnică la Halici, zise scurt Mihu acelui ce era peste 
orheieni, şi poarta se deschise. 

oniră câtva pe drumul Haliciului apoi, la o răspântie, 

Mihu îl părăsi şi apucă altul la dreapta. 

— Unde mergem? întrebă Domnica. 

— La munţi şi de acolo în Ţara Ungurească, răspunse 
Mihu. 

Goniră, ţinându-se tot pe drumuri lăturalnice; soarele 
era aproape de prânz când se opriră într-un ţihliş, 
departe de drum. Scoaseră şeile de pe cai, le frecară 
tot trupul cu frunzi uscate şi-i priponiră într-un ochi de 
poiană. Apoi Mihu se lungi jos în ţihlă şi făcu semn lui 
Dan să vie lângă el. Până atunce nu schimbase 
aproape niciun cuvânt. 

— Spune-mi ce s-o petrecut, zise el. 

Dan, în puţine cuvinte, îl puse în cunoştinţa celor ce 
se întâmplase în casa lui Farkaş până la venirea lui. 
Mihu se uită cu ochii mari şi zâmbind la tovarăş când 
auzi cât de nesimţitor rămăsese la propunerile llonei, 
dar în curând gânduri îngrijitoare îi întunecară privirea. 

— Treaba este destul de proastă, zise el, după ce 
Dan îşi sfârşi povestirea. Din pricina poftelor unei 
muieri desfrânate am fost silit să ucid pe un bărbat 
care îmi era căpitan. Farkaş era beţiv şi varvar uneori, 
dar nu i se poate tăgădui că o fost un oştean deplin, 
viteaz şi înţelept. Îmi pare rău de fapta ce am făcut-o. 

decât să scot paloşul şi să-mi răzbun cinstea, dar şi el 
avea dreptate şi, în locul lui, tot ca dânsul făceam şi 
eu. Şi tu, iar nu eşti vinovat: singura vinovată este 
muierea şi, după cât mi se pare, ea este aceea ce are 
să scape mai uşor. Deocamdată stăm destul de prost. 
Caii noştri sunt foarte buni, dar n-avem să-i mai putem 
goni cum i-am gonit până acum; trebuie să gândim că 
în celelalte steaguri nu lipsesc caii buni. Până acuma 
trebuie să fie împănate toate cărările cu slujitori trimişi 
în urmărirea noastră; Tarnovski, castelanul Liovului, nu 
este bărbat care să lese să treacă nepedepsită o 
asemenea faptă. Şi în urmărirea noastră n-o trimes el 
slujitori din steagul nostru, nici măcar din celălalt steag 
românesc, cu bună seamă că o trimes numai ruşi şi 
litvani şi ruşii cunosc bine locurile pe unde avem să 
trecem, fiind născuţi pe el. În curând ne vor ajunge şi 
cu greu ne vom putea strecura între ei, mai ales cu 
haina ce o avem pe noi. Trebuie ca la cel dintâi sat să 
cumpărăm altele şi s-ascundem pe ale noastre. Acuma 
destulă vorbă, avem numaidecât nevoie de puţină 
odihnă şi, punând capul pe şa, Mihu închise ochii şi 
adormi, lucru ce veni cu mult mai greu Domnicăi, 
turburată cum era de împrejurarea grozavă la care se 
găsise faţă dar, în sfârşit, oboseala biruind-o, fu 
cuprinsă de somn. 

Se odihniră până aproape de toacă, când porniră din 
nou. După ce ieşiră din pădure, ajunseră într-un sat 
unde cumpărară merinde pentru ei, grăunţe pentru cai 
pe mai multe zile şi câte un rând de straie ţărăneşti 
aproape noi. Cum ieşiră din sat, se opriră pentru a-şi 
îmbrăca nouile haine şi spre marea mirare a lui Mihu, 
Dan, pentru a se schimba, se depărtă în dosul unor 

tufe. 

— Păstrează, zaua, îi strigă Mihu, dar pune-o sub 
haină, între scurteică şi cămeşă. După ce ascunseră 
hainele lepădate, îşi urmară drumul spre munţi. 
Temerile lui Mihu păreau a fi fără temeiu, căci chiar a 
patra zi de la fuga lor din Liov, pe la amiază, se aflau 
aproape de graniţa ungurească fără să fi văzut măcar 
urma unui slujitor. 

— Pe acest plai merge hotarul unguresc, zise Mihu, 
arătând lui Dan cu mâna vârful unui munte la piciorul 
căruia ajunseseră. 

Suişul era greu şi înaintau încet din pricina copacilor 
căzuţi şi a frunzelor uscate pe care lunecau picioarele 
cailor, în sfârşit, pe la toacă, atinseră plaiul şi văzură, 
desfăşurându-se înaintea ochilor lor, toată Ungaria de 
sus, cu dealurile, pădurile şi apele ei răpezi, până la 
şesul nemărginit al Dunărei. 

Fără a mai odihni caii, căutau un drum pentru a se 
cobori pe partea opusă celei ce o urcaseră, când auziră 
un tropot de copite şi văzură, venind de departe, în 
goană, o ceată de călăreţi. După îmbrăcăminte 
cunoscură că erau slujitori ruşi. 

— Staţi, strigă acel ce mergea în fruntea lor. 

— Pinteni, Dane, de ţi-i dragă viaţa! zise Mihu şi 
amândoi o luară la fugă. 

Dar caii lor, obosiţi de suişul greu, nu puteau păstra 
depărtarea dintre ei şi ruşi şi aceştia se apropiau 
mereu. Câteva săgeți începură a vâjii la urechile lor, 
altele îi atinseră dar rămaseră înfipte în haine 
neputând străbate zaoa, când zăriră o răspântie şi un 
drum care se scobora spre Ungaria. Siliră caii la o nouă 
opintire şi erau aproape de răspântie când calul 

Domnicăi căzu jos, lovit de o săgeată în coastă şi ea, 
venind peste capul lui, îşi lovi pieptul de un copac, 
rămânând nemişcată. Ruşii dădură un țipăt de bucurie, 
dar Mihu, care venea ceva mai în urmă, se plecă şi 
apucă cu o mână tovarăşul de brâu, îl ridică de la 
pământ apoi, aşezându-l dinaintea lui, înfipse pintenii 
în pântecele calului şi dispăru de dinaintea ochilor 
slujitorilor în dosul unei cotituri ce făcea drumul care 
mergea peste graniţă. Slujitorii, în avântul lor, trecură 
înainte fără a băga în seamă răspântia şi drumul care 
mergea la vale, spre Ungaria şi goniră înainte pe plaiu. 

Mihu, îndată după ce trecuse cotitura dăduse în 
răspântie şi văzând o desime la stânga, intrase într- 
însa, iar după ce auzi cum trec slujitorii pe plai înainte, 
ieşi iar la drum şi îl urmă. 

Văzând că calul îi este din cale afară obosit, 
descălecă şi depunând pe Dan leşinat pe pământ, 
dezmierdă dobitocul, îl privi lung, cu ochii umezi, apoi 
îl duse într-un ţihliş des, scoase cuțitul şi i-l înfipse în 
inimă: calul căzu ca trăsnit. Mihu, după ce luă de la şa 
rafturile cu merinde, merse iar la locul unde lăsase pe 
Dan, îl luă iar în braţe ca pe un copil şi, părăsind 
drumul, o luă în jos prin codru. 

Într-amurg ajunse în vale şi se opri pe malul unui 
pârâu: Dan nu dăduse încă niciun semn de viaţă. 
Îngrijat, el începu să-l dezbrace; îi scoase întâi 
scurteica, apoi zaoa ce o păstrase sub această haină şi 
rămase încremenit când cămeşa întredeschisă îi arătă 
un sân de femeie. 

Atunce pricepu tulburarea de care fusese cuprins 
Dan la auzul veştilor aduse de negustorul din Suceava, 
traiul lui atât de ciudat pentru un Lag a e gA lui 

faţă cu propunerile llonei, faptul că se ascunsese de 
dânsul pentru a-şi schimba hainele şi o mie de 
împrejurări care-l miraseră în toată vremea de când îi 
făcuse cunoştinţa. Dar leşinul ei prelungit îl îngrija din 
ce în ce mai mult. Merse la pârău, scoase apă în 
căciulă, îi udă faţa şi pieptul, o frecă pe mâni şi pe 
braţe. În sfârşit, ea deschise ochii. Văzu pe Mihu 
îngenunchiet lângă ea, simţi că pieptul îi este gol: 
spărietă, voi să se scoale, dar fu cuprinsă de ameţală şi 
căzu iar pe spate. 

— Stai liniştită, îi zise Mihu, nu te mişca; cu mila lui 
Dumnezeu suntem afară de orice primejdie şi Mihu va 
fi pentru Domnica cu aceeaşi credinţă cu care o fost 
pentru Dan. 

Domnica rămase nemişcată, era prea slabă pentru a 
vorbi şi chiar pentru a gândi; se vedea cuprinsă de o 
toropeală împotriva căreia n-avea nici puterea, nici 
voinţa să lupte şi în curând adormi. 

Mihu îi puse sub cap rafturile ce le luase de la şa, o 
acoperi cu mantaua lui căci a ei rămăsese pe cal şi 
apoi. Înainte de a se culca, adună lemne uscate şi făcu 
un foc zdravăn pe care-l întreţinu, toată noaptea, 
sculându-se din când în când spre a-l hrăni. 

Când se crăpă de ziuă, el trezi pe Domnica, 
punându-i mâna pe umăr şi scuturând-o uşor: 

— Îi ziuă şi trebuie să ne punem pe drum. Scoală şi 
vezi dacă poţi umbla. 

Domnica se sculă fără greutate: partea dreaptă a 
pieptului îi era încă destul de dureroasă dar, după ce 
făcu câţiva paşi, se încredinţă că poate umbla. Făcură 
în tăcere o gustare uşoară cu rămăşiţele merindelor ce 
le aveau cu ei şi porniră înspre miazăzi, urmând cursul 

apei. 

Mihu urmărise în vreo două rânduri cete de hoţi până 
la graniţa Ungariei şi, având o oareşicare cunoştinţă a 
locurilor străbătute de ei, credea că apa ce o urmau 
era una din obârşiile Tisei, Dar în curând pricepu că se 
înşelase, lăsându-se în fuga lor mai înspre apus decât 
credea căci, pe la prânz, întâlniră pe un vânător 
purtând haina obişnuită de ţărani ruşi din Galiţa, şi 
întrebându-l, în limba lui, cum se numeşte acel pârău, 
vânătorul le răspunse că este Unghiul care se aruncă 
în Tisa. În loc să iasă, cum socotea el, în comitatul 
Maramureşului, ieşise în acel al Unghivarului şi calea 
lor spre Moldova era lungită în chip simţitor. Vânătorul 
îi învăţă drumul spre satul cel mai apropiet, vestindu-i 
că nu vor putea ajunge într-însul înainte de asfinţitul 
soarelui. După ce se despărţiră de el, mai străbătură o 
bucată de drum până ce soarele fu aproape de amiază, 
când căldura şi oboseala îi silii să se adăpostească într- 
o poiană unde curgea un izvor. Merinde nu mai aveau 
şi pentru a-şi astâmpăra foamea se văzură siliţi să 
strângă de pe jos jir şi să-l mănânce. În drum găsiseră 
într-adevăr mai multe găini şi văzuseră căprioare la o 
depărtare destul de mică, dar neavând cu ei nici arc, 
nici săgeți, nu le putură ucide. Nu schimbară în toată 
dimineaţa aproape niciun cuvânt: fiecare din ei se 
simţea stânjănit în faţa celuilalt. În sfârşit, Domnica 
rupse tăcerea întrebând: 

— Unde mergem? 

— Cred că calea cea mai teafără pentru noi este de a 
ne urma drumul, pe jos, până la Unghivar unde, după 
spusele vânătorului, putem să fim poimâne pe această 
vreme. Acolo vom cumpăra doi cai şi ne vom Inge pi 

spre Moldova unde vom intra pe la Tulgheş. 

— Dar, zise Domnica schimbându-se la faţă, îndată 
ce voi trece graniţa Moldovei, sunt în primejdie să fiu 
cunoscută. 

Mihu nu se gândise la această greutate. 

— Ai dreptate, zise el după ce rămase câtva timp 
gânditor, vom intra în ţară pe la Oituz; am la Târgul- 
Troţuşului nişte cunoscuţi la care te vei putea adăposti. 
Depărtarea de acolo până la Suceava este mare şi nu 
cred că ai fi în primejdie să fii recunoscută, dar calea ni 
se va lungi cu mult. 

— Nu vreau să te pun în zdruncin din pricina mea; 
lasă-mă în Unghivar şi urmează-ţi calea singur, destul 
ai tras pentru mine. 

— Nu te voi părăsi decât când te voi vedea adusă la 
un adăpost teafăr, răspunse Mihu. Ş-apoi n-am nicio 
grabă şi puţin îmi pasă s-ajung în ţară cu o săptămână 
mai curând sau mai târziu. Dar în această vreme, 
trebuie să ne gândim la ce te vei face pe viitor. 

— Ce viitor poate să mai fie oare pentru mine? zise 
Domnica, şi învinsă de simţirile înăbuşite într-însa de 
atâtea luni, nemaiputând stăpâni dorul de a-şi uşura 
inima împărtăşind altuia durerile ei, povesti lui Mihu 
împrejurările în urma cărora încercase să ucidă pe Balc 
şi fuga ei în Galiţia. 

Când povestirea fu sfârşită, ea se uită în ochii lui, 
temându-se să nu descopere într-înşii vreo privire de 
despreţ pentru dânsa din pricina uşurinţii cu care 
căzuse în braţele lui Balc. Dar el, care o ascultase cu 
cea mai mare băgare de seamă, îi arătă acuma prin 
cuvinte calde, ce-i ieşeau din inimă, nu numai 
compătimire pentru soarta ei NS Alge: dar mânie 

despreţ pentru mişeleasca purtare a lui Balc. 

— Balc este un neom, zise el, şi este mişel ca orice 
neom. Am trăit destul în ţară pentru a auzi de puterea 
de vrajă ce este în ochii lui şi de care se slujeşte fără 
cuget, spre a ruşina femeile ce au păcatul să fie destul 
de frumoase pentru a-i aţâţa pofta; o nenorocit o 
mulţime de femei cinstite şi de fete nevinovate, este o 
ruşine pentru Moldova întreagă cum nu s-o găsit încă 
un bărbat care să răzbune cinstea soţii, a surorii sau a 
fiicei lui batjocurite, ucizând pe acel mişel ca pe o fiară 
primejdioasă. 

Când îşi reluară calea, Domnica văzu cu bucurie că 
purtarea lui Mihu cătră dânsa era poate încă mai 
prietenoasă şi mai blândă decât până atunce şi iubirea 
ei pentru dânsul crescu. A treia zi ajunseră la Unghivar, 
unde cumpărară doi cai şi câte un rând de haine 
mocăneşti, apoi se îndreptară spre Oituz, prin Satul 
Mare, Dăbăca, Târgul Mureşului, Braşov şi Kezdi- 
Vasarhely. Călătoria era lungă, ploi mari umflară 
râurile, rupseră podurile şi desfundară drumurile. 
Adeseori erau siliţi să se oprească câte trei şi patru zile 
în acelaşi loc. Împărţeau noaptea aceeaşi odaie, de 
multe ori acelaşi pat. Domnica iubea pe Mihu cu toată 
puterea inimii, cu toată furia simţurilor. Inima lui Mihu, 
care se simţise atrasă către ea de un farmec ce nu şi-l 
putea tălmăci când el o credea bărbat, nu putea să 
rămâie nepăsătoare cătră o fată a cărei soartă fusese 
atât de nenorocită, care dovedise în împrejurările grele 
prin care trecuse o fire atât de voinică şi, cu toată 
slăbiciunea de care fusese stăpânită faţă de Balc, o 
inimă atât de curată şi de cinstită. lar ochii şi simţurile 
îi fură în curând stăpânite de frumuseţea ei minunată. 

Dacă Domnica ar fi cerut atunce lui Mihu s-o ieie de 
soţie, nu poate încăpea nici umbră de îndoială că s-ar fi 
cununat cu ea înaintea preotului celui dintâi sat 
românesc prin care ar fi trecut. Dar, pe lângă că era 
prea orbită de iubire pentru a se gândi mai departe, 
nici nu-i trecea prin minte că ea, care fusese o uneltă 
de plăcere în braţele lui Balc, să poată fi soţia lui Mihu, 
a bărbatului care, în ochii ei era frumuseţea, cinstea, 
vitejia şi mărinimia în fiinţă. 

Era prea însetată de dezmierdările lui pentru a pune 
preţ pe ale sale şi a le tocmi. Căzu în braţele lui la cea 
dintâi cerere ce Mihu îi făcu. Şi după ce o aduse la 
Târgul-Trotuşului, în casa unui negustor sas a cărui 
cunoştinţă o făcuse când era la Landi, cu care sasul era 
atât în afaceri de negoţ cât şi în legături de prietenie, 
era atât de îmbătat de dezmierdările ei şi de 
frumuseţea ei fără de samăn, încât nu se mai putea 
hotărî s-o părăsească. Povestise sasului întâmplările 
din pricina cărora fugise din Liov fără a-i destăinui însă 
că tovarăşul lui era o femeie. În sfârşit, se hotărî să se 
despartă de dânsa pentru a merge la moşul ce-l 
crescuse, la părintele Isaia. Apoi, după ce stătu, închis 
cu el în sihăstrie, câteva zile petrecute în consfătuiri 
tainice, se întoarse iar la Târgul-Trotuşului. Căuta acum 
un loc singuratec unde să poată ascunde dragostea lui. 
Auzind că rateşul din Ciortoiom, clădit de protopopul 
catolic din Târgul-Trotuşului, cu păşunele de împrejur, 
era de dat în arendă îl luă îndată pe zece ani, plătind 
toată chiria înainte. În urmă făcu o nouă călătorie în 
sus şi se întoarse în curând cu o femeie, în vârstă, ce 
nu era alta decât Sanda, manca* Domnicăi. Mihu o 
duse la rateş şi, după ce cumpără vin şi tocmi = ud 

plecă din casa sasului cu Domnica îmbrăcată în haine 
bărbăteşti spre Palanca, dar în cale ea se schimbă în 
haine femeieşti şi, încunjurând pe Tazlăul-Sărat şi 
Tazlău, o duse la rateş. 

Pentru slugi, Domnica era vara lui Mihu, iar Sanda 
mătuşa amândorura. Atunce îi pusese Mihu numele de 
Vidra, din pricina părului ei care părea de aur roşietic şi 
toţi o cunoscură de atunce sub acest nume. In toată 
firea ei se făcuse o schimbare din cele mai însemnate: 
vânatul, călăria şi celelalte îndeletniciri bărbăteşti, 
cărora se dăduse, nu-i mai făceau nicio plăcere. Spre 
marea mirare a lui Mihu şi a Sandei, învăţa a toarce, a 
țese, a coase; voi ca hainele purtate de Mihu să fie 
făcute numai de mâna ei. În sfârşit, iubirea făcuse 
dintr-însa o femeie şi devenise acuma încântătoare. 
Frumuseţa ei îşi atinsese acum dezvoltarea deplină; 
iubirea lui Mihu creştea din zi în zi; o părăsea foarte rar 
şi numai pentru puţine zile. Vidrei i se părea acuma că 
fericirea îi este nemărginită şi fără sfârşit. 

Dar, după o vreme, Mihu începu să fie chemat de 
călugăr din ce în ce mai des, călătoriile lui se făcură 
din ce în ce mai lungi. Începu să se vorbească în ţară 
de un viteaz ce singur se poreclise Păunaşul Codrilor şi 
care îndrăznise să se puie împotriva puterii lui vodă. 
Mihu pusese pe Vidra în cunoştinţa întregii lucrări a 
călugărului;  însufleţirea ce domnea într-însul era 
împărtăşită şi de iubita lui, ea îi dorea izbândă din tot 
sufletul, atât din dorul de a vedea dezrobirea şi 
mărirea neamului ei, cât şi din ură pentru Balc şi Sas. 

Dar Vidra iubea şi acuma, când Mihu lipsea, ea, 
îndrăzneaţa, ea, care altădată visa numai primejdii şi 
vitejii, tremura pentru viaţa iubitului. Ea nu se 

amesteca de loc în purtarea rateşului, lasată cu totul în 
seama Sandei şi nu ieşea din odaie când soseau 
călătorii, nu vedea pe nime. Dar preotul Stoian fiind 
una din căpeteniile cetei lui Mihu şi fiind cu casa în 
Pătrăşcani, în apropiere de rateş, era însărcinat de 
dânsul să aducă Vidrei veşti de la el. Preotul ghicise 
lesne legăturile dintre ei, am văzut ce scopuri hrănea 
într-ascuns şi, pentru a şi le ajunge, începu să aţâţe 
într-însa patima geloziei. Îi vărsă veninul cu încetul, 
întâi începu să şuguiască, zicându-i că-i prea frumoasă 
pentru a se teme să fie înşelată. Apoi aruncă cuvinte 
cu îndoit înţeles, fără a numi pe nimeni, dar din care 
biata femeie putea înţelege că preotul a descoperit că 
Mihu nu-i mai este cu credinţă şi, în sfârşit, veniră 
vorbe cu totul neîndoielnice cum erau acelea despre 
Stanca Floareş. După neizbutirea acelei încercări, 
Stoian nu se mai arătă la rateş vreme de multe 
săptămâni, dar aflând că căpitanul nu s-a mai întors, 
se hotări să-şi mai încerce norocul. 

Spre marea lui mirare găsi pe Vidra liniştită, căci îi 
venise de la Neamţu veste că Mihu era plecat cu 
călugărul într-o lungă călătorie şi lămuriri destul de 
amănunțite asupra chipului cum îşi întrebuinţase 
vremea până atunce, lămuriri care nu-i lăsară nici 
urma unei bănuieli. Primi pe preot destul de rece, dar 
el plecă bucuros, căci aflase că Mihu nu se va întoarce 
înainte de mai multe luni şi vedea deschis câmpul 
pentru urzelile lui. Începu să deie mai des pe la rateş, 
dar se păzi să mai vorbească Vidrei de iubire, se făcu 
că a înţeles cât de zadarnică fusese nădejdea ce o 
hrănise şi, cu încetul, supărarea ei începu să piară. Dar 
lunile treceau şi de la Mihu nu venea nicio veste: IUE 

şi bănuielile începeau s-o chinuiască de iznoavă. 
Deznădăjduirea începuse s-o stăpânească când 
întâmplarea aduse pe Anton la rateşul Ciortolomului. 

Ea povesti bătrânului întreaga ei viaţă, fără a-i 
ascunde nimic şi amândoi  plânseră asupra 
nenorocirilor ei. 

Când auzi că Anton trebuie să plece de cu noapte la 
Târgul-Trotuşului, Vidra nu voi să-l lese; îi cerea să 
părăsească slujba lui Stroici şi să vie să-şi sfârşească 
viaţa lângă dânsa. 

Bătrânul obţinu cu mare greu să fie îngăduit să 
meargă la Trotuş, spre a îndeplini însărcinarea luată 
cătră părintele Anselm, făgăduind că a doua zi va fi 
negreşit înapoi. Când se întoarse, găsi pe Vidra cu totul 
schimbată. Stoian venise din Bacău cu veste că Petre 
Cărăbuş chemase pe toate căpeteniile cetei lor, printre 
care era şi Stoian, peste trei zile la un loc anumit, 
lângă Cetatea Neamţului. Vidra presupunând că va 
putea afla la această întâlnire ceva despre Mihu, zise 
preotului că voieşte să meargă şi ea. El se bucurase 
mult la auzul acestei veşti neaşteptate, nădăjduind că 
pe drum se va ivi vreo întâmplare care să folosească 
scopurilor lui. Dar bucuria şi nădejdea îi pieriră la 
sosirea lui Anton din Târgul-Trotuşului, când auzi pe 
Vidra hotărând oşteanului că el trebuie să plece a doua 
zi, cu dânsa, la Neamţu. În ziua următoare, care cădea 
într-o sâmbătă, plecară tustrei, mai luând cu ei şi un 
argat al Vidrei pentru a îngriji caii. Noaptea o petrecură 
la Piatra şi duminecă, pe la amiază, ajungeau la 
Humuleşti. 

Vidra trase în gazdă la o vădană, numită Ana, pe 
care o ştia de mai demult. Anton voia numaidecât să 

meargă la Cetate, dar Vidra izbuti să-l înduplece să 
rămâie încă cu dânsa până a doua zi, Stoian îşi găsi 
găzduire la gospodarul care şedea alăture de vadană. 

Satul era plin de vestea că Balc este la Cetate şi că a 
adus cu el, legată, pe o fată de cneaz, de mare 
frumuseţă, că a voit s-o siluiască în închisoare, dar că a 
fost împiedecat de la această faptă de cătră crijatul cel 
bătrân. 

La auzul acestor veşti, Vidra simţi redeşteptându-se 
toată ura ei împotriva lui Balc. Se hotări îndată să 
scape din mâinile lui pe nenorocita fată de care voia 
să-şi bată joc. Pentru o clipă uită grijile iubirii sale şi 
scopul pentru care venise la Neamţu. 

Chemând pe Anton şi pe Stoian deoparte, le 
împărtăşi hotărârea ei şi le ceru ajutor. Anton i-l 
făgădui fără multă greutate, căci ura şi el pe Balc şi 
inima lui de oştean cinstit privea cu scârbă mişeleştele 
scopuri ce le hrănea voievodul asupra fetei. Cu Stoian 
lucrul fu mai greu: nu înţelegea de loc ce zor era de a 
înfrunta pe puternicul voievod şi de a se expune să fie 
urmăriţi şi chiar descoperiţi de oamenii lui, pentru a 
scăpa cinstea unei necunoscute care nici nu ceruse 
ajutorul dor. Numai după multă vorbă şi după ce Vidra 
îi hotărî că dacă nu-l ajută, el nu va mai da cu ochii de 
dânsa, preotul primi să deie ajutorul lui. 

După o sfătuire între ei, se hotărî ca Stoian şi Anton 
să rămâie deocamdată ascunşi în casa unei rude a 
vădanei la care trăsese Vidra, iar vădana fu rugată să 
vestească pe Hans, la Cetate, despre sosirea tinerei 
femei. 

Sur ne vom întoarce la cele ce se petreceau în 
cetatea Neamţului în a doua zi după sosirea lui Balc. 

Cavalerul Ulrich, rămas singur în sală după ieşirea lui 
Balc şi a cavalerului Albrecht, chemă servitorii şi le 
poronci să ieie pe Somossy ca să-l ducă în odaie, să-l 
dezbrace şi să-l puie în pat. Apoi fiindu-i cald şi simțind 
că capul îi este cam greu, se scobori în curte unde se 
primblă, încredinţându-se totodată că cei cinci străjari, 
doi nemti şi trei români din satele închinate, erau la 
locurile lor. Apoi negăsind destul aer în curte, se 
îndreptă spre o portiţă care da în livadă şi, spre marea 
lui mirare, o găsi deschisă. Clătinând din cap la 
vederea acestei neorânduieli, o închise cu îngrijire, luă 
cheia la dânsul şi intră în livadă, propunându-şi să facă 
lui Conrad Muller, în a cărui seamă era încredinţată 
paza Cetăţii în acea noapte, o mustrare din cele mai 
aspre. 

Nu făcuse zece paşi când, părându-i-se că aude 
şoapte, se opri pe loc şi ascultând cu băgare de 
seamă, se încredinţă că ele veneau din dosul unui nuc. 
Se îndreptă într-acolo, având grijă să nu facă zgomot 
şi, când ajunse lângă copac, văzu la lumina stelelor, 
două umbre. Deşi luna încă nu răsărise, noaptea fiind 

senină, Ulrich recunoscu pe Hertha, camerista Măriei, 
lângă Conrad Muller, care era îmbrăcat în zale, cu 
coiful pe cap şi cu spada la cingătoare. Erau atât de 
adânciţi în convorbirea lor încât nici nu văzură, nici nu 
auziră pe cavaler venind; amândoi tresăriră când 
auziră glasul cavalerului lângă ei. 

— Frumos îţi cauţi de datorie, wachtmaistrul, zise 
acel glas. Îţi părăseşti straja în puterea nopţii, lăsând 
poarta deschisă într-o vreme ca asta, pentru a face 
dragoste unei fiinţi deşerte ca Hertha, adăogi el, 
făcând haz de zăpăceala care cuprinsese pe 
îndrăgostiţi. 

— Frumos îţi şede ţie, Hertho, mai zise cavalerul, să 
dai uitării vechile tale legături de iubire către mine şi 
să părăseşti musteţile mele bălăi pentru musteţile 
negre ale lui Conrad. 

Hertha, fiica unui oştean neamt mort în Cetate, se 
născuse şi crescuse aice. Ulrich de Lindenburg o 
cunoştea de când era copilă şi de atunce făcea 
frumoasei fete o curte din cele mai nevinovate căci, 
fiind un tânăr cu suflet curat, nici nu-i trecea măcar 
prin minte să se folosească de împrejurări pentru 
scopuri necinstite. Glasul cu care vorbea acuma fetei 
era pe jumătate mustrător, pe jumătate şăgalnic şi 
Hertha, deprinsă a glumi cu dânsul, după o 
închinăciune mai adâncă decât se cuvenea, răspunse: 

— Să am iertare, Domnule cavaler, dar musteţile 
dumitale cele bălăi şi frumoase, fiind prea sus pentru 
mine, m-am văzut silită să-mi aleg altele, la care să pot 
ajunge cu înlesnire. 

— Vedeţi neruşinata, zise cavalerul, ea nu numai că 
nu-şi tăgăduieşte necredinţa, dar încă mărturiseşte că 

nu poate trăi fără a avea la îndămână vreo păreche de 
musteţi. la dă-mi mâinile tale. 

Hertha îi întinse mâinile. 

— Ce mâni mici şi gingaşe, urmă Ulrich, luându-le în 
mâinile lui şi netezindu-le, ce dulci de dezmierdat sunt 
ele, nu sunt mâni de slujnică, dar mâni de doamnă 
nobilă. Ce păcat că au un cusur. 

— Şi ce cusur au ele oare, domnule cavaler? întrebă 
Hertha, retrăgându-şi mâinile. 

— Un cusur mare, fetiţa mea, răspunse Ulrich cu un 
glas mai serios; se primblă în întunericul nopţii prin 
livada Cetăţii, strânse de mâinile unui oştean tânăr, 
fără a avea inel la vreun deget. Şi şugubăţ lucru mai 
este dragostea! Adesea s-amestecă dracul în trebile ei 
pentru a le încurca, nenorocind fetele. Apoi, ştii că nu 
numai oamenii au astăzi ochi şi urechi, dar şi zidurile şi 
copacii şi, ceea ce este mai primejdios, se întâmplă să 
aibă şi limbă veninoasă. Frumos ti-ar şedea dacă v-ar fi 
văzut altul decât mine şi dacă mâine s-ar întâmpla ca 
Conrad să se întâlnească cu moartea, care veşnic ne 
stă nouă, oştenilor, în cale? 

— Ferească Dumnezeu! strigă Hertha spărietă. 

— Da, ferească Dumnezeu, urmă cavalerul, 
nădăjduiesc din inimă că Conrad va trăi ani mulţi şi că 
veţi fi fericiţi amândoi, dar omul cuminte trebuie să fie 
pregătit la toate. 

— Domnule cavaler, zise Conrad, de mult o iubesc pe 
Hertha şi de mult o rog să primească a-mi fi soţie... 

— Şi astăzi, întrerupse Hertha, l-am chemat aice 
pentru a-i spune că sunt încredinţată, atât de iubirea 
lui pentru mine cât şi de a mea pentru dânsul şi că 
primesc bucuros să-i fiu soţie. 

— Da, zise Conrad, dar cu ce tocmeală. 

— Cum, întrebă cavalerul mirat, tu ai cap să te 
gândeşti la tocmală când este vorba să fii a acelui pe 
care zici că-l iubeşti? Şi, cu voia ta, putea-voi eu să aflu 
la cât anume preţuieşti iubirea ta? 

— Să spun cavalerului? întrebă Conrad pe Hertha. 

— Ba nu, zise aceasta, mai bine îi spun eu, căci ştiu 
bine că din vorbele dumitale cavalerul nu va putea să 
înţeleagă nimic. Domnule cavaler, zise ea lui Ulrich, am 
spus lui Conrad că mă voi cununa cu dânsul îndată 
după ce fata adusă aice de voievodul Balc va fi scăpată 
din mâinile lui. 

— Bine, zise cavalerul mirat, dar acesta este un lucru 
care nu stă în putinţa lui. Ea este închisă sub pază 
straşnică şi cheia chiliei se află în mâinile lui Balc. Şi 
chiar dacă ar izbuti s-o facă scăpată, ar fi cel mai bun 
mijloc ca să nu-ți fie soţ niciodată. Faptul s-ar 
descoperi uşor şi cavalerul Albrecht l-ar spânzura 
numaidecât pe vârful turnului, deasupra porţii celei 
mari. 

— Cavalerul nu l-ar mai spânzura, zise ea cu un glas 
foarte hotărât. 

— De unde ştii? întrebă Ulrich. 

— Domnule cavaler, zise Hertha, stăpâna mea mi-a 
zis în astă seară, pe când o dezbrăcăm, că ar fi pe veci 
recunoscătoare dacă vreunul din oştenii noştri ar avea 
îndrăzneala să scoată pe sărmana fată din ghearele 
acelui neom şi a mai adăugat că este încredinţată că 
nu numai cavalerul nostru ar fi foarte fericit şi el dacă 
s-ar întâmplă una ca asta, dar şi că mântuitorul acelei 
biete fiinţi ar fi ocrotit de ea. Cunoşti pe stăpâna mea 
şi ştii că ea nu este în stare să ipod pe lg 

oricare ar fi, la pieire şi mai ales pe un om de ai noştri. 

Nu mă îndoiesc de stăpâna ta, răspunse Ulrich după 
ce rămase câtva gânditor, ea pe lângă că-i bună ca un 
înger, capul tău cel frumuşel şi zăpăcit, mă tem că vei 
fi înţeles-o rău. 

— Urechile mele sunt foarte bune, răspunse Hertha 
supărată de îndoiala arătată de cavaler, stăpâna a avut 
grijă să-mi spuie acelaşi lucru cel puţin de zece ori. 

— Ascultă Hertha, zise cavalerul, fapta ce ai propus-o 
lui Conrad este prea grea şi prea primejdioasă pentru 
ca să fie făptuită numaidecât, numai pe spusa ta. 
Crede-mă că în cât mă priveşte aş fi fericit dacă acea 
biată fată ar putea să fie mântuită de batjocura care o 
ameninţă. Sângele fierbe în mine când mă gândesc că 
ştiu că se petrece o asemenea neomenie sub cchii mei 
şi că eu, cavaler purtând pinteni de aur, jurat să iau 
pururea apărarea celui slab şi nevinovat, sunt 
împiedecat de alt jurământ să ridic braţul în apărarea 
ei. Astăzi, când mişelul de Balc a pus mâna pe paloş, 
fiindcă cavalerul Albrecht n-a vrut să-l lese să intre 
singur la fată, aşteptam cu nerăbdare să-l tragă ca să-i 
pot vâri spada mea până la mâner în pântece. Dar 
mişelul zărindu-ne, n-a cutezat să scoată fierul din 
teacă. Însă, dacă într-adevăr stăpâna ta a zis cuvintele 
ce ni le-ai spus, nu poate încăpea îndoială, cavalerul 
Albrecht cunoaşte dorinţa ei şi o încuviinţează. Precum 
ţi-am zis, niciun om cuminte nu se va potrivi spuselor 
tale. Dar dacă stăpâna ta ar spune vorbele ce spui că ţi 
le-a zis, nu către mine dar în auzul meu, nu numai că 
nu aş împiedica fuga fetei, dar încă aş ajuta-o pe cât 
îmi va fi cu putinţă. 

— O, ce mulţămită sunt, strigă Hertha, şi ce 

mulţămită va fi stăpâna când îi voi spune vorbele 
dumitale. Vei vedea că ea nu va întârzia să vă zică din 
gura ei ceea ce v-am spus şi că nu sunt o fiinţă atât de 
lipsită de creieri cum crezi dumneata. 

— Vom vedea, zise cavalerul, iar acuma să mergem 
să ne culcăm. Dar crede-mă, nu te mai primbla 
noaptea cu Conrad până ce nu vei purta inelul lui la 
deget, şi cu toţii se întoarseră în Cetate. 

A doua zi fiind duminecă, un preot român veni de 
dimineaţă ca să slujească liturghia în sala cea mare a 
Cetăţii pentru Maria şi pentru Balc, fiind de faţă 
cavalerii amândoi şi străjerii români de rând în acea zi. 
După săvârşirea ei, părintele Anselm sluji în capela 
Cetăţii liturghia pentru cavaleri, oştenii nemți şi 
slujitorii unguri veniţi cu Balc. Precum cavalerul 
Albrecht asculta totdeauna slujba pravoslavnică, Maria 
nu lipsea niciodată de la acea catolică. La sfârşitul 
slujbei, oştenii ieşiră din capelă iar Maria şi ambii 
cavaleri mai rămaseră într-însa, vorbind cu părintele 
Anselm. La ieşirea lor, găsiră dinaintea uşii pe Hans 
Biedermann cu Conrad Muller şi alţi şapte sau opt 
nemți. Ei se dădură în lături pentru a face loc 
capelanului, care trecu înainte spre locuinţa lui, dar 
Maria se opri în faţa unui oştean pentru a-l întreba 
dacă soţiei lui îi este mai bine. După ce ascultă 
răspunsul oşteanului şi-i mai dădu câteva sfaturi 
asupra chipului cum trebuia s-o caute, întrebă pe Hans 
dacă are grijă ca fata închisă în temniţă să aibă cele de 
trebuinţă. Hans răspunzându-i că poroncile ei sunt 
urmate cu îngrijire, ea zise tare, privind mai ales spre 
Hans şi spre Conrad care stătea alăture: 

— Ce fericită aş fi dacă s-ar găsi un bărbat pira 

care să scape pe această fiinţă nevinovată din mâinile 
nemiloase ale voievodului. Ar fi o faptă vrednică de un 
om de inimă, şi ştiu bine că soţul meu, departe de a-l 
pedepsi, i-ar fi recunoscător şi ar căuta prilej să-i arate 
mulţămirea lui. 

Oştenii nu răspunseră nimic şi Maria trecu înainte, 
dar Ulrich, care venea după dânsa şi auzise cuvintele 
ei, îi zise: 

— Suntem cu toţii oameni de inimă, milostivă 
doamnă, dorinţele dumitale sunt întotdeauna poronci 
pentru noi, fii încredinţată că acea de azi va fi 
îndeplinită cu sfinţenie şi fără întârziere. 

Maria mulţămindu-i din ochi, îi întinse mâna pe care 
cavalerul o sărută, închinându-se asupra ei, apoi o 
părăsi şi se întoarse spre grupul alcătuit de oşteni şi, 
după ce strigă pe Hans Biedermann şi pe Conrad 
Muller, se duse cu ei în odaia lui. Rămaseră sfătuindu- 
se cu uşile închise mai bine de două ceasuri. Apoi 
amândoi oştenii ieşiră şi se îndreptară spre odăile unde 
locuiau şi în care fusese adăpostiţi şi slujitorii veniţi cu 
Balc. Îi adunară pe toţi şi-i înştiinţară că cavalerul 
Ulrich, pentru a sărbători sosirea în Cetate a 
voievodului, le-a poroncit să aducă lăutari şi să 
desfunde, la capra podului mişcător, un vas de vin 
pentru a cinsti pe slujitori. Adăogeau că vor da de ştire 
în oraş pentru ca să vie fete şi neveste în număr mare. 
Vestea fu primită cu bucurie de toţi oştenii şi un neamt 
fu trimis călare după lăutari. 

Tot atunce începură a sosi şoltuzul cu pârgarii 
târgului, cneji, juzi şi preoţi din satele învecinate, care 
ceruse din ajun să fie învoiţi a aduce feciorului 
domnesc închinăciunile lor. 

Balc, însoţit de Somossy şi de amândoi cavalerii, îi 
primi în sala cea mare, se întreţinu cu fiecare din ei în 
parte şi-i prezentă lui Somossy care şedea în dreapta 
lui, mai pintenat, mai cusut cu fir, mai mustăcios şi mai 
fudul decât oricând.(...) 


Când sosi ceasul prânzului, cei mai însemnați din 
oaspeţi fură reţinuţi la masă iar ceilalţi se retraseră pe 
la casele şi gazdele lor în oraş. Deşi cei rămaşi erau 
oameni cu totul plecaţi stăpânirii, totuşi Balc nu se 
bucură de nicio clipă de linişte în toată vremea 
prânzului, temându-se ca Somossy, sub stăpânirea 
beţiei, să nu scape de iznoavă cuvinte 
compromiţătoare. Dar, de astă dată el se mulţămi să-şi 
sature pofta cu mâncările alese de pe masă şi să 
deşerte în tăcere cât mai multe pahare de Nicoreşti şi 
de Odobeşti, ajungând în curând în starea ce-i era 
obişnuită la sfârşitul mesei. 

Când se sculară, ziua fiind deosebit de frumoasă 
ieşiră cu toţii la poarta Cetăţii pentru a privi jocurile 
lumii adunate în urma înştiinţării trimise de cavalerul 
Ulrich. Petrecerea aceasta era foarte zgomotoasă. 
Vasul de vin adus din poronca cavalerului se deşertă 
văzând cu ochii, slujitorii domneşti, prin înfăţoşarea lor, 
arătau că li se făcuse partea leului, căci toţi începeau 
să fie peste seamă de veseli. Veselia lor începuse chiar 
să deie semne de viaţă supărăcioasă. Din toate părţile 
se vedeau fete fugind de ei, lăsându-le în mâni vreun 
tulpan sau vreo bucată de mânecă de la cămeşă. 
Nemţii din Cetate care, dimpotrivă, fuseseră neobişnuit 
de cumpătaţi, se încercau pre cât le era cu putinţă să 
păzească buna rânduială şi să mai domolească 

zburdălnicia slujitorilor. 

După ce privi câteva jocuri, Balc se întoarse în 
Cetate cu cavalerul Albrecht şi cu oaspeţii, dar 
cavalerul Ulrich rămase şi, făcând semn lui Conrad 
Muller, se retrase la o parte cu el. 

— După cât mi se pare treaba merge bine, zise el 
oşteanului. Dacă vinul nu va ajunge, pune să mai 
scoată încă un vas. 

— Cred, răspunse Conrad, că acesta va ajunge, căci 
cei mai mulţi de-aiba se mai ţin pe picioare. Uite, 
adaose el, unul a şi căzut jos şi în zadar se încearcă ai 
noştri să-l ridice, iată-l că-l duc pe braţe înăuntru. În 
curând şi ceilalţi vor fi în aceeaşi stare. 

— Aflat-aţi care din ei va fi de strajă la uşa fetei 
deseară, după ce va înnopta? 

— Da, răspunse Conrad, după socoteala ce am făcut, 
va veni rândul celui roşcovan care se luptă cu fata cea 
de lângă capra podului. El este mai puţin beat decât 
tovarăşii lui, dar am dat înadins mai puţin de băut celor 
patru ce au să fie de strajă până în seară, pentru ca nu 
cumva să bage voievodul de seamă cât sunt de beţi şi 
să nu privigheze mai pe urmă singur chipul cum 
străjuiesc. Dar nu-i slăbim cu băutura până în seară, 
aşa că, când îi va veni rândul lui, îl vom putea sfârşi 
lesne cu un ulcior de vin în care vom pune pe jumătate 
horilcă. 

— Cine din voi merge să scoată pe fată din chilie, tu 
sau Hans? 

— Cheia care se potriveşte la uşă este la Hans, dar 
am hotărât să mergem amândoi. El va intra în chilie şi 
va da fetei haine bărbăteşti pregătite de Hertha şi eu 
voi sta de pază lângă slujitor. Am rânduit la uşa de 

dinafară pe Fritz Winkelmann, el este om de toată 
nădejdea. Dar, mai adause Conrad, domnule cavaler, 
după părerea mea ar fi bine să punem capăt petrecerei 
căci ticăloşii aceştia încep a se apuca de gâlceavă. (...) 


Hans şi cu Conrad se sfătuiau între dânşii la 
oareşicare, depărtare de ceilalţi, când unul din străjerii 
de la poartă veni să spuie celui dintâi că un om din 
Humuleşti voieşte să-i vorbească numaidecât. Hans se 
duse îndată cu el la poartă, unde găsi pe un ţăran 
cunoscut lui care, luându-l deoparte, îi zise: 

— O venit jupâneasa Vidra în sat la noi, şi m-o trimes 
să-ţi spun ca să vii numaidecât la dânsa, căci are să-ţi 
împărtăşească lucruri vajnice. O tras la casa cumetrei 
mele. 

La auzul acestei veşti neaşteptate, tot sângele pieri 
din obrazul lui Hans, el se făcu galben ca ceara, inima 
îi stătu pe loc, rămase câtva fără a putea vorbi. În 
sfârşit, venindu-şi în fire, răspunse omului: 

— Întoarce-te înapoi şi spune jupânesei că vin 
numaidecât, apoi se grăbi să meargă la cavalerul 
Ulrich pentru a-i cere voie să părăsească Cetatea pe un 
ceas. 

Căpătă această învoire de la cavaler cu cea mai 
mare greutate, numai după ce îl încredinţă pe cinstea 
lui de oştean că se va întoarce înainte de toacă şi după 
ce Conrad luă asupra lui orice răspundere pentru 
urmările ce ar fi putut să aibă nefiinţa tovarăşului. 

ans se duse pe la grajd, puse şaua pe cal, şi porni în 
fuga mare spre Humuleşti. (...) 


La cele dintâi cuvinte ale Vidrei înţelese că ea dorea 
îndeplinirea unei fapte în care el era hotărât, ce-i era 
chiar poroncită de unul din mai marii săi, cerută de 
soţia cavalerului Albrecht, a cărei dorinţi erau sfinte 
pentru toţi oştenii Cetăţii şi era încredinţat că acea 
faptă îndrăzneață se îndeplinea cu voia tăcută a 
castelanului. Şi acuma săvârşirea acestei fapte era 
mijlocul de a grăbi căsătoria lui cu Vidra! Cuprins de 
bucurie, fu pe cale s-o întrerupă şi să-i destăinuiască 
întreaga urzeală, dar cele de pe urmă cuvinte ale 
iubitei îl făcură să-şi schimbe gândul. El hotărî s-o lese 
în  necunoştinţă desăvârşită despre cele ce se 
petreceau de dimineaţă la Cetate şi să primească s-o 
ajute la scăparea fetei, chiar în acea seară, dar numai 
în urma făgăduinţii ce ea îi va da că nunta lor se va 
face a doua zi. (...) 


Apoi Hans, binecuvântând norocul neaşteptat care 
dădea peste dânsul, se aruncă pe cal şi porni iar la 
fugă spre Cetate unde, îndată ce descălecă, se duse 
de-a dreptul la cavalerul Ulrich. 

— Domnule cavaler, îi zise el, cred că nu are să mai 

fie trebuinţă să plec eu cu fata. 

— Şi cine va merge în locul tău cu dânsa, zise 
cavalerul, căci nu poate fi lăsată singură. 

— Am găsit pe o rudă a ei, răspunse Hans, o femeie 
ce-mi este bine cunoscută şi pe care o ştiu vrednică de 
toată încrederea. Ea s-a însărcinat să ducă pe fată 
teafără la casa părinţilor. Cred că în toate privinţele 
este mai bine ca să rămân aice căci plecarea mea, 
odată cu fuga fetei, ar putea să deie loc la bănuieli. 

— Se înţelege că ar fi mai bine ca tu să rămâi aice, 
răspunse cavalerul; eu mă hotărâsem la plecarea ta 
sau la acea a lui Conrad, numai fiindcă nu ştiam cu 
cine să trimit pe acea nenorocită, mai ales că până 
acuma n-am putut afla cine este ea şi unde se află 
casa părinţilor ei. Dar tu, fără îndoială, trebuie să le ştii 
toate acuma: le-ai aflat cu bună seamă de la ruda ei. 

Hans îşi muşcă buzele de ciudă, aducându-şi aminte 
că, stăpânit numai de dragostea lui pentru Vidra, 
uitase s-o întrebe măcar de numele fetei şi îi era ruşine 
acuma de uşurinţa lui. 

— Mă iartă, domnule cavaler, zise el, în bucuria mea 
de a vedea că se înfăţoşează un mijloc pentru a uşura 
întreprinderea noiastră, am uitat să-i mai pun alte 
întrebări, dar pe răspunderea mea o putem încrede 
acelei femei şi, deseară, când îi voi duce-o, voi afla de 
la dânsa cât şi de la fată toate amănuntele trebuitoare. 

Cavalerul, având cea mai deplină încredere în Hans, 
îi răspunse: 

— Eu mă las pe nădejdea ta, dar te rog ca înainte de 
a da cuiva pe această fată pe seamă să te încredinţezi 
bine dacă acea căreia i-o încrezi este în stare s-o 
ocrotească până ce va ajunge la casa ei. Pentru noi 

este mult mai nimerit ca ea să fie dusă acolo de alţii 
decât de oamenii noştri, căci oricum, toată 
împrejurarea este destul de neplăcută şi ar putea să ne 
atragă mai pe urmă destule greutăţi. Acum soarele se 
apropie de asfinţit şi ar fi bine să mergi ca să iei cu 
Conrad cele de pe urmă măsuri pentru a închizeşlui 
izbândă. Îndată ce va începe straja în vremea căreia 
veţi scoate pe fată din chilie, vei trimite să mi se deie 
de ştire. 

Hans se depărtă pentru a ajunge la odăile unde erau 
slujitorii. Pe cei mai mulţi dintr-înşii îi găsi beţi cu 
desăvârşire; unii zăceau pe paturile lor de scânduri, 
cufundaţi în somnul adânc al beţiei, alţii şedeau pe 
laviţe cu ulcica în mână, vorbind sau cântând dar 
neîndrăznind să se scoale de teamă să nu cadă la 
pământ, cu glasuri întrerupte de sughiţuri, iar 
hotnogul, cu vreo doi sau trei mai tari de cap, se 
mişcau prin odăi cu un pas nesigur. Conrad şi nemţii 
şedeau împrejurul lor şi-i ademeneau necontenit să 
beie, zicând că ar fi ruşine dacă ar mai rămânea în vas 
o picătură de vin. Sosirea lui Hans fu un prilej pentru a 
mai scoate încă vreo două cofe din butoiul ce părea 
fără fund, spre a bea cu dânsul în sănătatea lui. Hans 
deşertă şi el vreo două ulcele, apoi se retrase într-un 
colţ unde rămase în sfătuire cu Conrad. 

Amurgise acum bine, se schimbase atât straja de la 
poarta cea mare cât şi străjării de prin curte şi de la 
zidul înconjurător, când Hans zise hotnogului: 

— Este vreme să schimbi străjărul de la poarta 
temniţilor; mi se pare că ai face bine să schimbi şi 
dumneata pe acel din chilia fetei. 

— Da, zise hotnogul, încercându-se în zadar să să 

scoale de pe laviţa pe care îl ţintuia beţia; e rândul lui 
Lenghel Aron. Lenghel Aron, strigă el, du-te de ridică 
pe Boko Istvan de la uşa fetei închise şi fii cu 
privighere bună. 

— Îndată, răspunse un slujitor gros şi spătos, cu 
părul şi musteţile roşcovane, mai puţin beat decât 
ceilalţi, căci doi nemți îl ţinuse necontenit de vorbă. 

— Nu mai bea şi te du îndată, strigă hotnogul răstit, 
căci altfel ai putea să dormi. 

— Lasă, Aroane, îi zise un neamt, nu mai bea şi te du 
la treaba ta, voi avea grijă să-ţi aduc mai de-apoi un 
ulcior plin. 

Slujitorul clătinându-se pe picioare, îşi luă sulița şi 
porni spre temniţă, însoţit de un neamt căruia Hans îi 
şoptise câteva cuvinte la ureche, iar în curând sosiră, 
în locul lor, neamţul şi ungurul care fusese de strajă 
până atunce. 

După ce trecu un sfert de ceas, Hans şi cu Conrad 
făcură semn acelui ce făgăduise slujitorului care 
intrase în strajă să-i ducă vin şi oşteanul, luându-şi 
mantaua pe umere, ieşi numaidecât. Ei îl urmară în 
curând, oprindu-se dinaintea  polobocului aproape 
deşert. Peste puţin se auziră paşi şi un foşnet de rochie 
prin curte şi Hertha, însoţită de oşteanul care ieşise în 
urma semnului făcut de Hans, se opriră în faţa lor. 

— Ai adus ulciorul? întrebă Hans pe oştean. 

— L-am adus pe jumătate plin cu horilcă tare şi pe 
jumătate cu vin vechi de Nicoreşti, zise oşteanul 
arătând un ulcior de vreo patru oca. 

— Hertha, întrebă Hans, gata sunt hainele? 

— Da, zise Hertha, scoțând o legătură de sub manta, 
cred că-i vor veni. 

— Wilhelm, zise Hans oşteanului cu ulciorul, tu ştii 
vorba noastră. Du-te la ungur şi fă-l să beie: stăi lângă 
el până ce va cădea ca mort. Când s-a dus la strajă era 
pe jumătate gata, nu cred să poată merge până la 
jumătatea ulciorului. Când vei vedea că-i în nesimţire, 
ieşi afară şi şuieră de două ori de întâi lung şi a doua 
oară mai scurt. Fritz Winkelmann ştie tot şi te va lăsa 
să treci. Tu, Connad, du-te să dai de ştire cavalerului 
Ulrich şi întoarce-te răpede înapoi. 

Oşteanul, fără a mai răspunde, se îndreptă spre 
temniţă cu ulciorul ascuns sub manta şi, trecând pe 
lângă neamţul de pază la uşa de afară, o împinse, apoi 
scobori scările care duceau la chilii şi erau luminate de 
o opaiţă prinsă în părete. 

— Cine-i? strigă slujitorul. 

— Prieten, răspunse  neamţul ungureşte. Ti-am 
făgăduit un ulcior de vin şi mă ţin de cuvânt, adaose el 
apropiindu-se de ungur. 

— Să trăieşti, zise slujitorul, sunt pe jumătate mort 
de sete. Nu ştiu ce are vinul din această ţară, dar pe 
cât bei mai mult, cu atâta îţi este mai sete. 

— la gustă-mi dintr-aceasta, zise neamţul, scoțând 
ulciorul de sub manta şi întinzându-i-l. El, pe lângă acel 
ce l-ai băut până acuma, este ca un bărbat copt pe 
lângă un copil crud. 

— Minunat, zise ungurul pocnind din limbă după ce 
sorbi lung din ulcior, aşa înţeleg şi eu. Dar nu bei şi tu? 

— Cum nu, numai aş vrea să ştiu de ce am şedea în 
picioare şi nu ne-am pune jos, zise Wilhelm, aşternând 
mantaua pe pământ şi punându-se pe ea, după ce făcu 
semn  slujitorului să ieie loc lângă dânsul. Apoi 
neamţul, luând ulciorul, se făcu că soarbe lung din i 

dar avu grijă să înghită numai câteva picături. 

— Stăi, strigă ungurul, mai lasă-mi şi mie. Şi luându-i 
ulciorul cu admândouă mâinile, începu să beie cu 
lăcomie. 

— Uf, ce bun, zise el, oprindu-se ca să răsufle, dar ce 
tare. Parcă-i foc, şi duse iar ulciorul la gură. 

— Mai na şi dumitale, zise el pe urmă, înmânând 
ulciorul lui Wilhelm care se făcu din nou că bea, apoi i-l 
dădu înapoi, zicând: 

— Bun, dar cam slab. 

— Ce slab, zise ungurul împrejurul căruia începuse a 
juca sala cu uşile chiliilor, cu scară cu tot; vinul este 
tare, dar tu eşti slab căci ulciorul joacă în mâinile tale. 

Numai cu greu izbuti să-l apropie la gură, dar atunce, 
lipind buzele de el, nu mai lăsă nimic într-însul, dar fu 
doborât de puterea cumplită a amestecului şi când voi 
să-l ieie de la gură, l-ar fi scăpat din mână dacă nu l-ar 
fi apucat Wilhelm. 

Ungurul voi să vorbească, dar limba nu i se putu 
învârti în gură şi căzu pe spate în nemişcare. 

Wilhelm îl privi câtva în tăcere, apoi auzindu-l că 
horăieşte, îl luă de braţ şi-l scutură cu putere. 

— Scoală Aroane, zise el de mai multe ori, scoală că 
iată hotnogul, dar Aron urmă să horăiască din ce în ce 
mai tare. 

Atunce Wilhelm, sculându-se trase mantaua de sub 
slujitor care rămase nemişcat pe pământul gol şi, 
urcând scările, se duse până la uşa de afară unde zise 
străjerului: 

— E gata, apoi şuieră în chipul cuvenit cu Hans. Trei 
umbre se văzură apropiindu-se răpede: 

— Ei, bine? întrebă Hans. 

— Doarme dus, răspunse Wilhelm, o mie de trâmbiţi 
sunându-i la urechi n-ar fi în stare să-l deştepte. 

— Domnului să-i mulţămim, zise Hans oprindu-se în 
capul scărilor. Hertho, iată cheia; tu vei intra în chilia 
fetei şi vei face-o să se îmbrace răpede, dar bagă de 
seamă, n-avem vreme de pierdut, prin urmare 
stăpâneşte-ţi limba. Conrad şi cu Wilhelm vor rămânea 
lângă ungur şi, la cea mai mică mişcare ce ar face-o, Îi 
vor pune un căluş în gură şi-l vor lega de mâini şi de 
picioare. Eu vă aştept aice. 

Hertha se cobori pe scară, urmată de Conrad şi de 
Wilhelm şi în curând se auzi uşa chiliei deschizându-se 
pentru a fi închisă din nou. 

Hans aştepta plin de grijă, uitându-se la fereştrile 
sălii celei mari, care străluceau ca nişte luceferi în 
noaptea adâncă. Ştia că Balc, cu cavalerul Albrecht, cu 
Somossy şi cu oaspeţii lor petreceau  într-însa, 
aşteptând ceasul cinei, dar se tot temea ca nu cumva 
Balc, în urma vreunui prepus, să părăsească pe ceilalţi 
pentru a se încredința de chipul cum este păzită prinsa 
lui. Zăbava Herthei îi părea lungă din cale afară. 

— Cu bună seamă că afurisita de gaiţă s-a pus la 
vorbă cu cealaltă. Şi eu stau aice ca pe jăratec din 
pricina lor! Conrad, adause el tare, plecându-se pe 
scări, bate în uşă ca să iasă mai iute acele zăpăcite. 


TES =: EEE DZ ECE ZILE A UD EE Sal 
Up UAR eu LEOTA aT ar ; pci II i SD ToU 


ii aa i me 


LUULUDULOULULND 


ar înainte ca Conrad să fi putut ajunge la uşă, 

aceasta se deschise şi din chilie ieşi Hertha, însoţită 

de un flăcăuaş care purta pe cap o pălărie de pâslă 
neagră, suman de aba cafenie, iţari de lână albă şi 
ciubote. 

— Sărmana, zise Hertha lui Conrad, părul îi ajunge 
până sub genunchi şi am fost silit să i-l rătez. 

— Nu mai sta la vorbă, pleacă mai curând, zise 
Conrad, foarte puţin mişcat de jertfirea frumosului păr 
al Ilenei. 

Hertha urcă răpede scările urmată de lleana şi, 
găsind în capul lor pe Hans, îi zise nemţeşte: 

— lată fata, apoi adaose româneşte către Ileana: 

— Urmează pe acest oştean, el este însărcinat să te 
scoată din Cetate şi să te încredinţeze prietenilor 
dumitale; poţi avea deplină încredere  într-însul. 
Dumnezeu să-ţi ajute! 

Illeana, cu totul năucită de toate câte se întâmplau 
împrejurul ei, pricepea numai că o mână necunoscută 
lucra la scăparea ei. Fără a vorbi, îmbrăţoşă pe Hertha 
şi o strânse pe inima ei. 

— Lăsaţi dezmierdările, zise Hans, n-avem vreme de 
pierdut cu asemenea fleacuri şi, luând-o de braţ, se 
depărtă cu dânsa pe poartă. 

Ajungi lângă boltă, lăsă brațul fetei, zicându-i: 

— Ţine-te de mine. 

Poarta era încă deschisă şi podul mişcător neridicat; 
straja era alcătuită din doi nemți şi patru români din 
satele ascultătoare de Cetate. 

— Mă duc la Humuleşti la o cumetrie, şi nu mă voi 
întoarce decât mâine la amiază, zise Hans străjărilor. 
În lipsa mea Conrad Miller are privigherea peste străji, 
fiţi cu băgare de seamă. 

Ostaşii îi doriră petrecere bună, iar Hans păşi pe pod 
urmat de lleana şi începu să şuiere într-un chip 
nepăsător. Atunce, de la o fereastră din rândul de sus, 
se auzi glasul cavalerului Ulrich: 

— Petrecere bună, Hans, zicea el, dar cu măsură. 

— Mulţămesc, domnule cavaler, atât pentru dorinţă 
cât şi pentru sfat, răspunse oşteanul care, îndată ce se 
văzu dincolo de pod, îşi grăbi mersul. Scoborâră dealul 
în tăcere şi, când ajunseră în vale, apucară şesul 
Ozanei în sus, până ce sosiră la o moară părăsită. 
Trecură vadul pe o scândură şi ajunseră l-a gârla unde, 
în faţa unui pâlc de arini şi de plopi, era aşezată o 
punte îngustă. 

Îndată ce se aflară dincolo de punte, din dosul unui 
plop bătrân, le ieşi Vidra înainte. Trecu pe lângă Hans, 
făcându-se că nu-l bagă în seamă şi se răpezi asupra 
Ilenei care rămăsese cu vreo câţiva paşi în urmă şi, 
apucând-o în braţe, o strânse la sân, zicând: 

— Scumpa mea, iubita mea! 

Dar totodată şoptea la urechea fetei: 

— Dacă-ţi este dragă viaţa şi cinstea şi vrei să ajungi 
teafără în casa părinţilor, fă-te că mă cunoşti, că-mi 
eşti rudă. Spune-mi: dragă Vidiră. 

— Dragă Vidră, zise lleana, devenită cu totul fără 

voinţă în urma zăpăcelii pricinuite de atâtea 
împrejurări. 

— Scumpă verişoară, zise Vidra pe acelaşi ton, 
sărutând-o din nou, în chip zgomotos şi totodată îi 
şopti de iznoavă: 

— Cum te cheamă? 

— Ileana, răspunse fata. 

— Dragă lleană, te credeam pierdută, ce fericită sunt 
că te văd ieşită din groaznica primejdie în care 
căzuseşi, apoi adăogă din nou, încet: 

— Cine eşti, de unde eşti? şi începu din nou s-o 
sărute, plecându-şi urechea la gura fetei care şopti 
răpede: 

— Sunt fata cneazului Baloş de la Poiana, lângă 
Smirodava. 

Vidira ştia acum tot ce vroia să ştie; lăsând pe Ileana 
şi îndreptându-se spre Hans care se oprise în loc şi 
privea la dânsele, zise: 

— iți mulţămesc, din inimă că m-ai ajutat să scap de 
ocară pe iubita mea vară lleana. Am aice trei cai şi doi 
oameni de nădejde; însoţiţi de dânşii, vară-mea va 
putea ajunge chiar mâine la casa părintelui ei, cneazul 
Baloş, de la Poiana lângă Smirodava. 

Apoi Vidra dădu un şuier trăgănat, şi deodată ieşiră, 
de sub frunzişul arinilor, umbrele lui Stoian şi a lui 
Anton. Ei se apropiară aducând după dânşii trei cai, dar 
se opriră la vreo zece paşi, pe loc. Stoian purta haina 
preoțească şi potcapul, iar Anton era îmbrăcat 
tărăneşte şi pusese, peste căciulă, o glugă care-i 
ascundea faţa cu totul. 

— Aşteaptă-mă puţin aice că am să spun câteva 
vorbe părintelui, zise Vidra, părăsind pe Ileana = 

îndreptându-se spre Stoian şi Anton. 

— Aveţi să plecaţi amândoi cu fata, le zise ea cu glas 
supus când ajunse lângă ei, veţi duce-o în dealul 
Osoiului, în pădure, la locul unde aşteaptă argatul 
meu, Neculai, şi veţi aştepta până ce voi veni. Dacă aş 
întârzia mai mult de două ceasuri după sosirea voastră 
acolo, plecaţi cu toţii acasă şi n-aveţi grijă de mine, voi 
şti eu cum să mă descurc. De fată îngrijiţi bine. 

— Dar, zise Stoian, n-ar fi mai bine să rămâie numai 
unul din noi cu fata şi celălalt să vie cu Neculai aice, 
căci cine ştie dacă neamţul te va lăsa să pleci. 

N-aveţi nicio grijă de mine, răspunse Vidra zâmbind, 
cel mult peste două ceasuri aveţi să mă vedeţi lângă 
voi; treaba mea este să scap de acest prost după ce 
voi fi scos de la el cele ce vreau să aflu. Dar oricum ar 
fi, mai mult de două ceasuri nu mă aşteptaţi în deal şi 
să plecaţi acasă. 

— Fie pe voia dumitale, zise Stoian, dar ia sama ca 
nu cumva să meargă lucrurile mai greu decât socoţi. 

Vidra dădu din umere şi, luând unul din cai de 
căpăstru, îl duse Ilenei. 

— Am zis tovarăşilor mei să nu se apropie de noi 
pentru ca nici dumneata, nici eu să nu vă puteţi 
cunoaşte dacă întâmplarea v-ar mai aduce vreodată 
faţă în faţă, zise cătră Hans Vidra, care pusese lucrurile 
la cale într-acest chip fiindcă se temea ca neamţul să 
nu recunoască pe Anton. 

— Foarte bine ai făcut, zise Hans, paza bună trece 
primejdia rea. 

— Acum zise Vidra Ilenei, trebuie să încaleci şi să 
pleci. Ştii a merge călare? 

— Ştiu, răspunse lleana, dar dumneata nu vii cu 

mine? adaose ea spărietă la gândul că se va găsi 
singură cu doi bărbaţi necunoscuţi şi mâhnită că 
frumoasa femeie care îi arăta atâta prietenie o 
părăseşte. 

— Poţi să ai toată nădejdea în părinte, răspunse 
Vidra, apoi luând-o iar în braţe şi sărutând-o, îi şopti la 
ureche: 

— Peste câteva ceasuri voi fi lângă dumneta. (...) 


Prefacerea era un lucru potrivnic fiinţii Vidrei: 
stăpânită cum era de patima ei pentru Mihu, numai 
închipuirea unei dezmierdări din partea altui bărbat 
stârnea într-însa un dezgust nemărginit, dar încă să-l 
dezmierde ea? Cu ce plăcere ar fi ucis pe neamţ în 
acea clipă. Dar tocmai de dragul lui Mihu trebuia să 
afle numaidecât tot ce se vorbeşte la Cetate despre el 
şi, mai ales, să scăpe din cursa în care căzuse sub 
stăpânirea unui îndemn nesocotit al inimii. Deci luă 
mâna lui Hans în mâna ei şi, netezând-o, îi zise oftând: 

— Văd că ai răspuns la toate şi că trebuie să mă 
supun dumitale, chiar înainte de a-ţi fi soţie. Bine, ne 
vom căsători mâine... 

Deodată glasul i se opri. Mâna ei, dezmierdând mâna 
puternică şi aspră a oşteanului dăduse de un inel larg, 
în care era înfiptă o piatră tăietă în trei feţe, cu vârful 
ascuţit, pe care Hans îl purta la degetul cel mic. Vidra 
sări în picioare. 

— De unde ai acest inel? strigă ea, cu glasul 
schimbat şi cuprinsă de un tremur. 

— L-am cumpărat de la un slujitor domnesc, 
răspunse Hans liniştit. 

— Minti, zise ea, pipăind inelul pe toate feţele, piu 

strigă ea mai tare când, pe una din feţe, simţi 
crestătură în chip de cruce. 

Hans, uimit de mişcarea de care era cuprinsă şi 
închipuindu-şi că ea bănuieşte că inelul îi vine de la o 
femeie şi este geloasă, desfăcu cu putere mâna lui din 
mâinile ei, scoase răpede inelul şi îl puse în mâna 
Vidrei, zicând: 

— Linişteşte-te, Hans îţi este credincios, nu vezi că 
inelul nu este un inel de femeie? 

Vidra cunoştea prea bine inelul, căci ea îl dăruise lui 
Mihu cu doi ani înainte. Dar faptul că inelul era la 
degetul lui Hans nu putea să arate decât că fusese luat 
cu sila de la Mihu şi atunce el poate nu mai era în viaţă 
sau, ceea ce era şi mai grozav în ochii Vidrei, el îl 
dăruise sau îl lepădase de bună voie. 

De unde ai acest inel, mai întrebă Vidra cu un glas 
care se făcea din ce în ce mai răguşit. 

— L-am cumpărat de la un slujitor al voievodului, 
răspunse Hans, încredinţat că mişcarea Vidrei provine 
dintr-o simţire de gelozie şi măgulit în fundul inimii, 
căci se vedea în această mişcare o dovadă de iubire. 

— Şi de unde îl avea slujitorul? mai întrebă Vidra. 

— De la un ţăran care se afla cu fata pe care am 
scos-o din închisoare în urma voinţii dumitale, 
răspunse Hans. 

— Ce ţăran? Cum, şi când? întrebă Vidra a cărui viaţă 
părea atârnată de buzele neamţului. 

— Fata era însoţită de un ţăran care scăpase din 
mâna tătarilor când a întâlnit-o Balc, în satul Tamaş şi, 
când Balc a vrut s-o sărute, ţăranul, îndrăzneţ a întins 
la pământ pe voievod dintr-o lovitură de pumn. Atunce 
au năvălit slujitorii asupra ţăranului iar ga scoțând un 

paloş ascuns în iţari, s-a apărat vitejeşte şi nu 
îndrăznea nimeni să s-apropie de el când hotnogul l-a 
trântit la pământ cu arcanul. Când l-au legat, unul din 
ei i-a luat inelul şi mi l-a vândut mie pentru cinci groşi. 

— Dar ţăranul ce s-a făcut? 

— L-au dus la Bacău şi l-au dat pe mâna şoltuzului ca 
să-l puie la moarte astăzi în zori de ziuă. Slujitorii 
spuneau că om nalt, frumos şi puternic ca dânsul încă 
n-au văzut. Nu semăna a ţăran, ci a voinic de soi. 

Acuma Vidra nu se mai îndoia că acel voinic era 
Mihu, şi că el poate acuma nu mai trăia. Trebuia ca 
îndată să ajungă într-o fugă la Bacău, să vadă dacă 
mai trăieşte, să facă minuni pentru a-l scăpa şi, de va 
fi murit, să moară şi ea pe groapa lui. 

Stăteau în picioare şi, înainte ca neamţul să fi putut 
face o mişcare ca s-o împiedice, îşi luase avântul şi o 
apucase la fugă, dar piciorul i se prinse într-o buturugă 
de salcie şi căzu jos. Mâna lui Hans fu pe dânsa înainte 
ca ea să fi putut apuca să se ridice. Se apără ca o fiară 
şi numai după o luptă lungă şi după ce neamţul îşi 
puse toarte puterile, izbuti s-o stăpânească şi s-o ducă 
la locul unde ei stătuse până atunce, sleită în puteri, 
dar eu turburarea neputinţii în inimă. 

Stăruind în credinţa că, purtarea ei era datorită unui 
avânt de gelozie, Hans, îndată ce îşi recăpătă sufletul, 
începu s-o mustre cu blândeţe pentru iuţala ei, 
jurându-i din nou că ea pe nedrept bănuieşte credinţa 
lui. 

Vidra tăcea, puterea îi fusese învinsă, dar dorul de a 
fugi, pentru a afla cu o clipă mai curând soarta 
iubitului, rămânea mai viu decât adinioarea. 

Trebuia să scape cu orice chip şi, dacă puterea ei nu 

era îndestulătoare, trebuia să cheme viclenia în 
ajutorul slăbiciunii sale. Puse mâna la sân pentru a 
căuta cuțitul ce-l purta necontenit asupra ei, dar o 
nenorocire! cuțitul trebuia să fi căzut jos în lupta cu 
Hans, căci mâna ei nu putu să-l afle. Atunce, din 
întâmplare, ochii i se opriră asupra lungului junghier 
atârnat de brâul lui Hans, în partea stângă. El încetase 
să vorbească şi stătea privind la dânsa. Vidra izbucni 
într-un plâns cu hohote şi se aruncă jos. 

— O ce nenorocită, sunt! striga ea mereu printre 
lacrimi. 

Hans se aşeză lângă dânsa şi începu din nou s-o 
mângâie şi să-i facă jurăminte de credinţă, iar Vidra cu 
încetul linişti plânsul şi începu să-i ceară noi şi cumplite 
jurăminte că i-a spus adevărul şi că inelul nu este de la 
altă femeie. 

Hans, bizuindu-se pe nevinovăția lui şi încântat 
văzând că Vidra ţinea atât de mult la credinţa lui, jură 
tot ce ea îi ceru, acoperindu-i mâinile cu sărutări şi 
îndrăznind chiar, din când în când, să nemerească cu 
buzele până în obrajii iubitei. Ea suferea aceste 
sărutări, mai mult chiar, după o bucată de vreme, Hans 
simţi că, cu braţul ei cel stâng înconjură mijlocul lui şi 
capul Vidrei cade pe umărul lui. Se folosi de această 
apropiere pentru a-i acoperi faţa cu sărutări, iar când 
ea ridică capul, îl apropie de obrazul lui şi îi dădu o 
lungă sărutare, în vinele lui Hans pătrunse un foc de o 
cumplită dulceaţă. 

— O, Vidro! zise el pierzându-şi capul. 

Dar atunce Vidra, strângându-l cu putere, lipi buzele 
ei de buzele lui, şi apăsând pe el, îl făcu să se 
răstoarne la pământ, căzând apoi pe sânul lui. 
TUD TEEN 

Hans rămase uimit de fericire; vedea cum raiul i se 
deschide înaintea ochilor. Sărmanul, rămase în rai! 
Vidra, folosindu-se de turburarea lui, căutase cu mâna 
dreaptă junghierul. Cu iuţeala fulgerului îl scoase din 
teacă şi dându-se deodată înspre stânga pentru a 
descoperi pieptul neamţului, îi înfipse fierul în inimă 
până la mâner, pironindu-i trupul pe pământ. Un fior 
scutură trupul lui Hans, apoi rămase mort cu surâsul 
pe buze. 

Vidra sări în picioare; era albă ca varul, tot trupul îi 
tremura, privea leşul neamţului cu ochii holbaţi de 
spaimă. Nu pentru întâia oară ucidea ea, dar până 
atunci ucisese în luptă dreaptă, vitejească, faţă în faţă, 
ochi în ochi. Acuma avea groază şi ruşine de fapta ei. 

Dar gândul la Mihu, mort sau în primejdie de moarte, 
nu lăsă în inima ei loc pentru căinţă. 

— Nu se putea altfel, zise ea. 

doua zi, duminecă, de dimineaţă, târgoveţii 
Bacăului, când începură să deschidă dughenile, 
fură cuprinşi de mirare văzând numărul mare de 
ţărani necunoscuţi care mişunau pe ulițele oraşului. De 
obiceiu, din zece ţărani care treceau pe uliţa în zilele 
de târg şi de sărbătoare, fiecare negustor cunoştea cel 
puţin şapte sau opt, dar azi de-abia dacă cunoştea pe 
unul dintre douăzeci. Ungurii locuitori ai satelor 
mărginaşe, care alcătuiau totdeauna grosul acelor care 
veneau să vândă, să cumpere, să petreacă, sau chiar 
numai să caşte gura în oraş, erau astăzi pierduţi într-o 
țărănime pe cât de numeroasă pe atât de 
necunoscută, îmbrăcată în toate porturile din ţară. 

Dar bătătoare la ochi era, mai ales, lipsa aproape 
desăvârşită de femei: parcă-şi dăduseră întâlnire în 
Bacău numai bărbaţi şi încă bărbaţi zdraveni. Şi, spre 
năcazul negustorilor, ei nu cumpărau nimic şi nici nu 
intrau prin dughene. 

— La ce dracul să mai fi venit toţi mojicii aceştia atât 
de dimineaţă în oraşul nostru dacă n-au ce vinde şi nu 
cumpără nimică, întrebă de pe prag blanariul Simion 
pe vecinul său, abageriul Alexe. 

— Mai ştii, cumetre, răspunse Alexe, nu-mi dau 
seamă nici eu, adăogând pe urmă: doar să fi venit să 

privească la cazna Păunaşului. 

Simion Blanariul se bătu pe frunte. 

— Bine zici, vecine, prost mai sunt eu că n-am ghicit- 
o îndată. Au venit să privească la cazna hoţului. Mila 
domnului, de acuma o scăpat lumea de dânsul. 
Mărfurile străine nu vor mai plăti o vamă îndoită şi, 
ieftinându-se poate va creşte şi aleşverişul nostru. 
Numai de l-ar chinui călăul cum i se cade ca să se 
îngrozească mojicimea şi să-i piară pofta de haiducie 
pe viitor. 

— Da, zise Alexe abageriul, soarele este sus: călăul 
trebuie să sosească dacă n-a fi şi sosit la temniţă, iar 
noi să mergem şi să privim când îl vor scoate. Vânzare 
tot nu are să fie până ce nu s-a isprăvit cu dânsul. 

Porunci băieţilor din dugheană să fie cu băgare de 
seamă. 

— Bine ai vorbit, cumetre, zise Simion, te însoțesc 
bucuros, şi se depărtară împreună spre temniţă. 

Pe măsură ce s-apropiau, calea era din ce în ce mai 
ticsită de lume şi numai cu greu izbuteau să-şi facă 
drum prim mulţimea ţăranilor, strecurându-se printre 
dânşii, iar în drum faţa abageriului se întuneca din ce 
în ce. În sfârşit, cu mare greu, ajunseră până la 
temniţă şi s-apropiară de poartă, unde se adunase mai 
mulţi negustori, români, saşi şi unguri. 

Blanariul şi abageriul, fiind fruntaşi ai breslelor lor, 
fură întâmpinați prieteneşte de tovarăşi. Unul din ei, un 
butnar sas, lung şi gros, cu părul galbăn şi cu faţa 
roşcovană, văzând privirea îngrijată a abageriului, îl 
întrebă: 

— De ce eşti aşa de posomorât, jupâne Alexe, te 
doare poate inima de soarta ce-l aşteaptă pe hoţul de 

Păunaş? 

— Ba nu, răspunse Alexe, mă tem să nu ne doară pe 
toţi inima că el nu va avea parte de soartă rea. 

— Nu te înţeleg. Ce vrei să spui? întrebă iar sasul. 

— Ah, doamne! Se vede că sunteţi orbi, zise 
abageriul întorcându-se cătră toţi negustorii care 
stăteau cu grămada înaintea porţii. Nu v-o cuprins 
mirarea de numărul mojicilor necunoscuţi care au 
pătruns în oraş de astă noapte? Văzut-aţi mai multă 
lume într-o duminică în Bacău? Băgat-aţi samă câţi 
dintr-înşii sunt cunoscuţi şi câţi necunoscuţi, voi care 
aţi copilărit în acest oraş şi în împrejurimile lui? 

— Într-adevăr, răspunse sasul, văd o mulţime de 
ţărani, aproape toţi necunoscuţi dar nu înţeleg pentru 
ce te îngrijeşti. Ei sunt veniţi să privească cazna hoţului 
vestit... 

— Dar, întrerupse Alexe, n-ai văzut că cu toate că-i 
cald ca în luna lui cuptor, toată mojicimea asta 
păstrează sumanele pe dânsa, parcă ne-am afla în 
vreme de iarnă. De ai fi venit ca mine, străbătând prin 
mijlocul lor, zău că ai fi îngrijat căci coastele şi coatele 
dumitale ar fi simţit ghioage, baltage şi paloşe ascunse 
pe sub sumane. 

— Şi oare pentru ce să fi venit ei înarmaţi în oraş? 
întrebă un meşter ciubotar ungur. 

— Pentru ce? zise Alexe, dar în ce lume trăiţi? Nu 
ştiţi voi că Păunaşul Codrilor, care pentru vodă şi 
pentru noi este un duşman şi un hoţ, de țărănime este 
privit ca un mântuitor? 

Nu pot să înţeleg pentru ce namestnicul voieşte 
numaidecât ca cazna să se facă în faţa norodului. Era 
mult mai cuminte ca ea să se săvârşească în temniţă şi 

numai moartea pe roată să se întâmple în faţa obștii. 
Tare mă tem că norodul în loc să vadă o privelişte care 
să-l îngrozească, va avea parte de una care-i va spori 
îndărătnicia şi cutezanţa. 

— Dacă este aşa, zise butnariul, apoi nu este nicio 
clipală de pierdut: trebuie să dăm de ştire 
namestnicului şi şoltuzului pentru ca ei să ieie măsuri 
de apărare. 

Tocmai atunce se auzi un zgomot mare. Din mulţime 
izbucniră  huiduieli, şuierături, strigăte de: călăul! 
călăul! şi deasupra mării de capete, apăru un steag de 
slujitori călări care-şi făcea loc lovind în dreapta şi în 
stânga cu lemnul suliţelor. Mergeau în pasul cailor şi, 
în mijlocul lor, se vedea venind un car cu patru boi în 
care şedea îmbrăcat în roşu, călăul, având împrejurul 
său ajutoarele lui, patru oameni nalţi şi spătoşi, 
îmbrăcaţi ţărăneşte, iar un al cincilea un băiet mic şi 
sprinten mâna boii. 

Când cel dintâi rând de slujitori ajunse la poarta 
temniţii, aceasta se deschise pentru a lăsa să intre 
prohodul în curtea care era plină de slujitori pe jos. 

— Vezi, zise butnariul lui Alexe, namestnicul nostru 
s-o îngrijit şi o luat măsurile trebuitoare pentru a 
respinge pe mojici. 

Alexe, dădu din umeri. 

— Şi ce vrei să facă o sută şi cincizeci de slujitori, 
câţi îi are namestnicul, faţă cu două sau trei mii de 
oameni hotărâți? zise el. 

Căruţa cu călăul pătrunsese acum în curte şi odată 
cu cele de pe urmă rânduri de slujitori, intrase şi 
negustorii noştri, iar poarta se închise după dânşii. 

În mijlocul ogrăzii, spre mirarea OR văzură pe paa 

namestnicul, înconjurat de căpeteniile slujitorilor şi de 
mai mulţi pârgari. Faţa lui era îngrijată. Cum văzu pe 
călău, îi făcu semn să se deie jos din car şi se apropie 
de dânsul. Când Antal, însoţit de ajutoarele sale, se 
închină adânc înaintea lui, namestnicul zise: 

— Mi se spune că oraşul este plin de ţărani 
necunoscuţi şi înarmaţi, s-ar putea ca ei să se fi adunat 
spre a încerca să facă scăpat pe vajnicul hoţ osândit 
să-şi ispăşească astăzi fărădelegile. Dumnealor, şi 
namestnicul arătă spre pârgari, mă sfătuiesc, unii să 
nu scot pe osândit afară ci să poroncesc ca cazna să se 
îndeplinească aice, în ograda temniţii; alţii ca fără a-l 
mai căzni să pun să-i taie capul şi să-l arunce mulţimii. 
Mie însă nu-mi vine să arăt astfel mojicimii că îmi este 
teamă de dânsa; vreu ca acest hoţ şi răsvrătitor să 
moară în chinurile cele mai grozave, în faţa mulţimii, 
pentru ca mulţimea să vadă de ce soartă au parte acei 
care se răzvrătesc împotriva lui vodă. Prin urmare sunt 
hotărât să-l scot afară din curte şi să-l duc la locul unde 
mor hoţii. Dacă prietenii lui vor încerca să-l scape din 
mâinile noastre, slujitorii mei vor şti să le răspundă 
după cum se cuvine. Dar, pentru ca să nu fie niciun 
chip de scăpare pentru el, îţi poroncesc ţie şi 
ajutoarelor tale că, la cea dintâi încercare ce s-ar face 
din partea mulţimii, îndată să-l ucideţi. Aveţi cu ce. 

Antal, când auzi de sfatul pârgarilor, se îngălbeni, un 
tremur îl cuprinse şi suflarea i se opri. Dacă 
namestnicul asculta de acest sfat, atunce pierduţi erau 
galbenii, căci din curtea plină de slujitori nici nu era de 
gândit să poată scăpa osânditul. Când însă auzi de 
hotărârea namestnicului, de a scoate pe osândit din 
ogradă, el răsuflă lung şi i se păru că Ei Ta de 

galbeni scânteieşte înaintea ochilor lui. 

— Fii fără grijă, stăpâne, zise el, osânditul chiar de ar 
avea aripi ca să zboare nu ar putea scăpa viu din 
mâinile noastre. Numai să-mi dai voie să schimb fiarele 
cu care este încătuşat, prin altele care le-am adus cu 
mine. 

— Asta este treaba ta, răspunse namestnicul, numai 
să ştii că dacă cumva hoţul ar scăpa cu viaţă, tu cu 
bună seamă că nu vei vedea ziua de mâine. 

Namestnicul poronci temnicerului să aducă pe Mihu, 
din beciul unde era închis în încăperea de deasupra, 
unde urma ca călăul să-i schimbe fiarele şi temnicerul, 
urmat de călău cu ajutoarele lui, dispăru pe uşa 
temniţii şi în curând se auziră lovituri de ciocan. 

Negustorii care urmase prohodul călăului se apropie 
în acest timp de pârgarii care însoțeau pe namestnic şi 
începuseră a schimba cu ei păreri asupra hotărârii 
namestnicului. Cei mulţi o lăudau: unii prooroceau că 
mojicii nu vor îndrăzni să se mişte, alţii, ziceau că chiar 
dacă s-ar mişca, nimic n-ar isprăvi în urma măsurilor 
luate de namestnic. Numai Alexe Abageriul se arăta tot 
îngrijat. 

— Mai ştii ce se poate întâmplă în astfel de 
învălmăşală, zicea el. Călăul şi ajutoarele lui au 
poroncă să ucidă pe osândit la cea dintâi încercare a 
mulţimii. Dar dacă ei cad ucişi de săgeți, de pietre sau 
de ţăpi înainte de a-l putea ucide? Aşa-i că hoţul poate 
să scape? 

— De prea multe te temi, cumetre Axente, ziseră 
negustorii, mai mulţi din ei zâmbind de grijile 
abageriului. 

— Dar dacă călăul este cumpărat de e 

Păunaşului? mai urmă Alexe. Râdeţi? N-aveţi pentru 
ce. Ştiţi ca şi mine că hoţul, în vremile din urmă, a 
strâns bani cu ghiotura. Aţi văzut oameni mari, 
căpitani şi soli, care s-au vândut pe bani şi credeţi că 
un călău, un om cu sufletul vândut de mult dracului, ar 
sta la îndoială ca să se vândă unui hoţ pentru un desag 
de aur? 

Dacă aceste cuvinte nu stârniră nicio grijă nouă în 
negustori, se păru că deşteaptă oareşicari bănuieli în 
namestnic, căci, chemând pe hotnogul slujitorilor, îi 
poronci să ieie pe lângă dânsul doi oşteni aleşi, să se 
suie în car cu ei, cu osândit şi cu călău şi, la cel dintâi 
semn, de prieteşug din partea acestuia din urmă sau a 
ajutoarelor sale, să-i, străpungă cu paloşele, atât pe 
dânşii cât şi pe osândit. Namestnicul de-abia isprăvise 
vorba când se văzură, ieşind din temniţă, temnicerul 
cu călăul şi cu ai săi, ducând în mijlocul lor pe Păunaşul 
Codrilor. Mihu era galbân, cu barba crescută, slăbit în 
urma lipsei de aer şi de hrană îndestulătoare, plecat 
sub povara cătuşelor, dar faţa lui era aproape veselă şi 
ochii mai vioi, mai plini de îndrăzneală decât oricând. 
Una din ajutoarele călăului găsise chip să-i şoptească 
la ureche cuvintele: 

— Lanţurile sunt slabe; prietenii veghează. 

— Vajnic  hoţoman! ziseră unii din negustori, 
privindu-l lung. 

— Uite ce fudulie în ochii lui! Parcă n-ar merge la 
roată, ziseră alţii. 

— Ce păcat că n-avem să putem auzi mărturisirile ce 
le va face cânid va fi căznit, căci slujitorii vor face cerc 
şi vor ţinea norodul departe, zise butnarul sas. 

Namestnicul chemă încă o dată pe Antal Pai îl ăi în 

cunoştinţa noii măsuri ce luase, poroncind încă o dată, 
în faţa hotnogului de slujitori, că la cea dinltâi bănuială 
de vicleşug să puie pe călău şi pe oamenii lui sub 
paloş. 

Mihu fu suit în car şi lângă dânsul se aşezară 
hotnogul şi doi slujitori cu paloşele goale în mână, 
călăul şi două ajutoare de ale sale, neîncăpând mai 
mulţi în car, celelalte două urmară pe jos. Carul era 
înconjurat de slujitori pedeştri, cei călări aşezându-se 
împrejurul lor, în cap şi în urma carului, iar 
namestnicul, care încălecase şi el, luă loc printre 
călăreţii din urmă. 

Poarta deschizându-se, prohodul prinse a ieşi. 
Slujitorii călări îi deschideau drumul prin mulţimea care 
se dădea la o parte în tăcere. Cu toţii aşteptau ca carul 
să iasă la iveală şi, când apăru pe poartă, miile de 
priviri rămaseră pironite pe Mihu. Un „iată-l!” izbucni 
din mii de piepturi când, în picioare, în mijlocul carului, 
se văzu chipul mândru al Păunaşului. Dar îndată după 
acest strigăt urmă tăcerea cea mai desăvârşită, 
nemaiauzindu-se decât copitele cailor lovind în 
bolovanii de pe drum, scârţâitul roţilor carului şi câte 
„ţa-ho! Bourean!” al băietului de lângă boi. 

Mihu privea mândru şi liniştit marea de capete care 
aţintea ochii asupra lui; fără îndoială că recunoscuse 
mulţi prieteni şi mulţi tovarăşi, dar faţa lui rămase 
neschimbată şi nemişcată. 

Prohodul străbătuse vreo două uliţi fără ca să se fi 
ivit cea mai mică împotrivire şi namestnicul începea să 
creadă că temerile lui fusese fără temei când, la o 
răspântie, s-auzi deodată un glas de femeie strigând: 

— Nu lăsaţi oameni buni să se omoare prietenul şi 

ocrotitorul vostru! Dacă sunteţi bărbaţi, săriţi cu toţii 
şi-l scăpaţi. Scăpaţi pe Păunaşul Codrilor! Scăpaţi pe 
sprijinul sărăcimii! 

Strigătele ieşeau din gura unei femei frumoase, cu 
pletele bălai despletite pe umere, care se suise pe 
taraba unei frângherii. 

Namestnicul deschidea gura ca să poroncească 
slujitorilor să puie mâna pe ea când, deodată, boii de 
înainte de la car o rupseră la fugă, parcă cuprinşi de 
turbare şi răsturnând în calea lor pedestraşi şi călăreţi. 
Băietul care-i mâna vârâse, nebăgat în seamă, o 
andrea lungă de o palmă în nările unuia dintr-înşii. 

Totodată o ploaie de bolovani căzu asupra slujitorilor 
şi oamenii adunaţi de amândouă părţile năvăliră 
asupra lor cu arme ţinute până atunce ascunse sub 
sumane. 

În urma zmunciturilor carului, acei ce se aflau într- 
însul căzură grămadă, unul peste altul, iar cele două 
ajutoare ale călăului, care nu încăpuseră şi umblau pe 
jos pe lângă car, săriseră într-însul şi, împreună cu 
ceilalţi, mențineau în fund pe hotnog şi pe cei doi 
slujitori ce-l însoțeau. Mihu, care acum se ridicase, 
izbuti să se mântuie de fiarele ce-i încătuşau braţele 
printr-o singură şi puternică zmucitură. Smulgând cu 
mâinile lanţurile de la picioare, sări jos din car, rupse 
paloşul din mâna unui slujitor pe care, numai dintr-o 
lovitură de pumn în cap îl trânti la pământ şi, 
străbătând ca un fulger rândurile oştenilor, dispăru în 
mulţimea ţăranilor. 

Chiote de bucurie salutară scăparea Păunaşului şi 
mulţimea se năpusti asupra slujitorilor cu o turbare 
îndoită. Oştenii se apărară vitejeşte dar în curând 

TE: SED aa EE EAD ERNI TID TESA ze ai 


i pan E Di Or DER CET ret Da a EU 


aa m 


căzură, zdrobiţi sub loviturile unor potrivnici de zece 
ori mai numeroşi. Namestnicul, de la începutul luptei, 
zăcea mort cu capul spintecat în două de o lovitură de 
baltag, căpitanul de slujitori, cu pieptul străpuns în 
zece locuri, îşi dădea sufletul, iar hotnogul rămase 
mort în car sub cuţitele închipuitelor ajutoare de călău. 
Câţiva slujitori mai luptau cu vitejia deznădăjduirii, 
ştiind bine că pentru dânşii nu era iertare. În curând 
fură măcelăriți până la cel din urmă. Negustorii 
fugiseră care încotro putuse, unii se încuiaseră în 
casele lor şi încinseseră tărăbile, alţii, neputând 
străbate prin uliţile îndesate de ţărani, se ascunseră pe 
unde putuseră. 

Ţărănimea învingătoare şi stăpână pe oraş, 
nemaivăzând înaintea ei duşmani de lovit şi împinsă de 
setea de stricare stârnită de lupta purtată, începu să 
se arunce asupra dughenilor rămase deschise. In 
curând Mihu şi cu Cărăbuş, cutreierând ulițele, puseră 
capăt neorânduielilor. Ţăranii primiră poronca să se 
întoarcă la vetrele lor afară de câteva sute care aveau 
să rămâie până în seară sub povăţuirea lui Cărăbuş. 
Puțin câte puţin ulițele se goliră de străini, dar Bacăul 
nu-şi recăpătă priveliştea obişnuită căci negustorii 
rămaseră închişi în casele lor. 

Oraşul fiind fără diregători şi fără pază, Mihu care se 
oprise la casa frumoasei surori a lui Cărăbuş, trimise s- 
aducă pe şoltuz căci acesta, în vremea luptei, 
aşteptase sosirea osânditului la locul de caznă de la 
gura Bârnatului, unde plecase călare, pe drumul cel 
mai scurt. Mihu îi încredinţă ocârmuirea oraşului, 
sfătuindu-l să umble pe la negustori, din casă în casă, 
ca să-i îndemne să alcătuiască o strajă pentru eg 

bunei rânduieli şi ridicarea morţilor. 

Sasul care înaintea lui Mihu îngenunchiase, crezând 
că-i sosise ceasul cel de pe urmă, plecă voios şi, pe la 
prânzul cel mare, o parte din dugheni erau deschise, 
iar negustorii cu calfele lor, ajutaţi de un număr de 
ţărani  rânduiţi de Cărăbuş, începuse să strângă 
slujitorii morţi şi să-i ducă la groapa mare ce se săpa 
pentru dânşii, aproape de biserica catolică, iar trupurile 
puţinilor ţărani morţi fuseseră ridicate de rude şi de 
cunoscuţi şi pornite spre satele lor. 

Cărăbuş pusese pe Mihu răpede în cunoştinţă despre 
toate câte se petrecuseră în ţară de la plecarea lui. Era 
acuma să-i povestească chipul în care izbutise să 
isprăvească scăparea lui, când Mihu, tăindu-i deodată 
cuvântul, îl întrebă: 

— Dar fata care era cu mine nu ştii ce s-o făcut şi 
unde o dus-o Balc? 

— O dus-o la Cetatea Neamţului, unde o ţine închisă, 
răspunse Cărăbuş. Ştim bine că până acum n-o putut 
să-i facă niciun rău, căci crijatul cel bătrân n-o suferit 
ca mişelul de voievod să se atingă de dânsa câtă 
vreme ea se afla sub acoperământul său. Dar mâine, în 
zori de ziuă, voievodul urmează să plece, cu bună 
seamă va lua fata cu dânsul. 

— Degrabă un cal de călărie, strigă Mihu, până în 
seară voi fi la Cetate, cu voia lui Dumnezeu şi cu 
ajutorul părintelui Isaia, cel târziu mâine cneghina va fi 
scăpată şi Balc în lanţuri. După cele ce s-au petrecut 
astăzi izbucnirea răscoalei nu se mai poate întârzia. 
Cetatea va fi în mâinile noastre oricând va voi 
părintele. Tu, Petre, trimete poronci în toate părţile 
pentru ca toţi credincioşii noştri de mâna întăi să se 

pregătească şi să se îndrepte spre Cetate unde ne vom 
aduna cu toţii. Mâine seară să fii nesmintit la Cetate. 
Cred că la noapte părintele va da poronci şi pentru 
ridicarea obştească. Ah! de aş avea aice pe Trăsnet 
sau pe Vijelia. 

— Trăsnet şi Vijelia sunt aice cu Onea, răspunse 
Cărăbuş, îi ţin de o săptămână în grajd la mine; după 
lunga odihnă ce au avut-o, nu cer decât fugă nebună. 

Mihu de-abia îşi dădu timp să îmbuce câte ceva din 
mâncările ce-i fusese puse dinainte de frumoasa 
gazdă, apoi luându-şi ziua bună şi de la Stanca şi de la 
Petrea, sări pe Trăsnet care necheză de bucurie la 
vederea lui şi urmat de Onea, străbătu la treapăd 
oraşul iar, odată dincolo de podul Bistriţei, porni la 
fugă spre Cetate. Lasă satele la o parte, tăind curmeziş 
peste văi şi peste dealuri, pe cărări cunoscute lui. 

Făcu întâiul popas la Roznov şi al doilea la 
Ghindăoani unde-l prinse noaptea. Pe la nouă ceasuri 
după vremea, noastră era în Humuleşti, unde lăsând 
caii cu Onea, se îndreptă grabnic pe jos înspre 
sihăstrie. 

ărintele Isaia şi cu Stroici plecaseră joi din Tecuciu. 

Tăind curmeziş peste dealuri, ajunseră de amiază 

la Răcătău, pe malul Siretului; trecură apa cu 

luntrea, la Răcăciuni, cu puţine ceasuri după tătarii 
urmăriţi din scurt de către Balc. 

În aceeaşi seară ajungeau în Bacău şi petreceau 

noaptea la Stanca lui Floareş, unde părintele Isaia se 


întâlni cu Cărăbuş care dădu părintelui seamă 


amănunţită despre cât se întâmplase în vremea cât 
lipsise din ţară şi, mai cu seamă, despre mersul 
„Vămilor Păunaşului” după cum le zicea poporul. 
Aceste vămi aduseră, în acele câteva luni, foloase 
neobişnuit de mari. Petrea mai arătă părintelui că 
vorbele răspândite de oamenii lor prin popor începeau 
a da roadele cele mai îmbucurătoare şi că pretutindeni 
țărănimea arăta cea mai mare îndârjire în susţinerea 
drepturilor sale când aceste erau călcate de cneji şi de 
diregători. 

Părintele se arătă foarte mulţămit de câte auzi de la 
Cărăbuş şi, la rândul lui, îi povesti parte din câte 
văzuse şi isprăvise în vremea călătoriei. Îi mai arăta că 
lucrul fiind copt, nu mai era nevoie să se amâie 
izbucnirea răscoalei pe multă vreme şi că îndată ce va 
“al ie Ja; S pede, Ssi SEEK A sa ecua Iu, LE CU d lei 


i De oik i S Za E ee = CES ase esa GTS D TER cer 


aa 


pentru a-l vesti să fie gata de plecare. 

A doua zi, vineri, călătorii noştri plecară din Bacău 
când se crăpa de ziuă şi se îndreptară spre Neamţu 
prin drumuri lăturalnice, poteci şi cărări, lăsând drumul 
mare deoparte, mai ales pentru ca nu cumva să 
întâlnească pe cineva de la Cetate sau din Târgul 
Neamţului care să recunoască pe Stroici. Acesta 
trebuia să zăbovească câteva zile la Neamţu spre a-i 
da timp să se sfătuiască cu părintele asupra ştirilor ce 
trebuiau să vie acestuia, atât din toate ungheriile ţării 
cât şi de la Bogdan. Pe urmă, la sosirea lui Mihu, 
acesta avea să-l ducă la un loc teafăr, unde să poată 
aştepta izbucnirea răscoalei. Dacă l-ar fi întâlnit 
acuma, pe drum, cineva care-l cunoştea şi care ar fi 
vestit pe cavaleri despre sosirea lui i-ar fi fost greu, 
după îngrijirea de care avusese parte acolo, să nu se 
arăte pe la Cetate, ceea ce Ştefan nu voia cu niciun 
preţ. 

Făcură un lung popas în pădurea de sub dealul 
Balaurului, de unde plecară tocmai pe la toacă, astfel 
că putură ajunge la sihăstrie în întunericul nopţii, 
nevăzuţi de nimeni. Ştefan, fu adăpostit de părinte 
într-o despărţitură locuită până atunce de Paisie, care 
primea puţină lumină printr-o crăpătură făcută cu mult 
meşteşug în boltă şi a cărei îmbrăcăminte se alcătuia 
dintr-o icoană a Maicii Domnului, un pat de scânduri 
acoperit cu o saltea de paie, o mică masă rotundă şi 
două scaune de lemn alb. Ucenicul îşi mută locuinţa 
într-un fel de bordei lângă uşă. Dimineaţa şi amiaza 
zilei următoare trecuse în deschiderea şi cetirea 
cărţilor sosite de la Bogdan şi din ţară, precum şi în 
luare de lămuriri de la Paisie. [oa scria că toate 

măsurile din partea lui sunt luate, că nu numai 
aproape toţi cnejii şi sătenii locuind în împrejurimile 
Cuhnii, dar chiar alţii, locuind mai departe sunt gata 
să-l urmeze adăogând că nădăjduieşte să intre în 
Moldova cu o oaste de mai multe mii de oameni. Toate 
ştirile din ţară erau, asemene, aşa de îmbucurătoare 
încât părintele şi cu Stroici se înţeleseră să hotărască 
ca răscoala să izbucnească prin mijlocul lunii viitoare, 
octomvrie, când oamenii vor fi strâns de pe câmp toate 
bucatele şi vor fi adunat toate vitele în târle. 

Tocmai când puneau la cale, spre seară, oareşicare 
amănunţimi, iată că intră Paisie cu faţa tulburată şi le 
vesti că Onea sosise de la Bacău călare cu veşti rele şi 
cerea să vorbească numaidecât cu părintele. Adus în 
faţa lor, Onea care le păru îmbătrânit cu zece ani şi al 
cărui trup întreg era cuprins de un tremur, le povesti în 
cuvinte întretăiete, că Păunaşul Codrilor fusese prins 
de Balc cu o zi înainte, în Tamaşi, aruncat în temniţa 
din Bacău şi recunoscut acolo de un ciangău osândit la 
moarte, care-şi răscumpărase viața arătând 
namestnicului că ţine în puterea lui pe duşmanul vestit 
al domniei. Mihu fusese judecat chiar în acea noapte 
de namestnic, ajutat de şoltuz şi de pârgari şi osândit 
să moară pe roată în dimineaţa duminecii următoare, 
după ce i se vor fi stors, prin cazne, numele tovarăşilor 
şi a tainelor lui. Părintele Isaia, la auzul acestor veştii 
neaşteptate, rămase ca nimicit. Era ameninţat să 
piardă, printr-o moarte ruşinoasă şi plină de chinuri, pe 
acela care, pe lângă că îl iubea ca pe copilul lui, era 
unealta cea mai de preţ pentru îndeplinirea lucrării de 
mântuire a neamului începută de el. Dar era prea 
bărbat şi prea stăpân pe simţirile lui pentru a-şi îngădui 

sieşi să rămâie multă vreme doborât de simţirile lui. 

Revenindu-şi răpede în fire, Isaia întrebă pe Onea 
dacă Mihu fusese căznit în închisoare. Onea îi răspunse 
că Mihu, îndată ce se văzuse recunoscut, mărturisise 
că, într-adevăr este Păunaşul Codrilor şi că îndeplinise 
toate faptele de care era învinovăţit. Namestnicul 
hotărâse deci ca el să fie căznit numai în faţa 
norodului, pentru ca cazna să fie mai lungă şi să 
îngrozească pe norod mai tare. 

— Slavă domnului, puterile lui Mihu sunt neatinse! 
strigă călugărul şi se păru că o stâncă îi este luată de 
pe piept. 

— Nu mă îndoiesc, urmă el, că cu ajutorul lui 
Cărăbuş va şti să scape de primejdie. Ce măsuri pus-a 
Petrea la cale pentru mântuirea căpitanului? 

Onea răspunse că Cărăbuş luase măsuri pentru a 
aduna duminecă de cu noapte, mai multe mii de 
țărani, cu ajutorul cărora nădăjduia să împrăştie pe 
slujitorii voievodului, să puie mâna pe namestnic, pe 
şoltuz şi pe pârgari şi să sloboadă pe Mihu din 
închisoare. 

— Nu mă îndoiesc că va izbuti, zise părintele care 
părea acum mai liniştit. Întoarce-te îndată la Bacău. 
Paisie te va duce la Humuleşti unde îţi va da un cal bun 
şi odihnit. Goneşte până la Roznov unde vei găsi alt cal 
la dascălul Gheorghe şi, de acolo, zoreşte de ajunge la 
Bacău înainte de ziuă. Îndată ce vei sosi, spune lui 
Cărăbuş să nu cruţe nimica. Să verse, de va fi 
trebuinţă, pâraie de sânge, să împrăştie nămoluri de 
bani, dar să scape viaţa căpitanului. Să ne trimiteţi din 
ceas în ceas câte un om călare cu veşti. Mergi! 

Stroici şi Paisie îşi putură da seamă că părintele era 

mult mai îngrijat decât voia să arate. El reîncepuse în 
adevăr cu Ştefan punerea la cale a măsurilor ce urma 
a se lua în prevederea răscoalei, dar era uşor de văzut 
că nu dădea mintea lui întreagă sfătuirii. Noaptea fu 
fără somn pentru tustrei locuitorii sihăstriei; dimineaţa 
zilei de duminecă se întruniră la sfânta liturghie, dar 
după această slujbă ceasurile se făcură din ce în ce 
mai grele. Cu toată stăpânirea de sine de care se 
bucurase Isaia, el începu să nu-şi mai poată ţinea 
nerăbdarea în frâu. Mai mulţi necunoscuţi se înfăţoşară 
în cursul dimineţei la sihăstrie; voroavele tainice ce le 
avea cu dânşii şi sfătuirile cu Stroici în urma acestor 
voroave, îl ajutară s-o ducă până la amiază. Dar după 
prânz ceasurile deveniră nesuferite şi Paisie fu trimis 
înaintea ştirilor, la Humulești. 

Trecuse de toacă când el se întoarse cu vesitea că 
Păunaşul Codrilor a scăpat şi este stăpân pe Bacău. 
Altă veste nu mai sosi până în noapte şi părintele cu 
Stroici începeau să fie din nou îngrijaţi. Tocmai când 
erau să se culce, se auzi bătând în uşă şi Mihu însuşi 
intră în peşteră. Înaintând cătră călugăr se plecă ca să- 
i sărute mâna, dar bătrânul cuprinzându-i capul cu 
braţele, îl strânse cu putere la piept, apoi fără a-i da 
drumul îndreptă o rugăciune fierbinte de mulţămire 
către cel atotputernic. În curând însă îşi stăpâni 
bucuria şi ceru lui Mihu mai multe amănunte asupra 
chipului scăpării lui, şi-i puse întrebări asupra stării în 
care lăsase Bacăul. Se bucură mult când auzi că ţăranii 
adunaţi pentru a-l scăpa se împrăştiese şi că puterea 
fusese dată în mâna şoltuzului. 

— Luat-ai măsuri, întrebă el, pentru ca Cărăbuş, sora 
lui, precum şi toţi acei care s-ar putea vădi că au luat 

parte la scăparea ta, să părăsească Bacăul şi să se 
adăpostească în locuri tefere până la izbucnirea 
răscoalei obşteşti? 

— Nu, răspunse Mihu, în gândul meu răscoala de azi 
dimineaţă, de la Bacău, nu poate decât să fie urmată 
îndată de răscoala întregii ţări. Am şi luat măsuri 
pentru ca toţi acei care ţin cu noi să ieie armele şi să 
se îndrepteze spre Cetate. 

Faţa lui Isaia se întunecă. 

— Ai făcut o greşală neiertată care ar putea să 
zădărnicească întreaga noastră mişcare. Răscoala nu 
trebuie să izbucnească înainte de o lună şi ea nu va 
izbucni. Paisie! 

Ucenicul se grăbi să se înfăţoşeze. 

— Dă îndată de ştire lui Dumitru Prisacariu s-aprindă 
în vârful Oglinzilor, cinci focuri în chip de cruce, cu unul 
mai mare în mijloc. 

Mihu îngălbeni acuma la rândul lui, căci acest semn 
voia să zică: încetarea oricărei mişcări până la primirea 
altei poronci de la părinte. Şi când Paisie voi să iasă 
spre a îndeplini poronca călugărului, Mihu i se puse 
înainte. 

— Pentru numele lui Dumnezeu, părinte ascultă-mă, 
zise el. Amânând izbucnirea răscoalei încă pe o lună, 
dai vreme voievodului să strângă slujitorii pe care să-i 
trimită, sub poronca lui Balc sau al vreunui alt fecior 
domensc, în împrejurimile Bacăului, spre a căuta pe 
acei care au luat parte la scăparea mea, a-i pedepsi şi 
a răzbuna moartea oamenilor domneşti ucişi azi 
dimineaţă. Îţi dai samă de jafurile şi de fărădelegile ce 
vor avea să le sufere de la oşteni bieţii oameni care 
locuiesc în satele dimprejurul oraşului? Nu este o 

datorie sfântă pentru noi să-i ferim de aceste rele şi 
acum, când începutul este făcut, când toată ţara este 
cu noi, să ne sculăm cu toţii şi să zdrobim pe Sas şi pe 
ai lui, fără a le mai da vreme să facă noi jafuri şi noi 
schingiuiri? 

— Sau, răspunse călugărul, să le dăm prilej să 
strivească, ei, o răscoală încă necoaptă şi rău 
chibzuită, ajutându-i astfel să întărească pentru vecie 
domnia jafului şi a fărădelegilor. 

— Peste o lună nu vom fi mai gata decât astăzi, zise 
Mihu. 

— Peste o lună, zise părintele, Bogdan va fi la hotarul 
nostru cu zece mii de maramureşeni; Toma Alimoş şi 
Gheorghiţă al Şalgăi vor fi avut vreme să-şi strângă 
bârlădenii şi codrenii. Mergi Paisie! 

Dar Mihu urmă să oprească calea ucenicului. 

— Balc este în cetate şi dacă năvălim astă-noapte 
asupra ei şi ne facem stăpâni pe dânsa, putem pune 
mâna pe el, lipsind astfel pe Sas de braţul cel mai 
vânjos din oastea lui, de mintea cea mai ageră din 
sfatul lui. 

— Balc este oştean vrednic şi om iscusit la minte, 
lipsa lui ar fi o pagubă mare pentru voievod, dar mai 
mare pagubă ar fi pentru noi lipsa ajutorului a atâtor 
mii de maramureşeni, de bârlădeni şi de codreni! În 
asemenea împrejurări, loviturile nu trebuie să fie 
răzlețe, ci să se deie toate deodată, spre a avea mai 
multă putere. Dă-te în lături şi lasă pe Paisie să treacă. 

Mihu nu se mişcă de dinaintea uşii. 

— Părinte, zise el, în cetate nu este numai Balc, dar 
într-însa mai este închisă o fată nenorocită şi 
nevinovată. Ea este fiica unuia dintre onen pu! 

de căpetenie, a cneazului Baloş de la Poiana, unde am 
fost găzduiţi şi unde am avut sfatul cel mare de astă 
primăvară. Am avut norocul s-o scăp din mâna tătarilor 
şi, împreună cu dânsa, am căzut în acea a lui Balc, la 
Tarnaşi. Ea este închisă în temniţa Cetăţii; Balc a vrut 
s-o pângărească, dar crijatul cel bătrân n-o suferit ca o 
asemenea fărădelege să se întâmple în zidurile 
încredințate păzii lui! Cât se află în Cetate ea este 
teafără, dar chiar mâine Balc pleacă la Suceava, luând- 
o cu dânsul... Părinte, adause el cu glasul tremurând, 
iubesc pe această fată, m-am logodit cu dânsa. Nu lăsa 
ca logodnica mea să fie necinstită de Balc! Fie-ţi milă 
de dragostea noastră! Să strângem pe credincioşii ce-i 
avem în împrejurimi; într-un ceas se pot aduna destui 
pentru ca să spargem păretele ce desparte hruba 
săpată de dumneta în drumul care vine pe sub 
pământ, din oraş la fântână din curtea Cetăţii; până în 
ziuă putem să fim stăpâni pe dânsa. 

— Înainte de a mă gândi la nimicuri, răspunse 
călugărul cu nerăbdare, trebuie să mă gândesc la 
mântuirea neamului meu. Nu voi pune în cumpănă 
viitorul lui cu cinstea sau cu viaţa unei fete, fie ea chiar 
copila cneazului Baloş şi ibovnica ta. Uiţi, adaose el cu 
glas înăsprit, jurământul ce l-ai făcut. Jurat-ai pe sfânta 
cruce că ai să trăieşti numai pentru mântuirea 
neamului tău, că nu vei urmări alt ţel, că nu vei avea 
altă nădejde până ce nu vei vedea acea mântuire 
împlinită? Juratu-mi-ai supunere oarbă chiar când îţi voi 
poronci să jertfeşti viaţa, poate şi prieteni? Slab de 
înger eşti tu, mică este iubirea ta de neam dacă te 
îngrozeşti la gândul că trebuie să-i jertfeşti o muiere şi 
dacă vrei să primejduieşti viitorul unui neam pia 

pentru a scăpa pe o singură fiinţă. Dar dacă patima te 
orbeşte pe tine, datoria mea este să veghez şi să nu 
îngădui ca slăbiciunea ta să nimicească o muncă atât 
de sfântă. În lături! 

Fără a se depărta de la uşă, Mihu căzu în genunchi. 

— Părinte, zise el cu mâinile întinse, am jurat precum 
zici şi vreu să-mi ţin jurământul cu sfinţenie. 
Dumnezeu ştie că-mi pare dulce de ţinut, dar, te rog, 
nu-l face în zadar crud şi nesuferit de dureros. lţi jur că 
izbânda noastră este mai presus de îndoială şi că 
pricina noastră poate numai să câştige prin darea unei 
lovituri grabnice şi neaşteptate. 

— Uiţi, strigă cu glasul răstit călugărul care pierduse 
acum cu totul nerăbdarea şi ai cărui ochi străluceau de 
mânie, uiţi că hotărârile să ieu de mine singur şi că tu 
eşti numai menit să le împlineşti! Să vedem dacă vei 
îndrăzni să întrebuinţezi puterea împotriva mea şi, 
apropiindu-se de Mihu, care, deşi în genunchi, 
mulţămită staturii sale urieşe, avea umerile la 
înălţimea umerilor bătrânului mic şi sarbed la trup, iar 
cu capul îl întrece, îl împinse la o parte. 

Mihu, scuturându-se îndată, se dădu în lături. 

— Mergi, Paisie, şi îndeplineşte poruncile mele. 
Ucenicul ieşi fără ca Mihu să facă niciun semn de 
împotrivire. 

— Părinte, zise el după ce uşa se închise, ai făcut 
ceea ce ai crezut de datoria dumitale să faci; voi face 
acuma şi eu ceea ce inima îmi poronceşte să fac, şi, 
închinându-se, ieşi pe uşă înainte ca părintele să mai fi 
putut zice un cuvânt. 

— Nu mă aşteptam la asemenea purtare din partea 
lui Mihu, zise cătră Stroici călugărul, după ce se 

primblă câtva prin chilie. 

— lartă-mă, părinte, dacă cutez şi eu să zic că o 
izbucnire neîntârziată a răscoalei mi se pare mai puţin 
primejdioasă decât cuvioşiei tale. Eu cred că puterile 
ce le avem la îndemână sunt prea îndestulătoare 
pentru a ne face stăpâni pe toată Moldova şi a sili pe 
Sas să fugă peste munţi, sau să se închidă în cetatea 
Sucevei. Apoi, punând mâna astă noapte sau mâine 
noapte pe Cetatea Neamţului, am pune mâna şi pe 
Balc, dând astfel lui Sas o lovitură de moarte. 

— Aşa este, răspunse călugărul, lovitura pentru Sas 
ar fi cumplită şi pentru noi folosul mare dar, odată cu 
izbucnirea răscoalei, ai noştri ar striga şi pe Bogdan ca 
domn, căci astfel pus-am la cale cu toţii. La auzul unei 
asemenea veşti, ungurii ar putea poate să taie calea 
voievodului, să-l împresoare cu puteri covârşitoare şi 
să-l zdrobească. Şi acuma te întreb, bine am sta noi 
oare atunce? Folosul de a fi pus mâna pe Balc, mare 
cum ar fi, atârna-va el oare în cumpănă tot atât de 
greu ca pierderea căpeteniei asupra căreia cu toţii ne- 
am unit? Oare nu este de prevăzut că în clipa în care s- 
ar afla despre înfrângerea şi, poate pieirea lui Bogdan, 
în inimile multor cneji s-ar naşte pofte de domnie care 
ar răzleţi puterile, minţile şi inimile noastre? Îmi este 
oare iertat mie, namestnicului lui Bogdan, mie care în 
faţa lui Dumnezeu am luat asupră-mi o răspundere 
atât de grozavă, să primejduiesc astfel izbutirea unor 
scopuri atât de înalte, pregătite cu aşa de multă grijă şi 
a căror izbândă este altfel neîndoielnică? 

Stroici tăcu, neputând decât să se închine în faţa 
agerimii de minte şi a prevederii călugărului. 

— Sunt încredinţat, urmă acesta, că nu vor trece 

multe zile şi Mihu însuşi va recunoaşte câtă dreptate 
am avut să rămân neînduplecat faţă de rugămintele 
lui. 

— Nu te temi, părinte, zise Stroici, că nepotul 
dumitale să nu încerce, singur sau cu câţiva prieteni, 
să scape pe acea fată din mâinile lui Balc? Cuvintele lui 
cele de pe urmă ar putea să deie de bănuit.... 

Aice Stroici fu întrerupt prin intrarea lui Paisie, 
galbân şi fără de suflet. 

— Jupânul Mihu s-o dus la Cetate ca să se predeie 
crijaţilor, strigă el cu un glas întretăiet. 

— De unde ştii? întrebă Isaia, îngălbenindu-se la 
rândul lui. 

— El singur, m-o ajuns pe drum după ce o încălecat 
pe calul pe care-l lăsase la uşa sihăstriei şi era urmat 
de Onea. Mi-o zis să vin să-ţi spun că se duce la Cetate 
ca să se predeie cavalerilor şi lui Balc şi o adăogit că 
nădăjduieşte că nu-l vei lăsa în mâinile lor. Apoi m-o 
părăsit şi l-am văzut gonind spre Cetate. 

Trăsnetul căzând la picioarele lui Isaia n-ar fi putut să 
aducă în înfăţoşarea lui o schimbare mai cumplită. 

— Ce nebunie! strigă el desnădăjduit. Pentru atâta 
lucru scăpat-a de moarte la Bacău? Crijaţii, dacă nu 
astă noapte, dar mâine dimineaţă îl vor pune cu bună 
seamă la caznă ca să afle tovarăşii şi tainiţele lui. 

Tocmai atunce uşa se deschise şi Onea intră. Faţa 
galbănă şi privirea rătăcită a credinciosului servitor 
dădea de prisos a înţelege că vestea adusă de Paisie 
era adevărată. Totuşi Isaia întrebă: 

— Ce este? 

— Când o ieşit căpitanul de la cuvioşia ta, zise Onea 
care părea foarte tulburat, o încălecat fără să-mi zică 

un cuvânt, fără chiar să mă vadă şi o pornit la vale în 
fugă, iar eu l-am urmat. Când o ajuns pe Paisie, l-o 
oprit şi i-o zis nişte cuvinte pie care nu le-am auzit, 
apoi o gonit spre Cetate. L-am auzit strigând, am văzut 
podul mişcător scoborându-se, am văzut pe căpitan 
descăleeând şi trecând podul pe jos, iar când am ajuns 
la capră, podul se ridicase din nou. Am luat calul 
căpitanului şi am venit aice la fugă. 

Călugărul străbătu chilia frângându-şi mâinile şi 
strigând: 

— Ce nebunie! Ce nebunie! 

— Şi ai de gând să-l părăseşti în voia soartei, 
neîncercând nimic pentru scăparea lui? întrebă Stroici. 

Călugărul nu răspunse. 

— Nu poţi lăsa ca Păunaşul Codrilor să fie spânzurat 
sau să moară pe roată, zise Stroici; moartea lui ar fi o 
lovitură nimicitoare pentru pricina noastră, o izbândă 
mare şi neaşteptată pentru voievod. 

— Nu, zise Isaia, care părea că a luat o hotărâre, nu 
voi lăsa ca Mihu să fie ucis de vrăjmaşi căci el singur 
preţuieşte cât o oaste întreagă. Trebuie să fac pentru 
Mihu ceea ce nu putem face pentru fata lui Baloş. 
Părăsindu-l aş primejdui izbânda noastră mult mai mult 
decât aş primejdui-o grăbind izbucnirea răscoalei. 
Chiar astă noapte Cetatea va fi în puterea noastră. 
Paisie, du-te de dă foc grămezii de cetină din ulmul cel 
mare oare este deasupra sihăstrii şi vină de-mi spune 
ce focuri răspund. 

ndată ce Paisie aprinse cetina îndesată, unsă cu 

păcură şi aninată într-un ulm urieş, deasupra 

sihăstriei, se văzură strălucind trei focuri în şir, 
aprinse deasupra Humuleştilor. Nu trecuse ceasul şi 
soseau, unul câte unul, ţărani din Humuleşti, din 
Grumăzeşti, din Blebea şi mărginaşii din Târgul 
Neamţului. Toţi aveau arme: baltage, măciuci, ghioage 
nestrujite, sulițe şi paloşe. Mulţi din ei purtau coifuri de 
oţel şi cămeşi de zale, alţii aveau, peste cămeşi, 
mintene cu căptuşala de cânepă, groasă de două 
degete. Vreo douăzeci din ei, oameni mai de seamă, 
intrară în sihăstrie, iar ceilalţi, după ce vorbiră câte un 
cuvânt cu Paisie care sta la poartă, se făcură nevăzuţi 
prin tufe. Totul se petrecea în cea mai desăvârşită 
tăcere. 

Oamenii care intraseră în sihăstrie rămâneau în 
chilia cea mare, în care intrai de-a dreptul când păşeai 
peste pragul uşii. Părintele se afla cu Ştefan în chilia 
care fusese a lui Paisie şi unde şedea acuma cneazul; 
oamenii vorbeau între dânşii cu glas supus. Se vede că 
Paisie ţinea socoteală de cei sosiți căci, după câtăva 
vreme, intră în sihăstrie şi merse de bătu,la uşa chiliei 
unde se afla părintele. Uşa se deschise şi Isaia apăru în 
prag, având după dânsul pe Ştefan, îmbrăcat în zale şi 
în platoşe de oţel, cu coiful în cap şi cu paloşul la brâu. 

— Bună seara, oameni buni, zise Isaia celor de faţă 
care se descoperiră şi se închinară înaintea lui. După 
semnul, ce vi l-am dat aţi priceput că v-am chemat la 
luptă hotarâtoare. Împrejurări neaşteptate mă fac să 
vă adun mai curând decât credeam pentru ca să ne 
ajutaţi să punem în astă noapte mâna pe cetate. 

Oamenii, uimiţi, se uitară unul la altul. Mişcarea lor 
nu scăpă părintelui care urmă: 

— Da, să punem mâna pe Cetate. Am să vă 
dovedesc îndată că lucrul este mult mai uşor decât se 
pare. Dar, mai nainte de toate, trebuie să vă dau o 
veste care are să vă mâhnească. Păunaşul Codrilor 
este în puterea vrăjmaşilor, el este închis în temniţa 
Cetăţii. 

Da auzul acestor veşti neaşteptate mişcarea fu 
mare, cu toţii strigară: 

— Să mergem să-l scoatem! Să nu-l lăsăm! Suntem 
gata la orice pentru a-l scăpa. 

— Vom merge şi-l vom scoate, urmă părintele, vă 
mulţămesc pentru bunăvoința ce i-o arătaţi. Dar în 
Cetate nu este numai Păunaşul Codrilor, este şi neomul 
de Balc. 

Punând mâna pe Cetate, punem mâna şi pe 
vrăjmaşul nostru cel mai vajnic şi cel mai primejdios. 

— Porunceşte părinte, şi te vom asculta orbeşte căci 
ţi-am jurat ascultare, zise atunce Andrei Creangă din 
Humuleşti, un ţăran voinic, de vreo cincizeci de ani, cu 
plete şi musteţi cărunte şi cu doi ochi negri, cuminţi şi 
hotărâți. 

— Vom scoate pe Păunaşul Codrilor din închisoare cu 
toată înălţimea zidurilor Cetăţii, zise altul, un om lung 
cât o prăjină, slab ca un ţâr, spån la fata şi cu J3: 

bălai deschise, aproape galbene. 

— In cetate se află douăzeci şi şase de nemți şi doi 
crijaţi, treizeci de slujitori ai voievodului cu voievodul şi 
cu un hotnog, solul voievodului Ardealului cu zece 
slujitori şi straja din sate, alcătuită ca de obiceiu, din 
cincizeci de români de-ai noştri. Vrasăzică veţi avea de 
luptat cu cincizeci şi şase de oameni peste tot, şi voi 
veţi fi peste două sute cincizeci, căci străjării din sate 
ne vor da, fără îndoială, ajutor. 

— Frate-meu, lon, este mai mare peste dânşii, zise 
Creangă, sunt numai săteni de la noi, rude şi prieteni, 
toţi oameni prielnici nouă. Cum ne vor zări de pe 
ziduri, se vor da în partea noastră. 

— Ar fi deci ruşine, urmă părintele, dacă în 
asemenea împrejurări, n-ar fâlfâi mâine steagul nostru 
pe turnul cel mare al Cetăţii. Mai ales că nouă, zidurile 
cele înalte nu ne vor putea pune nicio piedică, căci am 
de gând să vă duc pe sub pământ. 

— Vei fi dat de vreo chioarcă ducând la Cetate, zise 
Creangă cu bucurie; bunicul meu, Dumnezeu să-l ierte, 
spunea că l-au făcut crijaţii să lucreze la acea chioarcă 
cu alţi oameni din saltul nostru, dar nu-şi putuse da 
seama nici de unde pornea nici unde se sfârşea, că-i 
ducea la lucru noaptea şi cu ochii legaţi. 

— Ai ghicit Andrei, zise călugărul, am dat de un drum 
sub pământ şi printr-însul intra-vom în Cetate. Dar 
miezul nopţii nu mai este departe şi până ce vom 
ajunge la Cetate, avem de lucru; afară aşteaptă 
tovarăşii noştri, mergeţi la ei şi le împărtăşiţi cele ce vi 
le-am zis. Băgaţi de seamă să nu se facă zgomot. După 
ce fiecare din ei va cunoaşte pentru ce este chemat, 
vă veţi întoarce aice. 

Oamenii ieşiră şi se împrăştiară prin tufe. Paisie, în 
urma unei poronci a călugărului, ieşi afară şi în curând 
se întoarse aducând patru cazmale. 

— Îţi vei lua uneltele şi vei veni cu noi, mai zise Isaia 
ucenicului, care ieşi iarăşi pentru a se întoarce cu un 
fel de geantă de piele. 

— Unde sunt scările şi luminile? mai întrebă 
călugărul. 

Ucenicul scoase de sub patul călugărului o grămadă 
de opaiţi şi de facle de coajă de mesteacăn precum şi 
o legătură mare de frânghii. 

— Andrei Creangă cu zece oameni va rămânea să 
păzească sihăstria, zise călugărul. 

— Cum, tocmai pe mine mă lăsaţi? zise Andrei 
supărat. 

— Te las pe dumneta aice, fiindcă în nimeni n-am 
atâta nădejde: te ştiu tot atât de cuminte pe cât eşti de 
viteaz, însărcinarea care ţi-o încredinţez este una de 
mare încredere. Ştiindu-te aice, ştiu că pot avea toată 
nădejdea că nu mă va lovi nime fără de veste, pe de 
îndărăt. Dacă cumva duşmanii s-ar ivi şi ar voi să intre, 
apără intrarea cu îndârjire şi trimite-mi de ştire. Uite, 
noi mergem pe uşa asta, şi arătă spre una din cele 
două uşi care se vedeau la păretele dinăuntru, acel ce- 
| vei trimite să tot meargă înainte, până ce va da de 

oi. Dar alegeţi numai oameni de toată nădejdea şi-i 
opreşte afară, la uşă. 

Creangă ieşi afară. 

— Mihai Bubulete, zise călugărul către omul cel lung 
şi slab care vorbise după Creangă, rămâi la uşa 
sihăstriei şi privighează intrarea oamenilor după noi, în 
chioarcă; când vor fi intrat cu toţii, vei veni şi dumneta 

cu ceata care te ascultă. În chioarcă încap numai câte 
doi oameni unul lângă altul; fiecare din voi va fi urmat 
de oamenii care stau sub ascultarea lui şi va trece 
pragul uşii numai după ce va fi văzut intrând pe cel de 
pe urmă om al cetei pornite înaintea lui; fiecare ceată 
să aibă câte o opaiţă şi trei facle aprinse, patru oameni 
din ceata întâi vor lua câte una din cazmalele acestea. 

Paisie împărţi cazmalele, opaiţele şi faclele şi apoi 
dădu unui ţăran legătura cu  frânghiile. Isaia 
deschizând uşa şi intrând, cel dintâi, în chioarcă, zise: 

— Înainte cu Dumnezeu! 

După dânsul intră Ştefan apoi Paisie, pe care îl 
urmară, ţăranii după orânduiala hotărâtă de călugăr. 

In curând ajunseră în fundul chioarcei. 

— Daţi-vă puţin înapoi, poronci călugărul, oprindu-se 
la vreo trei paşi de păretele care le închidea drumul. 

Oamenii se dădură înapoi. 

— Doi oameni cu cazmale să treacă înaintea mea şi 
doi cu lumânări să-i urmeze, poronci călugărul. 

Oamenii care purtau cazmale fiind aproape de 
călugăr, ei se înfăţoşară numaidecât, urmaţi de altul 
care purta o faclă aprinsă, iar al doilea om cu facila, 
care aparţinea cetei următoare, îşi făcea cu greu drum 
printre tovarăşii înghesuiți. 

— Acest părete nu are decât o grosime de şase 
palme, zise călugărul. 

Cei doi oameni cu cazmalele se puseră pe lucru, 
lovind regulat şi cu putere, dar prundişul din care era 
alcătuit păretele fiind peste seamă de vârtos, sudoarea 
începu în curând să curgă pe feţele lor. 

— Să treacă doi oameni la cazmale, poronci atunce 
călugărul şi doi ţărani veniră îndată să ieie locul 

tovarăşilor lor. 

De patru ori se schimbară lucrătorii până când, 
sfârşit, unul din ei dădu un strigăt înăbuşit de bucurie: 
colţul cazmalei lui întâlnise golul. 

Borta, întâi mică, fu răpede mărită, dar numai când 
ea fu adusă la măsura rămâăşiţii chioarcei, Isaia dădu 
poroncă lucrătorilor să înceteze lucrarea lor şi poronci 
ca patru oameni să deie molozul în partea dreaptă a 
chioarcei celei mari, lucrare anevoioasă şi care ţinu 
destul de mult. În sfârşit călugărul, trecu înainte şi, 
cârnind la stânga, poronci: 

— Urmaţi-mă! 

Chioarca în care se aflau acuma era numai cu puţin 
mai largă decât cealaltă, dar mai înaltă; deşi avea un 
suiş foarte simţitor, oamenii o străbateau mai uşor. 
Deodată însă suişul se făcea din cale afară răpede dar, 
la capătul acelui suiş, chioarca se lărgea şi alcătuia ca 
o sală mare. La un cuvânt al călugărului, doi oameni cu 
facle înaintară, dinaintea lor se văzu o uşă mică de fier 
într-un părete de zid. Călugărul şi Paisie s-apropiară de 
această uşă şi o cercetară cu cea mai mare băgare de 
seamă. Balamalele şi broasca nu se vedeau, ele fiind 
pe dinafară; între uşă şi uşorii de piatră nu era nici cel 
mai mic deşert. 

— Are să trebuiască, zice ucenicul, să fac o bortă 
mare prin care să pot vâri braţul spre a chili balamalele 
sau limbile broaştei. Mă tem că au să treacă multe 
ceasuri până ce voi isprăvi. 

Pe faţa călugărului se văzu zugrăvită o mare 
îngrijorare. 

— Câte ceasuri? întrebă el. 

— Nu ştiu, răspunse ucenicul, poate Cove poate mai 

multe. 

— Atunce, zise călugărul încet către Stroici, nu ne-ar 
rămâne decât să părăsim calea pe care am pornit şi să 
dăm navală; izbânda ar fi îndoielnică şi s-ar putea 
cumpăra numai cu preţul, la sute de vieţi, şi de unde 
ştiu că, la intrarea noastră în cetate, vom mai găsi pe 
Mihu încă în viaţă. 

Pe când călugărul vorbea cu Stroici, un om se 
apropiese de uşă şi o privise cu mare băgare de 
seamă. Apoi, cu amândouă mâinile, apăsase întrânsa 
de două ori. 

— Broasca acestei uşi, zise el întorcându-se către 
părinte, are o singură limbă care se află aice, şi arătă 
mijlocul mărginii din dreapta a uşii. Dacă aş avea 
uneltele trebuitoare, m-aş însărcina să tai limba şi să 
deschid uşa în mai puţin de un ceas. 

— Unelte are Paisie, zise părintele Isaia, cuprins de o 
nouă nădejde, dar de unde ieşit-ai atât de meşter 
lăcătuş, Pintilii? 

Pintilii era un om de vreo treizeci de ani, de stat 
mijlociu şi de făptură sprintenă, cu doi ochi mari, 
strălucind de vioiciune în faţa-i oacheşă şi care purta 
haina mărginaşilor din Târgul Neamţului. 

— Cât eram rob la tătari, cuvioase, răspunse el, 
căutând printre uneltele din traista de piele a lui Paisie, 
m-am împrietenit cu alt rob, un lăcătuş genovez, un 
meşter mare care m-o învăţat meşteşugul lui, dar iată 
ce-mi trebuie, adaose el, scoțând din traistă un sfredel 
cu şurub şi o pilă îngustă. Cu sfredelul am să fac o 
bortă şi am s-o măresc până ce va putea intra pila, iar 
cu pila voi tăie limba broaştei. 

Zicând aceste cuvinte, el se şi puse pe treabă. 

— Uşa este de lemn la mijloc, zise el după o bucată 
de vreme, şi numai căptuşită cu fier pe dinăuntru şi pe 
dinafară; uitaţi-vă, sfredelul o trecut printr-însa. Am să 
fac acuma altă bortă alăturea. 

În curând o a doua şi o a treia bontă erau făcute 
lângă cea dintâi. La a patra se auzi sfredeiul scârţâind. 

— Am dat de limba broaştei, zise Pintilii, de acuma 
trebuie să fac borte deasupra celei dintâi. 

În curând borta fu destul de mare pentru a da intrare 
pilei cu care începu să lucreze asupra limbei. Aceasta 
fiind groasă şi de oţel bun, pila înainta încet. 

Bubulete venise de mult şi vestise pe călugăr că toţi 
oamenii, afară de cei zece rămaşi de pază, cu Creangă, 
la uşa sihăstriei, se aflau în chioarcă. Jumătate dintr- 
înşii se împinsese în încăperea de lângă uşă, cealaltă 
se îndesa în urma lor. 

Isaia le lămuri atunce că uşa în faţa căreia se găsesc, 
dă în fântână Cetăţii şi se află la o adâncime de 
cincisprezece stânjăni de la faţa pământului. 

— Îndată ce limba broaştei va fi pilită şi înainte ca 
uşa să se deschidă, faclele vor trebui stinse, însă la 
oareşcare depărtare de uşă. Un om sprinten şi 
îndrăzneţ se va sui sus şi va trebui să-şi sprijine 
mâinile şi picioarele în deşerturile dintre pietre. El va 
lua cu dânsul patru scări de frânghie, le va anina de 
patru belciuge care le va găsi bătute în părete, sub 
ghizdeiu. Care din voi se crede în stare să 
îndeplinească această însărcinare? 

— Eu, cuvioase! şi zece oameni ieşiră din grămadă. 

Călugărul îi privi lung. 

— Toţi sunteţi vrednici şi toţi sunteţi de nădejde, dar 
numai unul singur se poate sui; voi alege deci pe Mihai 

Bubulete, nu fiindeă-i mai vrednic, dar fiindcă îmi este 
mai cunoscut. 

— Să trăieşti, cuvioase, strigă Bubulete cu bucurie. 

— Indată ce scările vor fi prinse în belciuge, se vor 
sui câte trei oameni pe fiecare din ele; m-am 
încredinţat că belciugele de la păretele ghizdeiului vor 
putea să poarte această greutate. Cum se vor fi suit 
aceşti doisprezece oameni, se vor sui alţi doisprezece 
şi aşa până ce nu va mai rămâne niciun om aice. 
Bineînţeles că cei doisprezece oameni care se vor sui 
dintâi trebuie să fie aleşi, voinici între voinici; unul 
dintr-înşii va fi cneazul Stroici. 

Toţi încurajară pe călugăr, ridicându-se să fie printre 
cei doisprezece care aveau să deie şi să primească 
cele dintâi lovituri pentru mântuirea neamului. Dar 
călugărul alese cu îngrijire unsprezece bărbaţi 
cunoscuţi lui, încercaţi de dânsul, care dăduseră dovezi 
strălucite de vitejie şi de sânge rece. 

— Lângă ghizdeiul fântânei, zise iar călugărul, se află 
în fiecare noapte un oştean neamt de pază. Trebuie 
deci ca atât urcarea lui Bubulete şi atârnarea scărilor 
de frânghie cât şi suirea rândului celui întâi de 
doisprezece oameni să se facă fără cel mai mic 
zgomot. Altfel totul s-ar primejdui; ar trebui ca străjerul 
să fie ucis sau doborât fără să aibe vreme să strige 
ajutor. Nu vă mai dau alte povâăţuiri, veţi asculta de 
poruncile cneazului Stroici. 

Atunce unul din cei doisprezece aleşi spre a însoţi pe 
Stroici, zise către călugăr: 

— O întrebare, cuvioase. Pe slujitorii domneşti îi vom 
ucide fără milă, căci sunt nişte ticăloşi de la care 
norodul a avut multe de răbdat. Pe oştenii nemți care 

se vor pune de pricină vom fi asemine siliţi să-i 
răpunem; dar cu cei doi crijaţi ce să facem? Ei sunt 
oameni drepţi şi au făcut bine la mulţi. 

— Nu veţi face moarte de om zădarnică, zise 
călugărul, veţi căuta să prindeţi vii pe cât de mulţi veţi 
putea: voievod, crijaţi, oşteni nemți sau slujitori. 
Străjării din sate vă vor da mână de ajutor; ei se 
aşteaptă la vreo mişcare din partea noastră, căci au 
văzut focul de deasupra Humuleştilor şi mulţi din ei 
ştiu ce înseamnă acel foc. 

— Limba este cu totul tăietă, zise atunce Pintilii, 
încetind de a mai pili, pot deschide uşa când vei voi. 

— Gata eşti Bubulete? întrebă călugărul. 

— Gata. 

— Dar cu ce te-ai înfăşurat aşa? 

— Cu scările, cuvioase, răspunse Bubulete care îşi 
înfăşurase împrejurul mijlocului una din scările de 
frânghie şi-şi atârnase pe spinare celelalte trei făcute, 
fiecare, ghem. 

— Dar nu-ţi vor împiedica ele mişcările? întrebă 
Stroici. 

— N-aibi teamă, răspunse ţăranul zâmbind, m-aş sui 
astfel, în turnul Cetăţii. 

— Stingeţi faclele şi aprindeţi două opaiţi în fund, 
poronci părintele. 

Apoi după ce poroncile îi fură îndeplinite, el mai 
poronci: 

— Deschideţi uşa! 

Pintilii deschise uşa şi Bubulete păşi peste pragul ei. 
Stătu o clipă nemişcat, ascultând; începu să pipăie în 
dreapta şi în stânga uşii, puse mâna dreaptă în golul 
dintre două pietre, puse piciorul desculţ în golul dintre 

alte două şi se făcu nevăzut. El se suia spre ghizdeiu, 
iar nici Stroici, nici călugărul, care amândoi erau pe 
pragul uşii, nu auzeau niciun zgomot. 

Ascultau, de-abia trăgându-şi sufletul şi clipele le 
părea ceasuri când, deodată, se auzi un bolovan 
desprinzându-se şi căzând jos în apă, apoi altul şi iar 
altul. Inimile lor încetară de a mai bate, dar altă piatră 
nu mai căzu şi nu se mai făcu nici cel mai mic zgomot. 

Deodată se auzi un foşnet uşor şi Ştefan simţi 
scară de frânghie căzând pe dânsul. 

— A aruncat o scară, zise el către călugăr, apoi şopti 
celor unsprezece care trebuiau să se suie cu dânsul şi 
aşteptau împrejurul lui: 

— Fiţi gata! 

În curând se auzi foşnetul unei a doua scări, pe urmă 
a celei de a treia. Aşteptau să audă foşnetul celei de a 
patra când, în loc de aceasta, se auzi zgomot sus, mai 
multe pietre, desprinzându-se, căzură în fundul puţului 
şi glasul lui Bubulete răsună, strigând: 

— Trag neamţul cu mine! 

Se auzi zgomotul făcut de o greutate mare care 
cădea în apă. Rămaseră dintâi încremeniţi, dar Ştefan 
îşi veni curând în fire. 

— Bubulete a căzut în puț, trăgând pe neamţul de 
strajă la fântână după dânsul, zise el. Sus nu mai este 
nime! 

Apoi, înainte ca călugărul să fi putut răspunde, 
strigă: 

— După mine! şi începu să se urce pe scara de 
frânghie. 

Alţi doi oameni îl urmară pe aceeaşi scară, ceilalți 
prinseră cu nişte suliţi pe celelalte două şi se BEE Zi 

ca să ajungă sus înaintea cneazului. 


DOD (a (3 (a (3 (a (a (a (a (aa 


upă ce dori petrecere bună lui Hans, cavalerul 

Ulrich se grăbi să meargă în sala cea mare, unde 

ceilalţi oaspeţi se pusese la masa de la care Maria 
lipsea sub cuvânt că se simţea obosită. 

Un cneaz din vecinătate, care luase loc lângă 
părintele Anselm, aproape în faţa voievodului, 
povestea cele văzute şi auzite de el când slujea în 
straja împărătească din Țarigrad. Povestea bine: Balc, 
cavalerul Albrecht şi minoritul îl ascultau cu plăcere. 

Somossy care şedea între cavalerul Albrecht şi 
şoltuzul de Neamţu, un sas, se folosea de împrejurarea 
că acest de pe urmă ştia ungureşte pentru a-i istorisi 
fel de fel de prăpăstii, despre vitejiile şi bogăţia lui cât 
şi despre trecerea şi vaza de care se bucura la curtea 
voievodului Ardealului; lauda nu-l împiedeca însă să 
facă cinste vinului şi mâncărilor. 

Cavalerul Ulrich,  aşezându-se lângă părintele 
Anselm, îi strânse braţul ca să-i atragă băgarea de 
seamă şi-i şopti la ureche: 

— Fata este scăpată. 

— Slava domnului, răspunse minoritul, ştie milostiva 
doamnă? 

— Cu bună seamă, Hertha îi va fi spus, răspunse 
cavalerul. Dar ce este, Conrad? adaose el zărind, la trei 
pasi de dânsul, pe oştean cu mâna la coif. 

— Cu voia dumitale, domnule cavaler, am să-ţi zic 
două vorbe care nu suferă întârziere. 

Cavalerul se sculă îndată şi urmă pe Conrad până 
într-un colţ al sălii. 

— Ce este? întrebă el, aşteptându-se să audă că fuga 
Ilenei a fost descoperită de oamenii voievodului. 

— Domnule cavaler, Păunaşul Codrilor s-a predat 
nouă. 

— Unde? Când? întrebă cavalerul. 

— Chiar acuma, aice, în Cetate. Eram pe turnul 
deasupra porţii celei mari, când el a venit la capra 
podului călare şi, după ce a descălecat, a strigat să se 
deie podul jos căci este Păunaşul Codrilor şi vine să se 
predeie nouă. Văzând un om singur, am scoborât podul 
pe care l-am ridicat iar, îndată ce el l-a trecut. A rămas 
liniştit la poarta cea mare. Cum am sosit de sus, mi-a 
dat în mână paloşul lui şi mi-o spus ca, săturându-se 
de lotrie, vine să se predeie ca să facem cu el ce voim. 

— Eşti treaz? întrebă cavalerul uimit. Nu visezi oare? 

— Sunt foarte treaz, domnule cavaler, zise Conrad, 
iar omul care mi s-a predat este într-adevăr Păunaşul 
Codrilor căci, văzând lângă mine pe Gottfried Schuster, 
singurul din oamenii noştri care a scăpat astă 
primăvară nerănit din mâinile hotilor lui lanoş, a mers 
la dânsul, l-a bătut pe umere şi i-a spus că se bucură 
văzându-l sănătos şi-l dezleagă de jurământul ce 
făcuse că nu-l va cunoaşte niciodată, iar Gottfried i-a 
recunoscut glasul. 

Întăia mişcare a lui Ulrich fu să împărtăşească 
numaidecât vestea neaşteptată cavalerului Albrecht. 
Dar gândi la vreme că ar fi fost greu să facă pe cavaler 
să se scoale de la masă fără a pune şi pe Balc în 

cunoştinţa faptului. Voievodul, aflând despre predarea 
Păunaşului Codrilor, ar fi voit să-l vadă, s-ar fi scoborât 
în curte, acolo şi-ar fi dat seamă de starea de beţie în 
care erau hotnogul şi acei din slujitorii lui care se mai 
ţineau pe picioare, ar fi mers negreşit la temniţă să 
vadă cum este păzită lleana şi, acolo, nemaifiind cu 
putinţă să i s-ascundă fuga fetei, ar fi putut să răpadă 
în urmărirea ei oameni din oraş, chiar în acea noapte. 

— Cine din oamenii voievodului a văzut pe omul care 
se dă drept Păunaşul Codrilor? întrebă Ulrich pe 
Conrad. 

— Niciunul, zise Conrad. Hotnogul şede în odaie la 
mine, ameţit de tot, de-abia se ţine pe picioare. Ceilalţi 
sunt prin odăile oamenilor noştri, numai vreo doi-trei 
se mai pot scula, ceilalţi toţi sunt întinşi pe paturi şi de- 
abia dacă se vor trezi la ziuă. 

Ulrich se hotărâse acuma să nu puie pe cavalerul 
Albrecht în cunoştinţă despre predarea Păunaşului 
Codrilor înainte de sfârşitul mesei. 

— Cine mai era de faţă afară de dumneta şi de 
Gottfried? 

— lon Creangă, căpitanul românilor care se află 
astăzi de strajă şi încă un om de ai lui, care trăsese 
podul mişcător şi se scoborâse tocmai atunce din turn. 
În urmă au venit lohann Schmidt şi Martin Knauer. Pe 
dânşii şi pe Gottfried i-am lăsat să păzească pe 
Păunaş. 

— Şi crezi că nime altul nu ştie de sosirea lui? 

— Nu poate să ştie nime altul, căci le-am poroncit să 
ţie pe străin în odăiţa de sub turn şi să nu lese pe nime 
să intre. 

— Dă poroncă aspră atât oamenilor noştri cât şi celor 

doi români să nu scape un singur cuvânt despre 
această întâmplare. Ţine pe străin închis în odăiţă şi 
pune la uşă pe cel mai de nădejde din oamenii noştri. 
Voi aştepta până la sfârşitul mesei pentru a pune pe 
cavaler în cunoştinţa faptului. Mergi! 

Şi Ulrich, părăsind pe oştean care se grăbi să iasă, 
veni să-şi ieie iar locul lângă părintele Anselm. 

— De ce eşti gânditor, îl întrebă acesta încet, primit- 
ai vreo veste îngrijorătoare? 

— Nu, îi şopti Ulrich, am primit o veste neaşteptată, 
dar nu îngrijorătoare. Vei cunoaşte-o la sfârşitul mesei. 

Cneazul cu povestirile despre [Țarigrad ştiu să 
păstreze băgarea de seamă a mesenilor aţintită asupra 
lui vreme de peste două ceasuri, până în clipa în care 
Balc, sculându-se, pilda lui fu urmată de toţi. Ulrich 
văzu cu bucurie că Balc nu se oprea ca să vorbească 
cu hotnogul lui de slujitori, care se afla la uşă când ieşi 
din sală ci, luându-şi noapte bună de la gazdă şi 
oaspeţi, se retrase de-a dreptul în odaia lui. 

După ce oaspeţii rămaşi în Cetate fură duşi de 
cavaleri la  deosebitele adăposturi ce le fusese 
pregătite, Ulrich rugă pe cavalerul Albrecht să-l urmeze 
din nou până în sală. Trecând pe dinaintea uşii 
voievodului, văzură cum slujitorul de pază, deşi se 
sprijinea de părete şi de suliță, se căznea să steie 
drept. Tocmai atunce o slugă a lui Balc ieşea de la 
stăpânul său. 

— S-a culcat voievodul? întrebă Ulrich. 

— Da, jupâne, s-o culcat, răspunse sluga care mai 
adaose: era tare ostenit. 

Din pieptul lui Ulrich ieşi un suspin de mulţămire. 

Când se aflară singuri în sală Ulrich ea 

cavalerului Albrecht fuga Ilenei şi mărturisi partea 
luată de el în săvârşirea ei. 

Cavalerul Albrecht zâmbi. 

— Ai făcut ceea ce aş fi făcut şi eu în locul dumitale, 
zise el. A fost un noroc că Balc, după masă, nu a trimis 
după hotnog, căci de l-ar fi văzut beat, cu bună seamă 
că ar fi mers singur să se încredinţeze de chipul în care 
este păzită prinsa lui. Astfel ea are pentru fugă 
noaptea întreagă şi va fi departe când Balc va lua 
măsuri pentru urmărirea ei. El va înţelege fără îndoială 
că fuga fetei a fost ajutată de noi. Mirarea lui va fi 
mare şi dacă nu ne-a iubit până acuma, de astăzi 
înainte are să ne cinstească cu o ură nemărginită. 
Noroc numai că nu prea are cum să-şi răzbune asupra 
noastră. Dar e târziu, noapte bună. Şi bătrânul cavaler 
voi să se îndrepte spre uşă. 

Dar Ulrich, punându-i-se în cale, Îi zise: 

— Mai am pentru dumneta încă o veste, care te va 
uimi mult mai mult decât cea dintâi: Păunaşul Codrilor 
este în Cetate. 

— Păunaşul Codrilor? în Cetate! Cum? Când? întrebă 
cavalerul Albrecht. 

Ulrich îi dădu seamă de toate câte i le povestise 
Conrad, precum şi de toate măsurile luate de el. 
Cavalerul Albrecht însă bănuia că este vreo greşală la 
mijloc şi că străinul nu poate fi Păunaşul Codrilor. 

Ulrich chemă atunci pe Conrad care aştepta la uşă şi- 
i poronci să trimită la dânşii pe Gottfried Schuster, 
oşteanul care, împreună cu Maria şi cu Hertha, datorea 
Păunaşului Codrilor scăparea lui din mâinile lui lanoş. 

— Ai văzut bine astă primăvară pe Păunaşul 
Codrilor? întrebă cavalerul Albrecht pe oştean, când 

acesta intră în sală. 

— N-am văzut faţa lui căci era acoperită cu un văl 
negru, dar am văzut trupul lui de uriaş, portul capului 
său şi i-am auzit glasul, răspunse Gottfried. 

După ce tăcu câtva, bătrânul cavaler urmă: 

— Eşti încredinţat că străinul care a venit în astă- 
seară la Cetate este într-adevăr Păunaşul Codrilor? mai 
întrebă. 

— Nu am cea mai mică îndoială. Cine a văzut odată 
acel trup şi i-a auzit glasul nu le poate uita atât de 
curând, răspunse oşteanul. Dar mai sunt aice milostiva 
doamnă şi Hertha care s-au găsit faţă cu el şi vor şti 
negreşit să-l recunoască. 

Cavalerul Albrecht rămase pe gânduri, o vie îngrijire 
se zugrăvi pe faţa lui. 

— Bine! Poţi merge, zise el lui Gottfried după o lungă 
tăcere, iar după ieşirea oşteanului spuse lui Ulrich: 

— Această predare a  Păunaşului Codrilor mă 
îngrijeşte tare. Mi se pare neîndoielnic că ne găsim în 
faţa unui vicleşug. Vorba că se simte sătul de hoţie 
este seacă căci, până astăzi, l-am văzut ieşind 
totdeauna biruitor din toate câte le-a început. Ştim că 
poporul îl priveşte ca pe un binefăcător al său şi este 
cu dânsul. Precum ţi-am spus mai de mult, eu bănuiesc 
că sub cuvânt de lotrie se pregăteşte o mişcare spre a 
răsturna pe Sas şi a scutura jugul unguresc. Mă tem ca 
sosirea lui în zidurile noastre să nu însemne primejdie 
mare pentru noi. Dar nu-l voi vedea acuma, ci îl voi 
cerceta eu singur mâine de dimineaţă. Avem în Cetate 
numai douăzeci de oameni pe care putem pune 
temeiu. Românii din satele supuse nouă ne vor fi cu 
credinţă câtă vreme vom avea de luptat cu ic da 

străini de neamul lor, dar departe de a voi să se lupte 
cu Păunaşul Codrilor, vor lua partea lui împotriva 
noastră. De unde ştiu eu că aşa zisa lui predare nu 
este decât un semn că a sosit ceasul în care el a 
hotărât să răscoale pe străjării noştri, români împotriva 
noastră? Ei sunt în aceste ziduri cincizeci şi noi suntem 
numai douăzeci şi şapte cu toţii. Ştiu ce vrei să-mi zici, 
că fiind mai bine înarmaţi şi mai deprinşi cu armele, nu 
avem pentru ce să ne temem de ei; aşa ar fi dacă am 
avea a face numai cu ei, dar dacă, pe când noi ne vom 
lupta cu dânşii, în Cetate, două sau trei mii de tovarăşi 
de ai lor vor năvăli pe dinafară asupra zidurilor 
noastre, cine oare le va apăra? 

Ulrich, dându-şi prea bine seama de adevărul 
cuvintelor bătrânului oştean, nu răspunse. Albrecht 
urmă: 

— Este de datoria noastră, să apărăm cu cea de pe 
urmă înverşunare această Cetate, încredinţată de crai 
virtuţii şi credinţii noastre. Cunosc vitejia dumitale şi a 
oştenilor care sunt la poroncile noastre, ştiu că veţi 
face tot ce cere cinstea de la un cavaler deplin şi de la 
oşteni viteji; mă cunoşti destul pentru a fi încredinţat 
că ştiu să-mi îndeplinesc datoria în faţa duşmanului, 
oricare ar fi el. Dar puterile cu care am avea de luptat 
în împrejurările de faţă sunt atât de nemărginit de mari 
decât ale noastre încât, dacă prevederile mele s-ar 
îndeplini, nu putem nădăjdui alt sfârşit decât o moarte 
falnică, ostăşească. Nu trebuie că acele împrejurări să 
ne găsească nepregătiţi; paza noastră să fie de acum 
mai neadormită şi mai necontenită decât a fost până 
azi. Astănoapte voi veghea eu singur până în ziuă, 
mâine va fi rândul dumitale. 

Dar Ulrich nu voi cu niciun preţ să lese pe bătrânul 
său tovarăş să vegheze în acea noapte, arătându-i 
grija şi neliniştea de care ar fi cuprinsă Maria, trebuinţa 
de a o pune în cunoştinţa faptului întâmplat şi a o 
pregăti la primejdiile viitoare. Cavalerul Albrecht, după 
o împotrivire destul de vie, primi, în sfârşit, să lese pe 
Ulrich să vegheze, dar numai după o căutare 
amănunţită a tuturor punctelor de pază. 

În fiecare din ele poronci să fie de strajă câte un 
neamt şi un român, iar doi nemti de toată nădejdea 
avură poroncă să nu se mişte de la uşa odăii unde era 
închis Păunaşul Codrilor. La orice încercare făcută de 
acesta spre a ieşi sau a vorbi cu vreunul din românii de 
strajă, trebuiau să-l ucidă fără milă şi fără zăbavă. In 
sfârşit cavalerul Albrecht, când merse să se culce, 
spuse lui Ulrich şi lui Conrad că este hotărât să nu se 
dezbrace în acea noapte şi poronci să-i deie de ştire 
îndată ce s-ar întâmpla ceva îngrijorător. 

Înainte de a se retrage, ţinu să vadă pe căpitanul 
românilor de strajă. Întrebând unde este, i se răspunse 
că isprăvise schimbarea străjărilor săi cu puţin înainte 
de căutarea cavalerilor şi se dusese să se odihnească 
pe lângă tovarăşii care dormeau grămadă lângă zidul 
capelei. Cavalerul trimise să-l cheme. 

În curând apăru în faţa lui un om de vreo treizeci de 
ani, de făptură puternică, îmbrăcat ţărăneşte şi învălit 
într-un suman. Părea plin de somn, de-abia putea să 
ţie ochii deschişi. Spre marea mirare a lui Ulrich şi a lui 
Conrad, cavalerul nu-l mustră pentru lenea lui, dar se 
mulţămi să-i deie oareşicare poveţe asupra chipului de 
străjuire. 

— Te miri poate că nu l-am pedepsit pentru că l-am 

găsit dormind când trebuia să vegheze, dar îţi 
mărturisesc că am simţit oareşicare uşurare văzându-l 
atât de adormit. Faptul că doarme este un semn că nu 
cugetă la niciun vicleşug. Noapte bună! şi ambii 
cavaleri se despărţiră. 

avalerul Albrecht se înşela amar: lon Creangă era 
un om foarte deştept şi, mai ales, nu era adormit 
de loc. El şi fratele său, Andrei, erau de mult bine 
văzuţi de părintele Isaia care-i pusese în cunoştinţa 
celor mai multe din tainele lui. Apoi lon mai era unul 
din cetaşii cei mai de nădejde ai Păunaşului Codrilor: 
omul lui în Humuleşti şi în împrejurimi. Rămăsese ca 
trăsnit când privise cum căpitanul lui iubit vine singur 
să se predeie duşmanilor dar, văzând liniştea lui Mihu, 
îşi zise îndată că această predare trebuie să ascundă 
vreo lovitură neaşteptată. In zadar ochii lui căutase să 
se-ntâlnească cu ochii  Păunaşului Codrilor, cu 
nădejdea de a ceti într-înşii dezlegarea tainei: Mihu nu 
se uită măcar o clipă la dânsul. Când Conrad se duse 
să vestească pe cavalerul Ulrich, lon, în urma poroncii 
primite, rămăsese de pază la uşa odăiţii unde era 
închis Mihu, cu alt român şi cu un neamt. Când Conrad 
se întoarse, el poronci păzitorilor, în numele 
cavalerilor, să nu scape către nime măcar un singur 
cuvânt despre sosirea Păunaşului Codrilor în Cetate. 
Doi nemti fiind însărcinaţi de Conrad cu paza lui 
Mihu, lon se duse să vadă cum îşi caută străjerii lui de 
slujbă. Işi isprăvise căutarea pe turnul deasupra râpei 
__despre apus c când zări, deasupra _Humuleştilor, în 

dreptul bisericii, trei focuri în şir cu unul mai mare la 
mijloc. 

El ştia că aceste focuri însemnau: 

— Îndată şi cu toţii la sihăstria Părintelui, lovitură 
mare astă-noapte. 

Acuma toate se lămureau pentru lon Creangă. 
Părintele era hotărât să apuce Cetatea chiar în acea 
noapte, spre a putea pune mâna pe Balc; Păunaşul 
Codrilor venise să se predeie crijaţilor spre a se afla în 
Cetate în ceasul în care năvălirea avea să se întâmple, 
spre a putea ajuta mai bine pe năvălitori. El, lon 
Creangă, mai mare peste străjerii români, era dator ca 
la cel de întâi semn al lovirii, să năvălească cu oamenii 
lui asupra nemților care păzeau pe căpitanul lui şi să-l 
scoată din închisoare pentru ca Păunaşul să se puie în 
fruntea lor. 

Căutarea fiind isprăvită, lon se duse la locul unde se 
odihneau tovarăşii lui spre a aştepta ceasul când 
aveau să se schimbe străjării; se întinse pe pământ şi 
se făcu că doarme. Însă avuse grijă să se culce lângă 
un cumătru al lui, Stoica Prisacariu, cetaş şi el al 
Păunaşului Codrilor. 

Stoica dormea dus când simţi o mână care-l gâdilea 
după ureche, pe când altă mână apăsa pe gura lui şi 
auzi glasul lui lon Creangă şoptindu-i: 

— Fă-te că dormi şi nu te mişca. Păunaşul Codrilor a 
sosit în Cetate şi s-o predat crijaţilor, zicând că este 
sătul de lotrie. Pentru Dumnezeu, şezi binişor, zise el 
simțind că Stoica vroieşte să sară în sus, apoi urmă tot 
în şoaptă: 

— Mai diniorea, făcându-mi căutarea pe turnuri, am 
văzut în pădure, deasupra bisericii noastre, trei focuri: 


ÎLE E IEI aa Pr COPII TAS; TUDA SESA Sa ai 
E pe E Di En ieir a TREE ECC TUL Erau Gea = Săi Ponh ci ir 


aa 


două mici, la capete şi unul mare, la mijloc. Ştii ce 
înseamnă aceste focuri. Se vede că părintele o hotărât 
să apuce astă-noapte Cetatea ca să poată pune mâna 
pe neomul de Balc. Păunaşul Codrilor s-o făcut că se 
predă crijaţilor numai pentru a fi aproape de noi şi a se 
pune în fruntea noastră îndată ce ceilalţi, de dinafară, 
vor. fi început năvala. Noi trebuie să fim gata să-l 
scoatem de la opreala în care şede, în odăiţa de strajă 
de sub turnul cel mare unde este păzit de doi nemți. Fă 
bine şi spune celor care dorm lângă tine, dar fără 
zgomot şi tot făcându-te că dormi. Spune-le că dacă 
rândul să străjuiască le va veni înainte ca ai noştri să fi 
năvălit, să nu cumva să scăpe către nemţii cu care vor 
fi de strajă, măcar un cuvânt despre sosirea 
Păunaşului, căci crijaţii mi-au trimes poroncă să nu 
pomenesc nicio vorbă despre venirea lui. 

Nu trecuse un sfert de ceas şi toţi românii care erau 
de strajă ştiau ce se petrecuse şi aşteptau năvala de 
dinafară pentru a scoate pe Păunaşul Codrilor din 
închisoarea în care se afla. 

Ei nu aveau nicio ură împotriva cavalerilor şi a 
oştenilor nemți, dar toţi, unii mai mult, alţii mai puţin, 
erau pregătiţi să se lupte în curând pentru răsturnarea 
lui Sas; apoi toţi urau pe Balc şi erau bucuroşi să puie 
mâna pe el. 

Când cavalerul Albrecht trimise să cheme pe lon 
Creangă, chemă pe nume pe acei al căror rând venise 
şi se duse sub turnul cel mare, unde Conrad strângea 
nemţii care trebuiau să înlocuiască pe tovarăşii lor. 
Schimbarea străjărilor fiind isprăvită, lon se duse din 
nou să se culce lângă tovarăşi şi se făcu că doarme 
dus, iar acei care îşi isprăvise rândul şi venise ca să se 

odihnească, aflară de la tovarăşi sosirea Păunaşului 
Cedrilor şi lovirea pregătită. 

Când cavalerul Albrecth trimise să cheme pe lon 
Creangă, el se făcu că se trezeşte cu greu şi am văzut 
că făcuse pe somnorosul atât de bine încât izbutise să 
adoarmă parte din bănuielile bătrânului oştean. 

Ca toţi locuitorii din împrejurimile Cetăţii, lon 
Creangă ştia că este o chioarcă care duce din fântână 
Cetăţii în oraş, dar nu ştia deloc că părintele avea 
mijlocul să pătrundă în chioarcă şi s-o întrebuinţeze 
pentru cucerirea Cetăţii. El credea că românii aveau să 
încerce să năvâălească din mai multe părţi, atrăgând 
cea mai mare parte din nemți pe ziduri, dar că lovitura 
cea de căpetenie avea să fie dată de Păunaşul 
Codrilor, scos din închisoare de străjării români. Prin 
urmare mai înainte de toate trebuia ca Păunaşul 
Codrilor să fie scos de la opreala în care se afla. El 
dăduse, tot prin şoapte, povăţuirile trebuitoare pentru 

a, la cel dintâi semn de năvală, douăzeci din oamenii 
lui, cu dânsul în frunte, să se arunce asupra acelor doi 
nemți care păzeau pe Mihu, să-i doboare la pământ, să 
sfărâme uşa închisorii cu topoarele lor şi să scoată pe 
Păunaşul Codrilor dintr-însa. 

Un ceas după ce cavalerul Albrecht părăsise curtea, 
cavalerul Ulrich îşi începu căutarea. lon Creangă părea 
acuma încă mai buimac de somn decât îl lăsase 
cavalerul. 

— Ce dracu, îi zise Ulrich, ai băut împreună cu 
slujitorii voievodului de te clatini aşa pe picioare? la 
umblă mai drept dacă nu vrei să te pun în fiare şi să te 
ţin o săptămână nemâncat în temniţă. 

Apoi adăogi către sine, liniştit şi cu jumătate de P 

— Şi cavalerul Albrecht se temea că astfel de 
dobitoci sunt în stare să urzească vicleşuguri împotriva 
noastră! 

avalerul Ulrich pusese pe Fritz Winkelmann de 

strajă la fântână. Dacă lon Creangă se prefăcea că 

este somnoros, apoi Fritz era somnoros cu tot 
dinadinsul. Deoarece ştia bine ungureşte, fusese din 
acei însărcinaţi să îndemne pe slujitorii lui Balc să beie 
cât mai mult. Deşi era de felul său om cumpătat şi 
avuse grijă să aducă de multe ori ulcica la gură fără a 
bea dintr-însa, nu-i fusese cu putinţă să îndemne pe 
unguri să-şi golească ulciorul fără a deşărta şi el din 
când în când pe al lui. Fusese trezit numai cu greu 
dintr-un somn adânc pentru a-şi face rândul; acuma 
capul îl durea iar picioarele i se păreau de plumb. La 
începutul străjii se plimbase pe dinaintea fântânei, 
făcând câte douăzeci şi cinci de paşi înainte şi 
douăzeci şi cinci înapoi, dar după o bucată de vreme, 
simțindu-se cumplit de obosit, se aşeză pe marginea 
ghizdeiului şi îşi răzămă capul pe mâinile încrucişate 
asupra suliţii. 

Noaptea era senină, luna nu apăruse încă; liniştea 
cea mai desăvârşită domnea pretutindeni. Oşteanul, 
care se lupta greu cu somnul, fu în sfârşit, învins de el 
şi aţipi, dar numai pentru puţină vreme. Zgomotul unor 
bolovani care se dezlipeau de păreţii fântânei şi 

cădeau în apă îl trezi. Într-o clipă Fritz fu în picioare, cu 
sulița în cumpănire şi cu privirea aţintită spre fântână. 
Luna răsărise în toată strălucirea şi, la lumina ei, se 
vedeau nu numai toate amănunţimile ghizdeiului, dar 
şi începutul păreţilor. La început urechile lui nu auziră 
niciun zgomot, se părea că totul reintrase în deplină 
tăcere. Cu încetul însă i se păru că aude ca un foşnet, 
apoi scârţâitura făcută de o verigă asupra unui cârlig 
de fier, apoi iar un foşnet şi iar o scârţiitură. Oşteanul 
făcu un pas spre fântână, şi i se păru că, sub ghizdeiu, 
în faţa lui, vede ceva alb mişcându-se. 

Fără a mai sta la gânduri, îndreptă într-acolo o 
puternică lovitură de suliță. Suliţa lovi în ceva care nu 
era nici piatră, nici lemn şi în care fierul intră, dar, când 
voi să-l scoată, nu numai că nu putu, dar simţi 
puternică smuncitură care îl făcu să-şi piardă cumpătul 
şi să cadă peste cap în fântână. 

Când Fritz sărise în picioare, spada lui se lovise cu 
putere de ghizdeul fântânei. La auzul acestui zgomot, 
lon Creangă, care acum aştepta din clipă în clipă 
semnul năvălirii, se ridică pe un cot. Văzu pe neamt 
lovind cu sulița în fântână apoi, spre marea lui mirare, 
îl văzu dispărând într-însa, cu capul înainte. lon sări în 
picioare: la un şuier uşor din gura lui, toţi românii se 
sculară cu arma în mână, gata să se răpadă. 

Fără a zice un cuvânt, lon arătă cu mâna spre 
fântână. Neamţul de strajă lipsea, dar nimic nu se 
vedea; nimic nu se auzea: liniştea era desăvârşită. 

Oamenii începuse să creadă că lon visase când, 
deodată, se văzu ieşind din fântână, deasupra 
ghizdeului, un braţ acoperit cu zale, urmat de un coif 
lucitor, apoi ieşiră două umere şi un piept înzăuat şi un 

oştean sări în curte, scoțând paloşul din teacă. Doi 
ţărani înarmaţi cu baltage îl urmară numaidecât şi unul 
din ei dădu strigătul cucuveicii. 

— Ai noştri! zise lon Creangă. Voi, cei aleşi de mine 
urmaţi-mă, şi se răpezi spre poarta de sub turnul cel 
mare, dând ţipetul cucuveicii şi urmat de douăzeci de 
străjări; ceilalţi se îndreptară spre acei ieşiţi din 
fântână. 

Ştefan, îndată cum pusese piciorul în Curte, se uitase 
de jur împrejur. Văzu pe Creangă alergând spre poartă 
cu străjării şi, când auzi strigătul cucuveicii pornind din 
mijlocul lor, înţelese că ei sunt tovarăşi de luptă. 
Ceilalţi străjări se apropiase acum de el şi Stoica 
Prisacariu dădu din nou strigătul cucuveicii. Ştefan se 
uită răpede înapoi, din fântână iesise până atunce vreo 
cincisprezece oameni iar capetele şi umerile altora 
apăreau necontenit. 

Dar străjării nemți care se aflau pe turnul cel mare şi 
pe cel dinspre apus zăriră adunătura de la fântână şi 
strigară: 

— La arme! Duşmanul este în Cetate. 

Insă de-abia ieşise aceste cuvinte din gura lor şi 
amândoi cădeau cu capul zdrobit sub loviturile 
străjărului român care se afla pe lângă fiecare din ei. 
Străjării de pe celelalte turnuri şi posturi nu putură să 
apuce să strige căci fiecare avea de luptat cu tovarăşul 
său român care se năpustise asupra lui. Din toate 
părţile se auzea acuma zgomot de arme. 

— Dumneta vei sta în curte, vei aduna oamenii noştri 
şi te vei împotrivi la acei duşmani care ar voi să se ieie 
după mine, zise Stroici lui Prisacariu, eu ieu cu mine 
zece oameni de-ai noştri şi străjării g au rămas şi mă 

duc să pun mâna pe Balc, şi zicând aceste cuvinte se 
răpezi la scara care ducea la odăile locuite de cavalerul 
Albrecht, unde ştia că se adăpostesc oaspeţii. 

Cavalerul Ulrich, care se scobora din turnul cel mare 
cu Conrad, auzise zgomot şi strigăte în curte şi venea 
în grabă, blăstămând scara îngustă care se învârtea 
necontenit. 

Când ajunse jos, sub turn, cei doi străjări nemți erau 
de mult doborâţi la pământ şi legaţi, iar uşa odăiţii 
zbura în ţăndări sub loviturile de topor ale românilor. 
Cavalerul şi Conrad, răpezindu-se asupra lor cu spada 
ridicată, ei se dădură înapoi, dar înainte ca cei doi 
oşteni să fi putut purta o singură lovitură, erau apucaţi 
pe la spate, trântiţi la pământ şi legaţi burduf. 

Tot atunce o chingă de fier care ţinea pe dinăuntru 
dulapul alcătuind uşa odăii unde era închis Mihu, se 
desprinse sub loviturile înverşunate ce-i erau purtate şi 
căzu jos; românii încetară de a mai lovi şi, în uşă, 
apăru chipul Păunaşului Codrilor. Un chiot de bucurie îl 
primi. 

— Căpitane, îi zise Ilon Creangă apropiindu-se de el, 
ai noştri au pătruns în cetate prin fântâna din curte. Pe 
crijatul cel tânăr şi pe trei nemți îi ţinem legaţi, aice, 
sub poartă. 

— Daţi-mi un paloş căci sunt fără arme, zise Mihu. 

Un ţăran îi întinse un paloş lung şi lat. 

— Zece oameni rămân aice cu lon Creangă pentru a 
păzi poarta, poronci atunci Păunaşul Codrilor, ceilalţi 
mă urmează, şi se răpezi spre curte. 

O găsi plină de români, căci mai toţi oamenii 
părintelui Isaia ieşise din chioarcă. Oştenii nemți care 
ieşise din odăi pe jumătate îmbrăcaţi, fusese, la ieşirea 

lor în curte, striviţi sub un număr înzecit de duşmani, 
trântiţi la pământ şi legaţi. Numai vreo doi, mai ageri, 
izbutiră să întrebuinţeze armele şi să rănească pe trei 
sau patru români. Dintre aceştia însă niciunul nu 
dăduse în nemți, mulţămindu-se să-i aducă la 
neputinţă. 

Dar vreo trei sau patru unguri mai puţin beţi decât 
ceilalţi, alergând spre locuinţa lui Balc, de-abia 
apucase să facă trei paşi în curte şi căzură măcelăriți 
sub loviturile românilor. 

— La odăile nemților, acolo sunt acuma slujitorii 
domneşti, se auzi din mai multe părţi. 

Tocmai atunce Mihu ieşea de sub poartă, 
îndreptându-se cu paşi răpezi spre mijlocul curții; 
Stoica Prisacariu îl zări şi-i ieşi înainte. 

— Să trăieşti, căpitane! Mă bucur că te văd scăpat, îi 
zise el. 

— Ce staţi aice? răspunse Păunaşul Codrilor. La 
locuinţa lui Balc! Trebuie să punem numaidecât mâna 
pe dânsul. Cetatea întreagă nu face pentru noi cât ar 
face prinderea lui Balc. 

— Intr-acolo s-o dus cneazul Stroici cu vro cincizeci 
de oameni, zise unul din români. Noi, până acuma, am 
legat şasesprezece nemti. 

— Dacă cneazul Stroici urmăreşte pe Blac, cu atâţia 
oameni, zise Mihu, sunt liniştit, el va şti să puie mâna 
pe dânsul. Trimete câte zece oameni la fiecare din 
scările care duc în rândul de sus, să nu lese pe nime să 
iasă, iar dumneta rămâi în curte. Zece oameni să vie 
cu mine în închisori să scăpăm dintr-însele pe 
nenorociţii care zac acolo, şi Mihu porni spre temniţă. 

După fuga llenei nu mai fusese pus niciunul din 

oştenii Cetăţii de strajă la închisoare, unde nu se mai 
afla nimeni, închis. Mihu nu găsi în sală decât pe 
slujitorul ungur, Lengyel Aron, lungit pe pământ şi 
horăind cât patru. Unii din tovarăşii lui Mihu, ridicau 
armele asupra lui, dar Păunaşul Cedrilor le strigă cu 
glas ameninţător: 

— Nu vă este ruşine să ucideţi un om care doarme; 
să nu care cumva să-i faceţi ceva. Treziţi-l. 

Dar oamenii se căzniră în zadar să trezească pe 
ungur; el, la toate încercările lor răspundea numai prin 
horcăituri. Mihu se duse la uşile tuturor chiliilor şi bătu 
într-însele, zicând cu glas tare: 

— Românii au pus stăpânire pe Cetate; Balc este în 
puterea lor. Eu slobod pe acei care zac în închisoare. 
Cei închişi să bată la uşă. 

Dar în zadar, nimeni nu-i răspundea căci nimeni nu 
era închis. 

— Mergeţi de-mi aduceţi aice pe unul din oştenii 
nemți, poronci Mihu, în sfârşit. 

În curând doi oameni veniră, aducând pe un neamt a 
cărui braţe erau legate după spate. Era Gottfried 
Schuster: Mihu îl recunoscu îndată. 

— Noi ne cunoaştem mai de mult, zise el neamţului, 
iar întâlnirea noastră de astă-primăvară o fost spre 
binele dumitale. 

— Aşa este, răspunse Gottfried, care ca aproape toţi 
oştenii din cetate vorbea bine româneşte. 

— Atunce, zise Mihu, la rândul dumitale fă-mi şi mie 
un bine. Spune-mi unde stă închisă fata pe care a 
adus-o Balc cu dânsul în această Cetate? 

— Nu este închisă nicăiure, răspunse Gottfried, căci o 
fugit, sunt acuma câteva ceasuri. 

Trăsnetul dacă ar fi căzut asupra lui Mihu nu l-ar fi 
uimit mai mult decât cuvintele pe care le auzi de la 
oştean. 

— Unde? Cum? întrebă el. 

— La fuga ei, zise atunce Gottfried, am fost părtaşi 
cu toţii, ca să împlinim dorinţa stăpânei noastre, a 
soţiei cavalerului Albrecht. Încotro o apucat nu este la 
cunoştinţa mea. Ştiu numai că a fost dusă afară din 
Cetate din poronca cavalerului Ulrich de către Hans 
Biedermann, care este wachtmaistrul nostru. 

În zadar Mihu îi mai puse întrebări, Gottfried nu putu 
să-i mai deie nicio lămurire în privinţa Ilenei. În urma 
încredinţării că nime nu se află închis în temniţile 
Cetăţii, Mihu ieşi iar în curte. Aice găsi pe Stroici 
vorbind cu părintele Isaia care venise şi el în urma 
oamenilor, pe scările de frânghie atârnate de către 
Bubulete. 

Călugărul, cum pusese piciorul în curtea Cetăţii, 
întrebase de Mihu şi i se răspunse că Păunaşul Codrilor 
este slobod şi teafăr. Dar când îl văzu, faţa lui se 
înveseli. Mihu, cum îl zări, se duse să-i sărute mâna iar 
bătrânul, fără a zice un cuvânt, îi luă capul între 
amândouă mâinile şi îl sărută de mai multe ori pe 
obraji şi pe frunte. 

— Da, zise atunce Stroici, tocmai povesteam 
părintelui că când ne-am suit pe scara care duce la 
odăile cavalerului Albrecht, am găsit uşa de la rândul 
de sus închisă. Am dat-o jos dar cu mare greutate şi cu 
multă pierdere de vreme căci era foarte grea şi legată 
cu şine groase de fier, închisă prin o broască puternică 
şi prin doi drugi groşi de fier, încrucişaţi pe din dos. Am 
căutat peste tot locul, dar n-am găsit nici pe cavalerul 

Albrecht, nici pe Balc nici pe solul unguresc. Trebuie să 
fie ascunşi în vreo tainiţă sau să fi fugit prin vreo ieşire 
cunoscută numai cavalerului. 

— În asemenea împrejurare, zise Mihu, trebuie să 
încălecăm numaidecât şi să ne punem în urmărirea lor, 
cai sunt destui în Cetate. Dar pe Balc trebuie să punem 
numaidecât mâna, căci altfel nimica n-am făcut. 
Cetatea era doară şi aşa a noastră, de vreme ce 
părintele cunoştea chioarca şi făcuse alta de la 
sihăstrie până la dânsa. 

— Da, zise părintele, Balc trebuieşte urmărit 
numaidecât: prinderea lui singură poate cumpăni 
paguba pricinuită scopurilor noastre prin această 
lovitură pripită. 

Mihu plecă capul la auzul acestor cuvinte. 

— Dacă, urmă călugărul, Balc este ascuns în vreo 
tainiţă, el nu va putea scăpa, căci vom face pază bună, 
iar foamea şi setea îl vor sili să iasă. Mai rău ar fi 
pentru noi dacă ar fi acuma afară din zidurile Cetăţii. 
De aceea grăbiţi să vă puneţi în urmărirea lui. 

Mihu spuse câteva cuvinte lui lon Creangă care 
dispăru, urmat de vreo câţiva oameni. 

— Câţi nemti au căzut? întrebă Stroici. 

— Morți sunt numai doi, răspunse Stoica Prisacariu; 
erau de strajă pe turnuri şi au fost ucişi de oamenii 
noştri care păzau în tovărăşie cu dânşii. Alţi patru sunt 
răniţi însă numai unul greu şi şaptesprezece sunt 
teferi, dar legaţi cobză. 

— Eu ştiam că numărul lor era de douăzeci şi cinci, 
unde sunt ceilalţi doi? 

— Unul o fost învoit aseară de crijatul cel tânăr să se 
ducă până la Humuleşti, celalalt nu stu unde poate să 

se afle. 

— Dar slujitorii veniţi cu voievodul şi cu solul 
unguresc? 

— Vreo patru trăiesc, legaţi şi ei, ceilalţi sunt acuma 
departe. 

— Cum? întrebă Stroici, au fugit? 

— Leşurile lor se află aice, răspunse Stoica liniştit, 
dar sufletele lor trebuie să fi ajuns acuma în iad. 

Tocmai atunce apăru lon Creangă şi oamenii care îl 
întovărăşise, aducând cu dânşii un număr mare de cai 
înşăuaţi. 

— Cincizeci şi doi de cai găsit-am în grajduri, zise el, 
şi toţi sunt buni, mai cu seamă aceşti doi care-i ţin eu 
de frâu. 

Fără a mai pierde vreme, Mihu şi cu Stroici 
încălecară pe caii care-i ţinea lon Creangă, iar ceilalţi 
fură luaţi de acei din români care erau cunoscuţi de 
călăreţi mai buni şi erau mai bine înarmaţi. Poarta cea 
mare fu deschisă, podul lăsat în jos, iar la capră 
călăreţii se împărţiră în două cete, unii, cu Mihu, 
apucară la dreapta iar ceilalţi, cu Ştefan, spre Târgul 
Neamţului. Vreo treizeci de oameni pe jos îi urmară în 
curând şi se îndreptară la deal, pentru a căuta pe 
fugari în pădurile de deasupra Cetăţii. 

e-abie se închisese poarta Cetăţii când părintele 

Isaia porunci: 

— Pintilii să ieie douăzeci de oameni cu facle şi să vie 
cu mine, ca să căutăm cu de-amănuntul dacă nu 
cumva vom găsi ascunzătoarea lui Balc. 

Călugărul îşi aduse aminte că auzise odată vorbindu- 
se că, în sala cea mare, este o uşă ascunsă, 
deschizându-se cu meşteşug şi în dosul căreia ajungeai 
într-un fel de săliţă, lăsată în ziduri şi care ducea sub 
Cetate, la o tainiţă. Vroia să se încerce să găsească 
acea uşă, şi, cu ajutorul lui Pintilii, s-o deschidă. 

Ajuns în sala cea mare unde totul fusese răscolit de 
oamenii care intrase într-însa cu Stroici, pipăi şi bătu în 
zadar în fiecare palmă de părete: nicăiere nu auzi 
sunând a deşert. Pintilii căută cu tot de-amănuntul, dar 
nu putu să găsească cea mai mică crăpătură care să-l 
fi pus pe urma unei deschizături. 

Se făcuse acuma ziuă: faclele fură stinse. 

— Care din voi, întrebă călugărul, a luat parte la 
întâia căutare făcută în aceste odăi de cneazul Stroici. 

— Noi, părinte, ziseră vreo patru ţărani. 

— Căutat-au cneazul cu de-amănuntul în toate 
odăile, întrebă Isaia. Răspunde tu, Neculai Vleja, că te 
ştiu om deştept. 

— O căutat cu de-amănuntul în toate odăile afară de 
acea în care doarme crijatul cel batran, şi unde se afla 

jupâneasa lui. 

— Şi de ce n-o căutat el şi acolo? 

— Când era să intrăm, o ieşit afară slujnica jupânesei 
şi o spus cneazului să nu intre în zadar, căci în odaie 
nu se află niciunul din acei pe care-i căutăm, dar 
numai jupâneasa dezbrăcată. 

— Şi cneazul Stroici s-o mulţămit numai cu atâta 
încredințare? mai întrebă călugărul zâmbind. 

— Da, n-o mai stăruit să intre şi ne-o chemat în altă 
parte, lăsând înaintea uşii un om de pază ca să nu 
cumva să încerce să intre niscaiva de ai noştri. 

— Mie mi se cade să fiu mai bănuitor decât cneazul 
Stroici, zise părintele Isaia îndreptându-se spre uşă. 
Urmaţi-mă. 

La uşa Măriei se afla într-adevăr de strajă un român 
zdravăn, răzămat pe un baltag urieş. Când văzu pe 
călugăr apropiindu-se se dădu în lături. Isaia bătu la 
uşă, aceasta se deschise şi Hertha ieşi afară. 

— Vreau să vorbesc cu stăpână-ta, zise călugărul şi, 
împingând-o în lături, intră în odaie. 

Pentru acele vremuri şi date fiind împrejurările în 
care se afla atunce aceste ţări, odaia de culcare a 
cavalerului Albrecht era îmbrăcată cu mare bogăţie. 

Patul era de lemn de nuc nelustruit, dar împodobit cu 
numeroase săpături alcătuind izvoade frumoase. De la 
verigile baldachinului, asemene de lemn de nuc săpat, 
atârnau nişte scoarţe de mare frumuseţă. Alte scoarţe 
acopereau păreţii albi şi podelile de scânduri late de 
brad. Două dulapuri mari, de lemn de nuc săpat, o 
masă acoperită cu o învălitoare de pânză de in, cu 
dungi şi ciucuri de aur, pe care se vedea o mică 
oglindă prinsă într-o ramă de argint, două jilţuri mari, 


amar 

tot de lemn de nuc săpat, căptuşite cu perine de 
catifea verde, trei scaune cu trei picioare şi mai multe 
vase de argint şi de alamă alcătuiau îmbrăcămintea. 

Pe unul din jilţuri stătea Maria; se vedea că rochia 
albă ce o purta fusese aruncată în grabă pe dânsa, iar 
părul bălan îi atârna pe umere. În celălalt jilt şedea 
părintele Anselm. Amândoi se sculară când zăriră pe 
Isaia. 

— Mă iartă, jupâneasă, zise el, dar vârsta făcându- 
mă mai bănuitor decât cneazul Stroici, este de datoria 
mea să caut dacă nu cumva se găseşte aici vreo 
ascunzătoare în care să fie ascuns, voievodul. 

— Puterea este în mâinile cuvioşiei tale, părinte, poţi 
face ce vreii, dar această căutare va fi în zadar, aice nu 
este nici ascunzătoare, nici ascuns. 

La un semn a lui Isaia, oamenii care îl urmau 
începură să caute în toate părţile, sub pat, în dulapuri, 
după ele. Păreţii fură pipăiţi cu cea mai mare îngrijire, 
dar nu se găsi urmă de ascunzătoare. 

— Te rog, jupâneasă, să mă urmezi până la sala cea 
mare, zise Isaia Măriei după isprăvirea căutării şi părăsi 
odaia, urmat de soţia cavalerului şi de mai mulţi 
oameni. 

Pe preg călugărul se întoarse şi, văzând că Anselm 
urmează pe Maria, îi zise cu asprime: 

— Dumneta nu te vei mişca din această odaie fără 
de voia mea, apoi îşi urmă drumul spre sală. 

Se opri în mijlocul ei şi făcu doi paşi spre Maria, care 
văzându-l că stă, stătu şi ea. (...) 


— Balc nu este în Cetate, el lipseşte împreună cu 
soţul dumitale şi cu solul unguresc. Şi eu vin să te pa 

în numele neamului din care ai ieşit, să ne arăţi unde 
este ascuns Balc. Ştiu că îl dispreţuieşti ca pe un 
neom, ca pe un mişel. Sunt gata să jur pe sfântă cruce 
că nu se va atinge de un păr al capului soţului d-tale şi 
va fi slobod să plece cu dumneta, cu tovarăşul, cu 
oştenii şi cu tot avutul lui, încotro va găsi cu cale. 
Gândeşte-te că prin mine auzi rugămintea unui neam 
întreg. 

Văzând că călugărul a tăcut, şi că aşteaptă răspunsul 
ei, Maria, care ascultase cuvântul lui cu ochii aţintiţi la 
pământ, răspunse, uitându-se drept la dânsul: 

— Nu ştiu unde se află acuma Balc. 

— Dar, răspunse lsaia cu privirea aţintită asupra 
ochilor ei, ştii pe unde a fugit. 

Maria tresări şi plecă ochii fără a răspunde. Călugărul 
scoase din sân crucea de abanos de care nu se 
despărţea niciodată. 

— jură pe această cruce că nu ştii pe unde o fugit 
soţul, dumitale, cu Balc şi cu solul unguresc. 

Maria nu răspunse, ea se făcu şi mai galbână. 

— Tăcerea dumitale este o mărturisire, zise 
călugărul: firea dumitale dreaptă şi cinstită nu 
cunoaşte minciuna şi fuge de întrebuinţarea ei. Spune- 
mi, fiico, pe unde o fugit Balc, şi călugărul luă în 
mâinile lui una din mâinile Măriei. (...) 


— Balc şi cu solul unguresc, însoţit de doi slujitori 
domneşti au scăpat, zise lon Creangă. Prin căi 
necunoscute au fost duşi în herghelia crijaţilor, la 
capătul de sus al Dealului Cetăţii. Neamţul care 
îngrijeşte de herghelie le-o dat patru cai fugari care 
trebuie să fi fost înşăuaţi gata, căci lângă casa lui am 

dat de nişte oameni din Humuleşti care scoborau de pe 
Pleşul şi aceşti oameni ne-au zis că s-au întâlnit cu 
dânşii, chiar în vârful dealului şi i-au lăsat gonind spre 
Suceava. Oamenii au cunoscut bine atât pe Balc cât şi 
caii pe care călăreau. Căpitanul îi urmăreşte cu treizeci 
de oameni; eu şi alţi câţiva de ai noştri ne-am întors cu 
cneazul Stroici. Pe crijatul cel bătrân nu l-o văzut 
nimeni. 

Isaia făcu un semn de deznădăjduire şi, urmat de toţi 
românii, părăsi sala. Când Maria se văzu singură, căzu 
în genunchi, nu spre a mulţămi lui Dumnezeu fiindcă-i 
cruţase zilele, dar spre a îndrepta cătră el o rugăciune 
fierbinte, cerându-i să păstreze tefere viaţa şi cinstea 
soţului ei. 

înd cavalerul Albrecht, părăsind în curtea Cetăţii pe 

tovarăşul său, se retrase în odaia lui de dormit, 

găsise pe Maria culcată dar încă trează şi îngrijată 
din pricina întârzierii lui. 

Cavalerul o puse pe scurt în cunoştinţa predării 
Păunaşului Codrilor şi, deprins să nu aibă taine pentru 
dânsa, crezu nimerit să nu-i ascundă bănuielile lui. 
Maria nu se îngrozise de loc la gândul că ea şi soţul ei 
trebuiau să fie gata să înfrunte noi primejdii; se 
deprinsese să trăiască în mijlocul lor. Dar vestea 
despre predarea Păunaşului Codrilor o turbură adânc. 
Amintind cavalerului Albrecht că datoreşte viaţa şi 
cinstea aşa-numitului lotru, întrebă pe soţul ei dacă nu 
s-ar putea găsi un mijloc de scăpare pentru dânsul. 

Cavalerul scutură capul. 

— Am închis ochii asupra mijloacelor întrebuințate 
pentru a face scăpată pe biata fată adusă aice de Balc. 
Ea era însă o fiinţă nevinovată, a cărei singură vină era 
de a fi stârnit, prin frumuseţea ei, poftele nelegiuite ale 
lui Balc. Ingăduind scăparea ei nu făceam nicio pagubă 
craiului căruia i-am jurat credinţă. Păunaşul Codrilor 
însă este un lotru numai pentru oamenii care nu 
cunosc împrejurările şi judecă cu uşurinţă: într-adevăr, 
el este un duşman al craiului, un om primejdios, care 
caută să răscoale poporul de aice împotriva crăiei 
oues Este lucru bătător la ochi că mulţi cneji şi 

cea mai mare parte din ţărani sunt cu dânsul, gata să 
se răscoale asupra mişelului de Sas şi să încerce a 
scutura jugul unguresc. Eu sunt pus aice ca să sprijin 
stăpânirea craiului peste această ţară. Dacă 
întâmplarea a făcut ca unul din cei mai aprigi şi mai 
primejdioşi duşmani ai craiului să încapă în puterea 
mea, trădător aş fi dacă i-aş da drumul. Nu, pe 
Păunaşul Codrilor îl voi păzi cu îngrijire până ce-mi va 
veni dezlegare de la curte ce să fac cu el. 

— Cel puţin, zise Maria, nu-l vei da pe mâna lui Sas? 

— Nu, zise cavalerul, nu-l voi preda lui Sas, cel puţin 
până ce nu voi primi de la curte poroncă să i-l predau; 
el fiind duşmanul craiului, craiul va hotări de cine să fie 
judecat. Această hotărâre nu va putea sosi înainte de 
trei sau patru luni; va trebui prin urmare să steie închis 
aice până la sosirea ei. 

La auzul acestor cuvinte, Maria simţi că i se ie o 
povoară grea de pe piept. Trei sau patru luni erau 
vreme îndelungată şi cine ştie ce se putea întâmpla în 
decursul lor. 

— Insă, urmă cavalerul după o tăcere, tare mă tem 
că, până atunce, să nu fim noi cei închişi şi Păunaşul 
Codrilor cel tare şi mare. Dar, adaose el, eu stau de 
vorbă împiedecându-te să dormi; trebuie să fii cumplit 
de obosită. Nu, eu nu mă voi culca astă-noapte, dar mă 
voi odihni în acest jilţ. 

Şi, aşezându-se într-un jilţ, cu toată îngrijirea de care 
era cuprins, nu întârzie să aţipească. Odihna lui fu 
scurtă. Strigătele străjărilor de pe turnuri şi zgomotul 
din curte îl făcu să sară în sus. 

— Imbracă-te îndată, strigă el Măriei, eu mă duc să 
văd ce este. 

leşind în sală şi apropiindu-se de o fereastră 
deschisă, văzu curtea plină de ţărani, o învălmăşală 
cumplită şi o ceată mare de oameni înarmaţi alergând 
spre scara care ducea la locuinţa lui. Cavalerul pricepu 
tot: printr-o săritură fu la uşa scării care rămânea 
totdeauna deschisă, o închise, întoarse cheia şi 
împinse zăvorul. Nu era prea timpuriu căci de-abia 
întoarse cheia când loviturile duşmanilor se auziră într- 
însa. Cavalerul prinse degrabă drugii care o închideau 
pe dinăuntru şi se răpezi la odaia în care dormea Balc. 
Voievodul aruncase hainele pe dânsul şi un slujitor îl 
încingea acuma cu paloşul. 

O mulţime de ţărani năvălesc din toate părţile, au 
pătruns în Cetate printr-o chioarcă care duce din oraş 
în fântână. Orice încercare de apărare este zadarnică, 
trebuie să-ţi scapi viaţa; urmează-mă şi, zicând aceste 
cuvinte, cavalerul se îndreptă răpede, urmat de Balc şi 
de slujitor, spre sala cea mare. Aice fură ajunşi de alt 
slujitor şi de Samossy, în cioareci şi ciubote, dar fără 
atila şi fără pălărie. 

— Alergaţi de închideţi uşa din fund, strigă cavalerul 
slujitorilor. Cu cheia, mai strigă el. Acuma aşezaţi 
drugii răpede! 

Era vreme, căci năvălitorii izpeau acuma cu putere în 
uşă. Cavalerul Albrecht se apropie atunce de colţul 
despre odăile lui al zidului dinafară şi, după ce îl pipăi, 
împinse cu putere într-însul. Zidul se deschise 
numaidecât şi se văzu o deschidere prin care putea 
trece un om. 

— Intraţi răpede şi scoborâţi scara, zise cavalerul, eu 
rămân cel de pe urmă pentru a închide uşa. 

Balc dispăru prin deschiderea din zid şi Somossy îl 

urmă. Cavalerul Albrecht care se uita necontenit înspre 
uşa rămasă deschisă, văzu deodată pe Maria intrând în 
sală şi înaintând spre el. Alergă la dânsa şi 
îmbrăţişând-o, îi zise răpede. 

— Duc pe voievod şi pe sol la herghelie unde se 
găsesc totdeauna şase cai cu şeile pe dânşii şi mă 
întorc numaidecât. Nu aibi nicio teamă, duşmanii nu-ți 
vor face niciun rău. Numai te rog, întoarce-te în odaia 
ta ca să nu te găsească aice: uşa asta, aratând spre 
uşa care fusese închisă de slujitor, are să cadă în 
curând. 

O strânse încă o dată la piept, apoi dispăru şi el în 
deschizătura din zid care se închise îndată după 
dânsul. 

Ajunsese în curând pe Balc şi pe ceilalţi care-l 
aşteptau în josul scării lungi, înguste şi întoarse ce o 
scoborâse. Pătrunse până în zidul înaintea căruia se 
oprise voievodul, pipăi din nou cu mâna, apoi oprind-o 
în loc, dădu o zmuncitură puternică. Zidul se deschise 
îndată şi aice şi cu toţii intrară într-o chioarcă în care 
un om înalt putea merge în veie. 

— Răpede, zise cavalerul, trecând înaintea celorlalţi, 
n-avem vreme de pierdut; ne aflăm acuma sub Cetate, 
această chioarcă duce la casa păzitorului de la 
herghelia noastră. 

După un sfert de ceas şi mai bine de mers care 
semăna mai mult cu o alergătură, cavalerul se opri 
înaintea altui zid, care sub împinsătura lui se deschise 
ca şi celelalte două. 

— Suntem în pivniţa  herghelegiului meu, zise 
cavalerul, după ce zidul se închise. Urmaţi-mă! 

Urcară după dânsul o scară cu trepte de lemn şi se 

opriră în faţa unei uşi. 

— Matias! Matias! strigă cavalerul, bătând cu 
mânerul spadei în uşă. 

Se auziră paşi, uşa se deschise şi pe pragul ei apăru 
un neamt, lung cât toată lumea, slab ca un băț, cu 
musteţi lungi, albe ca zăpada, care ţinea un fanar în 
mână. 

— Poronciţi, domnule cavaler! zise el. 

— Îndată la cai, zise cavalerul, nu avem măcar o 
clipă de pierdut. Ţăranii s-au răsculat şi au pus mâna 
pe Cetate; aceştia sunt Blac, fiul lui Sas şi solul 
voievodului Ardealului cu doi slujitori domneşti, pe care 
trebuie să-i scăpăm de urgia răsculaților. Adă îndată 
caii. 

Fără a răspunde un cuvânt, Matias strigă nemţeşte 
cuiva în locuința lui, să vie la grajd şi dispăru cu 
fanarul, iar cavalerul păşi peste prag urmat de 
tovarăşi. Ei se găseau acuma într-o odaie mică dar 
curată, unde locuia Matias cu ai săi. Nemţoaica încă 
dezbrăcată aprinsese în grabă acum o opaiţă. 

Fugarii n-avură vreme să schimbe multe cuvinte, 
căci în curând s-auziră caii venind. Ei ieşiră atunce pe 
prispă şi găsiră pe herghelegiu, cu un băiet al lui, care 
ţineau cinci cai având şeile pe dânşii. Balc, Somossy şi 
cei doi slujitori se grăbiră să încalece. 

— Nu vii şi dumneta? întrebă Balc pe cavaler. 

— Nu, răspunse acesta, mă întorc la oştenii şi la soţia 
mea. Băietul lui Matias vă va fi călăuză până în valea 
Şomuzului, caii sunt foarte buni. Mergeţi cu bine. 

— Domnule cavaler, zise atunce Balc, îţi datoresc 
viaţa, fii încredinţat că atât părintele meu cât şi craiul 
vor avea cunoştinţă de frumoasa dumitale purtare. Să 

ne vedem sănătoşi, şi, cu aceste cuvinte dădu pinteni 
calului. 

După ce zgomotul făcut de copitele cailor nu se mai 
auzi, cavalerul Albrecht schimbă câteva cuvinte cu 
Matias, apoi plecă spre Cetate pe drumul pe care 
venise. Însă când ajunse în fundul chioarcei, zăvorul 
care deschidea zidul nu voi să joace: vreme de un ceas 
se căzni în zadar. Era să-l lese şi să se întoarcă la casa 
lui Matias când, fără ca să fi făcut alte încercări decât 
acea pe care o făcuse necontenit de la început şi fără a 
apăsa în alt loc, lespedele se urni. Cavalerul se grăbi 
să suie scara strâmtă şi sucită care, de subt temeliile 
Cetăţii, ducea în sala cea mare. Când ajunse în vârful 
ei, se opri şi începu să pipăie păretele la înălţimea feţei 
lui până ce atinse un fel de mănunchiu; apăsă pe el cu 
amândouă mâinile şi începu să tragă. O bucată de 
părete, lată de trei palme şi naltă de un stânjăn lunecă 
spre scară fără zgomot căci era pusă pe rotiţi care 
umblau pe două uşi. Această bucată de părete 
dezlipindu-se, lăsase un gol în care cavalerul se grăbi 
să intre. În acel gol erau trei trepte, pe care el le sui 
tustrele: la înălţimea feţii lui era o scobitură alcătuind 
masca unui om. Această scobitură pe dinafară, adică 
pe partea din sală a păretelui alcătuia capul 
Mântuitorului răstignit pe cruce, săpat în piatră iar 
trupul şi crucea alcătuiau ca un fel de învăliş în care 
intra partea de zid ce fusesee dezlipită de cavaler. 
Două braţe prin care trecea lumina zilei arătau unde 
erau ochii, alte două, mai mici, plecau din urechi. 
Cavalerul Albrecht, punând faţa lui în acea mască, 
putu prin bortele ochilor să vadă toată sala, iar prin 
acele de la urechi, fiind foarte cu meşteşug făcute, 


e 
IEEE II Sau AA SIRE a LII SERE 
3 Zar n LON UE RUS 2 e SU cip e se El 


piezişe, mai late în partea sălii decât în partea de din 
dos, putea să audă cel mai mic zgomot făcut în sală. 

Cum puse ochii pe bortă, tresări. În sală se afla 
Maria, soţia lui, cu un oştean străin, fără coif, dar 
îmbrăcat în zale, cu paloşul la brâu şi pinteni de aur la 
călcâie. Amândoi stăteau în picioare lângă uşa care 
ducea la odăile ei. Oşteanul se afla chiar în prag şi 
părea că voieşte s-o împiedice să părăsească sala. 

Ea vorbea tocmai atunce şi glasul îi era supărat. 

— De ce nu vreu să stau la vorbă cu dumneata, zicea 
ea. Pentru că eşti un trădător viclean! Folosindu-te de 
cunoştinţa Cetăţii dobândită în vremea în care ai fost 
căutat de noi într-însa şi scăpat de moarte, ai adus în 
zidurile ei pe duşmanii craiului căruia i-ai jurat 
credinţă! O! s-ar cădea să ţi se sfărâme pintenii de aur 
ce, spre ruşinea cavalerimii, îi porţi la călcâie. Nu vreu 
să aud un cuvânt din gura dumitale cea vicleană. Dă-te 
la o parte şi lasă-mă să trec! 

Dar oşteanul nu se mişcă din loc. 

— Şi eu nu te voi lăsa să pleci până ce nu vei auzi tot 
ce am de zis. 

Maria se lăsă pe un scaun şi, ascunzându-şi faţa în 
mâni, începu să plângă. 

— Nu sunt un trădător, zise Stroici, sunt un oştean 
care îşi împlineşte datoria. Acum îţi pot destăinui că 
sunt dezlegat de orice jurământ de credinţă către 
craiu? unguresc şi că am jurat credinţă altuia, unui 
voievod din neamul nostru care este pe cale să 
mântuie această ţară de ocârmuirea blăstămată a lui 
Sas şi s-o facă neatârnată de crăia ungurească. Când 
am fost lovit de hoţii lui lanoş şi lăsat ca mort în 
pădure, veneam trimis de domnul meu, spre a-i fi 

namestnic în această ţară şi a lucra în numele lui la 
dezrobirea neamului meu. Vina mea fost-a oare dacă 
am căzut rănit aproape de moarte şi dacă dumneta, 
cunoscându-mă, m-ai adus în această Cetate pe când 
eram în nesimţire şi m-ai scăpat de moarte prin 
îngrijirea dumitale şi acele ale preotului papistaş? 
Vinovat aş fi dacă aş fi încercat prin vicleşug să mă 
furişez în zidurile stăpânite de crijaţi. Sau oare, fiindcă 
m-aţi căutat, dator eram să părăsesc datoria sfântă de 
care eram legat prin fire şi prin jurământ? Dar trebuie 
să ştii că de la datoria mea, cătră cei care m-au ridicat 
dintre morţi şi m-au căutat până ce m-au făcut iar 
sănătos, eu n-am fugit. Am cerut şi mi s-a încuviinţat 
ca viaţa tuturor acelora care apărau această Cetate să 
fie, pe cât cu putinţă, cruţată, ca cinstea şi averea, lor 
să rămâie neatinsă. Şi dacă m-ai văzut printre 
rândurile năvălitorilor, această împrejurare este 
datorită în mare parte dorului de a împiedica prin fiinţa 
mea orice cruzime zadarnică, orice batjocură de care 
ar putea fi atinşi acei la care ţii. lar de cunoştinţa mea 
de cetate întru nimic nu ne-am folosit, căci alţii, mai 
vrednici decât mine, cunoşteau de mult o chioarcă ce 
duce la fântână din curtea Cetăţii şi prin care am 
pătruns în zidurile ei. Şi acuma, hotărăşte dacă mi se 
cuvin, poreclele de trădător şi de viclean, dacă tot eşti 
de părere că sunt nevrednic de pintenii de aur ce-i port 
la călcâie şi dacă se cade ca ei să fie sfărâmaţi? 

Maria nu răspunse; ea urmă să plângă, dar lacrimile 
ei: erau acuma lacrimi de mulţămire căci vedea că 
logodnicul ei de altă dată, pe care îl iubise atâta şi pe 
care îl iubea şi astăzi, nu era fiinţa vicleană ce, pentru 
o clipă, îşi închipuise că este. 

Ştefan înţelese ce se petrecea într-însa. Se apropiă 
de ea şi se încercă, dar în zadar, să-i desprindă binişor 
mâinile de pe faţă. 

— Mario, zise el, cu un glas rugător, oare n-ai să-mi 
zici nicio vorbă bună? Uitat-ai cu desăvârşire trecutul? 
oare în inima ta nu mai stă ascunsă nicio urmă de 
dragoste? Mario! Eu sunt Ştefan, logodnicul tău, acel 
care a ştiut să deştepte iubirea în sânul tău de 
fecioară, acel pe care îl aleseseşi pentru a-ţi fi tovarăş 
pe viaţă şi în a cărui inimă icoana ta n-a fost ştearsă 
nici măcar o clipă! O, Mărie, numai o vorbă bună, 
numai un cuvânt pornit din inima ta! 

Maria se ridică în picioare şi se uită ţintă în ochii lui. 

— Ştefan Stroici, zise ea cu un glas care tremura 
deşi, se vedeau silinţele ce şi le da pentru a-l face 
hotărât, de ce te încerci în zadar să deştepţi un trecut 
care trebuie să fie îngropat pe vecie? Cavaleresc este 
să mă faci cu de-a sila să ascult vorbele tale când 
soarta m-o dat în mâna voastră? Mărinimos este să-ţi 
întrebuinţezi izbânda pentru a sili pe soţia altui om 
care poartă pinteni de aur să asculte vorbele de 
dragoste ce, dacă odinioară am împărtăşit-o, s-o făcut, 
nelegiuită când eu mi-am dat credinţa altuia? Află încă 
o dată că zadarnice îţi sunt încercările şi că voi ţine cu 
sfinţenie credinţa jurată soţului care m-o mântuit de o 
soartă îngrozitoare! Încă o dată, dacă eşti vrednic de 
pintenii ce-i porţi, dă-te în lături şi lasă-mă să trec! 

— Ah, strigă Ştefan cu deznădăjduire, moartă este 
iubirea ta şi, dându-se în lături, o lăsă să treacă. 

Mai rămase câteva clipe lângă prag, privind după 
dânsa până ce dispăru în odaia ei, apoi, plecând capul, 
părăsi şi el, sala prin uşa opusă. 

Nu avuse vreme să se depărteze mult, când păretele 
de lângă chipul Mântuitorului răstignit se deschise fără 
a face zgomot şi se închise iar asupra cavalerului 
Albrecht. 

El nu pierduse un cuvânt din cuvintele schimbate de 
Maria cu Ştefan; pricepuse tot şi ochii îi erau acuma 
plini de lacrimi. 

— Biata copilă! zise el cătră sine cu jumătate de 
glas. Cât trebuie să fi suferit de când ştie că frumosul 
ei logodnic trăieşte, iar ea trebuie să-şi piardă 
tinereţile lângă un ghiuj bătrân şi gârbovit ca mine! O! 
voi şti să fac ca chinul ei să nu se mai prelungească 
vreme îndelungată! îi voi răsplăti cei patru ani de 
fericire fără seamăn, neaşteptată, ce mi i-a dat, voi şti 
să părăsesc această lume la vreme pentru ca ea să 
poată avea încă mulţi ani de fericire pe lângă acel ales 
încă din tinereţe. 

Se auzeau acuma paşi venind spre sală şi curând 
intrară pe uşă părintele Isaia, cu Stroici şi cu Mihu. La 
vederea cavalerului se opriră pe loc. Dar Albrecht 
înaintă spre dânşii şi, desprinzând spada, o întinse lui 
Stroici, zicând româneşte: 

— Sunt cavalerul Albrecht de Wolkenstein căruia 
craiul Ungariei i-a încredinţat paza acestei cetăţi. 
Oştenii mei sunt ucişi sau în mâinile voastre, nu-mi mai 
rămâne decât să mă predau şi eu. Fiindcă am a face cu 
un bărbat care poartă pinteni de aur, nădăjduiesc că el 
se va purta faţă de mine şi de ai mei după obiceiurile 
cavalereşti şi că va încuviinţa răscumpărarea noastră. 

— Sunt cneazul Ştefan Stroici,  namestnicul 
voievodului Bogdan în Moldova, răspunse Ştefan 
Stroici. Port pinteni de aur şi ştiu cum să mă port pa 

de un cavaler viteaz, învins de o soartă potrivnică. Nu 
primesc răscumpărarea, dar vă voi lăsa, pe dumneta şi 
pe soţia dumitale, pe celălalt cavaler, pe oştenii voştri 
şi pe capelanul vostru să plecaţi chiar de astăzi în Ţara 
Ungurească, cu armele şi cu tot avutul vostru mişcător, 
vite şi lucruri de tot soiul. lar spada păstreaz-o, nime 
nu va şti s-o mânuiască mai bine decât dumneta. 

— Şi ce ne ceri în schimb? întrebă cavalerul cu 
bănuială. 

— Cuvântul dumitale că vreme de şase luni nu veţi 
purta armele împotriva lui Bogdan şi a oamenilor săi... 

— Şi arătarea tainiţii prin care ai făcut pe Blac 
scăpat, întrerupse călugărul. 

— Voievodul a scăpat? întrebă cavalerul. 

— Da, zise Stroici, Păunaşul Codrilor, voinicul care 
este de faţă, l-a urmărit până la un loc şi iar s-a întors 
înapoi, căci s-a încredinţat că caii lui nu vor putea să 
ajungă caii fugarilor. 

Cavalerul zâmbi. 

— Caii fugarilor sunt cei mai buni ce-i am. Ei 
totdeauna stau înşeuaţi noaptea întreagă spre a fi gata 
în asemene împrejurări. Ne vom lega să nu purtăm 
armele împotriva voastră vreme de şase luni şi vă voi 
arăta tainiţa prin care a scăpat voievodul, dar sunt 
dator, mai nainte de toate, să mulţămesc Păunaşului 
Codrilor pentru binele ce l-a făcut astă-primăvară soţiei 
mele. Este acuma vreme să-i mărturisesc că, dacă 
mult l-am urmărit, nu l-am privit niciodată, ca pe un 
lotru şi, dimpotrivă, demult bănuiesc că el este un 
oştean care se luptă pentru un scop mare. Dă-mi voie 
să-ţi strâng mâna. 

Nimic nu putea să fie pentru Mihu mai măgulitor 

decât cuvintele acestui bărbat, cunoscut tuturor nu 
numai ca oştean viteaz şi priceput, dar ca o adevărată 
icoană a cinstei; el strânse mâna care-i era întinsă cu o 
adevărată evlavie. 

De amiază cavalerii amândoi, cu Maria, cu părintele 
Anselm, cu oştenii şi cu parte din slugi, plecară călare 
spre Ţara Ungurească. Treizeci de oameni de ai 
Păunaşului Codrilor, cu loan Creangă în frunte, îi 
însoțeau; vitele şi lucrurile lor aveau să plece a doua zi 
sub paza altor români. Pe turnul cel mare al cetăţii 
fâlfâia acuma, în locul steagului unguresc, banderiul 
voievodului Bogdan. 

upă ce ucisese pe Hans, Vidra alergase într-o fugă 

spre Humuleşti. Inima îi era sfâşietă atât de groaza 

sfârşitului cumplit care ameninţa pe Mihu, cât şi de 
durerea ce-i pricinuia necredinţa lui, căci nu se îndoia, 
măcar o clipă că ţăranul care însoțea pe Ileana, când o 
întâlnise Balc, era Păunaşul Codrilor. Ce căuta el în 
tovărăşia ei? Era vederat că ea era aceea care-i furase 
iubirea lui Mihu. Era hotărâtă să se răzbune în chip 
grozav asupra ei dar, mai nainte de toate, Mihu trebuia 
scăpat, dacă mai era vreme să-l scape. 

Ce departe-i părea Bacăul! Ea nu mai alerga, zbura 
sărind peste gârle şi peste şanţuri. 

Dar deodată, piciorul ei călcă în deşert şi ea veni 
peste cap, într-un şanţ adânc de la marginea satului. 
Capul i se lovi cu atâta putere de o piatră încât leşină. 
După mai bine de două ceasuri, răceala nopţii de 
septemvrie o aduse iar în simţiri. Voi să se scoale, dar 
o durere cumplită la piciorul stâng o sili să se puie jos. 
Işi pipăi piciorul, nu era rupt dar scrântit, nu-i era cu 
putinţă să se ţie pe dânsul. Atunce deodată îşi aduse 
aminte de primejdia în care se afla Mihu, de necredinţa 
lui, de uciderea lui Hans. 

Se ridică din nou hotărâtă, răzămându-se numai pe 
piciorul drept. De mers în pădure la dealul Osoiului nici 
nu era de gândit; trebuia să meargă la a gazda ei din 

Humuleşti, să ieie un cal bun cu o călăuză şi să plece 
spre Bacău. La câţiva paşi se zărea o îngrăditură de 
pari împrejmuind casa din marginea satului. Se târî pe 
brânci până la acea îngrăditură, iar odată ajunsă acolo, 
se sprijini pe dânsa, apoi prin sărituri, dar mai mult cu 
ajutorul mâinilor, îşi făcu încet drumul spre casa 
vădanei. Nu îndrăznea să strige pentru a cere ajutor, 
căci avea prea puţini cunoscuţi în sat şi se temea să nu 
fie oprită, întrebată şi poate apucată a doua zi pentru 
moartea lui Hans. Câinii lătrau cu înverşunare la dânsa, 
mai ales când trecea pe dinaintea porţilor, de mai 
multe ori fu silită să se apere cu pietre, tremura ca nu 
cumva să iasă vreun om din ogradă spre a-şi da seamă 
de zgomotul cumplit făcut de câni. 

Trecuse de miazănoapte cu vreo două ceasuri când 
ajunse la poarta Anicăi. Voi să intre, dar câinii din 
ogradă se răpeziră la dânsa. Simţind că puterile o 
părăsesc, strigă de trei ori cu putere: 

— Lele Anică! 

Femeia, care dormea pe prispă, se sculă îndată şi 
strigă: 

— Cine mă strigă? 

— Eu, Vidra, nu pot intra din pricina cânilor. 

Anica, mirată de venirea Vidrei care îşi luase ziua 
bună de la dânsa la aprinsul lumânărilor, sări de pe 
prispă, goni cânii şi veni să deschidă portiţa. 

— Mi-am scrântit piciorul, zise Vidra, nu pot merge 
de fel. 

Anica, care era voinică, o luă de subsuoară şi, 
jumătate purtând-o, jumătate trăgând-o izbuti s-o 
aducă acasă. Aice însă voinţa cumplită care susţinuse 
pe Vidra până atunce o părăsi şi ea căzu leşinată pe 

pat. 

Când îşi reveni în fire, soarele umplea de lumină 
odaia în care se afla. Era dezbrăcată şi legată la cap; 
lângă dânsa văzu pe Anica şi încă pe o femeie bătrână. 
Făcu o mişcare ca să se scoale, dar femeile n-o lăsară. 

— Nu te mişca, zise Anica, iaca lelea Dochiţa care-i 
meşteră, ţi-o tras piciorul cât erai leşinată, l-o pus la 
loc şi l-o înfăşurat frumos. Trei zile de vei rămânea 
liniştită, vei fi cu totul îndreptată şi... 

— Trei zile! strigă Vidra cu durere, şi eu nu pot sta 
trei ceasuri. 

— Dar cum vrei să mergi, aşa singură, într-o zi ca 
asta, când toate drumurile şi toate colnicile sunt pline, 
de oameni care pleacă la război asupra lui vodă? zise 
Dochiţa care părea o femeie bună la gură., 

Vidra se uită la ea uimită. 

— Dumneta nu ştii, zise Anica, că astă-noapte 
părintele Isaia şi cu Păunaşul Codrilor au apucat 
Cetatea Neamţului şi au chemat pe toţi românii să se 
scoale şi să scape ţara de vodă şi de unguri. 

— Cum, zise Vidra ameţită, înaintea ochilor căreia 
începea să joace toată odaia, Păunaşul Codrilor este la 
Cetate? 

— Da, răspunse Dochiţa grăbindu-se să apuce 
cuvântul înaintea Anicăi. Acuma se ştiu toate. Păunaşul 
Codrilor era cu fata cea frumoasă când o întâlnit pe 
Balc. Ea este ibovnica lui. O fată de cneaz. Altă 
ibovnică a lui, căreia îi zice Stanca, o răsculat norodul 
ieri dimineaţă la Bacău şi l-o scos din închisoare. Cum 
s-o văzut slobod, Păunaşul Codrilor o venit de-a dreptul 
aice, la moşu-său, la sihastrul Isaia şi amândoi s-o 
sfătuit cum să scoată pe ibovnica voinicului din mâinile 

lui Balc. Şi părintele Isaia o strâns oameni de la noi şi 
din satele de împrejur şi au intrat în Cetate printr-o 
chioarcă care o săpat-o părintele cu ucenicul lui, cu 
Paisie, numai cu unghiile, de la sihăstrie şi până la 
fântâna Cetăţii. Cică pe nemti şi pe slujitorii domneşti i- 
au tăiet pe toţi, dar n-au putut să puie mâna pe Balc 
care o ieşit prin altă chioarcă, cu crijatul cel bătrân şi o 
fugit încotro nu se ştie şi nici pe fata cea frumoasă n- 
au mai găsit-o în Cetate. Se zice că ar fi fugit aseară cu 
un oştean din Cetate şi că pe oştean l-au găsit mort, cu 
un junghier în inimă, lângă moara cea părăsită de sub 
Cetate, dar fata nu-i nicăiure. 

Aice Dochiţa tăcu pentru a-şi trage sufletul. Anica, 
folosindu-se de prilej, luă îndată cuvântul. 

— Păunaşul Codrilor, care o iubeşte la nebunie, nu 
mai are odihnă, o trimes peste douăzeci de oameni în 
căutarea fetei, juruind o sută de zloți aceluia care ar 
găsi-o. 

Anica urmă să vorbească înainte, dar Vidra n-o mai 
asculta; ea auzise destul, auzise prea mult. Vestea că 
Mihu era teafăr, mântuise inima şi mintea ei de grija 
cumplită care le chinuia. N-avuse vreme să se bucure 
de acea veste cum se cădea, căci îndată i se dăduse 
cealaltă, vestea despre iubirea lui Mihu pentru Ileana, 
apoi vestea că scăpase de moarte la Bacău numai prin 
ajutorul unei alte ibovnice. Dar ea nu era femeie să 
sufere ca altele să răpească inima aceluia pe care îl 
iubea peste tot. Era hotărâtă să se răzbune cumplit: 
ibovnica lui Mihu era doar în puterea ei; nu se îndoia că 
Stoian, văzând că ea nu vine, apucase drumul 
Ciortolomului. Era hotărâtă să tocmească chiar în acea 
seară un car pentru a pleca acasă şi, odată isa 

acolo, avea ea cum să arate acelei neruşinate la ce 
trebuie să se aştepte fetele care fură ibovnicii altora. 

Dar, înainte de toate, trebuia să vadă pe Mihu. 
Trebuia să-l audă minţindu-i, zicându-i că o iubeşte 
numai pe ea, că alta frumoasă ca dânsa nu este, ş-apoi 
să-l facă de ruşine, dovedindu-i că minte, că este fără 
credinţă. Era încredinţată că de va putea să steie 
numai câteva ceasuri singură cu el, va şti să-şi 
recâştige toată puterea asupra lui. 

Însă pentru a-l vedea, trebuie să fie pregătită şi să-i 
apară frumoasă. Întrerupând pe Anica care încă nu 
isprăvise povestirea celor ce se petreceau la Cetate, o 
rugă să caute în straiele ei o mică oglindă, lucru de 
mare preţ pe acea vreme, un dar al lui Mihu, dar care îl 
purta necontenit în brâu. Oglinda, care fusese pusă 
bine de către femei când ele o dezbrăcase, i se aduse. 
Privindu-se într-însa, văzu cu bucurie că obrazul ei nu 
purta nicio urmă din căderea cumplită din acea 
noapte. Odată tulpanul care-i strângea tâmplele scos şi 
părul pieptănat, faţa ei nu putea decât să fie iar 
frumoasă; obrajii, ce-i adevărat, nu erau rumeni, 
împrejurul ochilor să vedea ca un cerc vânăt, dar 
paloarea îi şedea bine şi ochii ei păreau acuma şi mai 
mari decât erau. 

Rugă pe femei să-i deie de spălat şi s-o ajute să se 
pieptene, lucru la care ele consimţiră bucuros. Nu 
trecuse ceasul şi Vidra pieptănată, cu părul vârât într-o 
basma de mătasă roşie, odor păstrat de Anica în ladă 
din vremea tinereţelor, îmbrăcată cu cămeşa cea mai 
frumoasă ce femeile o putuse găsi în sat şi cu fota ei 
curăţită cu îngrijire, şedea pe pat, răzămată pe perine, 
cu o velinţă pe picioare, mai frumoasă decât oricând. 

Nu mai simţea durere nici la cap, nici la picioare, era 
plină de hotărâre şi de nădejde. 

Era pe la prânzul cel mare când Vâdra rugă pe Anica 
să-i găsească vreun om sprinten pe care să-l poată 
trimite la Cetate. Femeia, după o lungă căutare în tot 
satul, putu să găsească numai pe un flăcăuaş de vreo 
patrusprezece ani, bărbaţii toţi, tineri şi bătrâni, fiind 
duşi la Cetate. 

Vidra, silită să se mulţămească şi cu flăcăuaşul, 
dădu în mână un inel şi-i zise să meargă la Cetate, să 
caute acolo pe Păunaşul Codrilor, să-l ieie la o parte şi 
să-i deie inelul, zicându-i că îl trimite o jupâneasă ce se 
află la vădana Anica din Humuleşti şi care-l roagă să 
vie numaidecât s-o vadă. 

Auzind că este trimis la Păunaşul Codrilor, flăcăuaşul 
cam stătu la îndoială. Nu se temea că voinicul îi va 
face vreun rău, căci ştia el că este prietenul sărăcimii 
şi că se arătase în totdeauna blând către cei mici, dar 
se temea că nu-l vor lăsa cei de pe împrejurul 
Păunaşului să vorbească cu dânsul şi, pe de altă parte, 
mare era dorul flăcăuaşului să poată vedea şi el faţa 
acelui voinic, despre care auzise atâtea. Dar Vidra 
izbuti în sfârşit, să-l îmbărbăteze; ea era atât de 
frumoasă şi-i surâdea atât de plăcut: flăcăuaşul plecă. 

Mai bine de două ceasuri trecuse şi băietul nu se 
întorsese; Vidra începea să fie îngrijită, temându-se ca 
Mihu să nu fi plecat cumva de la Cetate, când s-auzi un 
tropot de copite care se opri la poartă. 

— El este, o venit îndată! îşi zise Vidra fericită. 

Anica se grăbise să iasă înaintea noului venit şi să-l 
aducă în odaie dar, în locul lui Mihu, pe prag apăru 
Onea. Vidra, simţi că o stâncă grea i se lasă pe piept. 

— Dorim sănătate, jupâneasă! zise Onea oprindu-se 
la uşă. Căpitanul nu poate veni, căci la Cetate s-au 
adunat cnejii şi juzii de pe împrejur, cu mulţime de 
popor şi se ţine sfat mare. lar la noapte trebuie să 
plece în sus pentru ca să taie lui vodă drumurile spre 
Ţara Ungurească şi spre Bacău. Dar m-o trimes pe 
mine să-ţi dau înapoi inelul ce i l-o adus băietul ce i l-ai 
trimes şi să te rog să te întorci numaidecât acasă, 
unde va veni şi el îndată ce-i va fi cu putinţă. 

Mihu nu avea vreme s-o vadă! Şi de la Cetate până 
la casa vădanei putea să vie călare într-o clipă! Ce-i 
mai trebuia altă dovadă că Mihu n-o mai iubeşte. Şi îşi 
aducea aminte că, numai cu un an înainte, Mihu 
străbătuse călare şi fără a se opri mai mult decât 
vremea trebuitoare pentru a se arunca pe alt cal, la 
Suceava şi la Piatra, tot drumul de la Siret până la 
Ciortolom, numai spre a petrece două ceasuri cu dânsa 
şi se-ntorsese înapoi cu aceeaşi grabă! Şi acuma nu 
putea să-i jertfească un ceas! 

Mândria, ruşinea de a-şi trăda necazul înaintea unei 
slugi, o făcu să se stăpânească. Ceru lui Onea să-i 
povestească cu amănunţime cum cucerise românii 
Cetatea şi credinciosul lui Mihu îi zise tot ce ştia, 
îndreptând astfel întrucâtva povestirea ce-i făcuse cele 
două femei. Vidra află că Păunaşul Codrilor se dusese 
să se predeie crijaţilor în urma unei sfezi cu părintele 
Isaia şi că numai în urma acestei întâmplări părintele 
se hotărâse să puie mâna pe Cetate. Dar Onea nu ştia 
pentru ce căpitanul lui se certase cu moşu-său. El îi 
mai povesti despre mărinimia arătată de Stroici cătră 
crijaţi, lăsându-i slobozi să plece cu oamenii şi cu tot 
avutul lor. 

Vidra îi ceru să-i spuie întâmplările de care avuse 
parte în vremea călătoriei lor şi Onea îi povesti 
întâlnirea neaşteptată cu Toma Alimoş, lupta cu tătarii, 
moartea Şalgăi şi cele ce se petrecuseră la Bârlad. 

Văzând că Onea nu-i vorbeşte de Ileana, începu să-l 
întrebe cine era frumoasa fată adusă de Balc la Cetate 
şi prin ce întâmplare ea se afla în tovărăşia Păunaşului 
Codrilor, dar Onea nu ştia nimic în această privinţă 
sau, dacă ştia ceva, nu voia să-i spuie nimica. El păstră 
aceeaşi tăcere asupra părţii luată de Stanca lui Floareş 
în răscoala din Bacău, căreia Mihu îi datora viaţa. 

Povestirile lui Onea ţinuseră mai bine de două 
ceasuri; el ceru în sfârşit Vidrei voie să se-ntoarcă la 
Cetate. Dar ea voi să facă încă o încercare asupra lui 
Mihu. 

— Spune căpitanului din partea mea, îi zise ea, că 
mi-am scrântit piciorul şi că nu mă pot mişca din pat, 
altfel aş fi venit singură să-l văd la Cetate. Am să-i 
aduc la cunoştinţă lucruri vajnice, care nu rabdă nicio 
întârziere şi care nu-l ating pe dânsul sau pe mine, dar 
stau în legătură cu toată lucrarea părintelui. Spune-i că 
îl rog să se răpadă numaidecât până la mine pe puţină 
vreme, altfel răspunderea nenorocirilor ce s-ar putea 
întâmplă va cădea asupra lui. 

Onea îi făgădui că Mihu va fi pus în cunoştinţa 
cuvintelor ei şi, luându-şi ziua bună plecă. Vidra 
aşteptă până în seară, cuprinsă de o nerăbdare şi de o 
grijă care o chinuiau cu atât mai mult cu cât era silită 
să le ascundă gazdei şi celeilalte femei. 

Cu puţin înainte de aprinsul lumânărilor, câinii 
începură a lătra şi se auziră paşi în curte; inima Vidrei 
începu să bată cu putere dar, pe prag, iarăşi nu apăru 

Mihu, ci Onea cu Paisie. 

— Căpitanului nu-i este cu putinţă să vie aice, dar 
iată că o trimes cu mine pe ucenicul părintelui Isaia, pe 
fratele Paisie, ca să-i zici lui lucrurile ce le ai de zis. 
Părintele Isaia şi căpitanul n-au taine pentru fratele 
Paisie, poţi să-i spui orice. 

De astă dată Vidra nu mai putu să se stăpânească: 
nepăsarea ce i-o arăta Mihu era din cale afară 
jignitoare. 

— Spune căpitanului tău, zise ea lui Onea cu un glas 
răguşit de mânie şi ridicându-se de pe perine, că eu 
sunt deprinsă să vorbesc cu stăpânii şi nu cu slugile. Il 
voi face să se căiască amar pentru purtarea ce o are 
faţă de mine. leşiţi afară amândoi! 

Onea şi cu Paisie, uimiţi şi spărieţi de mânia în care o 
vedeau, se grăbiră să iasă şi în curând s-auzi tropotul 
cailor lor depărtându-se. 

Vidra, nebună de mânie, era acuma hotărâtă să 
plece şi, spre a ajunge cu un ceas mai degrabă în 
Ciortolom pentru a se răzbuna asupra acelei pe care o 
privea ca pricina nenorocirii sale, zise vădanei să-i 
găsească numaidecât, chiar în acea seară, un car cu 
cai buni care s-o ducă acasă. În zadar îi spuse vădana 
că va fi greu să găsească un om care să vreie să se 
puie pe drum într-o zi ca aceea şi la un ceas atât de 
înaintat. Vidra o sili să plece numaidecât în căutarea 
unui car şi se arătă gata să plătească oricât s-ar cere. 
Mai făgădui vădanei că-i va da o mulţămire de care va 
ţine minte dacă se întoarce cu carul. 

Trecu un ceas şi jumătate, un ceas şi jumătate de 
chin şi de turbare pentru Vidra; în sfârşit, Anica apăru 
şi o vesti că carul cu patru cai buni este la poartă. 

Mulţămirea ce o primi vădana era domnească; în 
toată viaţa ei nu văzuse biata femeie atâţia bani. 
Umplu carul cu fân, cu scoarţe şi cu perini; Vidra putea 
să călătorească astfel o lună întreagă fără a se simţi 
ostenită. Pe lângă omul a căruia erau carul şi caii, un 
gospodar cunoscut şi cam rudă cu Anica, mai merse cu 
ei, ca să deie ajutor pe drum şi la orice întâmplare, un 
nepot al vădanei, flăcău cuminte şi voinic cât un brad. 

Drumurile erau din cale afară de rele pe acea vreme 
şi carele grele: două nopţi şi două zile trecură până ce 
ajunseră în vârful Ciortolomului şi popasurile făcute 
fusese din cale afară de scurte, iar caii de loc cruţaţi. 
Două nopţi şi două zile Vidra clocise turbarea şi 
răzbunarea ei şi tot nu ştia încă care va fi acea 
răzbunare. Nu se hotărâse bine încă ce pedeapsă să 
deie fetei. S-o ucidă, era o pedeapsă prea lină. S-o 
muncească prin cazne îngrozitoare? S-o ungă pe obraz 
cu var nestins şi s-o trimită astfel lui Mihu? Dar avea 
vreme să se mai gândească şi să aleagă în tihnă 
răzbunarea cea mai aleasă, fără a se grăbi. Bine că 
ţinea pe Ileana în puterea ei: de loc nu-i părea rău 
acuma că ucisese pe Hans, căci altfel cum ar fi putut 
să puie mâna pe fată? 


TE: 


ILES E ID ZI JAEL Seon AED Ra STERE EI, 


TE UAR eu CETA isca Lt EE CT Ii SD EU 


ii aa = i me 


TES = r SoN T ER 


E 


DDR (a (3 (a (a a (aa a 


recum fuseseră înţeleşi cu Vidra, Stoian şi Anton 

duseră pe lleana, în treapădul cailor, până în dealul 

Osoiului, unde aştepta lângă un foc de uscături, 
Neculai, argatul Vidrei, cu doi cai împiedecaţi lângă el. 
Anton ajută pe lleana să descalece şi, aşternându-i 
mantaua lui lângă foc, o pofti să şadă. 

Biata fată, încă cuprinsă de tremur şi ameţită, 
ascultă de sfatul bătrânului oştean spre a cărui faţă 
cinstită se simţea atrasă. Stoian se aşeză dincolo de 
foc, în faţa Ilenei, astfel că faţa fiecăruia din ei era 
luminată de foc. 

Această privelişte însă stârni în inimile fiecăruia 
simţiri cu totul deosebite. Stoian rămase uimit de 
frumuseţea fetei care, nedeprinsă cu pălăria grea de 
pâslă, o scoase şi rămăsese cu capul gol. Ileana, 
dimpotrivă, înăbuşi cu greu un ţipet de spaimă când 
ochii ei căzură asupra feţei sălbatece a preotului. 
Stoian nu luă ochii de pe dânsa, iar ea îi lăsă pe ai ei în 
jos, spre a nu-i mai vedea. 

Trecură cele două ceasuri şi Vidra nu veni; mai 
lăsară să treacă încă unul, apoi văzând că ea nu se mai 
întoarce, Anton şi cu Stoian hotărâră să plece. Niciunul 
din ei nu aşteptase sosirea Vidrei cu dorul cu care o 
aştepta lleana, căci mare era groaza ei de Stoian. 
Simţea că are un sprijin în Anton, dar mult mai teafără 

s-ar fi simţit dacă cu ei ar fi venit tânăra femeie care o 
îmbrăţosase cu atâta dragoste. (...) 


În vremea ce o petrecuse pe dealul Prihodiştei după 
plecarea lui Stoian, Ileana care se simţea atrasă de 
firea deschisă a lui Anton, se apropiese de dânsul şi-i 
pusese mai multe întrebări în privinţa Vidrei. Anton se 
grăbi să-i spuie că ea este o femeie de neam mare, 
care căzuse la mare nenorocire şi nevoie din pricina 
nelegiuitului de Balc: că, de la o vreme, trăia retrasă în 
rateşul din Ciortolom, dar că acuma, după învingerea şi 
izgonirea desăvârşită a lui Sas, un lucru despre care 
nimeni nu se mai putea îndoi, Vidra va redobândi cu 
bună seamă marea avere părintească răpită de 
voievod. El mai spuse fetei că Vidra este frumoasă ca o 
zână, bună şi darnică, că el o cunoaşte de când era 
copilă şi este hotărât să părăsească pe stăpânul pe 
care-l slujeşte acuma pentru a rămânea în slujba Vidrei 
până la moartea lui. Şi Ileana era plină de nerăbdare să 
se-ntâlnească cu acea femeie tânără, bună şi frumoasă 
care nu se îndoia că-i va fi prietenă şi o va trimite fără 
zăbavă la tatăl ei. Caii lor fiind trudiţi de calea lungă şi 
grea ce o făcuseră, mergeau încet, ajunseră deci la 
rateş numai cu două ceasuri după aprinsul lumânărilor. 

Vidra nu sosise dar, în urma celor spuse de Stoian şi 
de Anton, Sanda primi pe Ileana cu mare dragoste, o 
găzdui în odaia lui Mihu şi îi dădu toate îngrijirile ce se 
cuveneau unei fete de starea ei. A doua zi trecu pentru 
Ileana întreagă în aşteptarea Vidrei. 

Stoian plecase de dimineaţă la Borzeşti, zicând că 
trebuie să vadă ce-i fac poporanii şi Ilenei îi păru bine 
când află că a scăpat pentru câtăva vreme de faţa lui 

urâcioasă. Dar simţi o mâhnire vie când, de amiază, 
văzu că Anton voia să-şi ieie ziua bună de la dânsa. 
Întrebându-l unde merge, bunul oştean îi răspunse că, 
în urma întâlnirii lui cu Vidra, părăsise slujba stăpânului 
său fără a-i da de veste şi că acel stăpân fiind cavaler 
viteaz şi drept, se duce să-l caute spre a-i cere iertare 
şi a-i spune că nu mai poate sta în slujba lui, de vreme 
ce a găsit pe copila care o credea moartă a unui vechi 
stăpân. Făgădui însă că se va întoarce îndată ce va fi 
împlinit aceea ce privea ca o datorie sfântă. 

Noaptea venind fără ca să o aducă pe Vidra, Ileana 
se culcase şi adormise de mai bine de un ceas, când fu 
trezită din somn prin deschiderea cu zgomot a uşii 
odăii ei. Ridicându-se pe un cot, plină de somn, zări, în 
faţa ei, cu o faclă în mână, o femeie tânără pe a cărei 
faţă, de o frumuseţă uimitoare, se vedeau semnele 
unei mânii cumplite. Sanda o urma. 

— Cum ai putut, strigă ea, să adăposteşti pe această 
nemernică aice; ea este o fiinţă blăstămată, o hoaţă 
care mi-a furat lucrul cel mai de preţ ce-l aveam. le-o 
îndată şi o închide în una din chiliile de peste drum, 
numaidecât, acuma. 

De-abia se dădu llenei vreme să arunce straiele pe 
dânsa, şi fără a o îngădui să vorbească, bătrâna o luă, 
străbătu sala cea mare din mijlocul rateşului în care se 
vedea acuma, în fund, un singur car şi o închise într- 
una din chiliuţele în care se adăposteau călătorii de 
rând şi unde se găsea un pat de scânduri acoperit cu o 
rogojină, o masă şchioapă şi un scăuieş cu trei 
picioare. Fata căzu pe pat uimită, crezând că visează 
sau că este vreo greşală la mijloc. Îi părea rău că 
tânăra femeie n-o lăsa să vorbească, căci nu se îndoia 

că de ar fi putut să spuie un cuvânt, totul s-ar fi lămurit 
şi n-ar fi avut parte de batjocura ce i se făcuse. Biata 
fată! Ea nu ştia ce o aşteaptă din partea acelei tinere şi 
frumoase femei, chiar în acea noapte. 

alc şi cu tovarăşii lui se urcară pe o potecă îngustă 

până în vârful Pleşului, la Bacău. De-aice apucară la 

dreapta, peste vârfurile Petrişului, a Arşiţii şi a 
Târziei, se scoborâră în pârăul cu acelaşi nume, şi 
urmară o scursură până în vârful Dealului Graşilor. De 
acolo, luând o altă scursură, se scoborâră în pârăul 
Dadişa, urcară dealul Boroaii, dădură în şes şi, pe la 
prânzul cel mic, se aflau pe malul drept al Moldovei, la 
deal de satul Boroaia. In drumul lor nu întâlnise ţipenie 
de om. Dădură un ceas de odihnă cailor, trecură apa 
care era mică şi de amiază, erau la Baia. 

Acest oraş era aproape cu desăvârşire locuit de saşi, 
cu totul plecaţi cătră voievod. Fugarii traseră la şoltuz 
care era bine cunoscut şi bine văzut de Balc. 

Acesta, în puţine cuvinte, punându-l în cunoştinţa 
celor întâmplate, şoltuzul îi răspunse că de cu seară se 
văzuse câte trei focuri aprinse pe fiecare din dealurile 
mai însemnate de prin împrejurimi şi că primise, din 
zori de ziuă, veste cum că mai toţi ţăranii din satele 
învecinate se înarmaseră şi părăsiseră satele lor, 
îndreptându-se spre Neamţul. După părerea lui, acelaşi 
fapt trebuia să se întâmple şi spre Suceava, era deci 
primejdios pentru Balc să facă drumul la acel oraş fără 
Lele fi însoţit de o ) putere îndestulătoare spre a ţine în 

depărtare cetele de ţărani. 

În urma unei scurte consfătuiri, se hotărî ca o sută de 
saşi din Baia să se înarmeze numaidecât şi să încalece; 
cincizeci aveau să însoţească pe Balc la Suceava, iar 
cincizeci să scoată pe Somossy, prin munţi, până în 
apropiere de Bistriţa. În cele două ceasuri care fură 
trebuitoare pentru adunarea şi înarmarea târgoveţilor, 
Balc şi cu Somossy avură vreme să guste ceva 
mâncare şi să se sfătuiască asupra lămuririlor ce avea 
să le deie Somossy la sosirea lui în Cluj, unde se afla 
atunce vice-voievodul Ardealului. Lumânările nu erau 
încă aprinse când Balc sosi în Suceava. 

Găsi pe Sas şi pe toţi acei care stăteau împrejurul lui 
foarte îngrijaţi; din toate părţile le sosiseră veşti cum 
că ţăranii s-au înarmat şi au plecat spre Neamţu, în 
urma unor focuri ce se văzură arzând pe toate 
înălțimile. Veştile ce le aducea Balc nu surprinseră deci 
pe bătrânul voievod peste măsură. Ei, după ce se 
sfătuiră împreună, trimiseră poronci la toţi credincioşii 
lor de la ţară ca să ieie armele, să-şi adune oamenii şi 
să vie cât mai curând la Suceava. Cei din împrejurimile 
Bacăului şi ale Pietrei fură însă înştiinţaţi să meargă cu 
oamenii lor şi să se puie sub poroncile namestnicilor 
acestor târguri, care primiră poroncă să apere acele 
oraşe până la cea de pe urmă picătură de sânge. 
Orăşenii din Suceava primiră chiar în acea noapte 
poroncă să fie gata pentru orice întâmplare. 

Grija lui Balc era mare, toată puterea domnească nu 
trecea de o mie trei sute de slujitori, din care numai 
nouă sute erau de faţă în Suceava. 

In acea noapte, cu toată oboseala, nu dormi mai de 
loc. Veştile rele începură să curgă a doua zi de la 

revărsatul zorilor. Sosiră întâi câţiva slujitori scăpaţi din 
măcelul de la Bacău, care povestiră răscoala ţăranilor 
din împrejurimile acelui oraş şi scăparea Păunaşului 
Codrilor. Pe drum, ei găsise toată ţara în picioare, mai 
ales în părţile de sus: scăpaseră cu greu din urgia 
răsculaților, însă nu toţi, căci mai mulţi dintr-înşii 
fuseseră ucişi. 

In curând sosiră cneji şi juzi cu veste că ţăranii din 
satele lor se răsculaseră, le arseseră casele şi 
uciseseră slugile lor cele mai credincioase. Spre 
amiază se văzură venind mai mulţi din cei trimişi de cu 
seara cu poronci prin ţară: nu putuseră să răzbată, căci 
pe drumuri şi pe poteci se aţineau ţărani care 
măcelăreau orice om domnesc le ieşea în cale. Din 
veştile primite în cursul serii, Sas şi cu Balc pricepură 
că ţara întreagă este răsculată şi vine asupra lor. Mic 
era ajutorul la care se puteau aştepta de la susţinătorii 
lor; acei care veneau erau sau singuri, sau întovărăşiţi 
numai de câte două sau trei slugi. Nu era de gândit să 
se deie piept cu duşmanul. Două căi numai le 
rămâneau deschise: să se închidă în Cetatea Sucevei şi 
să aştepte într-însa ajutor de la craiul Ungariei, sau să 
se retragă peste munţi. Bătrânul Sas şi fii săi vitregi 
voiau să aleagă pe cea dintâi, dar Balc se rosti cu 
hotărâre pentru cea de a doua. 

El le arătă că dacă se-nchid în cetate şi ajutorul 
craiului întârzie vreme îndelungată, foamea îi poate sili 
să se predeie şi, atunce, n-au de aşteptat de la ura 
duşmanilor lor decât o moarte ruşinoasă. Pe când, 
dacă părăsesc ţara pot prin stăruinţele lor, să 
grăbească sosirea oştilor ungureşti însărcinate să 
aducă din nou pe Sas în Scaun. După o ia pi Pet ai 

plecarea fu hotărâtă. 

In zori de ziuă tot neamul lui vodă, cu slugile lui şi cu 
lucrurile de preţ, porniră. Sas călătorea într-un car cu 
opt cai, urmat de alte care în care se aflau soțiile 
feciorilor domneşti şi copiii lor. Erau însoţiţi de cinci 
sute de slujitori unguri, toţi călări, două sute de ruşi, 
asemenea călări şi două sute de nemți pedeştri, 
înarmaţi cu spade şi cu suliţi lungi. Cu cnjii şi juzii 
care urmau pe vodă, erau vreo două sute de slugi 
înarmate. 

Dar răsculații primiseră veste despre plecarea lui 
vodă sau o ghiciseră. În ziua dintâi găsiră drumul 
slobod: făcură popasul de seară în Câmpulung, unde 
ajunseseră noaptea târziu. Însă a doua zi strajele 
domneşti, în fruntea cărora mergea Tatar, unul din fiii 
vitregi ai voievodului, dădură în valea Putnei peste 
cete mari de răsculați şi fură puse pe fugă. Dar Balc cu 
ruşii şi cu nemţii, după o luptă înverşunată, în care 
dădu din nou dovezi de cea mai strălucită vitejie, izbuti 
să curețe strâmtoarea de duşmani. Carele 
nemaiputând înainta, Sas, femeile şi copiii fură puşi pe 
cai şi urmară astfel drumul înainte. Dar de-abia 
trecuseră când românii năvăliră din nou, duşi de astă 
dată de Păunaşul Codrilor. Acea năvală fu oprită de 
nemţii voievodului care stăteau neclătiți ca nişte 
stânci, sub o ploaie de săgeți şi de bolovani. Balc, 
văzând că duşmanii se retrag, poronci nemților să 
năvălească asupra lor, punându-se în frunte. Românii 
se dădură întâi înapoi dinaintea acestei vijelii, dar Mihu 
izbuti să-i facă să steie şi nemţii fură, la rândul lor, siliţi 
să îndărăpteze. În învălmăşeala cumplită care urmă, 
Mihu se întâlni cu Balc. Voievodul îndreptă spre capul 

Păunaşului Codrilor o cumplită lovitură de paloş, dar 
fierul lui întâlni fierul potrivnicului şi lunecă pe dânsul. 
lute ca fulgerul, paloşul lui Mihu se abătu pe umărul 
drept al voievodului şi, fără de platoşele de oţel care-l 
acopereau, ar fi desprins braţul de trunchi. Greu rănit, 
Balc dădu un strigăt de durere şi ar fi căzut de pe cal 
dacă nu l-ar fi susţinut un rus. Tot în clipa aceea, calul 
lui Mihu cădea jos, cu pânteeele străpuns de sulița 
unui neamţ. Pe când românii se răpezeau şi scoteau pe 
căpitanul lor de sub cal, rândurile nemților se 
deschideau spre a lăsa să treacă voievodul rănit şi acei 
care-l susțineau pe cal. 

Mihu încălecase pe alt cal şi ducea pe ai lui la o nouă 
năvală. Nemţii se retraseră pas cu pas, până în fundul 
strâmtorii şi aice se apărară ceasuri întregi cu îndârjire. 
O parte din români, înconjurând strâmtoarea, ajunseră 
deasupra lor şi făcu să curgă pe slujitori o ploaie de 
pietre şi de săgeți. Văzând că au rămas numai 
jumătate din câţi erau de dimineaţă, se predară în 
urma făgăduinţii dată de Mihu că viaţa le va fi cruţată. 
Dar jertfa lor nu fusese zadarnică: voievodul era acuma 
pe şesul Bistriţei. Păunaşul Codrilor nu-l mai putea 
ajunge, iar a doua zi Sas mânea la Rodna. Ţara era 
mântuită de el şi de fiii lui. 

Mihu rămase în acea noapte pe locul luptei spre a 
îngriji pe răniţi şi a îngropa morţii. A doua zi plecă cu 
câţiva călăreţi spre Suceava apucând, de la Pojorâta, 
pe valea Moldovei. Seara mase în Baia. Deoarece toată 
țărănimea care-l însoţise, un număr de peste două mii, 
trebuia să ajungă pe a doua zi în Baia, chemă pe şoltuz 
la preotul român, unde trăsese în gazdă şi-i poronci să 
pregătească merindele trebuitoare pentru oamenii ce 

erau să vie precum şi adăposturi pentru răniţi. Reaua 
voinţă vădită ce i-o arătă şoltuzul făcu pe Mihu să se 
hotărască să rămâie şi a doua zi în Baia, spre a 
priveghea însuşi împlinirea poroncilor lui. Dar, a doua 
zi, şoltuzul care auzise despre învingerea şi fuga lui 
Sas, avuse vreme să se gândească şi să priceapă că, 
arătându-se dârz faţă de românii învingători, departe 
de a câştiga ceva, putea pierde mult, se arătă acuma 
plecat şi gata să îndeplinească toate câte le cerea 
Mihu. Acesta văzând că fiinţa lui nu mai este de 
trebuinţă în Baia şi dorind să se întâlnească cât mai 
curând cu Stroici şi cu părintele Isaia, care se aflau în 
Suceava, plecă pe la două după amiază spre acel oraş. 

Mai mulţi din oamenii pe care-i trimisese în căutarea 
Ilenei îl găsiră în Baia şi-i aduseră veste că nu putuseră 
să deie de urma ei. Mihu, în culmea deznădăjduirii, era 
hotărât să plece singur în căutarea iubitei, dar nu-i era 
cu putinţă s-o facă. Inainte de a fi dat seama de ceea 
ce făcuse, lui Stroici şi părintelui şi de a se fi sfătuit cu 
dânşii asupra măsurilor ce erau de luat pentru viitor. 

Găsi pe călugăr şi pe Stroici cât se poate de 
mulţămiţi de mersul împrejurărilor: erau cu desăvârşire 
stăpâni pe ţară. 

Toţi cnejii şi juzii mai însemnați din Moldova sosiseră 
în Suceava şi cu toţii juraseră credinţă lui Bogdan. Acei 
care până atunce ţinuseră cu Sas, se lepădaseră de el 
sau fugiseră cu curtea domnească. Negustorimea 
română din Piatra, Rădăuţi şi Siret, ajutată de ţăranii 
mărginaşi, izgonise pe namestnicii lui Sas pentru a 
pune ocârmuitori aleşi din rândurile ei şi cu totul 
câştigaţi lui Bogdan. La Bacău, şoltuzul Meyer se 
retrăsese de bună voie cu toţi părgarii, iar în locul lor 

fusese ales Alexa Abageriul cu doisprezece pârgari 
români. 

Isaia şi cu Stroici alcătuiseră un sfat în care intrară 
cei doisprezece cneji mai de frunte din ţară şi menit să 
poarte toate trebile ocârmuirii. În gândul călugărului, 
Baloş era menit să fie pus în fruntea acestui sfat dar, în 
urmă, se văzu silit să-l înlocuiască prin altul căci 
bătrânul cneaz, când se-ntoarse la Poiana, găsind casa 
lui arsă şi pe lleana răpită de tătari, fusese lovit de 
dambla şi nu mai putuse să se scoale din pat. 

Dar grija lor de căpetenie fusese alcătuirea unei 
oştiri stătătoare, înarmarea ţărănimii şi împărţirea ei în 
cete, cu căpetenii încercate în trebile războiului şi de 
încredere, spre a răspinge încercările ce, fără îndoială, 
erau să fie făcute de unguri spre a aduce din nou, cu 
putere, pe Sas şi pe ai lui pe scaun. Şi acuma banii 
adunaţi de Isaia fură de un folos nepreţuit. Dintr-înşii 
se hotărâră lefi pentru treizeci de steaguri de călăreţi 
şi tot atâtea de pedestraşi care urmau să fie ţinute sub 
steag până la izbânda desăvârşită, să se cumpere cai 
şi să se împrăştie bani la toţi fierarii din ţară pentru 
făurirea de paloşe, suliţi, baltage, vârfuri de săgeți, de 
coifuri, platoşe şi scuturi. 

Ei mai hotărâseră ca din ceata lui Mihu să 
alcătuiască o ceată aleasă, cuprinzând cinci sute de 
călăreţi şi o mie de arcaşi pedeştri, a căror însărcinare 
era să străjuiască necontenit înaintea oştirii româneşti. 
Petrea Cărăbuş, care sosise în ajun, se şi apucase de 
alegerea lor şi de punerea la cale a tuturor 
amănuntelor. Vestea că Petrea se află în Suceava 
bucură pe Mihu, căci el era cunoscut de vrednic atât 
părintelui cât şi lui Ştefan şi-i era prin urmare mai uşor 

să plece pe vreo câteva zile. 

A doua zi Mihu ieşise din Cetate pe la prânzul cel 
mare, cu Petrea Cărăbuş spre a merge să vadă o 
herghelie de cai care erau de vânzare de vale, sub 
bisericuţa  Măriuţii. Când ajunse la capra podului 
despre biserică, unul din strajă îi zise: 

— Căpitane, iată un flăcău care chiar acum o picat şi 
voieşte să vorbească cu dumneta. Nu i-am dat drumul 
căci te-am văzut venind spre noi, şi arătă spre un 
flăcău voinic, de vreo douăzeci de ani, care sta lângă 
dânsul cu pălăria în mână. 

— Ce treabă ai cu mine, băiete, îl întrebă Mihu cu 
blândeţă. 

— Dumneta eşti Păunaşul Codrilor? întrebă flăcăul cu 
oareşicare sfială. 

— Da, zise Mihu zâmbind, eu sunt Păunaşul Codrilor. 
Ai să-mi zici ceva? 

Flăcăul tuşi şi zise: 

— Ceea ce am să-ţi spun nu se cade să fie auzit de 
alţii. 

Mihu făcu un semn. Petrea şi cu străjerul se dădură 
la o parte. 

— Eu, zise atunce flăcăul, sunt Gheorghe al lui Ghită 
sin Iftimie Creangă din Humuleşti. Lunea trecută, un 
moş al meu, Nichifor Vlaja şi cu mine, am luat de la 
vădana Anica Bunduc pe o jupâneasă cu piciorul 
scrântit, căreia vadana îi zicea Vidra şi am dus-o cu 
carul cu patru cai la un rateş care se află în Ciortolom, 
nu departe de satul Capăta, deasupra Trotuşului. 

Jupâneasa era frumoasă dar hursuză rău: cât o ţinut 
călătoria noastră, două zile şi două nopţi, n-am auzit 
zece cuvinte din gura ei. 

Mihu crezând că flăcăul este trimis de Vidra, faţa i se 
posomori şi făcu un semn de nerăbdare. 

— Spune ce ai de spus în puţine cuvinte, zise el scurt 
flăcăului, căci n-am vreme de pierdut ascultând 
poveşti lungi. 

Flăcăul fără a părea mişcat de întrerupere, urmă: 

— După ce am ajuns la rateş, noaptea târziu am 
îngrijit de cai şi le-am dat drumul la păscut; am mâncat 
şi ne-am culcat, moşul meu afară, pe prispă şi eu în 
car. În rateş nu erau alţi călători decât noi. Carul nostru 
rămăsese tras chiar lângă poartă. Poate să fi fost 
miezul nopţii când m-am trezit, aşa, fără nicio pricină. 
Mă chinuiam ca să adorm iar când, într-una din 
chiliuţele în care se adăpostesc călătorii, am auzit 
zgomot de glasuri, lovituri şi plânsete; mi s-o părut că 
cunosc glasul jupânesei Vidra. M-am dat binişor jos, m- 
am apropiat de locul din care pornea vuietul şi atunce 
am auzit cât se poate de lămurit glasul jupânesei, 
certând pe cineva cu mânie, lovituri şi bocete. Vuietul 
pornea de la chiliuţa de pe urmă, cea despre grajduri, 
prin crăpătura uşii se vedea lumină. Când m-am 
apropiat mai tare, am văzut lumină şi în păretele 
despre grajd. M-am lipit de acel părete care este de 
bârne, tencuite şi văruite pe dinăuntru şi pe dinafară, 
dar se vede că într-un loc păretele fusese lovit de 
coarna unui bou, căci tencuiala căzuse şi pe dinăuntru 
şi pe dinafară, iar o bârnă fusese ridicată, aşa că 
punând ochiul la borta din care ieşea lumina puteai să 
vezi tot ce se petrece în chilie. Am văzut pe jupâneasa 
Vidra în picioare, cu un bici în mână, stând înaintea 
unei fete care şedea tupilată pe colţul unui pat şi 
lovind-o din când în când cu biciul. Fata gemea și 

plângea; faţa fiindu-i acoperită cu mâinile nu puteam s- 
o văd. La uşa chiliei sta în picioare o femeie bătrână, 
cu braţele încrucişate; auzeam orice cuvânt zicea 
jupâneasa Vidra. Ea mustra pe fată pentru că-i furase 
inima Păunaşului Codrilor şi umbla prin păduri singură 
cu dânsul, şi acuma flăcăul se opri şi se uită în ochii lui 
Mihu. 

Acesta se făcuse alb ca varul, un tremur îi apucase 
tot trupul lui de urieş dar, stăpânindu-se, zise băietului 
cu un glas înăduşit: 

— Urmează. 

— După fiecare mustrare croia fetei vreo câteva cu 
biciul şi o nemerea când pe cap, când pe umere, când 
pe braţe; biata fată nu zicea nimica, dar plângea şi 
gemea când loviturile erau mai puternice. lţi era mai 
mare milă! Şi jupâneasa nu s-ar mai fi săturat să bată 
pe fată până în ziuă de n-ar fi fost femeia cea bătrână, 
care se apropie de dânsa şi-i zise să nu se tulbure 
atâta şi să meargă să se culce că doar mai are vreme 
să bată pe acea nevrednică şi în nopţile următoare. 
Jupâneasa o mai dat fetei vreo câteva bice, apoi o ieşit 
cu bătrâna după ce o închis uşa cu cheia. Şi după ceo 
ieşit, trecând o bucată de vreme, am văzut faţa fetei, 
căci o ridicat ochii şi mâinile la cer şi a strigat: 

— Dumnezeule, fie-ţi milă de mine şi mă strânge de 
pe acest pământ. 

Când am văzut faţa ei, am crezut că văd faţa Maicii 
celei Prea Curate, atât era de frumoasă! însă n-am 
putut s-o privesc mult, căci bătrâna s-o întors, o 
deschis uşa şi o luat o lumânare pe care o uitase 
aprinsă pe mesişoară. Apoi, luând pe fată de braţ, o 
silit-o s-o urmeze în altă chilie, mai depărtată, având 

grija, înainte de a ieşi, să stingă lumânarea din acea în 
care fata fusese închisă. De ar fi rămas acolo, m-aşi fi 
încercat să vorbesc cu dânsa prin borta din părete; m- 
aşi fi încercat să găsesc chiar chilia unde era închisă 
acuma, dar în întuneric era greu şi mă temeam să fac 
zgomot şi acei din rateş m-ar fi putut aude. M-am dus 
iar să mă culc, dar n-am mai închis ochii. Am plecat joi, 
când se crăpa de ziuă şi cum ne-am depărtat de rateş, 
am şi spus moşului meu ce am văzut şi ce am auzit. lar 
el, după ce s-o gândit, o deshămat pe prăştinaşul cel 
mai iute de la căruţă, mi-o dat un zlot din cinci care-i 
primise de la jupâneasă şi mi-o spus să nu cruţ nici 
calul nici banii, să dau de dumneta şi să-ţi povestesc 
toată întâmplarea. Am mers zi şi noapte, am schimbat 
calul de patru ori şi mai adiniorea am sosit aice. 

Mihu chemă pe Cărăbuş care, grăbindu-se să s- 
apropie de căpitanul său, se spăimintă când îi văzu 
faţa. 

— Pentru numele lui Dumnezeu, căpitane, ce ai auzit 
de eşti atât de galbăn la faţă? 

— Alege şase din oamenii noştri cei mai de nădejde, 
cu caii cei mai buni, zise Mihu fără a răspunde la 
întrebarea lui, găseşte un al şaptelea cal pentru acest 
flăcău, spune lui Onea să puie şeile pe caii mei, iar 
peste un sfert de ceas totul să fie gata şi să se afle 
aice. 

— Poţi să te întorci cu mine în Ciortolom? mai întrebă 
Mihu pe flăcău. 

— Cum nu, răspunse acesta, sunt gata oricând. 

— Bine, aşteaptă-mă aice, şi Păunaşul Codrilor se 
îndreptă răpede către Cetate, unde găsind pe părintele 
Isaia stând de vorbă cu mai mulţi cneji, îl rugă să-l 

urmeze într-altă odaie. Nu se ştie ce vorbe fură 
schimbate între ei, dar nu trecuse sfertul de ceas 
hotărât lui Cărăbuş pentru îndeplinirea poroncilor 
primite şi Mihu era la capra podului. Oamenii şi caii îl 
aşteptau. Fără a zice un cuvânt sări pe cal şi se 
îndreptă spre Baia, urmat de Onea şi de ceilalţi. 

ovestirea ce o făcuse Gheorghe lui Mihu era foarte 

adevărată. Ileana aţipise pe patul de scânduri în 

chilie când uşa se deschise şi Vidra, ţinând un bici 
cu şfară lungă şi cu mânerul scurt în mână, intră 
urmată de Sanda care ducea o lumânare. Când fata, 
trezită de lumină, sări în sus, Vidra începu prin a-i da 
fel de fel de porecle urâte, o învinovăţi că este ibovnica 
Păunaşului Cedrilor şi că i-a furat ei, Vidrei, inima lui. 

— Nu este adevărat, strigă Ileana, nu sunt ibovnica 
Păunaşului Codrilor, sunt logodnica lui, nu i-am furat 
inima, el de bună voia lui m-o ales! 

Atâta-i trebui! Biciul din mâna Vidrei se ridică sus şi 
cureaua împletită arse dureros urmărul fetei care căzu 
pe pat acoperindu-şi faţa. Loviturile de bici urmară 
vreme de aproape un sfert de ceas, întrerupte numai 
prin ocări, batjocuri şi ameninţări. Povestirea flăcăului 
Gheorghe ne-a arătat cum, la urmă, Ileana fusese dusă 
de Sanda în altă chilie, acea în care fusese bătută 
părându-se Vidrei că ar putea să deie fetei prilej de 
scăpare (...) 


— Am venit, zise Vidra, să-mi ieu ziua bună de la 
tine. Bucură-te, căci ai să pleci îndată şi ai să pleci 
departe, foarte departe de mine. După râul ce mi l-ai 
făcut, alta te-ar fi ucis în chinuri: eu te las să tii ceai 

Şi, fiindcă-ţi place să ai ibovnic, m-am îngrijit să nu fii 
lipsită niciodată de acest bine. Vei pleca în astă-seară 
spre Ţara Turcească ca să ţii pe păgâni de urât. Când 
te vei afla în braţele lor să-ţi aduci aminte că datoreşti 
acea fericire Vidrei, aceleia căreia i-ai furat ibovnicul! 

Biata Ileana asculta această cuvântare înmărmurită 
şi cu ochii holbaţi de spaimă. Multe din vorbele Vidrei 
rămâneau neiînţelese pentru ea, dar pricepea că Vidra, 
femeia care se lăuda că altă dată fusese iubită de 
Mihu, îi pregătise o soartă grozavă şi ruşinoasă, printre 
păgâni. Fără a aştepta vreun răspuns de la Ileana, 
Vidra ieşi şi închise uşa cu cheia după dânsa. 

lleana nu avu mult de aşteptat pentru a vedea 
împlinindu-se amenințările Vidrei. Deodată se auziră 
lovituri puternice în uşa chilii. La o a treiia sau la a 
patra, scândurile care alcătuiau uşa se desprinseră şi 
în odaie intră Stoian care, fără a zice un cuvânt, înaintă 
asupra fetei, îi aruncă o velinţă grea pe cap, o luă în 
braţe, o duse afară şi, încălecând pe calul care-l 
aştepta la poartă, porni în fuga mare spre Răcăciuni, 
ţinând cu mâna dreaptă pe fata culcată de-a 
curmezişul  oblâncului şeii. Când ajunse în vârful 
Fântâniţii, înoptase bine. Stoian opri calul. Se auzi un 
şuier uşor la care Stoian răspunse în acelaş chip. 
Dintre copaci ieşi o umbră. 

— Cine-i? strigă Stoian. 

— Cine să fie? Eu, Ițic, răspunse jidovul care se 
apropie răpede de Stoian. 

Acesta sări de pe cal cu fata în braţe şi scoase 
velinţa care-i acoperea capul. 

— lată fata, zise Stoian, apoi adăogi: dar cum? Eşti 
singur? 

— Ba nu, zise Ițic zâmbind şi şuierând de două ori. 

Opt umbre ieşiră dintre copaci şi veniră spre dânşii. 
Erau oameni zdraveni, înarmaţi cu paloşe şi ghioage. 
Stoian se strâmbă, credea că jidanul ar fi venit cu 
tovarăşi mai puţini şi nu atât de zdraveni. Avea şi el 
opt oameni ascunși, deasupra obârşiei pârâului 
Vărăriei, ceva mai devale, dar prevedea că lupta în loc 
de a fi uşoară are să fie crâncenă.. 

— Unde sunt banii? întrebă el pe Ițic. 

— lată-i, zise acesta scoțând o pungă. 

Stoian luă punga, lăsa pe Ileana, scoase un capăt de 
lumânare din sân, îl aprinse, făcu semn lui Ițic să se 
puie jos, se aşeză lângă dânsul, puse lumânarea între 
genunchi şi numără galbenii unul câte unul. 

— Două sute, zise el sculându-se şi stingând 
lumânarea, nu lipseşte niciunul; fata este a dumitale. 

— Să plecăm, zise Ițic sculându-se cătră oamenii lui, 
avem o bucată bună de drum până la Răcăciuni şi 
trebuie să fim la Cozmeşti înainte de ziuă. Rămâi 
sănătos, părinte. 

— Am de gând să vin cu voi până la Răcăciuni, zise 
Stoian; am ceva treabă la preotul de acolo care îmi 
este cumnat, mă primeşti ca tovarăş de drum? 

Lui Ițic, nu-i prea venea la socoteală această însoţire 
a popei dar, bizuindu-se pe cei opt tovarăşi care-i 
adusese cu dânsul şi neavând cum să-l împiedece să 
vie, răspunse: 

— Cum nu, sunt bucuros. 

Ițic zise câteva cuvinte unuia din oamenii lui care luă 
pe Ileana în braţe. Nemâncată de patru zile, îngrozită 
şi ameţită de loviturile cumplite ale soartei, nenorocita 
era acuma fără nicio voinţă: ea nu făcea nicio 

împotrivire. 

— Să mergem, zise Ițic şi o luară la vale. 

Stoian mergea lângă jidov, ducând calul de frâu; 
omul care purta pe Ileana şi alţi trei din tovarăşii lui Ițic 
mergeau înainte, ceilalţi patru veneau în urmă. 

Când ajunse în curmătura de deasupra pârâului 
Vărăriei, nişte umbre ieşiră fără de veste dintr-un 
hârtop prin care trecea drumul şi tăbărâră cu securi şi 
ghioage, pe cei patru oameni ai jidanului care mergeau 
înainte. 

Cel care purta pe Ileana căzu jos, cel dintâi, cu capul 
spart. Stoian, lăsând calul, dădu lui Ițic în obraz un 
pumn atât de puternic încât jidovul căzu jos, ameţi, cu 
jumătate din dinţi scoşi din gură, apoi scoțând de sub 
haină o ghioagă năstrujită, preotul se năpusti asupra 
celor patru oameni care veneau în urmă. Învălmăşeala 
era cumplită, loviturile curgeau şi codrul răsuna de 
sudălmi şi de blăstămuri. Patru din oamenii lui Ițic erau 
doborâţi la pământ, ceilalţi patru, încunjuraţi de un 
număr aproape îndoit de duşmani, căutau loc ca s-o 
rupă de fugă, când s-auzi un tropot de copite şi un glas 
care acoperi tot zgomotul luptei, strigă: 

— Ce bătălie este acolo? Staţi că vă liniştim noi! 

La auzul acestui glas, Ileana care ieşise în marginea 
drumului, strigă: 

— Ajutor, scăpaţi-mă! 

— O femeie strigă ajutor, zise acelaş glas care 
vorbise, pe dânşii măi! 

Şi călăreţii, cu paloşul sus, se răpeziră asupra lui 
Stoian şi a oamenilor lui. Acei din tovarăşii jidovului 
care mai rămăseseră în picioare se făcură nevăzuţi. 
Dar Stoian, văzând că călăreţii nu sunt us strigă: 

— Nu vă lăsaţi măi, sunt puţini, daţi de tot, şi preotul, 
cu ghioaga ridicată, se năpusti asupra călăreţului care 
mergea în frunte şi care, precum a ghicit cititorul fără 
îndoială, nu era altul decât Mihu. El neputând trece 
Bistriţa la Bacău, trecuse pe malul stâng al Siretului 
care nu venise aşa de mare, la Radomireşti, îl urmase 
până în dreptul Răcăciunilor, unde trecuse pe malul 
drept, pe podul umblător care se afla acolo. 

Într-o clipală Stoian zăcea la pământ cu capul spart 
de paloşul lui Mihu şi acesta se răpezi înainte asupra 
celorlalţi. Paloşul Păunaşului Codrilor mai lovi de două 
ori şi doi din tovarăşii popei căzură: din cei rămaşi, doi 
fură greu răniţi de acei care urmau pe Mihu, unul fu 
prins de Onea, ceilalţi izbuitiră să fugă. 

— Dar oare unde-i femeia care striga ajutor? întrebă 
Mihu când văzu că nu le mai stă nimeni împotrivă. 

— lat-o, zise Gheorghe, sărind de pe cal şi arătând, 
ceva mai la vale de dânşii, o umbră care sta neclintită 
şi tremurând în marginea drumului. Nu era lună, dar 
cerul era senin şi se vedea bine. 

— Maică Prea Curată, strigă flăcăul care s-apropiese 
de umbră, ea este fata pe care am văzut-o în rateş. 

Într-o săritură Mihu fu lângă dânsa. Da! ea era, 
Ileana! 

— Pentru numele lui Dumnezeu, strigă el, apucând-o 
în brațe, cum de ai ajuns aice? 

Dar fata nu răspunse nimica, ci rămase leşinată în 
braţele lui. Mihu o întinse pe iarbă şi îi frecă mâinile; 
unul din oamenii lui aduse în pălărie, din pârău, apă cu 
care se scăldară tâmplele Ilenii. Cu încetul ea îşi reveni 
în fire şi deschise ochii. Zări pe Mihu în genunchi 
înaintea ei. 

— Dumnezeu mi-o ascultat rugăciunea, zise ea încet 
şi iar închise ochii. 

Spre a nu obosi pe cetitori cu amănuntele, mă voi 
mulţămi să spun că, după un ceas, lleana şi cu Mihu 
erau în acelaşi loc dar, cu încetul, fata povestise 
iubitului ei tot ce i se întâmplase de când soarta îi 
despărţise până în acea seară. 

Întru-ntăi Mihu voia s-o ducă înapoi la rateş şi, faţă 
cu dânsa, să deie Vidrei o răsplată cuvenită pentru 
purtarea ei neomenească. Dar Ileana îl rugă atât de 
mult să n-o mai puie în faţa acelei femei, încât Mihu se 
hotărî să se-ntoarcă la Răcăciuni, să mâie într-acea 
noapte acolo şi a doua zi să ducă pe lleana la Poiană, 
la părintele ei. 

Înainte de a pleca însă voi să vadă pe omul pe care îl 
prinsese tovarăşii lui şi se duse la locul unde stăteau, 
la vreo zece stânjeni mai sus de dânsul şi de Ileana. 
Spre marea lui mirare, în loc de un prins i se aduseră 
doi: al doilea fiind Ițic care, după o bucată de vreme se 
trezise de ameţeala pricinuită de pumnul lui Stoian. 
Celălalt era un ţăran din Borzeşti, argat al lui Stoian, 
care povesti că stăpânul său îi făgăduise lui şi altor 
şapte oameni din sat câte un zlot pentru a sta la pândă 
în acel loc, până ce va trece el cu un jidov şi alţi 
oameni, ducând cu ei o fată. Trebuiau să năvălească 
asupra lor, să-i puie pe fugă şi pe fată s-o ducă chiar în 
acea noapte la Borzeşti la casa popei. Ei făcuseră cum 
le fusese poroncit şi erau să iasă biruitori din luptă 
când sosirea neaşteptată a lui Mihu schimbase faţa 
lucrurilor. 

Apoi Mihu întrebând pe jidov ce căuta el acolo, 
acesta îi mărturisi împrejurarea. Căutându-se În 

hainele lui Stoian care nu murise încă, dar care era 
gata să-şi deie sufletul, se găsiră cinci sute de zloți. 
Mihu poronci tovarăşilor lui să şi-i împartă apoi zise 
lui Onea: 
— Eu voi pleca spre Răcăciuni cu cneghina, cu 
Gheorghe şi cu Andrei Ursu. Tu, vei rămânea aice cu 
Neculai Roşu şi cu Ştefan Clopotel. (...) 


— Acestui mişel îi vei trage, adăogi Mihu arătând pe 
argatul lui Stoian, o sută de bice şi-i vei da drumul. 
Apoi trimite pe Neculai şi pe Ştefan la Răcăciuni, unde 
mă vor găsi la dascălul Mihăiţă şi tu, te vei duce la 
rateş, la jupâneasa Vidra. De va fi dormind, vei trezi-o 
din somn şi-i vei povesti tot ce s-o întâmplat aice. Apoi 
îi vei zice: Căpitanul voia să vie la rateş, cu cneghina 
ca să te pedepsească cum ţi se cade pentru cruzimea 
ce ai arătat-o cneghinei. Dar cneghina l-o făcut să te 
ierte şi el te-o iertat, dar îţi trimite răspuns prin mine 
că niciodată nu te va mai vedea, fiindcă te-ai purtat 
mişeleşte şi că, dacă vei cuteza să te apropii de dânsul 
sau de cneghină, va pune să te bată cu biciul. Ai 
înţeles? 

— Am înţeles, căpitane, zise Onea. 

— la mai zi o o dată ca să vad de ai priceput? zise 
Mihu. 

Onea rosti din cuvânt în cuvânt vorbele ce le zisese 
Mihu. 

— Bine, zise Mihu, văd că ai înţeles. După ce îi vei fi 
spus acele cuvinte, te vei întoarce de-a dreptul la 
Suceava, unde mă vei găsi. Noi, să plecăm adaose el 
către Gheorghe şi cătră Andrei. 

Ileana fu pusă pe calul lui Stoian şi tuspatru se 

îndreptară la pas spre Răcăciuni. 

— Adevărat o vorbit acea femeie când mi-o spus că 
ai iubit-o? întrebă, după o bucată de vreme Ileana, 
care mergea lângă Mihu. 

— Adevărat o vorbit, răspunse Mihu, am iubit-o mult 
dar n-o mai iubesc de mult. 

— Dar când m-ai cunoscut pe mine, o mai iubeai? 
mai întrebă Ileana. 

— Nu, zise Mihu, n-o mai iubeam. 

— Atunce, purcese fata, nu i-am furat eu iubirea ta? 

— Nu i-ai furat nimica, răspunse Mihu, nu ţi-am zis că 
n-o mai iubeam? 

— Dar oare, mai întrebă Ileana, nu mi se va întâmplă 
şi mie că, de la o bucată de vreme, nu mă vei mai iubi? 

Las pe cetitor să ghicească ce răspuns dădu Mihu 
acestei întrebări. 

n om de încredere al părintelui Isaia, de loc din 

Bistriţa, plecase la Cuhnia cu veşti despre 

izbucnirea răscoalei un ceas după ce românii 
pusese stăpânire pe Cetatea Neamţului. El avea 
poroncă să călătorească zi şi noapte şi să nu cruţe 
banii pentru a întâlni pe voievod cu o clipă mai curând. 
Miercuri pe înserate era în Cuhnia. 

Veştile călugărului găsiră pe Bogdan numai pe 
jumătate pregătit. El se înţelese cu mare parte din 
cnejii maramureşeni ca, de Simedriu, să-şi strângă 
românii şi turmele şi să treacă peste munţi câteva zile 
după izbucnirea răscoalei împotriva lui Sas. Cnejii 
înţeleşi cu Bogdan se încredinţaseră de altă parte că 
ţăranii din satele lor erau gata să-i urmeze, dar era 
nevoie de câteva săptămâni pentru a strânge pânea de 
pe câmp şi a aduna turmele de vite din care mare 
parte erau împrăştiete prin păşunile munţilor. Mulţi din 
ţărani încă nu aveau arme, iar alţii aveau împrăştiete 
în toată Transilvania şi în parte din Ungaria, rude 
plecate pentru dobânda lor, care erau să se întoarcă 
de Simedriu şi fără de care le venea greu să plece. 

Totuşi voievodul trimise chiar în noaptea în care 
sosise trimisul călugărului în toate părţile călăreţi 
cerând cnejilor să fie gata a-l urma în zece zile şi 
atrăgându-le băgarea de seamă asupra împrejurării că, 
mult peste două zile, vicevoievodul yro i va 

afla că românii din Moldova s-au răsculat şi l-au ridicat 
pe dânsul domn în locul lui Sas. Dacă întârziau, dădeau 
vice-voievodului vreme să trimită în Maramureş oşti 
spre a împiedeca orice mişcare din partea lor. 

Din toate părţile primi răspuns că dacă Bogdan nu va 
prelungi termenul plecării, numărul băjănarilor va fi 
foarte scăzut şi voievodul se văzu silit să le 
prelungească sorocul până la jumătatea lui octomvrie. 

Dar de-abia apucase să trimită acest al doilea rând 
de cărţi când, de la un prieten ce-l avea la curtea vice- 
voievodului Transilvaniei, primi vestea că în urma 
sosirii la Cluj a lui Somossy cu amănunte asupra 
răscoalei, ungurii luase măsuri pentru grabnica 
adunare a unei oşti de zece mii de călăreţi care 
trebuiau să plece de sârg în Maramureş spre a înăbuşi 
orice încercare de răscoală. | se făcea totodată 
cunoscut că vice-voievodul se înţelese cu fişpanul de 
Maramureş şi că în locul lui fusese numit voievod al 
românilor din acel comitat, vărul său, lon, fiul lui Uiga 
de la Giuleşti. Pe de altă parte, Bogdan află că la Cluj 
încă înainte de sosirea lui Somossy se destăinuise 
ungurilor că vărul său avea de gând să ridice pe 
românii din Maramureş spre a întemeia în Moldova o 
domnie de sine stătătoare. 

Ţăranii din satele lui trieraseră pânea şi aduseseră 
vitele de la păşuni, în sate. Femeile, copiii, bătrânii şi 
neputincioşii, cu bucatele şi cu vitele, fură îndată 
porniţi spre Moldova, împrejurul lui Bogdan rămaseră 
slugile lui şi toţi acei ţărani care puteau să poarte 
arme, peste tot vreo două mii de oameni. 

lon, îndată ce primi însărcinarea de voievod, se 
grăbise să trimită la toţi cnejii comitatului oameni de-ai 

lui, spre a-i sfătui să rămâie pe loc şi să nu urmeze pe 
Bogdan în urmărirea unor scopuri nebuneşti. El le arăta 
oastea ungurească gata să intre în comitat şi să 
pustiască satele acelor care se arătau potrivnici 
coroanei ungureşti. Sfaturile lui prindeau pe lângă 
mulţi şi Bogdan pe fiecare zi auzea de părăsirea 
cutărui sau cutărui cneaz. Spre a curma această 
mişcare, el căzu fără de veste asupra satelor lui lon, 
Giuleşti şi Nireş şi le pustii cu desăvârşire, apoi 
străbătu tot comitatul îngrozind pe potrivnicii lui şi pe 
acei care-l părăsiseseră, îmbărbătând pe acei mai tari 
de înger care-i rămăseseră credincioşi. Când îşi făcu 
retragerea spre Cuhnia, era urmat de cinci mii de 
oşteni în loc de două cu care plecase, iar după oaste 
veneau o mulţime de care încărcate cu femei, copii, 
bătrâni, cu pojijii de tot soiul şi urmate de turme 
nenumărate. La gura Taraţului îl loviră străjile oastei 
vice-voievodului care venea la Cluj. Însă Bogdan nu 
numai le puse pe fugă, dar le urmări până dincolo de 
Hust unde dădu de grosul ungurilor. De la Hust până la 
Maramureş Siget el îndărăptă pas cu pas, întorcându- 
se când duşmanul se făcea prea îndrăzneţ pentru a se 
răpezi cu furie asupra lui. La Marmaroş Siget se întări 
în unghiul dintre Tisa şi Iza şi ţinu pe unguri patru zile 
în loc deşi oastea lor era acuma întreit mai mare decât 
acea a românilor. 

În această vreme mulţimea băjenarilor avuse vreme 
să intre în Moldova cu avutul lor. În noaptea zilei a 
patra, Bogdan începu să străbată calea spre Moldova, 
împărţindu-şi oastea în două cete din care cea mai 
mare urmă valea Vişăului rar, cea mai mică, cu dânsul, 
pe acea a Izei. Ungurii îl urmăriră dar cu molăciune. La 

Moiseşti amândouă cetele se întâlniră şi-şi urmară 
drumul lor pe Vişău, străbătură pasul Stiolului, acoperit 
cu omăt şi scoborâră în valea Bistriţei. La mijlocul lui 
octomvrie intrau în Moldova pe la Gârla Babei. Bodgan 
avea acum la dânsul peste patru mii de oşteni, cei mai 
mulţi pedeştri, pe soţia sa, Maria şi pe fiul lor, Laţcu, 
care era atunce un băieţel de zece ani. Ungurii nu-i mai 
urmăriseră de la Moiseşti. 

La Gârla Babei îi ieşiră înainte părintele Isaia cu 
Stroici şi cu întreg sfatul ţării, cu cnejii şi juzii cei mai 
de seamă şi cu două mii de oşteni călări. 

Păritele Isaia primi pe Bogdan cu crucea şi cu 
evanghelia în mână, iar Stroici şi cu boierii plecară 
genunchii când Bogdan descălecă; în aceeaşi zi îl 
recunoscură cu toţii de domn al Moldovei şi-i jurară 
credinţă. 

Bogdan dădu oştenilor săi o zi de odihnă la Gârla 
Babei, apoi plecă la Suceava unde se adunase mulţime 
de popor ca să-l primească. 

A doua zi după sosire, trimise de ştire în toată ţara 
că dijmele nelegiuite, înfiinţate de Sas erau desfiinţate 
şi că, pe viitor, avea să se ieie de stăpânire numai una, 
ca în trecut. Se făcu asemenea cunoscut că toate 
dările nelegiuite şi angăriile cu care cnăjii şi juzii 
împilau pe săteni erau desfiinţate şi că de acum 
înainte, sătenii nu aveau nimica de dat peste obiceiul 
cel strămoşesc. 

Părintele Isaia şi Stroici sloboziseră pe o mulţime de 
nenorociţi care zăceau pe nedrept în beciurile Cetăţii 
Sucevei. Acuma Bogdan poronci ca toate averile răpite 
de Sas să se întoarcă acelora de la care fusese luate 
dacă aceştia erau în viaţă, iar dacă erau morţi, rudelor 

lor. 

Diregătorii numiţi de Bogdan fură tot oameni aleşi 
dintre cnejii cei mai cinstiţi, care dăduseră dovezi de 
destoinicie şi erau cunoscuţi pentru iubirea lor de 
dreptate. Poronci straşnice fură trimise juzilor pe la 
sate ca să judece pe oameni drept şi să nu-i mai 
jefuiască cu cereri de plocoane. Cnejilor 
maramureşenii care veniseră cu dânsul, le hărăzi locuri 
din pustiu de care erau foarte multe, mai ales în partea 
de sus a ţării. 

Oastea înfiinţată de Isaia şi de Stroici fu mărită cu 
cete de  maramureşeni. Această oaste era bine 
înzestrată cu arme şi avea căpitani şi hotnogi vrednici; 
cei mulţi din ei slujiseră prin oşti străine şi cunoşteau 
bine rânduielile oşteneşti. 

Dar nici Bogdan, nici părintele Isaia nu uitaseră că 
ajungerea în scaunul Moldovei nu era singurul ţel la 
care trebuiau să ajungă. Ei nu scăpaseră din vedere 
nici măcar pentru o clipă, pe celălalt ţel, cu mult mai 
mare şi mai falnic: unirea tuturor românilor. (...) 


De la Bârlad sosiseră veştile cele mai îmbucurătoare. 
Târziul şi cu Coţofană nici nu se arătaseră la alegeri: 
Toma Alimoş, cu Ploscan şi ai săi fuseseră aleşi, cel 
dintăi voievod şi cel de al doilea şoltuz, cu învoirea 
tuturor celor de faţă. Se adeverise pe deplin că 
Basarab nu voia să puie nicio piedică înfiinţării unei 
domnii puternice în Moldova. 

Toma Alimoş bănuia că Tărziul şi cu Coţofană se 
dăduse acuma în partea ungurilor, dar lucrarea lor fiind 
făcută în mare taină, nu putuse să-şi sprijine bănuielile 
pe fapte. De ajutorul bârlădenilor Bogdan nu se mai 

putea îndoi. 

Venise acuma vara şi toată lumea avea de furcă cu 
strânsul, căci roadă ca în acel an rar se mai văzuse. 

Deodată se auzi veste că craiul Lajos s-o întors din 
ltalia şi vine cu oaste nenumărată asupra Moldovei, 
pentru ca să gonească pe Bogdan şi să aducă în locul 
lui pe Balc, căci Sas murise în Bistriţa la începutul 
iernii. 

Înainte ca domnia să fi avut vreme să-l cheme la 
arme, poporul întreg fu în picioare. Săriră cu toţii, cu 
mic cu mare, ca să apere moşia strămoşească care, de 
când era ocârmuită cu dreptate, le părea şi mai dulce 
decât până atunce şi să păstreze acel bun nepreţuit: 
un domn vrednic, drept şi cu durere de ţară. 

Răpegiunea cu care ungurii năvăliră asupra Moldovei 
fu uimitoare. De-abia se auzise veste despre 
întoarcerea craiului şi despre pregătirile lui, de-abia 
avuse Bogdan vreme să-şi adune oştile şi să trimită 
scrisori cerând ajutoare de la românii de pe 
împrejurimi, când se auzi, în aceeaşi zi, că străjile 
ungureşti s-au ciocnit cu cetele lui Mihu la Gârla Babei, 
că o oştire se apropie de trecătoarea Prisăcanilor, iar 
alta stă la Breţcu, gata să năvălească pe Oituz. 

înd Mihu duse pe Ileana de la Răcăciuni la Poiană, 
el avu grijă, pe drum, s-o pregătească la jalnica 
privelişte care se-nfăţoşă înaintea ochilor ei. Într-o 
casă ţărănească, una din cele puţine cruţate de foc, ea 
găsi pe tatăl ei în neputinţă de a mişca nici mână, nici 
picior; cneazul numai cu mare greu izbutea să 
rostească crâmpede de cuvinte. Mare fu jalea Ilenei, 
căci ea iubea mult pe părintele ei; nu mai avu decât o 
singură grijă, o singură dorinţă: să-i îndulcească pe cât 
îi era cu putinţă zilele cele de pe urmă, să-i aline 
suferinţele şi să înconjure cu iubire patul lui de durere. 
În asemenea împrejurări nu era de gândit la 
săvârşirea căsătoriei: Mihu trebui să se hotărască s- 
aştepte ca cerul să facă o minune sau ca cneazul să-şi 
deie sfârşitul. Trebui să se mulţămească cu privirea 
iubitei şi să-şi dezmierde urechile cu auzul glasului ei. 
Prin îngrijirile vatmanului, curtea cneazului fu 
acoperită de cu toamnă şi se gătiră câteva odăi în care 
bolnavul putu să se mute. În primăvară însă, atât casa 
cu încăperile lor de pe împrejur cât şi satul îşi luaseră 
înfăţoşarea de  odinioră, numai starea cneazului 
rămăsese neschimbată. 
Mare fu spaima Ilenei când văzu pe Mihu sosind într- 
o seară, pe neaşteptate şi vestind-o că a venit numai 
un ceas, s-o îmbrăţoşeze şi să plece pe urmă la 
grania spre a da piept, cu furtuna care se else el 

asupra ţării. Cu o groază nespusă şi cu un dor 
nemărginit ascultă ea, după plecarea lui, tropotul din 
ce în ce mai slab al copitelor calului său. 

Mihu avu cinstea să poarte cea dintâi luptă pentru 
apărarea Moldovei. Două mii de prăştinaşi şi de arcaşi 
din Dalmația trecuseră Bistriţa din sus de Gârla Babei, 
spre a apuca pe români în coaste. Nişte ciobani români 
din Maramureş alergară şi dădură de veste lui Mihu 
care se afla la Gârla Babei cu vreo două mii de oameni. 
Luând o mie cu dânsul, el aţinu calea dalmaţianilor şi, 
lovindu-i fără de veste, îi nimici cu desăvârşire. A doua 
zi sosi însuşi Bogdan cu zece mii de oameni. Şase mii 
păzeau la Măgura Calului unde din poroncă lui Mihu se 
făcuseră nişte adevărate cetăţi, alcătuite din copaci 
tăieţi. Ştefan Stroici cu alţi zece mii de oşteni era trimis 
la Prisăcani spre apărarea trecătoarei de acolo şi a văii 
Bistriţei, iar Oituzul era păzit de două mii de oameni 
domneşti şi de ţăranii strânşi de pe Oituz, Trotuş şi 
Tazlău. 

În faţa oştii lui Bogdan se afla însuşi craiul cu peste 
patruzeci de mii de oameni; douăzecii de mii de unguri 
veneau împotriva lui Stroici, alţi zece mii năvăleau pe 
la Breţcu. 

Încercările ungurilor să pătrundă în partea de sus a 
văii Bistriţei rămaseră dintâi zadarnice şi fură respinse 
cu pierderi, atât la Gârla Babei, cât şi la Măgura 
Calului. Odată cu aceste izbânzi sosi vestea 
neaşteptată că oastea ungurească care pătrunsese în 
valea Oituzului fusese lovită de români fără veste, sub 
Măgheruş şi că puţini din năvălitori izbutiseră să scape. 
Inimile românilor crescură. 

Dar chiar a doua zi veni ştirea că mai multe mii de 

unguri trecuseră prin munţii Maramureşului şi erau 
gata să se scoboare în valea Moldovei; totodată se află 
că alte cete de unguri pătrunseră în ţară prin pârăul 
Neagra, între munţii Călimanul şi Pietrele Roşii. 

Amândouă aripile moldovenilor fiind astfel 
înconjurate, numai o retragere grabnică putu să scape 
de nimicire oastea lui Bogdan. În câteva ceasuri ea se 
afla strânsă întreagă în valea Moldovei, la Pojorâta. Dar 
numai o zi stătu aice. Ungurii folosindu-se de 
împrejurarea că numărul lor întrecea cu mult pe acel al 
românilor, încercaseră din nou să taie retragerea lui 
Bogdan. Domnul fu silit să îndărăpteze din nou. Se opri 
la Cornul Luncii unde se dădu o luptă cumplită şi 
ungurii, la rândul lor, fură siliţi să deie înapoi. Bogdan 
primi aice două veşti rele: Stroici după o apărare 
înverşunată, văzând şi el aripile lui încunjurate, fusese 
silit să bată în retragere spre Piatra, iar ajutorul 
ieşenilor şi al hotinenilor nu se mai putea, aştepta. 
Craiul Cazimir al Lehiei, în urma îndemnului nepotului 
său, Lajos, trimisese asupra lor o oaste spre a-i supune 
şi ei aveau nevoie de toate puterile lor pentru a se 
apăra. 

învingerea lui Stroici silea pe Bogdan să se scoboare 
în jos pentru a se întruni cu puterile namestnicului său 
şi a ţine pe loc oştile ungureşti până la sosirea 
ajutoarelor din Bârlad şi din Codru. Trimise deci 
poroncă lui Stroici să se retragă înspre Bacău, pornind 
înainte câteva sute de oameni sub povăţuirea unui 
oştean vrednic, care să ridice întărituri şi să sape 
şanţuri pe tapşanul de asupra Săuceştilor şi pe şesurile 
care de la acest tapşan se întindeau spre Siret şi spre 
Bistriţa. Apoi domnul se îndreptă cu toată oastea spre 

Smirodava, însărcinând cu aceperirea retragerii pe 
Mihu cu trei mii de oameni, pe jumătate călări şi pe 
jumătate pedeştri. 

In ziua aceasta nu se dădu nicio luptă, căci ungurii 
prinseseră de veste târziu că românii se dau înapoi; 
numai înspre seară străjile lor se arătară în depărtare. 

Mihu îşi opri cetele pe la asfinţitul soarelui în dreptul 
Ciumuleştilor; ele tăbărâră pe amândouă malurile 
Moldovei, iar otacul lui Mihu era aşezat pe malul stâng, 
lângă capra podului umblător. 

Soarele asfinţise când se auzi o trâmbiţă sunând 
dincolo de Moldova şi se văzu, venind spre pod, la pas, 
o ceată de zece călăreţi, încunjuraţi de vreo treizeci de 
moldoveni. Când ajunseră la malul apei, unul din 
călăreţi descăleca şi, însoţit de trei români, trecu cu 
şaica pe malul stâng, iar ajuns acolo, se îndreptă spre 
Mihu care se afla cu Petrea Cărăbuş şi aştepta să i se 
aducă mâncarea. 

Noul venit purta un coif a cărui vizieră închisă lăsa să 
i se zărească numai ochii şi nasul prin un fel de gratie 
şi o cămeşă de zale acoperită pe piept, pe umere şi pe 
braţe, cu platoşe de oţel şi strânsă la cingătoare cu o 
curea groasă de piele, împodobită cu scoici de oţel. 
Partea de dinainte a coapselor, genunchii, fluierele şi 
picioarele erau asemene acoperite cu platoşe de oţel; 
la cingătoare era prinsă, în partea stângă, o spadă 
lungă şi lată, cu mânerul în chip de cruce, cu teacă de 
oţel, iar în partea dreaptă spânzura un junghier, lung 
de două palme. La trei paşi de Mihu, românii oprindu- 
se, se opri şi noul, venit. 

— Ce este? întrebă Mihu, şi cine-i oşteanul pe care îl 
văd cu voi? 

— Căpitane, răspunse unul din români; mai diniorea 
eram împrejurul focului când am văzut venind pe 
drum, despre Neamţu, aceşti zece călăreţi. Ne-am pus 
de-a curmezişul şi le-am strigat să steie şi să spuie 
cine sunt. Dintre dânşii o ieşit acest om şi mi-o vorbit 
într-o limbă străină, dar din cuvintele: căpitan Mihu, 
care le rostea necontenit, numaidecât am înţeles că ne 
cere să-l aducem la dumneta, ceea ce am şi făcut. 

— Cine sunteţi, zise atunci Mihu străinului, şi ce voiţi 
cu mine? 

Dar străinul îi răspunse ruseşte: 

— Dumneta eşti căpitanul Mihu? 

Mihu, care, în vreme cât stătuse la Liov, învățase 
bine atât ruseşte cât şi leşeşte, răspunse în aceeaşi 
limbă: 

— Da, eu sunt, da dumneta cine eşti? 

— Eu sunt Mâhnitul, sluga credincioasă a Cavalerului 
Căinţii care aşteaptă pe celălalt mal. 

— Şi cine este Cavalerul Căinţii, de unde vine el şi ce 
voieşte cu mine? întrebă Mihu mirat. 

— Stăpânul meu, Cavalerul Căinţii, este un tânăr 
leah de mare neam, care mergând în [ara 
Franţuzească, a cucerit acolo slavă mare de războaie şi 
a dobândit astfel pintenii de aur de la craiul 
franțuzesc... Dar duşmanul omenirii împingându-l, el, 
într-o clipă de rătăcire, a avut nenorocirea să jignească 
adânc tocmai pe acea pe care o iubea peste tot. 
Rătăcirea lui însă n-a ţinut mult: recunoscându-şi vina, 
a venit la dânsa şi i-a cerut iertare. Dar ea n-a vrut să-l 
ierte până ce stăpânul meu nu-i va fi dovedit căinţa lui 
prin fapte. Atunce el s-a legat că va străbate toate 
ţările creştine, câte se întind din Ţara auzea 

până la păgâni, şi că în fiecare ţară va face câte o 
izbândă mare, apărând pe cel slab şi drept împotriva 
celui tare şi nedrept. Apoi întorcându-se de la hotarul 
păgânilor pe alt drum, va urma în vremea întoarcerii la 
fel ca la ducere, până ce va ajunge iar lângă iubita lui. 
In acest răstimp el s-a jurat să nu destăinuiască 
numele său nimănui, luând pe acel de: Cavaler al 
Căinţii şi să nu schimbe măcar un cuvânt cu nimeni 
decât cu mine fără neapărată trebuinţă şi, mai ales, să 
nu arate faţa lui nimănui. Jumătate din jurământ este 
împlinit, am ajuns de astă-primăvară la hotarul 
păgânilor şi acum ne întoarcem înapoi în [ara 
Franţuzească. Auzind că craiul unguresc a pornit cu 
oaste mare asupra voastră, spre a scoate pe domnul 
vostru, Bogdan, care este lăudat de toţi ca vrednic şi 
drept şi a pune în locul lui pe altul, cunoscut prin 
fărădelegile lui, stăpânul meu s-a hotărât să vă aducă 
ajutorul braţului său. El a întrebat pretutindeni care din 
fruntaşii moldoveni este mai slăvit prin faptele lui de 
vitejie şi de pretutindeni i s-a răspuns că mulţi viteji 
numără ţara Moldovei printre fii săi, dar că cel mai 
viteaz dintre toţi vitejii eşti dumneta. Şi încredinţându- 
se stăpânul meu că într-adevăr aşa este cum vorbeşte 
lumea, iată că a venit drept la dumneta şi, el oprit fiind 
de jurământul său să vorbească cu dumneta, m-a 
trimis pe mine să-ţi zic aşa: căpitane Mihule, primeşti 
dumneta oare ca de acum înainte şi până la sfârşitul 
acestui război, Cavalerul Căinţii să-şi aşeze cortul la 
otacul dumitale şi să fie tovarăş cu dumneta în lupta 
dreaptă ce o porţi spre a-ţi feri neamul şi ţara de 
ruşine şi de nedreptate? 

Mihu ascultase mirat această lungă cuvântare. Din 

spusele lui Landi, din acele ale soţiei acestuia şi din 
cărţile care le cetise la el, avea cunoştinţă de 
jurămintele făcute altădată de cătră cavalerii din apus, 
pentru a ispăşi vreun păcat sau spre a mişca inima 
iubitei, dar credea că asemenea întâmplări sunt lucruri 
ale trecutului, care nu se mai văd. Povestirea străinului 
găsi răsunet în simţirile lui cavalereşti şi în starea 
inimii lui. Dar îşi zicea că dacă păcatul l-ar fi împins să 
greşească Ilenei, o pedeapsă ca acea ce şi-o impusese 
Cavalerul Căinţii i-ar fi părut lui prea mică. Deci fără a 
sta la îndoială, el răspunse Mâhnitului: 

— Du-te şi spune Cavalerului Căinţii că primesc cu 
bucurie ca el să-şi aşeze cortul la otacul meu şi că voi 
fi mândru să lupt pentru o pricină sfântă lângă un 
viteaz ca el. 

L-aş pofti la masa noastră ostenească, dar 
jurământul lui neiertându-i să-şi arate faţa, greu ar 
putea să mănânce având pe cap coiful închis. 

Mâhnitul se închină şi ducându-se la şaică, trecu iar 
dincolo. În curând, Cavalerul Căinţii cu Mâhnitul, cu opt 
călăreţi înarmaţi şi cu doi cai purtând pojijia, se aflară 
pe malul stâng al Moldovei. Cavalerul Căinţii încă nu 
descălecase. El era îmbrăcat în fier de la cap până la 
picioare. Purta un coif împodobit cu pene de păun 
văpsite în negru, la care se vedea o singură 
deschizătură, în curmezişul lui, la înălţimea ochilor. La 
cingătoare îi atârna o spadă lungă în partea stângă, un 
junghier în cea dreaptă; braţul drept trecea prin 
cureaua unui scut de oţel în trei muchii, pe care se 
vedea zugrăvit un păun negru pe un câmp de argint. 
La călcăii lui se vedeau pinteni de aur. Calul, mare şi 
puternic, era acoperit cu platoşe de oţel pe frunte, PE 

gât, pe şei şi pe piept. De oblâncul de dinainte al şălii 
era atârnat un buzdugan greu, pene de păun văpsite în 
negru împodobeau şaua. Cei opt călăreţi care urmau 
erau tot oameni zdraveni, acoperiţi cu zale şi înarmaţi 
cu spade, junghiere, buzdugane şi suliţi. Unul din ei 
ţinea în mână sulița Cavalerului, lungă şi grea, având 
la vârf o flamură roşie care era cusută pe un câmp 
negru. 

Cavalerul se opri la câţiva paşi de Mihu, se dădu jos 
de pe cal, înaintând spre el, şi-i întinse mâna fără însă 
a scoate, după obiceiu, mănuşa de oţel care o 
acoperea. Mihu, fără a se mira de această împrejurare, 
o strânse voiniceşte. Apoi străinul se închină uşor şi se 
întoarse spre oamenii lui. El era un om de statură 
mijlocie şi de făptură sprintenă, fierul care-l acoperea 
nu-i îngreuia mersul de loc. 

— Mă mir, căpitane, că te-ai cam grăbit primindu-l 
lângă noi, zise Petrea Cărăbuş care înţelegea şi el bine 
ruseşte şi ascultase toată cuvântarea Mâhnitului, cine 
ştie cine-i el, şi care sunt scopurile lui? Mie nu-mi prea 
sună adevărată povestea care ne-o făcut-o acel rus. 

— Nu-ţi sună adevărată fiindcă nu cunoşti bine 
obiceiurile apusului, unde asemenea jurăminte erau 
altă dată lucruri obişnuite, zise Mihu. Dacă ne-au minţit 
şi se poartă cu scopuri viclene, împrejurarea că-i avem 
lângă noi ne face supravegherea mai uşoară. Ş-apoi ce 
primejdie pot fi zece oameni în mijlocul unei oştiri 
întregi? La cel mai mic semn de vicleşug îi putem face 
fărâmi. 

Petrea Cărăbuş nu mai răspunse nimica şi amândoi 
tovarăşii se puseră la masă. 

În această vreme, oamenii cei străini întinsese un 

cort rotund şi încăpător, sub care se retrase Cavalerul 
Căinţii. Apoi Mâhnitul cu ceilalţi care, după limba care 
o vorbeau, se cunoşteau a fi ruşi, cu toţii aprinseseră 
un foc şi începuse să pregătească mâncarea. 

Românii avură în curând prilej să se încredinţeze că 
Mâhnitul vorbise numai adevărul când lăudase vitejia 
stăpânului său. Tabăra fu trezită în mijlocul nopţii prin 
sunete de trâmbiţi: călărimea ungurească năvălea de 
pe valea Şomuzului. Otacul întreg fu în picioare într-o 
clipă şi arcaşii lui Mihu ţinură năvălitorii în loc. În 
curând călărimea moldovenească, cu Mihu în frunte, 
trecea  Şomuzul şi cădea în coasta ungurilor: 
învălmăşala fu cumplită. Mihu se văzu înconjurat, fără 
veste, de duşmani. Paloşul lui, tăind şi împungând în 
toate părţile, izbuti o bucată de vreme să facă un gol 
împrejurul lui: de la o vreme însă braţul lui începuse a 
osteni şi cercul duşmanilor se tot strângea când, 
deodată, în rândurile lor se văzu, la lumina lunei, 
deschizându-se o uliţă şi în acea uliţă apăru Cavalerul 
Căinţii care îşi îndrepta calul numai cu genunchii, iar cu 
braţele amândouă învârtea cumplita-i spadă şi cu 
fiecare lovitură culca câte un duşman la pământ. După 
dânsul venea Mâhnitul cu ruşii, urmaţi de oştenii lui 
Mihu. Ungurii o luară la fugă. 

— Mulţămesc, Domnule Cavaler, zise Mihu pe 
ruseşte străinului care-şi oprise calul. M-ai făcut 
datornicul dumitale, cred că în curând voi avea prilej 
să-mi plătesc datoria, şi-i strânse mâna cu căldură. 

Străinul însă se-nchină fără a răspunde. Năvala 
ungurilor fiind respinsă, românii se-ntoarseră în tabără 
şi cei mai mulţi din ei îşi urmară somnul întrerupt. 

În zori de ziuă, când se pregăteau de culcare, sosi de 

la vale, de la otacul domnesc, o veste îmbucurătoare. 
Toma Alimoş făcea cunoscut că este gata să plece cu 
oastea bârlădenilor şi aşteaptă din zi în zi sosirea lui 
Gheorghiţă cu codrenii, ca să vie împreună. Bogdan îi 
trimise răspuns să se îndrepte spre Bacău. 

Grosul oastei ajunse a doua zi în dreptul Bacăului şi, 
pe tapşanul Săuceştiilor, se întruni cu Stroici, care mai 
dispunea de opt mii de oameni. A treia zi sosi şi Mihu; 
el fusese silit în aceste trei zile să oprească de cinci ori 
năvala ungurilor şi pierduse jumătate din oştenii lui. 
Cavalerul Căinţii luase parte la toate luptele şi uimise 
pe toţi oştenii prin îndrăzneala lui şi prin iscusinţa cu 
care mânuia armele. 

În dimineaţa zilei după întrunirea tuturor oştilor, sosi 
din Bârlad, de la Ploscan, o veste îngrozitoare: Toma 
Alimoş căzuse sub cuțitul lui Manea Fărtatul. Folosindu- 
se de această împrejurare, Tărziul şi Coţofan trăsese 
poporul în partea ungurilor şi erau gata să plece să aţie 
calea codrenilor, spre a-i împiedeca să vie în ajutorul 
lui Bogdan. 


CESE SEI A a IE OAE 


p e Lip at orres EDE ECTS re iE pa UAN ETE Si 


i = =a a = — 


ULUI LOU OOLUL 


Drimejdia în care se aflau moldovenii era mare. 

Oastea ungurească de pe Bistriţa le închidea această 
vale cu desăvârşire, iar Bacăul căzuse prin trădarea 
negustorilor saşi şi unguri; străjile oastei care venea cu 
craiul tăbărau în faţa cetei lui Mihu. La spinare era 
Siretul venit mare, din mal în mal, în urma unei ruperi 
de nouri la obârşia lui şi, pentru a trece pe malul stâng, 
era un singur pod, la Holt, îngust şi slab, ameninţat să 
fie luat de apă în fiecare ceas. 

Un sfat la care luă parte toate căpeteniile oştirii fu 
ţinut în grabă, în cortul lui Bogdan. 

Domnul le propuse să se lepede de domnie şi să se 
retragă singur dincolo de Siret, pentru ca ţara să se 
poată închina mai uşor craiului şi să ceară cruţare de la 
mărinimia lui. Însă la această propunere strigară cu 
toţii, într-un glas, că sunt hotărâți să trăiască ca pribegi 
în ţări străine sau să moară bărbăteşte, cu arma în 
mână, apărând pe domnul pe care l-au ales, dar că 
niciodată nu vor mai pleca capul sub jugul unguresc 
sau vor recunoaşte domnia lui Balc. 

Părintele Isaia, care se afla şi el în tabără, rosti un 
cuvânt în care zicea că ţara şi Bogdan alcătuiesc o 
singură fiinţă ce nu poate fi despărțită, că într-adevăr 
în grea cumpănă se afla oastea, dar că văzuse oştiri 
ieşind, prim vitejia lor şi Sus atotputernicului, din 
ea ae e a, 

împrejurări şi mai grele. Călugărul mai adăogi că 
veştile primite de la Bârlad sunau într-adevăr că Târziul 
voieşte să împiedece venirea într-ajutorul lor a 
codrenilor, dar nimic nu îndreptăţea presupunerea că 
această încercare avea să fie încununată de izbândă. 
Credinţa lui era că codrenii, cu vitejia lor cunoscută, 
deprinşi să asculte orbeşte de poroncile căpitanilor lor, 
nu puteau decât să iasă biruitori dintr-o luptă cu 
bârlădenii dezbinaţi şi duşi la luptă de Târziul, care nu 
făcuse încă nicio ispravă ca voievod şi era urât de 
mare parte dintr-înşii. Codrenii puteau să sosească în 
ajutorul lor din ceas în ceas. 

Cuvintele părintelui Isaia redeşteptară nădejdea în 
inimile celor mai mulţi: hotărârea de a lupta cu 
înverşunare, până la moarte, fu luată cu primirea 
tuturor. Se hotărî ca duşmanul să fie hărțuit necontenit 
despre Bacău şi Bistriţa, spre a-l sili să ţie în acea parte 
toată oastea venită pe Bistriţa. Dar puterea 
moldovenilor trebuia mai ales să fie îndreptată asupra 
aripii stângi a ungurilor, unde se afla însuşi craiul, 
pentru a nu-i lăsa să pătrundă în valea Bistriţei, ci a-i 
sili să îndărăpteze până pe Moldova în sus, pentru a-şi 
păstra slobod drumul spre Smirodava şi laşi. 

În acea zi avură loc numai câteva mici hărţuieli pe 
valea Bistriţei; ungurii îşi adunau puterile, iar 
moldovenii lucrau la întăririle începute de Stroici pe 
dealul Săuceştilor şi pe amândouă şesurile: la Spineni 
şi la Arămeşti. A doua zi însă, ungurii năvăliră din toate 
părţile înainte de ziuă: era vădit că voiau să 
grămădească pe români în colţul dinspre Siret şi 
Bistriţa şi să-i arunce în apă sau să-i silească să se 
închine. Lupta fu mai ales crâncenă pe ta sanii 

Săuceştilor şi la Spinend, unde ţinu până în seară. 
Românii în acea zi pierdură oameni mulţi, dar nu 
dădură înapoi nici cu un palmac. 

Lupta reîncepu în dimineaţa următoare, cu toate că o 
ploaie cumplită începuse să cadă de cu noapte. 
Strunile de la arcurile moldovenilor udându-se, 
minunaţii lor arcaşi nu le mai fură de niciun ajutor. 
Văzând că întăriturile de la Spineni vor fi pierdute în 
cursul zilei, Bogdan puse să se săpe în grabă un nou 
şanţ, mai la vale, între Săuceşti şi Costei şi îl umplu cu 
care răsturnate. La toacă românii erau siliţi să se 
retragă de la Spineni la această nouă întăritură. 

Mihu apăra tăpşanul Săuceştilor împotriva lui Balc şi 
izbuti să  răspingă toate  năvălirile duşmanului. 
Cavalerul Căinţii arătă şi aice o vitejie fără seamăn, el 
era veşnic în frunte, se expunea cu o nepăsare 
uimitoare la loviturile duşmanului, dar rămânea 
neatins, viaţa lui părea ocrotită de un farmec. 

Pe Bistriţă, întăriturile de la Şerbăneşti, cucerite de 
unguri la amiază, erau recucerite de Stroici înainte de 
toacă. Ploaia care curgea acuma şivoaie şi întunericul 
puseră în sfârşit capăt luptei. 

Ea reîncepu în ziuă. Cerul se răzbunase. Toată 
puterea ungurească se năpusti asupra tăpşanului 
Săuceştilor; o năvală urmă celeilalte, cetele obosite 
fiind necontenit schimbate prin altele proaspete. Pe la 
amiază moldovenii, a căror puteri erau sleite, se 
văzură siliţi să deie înapoi sub puterea atât de 
copleşitoare a duşmanului. Pas cu pas îndărăptară, 
întâi până la muchia dealului, apoi se scoborâră până 
în şes. Aice Mihu izbuti să alcătuiască o ceată de vreo 
trei mii de oameni înarmaţi cu suliţi şi având stoluri de 

arcaşi în dreapta şi în stânga. Ei opriră astfel înaintarea 
ungurilor mai bine de două ceasuri. Căldura era 
grozavă, iar oamenii nemâncaţi şi nebăuţi de 
dimineaţă. De la o bucată de vreme însă, nu mai 
putură împiedeca înaintarea duşmanului şi prinseră iar 
a se da încet înapoi. 

Bătălia era pierdută, lui Bogdan nu-i mai rămânea 
altă uşă de scăpare decât fuga pe malul stâng al 
Siretului, pe podul de la Hoit. Mai mulţi din sfetnicii lui 
îl rugau să nu mai piardă o clipă şi să treacă podul 
înainte ca grămădirea fugarilor pe dânsul să-l puie în 
primejdie. 

Deodată, despre Săcueni se auziră nişte trâmbiţi 
sunând: românii şi ungurii încetară lupta pentru o clipă 
şi se uitară înspre locul de unde veneau sunetele. 

O oaste de călăreţi se scobora pe coastă şi venea 
spre Siret; razele, soarelui aproape de asfinţit căzând 
asupra miilor de coifuri şi de suliţi, le făcea să semene 
cu un şuvoi de foc. Un urieş strigăt de bucurie ieşi din 
piepturile ungurilor. 

— Bârlădenii, bârlădenii cu Târziul. 

Căci într-adevăr se puteau cunoaşte acuma 
steagurile bârlădenilor şi oştirile ungureşti fusese 
vestite de Tărziul că el vine cu ajutor înaintea craiului. 

Orice nădejde pieri din inimile românilor, dar acele 
inimi erau prea îndărjite pentru a se muia în faţa pieirii 
şi a face ca braţele lor să lovească în duşman cu mai 
puţină putere. 

— Să murim cu răscumpărare! fu stigătul care se 
auzi în toată oastea. 

Românii se repeziră cu turbare asupra vrăjmaşilor şi 
lupta reîncepu, mai crâncenă. Cneazul Radomir, care 

era de pază la pod, luă grabnic măsuri spre a-l apăra 
împotriva noului duşman ce se ivea pe malul stâng. 

Dar noi sunete de trâmbiţi se auziră, tot de peste 
Siret, dar de astă dată, din jos despre Buhociu şi se 
văzu ieşind din pârăul Sârbului şi înaintând în treapăd 
pe şesul Siretului, altă oaste, tot călăreaţă. Mai la vale 
sute de ciobace se vedeau trecând apa cu oamenii 
într-însele. (...) 


Călăreţii se înşirară în rânduri de câte o sută şi 
Gheorghiţă, punându-se în dreapta celui dintâi, ridică 
pentru a doua oară paloşul deasupra capului şi dădu 
pinteni calului care sări în apă; oastea întreagă urmă 
pe căpitanul ei. 

Puterea Siretului fu învinsă de puterea întrunită a 
miilor de oameni şi de cai: un şivoi viu trecu peste 
şivoiul de apă, pe celălalt mal rândurile se tocmiră din 
nou pentru năvală. Radomir alergă la Gheorghiţă în 
fuga calului. 

— Pentru Dumnezeu, strigă el, de ce n-ai rămas 
dincolo? Ai fi putut să aţii calea birlădenilor şi să-i 
opreşti pe loc. 

— Să aţin calea bârlădenilor, întrebă Gheorghiţă 
mirat, dar pentru ce? 

— Ca să cu cadă Târziul în spatele noastre, răspunse 
Radomir care nu mai putea de năcaz. 

— O, zise Gheorghiţă, văd că veştile au ajuns încet 
pe aice. Târziul este acuma fugar peste Dunăre, iar în 
fruntea bârlădenilor merge Toma Alimoş, voinicul 
voinicilor şi cel mai credincios prieten al domnului 
vostru. 

— Cum? Toma Alimoş... începu Radomir. 


i TES $ SEE ENS Sa MaE 2599 LA sa ae EDE u NERA T 
E i Sire Di 3 ED jei = TREE > zI ra e pat St Pr sE 1 
r SA S En 


aa 


— Toma Alimoş, deşi rănit cu cuțitul unui ucigaş, 
trăieşte şi iată-l că trece apa cum am trecut-o şi noi, 
zise Gheorghiţă arătând Siretul negru de oameni şi de 
cai în faţa Costeiului, dar nu este vreme de vorbă 
acuma. Inainte! La treapăd. 

Şi cei şase mii de călăreţi codreni înaintea cărora 
mergea Gheorghiţă, se îndreptară înspre locul unde 
Mihu şi ceata lui erau aproape înconjurați de mulţimea 
ungurilor, dar cârnind ceva mai la stânga. lar, când 
ajunse la două sute de stânjăni de duşmani, dădu 
semnul năvălii. 

Ungurii văzuseră noul duşman care venea împotriva 
lor şi luaseră măsuri pentru a-i ţinea piept, dar avântul 
grozav al codrenilor răsturnă, călcă în picioarele cailor 
tot ce întâlni; într-o clipă ajunseră până sub tapşan. Tot 
ce rămăsese în picioare din cetele opuse lor o rupsese 
de fugă. Sub tăpşan Gheorghiţă şi Bibire năvăliră 
asupra ungurilor care se luptau cu Mihu. Strânşi între 
doi duşmani, ei se apărară bărbăteşte, dar fură 
măcelăriți aproape până la unul. 

Codrenii pedeştri, în număr de două mii, trecuseră 
Siretul în ciobace aduse de ei în spinare şi ajunseseră 
răpede la întăritura care tăia şesul la Arămeşti şi unde 
poroncea Stroici. Acesta, la sosirea ajutorului 
neaşteptat, ieşi din întăriri şi se răpezi cu codrenii şi cu 
oamenii lui asupra duşmanilor. Aceştia văzând, după o 
luptă scurtă, că tovarăşii lor pleacă în risipă pe tapşan, 
pierdură inima şi o luară asemenea la sănătoasa. 
Românii erau învingători la aripa dreaptă şi la mijloc. 

La aripa stângă însă ungurii luptau cu îndârjire. Toma 
Alimoş, îndată ce ieşi din Siret, îşi tocmi rândurile 
călărimii spre a cădea în coasta duşmanilor. Dar ei 

avuse vreme să se pregătească pentru a întâmpina 
acea lovire. Şase mii de călăreţi din cetele curţii 
craieşti, cu steagul cel mare al crăiei, care nu intraseră 
în luptă până atunce, fuseseră aduşi în treapădul cel 
mare şi amenințau să ieie pe bârlădeni în coastă. Toma 
Alimoş se văzu deci nevoit să oprească pe loc avântul 
oştenilor săi, să-şi schimbe întocmirea şi să-i ducă 
asupra acelei călărimi care se apropia răpede. Bătrânul 
voievod, drept pe calul lui, dar galbăn la faţă şi slăbit la 
trup, se ţinea la treizeci de stânjeni înaintea oştenilor şi 
din toţi câţi îl urmau niciunul nu se îndoia că-i duce la 
izbândă. Când depărtarea dintre amândouă călărimile 
scăzu la vreo trei sute de stânjăni, Toma Alimoş ridică 
paloşul, trâmbiţile sunară şi caii o luară la goană; 
ungurii veneau cu aceeaşi iuţeală. Groaznică fu 
ciocnirea, cumplită învălmăşeala. Atunce coada cetelor 
bârlădene se văzu cârnind deodată spre dreapta 
pentru a lovi, ca o vijelie de oţel, în coasta ungurilor. Ei 
se clătinară apoi, dând dosul şi o luară la fugă pe şesul 
Siretului. Bârlădenii îi urmăriră până dincolo de 
Peletuci unde ungurii, dând de nişte cete de arcaşi ai 
lui Toma Alimoş care trecuseră Siretul pe şăici şi care 
începură să împroaşte în ei cu săgeți, se risipiră în 
toate părţile. Bârlădenii se luau după dânşii când 
voievodul poroncind să sune adunarea, rândurile se 
întocmiră din nou. Steagul cel mare al curţii rămăsese 
în mâinile românilor. 

Pogan şi alţi cneji care erau de faţă, văzând suferinţa 
scrisă pe faţa lui Toma, cu toate opintelile lui de a se 
arăta nepăsător, îl rugară să ieie ceva odihnă, izbânda 
neputând să mai fie îndoielnică. Dar voievodul nu voi s- 
asculte nimica. 

— O izbândă este desăvârşită, zise el, numai când 
duşmanul este pus pe fugă pretutindeni. Ungurii mai 
ţin încă tăpşanul din faţa noastră, şi voievodul arătă 
spre Săuceşti, care se întinde în oastea noastră ca un 
cuiu, trebuie să-i gonim de pe acel tăpşan şi numai 
atunce putea-vom să ne gândim la odihnă. Ziua de 
astăzi este hotărâtoare pentru mărirea neamului 
românesc, s-o ducem la bun sfârşit. Şi voievodul 
poronci arcaşilor să înainteze asupra înălțimilor, 
urmând cu călărimea după dânşii. 

Năvala bârlădenilor şi fugărirea călărimii ungureşti 
silise pe ungurii care ţineau întăriturile dintre Costei şi 
Săuceşti să le părăsească şi să se retragă pe tăpşan, 
deasupra acestui de pe urmă sat. Toată oastea 
ungurească era strânsă aice: craiul se retrăsese mai în 
urmă, pe dealul numit al Podului. 

Ungurii nu putură să mai susţie năvala dată din toate 
părţile de cătră români; ei părăsiră tăpşanul, parte se 
retrase pe dealul Podului, iar ceilalţi, năpustindu-se 
asupra cetelor lui Stroici, izbutiră să-şi deschidă un 
drum pe valea Bistriţei. Românii obosiţi nu-i urmăriră şi 
încetară de a mai năvăli asupra dealului Podului. 
Noaptea căzuse cu totul, dar era lună şi se vedea ca 
Ziua. 

Mihu se întâlnise la sfârşitul bătăliei cu Gheorghiţă şi 
cu Bibire. Acum tustrei descălecaseră şi Gheorghiţă îi 
povestea întâmplările din Bârlad când Onea, venind 
din şes, aduse stăpânului său veste că cavalerul 
Albrecht este greu rănit şi doreşte să-i vorbească. 

Mihu, însoţit de cei doi prieteni, se duse îndată la 
locul unde zăcea bătrânul oştean, chiar sub priporul 
care ducea la deal. Cavalerul căruia o lovitură de a 


ÎLE SEE MESIRE a S E E COPI k SA TE, AS; TUDA EEA IA ai 
CEI E Da E De a ORE a IRU i e Dee EU Py aU 


aa 


îi străpunsese matele, zăcea lângă nişte tufe, capul îi 
era aşezat pe o manta învălătucită, lângă dânsul se 
vedeau, în genunchi, cavalerul Ulrich şi Conrad Muller, 
amândoi fără arme; împrejurul lor un cerc de arcaşi 
români îi priveau în tăcere. 

Când Ulrich văzu că Mihu se apropie, el se plecă 
asupra feţei rănitului şi-i zise câteva cuvinte nemţeşti. 
Bătrânul cavaler încercându-se în zadar să ridice capul, 
Conrad se aşeză binişor lângă dânsul şi-i ridică capul 
pe genunchii lui. 

Mihu îngenunchiă lângă crijat. 

— Sunt rănit de moarte, zise acesta pe româneşte cu 
un glas stins, mai pot trăi puţine clipe. Te-am chemat 
fiindcă, din toţi duşmanii noştri, te ţin ca cel mai viteaz 
şi cel mai mărinimos. Te rog să zici din partea mea 
cneazului Ştefan Stroici că am însărcinat pe prietenul 
nostru, cavalerul Ulrich, să spuie iubitei mele soţii, 
Mariei, că cea de pe urmă a mea dorinţă este ca ea să 
se căsătorească cât mai curând cu cneazul Stroici, cu 
care a fost altădată logodită; spune cneazului că am 
credinţa că el va şti s-o facă fericită. Glasul cavalerului 
se făcuse atât de slab încât, pentru a-i pricepe 
cuvintele cele de pe urmă, Mihu se văzu silit să-şi 
lipească urechea de buzele lui. 

Păunaşul Codrilor îi făgădui că va îndeplini cu 
sfinţenie însărcinarea ce i-o dăduse şi rosti câteva 
cuvinte de mângâiere. 

Crijatul scutură capul. 

— Moartea mea este aceea care am dorit-o în toată 
viaţa mea, zise el; mor cum trebuie să moară un 
oştean şi un cavaler. Dumnezeu să-mi fie milostiv. 

Şi peste puţin îşi dădu sufletul. 

Cavalerul Ulrich închise plângând ochii vechiului său 
tovarăş, apoi zise o scurtă rugăciune care fu ascultată 
de români cu capetele descoperite. 

Mihu  poronci să se caute numaidecât prin 
împrejurimi un preot catolic ca să vie a doua zi să ieie 
trupul cavalerului şi să-l ducă spre astrucare la o 
biserică de legea lui. Aflând de la arcaşii de faţă că 
cavalerul Ulrich se  predase lor, le poronci să 
înapoiască armele şi calul atât lui cât şi lui Conrad şi le 
hotărî că sunt slobozi să meargă oriunde vor voi, dacă 
se leagă prin jurământ că nu vor mai purta armele 
împotriva lui Bogdan. Amândoi primiră bucuros şi 
făcură jurământul cerut de Mihu. Rămaseră însă pe loc 
pentru a păzi trupul cavalerului Albrecht şi a fi faţă la 
înmormântarea lui. 

Mihu luându-şi noaptea bună de la Ulrich, încălecă cu 
prietenii lui şi se îndreptă spre satul Săuceşti, unde era 
otacul lui Bogdan. Când ajungea în sat, un aprod 
domnesc, călare, îi ţinu calea; 

— Căpitane, te caut de două ceasuri. Voievodul 
bârlădenilor, Toma Alimoş, trage să moară. El doreşte 
să te vadă numaidecât; s-au trimis oameni în toate 
părţile ca să te găsească şi să te aducă la dânsul. 
Maria sa vodă este cu el, la casa preotului din sat. 

Crud loviți de această veste cumplită şi neaşteptată, 
tustrei tinerii urmară în tăcere pe aprod înspre biserica 
din Săuceşti. 

e la Simedriu Toma Alimoş era, pentru a 

şaptesprezecelea oară, ales voievod al oştirilor 

bârlădene, iar Ploscan, şoltuz al târgului. Toţi 
pârgarii erau oameni de ai lor şi în sfatul cel mare al 
ţării asemene nu era decât prieteni ai voievodului şi 
de-ai şoltuzului. Târziul nici nu se arătase la alegeri, iar 
Coţofană dusese o luptă numai de ochii lumii. 

Tărziul trăia retras la ţară; în cursul iernii luă de soţie 
pe Florica Vişin. Nunta se făcu la Vişineşti, nuntă 
pentru care venise lume puţină, prietenii lui Tărziul din 
Bârlad şi câţiva ieşeni; din Lăpuşna prea puţini, iar din 
Codru nimica. Se vorbea că mireasa foarte se supărase 
când văzuse că căsătoria ei atrage lume atât de puţină 
şi că luna de miere a noului soţ nu fusese cu totul 
lipsită de amărăciune. 

În primăvară, Tărziul venind cu soţia lui în Bârlad, 
târgoveţii văzură cu mare mirare pe Manea Fărtatul 
printre slugile cneazului. De atunce el veni adesea în 
târg pentru treburile Târziului. Mirarea însă se schimbă 
în supărare când, după câteva săptămâni, se auzi întâi 
că Mitrana lui Ploscan se făcuse nevăzută şi, apoi, că 
ea era la Târzii şi fusese furată de Manea cu voia ei. El 
avuse chiar îndrăzneala să-i trimită lui Ploscan răspuns 
că Mitrana este acum ibovnica lui şi că se va căsători 
cu ea numai dacă-i va da o zestre de zece mii de zloți. 
Ploscan era să înnebunească de suparâre ŞI Ep E a 

că Mitrana, părăsind casa părintească pentru a se face 
ibovnica unui ticălos şi a unui înşelător ca Manea, 
rupsese orice legătură între el şi dânsa şi, de acum, 
era moartă pentru dânsul. Dar Manea de atunce se 
ferea să vie în Bârlad. 

Tot cam pe acea vreme se zvoni că Tărziul şi cu 
Coţofană s-au dat în partea ungurilor, că ei scriu şi 
primesc cărţi de peste munţi şi că la Târzii se strâng 
din când în când cneji datornici şi prieteni Târziului, cu 
puţinii negustori care mai ţineau cu Coţofană. Se mai 
zvonea că Manea Fărtatul venea din când în când în 
Bârlad noaptea pe furiş şi strângea la un han de mâna 
a patra negustoraşi mici, meseriaşi şi calfe. Se mai 
zicea că la aceste adunări se împărţesc bani, galbeni 
ungureşti cu chipul craiului Laslău. Dar aceste lucruri 
nu se prea băgau în seamă căci obştea era cu 
voievodul şi cu şoltuzul oraşului şi apoi dăduse 
Dumnezeu un an minunat, cu roadă multă de tot soiul 
şi cei de la ţară aveau treabă destulă cu strânsul, iar 
negustorii aveau grijă să aducă marfă multă, căci ştiau 
că țărănimea avea să aibă bani la iarnă şi să-şi aducă 
aminte că are nevoi multe şi de tot soiul. 

Când Toma Alimoş, la începutul lui august, primi 
veste că craiul Lajos vine cu oaste asupra Moldovei, ca 
să gonească pe Bogdan şi să puie pe Balc în scaun, el 
adună îndată sfatul cel mare. Sfatul hotărî într-un glas 
ca poporul bârlădean să deie ajutor domnului 
Moldovei, a cărui pricină este acea a întregii românimi. 
Toate drumurile fură împănate de voievod cu călăreţi 
trimişi să cheme pe cneji şi pe popor la arme, 
hotărându-le ca până într-o săptămână să se adune cu 
toţii pe şesul dimprejurul oraşului, pentru a Pai 

steaguri şi a li se orândui de cătră voievod căpitani, 
hotnogi şi stegari. 

lar cnejii şi poporul, la auzul acestor veşti, lăsară 
strânsul şi treierul pe seama moşnegilor, a femeilor şi 
a copiilor şi se grăbiră să urmeze voioşi chemarea 
voievodului iubit care-i dusese de atâtea ori la izbândă. 
Nu trecuse săptămâna şi se strânsese pe malul 
Bârladului o tabără mândră de români, cei mai mulţi 
călări, purtând paloşe şi suliţi, iar ceilalţi pedeştri, 
înarmaţi cu arcuri, cu suliţi şi baltage. Se-impărţise 
steaguri, să rânduise căpitani, hotnogi şi stegari şi la 
căutarea ce o făcuse voievodul, se aflase de faţă şase 
mii de călăreţi, călări pe cai buni, tot unul şi unul şi trei 
mii de oşteni pedeştri. Nu venise însă nici Târziul, nici 
prietenii lui şi din negustori lipseau acei cunoscuţi ca 
ţinându-se de Coţofană. 

De la Gheorghiţă venise vestea că soseşte cel mult 
peste trei zile şi roagă pe voievod să nu plece fără 
dânsul. lar Toma răpezise chiar atunce spre tabăra lui 
Bogdan doi călăreţi ca să-i deie de ştire că soseşte în 
curând Gheorghiţă. In seara zilei când se făcuse 
căutarea după asfinţitul soarelui, voievodul se întorcea 
în târg, la gazdă, la Ploscan, însoţit numai de doi 
oameni ai lui. Era călare pe un armăsar tânăr, pe care 
îl învăţa acuma şi avea în mână un harapnic lung. 
Treceau pe o uliţă mai îngustă când, dintr-o crâşmă, 
ieşiră mai mulţi meseriaşi beţi, care văzându-l începură 
să şuiere numindu-l: 

— Călău al Bârladului. 

Voievodul uimit, dădu pinteni calului, îi croi cu 
harapnicul şi beţivii o luară la fugă. Dar când era s- 
e Cl ra înaintea ai ZU] crâşmei din care ei ieşise, iată că 

deodată iesă din casă şi se răpede la dânsul Manea 
Fărtatul, ţinând în mână un lung junghier pe care îl 
înfige în pântecele voievodului şi apoi o ie la fugă. 

Toma Alimoş se clătină şi de nu s-ar fi apucat cu 
mâna de şa, ar fi căzut jos, dar slăbiciunea lui ţinu 
numai o clipă. Oamenii care îl urmau scoaseră paloşul 
din teacă şi se răpeziră la dânsul ca să-l susţie, dar nu 
putură să-l ajungă, căci el dăduse pinteni calului şi, 
luându-se după Manea, în curând îl ajunse. Ucigaşul 
voi să se deie în lături, dar urieşul, care-i urmărea 
toate mişcările, izbuti să puie mâna stângă pe el. Apoi 
ridicându-l cu dreapta de brâu, îl întoarse o dată 
deasupra capului şi-l azvârli împotriva unui zid, cu 
atâta putere încât ţeasta capului îi fu sfărâmată şi 
bucăţi din creierii lui rămaseră lipite pe zid. Voievodul, 
în urma acestei opinteli, căzu jos de pe cal, fără 
cunoştinţă. 

Fu luat în braţe de cele două slugi şi dus în casa lui 
Ploscan care era în apropiere şi cei mai buni vraci ai 
Bârladului fură chemaţi în grabă. Printre dânşii era un 
venețian, aşezat de mai mulţi ani în Bârlad, meşter 
mare în meseria lui. El scoase junghierul rămas înfipt în 
voievod şi cu toţii cercetară rana. Era lungă şi se afla 
tocmai sub cingătoare. Vracii erau de părere că maţele 
nu sunt atinse şi că rănitul va scăpa cu zile. Rana fu 
spălată şi cusută şi vraciul venețian rămase lângă 
patul voievodului care, spre mijlocul nopţii, îşi reveni în 
fire, ceru să i se deie de băut, iar după ce deşărtă cu 
lăcomie paharul ce i se aduse, dormi adânc. Nu avea 
fierbinţeală de loc şi veneţianul spuse lui Ploscan că 
răspunde de viaţa voievodului. 

Din târg veniseră ştiri îngrijitoare. Îndată cum se 

aflase că voievodul este rănit de moarte, mai multe 
cete de oameni ai Târziului şi de ai lui Coţofană 
puseseră stăpânire pe oraş şi închiseseră porţile. 

Ploscan strânsese în casă, pe lângă slugile şi calfele 
lui, care se ridicau la aproape cincizeci, vreo două sute 
de negustori şi de meseriaşi voinici pe credinţa cărora 
putea să se bizuie. Toţi fură înarmaţi şi stătură gata să 
răspingă orice năvălire din partea potrivnicilor. Despre 
dimineaţă se răspândi vestea, care pe urmă se dovedi 
că nu este adevărată, că oastea strânsă împrejurul 
oraşului se dăduse de partea Târziului şi se pregătea 
de plecare spre a aţinea calea codrenilor. Atunce 
Ploscan făgădui o mulţămire mare aceluia care ar 
izbuti să se strecoare peste ziduri şi, luând un cal de la 
un grajd ce-l avea afară din oraş, să meargă să ducă 
lui Bogdan veste despre cele întâmplate. 

Se şi găsi o calfă de fierar care se îndatori să ajungă 
la Suceava într-o zi şi o noapte dacă i se dădeau bani 
destui spre a schimba caii îndată ce ar obosi. Ploscan îi 
puse la îndemână toate mijloacele trebuitoare şi am 
văzut că fierarul îndrăzneţ se ţinuse de cuvânt. În 
graba lui însă nu se gândi să s-abată pe la tabără, 
unde ar fi văzut că lucrurile stăteau cu totul altfel 
decât se auzise. 

Oştenii strânşi în tabără văzuse cu uimire că porţile 
se închid şi că nime nu este îngăduit să intre în oraş. 
De dimineaţă se răspândi vestea că orăşenii s-au 
răsculat şi au ucis pe Toma Alimoş. Căpitanii şi 
hotnogii se adunară îndată şi hotărâră să trimită trei 
dintr-înşii în oraş spre a vedea ce se petrece şi dacă 
într-adevăr voievodul căzuse. 

Cei trei trimişi fură trei cneji, tustrei Piete) 

credincioşi ai lui Toma Alimoş şi oameni cu mintea 
întreagă. 

Se încuviinţă intrarea lor în oraş, dar păzitorii 
nevoind să-i lese să meargă la gazda lui Toma Alimoş 
şi stăruind spre a-i duce la Târziul, cei trei trimişi ai 
oştirii se hotărâră să s-întoarcă înapoi. În această 
vreme se prinsese mai mulţi oameni care, prin 
ademeniri şi daruri, s-încercau să câştige pe oştenii de 
rând; ei fură puşi în fiare. 

Toţi căpitanii şi hotnogii, adunându-se din nou, 
hotărâră să deie năvală porţilor şi să intre cu putere în 
târg. Un căpitan fu trimis la poarta cea mare şi strigă 
păzitorilor că dacă până de amiază nu vor lăsa slobodă 
intrarea, oastea va da năvală în târg. 

Târziul, văzând că încercările lui pe lângă oşteni nu 
se prind şi aflând că Toma Alimoş trăieşte şi este pe 
cale de însănătoşire, se hotări să depărteze cea de pe 
urmă piedică din calea lui. Strângând la o mie de 
oameni împrejurul lui, încearcă să pătrundă cu de-a 
sila în casa lui Ploscan. Dar cei închişi în ograda 
şoltuzului o apărară cu atâta îndârjire încât voinicii 
Târziului, după trei năvăliri zadarnice, o luară la 
sănătoasa. În această vreme negustorii fruntaşi, care 
la auzul faptei din ajun se închiseseră în casele lor, 
începură a merge pe din dos, de la unul la altul şi a se 
sfătui între ei. Din aceste sfătuiri ieşi hotărârea ca să 
se înarmeze şi să vie în ajutorul lui Ploscan. Când 
oamenii Târziului o luară la fugă, dădură peste mai 
bine de o mie de negustori cu arme, cu calfele lor, care 
îndată cum îi zăriră, căzură asupra lor cu paloşe şi cu 
baltage. Acea strânsură se risipi în curând în toate 
părţile, iar negustorii, parte alergară la şoltuz iar parte 

merseră de deschiseră porţile. Târziul se făcuse 
nevăzut. Numai a doua zi se auzi că şezuse până seara 
ascuns în pivniţa unui negustor şi că în vremea nopţii 
izbutise să se strecoare afară din oraş, îndreptându-se 
spre Dunăre. Coţofană fusese prins când se pregătea 
să fugă şi pus la opreală. 

Toma Alimoş se trezise din somn după amiază şi, 
simțindu-se bine de tot, stărui să se scoale din pat cu 
toată împotrivirea vraciului. Tot ce se putu dobândi de 
la dânsul fu numai făgăduinţa că va rămânea în casă. 
Fu pus în cunoştinţa celor întâmplate şi toţi căpitanii şi 
hotnogii veniră să-l vadă şi să se bucure cu dânsul de 
minunata lui scăpare. Seara se culcă foarte obosit şi 
vraciul stărui mult pe lângă dânsul pentru ca în zilele 
următoare să nu părăsească patul. 

Sfatul care se adunase în acea seară hotări ca 
Coţofană să steie închis câtă vreme se va socoti că 
este de cuviinţă. Veneticii care luară parte la răscoală 
fură snopiţi în bătăi şi goniţi afară din oraş, dar 
meseriaşii şi negustorii amestecați în răscoală scăpară 
cu pedepse uşoare. 

Toma Alimoş, deşi se simţise bine şi voios, rămase în 
pat a doua zi până după amiază, însă când află că se 
aud trâmbiţele codrenilor şi se văd steagurile lor, nu 
mai fu cu putinţă lui Ploscan şi vraciului să-l ţie măcar 
în casă. Incălecă şi ieşi înaintea lui Gheorghe şi a lui 
Bibire, căci Băncilă fusese silit de boală să rămâie 
acasă. Codrenii cu lăpuşnenii la un loc alcătuiau o 
oaste de şase mii de arcaşi pedestră. 

Cu un ceas mai târziu sosi un trimes al lui Bogdan 
care aduse veste despre retragerea românilor pe 
Moldova şi pe Bistriţa şi cerea ca bârlădenii şi codrenii 

să grăbească plecarea lor spre a se împreuna cu 
domnul în Bacău. Plecarea fu hotărâtă pentru a doua 
zi. Cu toate stăruinţele puse pe lângă el, Toma Alimoş 
nu voi nici într-un chip să rămâie în Bârlad şi să lese ca 
Bogdan să povăţuiască oastea în locul lui. În zadar îi 
spusese vraciul că va plăti îndrăzneala lui cu viaţa. 

— Ceasul de faţă este hotărâtor pentru neamul 
nostru, răspunse liniştit voievodul, trebuie să fiu la 
locul meu. 

Plecarea se făcu chiar în acea noapte. Bârlădenii 
apucară pe Tutova, urmând-o până în fundul său, iar 
de acolo pe la Popana, străbătură dealurile dintre 
Bârlad şi Siret şi ajunseră pe la toacă în Săcuieni. Toma 
Alimoş fu veşnic călare şi în fruntea oastei, dar toți 
băgase de seamă cum îngălbenea din ceas în ceas. 

Gheorghiţă şi cu Bibire urmară calea Bârladului până 
la gura Zeletinului şi apoi valea acestui pârău până la 
Coloneşti. De aice străbătură cu anevoie dealurile 
înalte şi văile adânci care-i despărţeau de Siret. Mersul 
lor era îngreuiet prin mulţimea ciobacelor luate de 
pedestrime pentru trecerea Siretului. Am văzut cât de 
folositoare fusese această îngrijire. 

Toma  Alimoş avuse fericirea să vadă oastea 
ungurească pornind în risipă pe tăpşanul Săuceştilor, 
dar atunce durerile cumplite care-l chinuiau de două 
zile şi despre care nu zisese niciun cuvânt nimănui, îl 
învinseră, puterile îl părăsiră şi voievodul bârlădenilor 
căzu de pe cal fără cunoştinţă. 

Oştenii lui îl ridicară şi îl duseră în braţe în casa 
preotului din Săuceşti. Din întâmplare, steagul cel 
mare al curţii Crăieşti, cucerit de bârlădeni, fusese 
adus acolo şi întins pe pat iar voievodul culcat PE 

dânsul. 

Bogdan şi cu părintele Isaia, îndată ce fusese vestiți, 
se grăbiră să vie, aducând cu ei doi vraci. Îngrijirile 
acestora izbutiră să trezească pe voievod din leşin dar 

de la început, spuseră domnului că nu era nicio 
nădejde de scăpare şi că moartea voinicului era foarte 
apropietă. 

Când voievodul deschise ochii, văzu faţa lui Bogdan 
plecată asupra lui. Un zâmbet îi înveseli obrazul galbân 
ca ceara şi ochii lui stinşi reîncepură a străluci. 

— Să trăieşti, măria ta! zise el cu un glas destul de 
puternic. 

— Fără de ajutorul dumitale mică ar fi acuma măria 
mea, zise Bogdan, strângând mâna rănitului. 

— lzbânda de astăzi, zise acesta, pune temelie 
trainică şi desăvârşită atât măriei tale cât şi măriei 
neamului românesc. 

— Dar, adaose el, aş dori să vie de faţă căpitanii mei 
cei mai de seamă şi, îndreptându-şi ochii către 
părintele Isaia, Păunaşul Codrilor. 

| se răspunse că cea mai mare parte din căpitani 
aşteptau în tindă sau pe prispă şi că după Păunaşul 
Codrilor se va trimite în târg. Când căpeteniile 
bârlădenilor intrară în odaie, voievodul făcu semn 
călugărului să-i ridice capul, apoi după ce i se împlini 
cererea şi-i se aşezaseră mai multe perine sub cap şi 
sub umeri, vorbi cu un glas desluşit şi încă puternic: 

— Fraţi boieri din Ţara Bârladului şi tovarăşi de luptă. 
lzbânda noastră de astăzi este hotărâtoare pentru 
românime, ea ne dă dovadă că stă în putinţa românilor 
de aice, când ei sunt uniţi, să trăiască prin ei înşişi şi să 
înfrunte oricând puterea ungurească. Dar ca: 

unirea, piere şi puterea noastră. Lajos, învins astăzi, va 
porni în curând asupra noastră cu îndoită urgie şi dacă 
puterile noastre vor fi atunce răzlețe, se va vedea 
sfârşitul neamului românesc, iar de vor fi unite, 
izbânda din nou va încununa steagurile noastre. 

Glasul voievodului slăbise, tăcu câtva, apoi urmă din 
nou. 

— Moartea s-apropie răpede de mine, de astă dată 
ea mă va birui. Nu-mi pare rău căci am parte de 
sfârşitul cel mai frumos ce şi-l poate dori un oştean: 
mor într-o zi de izbândă mare. Dar aş voi ca acolo unde 
plec, la veşnicile lăcaşuri, să duc cu mine credinţa că 
neamul meu rămas pe acest pământ este în stare, prin 
unirea lui, să ţie piept oricărui duşman ce ar cuteza să 
vie asupră-i. Fraţi boieri din Ţara Bârladului, tovarăşi 
vechi de arme, copii ai celor căzuţi în luptă împrejurul 
meu, faceţi ca bătrânul vostru voievod să moară 
liniştit! scoateţi paloşele şi juraţi pe ele că recunoaşteţi 
de mare căpitan al vostru pe Bogdan, domnul 
Moldovei. Juraţi că, la chemarea lui, veţi alerga de 
oriunde vă veţi afla şi că veţi da poroncilor lui oşteneşti 
aceeaşi ascultare care aţi dat-o acelor primite de la 
mine. 

Toate paloşele zburară în sus, apoi se întinseră 
deasupra căpătâiului voinicului, alcătuind o boltă 
strălucitoare de oţel, la vederea căreia ochii 
voievodului, pe jumătate păinjiniţi, înviară din nou. Și 
cneazul Pogan rosti cu glasul mişcat, dar puternic: 

— Pe Dumnezeu, pe paloşe, pe cinste, jurăm că 
recunoaştem pe jupân Bogdan, domnul Moldovei, de 
căpitan mai mare al nostru; jurăm că vom alerga sub 
steag la cea dintăi chemare a lui, ii că vom 

îndeplini cu sfinţenie, ca oşteni deplini, toate poroncile 
lui oşteneşti. 

Şi când Pogan tăcu, un glas cât un tunet, alcătuit din 
glasurile tuturor căpitanilor de faţă răspunse: 

— Jurăm! 

Toma Alimoş ridică braţul: 

— După cum veţi ţine acest jurământ, aşa să vă 
ajute Dumnezeu. 

Apoi braţul îl căzu şi voievodul rămase fără glas şi 
fără mişcare. Cei de faţă crezură că îşi dăduse 
sfârşitul; mulţi din ei, oşteni bătrâni, cu musteţi albe ca 
zăpada, trecuţi prin sute de lupte şi mii de primejdii, 
plângeau. Dar vracii ziseră că-i numai cuprins de 
slăbiciune în urma lungului cuvânt ce-l ţinuse şi că 
sfârşitul, deşi este foarte aproape, încă n-a sosit. 

Într-adevăr, după putinţă vreme voievodul îşi reveni 
în fire. Făcu cu ochii semn părintelui Isaia care se 
apropie de el. 

— Spovăduieşte-mă, zise el. 

Călugărul făcu un semn şi toţi cei de faţă ieşiră, 
Bogdan cel dintâi. Spovăduirea fu scurtă; în curând 
părintele Isaia îi chemă pe toţi în casă. 

— Să ştiţi, le zise Toma Alimoş, că neavând nici copii, 
Nici rude, las toate satele şi toate turmele mele 
Păunaşului Codrilor. Părintele Isaia îi va spune voinţa 
mea, dar numai după ce voi muri. Când vă veţi 
întoarce acasă, veţi fi martori că astfel a fost voinţa 
mea. 

Văzând că Mihu nu mai vine, Bogdan poronci să se 
mai trimită oameni în căutarea lui. Voievodul începuse 
să aiureze, călugărul rugă pe căpitani să părăsească 
odaia. 

În sfârşit, se auzi un tropot de copite care se opri la 
poartă, paşi răpezi se apropiară şi Mihu intră în odaie 
urmat de Gheorghiţă şi de Bibire. Călugărul îi făcu 
semn să se-apropie de pat. Păunaşul Codrilor 
îngenunchie lângă rănit care deschise ochii, îl privi 
lung şi recunoscându-l, îşi reveni în fire. 

— Te-am chemat, zise el cu un glas slab şi întretăiet, 
fiindcă am de îndeplinit o datorie şi... să-ţi fac o 
rugăminte. În tinereţe am făcut... cătră mama 
dumitale... o nedreptate. Sunt de atunce douăzeci şi 
şase de ani... rău căitu-m-am de atunce şi până în ziua 
de astăzi. Sunt acuma pe moarte... te rog iartă 
nedreptatea ce am făcut-o mamei dumitale care era 
un înger. Şi în semn de iertare... făgăduieşte-mi faţă 

. domnul şi cu părintele că îndată ce-mi voi fi dat 
sufletul, îmi vei închide ochii cu mâna dumitale, şi 
voievodul tăcu. 

— Orice vei fi greşit mamei, iertat să fii de mine, căci 
încredinţat sunt că ea te-a iertat de atunce, zise Mihu: 
îți voi închide ochii cu mâna mea. 

— Dumnezeu să-ţi deie viaţă lungă, cinstită şi 
spornică, pentru binele domnului şi a neamului nostru, 
rosti Toma Alimoş adunându-şi cele de pe urmă puteri. 

Apoi un sughiţ îl cuprinse şi în curând îşi dădu 
sufletul. Bogdan, părintele Isaia, Gheorghiţă, Bibire, 
Mihu, vracii şi preotul satului plângeau cu toţii, iar Mihu 
închise ochii mortului şi, plecându-se, îi sărută mâna. 

Era miezul nopţii când călugărul cu Mihu, cu 
Gheorghiţă, cu Bibire şi cu mai mulţi oşteni părăsi 
odaia unde zăceau rămăşiţele acelui care fusese 
odinioară Toma Alimoş, păzite de preot şi de patru 
slujitori cu sulițe în mână. Bogdan se retrăsese mai 

nainte sub cortul lui, aşezat într-o livadă din apropierea 
bisericii. 

Tinerii duceau pe călugăr la gazda ce i se pregătise. 
Trecuse dinaintea unei ogrăzi mari, în care se vedea 
adunată lume multă şi unde ardeau patru focuri, când 
auziră un glas chemând: 

— Cuvioase, doamne! 

— Ce este, zise călugărul întorcându-se îndărăt, cine 
mă cheamă? 

— Eu, cuvioase, Petre al lui Şerban din Ghindăoani. 
răspunse un tânăr voinic care se luase după el. Tatăl 
meu zace aice, rănit de moarte, cu pieptul deschis de o 
lovitură de suliță. Auzind că ai trecut dinaintea acestei 
porţi, mi-o cerut să te rog să vii să-i dai binecuvântare 
şi dezlegare de păcate. Părintele se grăbi să intre în 
ogradă, urmat de tovarăşii lui. Intins pe nişte cergi, 
zăcea Şerban plin de sânge, cu moartea scrisă pe faţă 
şi în ochi. 

— Mulţămesc că ai venit, părinte, zise el cu un glas 
slab. Fă-ţi o milă şi-mi dă dezlegare de păcate, căci n- 
am putere să mă mărturisesc. 

Călugărul, îngenunchind lângă el, îi împlini cererea şi 
după ce-i zise câteva cuvinte de mângâiere, voi să se 
ridice, dar Şerban puse mâna lui îngheţată pe mâna lui 
Isaia. 

— Părinte, zise el, în lupta de astăzi am căzut eu şi 
cu patru feciori ai mei, alţi doi sunt răniţi greu. Dar mie 
îmi pare rău numai de un lucru, că nu am încă zece 
vieţi şi douăzeci de feciori de jertfit pentru mântuirea şi 
slava neamului meu. Ca mine mulţi alţii pierdut-au 
astăzi viaţă şi rude. Noi, ţăranii, ne-am îndeplinit cu 
sfinţenie jurământul care l-am făcut lui Upu Su 

şi dumneavoastră de vă ţineţi jurământul ce ni l-aţi 
făcut nouă. 

Părintele Isaia îl încredinţă că Bogdan va urma calea 
pe care o apucase şi că poporul nu va avea să se 
căiască de jertfele făcute spre a-l ţinea în scaun. Apoi 
binecuvântând din nou pe rănit, ieşi din ogradă şi-şi 
urmă drumul spre gazdă. 

În aceeaşi noapte Bogdan era trezit din somn de 
slugile sale: un oştean venise cu veşti din sus şi cerea 
să fie adus înaintea lui. Domnul poronci să fie lăsat să 
intre. Era lacşa, vătămanul de Turia. Venea într-o 
întinsoare, tocmai de la Nistru, cu ştire că oastea 
leşească, lovită de români în codrii Sepenişului, fusese 
biruită şi împrăştietă. 

înd se crăpă de ziuă românii în zadar căutară cu 

ochii pe potrivnici: nu se mai vedea urmă de 

unguri, nici pe Dealul Podului nici pe şesul Bistriţei. 
Grosul lor, cu craiul, începuse la miezul nopţii să se 
retragă pe şes, lăsând străji puternice pe dealurile de 
pe malul stâng spre a nu fi loviți de români în coaste. 
Inainte de ziuă, perdeaua care făcuse faţă oştilor lui 
Bogdan se retrase şi lăpuşnenii, cu Bibire, fură trimişi 
să urmărească pe duşman şi să-l hărţuiască. 

Bogdan, după ce luă măsurile trebuitoare pentru 
căutarea răniților şi îngroparea miilor de morţi, stătu 
de faţă la înmormântarea lui Toma Alimoş în biserica 
de la Săuceşti, cu toate căpeteniile oştirii. De-abia se 
sfârşise slujba când veni răspuns de la Bibire că, la 
Gărleni, o dat de unguri care-i stau împotrivă cu 


îndârjire şi că fără pedestrime nu are ce să le facă. 


Bogdan încălecă îndată şi oastea întreagă se puse în 
mişcare pe şesul Bistriţei. Mergeau întâi bârlădenii, 
stând sub povăţuirea bătrânului Pogan, pe care 
Bogdan îl făcuse namestnic al său peste ei; apoi urmau 
oastea lui Stroici şi pe urmă acea care venise din sus, 
cu Bogdan. Gheorghiţă cu codrenii şi Mihu cu cetele 
lui, scăzute, vai! la jumătate, aveau poroncă să urmeze 
dealurile de pe malul stâng, spre a împiedeca 
călărimea duşmanului, să hărţuiască coastele oştirii. 

Ungurii se retrăgeau, dar încet; câteodată cetele lor 
se opreau pe loc şi, făcând împrejur, năvăleau cu 
turbare asupra românilor. 

În ziua aceea românii tăbărâră între Costişa şi 
Cândeşti, pe amândouă malurile Bistriţei; ungurii erau 
la o depărtare de o mie cinci sute de stânjăni cel mult. 

In ziua următoare duşmanii îndărăptară până la 
Piatra; înspre seară românii se-ncercară să pătrundă în 
oraş, dar fură răspinşi cu pierderi mari. Acele din cetele 
ungureşti care alcătuiau aripa dreaptă a oştirii craiului, 
în număr de vreo opt mii de călăreţi şi care fuseseră 
tăiete de valea Bistriţei, fură risipite în dealurile dintre 
Bistriţa şi Moldovă şi urmăriţi de Gheorghiţă cu parte 
din oştenii lui, hotărâți să-i stârpească până la cel de 
pe urmă. 

Cavalerul Căinţii, în aceste două zile, dăduse din nou 
dovezi de cea mai strălucită vitejie, el era veşnic 
alăture de Mihu şi se vâra în învălmăşeala cea mai 
cumplită. 

A treia zi după bătălia de la Săuceşti se auzi că 
Bacăul se predase căpitanului lăsat de Bogdan ca să-l 
împresoare şi că Mayer, cu alţi zece saşi şi unguri, 
plătiseră trădarea lor cu capul. 

Câteva mii de unguri ţinură Piatra până înspre seară, 
dând astfel vreme craiului şi grosului oştirii să se 
depărteze. Bogdan intră în oraş pe la asfinţitul 
soarelui. 

Mihu, ale cărui cete luase o parte însemnată la 
luptele din acea zi, se întoarse la vreme cu Cărăbuş şi 
cu Cavalerul Căinţii la Roznov, unde tăbărâse în 
noaptea trecută. Corturile lor erau aşezate pe malul 
Cracăului, acel al cavalerului fiind la ela e 

depărtare de acele ale lui Mihu şi ale lui Cărăbuş, care 
fusese părăsite de unguri în drum cu două zile înainte. 

Înnoptase şi ei isprăveau cina afară, înaintea 
conturilor, când li se dădu de ştire că un flăcău cere să 
fie adus înaintea Păunaşului Codrilor, având să-i 
împărtăşească lucruri de seamă. Mihu poroncind să-l 
aducă, în curând văzură înaintea lor un băiet de vreo 
şaptesprezece ani, cu o faţă plăcută, îmbrăcat în port 
țărănesc. 

Întrebat ce voieşte, el răspunse: 

— Mă numesc Axinte Flutur şi sunt de loc din 
Buhalniţa. Când au trecut ungurii pe la noi, mergând 
înspre Bacău, m-o luat cu mai mulţi băieţi din sat 
pentru a mâna carele cu boi care duceau merindele 
lor. Se purtau urât cu noi, ne băteau cumplit, şi ne 
dădeau mâncare puţină de tot. Când am ajuns în 
dreptul Bacăului, am fugit peste noapte şi, după ce am 
rătăcit pe dealuri şi prin păduri, am avut norocul 
aseară să nemeresc la Preotul din Dănești. 

— La părintele Ioniţă, zise Mihu, îl cunosc bine. Ai 
nimerit la un preot foarte de ispravă. 

— Dumnezeu să-i deie sănătate, zise băietul, că m-o 
primit şi m-o hrănit ca pe copilul lui. Din tot satul 
numai el rămăsese acasă, bărbaţii sunt duşi la oaste, 
iar moşnegii cu femeile şi cu copiii au umplut codrul de 
pe malul drept al Bistriţei. Atât eram de trudit încât am 
dormit de aseară, de când o înnoptat, până astăzi după 
amiază. După ce m-am trezit, am vrut să ies din 
căsoaia în care dormeam, dar n-am putut, căci uşa era 
închisă cu cheia şi o trebuit să am răbdare, s-aştept să 
vie părintele să-mi deschidă. Dar auzind în ogradă 
zgomot, zăngănit de paloşe şi de pinteni şi a 


IESE ED aa EE AURS E LIS SEE 
E pan E Di O DER CET e SII Daia ToU 


aa 


vorbind pe ungureşte, am înţeles c-au venit ungurii în 
sat şi că părintele m-o închis pentru ca ei sănu mă 
găsească şi să nu-mi facă vreun rău. În căsoaia în care 
mă aflam era brânză bună şi pită şi un ulcior cu apă 
rece, astfel că aveam cu ce să-mi astâmpăr foamea şi 
setea. De la o bucată de vreme făcându-se linişte, 
părintele o şi venit la mine şi mi-o spus să stau liniştit 
unde mă aflu, căci la dânsul au venit nişte oameni răi 
şi numai cu mare nevoie o scăpat de ei şi o dat lao 
casă pustie din apropiere. Mi-o mai spus că de mi-a 
mai fi foame, să mănânc din brânză şi din pită până 
mă voi sătura şi iar s-o dus, închizând uşa cu cheia. 
Stat-am cât am stat când iată că aud glasul părintelui 
vorbind cu alt om. 

— ŞI l-ai văzut bine? zicea părintele. 

— Cum să nu-l fi văzut, daică o trecut la o palmă de 
mine. 

— Îl cunoşti bine, ştii că el este Păunaşul Codrilor? 

— Da cum să nu-l cunosc, părinte, nu l-am văzut 
amândoi de atâtea ori? 

— Şi spui că are de gând să mâie în Roznov? 

— Am văzut cum i se pregătea mâncarea şi am văzut 
trei corturi întinse. 

— Măi Stane, ie calul meu, trage o fugă până la 
Roznov şi spune Păunaşului pe cine avem aice. 

— Nu pot, părinte, m-am jurat că voi fi la noapte la 
părintele Vasile, la Jirov şi mai am o bucată de drum 
zdravănă. Ce nu mergi singur? 

— Dacă aş pleca de aice ei ar bănui ceva şi ar pleca 
şi ei. Dar ce grabă mare ai să vezi pe părintele Vasile 
încă în astă seară? 

— Preuteasa trage de moarte în pădure, la Calul à 

trebuie să-l aduc mâine dimineaţă. Sărut mâna, 
părinte, rămâi sănătos. 

— Mergi sănătos, Stane, Doamne, tare sunt năcăjit 
să-i ţin în palme şi să nu pot da de ştire celor care ar 
putea să puie mâna pe ei şi astă noapte au să plece, şi 
părintele ofta greu. 

Mihu şi Cărăbuş, care la începutul povestirii flăcăului 
dăduseră semne de nerăbdare, ascultau acuma cu o 
băgare de seamă vădită. 

— Atunce, urmă flăcăul, mi-am zis că doară se putea 
să merg eu la Roznov să fac treaba dorită de părinte, şi 
am început a bate în uşă. Părintele o intrat numaidecât 
la mine şi i-am spus că sunt gata să merg la Roznov, 
să duc Păunaşului Codrilor veştile ce care m-ar 
însărcina. Părintele tare s-o bucurat, o mers de o pus 
şaua pe cal şi mi-o arătat pe unde să ies din sat, fără 
ca să fiu văzut, care este drumul ducând la Roznov şi 
mi-o spus să-ţi zic aşa: 

— Părintele loniță de la Dăneşti dă de ştire 
Păunaşului Codrilor că într-o casă din satul Dănești, 
care acuma este pustiu, stă ascuns de astă noapte 
Balc, fiul lui Sas, fostul domn al Moldovei cu şase 
oşteni unguri; iar alţi doi oşteni păzesc pe deal, 
deasupra bisericii. Păunaşul Codrilor să trimită 
numaidecât oameni voinici ca să-l prindă, dar să se 
grăbească, căci la miezul nopţii Balc pleacă negreşit. Şi 
părintele mi-o arătat casa în care stă ascuns Balc, 
dâmbul pe care păzesc doi oşteni ai lui şi drumul pe 
care trebuie să vie oamenii Păunaşului Codrilor, spre a 
nu fi văzuţi de cei doi pândari. După ce mi-o dat 
părintele binecuvântare, am încălecat şi am venit într- 
o fugă. 

Îndată ce flăcăuaşul încetă să vorbească, Mihu 
strigă: 

— Onea să puie şeile pe doi cai şi zece oameni să fie 
gata să mă însoţească. 

— Cum, îi zise Petrea, vrei să mergi acolo numai cu 
zece oameni? 

— Doisprezece cu mine şi cu Onea, răspunse Mihu, 
nu ţi se par destui pentru a pune mâna pe opt? 

— Dar dacă este vreun vicleşug la mijloc? Dacă sunt 
oameni mai mulţi ascunşi în sat? 

Mihu dădu din umere, dar flăcăuaşul care nu se 
mişcase din loc şi auzise vorbele lor, zise atunce: 

— Cu voia dumnevoastră boieri! Am auzit bine 
zăngănit de arme când eram închis în poiată, dar mi-aş 
pune capul că nu erau mai mult de şase sau şapte 
oameni, căci de ar fi fost mai mulţi aş fi auzit zgomot 
mai mare. 

— Uită-te în ochii lui, zise Mihu la urechea lui Petrea, 
şi vezi dacă el vorbeşte altceva decât adevărul. 

Dar Cărăbuş urmă să stăruiască ca Mihu să ieie cel 
puţin o sută de oameni cu dânsul. Pentru a linişti pe 
credinciosul lui tovarăş, Mihu consimţi să ieie cincizeci 
de oşteni, zicând că s-ar face de râs luând mai mulți. 
Totodată poronci ca copitele cailor să fie învălite în 
petece ca să nu s-audă zgomotul lor. Cavalerul Căinţii, 
auzind zarvă şi mişcare, trimisese pe Mâhnitul să 
întrebe ce se petrece şi când Mihu era gata să 
încalece, se trezi cu Cavalerul Căinţii înarmat şi călare, 
urmat de Mâhnitul şi de patru oameni de ai lui. lar 
Mâhnitul îi spuse că stăpânul auzind de plecarea lui 
Mihu şi găsind noaptea frumoasă pentru o primblare, s- 
a hotărât să-l însoţească. Mihu dădu din umere si, 

după ce încălecă şi băietul, trimis de preotul loniţă, 
plecară cu toţii. 

Străbătură la treapăd parte din şesul Cracăului; apoi 
părăsindu-l, încunjurară valea Rusului, se suiră în 
Dealul Dăneştilor de unde călăuza lor le arătă casa 
preotului şi, în apropiere, alta mai mare, în care era 
adăpostit Balc. 

Amândouă aceste case erau în marginea satului; la 
fundul gardurilor lor începea imaşul acoperit cu tufe, 
care se-ntindea până pe dealul unde se aflau. Mihu 
trimise doisprezece oameni să se-nşire de-a lungul 
gardurilor, spre a nu lăsa pe nimeni să scape din 
grădini pe imaş. Mai trimise câte zece oameni pe jos, 
să se-nşire, câte un rând, de-a lungul gardului 
preotului şi de-a lungul gardului celeilalte case din 
capătul de la imaş, până la uliţa satului unde dădeau 
porţile lor. Lăsă trei voinici pentru paza cailor, şi urmat 
de ceilalţi cincisprezece, de Cavalerul Căinţii, de 
Mâhnitul, de Onea şi de cei patru ruşi ai cavalerului,se 
îndreptă fără niciun zgomot spre uliţa satului, de-a 
lungul gardului preotului. Când ajunse în dreptul porţii, 
Axinte care mergea înainte, scăpă un ţipet de spaimă. 

In ogradă, la câţiva paşi de ei, era înfipt în pământ 
un par, lung de doi stânjeni şi pe acel par se afla tras în 
țeapă preotul loniţă. 

La strigătul de spaimă al lui Axinte răspunseră 
strigătele de mânie ale lui Mihu şi ale oştenilor dar, 
înainte ca ei să fi avut vreme să schimbe măcar o 
vorbă, se auziră strigăte sălbatece şi, din toate livezile 
de pe împrejur, năvăliră asupra lor sute de unguri. 
Mihu, fiind înaintea tovarăşilor săi, ei se năpustiră mai 
ales asupra lui. Cei dintâi care se apropieră de el 

căzură în curând, doborâţi la pământ de paloşul lui, 
care ştiu să facă împrejuru-i un gol în care nimic nu 
intra fără a simţi tăişul sau vârful lui. Dar un duşman, 
târându-se nevăzut pe brânci, ajunse sub calul 
voinicului şi-i vâri o ţăpuşă în pântece. Calul se 
răsturnă pe coasta dreaptă lângă gardul preotului, 
prinzând sub povara lui piciorul întreg al lui Mihu, până 
la coapsă. 

Duşmanii se  răpeziră asupra-i cu paloşele şi 
ghioagele ridicate ca să-l lovească dar, cu toată 
răpegiunea lor, Cavalerul Căinţii fusese mai iute decât 
ei. El sărise de pe cal şi se aşezase înaintea lui Mihu, 
învârtind spada lungă şi lată al cărei mâner îl ţinea cu 
amândouă mâinile: cei mai îndrăzneţi din năvălitori 
căzură sub loviturile ei. 

Mâhnitul şi cu cei patru ruşi îşi făcuseră drum până la 
dânsul şi, mânuind şi ei spadele lor cu o agerime 
cumplită, golul se făcu înaintea acestor şase oameni 
căptuşiţi cu fier nu mai îndrăznea nimeni să s-apropie 
de ei, ceilalţi români zăceau morţi sau răniţi, puţini 
scăpară prin fugă. Mihu făcea încercări zadarnice ca să 
scoată piciorul de sub cal şi dinţii, lui scrâşneau de 
turbare văzându-se adus la asemenea neputinţă. 

Dar, la strigătele de mânie şi de ocară ale 
căpeteniilor lor, ungurii se tocmiră în două cete 
alcătuită fiecare în chip de măciucă năstrujită cu suliţi. 
Ei se aruncară din două părţi asupra acelor şase 
îndrăzneţi, rămaşi în picioare ca nişte stâlpi de fier. 
Loviturile lor cumplite secerau pe unguri care năvăleau 
în frunte dar, la urmă, striviţi sub număr, Cavalerul 
Căinţii şi slugile lui fură doborâţi la pământ. Un strigăt 
de bucurie izbucni din piepturile învingătorilor. Dar 

scurtă fu această bucurie. 

În fierbinţeala luptei nimeni nu auzise un tropot de 
copite care se apropia; strigătul de izbândă nu pierise 
încă, când s-auzi un glas răsunător strigând: 

— lată ungurii! Pe dânşii, băieţi, daţi de tot! 

Şi Cărăbuş cu cinci sute de oşteni călări se răpezi ca 
fulgerul asupra ungurilor care se credeau biruitori. 
Credinciosul tovarăş al lui Mihu, îndată ce văzuse pe 
căpitanul lui depărtându-se cu mica ceată care îl 
întovărăşea, poronci la cinci sute de oameni să-ncalece 
şi plecase cu ei spre Dăneşti, având grijă să nu ajungă 
pe ceilalţi. Ajuns aproape de sat, aflase de la un fugar 
ce se petrecea şi venea în fuga mare. 

Impotrivirea ungurilor surprinşi fu slabă, după cea 
dintâi ciocnire o luară la fugă în toate părţile, umplând 
pădurile şi dealurile, urmăriţi de români care 
măcelăreau fără milă pe toţi acei pe care puneau ochii. 
Cărăbuş cu un număr de oşteni urmărise pe unguri 
numai până la marginea satului, apoi descălecase şi 
aprinzând nişte facle, căuta pe Mihu între morţi şi răniţi 
când se auzi glasul lui chemând pe Petrea. 

Mihu prins sub cal şi strâns de gard, urmărise toată 
lupta fără ca să-i scape nimica din ceea ce se 
petrecea. Văzuse pe Cavalierul Căinţii, lovit de mai 
multe suliţi, clătinându-se pe picioare şi pieptul îi 
fusese stâlcit prin căderea peste dânsul a acestui trup 
învălit în fier, auzise strigătul de izbândă al ungurilor şi 
văzuse năvala lui Petrea: pricepu că biruinţa era a 
românilor. Nu mai făcu nicio încercare pentru a se 
ridica, dar aşteptă cu răbdare întoarcerea tovarăşilor. 
Cum văzu faclele, strigă pe Petrea care se grăbi să vie 
la el şi-l scoase de sub cal. 

Mihu se temea să nu-i fie piciorul rupt. Dar îşi dădu 
seamă că este numai stâlcit tare şi că, deşi cu greu, 
poate umbla. 

— Ridicaţi pe Cavaler, fură întăiele cuvinte ce le 
rosti, el mi-o scăpat viaţa, oprind pe duşmani să mă 
ucidă când calul s-o răsturnat peste mine. 

Cavalerul fu ridicat şi lungit pe iarba de lângă gard; 
sub cap i se puse o manta, el nu se mişca de loc. 

— Scoateţi-i coiful răpede, poate că mai trăieşte. 

— Cărăbuş  îngenunchie, desprinse curelile care 
prindeau coiful, îl scoase din capul rănitului cu îngrijire 
şi, la lumina faclelor, Mihu rămase înmărmurit când 
ochii lui dădură de faţa Vidrei. 

Faţa era albă ca varul, ochii închişi, părul tăiet de la 
umere, dar astfel ea era mai frumoasă decât odinioară. 

Ea era deci Cavalerul Căinţii, ei îi datora Mihu viaţa. 
Păunaşul Codrilor căzu în genunchi lângă trupul 
nemişcat al fostei lui iubite. În acea clipă ea deschise 
ochii, întâlni privirea lui Mihu în care jalea lupta cu 
uimirea, zâmbi, apoi cu un glas slab şi întretăiet zise: 

— Mihule!... În sfârşit, ne vedem iarăşi! M-am purtat 
rău... cu acea fată.... iartă-mă, că am ispăşit.... nu mi 
se cade despreţul tău... Mult te-am iubit... Sunt fericită 
că... mor pentru tine... Nu mă uita de tot.. Fii fericit... 

Voia să mai vorbească, dar un fior o scutură, o 
spumă amestecată cu sânge îi acoperi buzele, dădu 
ochii peste cap şi se-nţăpeni: îşi dăduse sufletul. 

Mihu îi închise ochii şi plecându-se, o sărută pe 
frunte. Pieptul ei era străpuns de opt lovituri de suliță. 

Onea şi cu Mâhnitul fură găsiţi sub câte un morman 
de leşuri ungureşti, erau răniţi, dar nu de moarte. Când 
se scoase trupul Mâhnitului, mai mulţi din oamenii de 

faţă, de loc din Humuleşti şi din Târgul Neamţului, 
recunoscură pe Anton şi spuseră lui Mihu că el fusese 
sluga cneazului Stroici. Nişte oşteni scoaseră acuma de 
sub un pod, sub care şezuse ascuns în toată vremea 
luptei, pe Axinte, flăcăuaşul care fusese trimis de preot 
la Mihu. Tremura ca varga şi nu era în stare să 
rostească niciun cuvânt. 

Petrea Cărăbuş bănuia că băietul fusese de rea 
credinţă şi plătit de unguri pentru a aduce pe Mihu într- 
o adevărată capcană; îi şi făgădui că la ziuă, îl va 
spânzura de cel mai înalt copac din livada preotului. 
Dar unul din puţinii unguri prinşi şi lăsaţi în viaţă de 
români lămuri împrejurările. 

În noaptea de înainte venise în sat, după ce rătăcise 
o zi întreagă prin dealuri, nu Balc, dar frate-său, 
Costea, care semănându-i mult, fusese luat de preot 
drept Balc. El era întradevăr însoţit de opt tovarăşi, din 
care punea pe doi la pândă pe dâmbul deasupra 
bisericii. Ei, de acolo, văzuse pe preot cum pusese 
şaua pe cal, după ce vorbise cu băietul pe care-l 
trimisese şi-l petrecuse până lângă poarta lui. Unul din 
aceşti doi pândari alergă la Costea şi-i vesti că sunt 
trădaţi de preot care a trimis un călăreț să deie 
românilor de ştire că sunt unguri ascunşi în sat. Costea 
se pregătea să fugă, când în sat intrară două până la 
trei sute de unguri care scăpaseră de urmărirea lui 
Gheorghiţă şezând ascunşi în codri şi rătăceau acuma 
fără a şti încotro s-apuce, iar căpeteniile lor erau 
prieteni cu Costea. Costea, văzând că-i vine în ajutor, 
hotărâse să-şi răzbune pe preot şi îl trăsese în ţapă. 
Trimise pe Cracău în jos doi călăreţi spre a le da de 
ştire dacă vor vedea că vin duşmanii. să Ce văzând 

ceata lui Mihu care, când ajunse aproape de dânşii, 
cârni pe dealul Troiţii, venise să deie de ştire că vin 
românii, dar că sunt puţini. Atunce se hotărâse să-i 
aştepte stând supuşi prin livezi, să cadă asupra lor 
când vor fi intrat în sat şi să-i măcelărească până la cel 
de pe urmă. Am văzut cum prevederea lui Cărăbuş 
zădărnicise scopurilor lor. 

ihu nu părăsi Dăneştii până nu văzu pe Vidra 

înmormântată creştineşte lângă biserica din acel 

sat. Din pricina căderii lui sub cal putea să se ţie 
călare numai cu greu. Fu dus cu carul la Piatra unde 
rămase până la întoarcerea lui Bogdan în acel oraş, 
după desăvârşită izgonire din ţară a oştirilor craiului 
Lajos. Cu vreo două zile înainte de sosirea voievodului, 
primi vestea că cneazul Baloş murise cu două 
săptămâni înainte şi fusese astrucat în biserica din 
Poiană, lângă strămoşii lui. Ileana rămase acuma 
singură pe lume, nu mai era niciun temei care putea să 
întârzie căsătoria ei cu Mihu. Ea avu loc în Poiană; nunii 
fură domnul şi doamna Moldovei, iar părintele Isaia, 
preotul care îi binecuvântă. N-am nevoie să mai spun 
că Gheorghiţă, Bibire, Stroici şi Petrea Cărăbuş se aflau 
de faţă, cu o mulţime de cneji şi de oşteni. Din foştii 
cetaşi ai Păunaşului Codrilor, rămaşi în viaţă, nu lipsi 
niciunul. 

Mihu şi cu lleana trăiră împreună ferici până la 
adânci bătrâneţe şi avură norocul să vadă ridicându-se 
din copii lor oşteni viteji şi înţelepţi, neveste frumoase 
şi vrednice. Mihu luă parte cu slavă la toate războaiele 
purtate de Bogdan împotriva craiului Lajos, care 
__necontenit năvălea asupra Moldovei _şi ne necontenit se 

întorcea înapoi cu ruşine şi cu pagubă. După moartea 
lui Laţcu, îşi legă soarta cu acea a muşăteştilor; mai 
ales silinţelor sale datora Petrea Muşat recunoaşterea 
lui ca domn de către bârlădeni. 

Cavalerul Ulrich ţinu cuvântul dat cavalerului 
Albrecht şi aduse Măriei cea de pe urmă dorinţă a 
bunului şi cinstitului oştean, care îi fusese mai mult 
tată decât soţ. Însoţită de Ulrich, de Conard Miller şi 
de credincioasa Hertha, ea reveni în Moldova în vara 
care urmă după întâmplările povestite mai sus. Nunta 
ei cu Stroici se făcu în Suceava: nuni fură iară Bogdan 
cu doamna lui. Şi ei se bucurară de o fericire 
îndelungată şi văzură pe copiii lor mari. După moartea 
lui Laţcu, Ştefan nu primise domnia litvanului lurg 
Coriatovici, ca şi Mihu el se dădu în partea muşăteştilor 
şi găsi pe câmpul de luptă o moarte de căpitan viteaz. 
Maria, văduvă pentru a doua oară, se călugări şi fu cea 
dintăi stariţă a mânăstirii Horodnicului. Hertha se 
căsătorise cu Conrad Muller, amândoi rămaseră în 
slujba lui Ştefan şi a Măriei până la moartea lor. 

Anton se întoarse la fostul lui stăpân. Ajuns la adânci 
bătrâneţe, el mai învăţă pe copiii lui Stroici cum să 
mânuiască sulița şi paloşul. Gheorghiţă se căsători 
după câţiva ani cu frumoasa fată a cnezului Pogan. 
Credincios cătră Bogdan cât ţinu domnia acestuia, 
păstră aceeaşi credinţă cătră Laţcu: luptă cu 
muşăteştii împotriva lui Jurg. Rănit de moarte într-o 
luptă cu tătarii, pe care după o năvălire în ţară îi 
urmărise peste Nistru, făcu pe codreni să-i jure că vor 
recunoaşte pe domnul Moldovei, care era atunci 
Roman Muşat, de stăpânitor al lor. Bibire muri burlac; 
în toată viaţa fu tovarăşul nedespărţit al lui 

Gheorghiţă, atât în războaie cât şi în vreme de pace. 
Când codrenii i se închinară lui Roman, el făcu pe 
lăpuşneni să urmeze această pildă. 

Petrea Cărăbuş găsi o moarte cinsteşă, dar foarte 
timpurie în cursul celui de al doilea război purtat de 
craiul Lajos cu Bogdan. Sora lui, Stanca, muri în 
călugărie. 

Cneazul Tărziul izbuti să ademenească pe bârlădeni 
să-l ierte şi să îngăduie întoarcerea lui în ţară. Dar 
frumoasa Florica îi otrăvi traiul: el muri în curând de 
dambla. Limbile rele ziceau că damblaua venise în 
urma descoperirii ce făcuse că Florica îl înşeală. După 
moartea cneazului ea se căsători cu vatmanul lui, care 
o bătu până la moartea ei. 

Dacă voi adăogi că Ploscan muri în vremea lui Laţcu 
fiind şoltuz al Bârladului şi lăsând toată averea lui 
Mihu, căci Mitrana murise nebună puţin după moartea 
lui Manea, cred că nu-mi va mai rămâne decât să-mi 
ieu ziua bună de la cetitor, mulţămindu-i pentru 
răbdarea şi bunăvoința cu care a ascultat această 
lungă povestire. 

